
Šį pasakojimą maloniai skiriu 
B. V. PROKTERIUI 


PRIEŠ UŽDANGAI PAKYLANT 


Gilus liūdesys apima šio Spektaklio Režisierių, kai jis prieš už- 
dangai pakylant sėdi scenoje ir stebi aplinkui bruzdančią Mugę. Čia 
žmonės valgo ir geria be galo, be krašto, meilinasi ir apgaudinėja, kas 
juokiasi, o kas ašaroja, daugelis rūko, sukčiauja, pešasi, šoka ir čirpina 
smuiku. Čia bastosi padaužos, merkia akį moterims dabitos, sukasi 
apie kišenes nenaudėliai, budi policininkai, šarlatanai (kiti šarlatanai, 
ne mes, trauk juos maras!) laido gerkles prieš savo pašiūres, kaimo 
mulkiai spokso į blizgučiais apsikarsčiusias šokėjas ir į pasigailėtinus 
dažytais skruostais senus juokdarius, o vikrūs ilgapirščiai krausto žiū- 
rovams kišenes. Taip, čia TUŠTYBĖS MUGĖ! Vieta, žinoma, ne 
per daug dorovinga ir ne per linksmiausia, nors labai triukšminga. 
Pažvelkite į komediantų ir juokdarių veidus, kai jie baigia darbą; ir 
kaip Tomas Kvailys, prieš sėsdamas pietauti anapus užuolaidos su savo 
žmona ir Džeku Žiopleliu, plaunasi dažus nuo skruostų. Tuojau už- 
danga pakils, ir Tomas ims kūliais verstis per galvą, šaukdamas: „Kaip 
gyvuojate?“ 

Jeigu į šitokią maišatį paklius žmogus, linkęs susimąstyti, tai, ma- 
nau, jo per daug neprislėgs nei paties, nei kitų žmonių linksmumas. 
Kur ne kur vienas kitas juokingas ar malonus epizodas rasi sujaudins 
ir pralinksmins jį: gražutis vaikas, įsispoksojęs į meduolius ant prekys- 
talio; daili mergina, raudonuojanti nuo mylimojo komplimentų, kai 
jis renka jai mugės dovaną; vargšelis Tomas Kvailys, užlindęs už fur- 
gono ir graužiąs kaulą su dorąja savo šeima, mintančia iš jo pokštų. 
Tačiau bendras įspūdis veikiau liūdnas nei linksmas. Grįžęs į namus, 
jūs sėdatės rimtas, susimąstęs ir kupinas užuojautos, imate į rankas 
knygą arba vėl imatės darbo. 

Tai tokį moralą norėčiau pridėti prie pasakojimo apie Tuštybės 
mugę. Kai kas mano, kad mugės iš viso esančios nedorovingos, ir su 
savo vaikais bei šeimynykščiais lenkiasi jų iš tolo. Gal ir jų tiesa. Bet 


kitaip manantieji žmonės, tingūs, atlaidūs ar šaipūnai, galimas dalykas, 
įsigeis ten užsukti kokiam pusvalandžiui ir pasižiūrėti spektaklio. Ir 
čia jie pamatys įvairiausių scenų: kruvinų kautynių, didingų ir puoš- 
nių karuselių, scenų iš aukštuomenės, taip pat labai kuklių žmonių 
gyvenimo, meilės scenų, skirtų jautrioms širdims, ir lengvo žanro ko- 
miškų išdaigų; visa tai bus papuošta atitinkamomis dekoracijomis ir 
apšviesta žvakėmis iš paties Autoriaus kišenės. 

Ką dar galėtų pasakyti spektaklio Režisierius? Nebent priminti, 
kaip palankiai tas vaidinimas buvo sutiktas visuose svarbiausiuose 
Anglijos miestuose, kur tik jis buvo rodomas, ir kad jį labai gyrė gar- 
bingieji spaudos vadovai, taip pat vietos diduomenė ir bajorija. Jis 
didžiuojasi prisiminęs, kad jo lėlės suteikė pasitenkinimo rinktinei 
mūsų valstybės visuomenei. Visi buvo tos nuomonės, kad garsioji lė- 
lytė Beki buvo itin lanksčių sąnarių ir labai mitriai balansavo ant vie- 
los; lėlė Amelija, nors ir mažiau garbintojų sutraukė, visgi menininko 
labai nagingai išdrožta ir aprengta; Dobino figūrėlė, kad ir nerangi 
iš pažiūros, šokinėja labai juokingai ir natūraliai; daug kam patiko 
Berniukų šokis, ir malonėkite atkreipti dėmesį į Nelabojo Didiko fi- 
gūrėlę, kuriai nepagailėjome jokių išlaidų ir kurią velnias nusineš 
šio nuostabaus spektaklio pabaigoje. 

O dabar, žemai nusilenkęs savo globėjams, Režisierius nueina, 
ir uždanga pakyla. 


Londonas, 1848 m. birželio 28 d. 


I skyrius 
ČIZVIKO ALĖJA 


Vieną saulėtą birželio rytą, kai mūsų šimtmetis dar buvo paaug- 
lys, prie panelės Pinkerton mergaičių pensiono Čizviko' alėjoje didžių- 
jų geležinių vartų privažiavo keturių mylių per valandą greičiu didelė 
šeimos karieta, traukiama poros gerai nušertų arklių blizgančiais pa- 
kinktais, kuriuos valdė storas vežėjas su trikampe skrybėle ir peruku. 
Juodaodis tarnas, snaudęs ant pasostės šalia storulio vežėjo, ištiesė 
savo kreivas kojas, kai tik karieta sustojo prie panelės Pinkerton 
žvilgančios varinės iškabos, ir timptelėjo skambutį. Tuoj pat bent dvi- 

dešimt jaunų galvučių sužiuro pro siaurus šio didingo, seno mūrinio 
namo langus. Beje, akylas stebėtojas būtų pažinęs ir pačios geraširdės 
panelės Džemaimos Pinkerton raudoną nosytę, kyšančią virš pelargo- 
nijų vazonų jos pačios svetainės lange. 

— Tai ponios Sedli karieta, sese, — tarė panelė Džemaima.— 
Sembas, tas negras tarnas, ką tik paskambino; 0 vežėjas nauja rau- 
dona liemene! 

— Ar jau viską paruošėt, kas reikalinga panelės Sedli išvykimui, 
Džemaima? — paklausė panelė Pinkerton, didingoji dama: Hamers- 
mito Semiramidė“. daktaro Džonsono“ bičiulė, susirašinėjusi su pa- 
čia ponia Šapon'. 

— Tarnaitės šįryt atsikėlė ketvirtą valandą ir krovė jos lagami- 
nus, sese, — atsakė panelė Džemaima.— Mes suskynėm jai vis ,) kuokš- 
tą gėlių. 

— Sakykite „puokštę“, sese Džemaima, taip mandagiau! 

— Tegu bus puokštę, kone šieno kupetos didumo. Į Amelijos dė- 
žutę aš įdėjau du butelius gvazdikų vandens, kad parvežtų poniai Sed- 
li, ir receptą, kaip jo pasigaminti. 

— Ir aš tikiuos, panele Džemaima, kad jūs padarėte poniai Sedli 
sąskaitos nuorašą. Šitas, ar ne? Labai gerai — devyniasdešimt trys 
svarai, keturi šilingai. Būkite tokia gera, užrašykite ją Džonui Sedliui, 
eskvairui, ir užantspauduokite šį laiškelį, kurį parašiau jo žmonai. 

Panelės Džemaimos akyse jos sesers, panelės Pinkerton, ranka 
rašytas laiškas buvo vertas tokios pat gilios pagarbos kaip ir valdovo 
laiškas. Visi žinojo, kad panelė Pinkerton pati rašydavo laiškus savo 
mokinių tėvams tik tais atvejais, kai jos auklėtinės palikdavo pensioną 
ar ruošdavosi ištekėti, ir dar vieną kartą rašė, kai vargšė panelė Berč 
mirė skarlatina; panelės Džemaimos manymu, jei kas ir galėjo paguosti 
ponią Berč, netekusią dukrelės, tai tik pamaldus ir iškalbingas laiš- 
kas, kuriuo panelė Pinkerton pranešė jai apie šį įvykį. 

Šiuokart panelės Pinkerton „raštelis“ taip skambėjo: 


Čizviko alėja, 18...m. birželio 15 d. 


GERBIAMA PONIA! 

Šešerius metus panelei Amelijai Sedli išbuvus pensione, turiu gar- 
bės ir laimės pristatyti ją tėvams kaip jauną damą, visiškai vertą užimti 
deramą vietą jų rinktinėje ir prašmatnioje draugijoje. Mielajai panelei 
Sedli netrūksta nė vienos iš tų dorybių, kurios yra būdingos gerai iš- 
auklėtai jaunai anglei, nė vienos iš tų teigiamybių, kurios pritinka 


Tuštybės mugė 10 


jos kilmei ir padėčiai; savo sfropumu ir paklusnumu ji nusipelnė mo- 
kytojų meilę, o puikiu, švelniu charakteriu sužavėjo visus, kas su ja 
bendravo: ir senimą, ir jaunimą. 

Muzikos, šokių, rašybos ir įvairių rankdarbių bei siuvinėjimo ji 
tiek išmoko, kad bus išsipildę karščiausi jos draugių linkėjimai. Jos 
geografijos žinios galėtų būti kur kas geresnės; artimiausius trejus 
metus patariama po keturias valandas per dieną kuo rūpestingiau- 
siai ir neatlyžtamai naudotis nugaros lentele, kuri yra būtina, norint 
įsigyti tą orią laikyseną ir gracingumą, be kurių negalima įsivaizduo- 
ti aukštuomenės merginos. 

Religijos ir moralės principais panelė Sedli bus verta įstaigos, ku- 
rią savo apsilankymu pagerbė Didysis Leksikografas, o savo globa — 
neprilygstamoji ponia Šapon. Palikdama Čizviką, panelė Amelija 
išsiveža savo draugių meilę ir nuoširdžiausią palankumą valdytojos, 
kuri ir turi garbę čia pasirašyti kaip 

Jūsų, Gerbiama Ponia, 
paklusniausia ir nuolankiausia 
tarnaitė 
BARBARA PINKERTON 


P. S. Panelę Sedli palydi panelė Šarp. Primygtinai prašome, kad 
panelė Šarp neviešėtų Raselo aikštėje ilgiau kaip dešimt dienų. Kil- 
minga šeima, su kuria ji susitarė, pageidauja kuo greičiau pradėt nau- 
dotis jos paslaugomis. 


Baigusi laišką, panelė Pinkerton ėmėsi rašyti savo ir panelės Sedli 
vardus Džonsono žodyno priešlapyje; šitą įdomų veikalą ji visada do- 
vanodavo mokinėms, kai jos išvykdavo iš Alėjos. Žodyno viršelyje 
buvo atspaustas „Eilėraštis jaunai merginai, paliekančiai panelės Pin- 
kerton mokyklą Čizviko alėjoje, parašytas didžiai gerbiamo velionio 
Semiuelio Džonsono“. Reikia pasakyti, jog leksikografo vardą šios 
didingos moters lūpos kartojo be paliovos, o jo apsilankymas Čizvike 
panelei Pinkerton atnešė šlovę ir gerovę. 

Vyresniosios sesers įsakyta paimti iš spintos Žodyną, panelė Dže- 
maima ištraukė iš nurodytosios saugyklos du šios knygos egzemplio- 
rius. Kai panelė Pinkerton baigė įrašą pirmajame egzemplioriuje, 
sumišusi Džemaima baikščiai pastūmėjo jai antrą. 

— O kam šitas, panele Džemaima? — pasibaisėtinai šaltai paklau- 
sė panelė Pinkerton. 

— Beki Šarp,— atsakė Džemaima, drebėdama visu kūnu ir nu- 
sigręždama, kad sesuo nematytų, kaip raudonis nutvieskė suvytusį 
jos veidą ir kaklą.— Beki Šarp: juk ji taip pat išvažiuoja. 

— PANELE DŽEMAIMA!-—- sušuko panelė Pinkerton. (Šie žo- 
džiai buvo ištarti taip reikšmingai, kad perteikti juos galima tik stam- 
biausiomis didžiosiomis raidėmis.) — Ar jus proto netekote? Padėkite 
Žodyną į spintą ir daugiau niekada nedrįskite šitaip sauvaliauti! 

— Betgi, sese, Žodynas tekainuoja du šilingus ir devynis pensus, 
o vargšelė Beki bus labai nelaiminga jo negavusi. 

— Tučtuojau atsiųskite pas mane panelę Sedli,— tarė panelė 
Pinkerton. 

Ir vargšė Džemaima, nebedrįsdama pratarti nė žodžio, ištrepse- 
no iš kambario nepaprastai sumišusi ir susijaudinusi. 

Panelės Sedli tėtis buvo Londono pirklys, gana pasiturintis žmo- 
gus, o panelė Šarp pensione mokė jaunesnes, pati nemokėjo, tad, pa- 
nelės Pinkerton nuomone, jai ir taip čia buvo pakankamai gero pa- 
daryta ir nebėra jokio reikalo atsisveikinant suteikti jai tokią didelę 
garbę ir dovanoti Žodyną. 

Nors pensiono valdytojų raštais galima tikėti ne mažiau ir ne 
daugiau kaip antkapių epitafijomis, vis dėlto kartais pasitaiko, kad mi- 
ręs Žmogus vertas visų tų pagyrimų, kuriuos akmenkalys iškala vir- 
šum jo palaikų: jis tikrai buvo geras krikščionis, geras tėvas, vaikas, 
žmona ir vyras; jis iš tikrųjų paliko gedėti nepaguodžiamai rau- 
dančią šeimą. Lygiai taip berniukų ir mergaičių mokyklose pasitai- 
ko auklėtinių, iš tikrųjų vertų pagyrimų, kurių jiems nešykšti bešališ- 
kas mokytojas. Panelė Amelija Sedli kaip tik ir buvo tokia ypatinga 
mergina, ji ne tik nusipelnė visų panelės Pinkerton pagyrimų, bet 
turėjo dar daug tokių žavių savybių, kurių ši pasipūtusi senoji Miner- 
va? negalėjo įžvelgti dėl savo ir savo auklėtinės padėties bei amžiaus 
skirtumo. 

Panelė Sedli ne tik dainavo kaip vieversėlis ar kokia ponia Biling- 
ton ir šoko kaip Hilisberg ar Parizo, ji dar puikiai siuvinėjo ir išmanė 
rašybą ne prasčiau už patį Žodyną, bet, svarbiausia, buvo tokia gera, 
linksma, švelni, romi ir kilniaširdė, kad ją pamildavo kiekvienas, kas 
tik su ja susidurdavo, pradedant pačia Minerva ir baigiant vargše 
indų plovėja bei vienakės kepėjos dukra, kuriai kartą per savaitę bu- 
vo leidžiama pardavinėti savo prekes jaunoms Čizviko alėjos auklė- 
tinėms. Iš dvidešimt keturių pensione gyvenusių mergaičių Amelija 
turėjo dvylika nuoširdžių ir artimų draugių. Net pavydžioji panelė 

Brigs niekuomet blogai apie ją nekalbėdavo; kilmingoji ir išdidžioji 
panelė Soltair (lordo Deksterio anūkė) sutikdavo, kad Amelijos fi- 
gūra elegantiška, o panelė Svorts, garbiniuota turtinga mulatė iš Sent 
Kitso, taip karštai liejo ašaras panelės Sedli išvykimo dieną, jog teko 
kviesti daktarą Flosą, ir jis vos neapkvaišino jos uostomąja druska. 
Panelės Pinkerton prisirišimas prie savo auklėtinės, kaip lengva nu- 
manyti, atsižvelgiant į jos padėtį ir nepaprastas dorybes, buvo ramus 
ir orus; tačiau panelė Džemaima jau kelis kartus žliumbė, pagalvo- 
jusi, kad Amelija išvyksta; jei tik ji nebūtų bijojusi sesers, ją, kaip ir 
įpėdinę iš Sent Kitso (iš kurios buvo imamas dvigubas mokestis), būtų 
ištikęs tikras isterijos priepuolis. Tačiau prabanga išlieti savo sielvartą 
buvo leidžiama tik auklėtinėms, pietaujančioms prie vieno stalo su val- 
dytoja. O doroji Džemaima turėjo rūpintis sąskaitomis ir skalbiniais, 
adymu ir pudingais, lėkštėmis ir puodais, taip pat prižiūrėti tarnus. 
Bet kam apie ją kalbėti? Galimas daiktas, kad nuo šios valandėlės iki 
amžių pabaigos mes jau niekad apie ją nebeišgirsime, ir kai didieji, 
puošniai išraižyti geležiniai vartai užsidarys ją išleidę, ji ir jos baisioji 
sesuo niekuomet nebepasirodys mažame šio pasakojimo pasaulėlyje. 

Bet su Amelija mums teks labai dažnai susitikti, ir todėl jau pa- 
čioje mūsų pažinties pradžioje ne pro šalį pasakyti, kad ji buvo mielas 
padarėlis; o juk didelė laimė tiek gyvenime, tiek romanuose (ypač 
pastaruosiuose), kur pilna juodžiausių niekšų, kad mus visą laiką lydi 
tokia nekalta ir geraširdė būtybė. Kadangi ji ne herojė, tai nėra reikalo 
jos aprašinėti; teisybę sakant, bijau, kad jos nosis pernelyg trumpa, o 
skruostai per daug apvalūs ir raudoni, kad tiktų herojei. Bet veidas 
žydėte žydėjo sveikata, o lūpos — skaisčiausia šypsena, akys ki- 
birkščiavo giedriausiu ir tauriausiu linksmumu, išskyrus, beje, tuos 
atvejus, kai pasrūdavo ašaromis, 0 tai pasitaikydavo pernelyg dažnai, 
nes ši paikšelė verkdavo dėl nugaišusios kanarėlės ir net dėl pelės, kurią 
katei pavykdavo sučiupti, arba net ir dėl kvailiausio romano atomaz- 
gos. O jeigu kas pasakytų jai nemalonų žodį, jeigu atsirastų tokių 
kietaširdžių žmonių. . . na, juo blogiau jiems! Net ir panelė Pinkerton, 
rūsti ir didinga moteris, po pirmo karto liovėsi barti Ameliją, nors apie 
širdies jautrumą teišmanė tiek kiek apie algebrą, tačiau griežtai įsakė 
visiems mokytojams ir auklėtojoms elgtis su panele Sedli kuo švelniau- 
siai, nes šiurkštus elgesys jai esąs kenksmingas. 

Ir todėl, kai atėjo išvykimo diena, panelė Sedli visiškai suglumo 
nežinodama, ką daryti: juoktis ar verkti, nes buvo vienodai linkusi ir 
į vieną, ir į kitą. Ji džiaugėsi, kad pagaliau važiuoja namo, tačiau la- 

bai liūdėjo ir sielojosi, kad reikia skirtis su mokykla. Jau prieš trejetą 
dienų našlaitė Laura Martin ėmė sekioti jai iš paskos kaip šunelis. 
Panelė Sedli turėjo įteikti ir priimti bent keturiolika dovanų ir keturio- 
lika kartų iškilmingai pasižadėti, kad rašys kiekvieną savaitę. „Siųsk 
man laiškus mano senelio, grafo Deksterio adresu“, — pasakė panelė 
Soltair (kuri, beje, buvo iš nusigyvenusios giminės). „Nepaisyk paš- 
to išlaidų, širdele mano, rašyk kiekvieną dieną“,— kalbėjo ūmi, men- 
ko protelio, bet dosni ir prieraiši panelė Svorts. O našlaitėlė Laura Mar- 
tin (neseniai pramokusi rašyti) paėmė savo draugei už rankos ir, il- 
gesingai žvelgdama jai į veidą, tarė: „Amelija, kai aš tau rašysiu, va- 
dinsiu tave mama!“ Neabejoju, kad koks nors DŽONSAS, skaitydamas 
šią knygą savo klube, visas šias smulkmenas pavadins kvailomis, nu- 
valkiotomis, tuščiomis ir be galo sentimentaliomis. O, aš taip ir matau, 
kaip tasai Džonsas (gerokai išraudęs nuo avienos kepsnio ir pusės 
pintos vyno) išsitraukia pieštuką ir pabraukia žodžius „kvailos, nu- 
valkiotos“ ir t. t., o paraštėje dar priduria savo pastabą: „Šventa tei- 
sybė!“ Na ką gi, Džonsas — šviesaus proto žmogus ir žavisi tik didin- 
gais bei herojiškais žygiais ir gyvenime, ir romanuose, — tegu! jis laiku 
apsižiūri ir pasiieško sau ko kita. 

Tai va. Panelės Sedli gėles ir dovanas, lagaminus ir skrybėlių dė- 
žes Sembas dailiai sukrovė į karietą kartu su nusitrynusiu karvės odos 
lagaminėliu, prie kurio buvo tvarkingai prismeigta panelės Šarp kor- 
telė; tą lagaminėlį Sembas padavė vežėjui šyptelėdamas, o tasai savo 
ruožtu pašaipiai suprunkštė. Atėjo metas skirtis. Tos valandėlės liūdesį 
gerokai sušvelnino nuostabi kalba, kuria panelė Pinkerton kreipėsi 
į savo auklėtinę. Negalima pasakyti, kad šie atsisveikinimo žodžiai 
būtų nuteikę Ameliją filosofiškai, o argumentai įkvėpę jai ramybės. 
Toji kalba buvo nežmoniškai nuobodi, išpūsta ir varginanti. Be to, 
labai bijodama savo auklėtojos, panelė Sedli nedrįso jai parodyti, koks 
sielvartas slegia jos širdį. Į svetainę atnešė kmynų keksą ir butelį vyno, 
kaip tais iškilmingais atvejais, kai atsilankydavo auklėtinių tėvai; po šių 
vaišių panelė Sedli galėjo keliauti. 

— O jūs, Beki, ar neužeisite atsisveikinti su panele Pinkerton? — 
paklausė panelė Džemaima jauną damą, į kurią niekas nekreipė dė- 
mesio ir kuri su savo skrynute leidosi laiptais žemyn. 


— Manau, kad reikia, — ramiai atsakė panelė Šarp, didžiai nu- 
stebindama panelę Džemaimą. 


Kai pastaroji pasibeldė į valdytojos duris ir buvo paprašyta įeiti, 

panelė Šarp kuo laisviausiai įžengė į vidų ir puikiai tardama žodžius 
pasakė: 

— Mademoiselle, je viens vous faire mes adieux * . 

Panelė Pinkerton nesuprato prancūziškai, ji tik vadovavo tiems, 
kurie šią kalbą mokėjo. Prikandusi lūpą ir atmetusi savo garbingą, 
romėniška nosimi papuoštą galvą (ant kurios siūbavo didžiulis praš- 
matnus tiurbanas), ji tarė „Panele Šarp, labo jums ryto“. Tardama 
šiuos žodžius, Hamersmito Semiramidė mostelėjo ranka atsisveikin- 
dama ir kartu leisdama panelei Šarp paspausti vieną šiam tikslui at- 
kištą pirštą. 

Panelė Šarp tik susinėrė rankas ir, labai šaltai šyptelėjusi, nusi- 
lenkė, atsisakydama jai pasiūlytos garbės, o Semiramidė, labiau negu 
bet kada pasipiktinusi, krestelėjo tiurbaną. Teisybę sakant, tai buvo 
mažutės kautynės tarp jaunos moters ir senesnės, ir pastaroji jas pra- 
laimėjo. 

— Telaimina tave dangus, vaikeli! — tarė ji, apkabindama Ameli- 
ją ir tuo pat metu per merginos petį rūsčiai pažvelgdama į panelę 
Šarp. 

— Eime, Beki, — tarė panelė Džemaima, baisiai išsigandusi trauk- 
dama paskui save merginą, kuriai svetainės durys užsidarė visam lai- 
kui. 

Po to prasidėjo sąmyšis ir atsisveikinimas apačioje. Žodžiais to 
neapsakysi. Prieškambaryje susirinko visi tarnai, visos brangiausios 
draugės, visos panelės ir ką tik atvykęs šokių mokytojas; visi ėmė stum- 
dytis, glėbesčiuotis, bučiuotis, raudoti, savo kambaryje taip isteriškai 
kūkčiojo privilegijuotoji panelė Svorts, kad jokia plunksna to neap- 
rašys, o švelniai širdžiai geriau to negirdėti. Bet glėbesčiavimasis bai- 
gėsi, ir draugės išsiskyrė — tikriau panelė Sedli persiskyrė su drau- 
gėmis. Panelė Šarp jau prieš valandėlę kukliai įlipo į karietą. Niekas 
neverkė, kad ji išvyksta. 

Kreivakojis Sembas užtrenkė karietos dureles paskui raudančią 
jaunąją savo šeimininkę ir pats užšoko ant užpakalinės pasostės. 

— Palauk! — sušuko panelė Džemaima, puldama prie vartų su 
ryšulėliu. 

— Čia sumuštiniai, brangute! — tarė ji Amelijai.— Juk jūs gali- 
te išalkti. O jums Beki. .. Beki Šarp, štai jums knyga, kurią mano se- 


* Panele, aš atėjau su jumis atsisveikinti. (Pranc.) 

suo. .. tai yra aš. .. žinote, Džonsono Žodynas, jūs negalite išvažiuoti 
be jo. Sudie! Varyk, vežėjau! Telaimina jus Dievas! 

Ir geroji moteriškė, virpėdama iš susijaudinimo, grįžo į sodą. 

O čia kas? Vos tik karieta pajudėjo, panelė Šarp iškišo pro langelį 
pablyškusį veidą ir sviedė knygą atgal į sodą. 

Džemaima vos neapalpo iš pasibaisėjimo. 

— Kas čia, aš niekada. ..— sušuko ji.— Koks įžūlumas. .. 

Iš susijaudinimo ji nebaigė nė vieno sakinio. Karieta nuriedėjo, 
didieji vartai užsidarė, pasigirdo skambutis šokių pamokai. Abiejų 
merginų laukė pasaulis. Taigi sudie, Čizviko alėja. 


II skyrius, 


KURIAME PANELĖ ŠARP 
IR PANELĖ SEDLI PLANUOJA 
KARO VEIKSMUS 


Po to kai panelė Šarp atliko aname skyriuje minėtą didvyrišką 
žygį ir pamatė, kaip Žodynas, perskridęs grįstą sodelio taką, pagaliau 
nukrito apstulbusiai panelei Džemaimai po kojų, merginos veidą, mir- 
tinai perbalusį iš neapykantos, nutvieskė šypsena, tačiau ji vargu ar 
suteikė jam meilesnę išraišką. Lyg nuritusi akmenį nuo širdies, ji 
atsilošė karietoje ir tarė: 

— Su Žodynu baigta! Ačiū Dievui, ištrūkau iš Čizviko! 

Panelę Sedli šis įžūlus poelgis sukrėtė beveik ne mažiau kaip pa- 
nelę Džemaimą. Tik pamanykit: vos prieš akimirką ji paliko mokyk- 
lą, o juk šešerių metų įspūdžiai neišdyla per tokį trumpą laiką. Anaip- 
tol: baimė ir siaubas, patirti jaunystėje, kai kuriuos žmones lydi ligi 
grabo lentos. Aš, pavyzdžiui, pažįstu vieną seną, šešiasdešimt aštuo- 
nerių metų džentelmeną, vieną rytą per pusryčius jis labai susijaudinęs 
man pasakė: 

— Šiąnakt sapnavau, kad daktaras Reinas išpėrė man kailį. 

Vaizduotė tą naktį buvo nukėlusi jį penkiasdešimt penkerius metus 
į praeitį. Daktaras Reinas ir jo rykštė šito šešiasdešimt aštuonerių metų 
vyro sąmonėje buvo tokie pat baisūs kaip ir tada, kai jam tebuvo trylika 
metų. Kas būtų, jei daktaras su ilga beržine rykšte iš tikrųjų atsistotų 
prieš jį dabar, kai jam šešiasdešimt aštuoneri, ir rūsčiu balsu sušuktų: 

„Na vaike, maukis kelnes!“ O taip, panelę Sedli nepaprastai sujaudino 
šitoks nepaklusnumas. 

— Kaip tu galėjai šitaip pasielgti, Rebeka? — pagaliau tarė ji 
patylėjusi. 

— Negi tu manai, kad panelė Pinkerton išpuls ir įsakys man grįž- 
ti į šią bjaurią lindynę? — juokdamasi atšovė Rebeka. 

— Ne, bet... 

— Aš nekenčiu visų tų namų, — įtūžusi pasakė panelė Šarp.— 
Tikiuosi, kad mano akys niekuomet jų nebeišvys. Kad jie nugarmė- 
tų į Temzės dugną — taip! O jeigu ir panelė Pinkerton ten atsidurtų, 
nieku gyvu jos netraukčiau. Kaip norėčiau pamatyti ją plūduriuojant 
vandeny, su turbanu ir kitom grožybėm, kaip plaukia įAi iš paskos 
šleifas, o nosis kyšo tarsi valties pirmagalys! 

— Nutilk! — sušuko panelė Sedli. 

— O kas? Negi juodukas liokajus pakiš liežuvį? — sušuko panelė 
Rebeka juokdamasi.— Tegu sau grįžta ir pasako panelei Pinkerton, 
kad aš jos nekenčiu visa siela. Norėčiau, kad jis tai padarytų! Ir kad 
jai galėčiau tai įrodyti. Dvejus metus jinai mane vien skriaudė ir įžei- 
dinėjo. Su manimi elgtasi blogiau nei su bet kuria virtuvės tarnaite. 
Aš niekada neturėjau draugės, iš nieko, be tavęs, negirdėjau malo- 
naus žodžio. Aš turėjau prižiūrėti žemesniųjų klasių mergaites ir kal- 
bėti prancūziškai su vyresniosiomis, kol gimtoji Kalba man įgriso iki 
gyvo kaulo. Bet ar ne puikus pokštas buvo prancuziškai kreiptis į pa- 
nelę Pinkerton, ką? Ji nemoka nė žodžio prancuziškai, bet per daug 
išdidi, kad prisipažintų. Manau, dėl to ji ir persiskyrė su manim. Taigi 
dėkoju dangui už prancūzų kalbą. Vive la France! Vive V Empereur! 
Vive Bonaparte!* 

— O Rebeka, Rebeka, kaip tau ne gėda! — sušuko panelė Sed- 
li, nes tai buvo baisiausias piktžodžiavimas, išsprūdęs iš Rebekos lūpų. 

Anais laikais pasakyti Anglijoje: „Tegyvuoja Bonapartas!“ buvo 
tolygu sušukti: „Tegyvuoja Liuciferis!“ — Na, kaip tu gali... kaip 
drįsti taip piktai, kerštingai galvoti? 

— Kerštas galbūt ir nedoras daiktas, bet visiškai natūralus, — 
atsakė panelė Rebeka.— Aš ne angelas. 

Ir, teisybę sakant, ji tikrai nebuvo angelas. Užtenka tik pastebėti, 
kad per tą trumpą pokalbį (kol karieta tingiai riedėjo paupiu), panelė 


* Tegyvuoja Prancūzija! Tegyvuoja imperatorius! "Tegyvuoja Bonapar- 
tas! (Pranc.) 

Rebeka Šarp turėjo progos du kartus padėkoti dangui: pirmą kartą 
už tai, kad išsivadavo nuo nekenčiamo asmens, o antrą — kad sugebė- 
jo savotiškai sugėdinti ir sugluminti savo priešus; nei vieno, nei kito 
atvejo motyvai nesiderino su religiniu dėkingumu, ir jų nepagirtų gera- 
širdžiai ir atlaidūs žmonės. Vadinasi, panelė Rebeka visai nebuvo 
nei geraširdė, nei atlaidi. Visas pasaulis su ja elgiasi blogai, sakydavo 
ši jauna mizantropė; tačiau mes neabejojame, kad asmenys, su kuriais 
visas pasaulis blogai elgiasi, yra visiškai to nusipelnę. Pasaulis — tai 
veidrodis, kuris kiekvienam žmogui rodo jo paties veidą. Susirauk 
prieš jį, ir jis savo ruožtu niūriai pažvelgs į tave; juokis iš jo ir su juo, 
ir jis bus linksmas, malonus tavo draugas; tad visi jauni žmonės tepa- 
sirenka, kas jiems labiau patinka. Iš tikrųjų, jei pasaulis apleido panelę 
Šarp, tai ir apie ją nepasakysi, kad ji kam nors būtų ką gera padariusi. 
Juk negalima tikėtis, kad visos dvidešimt keturios mergaitės būtų to- 
kios pat meilios kaip šios knygos herojė panelė Sedli (kurią mes ir 
pasirinkome kaip tik dėl to, kad ji buvo švelniausia, — o šiaip kas gi 
būtų neleidęs pasirinkti jos vietoj panelės Svorts ar panelės Kramp, 
ar panelės Hopkins!); negalima tikėtis, kad kiekviena būtų tokia romi 
ir švelni kaip panelė Amelija Sedli ir kiekviena proga stengtųsi įveikti 
Rebekos kietaširdiškumą ir piktumą arba tūkstančiais malonių žodžių 
ir paslaugų nors trumpam palaužti jos neapykantą savo lyties atsto- 
vėms. 


Panelės Šarp tėvas buvo dailininkas ir dėstė paišybą panelės Pin- 
kerton mokykloje. Jis buvo protingas žmogus, malonus pašnekovas, 
nerūpestingas menininkas, nuostabiai sugebėdavo prisidaryti skolų 
ir neaplenkdavo smuklių. Pasigėręs jis apkuldavo žmoną ir dukterį, 
o kitą rytą, atsikėlęs skaudama galva, plūsdavo visą pasaulį, kad ne- 
įvertina jo genijaus, ir labai išmoningai, o kartais ir visai teisingai, 
koneveikdavo pusgalvius dailininkus, savo profesijos brolius. 

Vargais negalais sudurdamas galą su galu ir įsiskolinęs per visą 
mylią aplinkui Soho", kur gyveno, jis nusprendė pataisyti reikalus 
vesdamas jauną prancūzaitę, iš profesijos baleto šokėją. Panelė Šarp 
niekuomet neužsimindavo apie kuklų savo motinos pašaukimą, bet 
tolydžio tvirtindavo, kad Antreša esanti garsi Gaskonijos giminė, ir 
labai didžiuodavosi savo kilme. Įdomu pastebėti, kad juo toliau ši mer- 
gina žengė į gyvenimą, juo kilmingesni ir žymesni darėsi jos protė- 
viai. 

Rebekos motina buvo kažkur šiek tiek praprususi, ir jos duktė 

puikiausiai kalbėjo prancūziškai, Paryžiaus akcentu. Anais laikais 
tai buvo retas privalumas, kuris ir padėjo Rebekai patekti į griežtosios 
panelės Pinkerton pensioną. Mat jos motinai mirus tėvas, jausdamas 
nebepasveiksiąs po trečio delirium tremens * priepuolio, parašė pa- 
nelei Pinkerton vyrišką ir graudų laišką ir pavedė našlaitę jos globai, 
po to nukeiiavo į kapus, dviem teismo antstoliams susivaidijus prie jo 
lavono. Rebekai buvo septyniolika metų, kai ji atvyko į Čizviką, kur 
buvo priimta mokine pagal specialų susitarimą; jos pareiga, kaip ma- 
tėme, buvo kalbėti prancūziškai, jos teisė — nemokamai gyventi, gau- 
ti per metus kelias ginėjas ir rankioti žinių trupinius iš šios mokyklos 
mokytojų. 

Rebeka buvo mažutė, liekna, išblyškusi, rusvais plaukais; jos akys 
dažniausiai būdavo nuleistos, bet kai ji pažvelgdavo, jos atrodydavo 
labai didelės, paslaptingos ir viliojančios; tokios viliojančios, kad gar- 
busis Krispas, ką tik baigęs mokslus Oksforde ir paskirtas Čizviko 
vikaro reverendo' pono Flauerdju pavaduotoju, įsimylėjo panelę 
Šarp; jį pervėrė jos žvilgsnio strėlė, kurią ji paleido per visą Čizviko 
bažnyčią — iš mokinių suolo iki pat sakyklos. Šis jaunuolis, kartais 
atsilankydavęs išgerti arbatos pas panelę Pinkerton, kuriai jį prista- 
tė jo mamytė, visiškai pakvaišo iš meilės ir net pasiūlė kažką panašaus 
į vedybas viename raštelyje, kurį turėjo perduoti vienakė obuolinių 
pyragėlių pardavėja. Deja, raštelis buvo sučiuptas. Iš Bakstono tuč- 
tuojau buvo iškviesta ponia Krisp, ir ji nieko nelaukdama išsivežė 
savo brangų berniuką; tačiau vien mintis, kad Čizviko karvelidėje at- 
sirado tokia grobuonė paukštė, sukėlė audrą panelės Pinkerton krū- 
tinėje, ir ji tikriausiai būtų išvijusi panelę Šarp, jei nebūtų bijojusi 
sutarties netesėjimo baudos; ji jokiu būdu negalėjo patikėti merginos 
priesaika, kad niekad nė žodeliu nepersimetusi su ponu Krispu, tik 
tuos du kartus, kai pačios panelės Pinkerton akivaizdoje susitiko su 
juo per arbatėlę. 

Greta daugelio kitų augalotų ir liemeningų pensiono auklėtinių 
Rebeka Šarp atrodė kaip vaikas. Bet ji buvo per anksti subrendusi, 
kaip ir daugelis neturtingų žmonių vaikų. Kiek nesukalbamų kredito- 
rių teko jai perkalbėti ir nuvilioti nuo tėvo durų, ne vieną krautu- 
vininką permaldauti ir jam prisimeilinti, kad, pasinaudodama gera 
jo nuotaika, galėtų dar kartą papietauti. Namuose ji dažniausiai leis- 
davo laiką su tėvu, kuris labai didžiuodavosi jos protu, ir klausydavosi 


* Baltosios karštligės (lotf.). 

pasileidėlių jo draugų šnekų, dažnai netinkamų jaunos mergaitės au- 
sims. Bet, jos pačios žodžiais tariant, ji niekada nė nebuvusi mergaitė, ji 
buvusi moteris jau turėdama aštuonerius metus. Ak, kodėl panelė Pin- 
kerton įsileido tokį pavojingą paukštį į savo narvelį? 

Mat senoji dama manė, kad Rebeka — romiausia pasaulio buū- 
tybė: taip puikiai vaidindavo ji ingėnue * , kai tėvas atsivesdavo ją 
į Čizviką. Vos vieneri metai prieš sudarant sutartį, pagal kurią Rebe- 
ka buvo priimta į pensioną, taigi kai mergaitei jau buvo šešiolika me- 
tų, panelė Pinkerton, tarusi trumpą žodį, didingu mostu įteikė jai lė- 
lę; tarp kitko, toji lėlė buvo konfiskuota iš panelės Svaindl, kuri vog- 
čiomis žaidė su ja per pamokas. O kaip kvatojo tėvas su dukra, kėb- 
lindami namo po tos vakaronės pas pensiono valdytoją (tai buvo mo- 
kyklinio akto diena, ir ta proga buvo sukviesti visi dėstytojai), ir kaip 
būtų šėlusi panelė Pinkerton, jeigu būtų pamačiusi savo karikatūrą, 
kurią ši mažoji pamėgdžiotoja Rebeka sugebėjo padaryti iš savo lė- 
lės. Beki vaidindavo su ja ištisus dialogus, iš ko būdavo gardaus juoko 
Niumeno, Džerardo gatvėms ir viso menininkų kvartalo gyvento- 
jams. Ir jaunieji dailininkai, ateidavę pas tinginį, palaidūną, gudrų 
ir linksmą savo draugą išgerti taurės džino, visada klausdavo Rebeką, 
ar panelė Pinkerton namuose; ji, vargšelė, buvo jiems taip pat gerai 
žinoma kaip ponas Lorensas “ ar prezidentas Vestas ?. Kartą Rebekai 
teko garbė praleisti kelias dienas Čizvike; jai įstrigo galvon Džemai- 
mos vaizdas ir grįžusi ji įsitaisė kitą lėlę — panelę Džemi: nors ši ge- 
raširdė būtybė ją tiek privaišino uogiene ir pyragaičiais, kad būtų pa- 
kakę trejetui vaikų, o atsisveikindama įbruko jai septynių šilingų mo- 
netą, Rebekos palinkimas išjuokti buvo kur kas stipresnis už dėkin- 
gumą, ir ji paaukojo panelę Džemi taip pat negailestingai kaip ir jos 
seserį. 

Įvyko katastrofa, ir Rebeka buvo atgabenta į pensioną, turėjusį tap- 
ti jai namais. Griežta įstaigos tvarka dusino mergaitę; maldos ir bend- 
ras stalas, pamokos ir pasivaikščiojimai, nustatyti vienuolyno tikslu- 
mu, slėgė ją beveik nepakeliamai; ji taip gailėjosi savo laisvo ir skur- 
daus gyvenimo senojoje Soho dailininko dirbtuvėje, jog visi, neišski- 
riant nė jos pačios, manė, kad ją graužia liūdesys dėl tėvo. Rebeka 
gavo mažą kambariuką pastogėje, ir tarnaitės girdėdavo, kaip ji nak- 
timis vaikšto ir rauda. Bet ji tai darė iš pasiutimo, o ne iš sielvarto. Iki 
tol jos nebuvo galima vadini: veidmaine, bet dabar vienatvė išmokė 


* Naivuolę (pranc.). 

ją apsimesti. Anksčiau jai niekada netekdavo būti moterų draugijoje, 
jos tėvas, kad ir koks palaidūnas, buvo talentingas žmogus; pasikal- 
bėti su juo būdavo jai tūkstantį kartų maloniau, negu plepėti su tokio- 
mis savo lyties atstovėmis, su kokiomis dabar teko susidurti. Senosios 
pensiono valdytojos pasipūtusi tuštybė, kvailas jos sesers geraširdiš- 
kumas, tušti vyresniųjų mergaičių plepalai bei vaidai ir šaltas auklėto- 
jų korektiškumas vienodai erzino Rebeką. Ši vargšė mergina neturėjo 
jautrios motiniškos širdies, kitaip mažųjų mergyčių, daugiausia pavestų 
jai prižiūrėti, čiauškesys ir šnekos būtų galėję ją sušvelninti ir sudo- 
minti; tačiau nors išgyveno su jomis dvejus metus, nė viena nesigai- 
lėjo, kad ji išvažiuoja. Vienintelis žmogus, prie kurio Rebeka bent kiek 
prisirišo, buvo meili, švelnios širdies Amelija Sedli; ir kas galėjo ne- 
pamilti Amelijos? 

Tie džiaugsmai :r pranašumai, kurių netrūkdavo Rebekos jau- 
nosioms draugėms, sukeldavo jai neapsakomas pavydo kančias. „Ana 
kaip toji mergiščia riečia nosį vien dėl to, kad ji grafo anūkė! — kal- 
bėjo ji apie vieną. — Kaip jos visos pataikauja ir lankstosi tai kreolei 
dėl jos šimto tūkstančių svarų! Aš tūkstantį kartų protingesnė ir ža- 
vesnė už tą mergšę, nepaisant jos turtų. Esu taip pat gerai išauklė- 
ta kaip ir toji grafo anūkė, kad ir kokie kilmingi jos protėviai, bet nie- 
kas į mane nė nepažvelgia. O vis dėlto kai gyvenau pas tėvą, argi vyrai 
neatsisakydavo linksmiausių puotų ir draugijų, kad galėtų praleisti 
vakarą su manimi?“ Ji nutarė žūt būt ištrūkti iš kalėjimo, į kurį buvo 
pakliuvusi, ir dabar pradėjo savarankiškai veikti, pirmą kartą gyveni- 
me ėmė kurti konkrečius ateities planus. 

Štai kodėl ji pasinaudojo visomis galimybėmis lavintis, kurias jai 
teikė pensionas. Jau būdama muzikė ir mokėdama kalbų, ji greitai 
išėjo nedidelę mokslo programą, kuri tuomet buvo laikoma damoms 
būtina. Muzikos ji mokėsi be paliovos. Ir štai vieną dieną, kai mergai- 
tės buvo išėjusios pasivaikščioti, Rebeka, pasilikusi namuose, taip pui- 
kiai paskambino vieną pjesę, jog Minerva, tai išgirdusi, išmintingai 
nusprendė sutaupyti pinigus, išleidžiamus mažųjų auklėtinių muzikos 
mokytojui, ir pareiškė panelei Šarp, kad ateityje jinai turėsianti mo- 
kyti mergaites muzikos. 

Mergina atsisakė — pirmą kartą, ir didingoji mokyklos vedėja 
baisiai nustebo: 

— Mano pareiga čia kalbėti su vaikais prancūziškai, — griežtai 
pasakė Rebeka, — o ne mokyti juos muzikos ir taupyti jums pinigus. 
Mokėkite, ir aš mokysiu! 

Minerva buvo priversta nusileisti ir, aišku, nuo tos dienos ėmė 
nekęsti Rebekos. 

— Per trisdešimt penkerius metus, — pareiškė ji, ir visai teisin- 
gai, — aš nesu mačiusi žmogaus, kuris mano namuose būtų drįsęs pa- 
neigti mano autoritetą. Aš išauginau gyvatę užantyje. 

— Gyvatę? Kokia nesąmonė! — atkirto panelė Šarp senajai da- 
mai, vos nealpstančiai iš nuostabos.— Jūs paėmėte mane todėl, kad 
buvau jums naudinga. Negali būti nė kalbos apie dėkingumą. Aš ne- 
kenčiu šitos vietos ir noriu ją palikti! Nieko daugiau čia nedarysiu kaip 
tik tai, ką įsipareigojau. 

Veltui senoji dama klausė jos, ar suprantanti, kad kalba su panele 
Pinkerton. Rebeka nusikvatojo jai į akis baisiu, sarkastišku, demoniš- 
ku juoku, kuris pensiono valdytojai vos neįvarė nervų priepuolio. 

— Duokite man pinigų, — tarė mergina,— ir atsikratykit ma- 
nim — arba, dar geriau, parūpinkite man guvernantės vietą kilmin- 
goje šeimoje. Jums tai nesunku padaryti, jei tik panorėsite. 

Ir vėliau, kai tik jiedvi susikirsdavo, ji vis kartodavo tą patį: 

— Paruūupinkite man vietą — mes nekenčiame viena kitos, aš pa- 
siryžusi išeiti! 

Garbioji panelė Pinkerton, kad ir turėjo romėnišką nosį ir tur- 
baną, o ūgiu prilygo geram grenadieriui ir ligi to laiko buvo nenu- 
galima valdovė, vis dėlto neturėjo nei tiek valios, nei tvirtumo, kiek 
Jos mokinė, ir bergždžiai su ja kovojo, bandydama įbauginti. Kartą 
ji mėgino viešai išbarti Rebeką, bet ši griebėsi jau anksčiau minėto 
plano — atsakyti prancūziškai, ir tai visiškai parbloškė senę. Norėda- 
ma išlaikyti mokykloje autoritetą, ji būtinai turėjo pašalinti tą maiš- 
tininkę, 1ą pabaisą, tą gyvatę, tą kurstytoją. Ir štai maždaug tuo metu 
sužinojusi, kad sero Pito Krolio šeimai reikia guvernantės, panelė 
Pinkerton ryžosi pasiūlyti į tą vietą panelę Šarp, nors ji buvo kursty- 
toja ir gyvatė. 

— Žinoma, aš nieko negaliu prikišti panelei Šarp,— kalbėjo 
Ji, — išskyrus elgesį su manimi, ir turiu pripažinti, kad jos gabumai 
ir išsimokslinimas labai aukšto lygio. Bent jau savo protingumu ji daro 
garbę mano mokyklos mokymo sistemai. 

Tad šitaip pensiono valdytoja suderino rekomendaciją su savo 
sąžine, sutartis buvo nutraukta, ir auklėtinė liko laisva. Grumtynės, 
kurias čia pavaizdavome keliolika eilučių, truko, aišku, keletą mėne- 
sių. Ir kadangi panelė Sedli, kuriai tuo metu ėjo septyniolikti metai, 
ruošėsi palikti mokyklą, tai ji, būdama panelės Šarp draugė („tai vie- 

nintelis Amelijos būdo bruožas, — pareiškė Minerva,— nepatikęs jos 
mokytojai“), pakvietė merginą kokią savaitę paviešėti savo namuose, 
kol pradės eiti guvernantės pareigas šeimoje. 

Taip šioms dviem jaunoms damoms atsivėrė pasaulis. Amelijai 
tai buvo visai naujas, gaivus, puikus pasaulis, išskleidęs visus savo žie- 
dus. Ne visai naujas jis buvo Rebekai. (Iš tikrųjų, jeigu sakytume 
teisybę apie istoriją su ponu Krispu, tai pyragaičių pardavėja kažkam 
užsiminė, o tas kažkas savo ruožtu tvirtino galįs prisiekti, jog įvykę 
kur kas daugiau, nei skelbiama apie poną Krispą ir panelę Šarp, o jo 
laiškas buvęs atsakymas į kitą laišką.) Bet kas gali asakyti, kaip iš 
tiesų ten buvo? Šiaip ar taip, jeigu Rebeka ir ne pirmą kartą žengė 
į pasaulį, tai vis dėlto žengė iš naujo. 

Kai jaunosios damos privažiavo Kensingtono užtvarą, Amelija 
dar nebuvo pamiršusi draugių, bet jos ašaros nudžiūvo, ir iš džiaugs- 
mo ją net nutvieskė raudonis, kai pro šalį jojąs jaunas leibgvardi- 
jos karininkas pastebėjo ją ir sušuko: „Velniškai graži mergina, die- 
važi!“ Kol karieta pasiekė Raselo aikštę, merginos spėjo lig valiai pri- 
sišnekėti apie salonus ir apie tai, ar jaunos damos pudruojasi, ar dėvi 
krinolinus, kai jos pristatomos karaliui, ir ar teks Amelijai tokia gar- 
bė, — kad vyks į pokylį, keliamą lordo mero, ji jau žinojo. Pagaliau, kai 
jos pasiekė namus, panelė Amelija Sedli, pasirėmusi į Sembo ranką, 
purptelėjo iš karietos tokia laiminga ir graži, kad vargu ar atsirastų kita 
tokia mergina visame didžiuliame Londone. Taip manė negras su vežė- 
ju, ne kitaip manė ir Amelijos tėvai ir visi lig vieno šeimynykščiai, kurie 
grūdosi priemenėje, tūpčiojo, lenkėsi ir šypsojosi, sveikindami jaunąją 
šeimininkę. 

Galite būti tikri, kad ji išvedžiojo Rebeką po visus kambarius ir 
aprodė kiekvieną smulkmeną visuose stalčiuose: ir knygas, ir pianiną, 
ir sukneles, ir visus karolius, sagtis, mezginius ir blizgučius. Ji įkal- 
bėjo Rebeką priimti iš jos dovanų baltus karneolio karolius ir žiedą 
su turkio akute, ir nuostabiai gražią muslino suknelę, kuri dabar jai 
buvo per ankšta, bet draugei puikiai tiko! Be to, Amelija nusprendė 
paprašyti motiną, kad leistų padovanoti draugei savo baltąją kašmyro 
skarą. Argi ji negalinti be jos apsieiti? Juk brolis Džozefas ką tik parve- 
žė jai iš Indijos dvi naujas! 

Rebeka, pamačiusi dvi puikias kašmyro skaras, Džozefo Sedlio 
atvežtas seseriai, visai teisingai pasakė: „Tikriausiai nuostabu turėti 
brolį!“ ir tuo lengvai pelnė jautriaširdės Amelijos gailestį, kad pasau- 
lyje viena kaip pirštas, našlaitė, be draugų ir giminių. 

— Ne, ne viena! — tarė Amelija.— Tu žinai, Rebeka, kad aš 
visuomet būsiu tavo draugė ir mylėsiu kaip seserį, tikrai mylė- 
siu! 

— Ak, bet kas kita turėti tėvus — gerus, turtingus, švelnius tėvus, 
kurie tau duoda, ko tik paprašai, ir dar taip myli, o tai juk brangiau 
už viską! Vargšas mano tėvelis negalėjo man nieko duoti, ir aš viso 
labo turėjau vos dvi sukneles! Be to, dar turėti brolį, mielą brolį! O, 
kaip tu jį turbūt myli! 

Amelija nusijuokė. 

— Kas yra? Negi tu jo nemyli? Juk pati sakai, kad myli visus? 

— "Taip, žinoma, myliu. .. tiktai. .. 

— Kas „tiktai“? 


— Tik Džozefui berods nei šilta, nei šalta, ar aš jį myliu, ar ne. 
Sugrįžęs po dešimties metų namo, jis man tik padavė du pirštus pas- 
pausti! Jis labai malonus ir geras, bet su manim retai tekalba; man 
atrodo, kad jo pypkė jam kur kas mielesnė negu. ..— Bet čia Amelija 
užsikirto: kam blogai kalbėti apie brolį. — Jis buvo man labai geras, 
kai buvau mažytė. — pridūrė ji. — Man buvo tik penkeri metai, kai jis 
išvažiavo. 

— Jis turbūt labai turtingas? — paklausė Rebeka.— Sako, kad 
visi indų nabobai esą pasakiškai turtingi. 

— Kiek žinau, jo pajamos tikrai didžiulės. 

— O tavo brolienė, be abejo, žavi moteris? 

— Cha! Džozefas nevedęs! — tarė Amelija ir vėl nusijuokė. 

Galbūt ji buvo minėjusi šį faktą Rebekai, bet jaunoji dama, atrodo, 
nebeprisiminė jos žodžių. Šiaip ar taip, Rebeka ėmė dievagotis, kad 
iš tikro tikėjosi pamatyti visą pulką Amelijos sūnėnų ir dukterėčių. 
Ji labai nusivylusi, kad ponas Sedlis nevedęs; ji buvusi tikra, jog 
Amelija sakiusi jai, kad vedęs, o ji beprotiškai mylinti mažus vai- 
kus. 

— Man atrodo, kad jie tau atsipyko Čizvike, — tarė Amelija, ge- 
rokai nustebusi, kad jos draugė netikėtai pasidarė tokia švelni. 
Žinoma, vėliau, būdama vyresnė, panelė Šarp niekuomet nebūtų su- 
sikompromitavusi, pareikšdama nuomonę, kurios nenuoširdumą taip 
lengva pastebėti. Bet atsiminkime, kad jai dabar devyniolika metų, dar 
neišmokusi apgaudinėjimo meno — vargšė nekalta būtybė! — ir turi 
vadovautis savo pačios patirtimi. Tikroji visų minėtų klausimų prasmė, 
išvertus į išmoningosios jaunos merginos širdies kalbą, buvo tokia: 

„Jeigu ponas Džozefas Sedlis yra turtingas ir nevedęs, tai kodėl nega- 
lėčiau už jo ištekėti? Tiesa, laiko turiu tik dvi savaites, bet pamėginsi — 
nesugadinsi!“ Ir širdies gilumoje ji ryžosi atlikti pagirtiną bandymą. 
Ji pradėjo dvigubai meiliau elgtis su Amelija: prieš užsidėdama, pa- 
bučiavo baltus karneolio karolius ir prisiekė niekados niekados su jais 
nesiskirti. Kai suskambo varpelis pietums, ji nulipo žemyn, apkabinusi 
draugę per juosmenį, kaip visada daro jaunos damos. Ji taip susijaudi- 
no prie svetainės durų, kad vos drįso įeiti į vidų. 

— Pažiūrėk, brangioji, kaip smarkiai plaka mano širdis, — pakuž- 
dėjo ji draugei. 

— Visai ne, — tarė Amelija. — Na, eime, nesibijok. Tėtė nepada- 
rys tau nieko bloga! 


11II skyrius 


REBEKA PRIEŠO AKIVAIZDOJE 


Labai storas, išpurtęs vyras su elnio odos kelnėmis ir botfortais, 
keliomis eilėmis, beveik ligi pat nosies, apsimuturiavęs skepeta, raudo- 
na dryžuota liemene ir šviesiai žaliu švarku, papuoštu plieninėmis, 
bemaž kronos didumo sagomis (toksai buvo anų laikų dabitos, arba 
dendi, rytmetinis apdaras), sėdėjo prie židinio, skaitydamas laikraštį; 
kai abi merginos įėjo į kambarį, jis pašoko iš krėslo ir nuraudęs it vėžys 
beveik visą veidą įtraukė į skepetą. 

— Čia tik tavo sesutė, Džozefai, — tarė Amelija juokdamasi ir pa- 
spausdama du pirštus, kuriuos jis atkišo jai. — Žinai, aš jau visai grįžau 
namo! O čia mano draugė panelė Šarp, apie kurią jau esu tau minėjusi. 

— Ne, niekados, garbės žodis, — smarkiai drebėdama atsakė galva 
iš po skepetos. — Tai yra taip... Koks bjauriai šaltas oras, panele... 

Ir džentelmenas puolė įnirtingai žarstyti židinyje anglis, nors buvo 
pats birželio vidurys. 

— Koks gražus vyras! — gana garsiai sušnibždėjo Rebeka Ameli- 
jai. 

— Tu taip manai? — tarė ši. — Aš jam pasakysiu. 

— Brangioji, nieku gyvu! — sušuko panelė Šarp, atšokdama kaip 
baikšti stirna. 

Prieš tai sveikindamasi ji pagarbiai, kaip kukli mergaitė, tūptelėjo 

prieš šį džentelmeną, o jos drovios akys taip atkakliai tyrinėjo kilimą 
ant grindų, kad buvo stačiai nuostabu, kaip ji suspėjo apžiūrėti Džo- 
zefą. 

— Ačiū tau už puikias skaras, brolau, — kreipėsi Amelija į ugnies 
žarstytoją. — Argi jos ne puikios, Rebeka? 

— O, dieviškos! — sušuko panelė Šarp, ir jos žvilgsnis nuo kilimo 
pakilo tiesiai į sietyną. 

Džozefas išsijuosęs tebebarškino žarstekliu ir žnyplėmis pūškuoda- 
mas, šniokšdamas ir rausdamas, kiek tiktai leido išgeltęs jo veidas. 

— Aš negaliu tau įteikti tokių pat gražių dovanų, Džozefai, — tarė 
sesuo, — bet būdama mokykloje išsiuvinėjau labai dailias petnešas. 

— O dievulėliau, Amelija! — sušuko brolis, ne juokais susijaudi- 
nęs.— Ką tu sakai? — Ir jis taip smarkiai patraukė skambučio virve- 
lę, kad prietaisas nutrūko ir pasiliko jo rankoje, dėl to vargšelis dar 
labiau sutriko.— Dėl Dievo meilės, dirstelėk, ar mano bėda stovi prie 
durų! Aš negaliu ilgiau laukti. Turiu tuoj važiuoti. Tegu jį v. . .tą mano 
arklininką! Turiu važiuoti. 

Šią akimirką į kambarį įėjo tėvas, barškindamas antspaudus, kaip 
ir dera tikram britų pirkliui. 

— Kas atsitiko, Emi? — paklausė jis. 

— Džozefas prašo mane pažiūrėti, ar jo. .. bėda yra prie durų. O 
kas ta bėda, tėti? 

— Vienkinkis palankinas'?,— paaiškino senasis džentelmenas, 
mėgęs savotiškai pajuokauti. 

Čia Džozefas ėmė padūkusiai kvatoti, tačiau, susidūręs su panelės 
Šarp žvilgsniu, užsičiaupė lyg pašautas. 

— Ši jauna dama — tavo draugė? Panele Šarp, man labai malonu 
jus matyti. Argi judvi su Emi jau susiginčijote su Džozefu, kad jis nori 
pasprukti? 

— Aš pasižadėjau Bonemiui, vienam savo bendradarbiui, su juo 
papietauti, — tarė Džozefas. 

— Še tau! Argi tu nesakei motinai, kad čia pietausi? 

— Bet juk negalima šitaip apsirengusiam. 

— Pažvelkite į jį, panele Šarp, argi jis nėra pakankamai gražus, 
kad galėtų bet kur pietauti? 

Čia, žinoma, panelė Šarp dirstelėjo į savo draugę, ir abi pratrūko 
juoktis, sukeldamos senajam džentelmenui didžiulį pasitenkinimą. 

— Ar jums teko kada matyti tokias elnio odos kelnes panelės Pin- 
kerton pensione? — kalbėjo jis toliau, gardžiuodamasis savo sėkme. 

— Maloningas dangau! Tėve! — sušuko Džozefas. 

— Na štai, užgavau jautriausią jo stygą. Ponia Sedli, mieloji, aš 
užgavau jautriausią tavo sūnaus stygą. Užsiminiau apie jo elnio odos 
kelnes. Paklauskite panelę Šarp, ji patvirtins. Na tiek to, Džozefai, bū- 
kite su panele Šarp draugai, ir eime visi pietauti. 

— Šiandien bus tavo mėgstamas plovas, o tėtis parvežė geriausią 
otą visame Bilingsgeite!!. 

-— Einam, einam, pone, veskis panelę Šarp, o aš eisiu iš paskos su 
šiomis, dviem damomis, — tarė tėvas ir, paėmęs už parankės žmoną ir 
dukrą, linksmai nuskubėjo į valgomąjį. 


Jeigų panelė Rebeka Šarp širdies gilumoje nutarė pavergti šį storą 
dabitą, tai nemanau, gerbiamosios, kad mes turime teisę bent kiek ją 
smerkti. Tiesa, sumedžioti jaunikį jaunos merginos su deramu kuklu- 
mu paprastai paveda mamytėms, bet prisiminkite, kad panelė Šarp 
neturėjo mylinčios motinos, kuri sutvarkytų jai šį subtilų reikalą, ir 
jeigu ji pati nepasigaus vyro, tai visame pasaulyje neatsiras Žmogaus, 
kuris ją išvaduotų nuo to rūpesčio. Kas verčia jaunas merginas „rody- 
tis visuomenėje“, jei ne kilnus troškimas ištekėti? Kas gena jas būriais 
į visokius kurortus? Kas teikia joms jėgų šokti ištisą ilgą sezoną iki pen- 
ktos valandos ryto? Kas verčia kamuotis su sonatomis fortepijonui, 
mokytis kokių keturių romansų pas madingą mokytoją, mokant po gi- 
nėją už pamoką, ir skambinti aria, jei turi gražias rankas ir dailias al- 
kūnes, arba dėvėti žalias Linkolno gelumbės lankininkų skrybėles su 
plunksnomis; kas verčia jas visa tai daryti, jei ne noras tais pragaištin- 
gais lankais ir strėlėmis nukauti kokį „pageidaujamą“ jaunuolį? Kas 
verčia garbingus tėvus nuimti kilimus nuo grindų, apversti namus auk- 
štyn kojomis ir išleisti vakarienėms ir atšaldytam šampanui penktą da- 
lį metinių pajamų? Nejaugi čia vien nesavanaudiška artimo meilė ir 
noras pamatyti, kaip šoka ir linksminasi jaunimas? Niekai! Jie nori 
ištekinti savo dukras; ir lygiai kaip geroji ponia Sedli savo švelnios šir- 
dies gilumoje jau kūrė daugybę planų Amelijos reikalams sutvarkyti, 
taip ir mūsų mieloji, tačiau niekieno neglobojama Rebeka ryžosi grie- 
btis visko, kas tik įmanoma, kad pasigautų vyrą, kuris jai net reikalin- 
gesnis negu draugei. Rebeka turėjo gyvą vaizduotę, be to, buvo skai- 
čiusi „Tūkstantį ir vieną naktį“ ir Gatrio „Geografiją“. Šiaip ar taip, 
rengdamasi pietauti, sužinojusi iš Amelijos, kad jos brolis labai turtin- 
gas, panelė Šarp mintyse pasistatė didingą oro pilį, kurios valdovė buvo 
ji, o kažkur fone šmėsčiojo jos vyras (dar nebuvo jo mačiusi, todėl 

jo vaizdas tuo tarpu buvo nelabai ryškus); ji pasipuošė galybe skarų, 
turbanų, briliantinių vėrinių, sėdosi ant dramblio ir, aidint maršui iš 
„Mėlynbarzdžio“'?, jojo iškilmingo vizito pas Didįjį Mogolą'*. Žavin- 
gos Alnašaro!* svajonės! Jumis gėrėtis — laimingas jaunystės privalu- 
mas, ir tūkstančiai jaunų svajotojų, be Rebekos Šarp, liūliavo save ši- 
tokiais įstabiais sapnais! 

Džozefas Sedlis buvo dvylika metų vyresnis už savo seserį Ameliją. 
Jis buvo Ost Indijos bendrovės'? civilis tarnautojas ir mūsų aprašo- 
muoju laiku buvo įtrauktas į Ost Indijos žinyno Bengalijos skyrių, 
kaip Bogli Vola kolektorius!“: visi žino, kokia tai garbinga ir pelninga 
vieta. Jei skaitytojas įsigeistų patirti, kokius dar paaukštinimus laimėjo 
Džozefas toje tarnyboje, prašome jų pažvelgti į tą patį periodiškai lei- 
džiamą žinyną. 

Bogli Vola yra žaviame, atkampiame, pelkėtame džiunglių rajone, 
pagarsėjusiame perkūno oželių medžiokle, kur neretai pasitaiko išbai- 
dyti ir tigrą. Į administracinį centrą Remgandžą nuo Bogli Vola tėra 
vos keturiasdešimt mylių, o dar toliau, maždaug už trisdešimties mylių, 
stovi kavalerijos dalinys — taip rašė Džozefas namo tėvams, kai pradė- 
jo eiti mokesčių rinkėjo pareigas. Jis išgyveno toje žavioje vietovėje 
apie aštuonerius metus visiškai vienišas, beveik niekada nematydamas 
krikščionio veido, išskyrus dukart per metus, kai atvykdavo kariuome- 
nės dalinys išvežti į Kalkutą jo surinktų mokesčių. 

Laimei, tuo metu Džozefas susirgo kažkokia kepenų liga, kurios 
gydytis sugrįžo į Europą ir kuri jam teikė puikią progą išsiblaškyti ir 
pasilinksminti gimtajame krašte. Atvykęs į Londoną, jis neapsigyveno 
pas tėvus, bet įsitaisė atskirą butą, kaip ir dera linksmam, jaunam vien- 
gungiui. Prieš išvykdamas į Indiją, jis buvo dar per jaunas dalyvauti 
linksmose sostinės gyventojų pramogose, bet dabar, sugrįžęs, itin uoliai 
į jas pasinėrė. Jis važinėdavosi nuosavais arkliais po Parką'', pietau- 
davo prašmatniose smuklėse (Rytų klubas tada dar nebuvo sugalvo- 
tas), dažnai lankydavo teatrus, kas anais laikais buvo labai madinga, 
ir, rupestingai pasipuošęs aptemptomis kelnėmis ir trikampe skrybėle, 
eidavo į operą. 

Vėliau, sugrįžęs į Indiją ir iki gyvenimo pabaigos, Džozefas visuo- 
met su dideliu užsidegimu pasakodavo apie ano laikotarpio gyvenimo 
malonumus ir duodavo suprasti, kad juodu su Brameliu'* buvę žymiau- 
si sostinės dabitos. Bet iš tikrųjų ir Londone jis buvo toks pat vienišas 
kaip ir Bogli Vola džiunglėse. Sostinėje jis nepažino beveik nė vieno 
žmogaus, ir jei ne gydytojas, jei ne mėlynos piliulės ir kepenų liga, 

Džozefas būtų miręs iš nuobodulio. Tai buvo tinginys, niūra ir bon- 
vivant* ; pamatęs moterį, jis neapsakomai išsigąsdavo, todėl retai kada 
tepasirodydavo Raselo aikštėje, savo šeimos ratelyje, kur buvo labai 
linksma ir kur seno geraširdžio tėvo pokštai žeisdavo jo amour-pro- 
pre**. Nutukimas kėlė Džozefui daug rūpesčių ir nerimo. Kartkartė- 
mis jis trūks plyš mėgindavo nusikratyti riebalų pertekliumi, bet ištiži- 
mas ir pamėgimas gerai pavalgyti bematant niekais paversdavo šias 
pastangas, ir jis neiškentęs vėl sėsdavosi prie stalo po tris kartus per 
dieną. Niekad jis nebūdavo dailiai apsirengęs, nors ir nežmoniškai 
stengdavosi papuošti savo impozantišką kūną, kasdien tam sugaišdavo 
po kelias valandas. Jo tarnas praturtėjo iš savo pono drabužinės; Džo- 
zefo tualetinis staliukas buvo apkrautas daugybe kremų ir kvepalų 
kaip kokios senstančios koketės; norėdamas turėti grakštų liemenį, jis 
išbandė visus diržus, korsetus ir juostas, kokie tik anais laikais buvo 
išrasti. Kaip ir daugelis nutukėlių, jis tolydžio siūdinosi kiek galint 
labiau aptemptus drabužius ir rūpinosi, kad jie būtų kuo ryškiausių 
spalvų ir sukirpti kaip jaunam vaikinui. Kol jis pagaliau išsidabindavo, 
ateidavo ir vidudienis, tada vičvienas vykdavo pasivažinėti po Parką, 
paskui grįždavo į namus vėl persirengti ir vičvienas leisdavosi pietauti į 
„Piacos“ kavinę. Džozefas buvo tuščiagarbis kaip jauna mergaitė; la- 
bai gali būti, kad nepaprastas jo baikštumas ir buvo viena iš pernelyg 
didelio tuštumo pasekmių. Jei panelei Rebekai, vos įžengusiai į gyve- 
nimą, pavyks laimėti jo širdį, ji pasirodys esanti nepaprastai mitri. 

Jos pirmasis žingsnis parodė, kad ji išties labai sumani. Pavadin- 
dama poną Sedlį tikru gražuoliu, Rebeka žinojo, kad Amelija pasakys 
apie tai motinai, kuri turbūt savo ruožtu perduos Džozefui, šiaip ar 
taip, bus patenkinta, kad jos sūnus susilaukė tokio komplimento. Visos 
motinos tokios. Pasakykite Sikoraksei, kad jos sūnus Kalibanas'“ gra- 
žus kaip Apolonas, — ji nutirps iš džiaugsmo kad ir ragana būdama. 
Be to, galimas daiktas, kad patsai Džozefas Sedlis išgirdo komplimen- 
tą, — Rebeka kalbėjo gana garsiai, — ir jis iš tikrųjų nugirdo (širdies 
gilumoje Džozefas tarėsi esąs labai žavus vyras); tas pagyrimas suvir- 
pino kiekvieną jo stambaus kūno skaidulą ir privertė sudrebėti iš pasi- 
tenkinimo. Tačiau po valandėlės jis pasibaisėjo. „O gal mergina tyčio- 
jasi iš manęs?“ — pagalvojo jis ir strimgalviais puolė prie skambu- 
čio, ruošdamasis sprukti, kaip mes jau matėme, bet tėvo juokai ir 


* Mėgstąs gerai pagyventi (pranc.). 
* * Savimeilę (pranc.). 

motinos maldavimai privertė pasilikti. Jis nuvedė jaunąją damą pietau- 
ti susijaudinęs ir graužiamas abejonių. „Ar ji tikrai mano, kad aš gra- 
žus, — galvojo jis, — ar tik tyčiojasi iš manęs?“ Jau minėjome, kad 
Džozefas Sedlis tuščiagarbis kaip mergaitė. Viešpatie, padėk mums! 
Merginoms tereikia sukeisti žodžius ir pasakyti apie kurią nors savo 
lyties atstovę: „Ji tuščiagarbė kaip vyras“ — ir tai bus gryna teisybė. 
Barzdotos būtybės taip pat godžiai trokšta pagyrimų, taip pat smulk- 
meniškai rūpinasi savo tualetu, taip pat didžiuojasi savo asmens priva- 
lumais, taip pat įsitikinusios savo žavumo galia kaip ir bet kuri koketė. 

Taigi visi nusileido žemyn: Džozefas labai išsigandęs ir sumišęs, Re- 
beka labai kukli, nuleidusi žalias akis. Ji buvo baltai apsirengusi, su 
nuogais sniego baltumo pečiais — tikras jaunystės, beginklio nekaltu- 
mo ir drovaus, skaistaus naivumo įsikūnijimas. „Turiu elgtis labai kuk- 
kliai, — galvojo Rebeka, — ir kiek įmanoma labiau domėtis Indija“. 

Mes jau girdėjome, kad ponia Sedli paruošė sūnui puikų karį?" 
tokį, kokį jis labai mėgo; ir per pietus šio patiekalo buvo pasiūlyta 
Rebekai. 

— Kas tai? — paklausė ji, maldaujamai žvelgdama į poną Džo- 
zefą. 

— Skanumynas! — tarė jis. 

Jo burna buvo pilna, o veidas įraudęs iš pasitenkinimo, taip gar- 
džiai jis rijo šį valgį. 

— Mama, tavo karis ne prastesnis už tą, kurį valgydavau Indijoje. 

— O, jeigu tai indų patiekalas, reikia ir man paragauti, — pareiškė 
Rebeka. — Esu tikra, kad visa, kas iš Indijos, turi būti puiku. 

— Brangute, įdėk panelei Šarp truputį kario, — juokdamasis tarė 
ponas Sedlis. 

Rebeka šio valgio niekada nebuvo ragavusi. 

— Na kaip? Ar valgis toks pat puikus kaip ir visa, kas iš Indijos? — 
paklausė ponas Sedlis. 

— O, puikus! — išlemeno Rebeka, kęsdama pragariškas kančias 
nuo raudonųjų pipirų. 

— Pabandykite kartu ankštelę čilio, panele Šarp, — pasiūlė rimtai 
susidomėjęs Džozefas. 

— Čilio? — tarė Rebeka, vos atgaudama kvapą. — O, mielai. 

Ji nusprendė, kad čilis būsią kažkas vėsinančio?!, kaip jai atrodė 
iš pavadinimo, ir pasiėmė truputėlį šių prieskonių. 

— Koks atrodo šviežias ir žalias, — tarė ji ir įsidėjo vieną ankštį į 
burną. 

Ji buvo aštresnė už raudonuosius pipirus; Rebeka neteko amo ir 
padėjo šakutę. 

— Vandens, dėl Dievo meilės, vandens! — suklykė mergina. 

Ponas Sedlis prapliupo juoktis (tai buvo šiurkštus žmogus iš biržos, 
kur mėgstami įvairiausi stačiokiški pokštai). 

— Tai tikrai indiškas daiktas, kaip mane gyvą matote, — tarė jis.— 
Sembai, paduok panelei Šarp vandens. 

Džozefas kvatojo kartu su tėvu, šis pokštas jam atrodė nuostabus. 
Damos tik santūriai šyptelėjo. Jos manė, kad vargšė Rebeka per daug 
kenčia. O pati Rebeka mielai būtų pasmaugusi senį Sedlį, tačiau nurijo 
šį įžeidimą taip pat lengvai kaip prieš valandėlę bjaurųjį karį, ir kada 
pagaliau vėl galėjo prabilti, tarė linksmai ir kiek pašaipiai: 

— Man reikėjo prisiminti „Tūkstančio ir vienos nakties“ pipirus, 
kuriuos Persijos princesė dėjo į grietininius pyragėlius. O pas jus Indi- 
joje, pone, ar dedama raudonųjų pipirų į grietininius pyragaičius? 

Senasis Sedlis ėmė kvatoti ir pamanė, kad Rebeka — sąmojinga 
mergina. O Džozefas pasakė: 

— Į grietininius pyragėlius, panele? Pas mus Bengalijoje labai 
prasta grietinėlė. Mes dažniausiai geriame ožkos pieną, ir, šimts pyp- 
kių, man jis labiau patinka už grietinėlę. 

— Na kaip, panele Šarp, dabar jūs turbūt nesižavėsite viskuo, kas 
iš Indijos? — pasiteiravo senasis džentelmenas. 

O kai damos po pietų išėjo, klastingasis senis pasakė sūnui: 

— Saugokis, Džo! Toji mergina rezga tau pinkles. 

— Cha, nesąmonė! — sušuko labai patenkintas Džo. — Aš prisime- 
nu, pone, vieną merginą Damdame, artileristo Katlerio dukterį, vėliau 
ištekėjusią už chirurgo Lenso. Ji ruošėsi žūt būt pačiupti mane 
1804-aisiais metais. . . mane ir Maligetonį, kurį jums prieš pietus minė- 
jau. . .Velniškai puikus vyras tas Maligetonis. .. Dabar jis teisėjas Badž- 
badže ir po penkerių metų tikriausiai bus tarybos narys. Taigi, pone, 
artileristai surengė pokylį, ir Kvintinas iš keturiolikto karališkojo pul- 
ko man sako: „Klausyk, Sedli, kertam lažybų trylika prieš dešimt, kad 
dar prieš liūtis Sofi Katler susižvejos tave arba Maligetonį!“ — „Ker- 
tam!“ — sakau aš, bet, dievaži, pone . . . tai puikus klaretas! Adamsono 
ar Karbonelio? 

Tylus knarkimas buvo vienintelis atsakymas. Garbingasis biržos 
makleris užsnūdo, ir Džozefo pasakojimas tą dieną liko nebaigtas. Bet 
vyrų draugijoje jis visuomet būdavo nepaprastai šnekus ir šitą žavingą 
istoriją jau dešimtis kartų pasakojo savo gydytojui daktarui Golopui, 

kai tas ateidavo pasiteirauti apie Džozefo kepenis ir sužinoti, kaip vei- 
kia mėlynosios piliulės. 

Būdamas ligonis, Džozefas Sedlis pasitenkino tik buteliu klareto, 
neminint maderos, išgertos per pietus, sudorojo porą lėkščių braškių su 
grietinėle ir porą tuzinų saldžių pyragėlių, netyčia paliktų greta jo ir, 
be abejo (juk romanistai turi galią viską žinoti), labai daug galvojo 
apie merginą, kuri tuo metu buvo viršuje. 

„Mielas, žavus, linksmas padarėlis! — mąstė jis. — Kaip ji pažvelgė 
į mane, kai per pietus pakėliau jos nosinaitę! Ji dukart ją pametė. Kas 
ten dainuoja svetainėje? Po velnių! Gal nueiti į viršų pasižiūrėti?“ 

Bet jį vėl sukaustė nenugalimas drovumas. Tėvas miegojo; Džozefo 
skrybėlė kabojo prieškambaryje; čia pat, už kampo, Sautempton Rou 
gatvėje stovėjo karieta. 

— Ar nevertėtų nueit pasižiūrėti „Keturiasdešimties plėšikų“?“, 
— tarė jis, — ir kaip šoka panelė Dekam? 

Ir stypčiodamas smailiais batų galais, jis tylutėliai išslinko iš kam- 
bario, nepažadinęs garbingojo tėvo. 

— Štai eina Džozefas, — tarė Amelija, žiūrėdama pro atdarą sve- 
tainės langą, tuo tarpu Rebeka dainavo akompanuodama sau pianinu. 

— Panelė Šarp jį išbaidė, — pastebėjo ponia Sedli. — Vargšas 
Džo! Kodėl jis toks baikštus? 

Vargšo Džozefo paniška baimė truko dvi ar tris dienas; tuo metu 
jis nesilankė tėvų namuose, o panelė Rebeka per tą laiką nė karto ne- 
paminėjo jo vardo. Ji buvo kupina pagarbaus dėkingumo poniai Sedli, 
nepaprastai žavėjosi parduotuvėmis, o teatrais, į kuriuos toji geraširdė 
dama ją vežiojosi, tiesiog negalėjo atsistebėti. Kartą Amelijai skaudėjo 
galvą, ir ji negalėjo vykti į kažkokį linksmą pobūvį, kur buvo pakvies- 
tos abi merginos, — ir niekas negalėjo priversti jos draugę eiti vieną. 

— Kaip, palikti /ave? Tave, kuri pirmoji vargšės našlaitės gyveni- 
me parodė, kas yra laimė ir meilė! 

Žaliosios akys pakrypo į dangų ir pritvinko ašarų. Ponia Sedli no- 

romis nenoromis turėjo pripažinti, kad jos dukters draugė yra tikrai 
mylinčios ir švelnios širdies. 

Iš pono Sedlio pokštų Rebeka visada nuoširdžiai ir ilgai juokdavosi, 
kas labai patikdavo geraširdžiam džentelmenui ir jį švelniai nuteik- 
davo. Tačiau panelė Šarp įsigijo ne tik šeimininkų palankumą. Ji be 
galo susižavėjo aviečių uogienės virimu, tuo laiku vykusiu ekonomės 
kambaryje, ir pakerėjo Blenkinsop. Rebeka atkakliai vadino Sembą 
„ponu Sembu“, tuo jį labai pradžiugindama; ji taip švelniai ir taip 
nuolankiai atsiprašinėdavo kambarinę, kad drįsta jai skambinti, jog 
tarnų kambaryje visi taip pat žavėjosi Rebeka kaip ir svetainėje. 

Kartą, žiūrinėdama piešinius, kuriuos Amelija buvo atsiuntusi iš 
mokyklos, Rebeka, išvydusi vieną, staiga pravirko ir išbėgo iš kamba- 
rio. Tai atsitiko tą dieną, kada Džo Sedlis antrukart pasirodė tėvų na- 
muose. 

Amelija puolė paskui draugę, norėdama sužinoti, ko ji taip susijau- 
dino, bet netrukus geroji mergaitė grįžo viena, taip pat susigraudinusi. 

— Žinai, mamyte, jos tėvas buvo mūsų piešimo mokytojas Čizvike 
ir visada pats piešdavo gražiausias mūsų piešinių vietas. 

— Mano miela! Kiek prisimenu, panelė Pinkerton visada sakyda- 
vo, kad jis nė piršto nepridėdavęs prie piešinių. . . tiktai fvarkydavęs. 

— Tai ir vadinosi tvarkymu, mama. Rebeka prisiminė piešinius ir 
savo tėvą, dirbantį prie jų, prisiminimai staiga užplūdo ją. . . na, žinai, 
Ji-54 

— Kokia jautri vargšelės širdis! — tarė ponia Sedli. 

— Norėčiau, kad ji dar savaitę pas mus paviešėtų! — pridūrė Ame- 
lija. 

— Ji velniškai panaši į panelę Katler, su kuria susitikdavau Dam- 
dame, tiktai gražesnė. Anoji dabar ištekėjusi už Lenso, artilerijos chi- 
rurgo. Žinot, ponia, kad Kvintinas iš keturiolikto pulko kirto lažybų 
su manim... 

— O Džozefai, mes jau girdėjom tą istoriją! — juokdamasi sušuko 
Amelija. — Gali nepasakoti, verčiau įkalbėk mamą, kad parašytų tam 
ponui. .. kaip jo pavardė... Kroliui. Tegu jis leidžia vargšei Rebekai 
pas mus dar truputėlį pabūti. Štai ir ji ateina užverktom akim! 

— Aš jau nusiraminau, — tarė mergina, švelniausiai šypsodama ir 
pagarbiai bučiuodama ištiestą geraširdės ponios Sedli ranką. — O, ko- 
kie visi jūs man geri! Visi, — pridūrė juokdamasi, — tik ne jūs, 
pone Džozefai... 

— Ne aš? — sušuko Džozefas, galvodamas, ar nevertėtų kuo grei- 

| 
čijusiai sprukti. — Maloningas dangau! Šimts pypkių! Panele Šarp! 
| — Aišku! Argi ne žiauru buvo pavaišinti mane per pietus tais bai- 
siais pipirais, ir dar pirmąją mūsų pažinties dieną? Jūs man ne toks ge- 
ras kaip mieloji Amelija. 

— Jis dar nelabai tave pažįsta! — tarė Amelija. 

— Negaliu įsivaizduoti, kad kas nors galėtų būti jums negeras, 
brangioji, — pridūrė jos motina. 

— Bet juk karis iš tikrųjų buvo nuostabus, — visiškai rimtai pareiš- 
kė Džo. — Gal tik citrinos rūgšties kiek truko. .. taip, tikrai trūko. 

— O čilis? 

— Po velnių, kaip jūs nuo jo apsiverkėte! — tarė Džozefas ir, pri- 
siminęs šią juokingą sceną, prapliupo garsiu juoku, kuris kaip visada 
staiga nutrūko. 

— Dabar aš būsiu apdairesnė ir atsargesnė su tuo, ką jūs man pa- 
siūlysite, — kalbėjo Rebeka, kai juodu vėl kartu leidosi pietų į valgo- 
mąjį. — Nemaniau, kad vyrai taip mėgsta kankinti vargšes niekuo ne- 
kaltas mergaites. 

— Dievaži, panele Rebeka, už jokius pasaulio turtus nenorėčiau 
jūsų įskaudinti. 

— Taip, — pasakė ji, — aš žinau, kad jūs nenorėtumėte! 

Ir čia ji savo mažyte rankele švelniai spustelėjo jam ranką, bet 
baisiai išsigandusi tučtuojau atitraukė, žvilgtelėjo Džozefui į veidą, o 
paskui įbedė akis į kilimą. Aš negalėčiau tvirtinti, kad Džozefo širdis 
nepradėjo smarkiau plakti, sujaudinta šio mažučio nevalingo, švelnaus 
ir baikštaus naivios mergaitės dėmesingo mosto. 

Tai buvo paskatinimas, ir galbūt kai kurios be galo korektiškos, 
gerai išauklėtos damos pasmerks tokį elgesį ir palaikys jį nekukliu, bet, 
kaip žinote, vargšė Rebeka turėjo pati viską atlikti. Jei žmogus toks 
neturtingas, kad negali pasisamdyti tarno, tai kad ir koks dabita būtų, 
jam tenka pačiam šluoti savo kambarius. Jeigu miela mergaitė neturi 
brangios mamytės, kuri tvarkytų jos reikalus su jaunuoliais, jai pačiai 
tenka to imtis. Ak, kokia laimė, kad moterys palyginti nedažnai išbando 
savo jėgas! Mes nepajėgtume joms atsispirti. Vos tik jos parodo nors 
mažiausią palankumą, vyrai tuojau puola prieš jas ant kelių, net seni 
ir negražūs! Galiu drąsiai pareikšti neginčijamą tiesą: bet kuri moteris, 
susidėjus palankioms aplinkybėms, gali ištekėti už ko tik įsigeidžia, 
nebent būtų visiška kuprė. Tad būkime dėkingi, kad tos brangutės lyg 
darbiniai gyvuliai nesuvokia savo galios. Priešingu atveju visus sudo- 

„Dievaži! — galvojo Džozefas, eidamas į valgomąjį. — Aš pradedu 
jaustis visiškai taip, kaip tada Damdame su panele Katler!“ 

Per pietus panelė Šarp ne kartą maloniai šnekino Džozefą, čia 
švelniai, čia juokais atsiliepė apie vieną ar kitą patiekalą. Ji jau buvo 
gerokai suartėjusi su visa šeima, o abi merginos pamilo viena kitą kaip 
seserys. Taip jau visuomet atsitinka jaunoms neištekėjusioms mergi- 
noms, jeigu jos bent dešimt dienų pagyvena po tuo pačiu stogu. 

Tarsi nusprendusi padėti Rebekai įvykdyti visus jos sumanymus, 
Amelija priminė savo broliui pažadą, duotą per praėjusias Velykų ato- 
stogas: „Kai aš dar buvau mokinukė“, — juokdamasi tarė ji apie paža- 
dą nuvežti ją į Voksholą?“. 

— Dabar, — pareiškė ji, — kai pas mus svečiuojasi Rebeka, kaip 
tik geriausias metas. 

— O, puiku! — sušuko Rebeka ir vos nesuplojo delnais, bet laiku 
susigriebė, kaip ir dera tokiam kukliam padarėliui. 

— Tik ne šį vakarą, — pasakė Džo. 

— Na, tai rytoj! 

— Rytoj mudu su tėčiu pietausime ne namie,— pastebėjo ponia 
Sedli. 

— Ar tik nenori pasakyti, kad aš tenai turėčiau važiuoti, ponia 
Sedli? — paklausė jos vyras. — Arba kad tavo amžiaus ir sudėjimo mo- 
teris turėtų rizikuoti ir persišaldyti toje bjaurioje landynėje? 

— Bet juk kas nors privalo vykti su mergaitėmis! — sušuko po- 
nia Sedli. 

— Tegu Džo važiuoja, — juokdamasis tarė tėvas.— Jis jau pakan- 
kamai didelis. 

Išgirdęs tuos žodžius, net Sembas, stovėjęs prie bufeto, prunkš- 
telėjo, o vargšas storulis Džo beveik pajuto norą tapti tėvažudžiu. 

— Atsekite jam korsetą! — toliau kalbėjo negailestingasis džen- 
telmenas.— Šliukštelėkite jam į veidą vandens, panele Šarp, arba dar 
geriau, nuneškite jį į viršų, juk vargšelis alpsta. Nelaiminga auka! 
Neškite jį į viršų, jis lengvutis kaip plunksnelė! 


— Tai nepakenčiama, pone, tegu aš būsiu prak. .!— suriaumo- 
jo Džozefas. 

— Sembai, liepk pristatyti pono Džozefo dramblį! — sušuko tė- 
vas.— Nusiųsk jo atgabenti iš Egzeterio biržos“, Sembai! — Bet, 


matydamas, kad Džozas vos neverkia iš apmaudo, senasis pokštinin- 
kas liovėsi kvatojęs ir tarė, ištiesdamas sūnui ranką. — Pas mus bir- 
Žoje priimta juokauti, Džozai! Sembai, dramblio nereikia, verčiau 

duokit mudviem su Džozu po taurę šampano! Paties Bonio“? rūsyje 


tokio nerasi, suneli! 

Taurė šampano grąžino Džozefui pusiausvyrą, ir, dar nespėjus 
ištuštinti butelio, kurio jam, ligonio teisėmis, teko du trečdaliai, jis 
sutiko palydėti jaunąsias damas į Voksholą. 

— Abiem reikia po kavalierių,— tarė senasis džentelmenas.— 
Džozas bus taip susižavėjęs panele Šarp, kad tikriausiai pames minio- 
je Emi. Kreipkimės į devyniasdešimt šeštą pulką ir paklauskime Džor- 
džą Osborną, gal jis neatsisakys atvykti. 

Čia, visai nenumanau kodėl, ponia Sedli žvilgtelėjo į vyrą ir nu- 
sijuokė. Pono Sedlio akys neapsakomai šelmiškai blykstelėjo, ir jis 
pažvelgė į Ameliją; ši nuleido galvą ir taip paraudo, kaip sugeba raus- 
ti tik septyniolikmetės merginos ir kaip panelė Rebeka Šarp nebuvo 
paraudusi per visą savo gyvenimą, — bent jau nuo to laiko, kai sykį, ka- 
da ji tebuvo aštuonerių metų, krikštamotė užklupo ją vagiant iš in- 
daujos uogienę. 

— Geriau tegu Amelija parašo laiškutį, — patarė tėvas, — tegu 
Džordžas Osbornas pamato, kokią gražią rašyseną mes parsivežėme 
iš panelės Pinkerton. Ar atsimeni, Emi, kai tu kvietei jį Trijų karalių 
šventės išvakarėms ir parašei „Trijų“ be „j“? 

— Tai buvo labai seniai, — atsakė Amelija. 

— O atrodo lyg vakar, ar ne, Džonai? — tarė ponia Sedli savo 
vyrui. 

Ir tą pačią naktį per pasikalbėjimą, kuris vyko viename iš prieša- 
kinių antrojo aukšto kambarių po savotiška stogine, uždangstyta kartū- 
nu, gausiai išsiuvinėtu fantastiškais indų raštais, išklota iš vidaus švel- 
niai rausvu kolenkoru,— šitoje margaspalvėje palapinėje, kur ant 
pūkinio patalo gulėjo dar pagalvės, ant jų du apvalūs raudoni veidai — 
vienas Su nėrinių kyku, o kitas — su paprasta medvilnine kepuraite su 
kutu; per šį, sakyčiau, intymų pašnekesį ponia Sedli prikišo vyrui, kad 
jis Žiauriai elgiasi su vargšu Džo. 

— Tu tiesiog nedorai elgies, Sedli, — tarė ji, — taip kankinda- 
mas vargšą berniuką. 

— Brangioji, — gynėsi medvilninis kutas, — Džozas toks tuščias, 
kokia tu niekada nesi buvusi savo gyvenime, 0 tuo jau daug pasakyta. 
Nors prieš kokius trisdešimt metų, tūkstantis septyni šimtai aštuonias- 
dešimtaisiais. . . berods taip? — tu galbūt ir turėjai teisę tokia buti, 
neneigiu. Bet Džozas tiesiog veda mane iš kantrybės tuo savo dabitišku 
drovumu. Jis pranoksta pats save, brangioji, ir visą laiką galvoja vien 

apie save, koks jis šaunus vyrukas. Neabejoju, kad mes su juo turė- 
sim dar daug rūpesčių. Štai dabar toji Emi draugė meilinasi jam kaip 
įmanydama, tai aišku kaip dieną; o jeigu ne ji pasigaus jį, tai kuri nors 
kita. Tam vyrukui lemta tapti moters grobiu, lygiai kaip man lemta 
kasdien važinėti į Biržą. Dar laimė, brangioji, kad jis mums nepar- 
vežė juodukės marčios. Bet įsidėmėk mano žodžius: pirmoji moteris, 
kuri paspęs jam spąstus, pasičiups jį. 

— Rytoj pat ji man išvažiuos, ta mažoji viliūgė! — labai ryžtin- 
gai pareiškė ponia Sedli. 

— O kuo ji blogesnė už kitas, ponia Sedli? Šiaip ar taip, tos mer- 
gaitės bent veidelis baltas. Man vis vien, kas už jo ištekės. Tegu Džo 
daro, kaip jam patinka. 

Čia abiejų pašnekovų balsai nutilo, ir juos pakeitė tyli, bet nero- 
mantiška nosių muzika; visuose Džono Sedlio, eskvairo ir fondinės 
biržos nario, namuose Raselo aikštėje įsiviešpatavo gili tyla, kurią 
kartkartėmis sudrumsdavo valandas mušantis bažnyčios laikrodis ir 
panaktinio šūkavimai. 

Rytui išaušus, geraširdė ponia Sedli jau nebeketino vykdyti savo 
grasinimų panelei Šarp; mat nors ir nieko nėra aistringesnio nei na- 
tūralesnio, nei labiau pateisinamo kaip motinos pavydas, vis dėlto 
ji negalėjo nė pagalvoti, kad toji mažutė, kukli, dėkinga ir nuolanki gu- 
vernantė drįstų pakelti akis į tokį didingą asmenį kaip Bogli Vola 
kolektorius. Be to, prašymas pratęsti jaunajai damai atostogas jau 
buvo išsiųstas, ir būtų buvę sunku rasti dingstį taip ūmai jai išdanginti. 

Atrodė, tarsi visi būtų susimokę mielosios Rebekos naudai, nes 
net ir gamtos gaivalai ryžosi jai padėti (nors iš pradžių jinai ir ne- 
buvo linkusi sutikti, kad jie buvę jai palankus). Tą vakarą, kai buvo 
numatyta važiuoti į Voksholą, kai Džordžas Osbornas atėjo pietų, 
o tėvai išvyko kviestinių pietų pas oldermeną““ Bolsą į Haiberi Barną, 
užėjo tokia audra su perkūnija, kokia pasitaiko tik Voksholui lankyti 
skirtais vakarais, ir todėl jaunimas noromis nenoromis turėjo likti 
namie. Ponas Osbornas, atrodo, nė kiek dėl to nenusiminė. Juodu 
su Džozefu Sedliu išlenkė ne vieną taurę portveino tė/e-ū-tete * val- 
gomajame; ta proga Sedlis papasakojo keletą savo geriausių indiš- 
kų anekdotų: vyrų draugijoje jis būdavo nepaprastai šnekus; po to 
panelė Amelija Sedli pakvietė juos į svetainę, ir visi keturi jauni žmo- 
nės taip maloniai praleido vakarą, jog jie vienu balsu pareiškė turį 

veikiau džiaugtis, kad užėjo audra ir privertė juos atidėti išvyką į Voks- 
holą. 

Osbornas buvo Sedlio krikštasūnis ir per visus dvidešimt trejus 
savo gyvenimo metus buvo laikomas šeimos nariu. Būdamas šešių 
savaičių kūdikis, jis gavo iš Džono Sedlio dovanų sidabrinę taurę, o še- 
šių mėnesių — koralinį barškutį su auksiniu švilpuku. Nuo pat vai- 
kystės ligi šių dienų kiekvienais metais per Kalėdas jis gaudavo iš se- 
nojo džentelmeno pinigų; Osbornas puikiai atsiminė, kaip sykį, jam 
grįžtant į mokyklą, Džozefas Sedlis smarkiai jį apkūlė; Džozefas tada 
buvo stambus, pasipūtęs drimba, o jis pats, Džordžas, — dešimties metų 
akiplėša vaikėzas. Žodžiu, Džordžas buvo toks artimas tai šeimai, kiek 
Jį galėjo su ja suartinti toks kasdieninis draugiškumas ir nuolatinis 
bendravimas. 

— Ar atsimeni, Sedli, kaip tu pasiutai, kai aš nupjausčiau tavo 
botfortų kutus, ir kaip panelė. ..hm!.. kaip Amelija išgelbėjo mane 
nuo pylos, puldama prieš tave ant kelių ir maldaudama broliuką Džo- 
zą nemušti mažojo Džordžo? 

Džozas puikiausiai prisiminė šį įsidėmėtiną įvykį, tačiau dievago- 
josi visiškai užmiršęs. 

— Na, o gal atmeni, kai, prieš išvykdamas į Indiją, atvažiavai 
kabrioletu į daktaro Rykštės mokyklą manęs aplankyti, davei man 
pusę ginėjos ir paglostei? Man tada pasirodė, kad buvai bent septynių 
pėdų aukščio, ir aš labai nustebau, kai sugrįžai iš Indijos, kad esi ne 
aukštesnis už mane. 

— Kaip gražiai pasielgė ponas Sedlis, kad nuvažiavo pas jus į 
mokyklą ir davė pinigų! — sušuko be galo susižavėjusi Rebeka. 

— Taip, ir dar po to, kai aš nupjausčiau kutus nuo jo batų. Ber- 
niukai niekada neužmiršta nei mokykloje gautų dovanų, nei dova- 
notojų. 

— Mane tiesiog žavi botfortai, — tarė Rebeka. 

Džozui Sedliui, kuris be galo gėrėdavosi savo kojomis ir visuomet 
avėdavo šį dekoratyvų chaussure * , ši pastaba nepaprastai patiko, 
nors ją išgirdęs ir pakišo kojas po kėde. 

— Panele Šarp! — tarė Džordžas Osbornas.— Jūs, būdama to- 
kia nuostabi dailininkė, turėtumėte nutapyti didingą istorinį tos batų 
scenos paveikslą. Sedlį reikia pavaizduoti su elnio odos kelnėmis; viena 
ranka jis laiko subjaurotą batą, o kita — mane už pakarpos. Ameli- 

ja klūpo prieš jį, iškėlusi rankutes; paveikslą turėtų puošti prašmatnus 
alegoriškas užrašas kaip elementorių tituliniuose puslapiuose. 

— Deja, čia nespėsiu to padaryti, — atsakė Rebeka.— Nutapysiu, 
kai. .. kai išvažiuosiu. 

Ji nuleido balsą ir atrodė tokia nuliūdusi ir pasigailėjimo verta, 
Jog kiekvienas pajuto, kokia žiauri jos dalia ir kaip gaila bus jiems 
visiems su ja skirtis. 

— O kad galėtum pas mus ilgiau pagyventi, brangioji Rebeka! — 
sušuko Amelija. 

— Kam gi! — atsakė toji dar liūdniau.— Kad paskui būčiau dar 
nelaim. .. kad būtų dar sunkiau su tavim skirtis? — Ir ji nusigręžė 
į šalį. 

Amelija vos neapsiverkė, pasidavusi įgimtai silpnybei ašaroti, ku- 
ri, kaip jau esame sakę, buvo vienas iš to kvailučio padarėlio trūkumų. 
Džordžas Osbornas smalsiai ir su užuojauta stebėjo abi merginas, 
o Džozefas Sedlis išleido iš savo plačios krūtinės kažką panašaus į ato- 
dūsį, nepakeldamas akių nuo savo mėgstamųjų botfortų. 

— Paskambinkit ką nors, panele Sedli... Amelija, — paprašė 
Džordžas, tą akimirką pajutęs nepaprastą, beveik neįveikiamą norą 
stverti anksčiau minėtą merginą į glėbį ir išbučiuoti ją visų akivaiz- 
doje. 

Amelija valandėlę žiūrėjo į jį. Ir jeigu aš pasakyčiau, kad jie įsi- 
mylėjo kaip tik tą akimirką, tai, galimas daiktas, būčiau neteisus, nes 
tuodu jauni žmonės jau nuo pat kūdikystės buvo vienas kitam skirti, 
ir apie jų Sutuoktuves per pastarąjį dešimtmetį jų garbingos šeimos 
kalbėjo kaip apie seniai nuspręstą dalyką. Jie nuėjo prie pianino, ku- 
ris, kaip dažniausiai būva, stovėjo mažojoje svetainėje; kadangi jau 
buvo gana tamsu, panelė Amelija visai nesivaržydama padavė ranką 
ponui Osbornui, kuris, žinoma, daug geriau už ją galėjo įžiūrėti kelią 
tarp kėdžių ir otomanių. Susiklosčius tokiai situacijai, Džozefas Sed- 
lis liko svetainėje /ėfe-d-tėte su Rebeka prie stalo, kur ji mezgė žalią 
šilko piniginę. 

— Nėra reikalo teirautis šeimos paslapčių, — tarė panelė Šarp.— 
Toji porelė pati išsiduoda. 

— Kai tik jis gaus kuopą, — pasakė Džozefas, — manau, reika- 
las bus sutvarkytas. Džordžas Osbornas — šaunus vyrukas. 

— O jūsų sesuo — žaviausia pasaulyje mergaitė, — pridūrė Re- 
beka.— Laimingas vyras, kuris laimės jos širdį! — Tai tarusi panelė 
Šarp giliai atsiduso. 

Kai nevedęs jaunas vyras ir mergina susitinka akis į akį ir prade- 
da kalbėtis tokiomis opiomis temomis kaip šioji, juos tuojau susieja 
tam tikras pasitikėjimas ir artumas. Nėra reikalo tiksliai aprašinėti, 
apie ką kalbėjosi ponas Sedlis ir jaunoji dama; tas jų pašnekesys, kaip 
galima spręsti iš jau minėto pavyzdžio, nepasižymėjo nei sąmojingumu, 
nei gražbylyste; jis retai toks ir būna privačiame ratelyje ir bet kur 
kitur, išskyrus, žinoma, tik labai išpūstus ir prifantazuotus romanus. 
Kadangi gretimame kambaryje skambėjo muzika, tai juodu, supranta- 
ma, kalbėjosi tyliai, kaip ir pridera, nors, teisybę sakant, kad ir kaip 
garsiai kalbėdami, jie nė kiek nebūtų trukdę kitame kambaryje esan- 
čiai porai, taip ji buvo užsiėmusi savais reikalais. 

Ar tik ne pirmą kartą gyvenime ponas Sedlis kalbėjosi su kitos ly- 
ties asmeniu visiškai nesidrovėdamas ir nesivaržydamas. Panelė Re- 
beka uždavė jam daugybę klausimų apie Indiją, o tai suteikė jam pro- 
gą papasakoti daug įdomių anekdotų apie tą šalį ir apie save. Jis pa- 
vaizdavo pokylius gubernatoriaus rūmuose ir priemones, kurių grie- 
biamasi norint atvėsti kaitroje — visokias kabančias vėduokles, 
bambukų užuolaidas, pro kurias pilamas vanduo, ir kitokius įtaisus; 
nepaprastai sąmojingai paminėjo daugybę škotų, kuriuos globojo 
generalgubernatorius lordas Minto. Paskui apsakė tigrų medžioklę 
ir užsiminė, kaip vienas toks įsiutęs žvėris nutraukęs nuo sėdynės 
dramblio varovą. O, kaip žavėjosi panelė Rebeka tais pokyliais pas 
gubernatorių, kaip juokėsi iš pasakojimų apie škotų aides-de-camp * 
ir pavadino poną Sedlį piktu, kandžiu šaipūnu; kaip ji nuogąstavo, iš- 
girdusi pasakojimą apie dramblį! 

— Dėl jūsų motinos, brangus pone Sedli, dėl visų jūsų draugų 
pasižadėkite niekuomet nebeiti į tas siaubingas ekspedicijas. 

— Gryni niekai, panele Šarp,— tarė jis, truktelėdamas aukš- 
tyn marškinių apykaklę,— pavojus kaip tik daro medžioklę ma- 
lonesnę. 

Džozefas niekada nėra buvęs tigrų medžioklėje, išskyrus tą kartą, 
kai įvyko minėtasis nelaimingas įvykis ir kai jis vos nežuvo, — tiktai ne 
tigro suplėšytas, bet iš baimės. Kalbėdamas Džozefas visai įsidrąsino ir 
pagaliau tiek įsismagino, jog išdrįso paklausti Rebeką, kam ji mezgan- 
ti žaliąją šilko piniginę. Jis pats labai stebėjosi ir. žavėjosi savo elegan- 
tišku familiarumu. 

— Kam prireiks piniginės. — atsakė panelė Rebeka, nepaprastai 
švelniai ir žavingai pažvelgdama į Džozefą. 

Sedlis jau norėjo išdrožti vieną iš gražbylingiausių savo kalbų ir jau 
buvo bepradedąs: „O panele Šarp, kaip jūs. . .“, bet staiga gretimame 
kambaryje nutilo paskutiniai romanso garsai, ir Džozefas išgirdo sa- 
vo balsą taip aiškiai, jog nuščiuvo, paraudo ir labai susijaudinęs nu- 
sišnypštė. 

— Ar jums teko kada nors girdėti savo brolį tokį iškalbingą? — 
sušnibždėjo Osbornas Amelijai.— Na, jūsų draugė tiesiog stebukla- 
darė. 

— Juo geriau,— tarė panelė Amelija. 

Kaip ir kiekviena šio to verta moteris, Amelija širdies gilumoje 
buvo linkusi piršliauti ir būtų buvusi sužavėta, Džozefui grįžus į In- 
diją su žmona. Be to, per šias kelias dienas nuolatos bendraudama 
su Rebeka, pajuto jai švelniausią draugiškumą ir atrado milijoną jos 
dorybių ir mielų bruožų, kurių nepastebėjo, kai abi drauge gyveno 
Čizvike. Mat merginų prisirišimas auga taip greitai kaip toji pasakos 
pupa, kuri per vieną naktį pasiekia dangų. Negalima jų kaltinti, kad 
ištekėjus tasai Sehnsucht nach der Liebe* atslūgsta. 

Sentimentalūs žmonės, mėgstantys labai skambius žodžius, tat va- 
dina Idealo siekimu, bet iš tikrųjų tai tereiškia, jog moterys dažniau- 
siai būna nepatenkintos, kol įsitaiso vyrą ir vaikų, kuriems gali išlieti 
visus savo švelnius jausmus, anksčiau eikvotus visokiems niekams. 

Išbaigusi visą savo nedidelę romansų atsargą ar kad pabodo ma- 
žojoje svetainėje, Amelija nusprendė, jog dabar derėtų paprašyti drau- 
gę, kad padainuotų. 

— Jūs nebūtumėt manęs klausęsis, — pareiškė ji ponui Osbornui 
(nors žinojo sakanti netiesą), — jeigu prieš tai būtumėt išgirdęs, kaip 
dainuoja Rebeka. 

— O vis dėlto įspėju panelę Šarp,— atsakė Osbornas, — kad, 
nesvarbu, teisus aš ar klystu, bet Ameliją Sedli laikau geriausia dai- 
nininke pasaulyje. 

— Pirma pasiklausykite,— atkirto Amelija. 

Džozefas Sedlis buvo toks mandagus, jog nunešė žvakes prie pia- 
nino. Osbornas užsiminė, kad, jo nuomone, puikiausiai būtų buvę 
galima pasėdėti ir tamsoje, bet panelė Sedli juokdamasi atsisakė su 
Juo ilgiau pasilikti, ir todėl abu nusekė paskui poną Džozefą. Rebeka 

dainavo nepalyginti geriau už savo draugę (nors, žinoma, niekas ne- 
kliudė Osbornui laikytis savo nuomonės), o šį kartą ji net pranoko 
pati save. Tiesą sakant, Amelija stebėjosi, nes lig tol niekada nebuvo 
girdėjusi jos taip gražiai dainuojant. Ji padainavo prancūzišką roman- 
są, kurio Džozefas nesuprato nė žodžio, o Džordžas prisipažino ne- 
supratęs, po to keletą liaudies baladžių, kurios buvo madingos prieš 
keturiasdešimt metų ir kurių pagrindiniai herojai buvo britų jūrei- 
viai, mūsų Karalius, vargšė Zuzana, mėlynakė Meri ir taip toliau. Kaip 
žinoma, muzikiniu požiūriu jos ne kažin kokios, bet labai nuotaikin- 
gos, žadina jausmus, ir žmonės jas geriau supranta už saldų lagrime, 
sospiri ir felicita* vandenėlį iš amžinai tos pačios Donicečio?' muzi- 
kos, kuria šiais laikais nuolat esame vaišinami. 

Protarpiais tarp dainų, kurių klausėsi arbatą atnešęs Sembas, su- 
sižavėjusi virėja ir net ekonomė Blenkinsop,— visi jie buvo susibūrę 
laiptų aikštelėje, — vyko šiam atvejui tinkamas sentimentalus pokal!- 
bis. 

Tarp tų dainelių buvo viena, šio koncerto paskutinioji, šitokio 
turinio: 

Koks vėjas piktas ir klaikus! 
Aplink tamsa nakties. 

Kaip būtų gera ir jauku 
Sušilti prie ugnies! 


Išvydęs žiburį lange, 
Našlaitis iškelia rankas: 

O, kaip sunku gyvent varge 
Ir alkį, šaltį kęst! 


Pamatę žmonės iš vidaus 

Vos gyvą, be jėgų, 

Prie krosnies kviečia prisiglaust, 
Vadina jį draugu. 


Bet vos išauš — keliauk toliau, 
Sudievu, židiny! 


— O, skausti tu paliauk, dangau, 
Našlaičius pakely! 


* Ašarų, dūsavimų ir palaimos (it.). 

Čia praskambėjo tas pats jausmas kaip ir anksčiau, tariant žodžius 
„Kai išvažiuosiu“. Panelės Šarp sodrus balsas suvirpėjo. Visi pajuto, 
kad čia slypi užuomina apie jos išvykimą ir nelaimingą našlaitės da- 
lią. Džozefas Sedlis, mėgstąs muziką ir jautrios širdies žmogus, žavė- 
te susižavėjo dainavimu, o pabaigoje ir visai susigraudino. Jeigu jis 
būtų turėjęs drąsos, jeigu Džordžas ir panelė Sedli būtų pasilikę gre- 
timame kambaryje, Džozefo Sedlio viengungystei būtų atėjęs galas, 
ir šis veikalas būtų likęs neparašytas. Tačiau, baigusi dainelę, Rebeka 
pakilo nuo pianino, padavė ranką Amelijai, ir abi pasitraukė į didžio- 
sios svetainės prieblandą; tą valandėlę pasirodė Sembas su padėklu, 
apkrautu sumūuštiniais, uogienės drebučiais ir keliomis žėrinčiomis 
taurėmis bei grafinais, kurie bemat patraukė Džozefo Sedlio dėme- 
sį. Kada tėvai, Sedlių namų šeimininkai, grįžo iš kviestinių pietų, jie 
rado jaunuosius taip smagiai įsišnekėjusius, jog nė vienas iš jų negir- 
dėjo, kaip privažiavo karieta, o ponas Džozefas buvo užkluptas ta- 
riant šiuos žodžius: 

— Mieloji panele Šarp, tik vieną šaukštuką drebučių, jums rei- 
kia atsigaivinti po jūsų puikaus... jūsų žavingo dainavimo! 

— Bravo, Džozai! — tarė ponas Sedlis. 

Išgirdęs pašaipų, gerai pažįstamą tėvo balsą, Džozas išsigandęs 
nutilo ir netrukus atsisveikino. Džozefas nesvarstė kiaurą naktį, ar 
jis tikrai įsimylėjęs panelę Šarp, ar ne; meilės aistra niekada negadi- 
no ponui Džozefui Sedliui apetito, netrikdė miego, jis tiktai galvojo, 
kaip būtų malonu, parėjus namo iš tarnybos, klausytis tokių dainų, 
kokia distinguėe * toji mergina. .. kaip puikiai ji kalba prancūziškai, 
geriau už pačią generalgubernatorienę. .. ir kokią sensaciją sukeltų 
ji Kalkutos pokyliuose! 

„Aišku, vargšelė įsimylėjusi: mane! — pagalvojo jis.— Ji juk ne 
didesnė beturtė kaip ir daugumas merginų, kurios iškeliauja į Indiją. 
Dievaži, galima kur kas blogiau įklimpti!“ — Su tokiomis mintimis 
jis užmigo. 

Kad panelė Šarp ilgai negalėjo užmigti spėliodama, ar jis atvyks 
rytoj, ar ne, nereikia nė sakyti. Artėjo rytojus, ir tikrai, tarsi likimui 
lėmus, tėvų namuose apie priešpiečius pasirodė ponas Džozefas Sed- 
lis. Niekada prieš tai Raselo aikštė nebuvo sulaukusi iš jo tokios gar- 
bės. Džordžas Osbornas kažkaip irgi jau buvo ten atsidūręs (ir suar- 
dė visus planus Amelijai, kuri rašė laiškus savo dvylikai brangiausių 


* Gerai išauklėta (pranc.). 

draugių Čizviko alėjoje), o Rebeka triūsė toliau prie vakarykščio 
rankdarbio. Kai privažiavo Džozo bėda ir kol, po įprastinio griaus- 
mingo beldimosi ir triukšmingo sambrūzdžio prie durų, buvęs Bogli 
Vola kolektorius sunkiai kopė laiptais į svetainę, Osbornas ir panelė 
Sedli telegrafavo vienas kitam reikšmingais žvilgsniais, ir ši porelė 
vylingai šypsodamasi įbedė akis į Rebeką, o ji visa iškaitusi nuleido 
galvą, ir jos šviesios garbanos pridengė mezginį. Kaip smarkiai ėmė 
plakti jai širdis, kai pasirodė Džozefas: atpuškuojąs nuo laiptų su 
tviskančiais, girgždančiais batais, Džozefas su nauja liemene, sukaitęs 
nuo karščio ir susijaudinimo, raudonuodamas iš po kaklaskarės, kuria 
buvo apsimuturiavęs lig nosies. Tai buvo jaudinanti akimirka visiems, 
ir Amelija, man rodos, baiminosi netgi daugiau už labiausiai suintere- 
suotus asmenis. 

Sembas, plačiai atvėręs duris ir pranešęs, kad atvyko ponas Džo- 
zefas, išsišiepęs sekė įkandin kolektoriaus ir nešė dvi gražias gėlių 
puokštes, kurias mūsų galantiškasis pabaisa teikėsi nupirkti tą rytą 
Kovent Gardeno““ rinkoje. Jos nebuvo tokios didelės kaip tos šieno 
kupetos, kurias šiais laikais nešiojasi damos popieriaus tūtose; tačiau 
merginos labai apsidžiaugė dovanomis, kai Džozefas, nepaprastai 
iškilmingai nusilenkdamas, įteikė vienai ir kitai. 

— Bravo, Džozai! — sušuko Osbornas. 

— Ačiū, mielas Džozefai,— tarė Amelija, pasiryžusi pabučiuoti 
brolį, jei tik jis panorėtų. (Už tokio mielo padarėlio kaip Amelija buč- 
kį aš nesvyruodamas nupirkčiau visus pono Li šiltnamius.) 

— O, kokios dieviškos, dieviškos gėlės! — sušuko panelė Šarp, 
švelniai jas pauostė, priglaudė prie krūtinės ir karštai susižavėjusi 
pakėlė akis į lubas. Galimas daiktas, ji pirmiausia dirstelėjo į puokš- 
tės vidurį, tikėdamasi užtikti tarp gėlių paslėptą billet-doux*, bet laiš- 
kelio nebuvo. 

— Tai ką, Sedli, ar tame jūsų Bogli Vola šnekama gėlių kal- 
ba? — juokdamasis paklausė Osbornas. 

— Kokia nesąmonė! — atsakė sentimentalusis jaunuolis.— Jas 
pirkau pas Nataną, labai džiaugiuos, kad patinka. Liesa, Amelija, mie- 
loji, kartu nupirkau ir ananasą, kurį atidaviau Sembui. Suvalgykim 
per priešpiečius. Labai skanu ir atgaivina per tokią kaitrą. 


+ Meilės laiškutį (pranc.). 

Rebeka pareiškė niekad nevalgiusi ananaso ir be galo trokštanti 
jo paragauti. 

Šitaip užsimezgė šneka. Nežinau, kokia dingstimi Osbornas pa- 
liko kambarį, ir kodėl Amelija netrukus taip pat pasišalino, — galbūt 
pasižiūrėti, kaip pjaustomas ananasas. Džozas liko vienas su Rebeka, 
kuri vėl ėmėsi savo darbo, o žalias šilkas ir blizgą virbalai greitai švys- 
čiojo tarp jos baltų laibų pirštelių. 

— Kokią nuostabią, nuo-o-o0-stabią dainą jūs vakar padainavo- 
te, miela panele Šarp, — tarė kolektorius.— Vos manęs nepravirkdė- 
te, garbės žodis, vos nepravirkdėte. 

— Tai todėl, kad jūs — geros širdies žmogus, pone Džozefai; 
man atrodo, kad visi Sedliai tokie. 

— Ta jūsų daina nedavė man užmigti visą naktį, ir šį rytą dar 
lovoje bandžiau ją niūniuoti. Garbės žodis, bandžiau! Golopas, mano 
gydytojas, atvyko vienuoliktą valandą (juk aš, žinote, esu vargšas 
ligonis, ir Golopas lanko mane kiekvieną dieną), o aš, dievaži, čiulbu 
kaip dagilis! 

— Ak jūs išdykėli! Na, leiskite ir man pasiklausyti, kaip dainuo- 
jate. 

— Aš? Ne, jūs, panele Šarp. Mieloji panele Šarp, prašom pa- 
dainuoti! 

— Ne dabar, pone Sedli,— atsidususi tarė Rebeka.— Dabar 
aš nenusiteikusi dainuoti, be to, turiu baigt piniginę. Gal jūs man padė- 
tumėte, pone Sedli? 

Ir ponas Džozefas Sedlis, Ost Indijos bendrovės valdininkas, nespė- 
jęs net paklausti, kaip jis galėtų padėti, jau sėdėjo tėte-a-tete su jau- 
nąja dama ir varstė ją mirtinais žvilgsniais. Jo rankos buvo išskėstos 
prieš ją lyg ko maldaudamos, o pirštai apvyturiuoti žalio šilko sruoga, 
iš kurios Rebeka vijo siūlus. 


Šitokia romantiška poza Osbornas ir Amelija užtiko tą įdomią 
porelę, įėję pranešti, kad priešpiečiai jau paruošti. Šilkas jau buvo su- 
vyniotas ant pavijos, bet ponas Džozas dar nebuvo prataręs nė žodžio. 

— Neabejoju, mieloji, kad šį vakarą jis pasipirš, — tarė Amelija, 
spausdama Rebekai ranką. 

O ir Sedlis, pasitaręs pats su savimi, mintyse šitaip sau pareiškė: 
„Po velnių, Vokshole aš ją tiesiai paklausiu, ar tekės už manęs“. 

V skyrius 
MŪSŲ DOBINAS 


Kiekvienas garsiosios daktaro Rykštės mokyklos auklėtinis ilgai 
atsimins, kaip Kafas grūmėsi su Dobinu ir kaip netikėtai baigėsi ši ko- 
va. Pastarasis jaunuolis (į kurį visi buvo pratę kreiptis: „Ei tu Dobi- 
nai!“ arba „Na Dobinai!“, pridurdami dar įvairiausias pravardes, 
išreiškiančias berniokišką panieką) buvo tyliausias, nerangiausias ir, 
kaip atrodė, didžiausias bukaprotis iš visų daktaro Rykštės jaunųjų 
džentelmenų. Jo tėvas turėjo bakalėjinių prekių parduotuvę Londo- 
ne. Sklido gandai, kad berniukas buvęs priimtas į daktaro Rykštės 
mokyklą pagal vadinamąjį „abipusės naudos principą“, kitaip tariant, 
pragyvenimo bei mokslo išlaidas jo tėvas atlygindavo ne pinigais, 
o natūra. Taip jis ten ir gyveno, galima sakyti, beveik pačiame mokyk- 
los bendruomenės dugne, vilkėdavo apipešiotomis plisinėmis kelnė- 
mis ir švarkeliu, kuris vos vos besilaikė per siūlės, nes stambūs jo kau- 
lai veržte veržėsi pro jas, ir atstovavo tokiam ir tokiam kiekiui arbatos, 
žvakių, cukraus, skalbiamojo muilo, razinų (kurių labai maža dalis 
patekdavo į auklėtinių pudingus) ir kitokių prekių. Siaubinga buvo 
jaunajam Dobinui ta diena, kai vienas iš jauniausių mokyklos ber- 
niukų, vogčiomis ištrūkęs į miestą medžioti migdolinių pyragaičių 
1r rūkytos dešros, prie direktoriaus durų pastebėjo vežimą su užrašu 
„Dobinas ir Radžas, Bakalėjinių prekių ir aliejaus prekyba, Londo- 
nas, Temzės gatvė“, iš kurio buvo kraunamos tos firmos prekės. 

Po šito įvykio jaunasis Dobinas nebeturėjo ramybės. Iš jo be pa- 
liovos buvo baisiai ir negailestingai tyčiojamasi. „Ei Dobinai! — su- 
šunka kuris nors išdykėlis.— Geros naujienos laikraštyje! Cukraus 
kaina kyla, vyruti!“ Kitas siūlo išspręsti uždavinį: „Jei svaras lajinių 
žvakių kainuoja septynis su puse penso, tai kiek kainuoja Dobinas?“ 
Ir čia džiaugsmingais stūgavimais pratrūkdavo visas būrys jaunų pra- 
mažmeninė prekyba — gėdingas ir negarbingas verslas, vertas kiek- 
vieno padoraus džentelmeno paniekos ir pašiepimo. 

— Juk tavo tėvas, Osbornai, tik pirklys, — pareiškė Dobinas, kai 
sykį pasiliko akis į akį su vaikėzu, sukėlusiu prieš jį šią audrą. 

Bet pastarasis išdidžiai atrėžė: 

— Mano tėvas — džentelmenas ir važinėja nuosava karieta! 

Po to ponaitis Viljamas Dobinas nulindo į tolimiausią pašiūrę Žai- 

dimų aikštės pakrašty ir ten praleido visą pusę šventadienio didžiai 
nuliūdęs ir susikrimtęs. Kuris gi iš mūsų neatsimena tokių karčios 
karčios vaikiškos širdgėlos valandų? Kas taip pajunta neteisybę, kas 
taip susigūžia nuo paniekos, kas toks jautrus visokioms skriaudoms 
ir taip karštai dėkingas už gerumą kaip kilnios širdies berniukas? Ir 
kiek tokių taurių sielų jūs sužalojate, atstumiate, pasmerkiate kan- 
čioms vien dėl menkokų aritmetikos žinių ar skurdžios lotynų kalbos? 

Taip ir Viljamas Dobinas, neįstengęs išmokti minėtosios kalbos 
pradmenų, išdėstytų nuostabioje „Itono lotynų kalbos gramatikoje“, 
buvo pasmerktas likti tarp paskutiniausių daktaro Rykštės mokinių. 
Iš jo nuolat tyčiodavosi raudonskruosčiai berniūkščiai su prijuostėmis, 
kai jis žygiuodavo žemesniosios klasės eilėse su savo ankštomis plisi- 
nėmis kelnėmis, nudelbęs pastirusį žvilgsnį, nešinas suplyšusiu elemen- 
toriumi, jausdamasis tarp jų tikras milžinas. Dideli ir maži, visi šai- 
pydavosi iš jo. .. Jam užsiūdavo tas plisines kelnes, kurios ir taip jau 
buvo per ankštos. Nupjaustydavo jo lovos diržus. Apversdavo kibirus 
ir suolus, kad jis, užkliuvęs už jų, nusidaužytų sau blauzdas,— taip, aiš- 
ku, visada ir nutikdavo. Atsiųsdavo jam siuntinių, kuriuose jis rasdavo 
savo tėvo muilo ir žvakių. Nebuvo nė vieno, kad ir mažiausio ber- 
niuko, kuris nebūtų tyčiojęsis ir šaipęsis iš Dobino; 0 jis visa kantriai 
kentė, tylėjo ir buvo nelaimingas. 

Kafas, priešingai, buvo Rykštės mokyklos didysis vadas ir dabita. 
Jis slapčiomis atsigabendavo vyno. Pešdavosi su miesto vaikėzais. 
Šeštadieniais jam atsiųsdavo ponį, kuriuo jis jodavo į namus. Jo kam- 
baryje stovėjo auliniai batai su atvartais, kuriuos avėdamas jis me- 
džiodavo per atostogas. Jis turėjo auksinį repetyrą“? ir šniaukė ta- 
boką ne prasčiau už patį daktarą Rykštę. Jau lankė operą, nusimanė 
apie žymiausių aktorių gabumus ir labiau mėgo poną Kiną““? negu 
poną Kemblį?!. Galėdavo per valandą iškalti keturiasdešimt lotyniškų 
eilučių. Sugebėjo prancūziškai eiliuoti. Na, ko jis dar nežinojo, ko 
dar nemokėjo? Buvo kalbama, kad net pats daktaras jo prisibijąs. 

Kafas, neginčytinas mokyklos karalius, valdė savo pavaldinius 
ir jojo jiems ant sprando kaip tikras valdovas. Vienas šveisdavo jam 
batus, kitas paskrudindavo duoną, dar kiti ištisus vasaros popiečius 
prakaituodavo padavinėdami jam kriketo kamuoliukus. „Figą“ jis 
itin niekino, beveik niekad netardavo jam žmoniško žodžio, tik plūs- 
davo ir tyčiodavosi. 

Kartą šie du jauni džentelmenai, susitikę akis į akį, ėmė ir susi- 
kivirčijo. Figa sėdėjo vienas klasėje ir prakaituodamas rašė laišką 

namiškiams, Kafas įėjęs liepė jam pabėgėti kažkokiu reikalu, berods 
pyragaičių parnešti. 

— Negaliu,— taria Dobinas, — noriu baigti laišką. 

— Negali? — sako ponaitis Kafas, stverdamas tą dokumentą (ku- 
riame buvo daug pribraukyta, daug klaidų privelta, kuriam nepagai - 
lėta galvosūkio, pastangų ir ašarų; vargšas berniukas juk rašė motinai, 
visa širdimi jį mylinčiai, nors buvo bakalėjininko žmona ir gyveno 
kambaryje už parduotuvės Temzės gatvėje).— Negali? — sako po- 
naitis Kafas.— Norėčiau žinoti, kodėl? O rytoj nesuspėsi parašyti 
savo senajai Figienei? 

— Neprasivardžiuok! — tarė Dobinas ir labai susijaudinęs pa- 
šoko nuo suolo. 

— Na ką gi, pone, ar eisite? — užgiedojo mokyklos vadas. 

— Padėk laišką, — atsakė Dobinas, — džentelmenai neskaito sve- 
timų laiškų. 

— Na, dabar tu eisi? — taria anas. 

— Ne, neisiu! Nelįsk, nes kad vošiu! — sustugo Dobinas ir puolė 
prie švino rašalinės toks įsiutęs, kad ponaitis Kafas stabtelėjo, nu- 
smaukė švarko rankoves, kurias jau buvo pasiraitojęs, ir paniekina- 
mai vyptelėjęs pasišalino, bet nuo to laiko jau niekada neprasidėdavo 
su tuo bakalėjininko sūnumi, nors, reikia pasakyti teisybę, už akių 
visada su panieka atsiliepdavo apie ponaitį Dobiną. 


Praslinkus kuriam laikui po šito susikirtimo, taip pasitaikė, kad 
vieną saulėtą popietę ponaitis Kafas atsidūrė netoli vargšelio Vilja- 
mo Dobino, kuris gulėjo po medžiu žaidimų aikštelėje ir skiemenuo- 
damas skaitė savo mėgstamąsias „Tūkstančio ir vienos nakties“ pa- 
sakas, atsiskyręs nuo kitų mokinių, žaidžiančių įvairiausius žaidi- 
mus, — visiškai vienas ir beveik laimingas. Jei tik žmonės paliktų vai- 
kus vienus, jei mokytojai liautųsi juos kamavę, jeigu tėvai nesistengtų 
kontroliuoti jų minčių ir tramdyti jų jausmų, — nes tie jausmai ir min- 
tys yra paslaptis visiems (iš tikrųjų argi daug jūs arba aš žinome apie 
kits kitą, apie savo vaikus, apie savo tėvus, apie savo kaimyną — gal 
daug gražesnės ir kilnesnės yra mintys to vargšo berniuko ar mergai- 
tės, kuriuos jūs norite valdyti, negu to atbukusio ir pasaulio sugadinto 
žmogaus, kuris juos valdo?) ; jeigu, sakau, tėvai ir auklėtojai truputį 
dažniau paliktų savo vaikus ramybėje, dėl to nebūtų didelės bėdos, 
nors galbūt lotyniškai ir mažiau būtų iškalta. 

Taigi tą valandėlę Viljamas Dobinas buvo užmiršęs visą pasaulį ir 

kartu su Jūrininku Sindbadu vaikščiojo po tolimąjį Deimantų slėnį 
ar Su princu Achmedu ir fėja Peribanu““ — po tą žavingą olą, kurioje 
princas ją atrado ir kur mes visi mielai norėtume pakliūti; staiga veria- 
mas klyksmas, tarsi būtų verkęs kūdikis, pažadino jį iš tų malonių sva- 
jų. Pakėlęs galvą, jis pamatė Kafą periant mažą berniuką. 

Tai būta to paties vaikigalio, kuris priplepėjo apie bakalėjininko 
vežimą. Bet Dobinas nebuvo kerštingas, ypač silpniesiems ir mažie- 
siems. 

— Kaip išdrįsote, pone, sukulti butelį? — rėkė Kafas mažajam 
pramuštgalviui, mosuodamas jam virš galvos geltona kriketo lazda. 

Berniukui buvo įsakyta perlipti per mūrinį žaidimų aikštelės ap- 
tvarą (tam tikroje vietoje, kur nuo viršaus buvo nušluotas grūstas stik- 
las, o mūre iškapotos patogios pakopėlės), nubėgti ketvirtį mylios, pa- 
imti kreditan pintą punšo ir visų daktaro Rykštės šnipelių panosėje 
persiristi atgal į žaidimų aikštę; tačiau atlikdamas šį žygdarbį, vaikiūk- 
štis paslydo, butelis sudužo, punšas išbėgo, smarkiai nukentėjo kelnės, 
ir jis atsistojo prieš savo valdovą kaip nusikaltėlis, visas drebėdamas, 
nors iš tiesų vargšelis buvo niekuo nekaltas. 

— Kaip drįsote, ponaiti, jį sukulti? — rėkė Kafas. — Ak tu netikęs 
vagišiau! Pats išlakei punšą, o dabar sakai sudaužęs butelį. Nagi, ištiesk 
ranką, pone! 

Lazda sušvilpė ore ir skaudžiai trenkė vaikui per delną. Berniu- 
kas suvaitojo. Dobinas pakėlė akis. Fėja Peribanu su princu Achmedu 
dingo pačioje olos gelmėje, paukštis Rokas nutvėrė Jūrininką Sindba- 
dą ir nunešė jį iš Deimantų slėnio toli virš debesų, o dorajam Viljamui 
vėl atsivėrė pilka kasdienybė: stambus bernas be niekur nieko pliekia 
mažą vaikiūkštį. 

— Atkiškit antrą ranką, pone, — suriaumojo Kafas mažajam mok- 
slo draugui, kurio veidas persikreipė iš skausmo. 

Dobinas sudrebėjo, visi jo raumenys įsitempė po ankštais, senais 
drabužiais. 

— Še tau, velniūkšti! — suriko ponaitis Kafas ir lazda vėl smogė 
vaikui per delną. 

(Nesibaisėkite, damos, taip atsitinka kiekvienam mokiniui. Jūsų 
vaikai tikriausiai taip pat kuls kitus arba gaus iš kitų į kailį.) Vėl smogė 
lazda, ir Dobinas pašoko. 

Negalėčiau pasakyti, kas jam užėjo. Kankinimas mokykloje toks 
pat teisėtas dalykas kaip rimbas Rusijoje. Galima sakyti, kad net būtų 
nedžentelmeniška (tam tikra prasme) jam priešintis. Galbūt kvailutė 

Dobino siela pasipiktino tuo tironiškumu, o gal jį apėmė aistringas no- 
ras atkeršyti, ir jis troško išbandyti jėgas su tuo didingu peštuku ir tiro- 
nu, kuriam čia teko visa šlovė, puikybė ir didybė, kuriam šypsojosi liki- 
mas, plazdėjo vėliavos, tratėjo būgnai ir saliutavo gvardija. Kad ir kas 
paskatino Dobiną, bet jis pašoko ir suriko: 

— Liaukis, Kafai, nekankink vaiko, arba aš tau... 

— Arba tu ką? — paklausė Kafas, apstulbintas tokio įsikišimo. — 
Nagi, atkišk ranką, žalčiuk. 

— Aš tau taip išvelėsiu kailį, kad tu ir kaulų nesurinksi! — atsakė 
Dobinas į pirmąją Kafo sakinio dalį, o mažasis Osbornas, kūkčioda- 
mas ir ašarodamas, pakėlė akis į šį nuostabų riterį, taip staiga stojusį jo 
ginti; ne mažiau pritrenktas buvo ir pats Kafas. 

Įsivaizduokite mūsų velionį monarchą Jurgį III tą akimirką, kai jis 
išgirdo apie Šiaurės Amerikos kolonijų sukilimą“*; įsivaizduokite aki- 
plėšą Galijotą, kai mažasis Dovydas žengė į priekį ir iššaukė jį į kovą““, 
ir jūs suprasite, ką pajuto ponaitis Redžinaldas Kafas, kai jam buvo pa- 
siūlyta ši dvikova. 

— Po pamokų, — žinoma, atsakė jis, valandėlę patylėjęs ir metęs 
į Dobiną žvilgsnį, kuris tarsi bylote bylojo: „Rašyk testamentą ir nepa- 
miršk ligi to laiko pranešti draugams savo paskutinės valios!“ 


— Kaip sau žinai, — tarė Dobinas. — O tu, Osbornai, būsi mano 
sekundantas. 
— Gerai, jeigu nori, — atsakė mažasis Osbornas. 


Matote, jo tėvelis važinėjo nuosava karieta, ir dėl to jam buvo tru- 
putį gėda savo užtarėjo. 


Ir štai kai išmušė kautynių valanda, jis beveik susigėdo sušukęs: 
„Pirmyn, Figa!“ — ir daugiau nė vienas žiūrovas šitaip jo nedrąsino 
per du ar tris pirmuosius garsiųjų grumtynių raundus; iš pradžių Ka- 
fas, puikus dalyko žinovas, paniekinamai šypsodamas, apipylė priešą 
skaudžiais smūgiais ir tris kartus iš eilės partrenkė žemėn nelaimingąjį 
teisybės gynėją. Kiekvieną kritimą lydėjo džiaugsmingi šūksmai, ir visi 
viens per kitą lindo siūlydami nugalėtojui pailsėti savo kelį. 

„Na ir gausiu pylos, kai viskas baigsis“, — pamanė jaunasis Osbor- 
nas, padėdamas atsikelti savajam kovotojui. 

— Verčiau pasiduok, — pašnibždėjo jis Dobinui, — didelio čią 
daikto, kad gausiu į kailį. Žinai, Figa, aš prie to jau pripratęs. 


mis, pastūmė į šalį mažąjį sekundantą ir ketvirtą kartą puolė priešą. 

Neturėdamas jokios nuovokos, kaip atremti besipilančius ant jo 
smūgius, — visus tris kartus Kafas puolė pirmutinis, neleisdamas savo 
priešininkui smogti, — Figa dabar pats nutarė atakuoti ir, būdamas 
kairys, paleido į darbą kaip tik šią ranką ir atsivėdėjęs iš visų jėgų rėžė 
du kirčius: vieną ponaičiui Kafui į kairiąją akį, o kitą — į dailią romė- 
nišką nosį. 

Šį kartą, nustebindamas žiūrovus, nuvirto Kafas. 

— Puikus smūgis, dievaži! — lyg tikras žinovas sušuko mažasis 
Osbornas, plekšnodamas savo kovotojui per petį. — Vožk jam dar sykį 
kairiąja, Figa, vyruti! 

Figos kairioji ranka pasibaisėtinai darbavosi iki pat kovos galo. 
Kafas virsdavo kiekvieną kartą. Per šeštą raundą beveik tiek pat ber- 
niokų rėkė: „Pirmyn, Figa!“, kiek pirmiau šaukė: „Pirmyn, Kafai!“ 
Dvyliktame raunde mūsų čempionas visiškai, kaip sakoma, nusmurgo, 
nebesusigaudė, kas čia dedasi, ir nebeturėjo jėgų nei pulti, nei gintis. 
Figa, priešingai, buvo ramus kaip kvakeris. Išblyškęs kaip drobė jo vei- 
das, plačiai atmerktos spindinčios akys ir giliai prakirsta apatinė lūpa, 
iš kurios gausiai tekėjo kraujas, teikė šiam jaunam vaikinui Žiaurią ir 
siaubingą išvaizdą, kuri galbūt ne vienam žiūrovui įvarė baimės. Ir vis 
dėlto bebaimis jo priešininkas ruošėsi susiremti tryliktą kartą. 

Jei aš valdyčiau plunksną kaip Neperis“" arba „Belo gyvenimo“**“ 
autorius, pasistengčiau deramai aprašyti šią kovą. Tai buvo paskutinė 
gvardijos ataka“" (teisingiau būtų buvusi, nes juk Vaterlo mūšis dar 
nebuvo įvykęs), tai žengė Nė“" kolona, puldama La Ė Sent kalvą, pasi- 
šiaušusi dešimčia tūkstančių durtuvų ir apvainikuota dvidešimčia ere- 
lių, tai staugė mėsėdros britai, kai, puolę nuo kalvos, nuožmiai susikibo 
su priešu vyras prieš vyrą, — kitais žodžiais tariant, Kafas pakilo kupi- 
nas drąsos, bet vos laikydamasis ant kojų ir svyrinėdamas kaip girtas, o 
Figa, krautuvininkas, smogė savo priešininkui į nosį ir patiesė jį pas- 
kutinį kartą. 

— Aš manau, dabar jam pakaks! — tarė Figa, kai jo varžovas krito 
vejoje lygiai taip dailiai, kaip kad mano akyse į biliardo maišiuką šlep- 
telėjo Džeko Spoto muštas rutulys. 

Šiaip ar taip, baigus skaičiuoti sekundes, ponaitis Redžinaldas Ka- 
fas negalėjo arba nemalonėjo atsikelti. 

Dabar berniukai visi kaip vienas pakėlė tokį triukšmą Figos garbei, 
kad galėjai pamanyti, jog kaip tik jam jie linkėjo laimėti per visą mūšį. 
Išgirdęs šiuos riksmus, daktaras Rykštė išbėgo iš kabineto, norėdamas 
sužinoti triukšmo priežastį. Jis, žinoma, pagrasino žiauriai išpersiąs 

Figą, bet Kafas, kuris tuo metu jau atsigavo ir plovėsi žaizdas, atsistojo 
ir tarė: 

— Čia aš kaltas, ne Figa... ne Dobinas. Aš kankinau mažą berniuką 
ir pelnytai gavau iš jo į kailį. 

Ta didžiadvasiška kalba jis ne tik išgelbėjo savo nugalėtoją nuo pir- 
ties, bet ir vėl atgavo visą savo įtaką berniukams, kurią buvo bepraran- 
dąs pralaimėjęs kovą. 

Jaunasis Osbornas parašė į namus tėvams šio įvykio ataskaitą. 


Ričmondas, Šugerkein Hauzas, 18... m. kovas 


BRANGIOJI MAMYTE! 

Tikiuosi, kad jūs gerai jaučiatės. Būčiau labai dėkingas, jei man at- 
siųstumėt saldaus pyrago ir penkis šilingus. Pas mus susikovė Kafas ir 
Dobinas. Kafas, kaip žinote, buvo mokyklos berniukų Vadas. Jiedu su- 
sirėmė trylika kartų, ir Dobinas jam Įkrėtė. Taigi dabar Kafas liko Tik 
Antras. Kova įvyko dėl manęs. Kafas lupo mane, kam sukūliau butelį 
pieno, o Figa mane užstojo. Mes vadiname jį Figa dėl to, kad jo tėvas 
yra bakalėjininkas — Temzės gatvėje, Sityje. Kadangi jis dėl manęs 
grūmėsi, tai man atrodo, kad jums reikėtų arbatą ir cukrų pirkti iš jo 
tėvo. Kafas joja namo kiekvieną šeštadienį, bet dabar negali, nes turi 
dvi mėlynes paakiuose. Jo pasiimti atvyksta nuosavas baltas ponis ir 
grumas su livrėja, raitas ant baltos kumelės. Labai norėčiau, kad tėve- 
lis ir man padovanotų ponį! 

Jums atsidavęs sūnus 


DŽORDŽAS SEDLIS OSBORNAS 


P. S. Perduokite mano linkėjimus mažajai Emi. Aš jai pjaustau ka- 
rietą iš kartono. Prašau atsiųsti pyragą ne su kmynais, bet su razinom. 


Po šitos pergalės Dobinas nepaprastai iškilo savo moksladraugių 
akyse, o Figos vardas, iki tol tartas su patyčiom ir panieka, dabar pa- 
sidarė toks pat garbingas ir populiarus kaip ir bet kuri kita pravardė 
mokykloje. 

— Juk pagaliau jis nekaltas, kad jo tėvas — bakalėjininkas, — pa- 
reiškė Džordžas Osbornas, kuris, kad ir mažas berniūkštis, tarp Rykštės 
auklėtinių buvo labai populiarus, ir jo nuomonei visi triukšmingai pri- 
tarė. Nusprendė, kad tikra niekšystė šaipytis iš Dobino dėl jo žemos 

kilmės. „Figa“ virto švelnia malonine pravarde, ir joks skundikas pri- 
žiūrėtojas nebedrįso iš jo šaipytis. 

Pasikeitus aplinkybėms, aktyviau pasireiškė ir protiniai Dobino su- 
gebėjimai. Mokykloje jis darė nuostabią pažangą. Patsai puikuolis Ka- 
fas, kurio nuolaidumas vertė Dobiną tik stebėtis ir rausti, padėdavo jam 
iškalti lotyniškus eilėraščius, „apmokydavo“ jį laisvalaikiu, pergalingai 
ištempė jį iš mažųjų klasės į vidurinę ir netgi užtikrino jam ten gerą 
vietą. Paaiškėjo, kad nors Dobino galva ir netiko klasikiniams moks- 
lams, bet matematikas iš jo buvo tikrai neprastas. Visus pradžiuginda- 
mas, jis trečias išlaikė algebrą ir per viešus vasaros egzaminus gavo 
dovanų prancūzišką knygą. Kad jūs būtumėt matę jo motinos veidą, 
kai patsai daktaras visos mokyklos, tėvų ir svečių akivaizdoje įteikė 
jam „Telemaką““? (tą žavų romaną!) su įrašu „Džiulielmui Dobinui“. 
Visi mokiniai ėmė ploti, reikšdami jam savo pritarimą ir simpatiją. Kas 
galėtų aprašyti arba suskaičiuoti, kiek kartų jis raudo, klupo, koks 
buvo nevikrus ir kiek kojų numynė, grįždamas į savo vietą? Senasis 
Dobinas, jo tėvas, kuris dabar pirmą kartą pradėjo gerbti sūnų, vi- 
sų akyse padovanojo jam dvi ginėjas; didesnę pinigų dalį Figa išleido, 
vaišindamas iš eilės visus mokinius, o po atostogų grįžo mokyklon su 
fraku. 

Dobinas buvo per daug kuklus vaikinukas, kad manytų, jog visos 
jo gyvenimo aplinkybės taip laimingai pasikeitė dėl jo paties kilnaus ir 
vyriško poelgio: būdamas keistoko būdo, jis nusprendė, kad už savo 
sėkmę turėjo būti dėkingas vien tik mažojo Džordžo Osborno tarpinin- 
kavimui bei malonei; ir pastarąjį nuo šiol taip karštai pamilo ir taip 
prie jo prisirišo, kaip sugeba mylėti tiktai vaikai, — taip prisirišo, kaip 
toje mūsų skaitytoje žavių pasakų knygoje nerangusis Orsonas buvo 
prisirišęs prie jaunojo Valentino““, savo nugalėtojo. Jis puolė mažajam 
Osbornui į kojas ir garbinte garbino jį. Dar prieš jųdviejų pažintį jis 
slapčia žavėjosi Osbornu. O dabar tapo jo šunimi, jo Penktadieniu. Jis 
tikėjo, kad Osbornas pilnas visų tobulybių ir kad kito tokio gražaus, 
narsaus, veiklaus, sumanaus, kilnaus berniuko nėra pasaulyje. Dalin- 
davosi su juo pinigais, pirkdavo jam begalę dovanų: peilių, pieštukams 
dėžučių, auksinių antspaudėlių, švilpynių ir romantiškų knygų su di- 
deliais spalvotais riterių bei plėšikų paveikslais; daugelyje šitų knygų 
buvo galima perskaityti įrašus: „Džordžui Sedliui Osbornui, eskvairui, 
nuo ištikimo draugo Viljamo Dobino“. Visus šituos pagarbos ženklus 
Džordžas priimdavo labai maloningai, kaip ir derėjo tokiam didžiai 
nusipelniusiam žmogui. 

Ir štai leitenantas Osbornas, atvykęs į Raselo aikštę iškylos į Voks- 
holą dieną, pareiškė damoms: 

— Ponia Sedli, tikiuosi, kad jūsų labai nesuvaržysiu. Aš pakviečiau 
mūsų Dobiną papietauti pas jus, o paskui kartu su mumis važiuoti į 
Voksholą. Jis beveik toks pat santūrus kaip ir Džozas. 

— Santūrus! Na, žinai! — pastebėjo kūningasis džentelmenas, svie- 
sdamas vaingueur* žvilgsnį į panelę Šarp. 

— Taip, santūrus, bet tu, žinoma, nepalyginamai grakštesnis, Se- 
dli, — juokdamasis pridūrė Osbornas.— Aš sutikau jį pas Bedfordą, 
kai tavęs ieškojau; papasakojau, kad panelė Amelija grįžo namo, kad 
mes visi nutarėme vakare suruošti linksmą išvyką ir kad ponia Sedli 
jam atleido už sukultą punšo taurę per vaikų pobūvį. Ar atsimenate, 
ponia, katastrofą, įvykusią prieš septynerius metus? 

— Kai jis apliejo punšu panelei Flemingou tamsiai raudoną šilko 
suknelę? — tarė geraširdė ponia Sedli. — Koks jis buvo gremėzdas! 
Bet jo sesutės nedaug grakštesnės. Ponia Dobin lankėsi vakar vakare 
Haiberyje su trimis dukromis. Viešpatie, kokios baidyklės! 


— Oldermenas berods labai turtingas? — šelmiškai paklausė Os- 
bornas. — Ar nemanote, ponia, kad viena iš jo dukterų būtų man geras 
laimikis? 

— Tai kvailas daiktas! Norėčiau žinoti, kas gi jus imtų, tokį gel- 
tonveidį? 

— Mano veidas geltonas? Palūkėkite, kol pamatysite Dobiną. Jis 
tris sykius sirgo drugiu: du kartus Nasau ir vieną Sent Kitse. 

— Na, gerai, gerai. Mums ir jūsų veidas gana geltonas. Ar ne, 
Emi? — paklausė ponia Sedli. 

Tai išgirdusi panelė Amelija tik nusišypsojo ir paraudo. Žvilgtelė- 
Jusi į pablyškusį, įdomų pono Džordžo Osborno veidą ir jo garbiniuo- 
tas tamsiai žvilgančias žandenas, kuriomis pats jaunasis džentelmenas 
buvo nepaprastai patenkintas, širdelėje jinai pamanė, kad nei jo dide- 
nybės kariuomenėje, nei plačiajame pasaulyje nėra kito tokio gražuo- 
lio ir tokio didvyrio. 

— Man visai nerūpi kapitono Dobino veido spalva, — tarė ji, — 
arba jo nerangumas. Žinau tik viena: man jis visuomet patiks! 


Jos širdelė skatino ją taip pareikšti, nes Dobinas buvo Džordžo 
draugas ir gynėjas. 


* Nugalėtojo (pranc.). 

— Visame pulke nežinau už jį geresnio bičiulio ir karininko, — ta- 
rė Osbornas, — nors, žinoma, į Adonį jis nepanašus. 

Ir jis patenkintas naiviai pažvelgė į save veidrodyje, bet čia susidū- 
rė su smeigte įsmeigtu į jį panelės Šarp žvilgsniu, kuris privertė jį tru- 
putį nurausti, o Rebeka pagalvojo: „Ah, mon beau Monsieur!* Berods 
žinau, ko jus vertas!“ 

Tai įžūli klastūnėlė! 

Tą vakarą, kai Amelija pasišokėdama įbėgo į svetainę, vilkinti bal- 
ta muslinine suknele, skirta Voksholui nukariauti, čiulbėdama kaip 
vieversys ir skaisti kaip rožė, jos pasitikti žengė labai aukštas neran- 
gus džentelmenas, didelėmis rankomis ir kojomis, plačiai atsikišusiomis 
ausimis ant trumpai apkirptos juodaplaukės galvos, bjauriu munduru 
su apvadais bei anų laikų trikampe skrybėle, ir nusilenkė merginai taip 
gremėzdiškai, kaip joks mirtingasis niekada nebuvo lenkęsis. 

Tai buvo ne kas kitas kaip kapitonas Viljamas Dobinas iš jo dideny- 
bės N pėstininkų pulko. Persirgęs geltonuoju drugiu, jis sugrįžo iš Vest 
Indijos, kur tarnybinė lemtis buvo nubloškusi jo pulką, o daugelis jo 
draugų skynė pergalės laurus Pusiasalyje*'. 

Atvykęs jis pasibeldė taip nedrąsiai ir tyliai, kad damos, buvusios 
viršuje, nieko neišgirdo. Priešingu atveju, galite būti tikri, Amelija nie- 
kuomet nebūtų išdrįsusi dainuodama įpulti kambarin. Šiaip ar taip, 
malonus ir gaivus balselis prasiskverbė tiesiai į kapitono širdį ir susisu- 
ko ten gūžtelę. Kai Amelija ištiesė savo rankutę pasisveikinti su Dobi- 
nu, jis, prieš apglėbdamas ją, suspėjo pagalvoti: „Ar taip gali būti? Negi 
jūs — toji mergytė, kurią aš prisimenu su rausva suknele, dar taip 
neseniai — tą vakarą, kai išverčiau punšo taurę, kaip tik po to, kai bu- 
vau pakeltas į karininkus? Nejaugi jūs toji pati mergaitė, kuri ruošiatės 
tekėt už Džordžo Osborno, kaip jis kad sako. Ak, kokia jūs dabar žy- 
dinti gražuolė, ir kokią brangenybę gaus tas nenaudėlis!“ Visa tai pra- 
skriejo jam mintyse, kol jis paėmė Amelijos ranką ir įsigudrino numesti 
žemėn savo trikampę skrybėlę. 

Nors jo istorija nuo to laiko, kai jis paliko mokyklą, iki pat šios va- 
landos, kada mes turime malonumą su juo vėl susitikti, ir nepilnai atpa- 
sakota, bet manau, kad nuovokiam skaitytojui ji ir taip pakankamai 
aiški iš pokalbio, aprašyto pirmesniuose puslapiuose. Dobinas, panie- 
kintasis bakalėjininkas, dabar buvo oldermenas Dobinas — olderme- 
nas Dobinas buvo lengvosios kavalerijos pulkininkas Sičio kariuome- 


* Ak gražtsis pone! (Pranc.) 

nėje, kuri tada liepsnojo karišku užsidegimu atremti prancūzų įsiver- 
žimą. Pulkininko Dobino korpusą, kur ponas Osbornas buvo tik nežy- 
mus kapralas, patikrino pats monarchas ir Jorko hercogas; pulkininkas 
ir oldermenas buvo pakelti riteriais. Jo sūnus įstojo į kariuomenę, 0 ne- 
trukus į tą patį pulką pateko ir jaunasis Osbornas. Jie tarnavo Vest 
Indijoje ir Kanadoje. Jų pulkas buvo ką tik sugrįžęs namo, ir Dobinas 
vis taip pat karštai ir kilniaširdiškai mylėjo Džordžą Osborną kaip ir 
tada, kai jie dar buvo mokiniai. 

Ir štai šitie garbingi žmonės susėdo pietauti. Jie kalbėjosi apie karą 
ir šlovę, apie Bonį ir lordą Velingtoną'* ir apie paskutiniąsias Ga- 
zette** naujienas. Tomis garsiomis dienomis kiekvienas laikraščio nu- 
meris skelbdavo kokią nors pergalę, o abu jaunieji narsuoliai troško 
išvysti šlovingame sąraše savo vardus ir keikė nesėkmingą lemtį, lėmu- 
sią jiems patekti į pulką, kuris neturėjo progų pasižymėti. Panelė Šarp 
liepsnote užsiliepsnojo nuo šitų jaudinančių kalbų, o panelė Sedli 
virpėjo ir stačiai alpo jų klausydamasi. Ponas Džozas papasakojo kai 
ką iš savo nuotykių tigrų medžioklėse ir baigė pasakojimą apie panelę 
Katler ir chirurgą Lensą; jisai uoliai vaišino Rebeką viskuo, kas tik bu- 
vo ant stalo, ir pats godžiai rijo, ir daug gėrė. Jisai su juokingu grakštu- 
mu puolė atidaryti durų, kai damos, baigusios pietauti, pasikėlė eiti iš 
valgomojo, o pats, vėl sugrįžęs prie stalo, ėmė piltis klareto taurę po 
taurės ir jas lenkė nervingai skubėdamas. 

— Jis maukia, kad būtų drąsiau, — sušnibždėjo Osbornas Dobinui. 

Pagaliau išmušė lauktoji valanda, ir privažiavo išvykai į Voksholą 
skirta karieta. 


VI skyrius 


VOKSHOLAS 


Aš žinau, kad mano dūdelės melodija švelnutė (nors netrukus seks 
ir keli siaubingi skyriai), ir todėl turiu prašyti malonųjį skaitytoją atsi- 
minti, kad mes dabar kalbame tik apie biržos maklerio šeimą Raselo 
aikštėje, šeimą, kuri eina pasivaikščioti, pusryčiauja, pietauja arba šne- 
kučiuoja ir mylisi, kaip visi kad elgiasi paprastame gyvenime, ir jokie 
aistringi ar nuostabūs įvykiai nedrumsčia ramios jų meilės. Reikalai 
štai tokie: Osbornas, mylįs Ameliją, pasikvietė savo seną draugą papie- 
tauti Raselo aikštėje ir paskui vykti į Voksholą, o Džozas Sedlis įsimy- 

lėjęs Rebeką. Ar jis ją ves? Štai pagrindinis klausimas, kuris šiuo metu 
mus domina. 

Mes galėtume atskleisti šią temą elegantišku, romantišku arba juo- 
kaujamu stiliumi. Sakysim, imtume ir nukeltume visą šią sceną su tais 
pačiais nuotykiais į Grosvenoro aikštę, — argi ji nesudomintų kai ku- 
rių žmonių? Sakysim, pavaizduotume, kaip įsimylėjo lordas Džozefas 
Sedlis, o markizas Osbornas atidavė širdį panelei Amelijai, visiškai 
pritariant hercogui, prakilniam jos tėvui. Arba vietoj aukštosios diduo- 
menės pažvelgtume, sakysim, į žemuosius visuomenės sluoksnius ir 
pradėtume aprašinėti, kas dedasi pono Sedlio virtuvėje: kaip juodukas 
Sembas įsimylėjo virėją (taip iš tikrųjų ir buvo) ir kaip dėl jos susigrū- 
mė su vežėju, kaip virtuvės berniuką sučiupo vagiant šaltos avienos 
mentę, 0 naujoji ponios Sedli femme de chambre* pareiškė, kad nei- 
sianti miegoti be vaškinės žvakės. Tokie įvykiai, galimas dalykas, keltų 
daug skanaus juoko ir būtų laikomi „gyvenimo“ vaizdais. Arba, prie- 
šingai, galėtume įsigeisti baisenybių ir paversti naujosios femme de 
chambre meilužį profesionalu įsilaužėliu, kuris, įsiveržęs su savo gauja 
į namus, nužudo juoduką Sembą prie jo šeimininko kojų, pagrobia 
Ameliją vienais naktiniais marškiniais ir nebepaleidžia jos iki trečiojo 
tomo. Šitaip mes lengvai sukurtume be galo dramatišką istoriją, ir 
skaitytojas plakančia širdim rytų jos ugningus puslapius. Bet mano 
skaitytojai negali tikėtis tokio romano, o tik paprasto pasakojimo, ir 
turi pasitenkinti skyriumi apie Voksholą, kuris toks trumpas, kad vargu 
ar galima vadinti jį skyriumi. O vis dėlto tai skyrius ir dargi labai svar- 
bus. Argi kiekvieno žmogaus gyvenime nepasitaiko mažų skyrelių, ku- 
rie atrodo esą gryni niekai, bet nulemia visą tolesnę istoriją? 

Tad lipkime karieton su draugija iš Raselo aikštės ir važiuokime į 
Voksholo sodus. Vargu ar beatsirastų vietos tarp Džozo ir panelės 
Šarp, kurie buvo įsitaisę priekinėje sėdynėje. Ponas Osbornas sėdėjo 
priešais, įsispraudęs tarp Dobino ir Amelijos. 

Visi sėdėjusieji karietoje buvo įsitikinę, kad tą vakarą Džozas pa- 
siūlysiąs panelei Rebekai Šarp tapti ponia Sedli. Likę namie tėvai ne- 
sipriešino tokiai įvykių eigai, nors, tarp mūsų kalbant, ponas Sedlis 
Jautė savo sūnui beveik panieką. Jis sakė, kad Džozefas tuščiagarbis, 
savimyla, tinginys ir lepūnėlis. Tėvas negalėjo pakęsti, kad jis taip vai- 
kosi madų, ir nuoširdžiai juokėsi iš jo išpūstų, pagyrūniškų šnekų. 

— Aš paliksiu tam vyrukui pusę savo turto, — kalbėjo jis, — be to, 


* Kambarinė (pranc.). 

jis turės ir savo daug. Bet nė kiek neabejoju, kad jei rytoj mirtume tu, 
aš ir jo sesuo, jis tik pasakytų: „Še tau devynios!“ — ir atsisėstų pietauti 
kaip niekur nieko. Todėl nemanau dėl jo sielotis. Tegu sau veda ką tin- 
kamas. Man tai nerūpi. 

Antra vertus, Amelija, kaip ir dera tokiai jaunai, išmintingai ir tem- 
peramentingai merginai, džiūgaute džiūgavo dėl šių vedybų. Porą kar- 
tų Džozas jau buvo bebandąs jai kažką labai svarbaus pasakyti, ką ji 
noriai būtų išklausiusi, bet storulis niekaip neįstengė atverti savo šir- 
dies ir atskleisti didžiosios paslapties, tik sunkiai atsidusęs nusigręžda- 
vo, visiškai apvildamas sesers lūkesčius. 

Toji paslaptis tolydžio vertė švelnutę Amelijos širdį virpėti iš susi- 
jaudinimo. Jeigu ji neužkalbindavo pačios Rebekos šia opia tema, tai 
atsigriebdavo ilgais ir slaptais pašnekesiais su ekonome Blenkinsop, o 
toji ėmė ir prasitarė panelės Sedli kambarinei, kuri, savo ruožtu, užsi- 
minė virėjai, o pastaroji — tuo aš nė kiek neabejoju — išplepėjo nau- 
jieną visiems apylinkės krautuvininkams, taip kad apie pono Džozo ve- 
dybas dabar plačiai kalbėjo visa Raselo aikštė. 

Ponia Sedli, žinoma, buvo įsitikinusi, kad jos sūnus save pažemintų, 
vesdamas dailininko dukterį. „Betgi dėl Dievo, ponia! — karštai prie- 
štaravo Blenkinsop. — Juk jūs tebuvote bakalėjininko duktė, kai te- 
kėjote už pono Sedlio, kuris tada buvo tik paprastas biržos maklerio 
raštininkas! O ir kapitalo jūs drauge neturėjote nė penkių šimtų svarų, 
bet vis dėlto praturtėjote“. Amelija buvo visiškai tokios pat nuomonės, į 
kurią pamažu ėmė linkti ir geraširdė ponia Sedli. 

Ponas Sedlis buvo neutralus. „Tegu sau Džozas veda ką tinka- 
mas, — sako jis, — man nerūpi. Šita mergaitė neturi turto, ne daugiau 
teturėjo ir ponia Sedli. Ji, atrodo, linksmo būdo ir protinga, galbūt 
sutvarkys Džozą. Žinai, brangioji, jau verčiau ji negu kokia juodaodė 
ponia Sedli ir tuzinas raudonmedžio spalvos anūkų“. 

Ir taip atrodė, kad laimė visur šypsosi Rebekai. Eidama pietau- 
ti, jinai imdavo Džozui už parankės, tarsi kitaip nė būti negalėtų; ji sės- 
davosi greta ant pasostės jo atviroje karietoje (Džozas buvo tikrai 
įspūdingas dabita, kai taip ramiai, didingai valdydavo savo širmius), 
ir nors niekas nė žodžio nebuvo prasitaręs apie vedybas, tačiau kiek- 
vienas berods apie jas numanė. Merginai reikėjo tik vieno — kad 
jis pasipirštų, ir, ak! — kaip baisiai Rebekai dabar trūko motutės! 
Brangios, švelnios motutės, kuri būtų viską sutvarkiusi per dešimt mi- 
nučių ir per trumpą subtilų pokalbį akis į akį iš drovių jaunikaičio 
lūpų būtų išgavusi tą svarbų prisipažinimą! 

Tai tokie buvo reikalai, kai karieta riedėjo per Vestminsterio 
tiltą. 

Draugija kaip tik laiku sustojo prie Karališkųjų sodų. Kai didin- 
gasis Džozas lipo iš girgždančios karietos, minia sukėlė ovacijas sto- 
rajam džentelmenui, o jis oria ir valdinga mina rausdamas nužings- 
niavo su Rebeka už parankės. Džordžas, žinoma, globojo Ameliją. 
Ji visa spindėjo iš laimės kaip rožių keras saulėkaitoje. 

— Klausyk, Dobinai,— tarė Džordžas, — būk geras, pasirūpink 
skaromis ir kitkuo. 

Ir štai kol jis ėjo tolyn su panele Sedli, o Džozas su Rebeka prie 
šono spraudėsi pro sodo vartelius, dorasis Dobinas pasitenkino apka- 
bindamas skaras ir užmokėdamas už visą draugiją. 

Jis labai kukliai nusekė paskui juos. Nenorėjo trukdyti jiems pra- 
mogos. Rebeka ir Džozas jam nė kiek nerūpėjo. Bet Ameliją jis laikė 
verta net nuostabiojo Džordžo Osborno ir, regėdamas gražiąją po- 
relę nardančią takeliais, matydamas tirpstančią iš džiaugsmo, susiža- 
vėjusią merginą, jis beveik su tėvišku pasitenkinimu stebėjo nuošir- 
džią jos laimę. Galbūt jis juto, kad jam pačiam būtų buvę maloniau 
laikyti ne vien skaras, bet ir dar ką nors (Žmonės šaipėsi, matydami 
nerangų jauną karininką, tąsantį šią moterišką naštą), tačiau Vilja- 
mas Dobinas visai nebuvo linkęs savanaudiškai samprotauti. Jeigu jo 
draugas džiaugiasi, kaipgi jis gali būti nepatenkintas? O, teisybę sa- 
kant, visų sodo grožybių: šimtų tūkstančių lempų ekstra atvejui, ku- 
rios vis dėlto degdavo kiekvieną vakarą; smuikininkų su trikampė- 
mis skrybėlėmis, kurie sodo viduryje po paauksuotu sraigės kiautu 
grojo kerinčias melodijas; komiškų bei sentimentalių baladžių dai- 
nininkų, žavinčių lankytojo ausis; kaimiškų šokių, kuriuos šoko druč- 
kiai kokniai ir koknės“*, miniai trypiant, plojant ir kvatojant; signa- 
lo, skelbiančio, kad žvaigždes siekiančia palaida virve ponia Saki pa- 
siruošusi kopti į dausas; atsiskyrėlio, kuris niekada nepalieka skais- 
čiai apšviestos savo celės; tamsių alėjų, tokių patogių jauniems įsimy- 
lėjėliams pasimatyti; stipraus porterio puodelių, kuriuos padavinėjo 
liokajai senomis, nudėvėtomis livrėjomis; mirgančių pavėnių, kuriose 
linksmi išgertuvių draugai dėjosi valgą beveik nematomus kumpio 
griežinėlius,— viso to ir net maloniojo Simpsono“?, lipšniai besišyp- 
sančio idioto, kuris, sakyčiau, jau tada ten šeimininkavo, — viso to 
kapitonas Viljamas Dobinas nė nepastebėjo. 

Nešdamas baltąją kašmyrinę Amelijos skarą ir pastovėjęs valan- 
dėlę po paauksuotu sraigės kiautu, kur ponia Selmon dainavo 

„Borodino mūšį“ (žiaurią kantatą prieš išsišokėlį korsikietį, kuris ne- 
seniai nusvilo nagus Rusijoje), ponas Dobinas nuėjo šalin mėgindamas 
ją paniūniuoti, bet pasijuto niūniuojąs tą patį motyvą, kurį dainavo 
Amelija Sedli, leisdamasi laiptais pietų. 

Dobinas pratrūko kvatotis pats iš savęs, nes, teisybę sakant, dai- 
navo nė kiek ne geriau už pelėdą. 


Savaime suprantama, kad mūsų jaunimas, susiskirstęs dviem po- 
relėmis, kuo iškilmingiausiai pasižadėjo išbūti drauge visą vakarą, 
bet po dešimties minučių jau išsiskyrė. Visuomet taip elgiasi Voksho- 
lą lankančios kompanijos, bet tiktai tam, kad vėl susitiktų per vakarie- 
nę, kada galima pasišnekėti apie nuotykius, pergyventus per šį laiką. 

Kokie gi buvo pono Osborno ir panelės Amelijos nuotykiai? Tai 
paslaptis. Bet būkite tikri, kad juodu buvo visiškai laimingi ir elgėsi 
be priekaištų; o kadangi per pastaruosius penkiolika metų buvo įpra- 
tę bet kada būti kartu, tai ir šis fėfe-d-tėte nieko itin naujo jiems ne- 
suteikė. 

Bet kai panelė Rebeka Šarp ir jos storulis kavalierius dingo vie- 
nišoje alėjoje, kur klaidžiojo ne daugiau kaip šimtas tokių porelių, jie 
abu pajuto, kokia kebli ir kritiška jų padėtis. Panelė Šarp pagalvojo, 
kad dabar išmušė valanda, — arba jau niekad neišmuš, — išgauti prisi- 
pažinimui, virpančiam droviose pono Sedlio lūpose. Juodu buvo ką tik 
apžiūrėję Maskvos panoramą, prie kurios kažkoks storžievis numynė 
panelei Šarp kojytę, ir ji, tyliai aiktelėjusi, pasviro tiesiai į pono Sedlio 
glėbį; šis mažas prietykis taip padidino to džentelmeno švelnumą ir 
pasitikėjimą, jog jis ir vėl, berods jau šeštą kartą, papasakojo Rebekai 
kelis savo mėgstamus indiškus anekdotus. 

— Ak, kaip aš norėčiau pamatyti Indiją! — tarė Rebeka. 

— Norėtumėt? — be galo švelniai pasakė Džozefas ir, be abejo, 
buvo besiruošiąs papildyti šį išmoningą klausimą kitu, dar švelnesniu 
(nes ėmė reikšmingai alsuoti bei šniokštuoti, ir Rebekos rankutė, kuri 
buvo priglausta prie jo širdies, galėjo suskaičiuoti karštligiškus to or- 
gano dužius), bet staiga — ar ne pikta! — suskambėjo varpelis, skel- 
biąs fejerverko pradžią, prasidėjo spūstis bei maišalynė, ir veržli žmo- 
nių srovė pagavo mūsų įdomius įsimylėjėlius, ir nusinešė. 

Kapitonas Dobinas manė prisidėsiąs prie kompanijos per vaka- 
rienę; tiesą sakant, Voksholo pramogos ne per daugiausia jį žavėjo. 
Jis porą kartų pražingsniavo pro pavėnę, kurioje įsikūrė vėl krūvon 

buvo padengtas keturiems. Susidraugavusios porelės linksmai šneku- 
čiavo, ir Dobinas suprato esąs visai užmirštas, tarsi jo niekada nebūtų 
buvę šiame pasaulyje. 

— Aš būčiau tiktai de trop * ,— ilgesingai į juos pažvelgęs tarė 
kapitonas. — Verčiau eisiu pakalbėti su atsiskyrėliu. 

Ir jis nudūlino tolyn nuo ūžiančios minios, nuo puotos triukšmo 
bei klegesio į tamsią alėją, kurios gale gyveno tasai išgarsėjęs karto- 
ninis atsiskyrėlis. Dobiną tatai menkai tepralinksmino: iš tikrųjų, kaip 
žinau iš savo patyrimo, bastytis vienam po Voksholą yra vienas iš 
liūdniausių užsiėmimų, tenkančių viengungio daliai. 

Abi porelės buvo visiškai laimingos savo pavėnėje. Užsimezgė 
labai žavinga ir intymi šneka. Džozas švytėte švytėjo ir be galo didin- 
gai varinėjo padavėjus. Jis pats sutaisė mišrainę, atkimšo šampano 
butelį, supjaustė viščiukus ir suvalgė bei išgėrė didesnę dalį visko, kas 
buvo ant stalo. Pagaliau primygtinai pareikalavo taurės arakinio pun- 
šo. Kiekvienas, aplankęs Voksholą, užsisako arakinio punšo. 


— Padavėjau, arakinio punšo! 

Nuo tos arakinio punšo taurės ir prasidėjo visa ši istorija. O kuo 
gi arakinio punšo taurė blogesnė už kitą kurią priežastį? Argi ne dėl 
ciano rūgšties taurės gražioji Rozamonda“" paliko šį pasaulį? Argi 
ne taurė vyno buvo Aleksandro Didžiojo mirties priežastis? *" Bent taip 
tvirtina daktaras Lamprijeras *“. Taip ir ši arakinio punšo taurė nulė- 
mė „romano be herojaus“, kurį dabar pasakojame, visų pagrindinių 
veikėjų likimą. Ji turėjo įtakos visam jų gyvenimui, nors dauguma jų 
neparagavo iš jos nė lašo. 

Jaunosios damos punšo negėrė; Osbornui jis nepatiko, tad, supran- 
tama, tą taurę iki dugno išlenkė Džozas, tasai dručkis gourmand**. 
O išgėręs visą taurę labai pagyvėjo; iš pradžių tai visus nustebino, 
o paskui pasidarė beveik nepakenčiama. Džozas ėmė postringauti 
ir kvatoti taip garsiai, jog aplink pavėnę susispietė ištisi būriai Žiop- 
lių, dėl ko ten sėdėjęs niekuo dėtas burelis labai sutriko. Ir pagaliau 
kai Džozas niekieno neprašomas uždainavo (plonu verksmingu balsu, 
kokiu dainuoja įkaušę džentelmenai), priviliojo beveik visą publiką, 
susibūrusią po paauksuotu sraigės kiautu, ir susilaukė iš savo klau- 
sytojų begalės plojimų. 


* Nereikalingas (pranc.). 
*+ Smaližius (pranc.). 

— Bra-a-a-vo, dručki! — šaukė vienas. 

— Bis, Danieliau Lambertai“?! — pridėjo kitas. 

— Su tokia figūra tik virve vaikščioti! — sušuko dar vienas iš- 
daigininkas, neapsakomai išgąsdindamas damas ir supykindamas po- 
ną Osborną. 

— Dėl Dievo meilės, Džozai, keliamės ir einame iš čia, — sušuko 
tas džentelmenas, ir merginos pakilo. 

— Pala, pupyte, mano brangiausia, mieliausia, mylimiausia! — 
sušuko Džozas, dabar drąsus kaip liūtas, ir apkabino Rebeką per lie- 
menį. 

Rebeka pamėgino išsivaduoti, bet negalėjo ištraukti rankos. Susi- 
rinkusieji prie pavėsinės ėmė dar labiau kvatoti. Džozas ir toliau gėrė, 
meilinosi ir dainavo. Merkdamas akį, jis grakščiai mosavo publikai 
taure, kvietė visus užeiti ir pasivaišinti jo punšu. 

Ponas Osbornas jau norėjo partrenkti vieną džentelmeną su puš- 
nimis, kuris ketino pasinaudoti tuo kvietimu, ir peštynės atrodė ne- 
išvengiamos, bet staiga, didžiausiai laimei, prie pavėnės priėjo džen- 
telmenas, pavarde Dobinas, vienišas vaikštinėjęs po sodą. 

— Šalin, nevėkšlos! — sušuko jis pečiu nustumdamas į šalį dide- 
lę dalį minios, kuri kaipmat išsisklaidė, nusigandusi jo trikampės skry- 
bėlės bei rūsčios išvaizdos, ir nepaprastai susijaudinęs įžengė į pavė- 
nę. 

— (Gerasis dangau! Dobinai, kur tu buvai? — tarė Osbornas, 
stverdamas iš savo draugo rankų baltą kašmyro skarą ir apgaubda- 
mas ja Ameliją. — Buk geras, prižiūrėk Džozą, kol aš nuvesiu damas 
į karietą. 

Džozas jau norėjo atsistoti ir sukliudyti, tačiau Osbornas tik stum- 
telėjo vienu pirštu, ir jis vėl pukšdamas nuvirto į savo vietą, o leite- 
nantui pavyko laimingai išsivesti damas. Džozas pasiuntė joms bučinį 
ir žagsėdamas šaukė: „Dievaži, dievaži!“ Paskui, nutvėręs kapitonui 
Dobinui už rankos ir graudžiausiai verkdamas, atskleidė tam džentel- 
menui savo meilės paslaptį. Jis dievinąs merginą, kuri ką tik išėjusi, jis 
žinąs, kad savo elgesiu ją nuliūdinęs. Bet susituoksiąs su ja rytoj rytą 
Sent Džordžo bažnyčioje, Hanoverio aikštėje. Prisibelsiąs pas Ken- 
terberio arkivyskupą Lambete““, taip, garbės žodis, tučtuojau prisi- 
belsiąs! — ir prikelsiąs jį. Pasinaudodamas šia užuomina, Dobinas 
gudriai prikalbėjo Džozą išeiti iš sodo ir skubėti į Lambeto rūmus. 
O kai atsidūrė už vartų, Dobinas be didelio vargo įsodino poną Džo- 
zą į karietą, kuri pristatė jį sveiką ir gyvą į jo butą. 


Tuštybės mugė 62 


Džordžas Osbornas sėkmingai palydėjo merginas namo. Ir kai du- 
rys paskui jas užsitrenkė, eidamas Raselo aikšte jis taip pratrūko kva- 
toti, jog net panaktinis nustebo. Amelija labai gailiai pažvelgė į savo 
draugę, kai jiedvi kopė laiptais aukštyn, pabučiavo ją ir, netarusi dau- 
giau nė žodžio, nuėjo miegoti. 


„Rytoj jis turi pasipiršti, — galvojo Rebeka.— Keturis kartus pa- 
vadino mane savo mieliausia, Amelijos akyse spaudė man ranką. Rytoj 
jis turi pasipiršti“. Lygiai taip pat manė Amelija. Drįstu pasakyti, kad 
ji svarstė, kokią suknelę dėvės, būdama pamerge, ir kokias dovanas 
įteiks mielajai brolienėlei, ir apie tas kitas apeigas, kurios įvyks netru- 
kus po šių ir kuriose ji pati atliks pagrindinį vaidmenį, ir t. t., ir t. t. 

O naivūs jauni padarėliai! Kaip mažai jūs teišmanote apie araki- 
nio punšo poveikį! Kas tas malonumas vakare iš arakinio punšo, pa- 
lyginti su pagirių kančiomis rytą? Kaip vyras, aš galiu paliudyti šią 
tiesą: nuo nieko pasaulyje taip negelia galvos kaip nuo Voksholo pun- 
šo. Dvidešimt metų praslinko, o aš dar atsimenu dviejų taurių pasek- 
mes! — dviejų vyno taurelių! — tik dviejų, duodu jums džentelmeno 
garbės žodį! O Džozefas Sedlis, kuris skundėsi kepenimis, išmaukė bent 
kvortą to šlykštaus mišinio. 

Kitas rytas, kuris, anot Rebekos, turėjęs būti jos laimės aušra, už- 
tiko Sedlį dejuojant nuo tokių kančių, kurių jokia plunksna negali 
aprašyti. Sodos vanduo tada dar nebuvo išrastas. Nestiprus alus — 
argi tikėtina? — buvo vienintelis gėrimas, kuriuo nelaimingi džen- 
telmenai malšindavo praėjusios nakties pagirių karštį. Su šituo švelniu 
gėrimu Džordžas Osbornas kaip tik ir užtiko buvusį Bogli Vola kolek- 
torių, vaitojantį savo bute ant sofos. Dobinas jau buvo čia ir gerašir- 
diškai slaugė savo vakarykštį pacientą. Abu karininkai, pažvelgę į iš- 
sidriekusį prieš juos Bakcho garbintoją, paskui skersomis vienas į kitą, 
nusišypsojo su pasibaisėjimu ir užuojauta. Net Sedlio tarnas, nepapras- 
tai orus ir korektiškas džentelmenas, tylus ir rimtas kaip graborius, 
vos galėjo ištverti nesijuokęs, žiūrėdamas į nelaimingą savo šeimininką. 

— Ponas Sedlis nepaprastai šėlo praėjusią naktį, pone, — slapčia 
pašnibždėjo jis Osbornui, kai pastarasis lipo laiptais aukštyn.— Vis 
norėjo sumušti vežiką, pone. Kapitonas turėjo nešte užnešti jį laiptais 
kaip kūdikį. 

Tuos žodžius tariant, šypsena akimirką nušvietė pono Brašo vei- 
dą, bet jo bruožai tučtuojau vėl atgavo įprastinę nesudrumsčiamos 
ramybės išraišką, ir, atidaręs svetainės duris, jis paskelbė: 

— Ponas Hosbinas! 

— Kaip jautiesi, Sedli? — pradėjo išdaigininkas, nužvelgęs savo 
auką.- Visi kaulai sveiki? Ten apačioje stypso vežėjas su mėlynu 
paakiu cei aprišta galva ir prisiekinėja, kad paduos tave į teismą. 

— Ką tu sakai? Į teismą? — silpnai paklausė Sedlis. 

— Už tai, kad vakar jį apkūlei, ar ne tiesa, Dobinai? Jūs smogė- 
te, pone, kaip Molinė?!. Panaktinis sakosi niekada nematęs, kad kas 
nors taip iš karto patiestų žmogų. Paklausk Dobiną! 

— Taip, jūs tikrai buvote susirėmęs su vežiku, — atsakė kapito- 
nas Dobinas,— ir iš viso buvote labai karingas. 

— O tasai baltašvarkis vyrukas Vokshole! Kaip Džozas jį puolė! 
Kaip moterys spiegė! Dievaži, pone, smagu buvo į tave žiūrėti! Ma- 
niau, kad jums, civiliams, trūksta drąsos; bet aš stengsiuosi niekad ne- 
pasipainioti tau po kojų, kai būsi išmetęs, Džozai! 

— Iš tikrųjų esu labai baisus, kai mane kas įerzina,— pareiškė 
Džozas nuo sofos, taip niūriai ir juokingai išsiviepęs, jog net manda- 
gus: kapitonas Dobinas nebegalėjo susivaldyti, ir juodu su Osbornu 
pratrūko skardžiai kvatoti. 

Osbornas negailestingai pasinaudojo pasitaikiusia gera proga. 
Džozą jis laikė ištižėliu. Jis visapusiškai svarstė galimas Džozo ir Re- 
bekos vedybas ir ne per daug buvo patenkintas, kad vienas iš tos šei- 
mos, su kuria jis, Džordžas Osbornas, N pulko karininkas, ruošiasi 
susigiminiuoti, padarys mezaljansą ir ves dievai žino ką — kažkokią 
išsišokėlę guvernančiukę. 

— Tu mušeisi? Vargšas vyruti! — sušuko Osbornas.— Tu baisus! 
Ek žmogau, juk negalėjai net pastovėti, visą sodą prajuokinai, nors 
pats apsipylei gailiomis ašaromis! Tu buvai visai paleidęs dūdas, Džo- 
zai. O atsimeni, kaip dainavai? 

— Ką dainavau? — nustebo Džozas. 

— Sentimentalų romansą, ir vis vadinai tą Rozą, Rebeką — na, 
kuo ji vardu, mažąją Amelijos draugę! — savo brangiausia, mylimiau- 
sia pupyte! 

Negailestingas jaunuolis, nutvėręs Dobinui už rankos ir nepaisy- 
damas jo geraširdiškų maldavimų pasigailėti, suvaidino iš naujo visą 
tą sceną, versdamas baisėtis jos pirmąjį vaidintoją. 

— Kodėl gi aš turėčiau jo gailėtis? — atsakė Osbornas į savo 
draugo priekaištus, kai juodu išėjo, palikę ligonį daktaro Golopo prie- 
žiūrai.— Kokią, po velnių, turėjo jis teisę elgtis kaip koks globėjas, 
o mes likome visų pajuokai Vokshole? Kas toji mokinukė, kuri varto 

akis ir meilinasi jam? Po biesais, ta šeima ir be jos ne kažin kokia! 
Guvernantė — nieko blogo, bet aš labiau norėčiau, kad mano svainė 
būtų tikra dama. Aš — liberalus žmogus, bet turiu kiek reikia savigar- 
bos ir žinau savo vietą, tegul ir ji žino savąją! Aš aplaužysiu ragus tam 
pagyrūnui nabobui ir neleisiu, kad pasirodytų dar didesnis kvailys, 
negu iš tikrųjų yra. Štai kodėl patariau jam būti budriam, kol ji dar 
neįviliojo į savo tinklus. 

— Ką gi, tu geriau išmanai,— tarė Dobinas šiek tiek abejoda- 
mas.— Visada buvai toris““, ir tavo šeima viena seniausių Anglijoje. 
Bet... 

— Eime aplankyti merginų, ir tu pats pasisuk apie panelę Šarp, — 
pertraukė leitenantas savo draugą, bet kapitonas Dobinas atsisakė 
vykti su Osbornu jo kasdieninio vizito pas jaunąsias damas Raselo 
aikštėje. 

Kai Džordžas iš Holborno išėjo į Sautempton Rou, nusijuokė, 
pamatęs dviejuosė Sedlio namų aukštuose dvi galvutes, kažko besižval- 
gančias. 

Mat panelė Amelija, lūkuriuodama leitenanto, iš svetainės balkono 
nekantriai dairėsi į priešingą skvero pusę, kur gyveno ponas Osbor- 
nas. O panelė Šarp iš savo miegamojo trečiame aukšte stebėjo, kada 
akiratyje pasirodys stambi Džozefo figūra. 

— Sesuo Ona budi sargybos bokšte?*, — tarė Osbornas Ameli- 
jai, — tačiau niekas nepasirodo! 

Ir kvatodamas, labai patenkintas savo pokštu, juokingiausiais 
posakiais jis nupiešė panelei Sedli apgailėtiną jos brolio būklę. 

— Nesijuokite, Džordžai, nebūkite toks žiaurus, — tarė ji labai 
nuliūdusi. 

Bet Džordžas, vis dar įsitikinęs, kad jo pokštas nepaprastai įdo- 
mus, ėmė dar labiau juoktis iš jos gailaus ir nelaimingo veido, o kai 
panelė Šarp nusileido žemyn, jis ėmė traukti ją per dantį, pasakoda- 
mas, kaip jos kerai paveikę storulį valdininką. 

— O panele Šarp, kad būtumėt mačiusi jį šį rytą! — sušuko Džor- 
džas.— Kaip jis vaitojo, apsisiautęs tuo savo gėlėtuoju chalatu! Kaip 
raitėsi ant sofos! Kad būtumėt mačiusi, kaip rodė liežuvį vaistininkui 
Golopui! 

— Mačiusi ką? — paklausė panelė Šarp. 

— Ką? Kaip ką? Nagi, žinoma, kapitoną Dobiną, kuriam, beje, 
mes visi buvome tokie atidūs praėjusį vakarą! 

— Mes elgėmės su juo labai nemandagiai, — pastebėjo Emi, smar- 
kiai parausdama.— Aš... aš visiškai jį užmiršau. 

— Žinoma, užmiršot! — sušuko tebesijuokdamas Osbornas.— 
Negalima gi visą laiką galvoti apie Dobiną, Amelija! Ar ne tiesa, pa- 
nele Šarp? 

— Be to karto, kai per pietus jis išvertė taurę vyno, — išdidžiai 
kilstelėjusi galvą pareiškė panelė Šarp, — man nė akimirką nerūpėjo 
kapitono Dobino egzistavimas. 

— Labai puiku, panele Šarp, taip jam ir pasakysiu,— tarė Os- 
bornas. 

Jam tuos žodžius tariant, panelės Šarp širdyje pabudo įtarimas ir 
neapykanta šiam jaunam karininkui, kuris visai nesuvokė, kokius 
jausmus jai įkvėpė. 

„Jis tiesiog tyčiojasi iš manęs, — pagalvojo Rebeka.— Ar tik ne- 
sišaipė iš manęs prie Džozefo? Ar jo neprigąsdino? Gal Džozefas da- 
bar jau nė neateis?“ 

Jos akys apsiniaukė ir širdis pradėjo smarkiai plakti. 

— Jūs visada juokaujate, — tarė ji kuo nekalčiausiai šypsodama- 
si. — Juokaukit į sveikatą, pone Džordžai, juk manęs nėra kam už- 
stoti.— Ir, Rebekai išėjus iš kambario, o Amelijai priekaištingai pa- 
žvelgus, Džordžą Osborną ėmė truputį graužti sąžinė, kam be reikalo 
nuskriaudęs tą bejėgį padarą. 

— Brangioji Amelija, — tarė jis, — jūs per daug gera, per daug 
jautrios širdies. Jūs nepažįstate pasaulio. O aš pažįstu. Ir jūsų mažoji 
draugė panelė Šarp turi suprasti, kur jos vieta. 

— Nejaugi manote, kad Džozas ne... 

— (Garbės Žodis, brangioji, nežinau. Gal taip, o gal ir ne. Negi 
aš jo viršininkas? Tik Žinau, kad jis labai kvailas ir tuščias bernas ir 
kad per jį vakar vakare mano mielajai mergytei buvo labai nemalonu 
ir nesmagu. „Pupyte, mano brangiausia, mieliausia, mylimiausia!“ 

Ir jis vėl pasileido kvatoti, ir taip juokingai, kad ir Emi negalėjo 
ištverti. 

Džozas taip ir nepasirodė visą dieną. Bet Amelija nebūgštavo, nes 
mažoji gudruolė nusiuntė savo pažą, Sembo adjutantą, į pono Džo- 
zefo butą, paprašyti kažkokios jo pažadėtos knygos ir pasiteirauti, 
kaip jis jaučiasi. Atsakymas, gautas per Džozo tarną Brašą, buvo toks: 
jo šeimininkas sergąs, gulįs lovoje, jį ką tik aplankęs daktaras. „Jis 
pasirodys rytoj“, — pagalvojo Amelija, bet neišdrįso nė žodžio tarti 

Rebekai. Savo ruožtu ir toji mergina nė žodelio neužsiminė apie tai 
per visą kitą vakarą po Voksholo. 

Tačiau rytojaus dieną, kai abi merginos sėdėjo ant sofos, dėdamo- 
si dirbančios, rašančios laiškus ar skaitančios romaną, į kambarį, kaip 
visada žaviai šypsodamas, įėjo Sembas, nešdamas po pažastimi ryšulį 
1r laišką ant padėklo. 

— Laiškelis, panele, iš pono Džozo,— tarė Sembas. 

Kaip virpėjo Amelija jį praplėšdama! 

Štai jo turinys: 


BRANGIOJI AMELIJA! 


Siunčiu tau „Miško našlaitę“. Aš vakar labai blogai jaučiausi ir 
todėl negalėjau atvažiuoti. Šiandien išvykstu iš miesto į Čeltnemą. 
Būk gera, jei gali, ir atsiprašyk mieląją panelę Šarp už mano elgesį 
Vokshole, maldauk ją atleisti ir užmiršti kiekvieną žodį, kokį tik galė- 
jau susijaudinęs pasakyti per tą nelemtą vakarienę. Kai tik pasitaisy- 
siu,— 0 mano sveikata labai suirusi, — išvažiuosiu keliems mėne- 
siams į Škotiją. 

Tau atsidavęs 

DŽOZAS SEDLIS 


Tai buvo mirties nuosprendis. Viskas žuvo. Amelija nedrįso pa- 
žvelgti į Rebekos išblyškusį veidą ir degančias akis, tik numetė laišką 
draugei ant kelių, pašoko ir nuskubėjo aukštyn į savo kambarį, kur iš- 
verkė visą gėlą. 

Blenkinsop, ekonomė, tučtuojau atbėgo jos guosti. Ant jos pe- 
ties Amelija bičiuliškai išsiverkė, ir jai Žymiai palengvėjo. 

— Nesisielokite, panele. Nenorėjau jums pasakoti. Bet niekas iš 
mūsų šiuose namuose jos nemėgo, nebent iš pradžių. Pati regėjau, kaip 
ji skaitė jūsų mamytės laiškus. Pinerė sako, kad ji landžioja į jūsų pa- 
puošalų dėžutę ir stalčius, taip pat ir kitų Žmonių stalčius, ir neabe- 
joja, kad Rebeka į savo dėželę įsidėjo jūsų baltąjį kaspiną. 

— Aš pati jai padovanojau, pati padovanojau! — sušuko Amelija. 

Bet tai nepakeitė Blenkinsop nuomonės apie panelę Šarp. 

— Aš nepasitikiu tomis guvernantėmis, Pinere, — pastebėjo kam- 
barinei.— Jos didžiuojasi, riečia nosį kaip ponios, o atlyginimo gauna 
ne daugiau kaip mudvi. 

Dabar, išskyrus vargšę Ameliją, visiems paaiškėjo, kad Rebeka 
turės išvykti, ir visi, šeimininkai ir tarnai (vis su ta pačia išimtimi) 

sutartinai priėjo išvadą, kad tai turi įvykti kuo greičiau. Musų geroji 
mergytė išrausė visus savo stalčius, spinteles, rankinukus ir papuoša- 
lų dėželes, peržiūrėjo visas savo sukneles, skareles, kaspinus, mezgi- 
nius, vėrinius, šilkines kojines ir blizgučius, atrinko čia vieną, čia ki- 
tą daiktelį, norėdama padovanoti Rebekai visą šūsnį. Po to, nuėjusi 
pas tėtį, dosnų britų pirklį, kuris žadėjo padovanoti dukrai tiek ginėjų, 
kiek jai buvo metų, primaldavo senąjį džentelmeną, kad atiduotų 
tuos pinigus mielajai Rebekai, jai būsią labai reikalingi, o pačiai nie- 
ko netrukstą. 

Ji net Džordžą Osborną privertė prisidėti, ir tas, nė kiek neprieš- 
taraudamas (nes buvo toks pat dosnus vyrukas kaip ir visi kariai), 
nuėjo į Bondo gatvę ir nupirko puošniausią skrybėlaitę ir prašmat- 
niausią žaketą, kokius tik galima buvo gauti už pinigus. 

— Tai Džordžo dovana tau, mieloji Rebeka,— tarė Amelija, 
gėrėdamasi kartonine dėžele, kurioje buvo sudėtos dovanos.— Koksai 
jo skonis! Niekas negali prilygti Džordžui. 

— Niekas, — atsakė Rebeka.— Kaip aš jam dėkinga! 

O pati pagalvojo: „Tai Džordžas Osbornas suardė mano sutuok- 
tuves“,— ir atitinkamai pamilo Džordžą Osborną. 

Išvažiuoti ji susiruošė kuo ramiausiai ir priėmė mielosios Amelijos 
dovanas; tik truputį iš mandagumo paprieštaravusi ir pasimaiviusi. 
Ji, žinoma, prisiekė liksianti amžinai dėkinga poniai Sedli, bet per 
daug nelindo į akis tai gerajai damai, kuri varžėsi ir, matyt, šalinosi 
Rebekos. Ji pabučiavo ponui Sedliui ranką, kai jis padovanojo jai 
piniginę, ir paprašė leisti ir ateityje laikyti jį mielu draugu ir globėju. 
Jos elgesys taip graudino, kad jis jau norėjo išrašyti jai dar dvidešimties 
svarų čekį, bet sutramdė savo jausmus: buvo pakviestas į svečius pie- 
tų, ir karieta jau laukė, tad skubiai išturseno tepasakęs: 

— Telaimina jus Dievas, mieloji! Kai būsite mieste, visuomet 
užsukite pas mus... į lordo mero rūmus, Džeimsai! 

Pagaliau atėjo laikas skirtis su panele Amelija, tačiau šį paveikslą 
aš ketinu pridengti šydu. Po scenos, kurioje viena veikėja buvo nuo- 
širdi, o kita tobulai vaidino, po to, kai buvo griebtasi švelniausio my- 
lavimosi, graudžiausių ašarų, uostomosios druskos ir trupučio jaus- 
mų iš pačių širdies gelmių, Rebeka ir Amelija persiskyrė, ir pirmoji 
prisiekė mylėti savo draugę amžinai, amžinai, amžinai. 

KROLIS IŠ KARALIENĖS KROLIO 


Tarp garbingiausių pavardžių, prasidedančių raide „K“, įrašytų 
18... metų „Rūmų kalendoriuje“, buvo Krolio pavardė: seras Pitas, 
baronetas, gyvenąs Londone, Greit Gonto gatvėje, ir savo dvare, Ka- 
ralienės Krolyje, Hempšyre. Šita garbinga pavardė ilgus metus figū- 
ravo ir parlamento sąraše kartu su pavardėmis kelių kitų lygiai garbin- 
gų džentelmenų, kurie pakaitomis atstovavo tam pačiam miesteliui. 

Apie Karalienės Krolio parlamentinį miestelį pasakojama: kara- 
lienė Elžbieta, vienos kelionės metu sustojusi Krolyje pusryčių, taip 
susižavėjo nepaprastai puikiu Hempšyro alumi, kuriuo ją pavaišino 
anų laikų Krolis (gražus džentelmenas su barzdele ir grakščiomis 
kojomis), jog tuoj pavertė Krolio miestelį parlamentiniu su teise siųs- 
ti du atstovus į parlamentą. Nuo šio garsaus apsilankymo toji vieta 
imta vadinti Karalienės Kroliu, ir tas pavadinimas išliko iki šių dienų. 
Nors metams bėgant ir dėl tų pakitimų, kuriuos laikas palieka imperi- 
jose, miestuose ir miesteliuose, Karalienės Krolis nebebuvo taip gausiai 
gyvenamas kaip karalienės Besės laikais arba, teisingiau sakant, taip 
nusmuko, jog susilygino su tais parlamentiniais miesteliais, kuriuos 
įprasta vadinti „Supuvusiais“?*, — visa tai nekliudė serui Pitui Kro- 
liui su jam būdingu elegantiškumu visai pagrįstai sakyti: „Supuvęs? 
Velniop! Jis man duoda gerus penkiolika šimtų svarų per metus!“ 

Seras Pitas Krolis (pramintas Pitu Viljamo Pito Vyresniojo?“ 
garbei) buvo sūnus Volpolo Krolio, pirmojo baroneto, kuris, viešpa- 
taujant Jurgiui II, tarnavo Matų bei antspaudų rūmuose ir buvo apkal- 
tintas išeikvojimu kaip ir daugelis anų laikų padorių džentelmenų. 
O Volpolas Krolis, kaip visiems žinoma, buvo Džono Čerčilio Krolio 
sūnus. Čerčiliu jis buvo pramintas pagerbti įžymiajam karvedžiui““, 
gyvenusiam viešpataujant karalienei Onai. Genealogijos medis (ka- 
bąs Karalienės Krolyje) toliau mini Čarlzą Stiuartą, vėliau pramintą 
Liesuoju Kroliu, sūnų Krolio, Jokūbo I amžininko, ir pagaliau kara- 
lienės Elžbietos laikų Krolį, kuris su savo dvišaka barzda ir šarvais 
vaizduojamas šio paveikslo priešakiniame plane. Iš jo liemenės, kaip 
įprasta vaizduoti, auga medis, ant kurio pagrindinių šakų užrašyti mi- 
nėtieji garsūs vardai. Greta baroneto sero Pito Krolio (šio skyriaus 
herojaus) vardo stovi jo brolio, reverendo Bjuto Krolio (Viljamas 
Pitas Vyresnysis buvo nemalonėje, kai gimė šis garbingasis džentel- 

menas), Krolio-Sneilbio parapijos klebono ir daugelio kitų Krolių 
giminės vyriškų bei moteriškų atstovų vardai. 

Seras Pitas pirmukart buvo vedęs Grizelę, šeštąją Mango Binkio, 
lordo Binkio, dukterį, taigi pono Dandeso pusseserę. Ji pagimdė jam 
du sūnus: Pitą, taip pramintą ne tiek savo tėvo, kiek dangaus siųstojo 
ministro?" garbei, ir Rodoną Krolį, pramintą vieno Velso princo drau- 
go vardu, kurį princas, tapęs jo didenybe Jurgiu IV, visiškai užmiršo. 
Praslinkus daugeliui metų po ledi Kroli mirties, seras Pitas nusivedė 
prie altoriaus Rozą, pono Dž. Dosono iš Madberio dukterį, su kuria 
susilaukė dviejų dukterų; ir štai kaip tik jų guvernante dabar buvo 
pakviesta panelė Rebeka Šarp. Taigi, kaip matome, jaunoji dama vyko 
į šeimą, turinčią labai kilmingų ryšių, ir ruošėsi bendrauti su kur kas 
prašmatnesniais žmonėmis negu ta kukli draugija, kurią ji ką tik pa- 
liko Raselo aikštėje. 

Įsakymą vykti pas savo auklėtines ji gavo laiškeliu, parašytu ant 
seno voko tokiais žodžiais: 


Seras Pitas Krolis prašo, kad panelė Šarp ir jos daigtai būtų če 
antradenį, nes aš išvažiuoju Karalienės Krolin ritoj anksti ryta. 
Greit Gonto gatvė. 


Rebeka, kiek prisimena, niekad nebuvo mačiusi baroneto, ir štai, 
vos tik atsisveikinusi su Amelija ir suskaičiavusi ginėjas, kurias gera- 
širdis ponas Sedlis padovanojo jai su pinigine, vos tik nusišluosčiusi 
nosinaite akis (šią operaciją ji baigė kaip tik tą akimirką, kai karieta 
pasuko už gatvės kampo), ji tuoj pradėjo vaizduotis, kaip turėtų atro- 
dyti baronetas. „Įdomu, ar jis su žvaigžde? — galvojo ji.— O gal tik 
lordai nešioja žvaigždes? Bet tikriausiai labai gražiai apsirengęs, vilki 
dvariškio kostiumu su nėrinių rankogaliais, o jo plaukai papudruoti 
kaip pono Rotono Kovent Gardeno teatre. Turbūt be galo išdidus ir 
žiūrės į mane labai iš aukšto. Ką gi, turėsiu kaip galėdama kęsti savo 
sunkią dalią, bet būsiu tarp kilmingųjų, o ne tarp vulgarių miesčio- 
nių“. Ir ji susimąstė apie savo bičiulius Raselo aikštėje su tokiu pat filo- 
sofišku kartėliu, su kokiu vienoje žinomoje pasakėčioje lapė kalba apie 
vynuoges. 

Per Gonto aikštę įvažiavusi į Greit Gonto gatvę, karieta pagaliau 
sustojo prie aukšto niūraus namo, stūksančio tarp kitų dviejų tokių 
pat aukštų ir niūrių namų, kurių kiekvieną puošė herbas, pakabintas 
viršum viduriniojo svetainės lango. Tokie jau Greit Gonto gatvės na- 

mai: atrodo, lyg šioje niūrioje vietoje amžinai viešpatautų mirtis. Sero 
Pito rūmų pirmojo aukšto langinės buvo uždarytos, valgomojo — 
praviros, 0 užuolaidos tvarkingai uždengtos senais laikraščiais. 

Grumas Džonas, valdęs arklius vienas, nesiteikė išlipti ir paskam- 
binti, o tik paprašė prabėgantį berniuką pienininką atlikti už jį tą 
pareigą. Kai nuskardėjo skambutis, pro valgomojo langinių tarpą pasi- 
rodė kažkieno galva, o duris atidarė žmogus su palaikėmis kelnėmis 
1r blauzdinėmis, aptriušusiu senu surdutu, nučiurusia skepeta aplink 
apžėlusį kaklą, raudonu šelmio veidu, mirksinčiomis pilkomis akimis 
ir nuolat besišypsančia burna. 

— Ar čia gyvena seras Pitas Krolis? — paklausė Džonas nenu- 
lipdamas nuo pasostės. 

— "Ta-aip,— atsiliepė žmogus prie durų, linktelėjęs galva. 

— "Tai nutempk šitą mantą,— tarė Džonas. 

— Nusitempk,— atkirto durininkas. 

— Ar nematai, kad negaliu palikti arklių? Na, čiupk, šaunuoli, 
gal panelė išmes tau alučiui, — tarė Džonas ir šiurkščiai nusižvengė, 
nė kiek nesivaržydamas panelės Šarp, nes jos ryšiai su šeimininkais 
nutrūko, o išvažiuodama ji nieko nedavė tarnams. 

Taip paragintas, plikis išsitraukė rankas iš kelnių kišenių, priėjo 
prie karietos ir, užsivertęs ant pečių panelės Šarp lagaminą, įnešė 
į namus. 

— Teikitės paimti šitą pintinę ir skarą ir atidaryti man dureles, — 
pasakė panelė Šarp ir labai pasipiktinusi išlipo.— Aš parašysiu po- 
nui Sedliui, kaip jūs elgėtės,— pasakė ji grumui. 

— Nerašykit,— atsakė šis pareigūnas.— Tikiuosi, kad jūs nieko 
neužmiršote? O kaip su panelės Amelijos suknelėmis? Pasiėmėte? Tas, 
kurias turėjo gauti šios damos kambarinė? Tikiuosi, kad jos jums tiks! 
Užtrenk dureles, Džimai, iš jos nieko nepeši,— tarė Džonas, nykš- 
čiu rodydamas į panelę Šarp.— Menka iš jos nauda, sakau tau, men- 
ka nauda! — ir taręs šiuos žodžius, pono Sedlio grumas nuvažiavo. 

Teisybę sakant, jis buvo įsimylėjęs minėtąją kambarinę ir todėl la- 
bai įširdo, kad ją apiplėšė atimdami tai, kas jos buvo teisėtai uždirbta. 

Subjekto su blauzdinėmis nurodymu, Rebeka įžengė į valgomąjį. 
Čia ji pastebėjo, kad tas kambarys nė kiek ne jaukesnis kaip visos kitos 
panašios patalpos, kai kilmingos šeimos išvyksta vasaroti. Atrodė, lyg 
ištikimi kambariai būtų gedėję savo šeimininkų. Turkiškas kilimas 
susivyniojo ir palindo paniuręs po indauja; paveikslai paslėpė veidus 
po senais rudais popieriaus lapais; liustra apsimuturiavo bjauriu rudu 

drobiniu maišu; langų užuolaidos dingo, apsikarsčiusios visokiais skar- 
malais; marmurinis sero Volpolo Krolio biustas spoksojo iš tamsios 
kertės į tuščius stalus, į aliejumi išteptas židinio groteles, į tuščias 
vizitinių kortelių dėžutes ant atbrailos; vyno butelių podėlis pasislėpė 
už kilimo; kėdės apverstos aukštyn kojomis ir sukrautos viena ant kitos 
į eilę palei sieną, o tamsioje kertėje priešais biustą ant stumdomo stale- 
lio užsikorė senovinė nedailaus darbo peilių dėžė. 

Tačiau prie židinio buvo susispietę dvi taburetės, apskritas stalas, 
sulankstytas senas žarsteklis ir žnyplės, o ant vos spragančios ugnies 
čirškėjo keptuvė. Ant stalo buvo sūrio, žiauberė duonos ir skardinė 
žvakidė, taip pat pintos talpumo ąsotis su juodojo porterio likučiais. 

— Tikriausiai jau pietavote? Ar jums ne per šilta? Gal gurkšnelį 
alaus? 

— Kur seras Pitas Krolis? — didingai paklausė panelė Šarp. 

— (Che che! Aš esu seras Pitas Krolis! Atminkit, jūs man skolin- 
ga pintą alaus už tai, kad atvilkau jūsų mantą. Che che! Paklauskite 
Tinker, kas aš toksai! Ponia Tinker, susipažink — panelė Šarp; panelė 
guvernantė — ponia tarnaitė! Cha cha! 

Dama, į kurią buvo kreiptasi kaip į ponią Tinker, išlindo su pyp- 
ke ir pakeliu tabako, kurių ji buvo pasiųsta prieš atvykstant panelei 
Šarp; ji padavė tuos daiktus serui Pitui, kuris įsitaisė savo vietoje prie 
židinio. 

— O kur fartingas? — tarė jis.— Aš tau daviau tris puspensius. 
Kur grąža, sene Tinker? 

— Šekit! — atsakė Tinker, sviesdama monetą.— Tik baronetai 
sielojasi dėl fartingų. 

— Kasdien po fartingą — septyni šilingai per metus, — atsakė 
parlamento narys.— Septyni šilingai per metus — septynių ginėjų 
procentai. Taupyk fartingus, sene Tinker, o ginėjos pačios atplauks. 

— Galite neabejoti, moteriške, kad tai ir yra seras Pitas Krolis, — 
niūriai pareiškė Tinker, — sprendžiant iš to, kaip jis dreba dėl savo 
fartingų. Netrukus jūs jį geriau pažinsite. 

— Ir tikriausiai pamilsite, panele Šarp,— beveik mandagiai pri- 
dūrė senasis džentelmenas. — Aš turiu būti visų pirma teisingas, o tik 
paskui dosnus. 

— Per visą gyvenimą jis niekam nė fartingo nėra dovanojęs, — 
burbtelėjo Tinker. 

— Niekad! Ir niekad nedovanosiu! Tai priešinga mano princi- 

pams. Jei nori atsisėsti, Tinker, eik ir atsinešk dar vieną taburetę iš 
virtuvės, o tada mes truputį pavakarieniausim. 

Baronetas smeigė šakute į keptuvę ir ištraukė gabalą vėdaro ir 
svogūną, kuriuos perskyrė į dvi gana lygias dalis ir pasidalino su Tin- 
ker. 

— Matot, panele Šarp, kai aš būnu išvykęs, Tinker gauna maist- 
pinigių, o kai aš mieste, pietauja su šeima. Cha cha! Džiaugiuos, kad 
panelė Šarp nealkana, o tu, Tinker? 

Ir juodu užgulė savo kuklią vakarienę. 

Po vakarienės seras Pitas Krolis užsirūkė pypkę, o kai visiškai su- 
temo, užsidegė žvakę nendriniu dagčiu skardinėje žvakidėje ir, išsi- 
traukęs iš bedugnės kišenės milžinišką pluoštą popierių, ėmė skaityti 
ir tvarkingai dėlioti. 

— Aš čia esu bylų reikalais, brangute, štai kodėl rytoj turėsiu ma- 
lonumą važiuoti su tokia žavia bendrakeleive. 

— Niekada nėra galo toms jo byloms, — imdama porterio ąsotį, 
pastebėjo Tinker. 

— Gerk, gerk į sveikatą, — tarė baronetas.— Taip, brangute, 
Tinker sako šventą teisybę: nė vienas žmogus Anglijoje nėra tiek pra- 
kišęs ir laimėjęs bylų kaip aš. Štai pažvelkite: Krolis, baronetas, prieš 
Sneflį. Suvarysiu jį į ožio ragą, arba aš — ne Pitas Krolis. Poderis ir 
dar kažkas prieš Krolį, baronetą. Sneilbio parapijos vargšų globėjai 
prieš Krolį, baronetą. Jie negali įrodyti, kad žemė priklauso bendruo- 
menei. Spjaut man į juos — žemė mano! Ji tiek tepriklauso parapi- 
jai, kiek jums arba štai Tinker! Aš juos sudorosiu, nors sukiščiau ir 
tūkstantį ginėjų. Brangute, jei norit, perverskit tuos popierius. O ar 
jūsų rašysena graži? Aš pasinaudosiu jūsų paslaugomis, kai būsim 
Karalienės Krolyje, taip ir žinokit, panele Šarp. Nuo tada, kai palai- 
dojau motiną, man labai reikia padėjėjos. 

— Senė buvo ne geresnė už jį, — pareiškė Tinker.— Ji tąsė po 
teismus visus savo tiekėjus, per ketverius metus atleido keturiasdešimt 
aštuonis liokajus. 

— Nagas buvo, geras nagas, — atviraširdiškai pritarė baronetas.— 
et man ji buvo labai vertinga moteriškė, ir nereikėjo samdyti prie- 
vaizdo. 

Šitoks konfidencialus pokalbis, kuris labai linksmino atvykusiąją, 
truko ilgokai. Kad ir kokie buvo sero Pito Krolio būdo bruožai, geri 
ar blogi, jis nė kiek nesistengė jų slėpti. Nesiliovė plepėjęs apie save, 
kartais šiurkščiausia bei vulgariausia Hempšyro tarme, o kartais 

aukštuomenės tonu. Pagaliau, pakartotinai įsakęs panelei Šarp buti 
pasiruošusiai penktą valandą ryto, palinkėjo jai labos nakties. 

— Šiąnakt miegokit su Tinker, — pasakė.— Lova didelė, ir vietos 
užteks dviem. Joje mirė ponia Kroli. Labanakt! 

Šitaip palaiminęs, seras Pitas išėjo, ir orioji Tinker su nendrine 
žvake rankoje nuvedė Rebeką dideliais tamsiais akmeniniais laiptais 
aukštyn, pro šalį plačių niūrių svetainės durų, kurių rankenos buvo 
apvyniotos popieriais, į erdvų miegamąjį langais į gatvę, kur ponia 
Kroli užmigo amžinu miegu. Lova ir kambarys atrodė kaip laidotuvių 
dieną ir buvo tokie nejaukūs, jog galėjai įsivaizduoti, kad ponia Kroli 
ne tiktai mirė šiame kambaryje, bet ir jos vėlė jame tebegyvena. Ta- 
čiau Rebeka nepaprastai gyvai ėmė straksėti po kambarį, žvilgčiojo 
į didžiules drabužių spintas, spinteles ir komodas, patikrino, ar neatsi- 
daro stalčiai, bet jų būta užrakintų, apžiūrėjo niūrius paveiksius ir 
tualeto reikmenis, tuo tarpu senoji tarnaitė poteriavo. 

— Aš nenorėčiau miegoti šitoje lovoje neramia sąžine, panele, — 
pareiškė senė. 

— Čia pakaks vietos mudviem ir dar pustuziniui dvasių, — pa- 
stebėjo Rebeka.— Papasakokite man viską apie ponią Kroli ir apie 
serą Pitą Krolį, ir apie visus kitus, brangioji ponia Tinker! 

Bet iš senės Tinker mažajai tardytojai nieko nepavyko iškvosti. 
Užsiminusi Rebekai, kad lova skirta miegui, o ne kalboms, ji ėmė taip 
knarkti savajame lovos kampe, kaip tegali knarkti teisuolio nosis. Re- 
beka ilgai ilgai gulėjo nesumerkdama akių, galvodama apie rytojaus 
dieną, apie naują pasaulį, į kurį žengė, ir kaip jai čia seksis. Dubenėly- 
je mirkčiojo nendrinės žvakės liepsnelė. Židinio atbraila dideliu juo- 
du šešėliu dengė pusę nublukusio seno kilimo ir du mažus šeimos port- 
retus, vaizduojančius jaunus vaikinus: vieną su ilga koledžo mantija, 
kitą — su raudonu švarku nelyginant karį. Užmigdama Rebeka pa- 
sirinko pastarąjį savo svajonių objektu. 

Ketvirtą valandą išaušo toks žavus rausvas rytas, kad net Greft 
Gonto gatvė maloniai atrodė. Ištikimoji Tinker, pažadinusi savo lovos 
draugę ir paliepusi jai pasiruošti kelionei, atsklendė didžiųjų durų 
skląsčius, atšovė velkę (jų Žvangesys ir trinksėjimas pažadino gatvėje 
snaudžiantį aidą) ir nužingsniavo į Oksfordo gatvę, pašaukė ten stovė- 
jusį vežiką. Nėra reikalo leistis į smulkmenas ir pasakyti karietos nu- 
merį arba paminėti, kad vežikas taip anksti įsitaisė netoli Svolou 
gatvės todėl, kad kokiam jaunam dabitai, parsvyruojančiam iš smuk- 

lės namo, gali prireikti jo vežimo ir jis užmokėtų jam dosnia įkaušusio 
ranka. 

Lygiai taip pat nėra reikalo sakyti, kad jei vežikas ir puoselėjo 
panašias viltis, tai jam teko didžiai nusivilti, o garbingasis baronetas, 
kurį jis nuvežė į Sitį, nedavė nė penso viršaus. Veltui vežikas maldavo 
ir siautėjo, veltui prie užvažiuojamojo kiemo nutrenkė panelės Šarp 
kartonines dėžes į griovį ir prisiekė, kad per teismą išreikalausiąs sa- 
vo užmokesčio. 

— Geriau neprasidėk,— tarė vienas arklininkas, — juk tai seras 
Pitas Krolis. 

— Visai teisingai, Džo, — pritariamai sušuko baronetas.— Labai 
norėčiau pamatyti žmogų, kuris įstengtų mane apmauti. 

-— Ir aš taip pat, — niauriai išsišiepęs pridūrė Džo, tempdamas 
baroneto mantą ant karietos stogo. 

— Palikit vietą ant pasostės man! — sušuko parlamento narys 
vežėjui. 

— Klausau, sere Pitai, — atsakė tas, kilstelėdamas skrybėlę, bet 
širdyje niršdamas (mat buvo pažadėjęs tą vietą jaunam Kembridžo 
džentelmenui, kuris tikriausiai būtų jam davęs kroną). 

Panelė Šarp buvo įkurdinta ant užpakalinės sėdynės viduje karie- 
tos, kuri, taip sakant, vežė ją į platųjį pasaulį. 

Apie tai, kaip vaikinas iš Kembridžo susiraukęs krovėsi priešais 
save penkis paltus, bet tuoj atsileido, kai tik panelei Šarp teko išlip- 
ti iš karietos ir įsitaisyti viršuje šalia jo, ir kaip, apsiausdamas ją vie- 
nu iš savo paltų, jis staiga atgavo puikiausią nuotaiką; apie tai, kaip ka- 
rietos vidų užėmė dusulingas džentelmenas, pasipūtusi dama, garbės 
žodžiu tvirtinusi, kad niekad ligi tol nekeliavusi diližanu (karietoje 
visada aisiranda tokia dama, deja! — teisingiau, atsirasdavo, nes kur- 
gi dingote jūs, keleivinės karietos?), ir pagaliau storulė našlė su bu- 
teliu brendžio; kaip palydovas paprašė iš jų pinigų ir gavo šešiapensį 
iš džentelmeno ir penkis taukuotus puspensius iš storosios našlės; kaip 
galų gale karieta leidosi į kelionę, čia vingiuodama tamsiais Olders- 
geito skersgatviais, čia smagiai dundėdama pro mėlyną šv. Povilo ka- 
tedros kupolą, greitai tarškėdama palei Flyto turgavietės svetimšalių 
vartus, turgavietės, kuri dabar, kaip ir Ekzeterio birža, pranyko še- 
šėlių karalystėje; kaip ji pravažiavo „Baltąjį Lokį“ Pikadilyje ir ke- 
leiviai pamatė rūką, kylantį nuo Naitsbridžo sodų; kaip liko užpakaly- 
je Ternhemgrinas, Brentvudas, Begšotas — apie visa tai nėra reikalo 
kalbėti! Bet šių puslapių autorius, praeityje tokiu pat giedriu oru at- 

likęs tokią pat nuostabią kelionę, tegali ją prisiminti su maloniu ir švel- 
niu ilgesiu. Kur dabar tas kelias ir jo linksmi gyvenimiški nuotykiai? 
Nejaugi seniems sąžiningiems, spuoguota nosimi vežikams nebėra 
nei Čelsio, nei Grinvičo“*? Norėčiau žinoti, kur jie dabar, tie šaunūs 
vyrai? Ar senasis Veleris“? dar gyvas, ar jau miręs? O padavėjai — 
kur jie? Kur smuklės, kuriose jie patarnaudavo, ir šalti rostbifai? Kur 
neužauga mėlynanosis arklininkas su tarškančiu kibiru — kur jis ir 
kur visa jo karta? Tiems didiesiems genijams, kurie dabar tebevilki 
vaikiškais drabužėliais, o vėliau rašys romanus mielo mūsų skaitytojo 
vaikams, šitie žmonės ir daiktai bus tokie pat legendiniai ir istoriniai, 
kaip Ninevija, Ričardas Liūtaširdis ar Džekas Šeperdas“". Keleivinės 
karietos jiems bus virtusios romantinėmis išmonėmis, o ketvertas bė- 
rių — tokia pat pasaka kaip Bjusefalas arba Juodoji Besė“!. Ak, kaip 
jie žvilgėdavo, kai arklininkai nutraukdavo gūnias ir žirgai leisdavosi 
į kelią. Ak, kaip mataruodavo uodegomis, kai kelionės pabaigoje ga- 
ruojančiais šonais ramiai įžingsniuodavo į viešbučio kiemą. Deja! 
Mes niekada nebeišgirsime vidurnaktį rago balso ir nebematysime 
pakylančių kelio užkardų. Tačiau kurgi neša mus lengva, keturių vietų 
viduje, Trafalgaro karieta? Niekur daugiau nebenuklysdami, išlip- 
kime Karalienės Krolyje ir pasižiūrėkime, kaip ten sekasi panelei 
Rebekai Šarp. 


VIII skyrius, 


ASMENIŠKAS IR KONFIDENCIALUS 


Panelė Rebeka Šarp panelei Amelijai Sedli, 
Londonas, Raselo aikštė 
(Nemokamai"*'— Pitas Krolis) 


MANO BRANGIAUSIA, MIELIAUSIA AMELIJA! 

Su kokiu neapsakomu džiaugsmu, o kartu ir liūdesiu imu plunksną 
ir rašau savo brangiausiajai draugei! O, kaip skiriasi ši diena nuo va- 
karykštės! Šiandien aš be draugų ir vieniša, o vakar buvau namuose, 
su brangia sesute, kurią visuomet, visuomet mylėsiu! 

Nepasakosiu tau, kiek prisiverkiau ir kaip liūdėjau tą lemtingą 
vakarą, kai persiskyriau su tavim. Tavęs antradienį laukė džiaugsmas 
ir laimė, tave lydėjo motina ir tau atsidavęs jaunus karys, ir aš visą 


Tuštybės mugė 76 


naktį vaizdavausi, kaip tu šoki pas Perkinsus, kur, esu tikra, buvai 
gražiausia iš visų pokylyje dalyvavusių damų. Mane sena karieta nu- 
vežė į sero Pito Krolio namus mieste, kur, akiplėšiškai iškoneveikta 
grumo Džono (deja, neturtą ir nelaimę galima įžeidinėti ir nesusilauk- 
ti jokios bausmės!), buvau perduota sero Pito globai. Man teko nakvoti 
senoje bjaurioje lovoje, greta baisios niūrios senės — padienės tarnai- 
tės, šeimininkaujančios tuose namuose. Visą naktį nė valandėlės ne- 
sumerkiau akių! 

Seras Pitas visai ne toks, kokį mes vaizdavomės baronetą, skai- 
tydamos Čizvike „Sesiliją“““. Iš tiesų negalima įsivaizduoti žmogaus, 
mažiau panašaus į lordą Orvilį"*. Tai senas, kresnas, žemo ūgio, vul- 
garus ir labai nešvarus vyras nunešiotais drabužiais ir sučiurusiomis 
blauzdinėmis, čiulpiąs baisingą pypkę ir verdąs sau prikaistuvyje kaž- 
kokią bjaurią vakarienę. 

Jis kalba kaip kaimietis, bjauriai iškoliojo senąją tarnaitę ir ve- 
žiką, nugabenusį mus į užvažiuojamąjį kiemą, iš kurio išvyko karie- 
ta, — ta pati, kurios viršuje aš ir praleidau didesnę kelionės dalį. 

Tarnaitė pažadino mane auštant, ir, mums nuvykus į užvažiuo- 
jamąjį kiemą, iš pradžių gavau atsisėsti karietos viduje. Bet kai priva- 
žiavome vietą, vadinamą Likingtonu, ir ten ėmė smarkiai lyti, — ar tu 
patikėsi? — buvau priversta persikraustyti į karietos viršų. Mat seras 
Pitas vienas iš tų karietų savininkų, o kai Madberyje atsirado nau- 
jas keleivis, norėjęs vietos viduje, man teko išsidanginti į lietų, tačiau 
Jaunas džentelmenas iš Kembridžo koledžo labai maloniai apgaubė 
mane vienu iš daugelio savo apsiaustų. 

Šitas džentelmenas ir konduktorius, matyti, puikiai pažįsta serą 
Pitą, ir jie gerokai pasišaipė iš jo. Abu sutartinai vadino jį nagu, 0 tai 
reiškia labai šykštų, godų žmogų. Jie tvirtino, kad niekad niekas ne- 
gavęs iš jo nė skatiko (o šitokio šykštumo aš neapkenčiu); jaunasis 
džentelmenas man paaiškino, jog dvi paskutines tarpstotes mes važia- 
vome taip lėtai dėl to, kad seras Pitas kiurksojo ant pasostės ir jam prik- 
lauso arkliai, kinkomi šiai kelio daliai. „Na, ir čaižysiu aš juos iki pat 
Skvošmoro, kai paimsiu vadeles į savo rankas!“ — tarė Kentabas““. 
„Šveiskite atsakančiai, ponas Džekai!“ — pritarė konduktorius. Kai 
aš supratau, ką reiškia šie žodžiai, ir suvokiau, kad ponas Džekas ke- 
tina likusį kelią pats važnyčioti ir išlieti tulžį ant sero Pito arklių, tai, 
žinoma, irgi nusikvatojau. 

Tačiau Madberyje, keturios mylios nuo Karalienės Krolio, mūsų 
laukė karieta su ketvertu puikių arklių, kurių pakinktai buvo papuoš- 

ti herbais, ir mes iškilmingai įvažiavome į baroneto parką. Į rūmus 
veda nepaprastai graži mylios ilgumo alėja, o vartininkė prie sargo 
būdelės daugybę kartų žemai nusilenkė ir plačiai atidarė senus gele- 
žinius raižytinius vartus, kurių stulpus puošia žaltys ir balandis, laiką 
Krolių herbą, ir kurie šiek tiek primena bjauriuosius Čizviko vartus. 

— Šitoji alėja, — tarė seras Pitas, — tęsiasi ištisą mylią. Iš tų me- 
džių galima gauti statybinės medžiagos už šešis tūkstančius svarų. Ma- 
note, kad tai niekis? 

Jis ištarė ne „alėja“, bet „alieja“, ir ne „tūkstantis“, o „tukštan- 
tis“ — kaip juokinga! Į karietą pasisodino kažkokį poną Hodsoną, savo 
ūkvedį iš Madberio, ir juodu kalbėjosi apie turto aprašymą už skolas, 
išpardavimą, apie sausinimą bei podirvius ir vis apie nuomininkus ir 
ūkininkavimą, daug ko aš nė suprasti negalėjau. Semą Mailsą sučiu- 
pę brakonieriaujant, o Piteris Beilis pagaliau patekęs į vargšų prie- 
glaudą. 

— Taip jam ir reikia! — tarė seras Pitas. — Su savo šeimynėle jis 
muilino mane toj fermoj ištisus pusantro šimto metų. 

Tikriausiai tai koks nors senas nuomininkas, negalėjęs išsimokėti 
nuomos. Seras Pitas, žinoma, galėjo pasakyti ne „muilino“, o „apgau- 
dinėjo“, tačiau turtingiems baronetams nereikia taip paisyti stiliaus 
kaip mums, vargšėms guvernantėms! 

Pakeliui pastebėjau gražų bažnyčios bokšto špilį, iškilusį virš senų 
parko guobų, o prieš jas, vidury pievelės, tarp kelių pakraščiais stūk- 
sančių ukinių pastatų, — seną raudoną namą su aukštais kaminais, 
apaugusį gebenėmis, saulėje žvilgančiais langais. 

— Ar tai jūsų bažnyčia, sere? — pasiteiravau aš. 

— Taip... kad ji kur prasmegtų! — pareiškė seras Pitas (tik 
čia, brangioji, jis kur kas bjauriau pasakė).— Kaip gyvuoja Bjuti, 
Hodsonai? Bjuti — tai mano brolis Bjutas, brangute — mano brolis 
pastorius. Aš jį vadinu Bjuti ir Bestija“"! Cha cha cha! 

Hodsonas taip pat nusikvatojo, o paskiau, surimtėjęs ir linguoda- 
mas galva, tarė: 

— Bijau, kad jam dabar geriau, sere Pitai. Vakar jis buvo išjo- 
jęs ant savo ponio mūsų javų pasižiūrėti. 

— Apskaičiuoti, kiek jam teks dešimtinės, kad ją kur... (Ir jis 
vėi pakartojo tą patį nepadorų žodį.) Argi brendis su vandeniu nie- 
kad jo ir nepribaigs? Jis gajus kaip pats. . . kaip jį vadina? .. kaip pats 
Matuzalis! 

Ponas Hodsonas vėl nusikvatojo. 

— Vyrukai parvažiavo iš koledžo. Jie taip prikūlė Džoną Skro- 
giną, jog tas vos galo negavo! 

— Ką? Primušė mano jaunesnįjį girininką? — suriaumojo seras 
Pitas. 

— Jis buvo pastoriaus žemėje, — atsakė ponas Hodsonas. 

Tada seras Pitas baisiai įniršęs prisiekė, kad jei tik kada nors pa- 
gausiąs juos brakonieriaujančius savo žemėje, tai pasirūpinsiąs, kad 
juos ištremtų, dievaži, pasirūpinsiąs! Po to pastebėjo: 

— Aš pardaviau beneficiją“, Hodsonai. Įspėju: niekas iš tos veis- 
lės jos nebegaus. 

Ponas Hodsonas pareiškė, jog baronetas visiškai teisingai pasiel- 
gęs. Iš viso to suvokiau, kad abu broliai nesutaria, kaip apskritai daž- 
nai nesutaria broliai, taip pat ir seserys. Ar prisimeni dvi seseris Čiz- 
vike, paneles Pikčiurnas, kaip jos visuomet pešdavosi ir bardavosi, 
arba kaip Meri Boks visuomet kumščiuodavo Luizą? 

Tuo tarpu, staiga pamatęs du berniukus, renkančius miške 
žabus, ponas Hodsonas, serui Pitui įsakius, iššoko iš karietos ir puo- 
lė juos su rimbu. 

— Įkrėsk jiems, — sustugo baronetas.— Išplak jų sieliūkštes iš 
kūno ir tempk tuos valkatas į rūmus! Nebūsiu Pitas Krolis, jei neati- 
duosiu jų į teismą! 

Ir tuojau pat išgirdome, kaip pono Hodsono rimbas ėmė čaižyti 
nelaimingiems vaitojantiems berniukams pečius, o seras Pitas, pama- 
tęs, kad piktadariai sulaikyti, nudundėjo prie paradinių durų. 

Visi tarnai subėgo mūsų pasitikti, ir... 

Toje vietoje, brangioji, praėjusį vakarą mane sutrukdė baisus bel- 
dimas į duris. Ir kaip tu manai, kas gi tai buvo? Seras Pitas Krolis su 
naktine kepuraite ir chalatu... Na, ir figūra! Aš pasitraukiau į šalį, iš- 
vydusi tokį svečią, O jis įėjo į kambarį ir stvėrė mano žvakę. 

— Jokių žvakių po vienuoliktos valandos, panele Beki, — tarė. — 
Galite atsigulti tamsoje, gražioji išdykėle (taip jis mane pavadino). 
Ir jei nenorite, kad aš kas naktį ateičiau žvakės, įsidėmėkite, jog vie- 
nuoliktą reikia būti lovoje. 

Tai pasakęs jis ir ponas Horoksas, jo ekonomas, išėjo kvatodami. 
Gali neabejoti, kad jų vizitų daugiau neskatinsiu. Vėlai vakare jie pa- 
leido du milžiniškus pėdsekius šunis, kurie visą naktį skalijo ir staugė 
prieš mėnulį. 


— Šitą šunį aš vadinu Grybštu, — pareiškė seras Pitas. — Sykį jis 

papjovė žmogų, garbės žodis, ir įveikia bulių; jo motiną vadindavau 
Flora, bet dabar praminiau Vambra, nes ji per sena kąsti. Cha cha! 

Priešais Karalienės Krolio rūmus, bjaurius senoviškus raudonų 
plytų namus su aukštais kaminais ir karalienės Besės stiliaus fronto- 
nais, yra terasa, kurią iš abiejų pusių puošia giminės herbas — žaltys 
su balandžiu ir į kurią atsiveria didžiosios paradinės durvs. Ir ak, mano 
brangioji, didžioji salė tokia pat milžiniška ir niūri kaip mielosios Udol- 
fo pilies““ iškilmių salė. Joje stukso erdvus židinys, kuriame galėtume 
sutalpinti pusę panelės Pinkerton mokyklos, 0 jo grotelės tokios milži- 
niškos, kad ant jų mažų mažiausiai būtų galima iškepti visą jautį. Ap- 
linkui ant sienų kabo nė nežinau kiek Krolių giminės kartų; kai kurie 
jų atstovai su barzdomis ir rauktomis apykaklėmis, kiti — su milžiniš- 
kais perukais ir iškreiptais batų galais, moterys — su ilgais tiesiais kor- 
setais ir suknelėmis, kurios atrodo sustingusios kaip bokštai, o kai ku- 
rios — su ilgomis garbanomis ir — įsivaizduok, meilute! — greičiausiai 
visiškai be korsetų. Viename salės gale — platūs laiptai, vien iš juodo- 
j0 ąžuolo, tokie niūrūs, kad niūresni net būti negali, o iš abiejų pusių — 
aukštos durys, viršum kurių prikaltos elnių galvos, — durys veda į bi- 
liardo kambarį, biblioteką ir į didžiąją geltonąją svetainę bei rytme- 
tinius svečių kambarius. Antrajame aukšte, man rodos, yra bent dvide- 
šimt miegamųjų, viename stovi lova, kurioje miegojo karalienė Elž- 
bieta. Mano mokinės šį rytą išvedžiojo mane po visus tuos nuostabius 
kambarius. Galiu tave užtikrinti, kad jie nepasidarė nė kiek jaukesni 
dėl to, kad ten nuolat uždarytos langinės, ir vargu ar atsiras bent vie- 
nas kambarys, kuriame, atidarius langines, nesitikėtum sutikti šmėklos. 
Pamokoms skirtas kambarys trečiame aukšte, iš jo vienos durys eina į 
mano, kitos — į mergaičių miegamąjį. Toliau yra pono Pito — pono 
Krolio, kaip jį čia visi vadina, butas ir pono Rodono Krolio kambariai, 
pastarasis — karininkas, lygiai kaip ir dar kai kas, ir šiuo metu yra iš- 
vykęs su savo pulku. Žodžiu, patalpų čia tikrai netrūksta, tikek manim! 
Tuose namuose, manau, galėtum įkurdinti visus Raselo aikštės gyven- 
tojus ir dar liktų vietos. 

Praėjus pusvalandžiui po mūsų atvykimo, suskambo didysis pietų 
varpas, ir aš nusileidau žemyn su savo dviem mokinėm (tai labai men- 
kutės, nedailios dešimties ir aštuonerių metų mergiūkštės). Aš nusilei- 
dau žemyn, vilkėdama tavo puikiąja muslino suknele (dėl kurios bjau- 
rioji Pinerė taip mane užgauliojo, nes tu man ją dovanojai); su mani- 
mi, matai, bus elgiamasi kaip su šeimos nariu, išskyrus didesnių priėmi- 
mų dienas, kada aš pietausiu su panelėmis viršuje. 

Taigi didysis varpas sugaudė pietų, ir mes visi susirinkome mažojo- 
je svetainėje, kur mėgsta pasėdėti miledi Kroli. Ji — antroji ledi Kroli 
ir mergaičių motina. Buvusi geležies dirbinių pirklio duktė, ir jos san- 
tuoką visi laikė didžiausia sėkme. Atrodo, jog kadaise buvo graži, bet 
dabar jos akys nuolat pilnos ašarų, lyg ji apraudotų prarastąjį grožį. 

Yra išblyškusi, liesa, pakumpusi ir, matyti, visiškai užguita. Jos po- 
sūnis, ponaitis Krolis, irgi buvo kambaryje. Apsirengęs lyg paradui, 
iškilmingas ir rimtas kaip laidotuvių tvarkdarys. Tai išblyškęs, liesas, 
negražus ir tylus vyras, kojos plonos, krūtinė įdubusi, žandenos šieno, 
o plaukai šiaudų spalvos. Tikras atvaizdas savo motinos, švento atmini- 
mo Grizeldos iš kilmingosios Binkių šeimos, kurios portretas kabo vir- 
šum židinio. 

— Tai naujoji guvernantė, pone Kroli, — pasakė ledi Kroli, pri- 
eidama prie manęs ir imdama už rankos. 

— O! — pratarė ponas Krolis, muistelėjo galva ir vėl įsikneibė į 
kažkokią didžiulę brošiūrą, kurią uoliai skaitė. 

— Tikiuosi, kad būsite gera mano mergaitėms, — tarė ledi Kroli, 
žvelgdama į mane paraudusiomis, nuolat ašarų pilnomis akimis. 

— Ką tu, mama, žinoma, bus gera! — pasakė vyresnioji mergaitė. 

Ir aš iš karto pamačiau, kad šitos moters man nėra ko bijoti. 

— Stalas padengtas, miledi! — pranešė juodai apsirengęs ekono- 
mas su milžinišku baltu žabo, visiškai panašiu į karalienės Elžbietos 
laikų rauktas apykakles, pavaizduotas salėje kabančiuose portretuose; 
taigi, paėmusi už parankės poną Krolį, ponia nuvedė mus į valgomąjį, 
kur ir aš nuėjau, vesdama už rankų savo mokinukes. 

Seras Pitas jau buvo kambaryje ir laikė sidabrinį ąsotį. Jis buvo ką 
tik apsilankęs rūsyje ir taip pat pasipuošęs, tai yra nusimovęs blauzdi- 
nes ir trumpas drūtas blauzdas apsitempęs juodomis vilnonėmis ko- 
jinėmis. Bufetas buvo apkrautas žėrinčiais senoviniais indais, senovi- 
nėmis aukso bei sidabro taurėmis, senoviniais padėklais bei prieskonių 
indeliais, visai kaip Randelo ir Bridžo krautuvėje. Ant stalo taip pat 
viskas buvo iš sidabro, o du rudaplaukiai liokajai geltonomis livrėjomis 
stovėjo abiejose bufeto pusėse. 

Ponas Krolis sukalbėjo ilgą maldą prieš valgį, seras Pitas pasakė 
„amen“, ir didieji sidabriniai dangčiai buvo nukelti. 

— Kas šiandien pietų, Betsi? — paklausė baronetas. 

— Man rodos, avienos sriuba, sere Pitai, — atsakė ledi Kroli. 

— Mouton aux navets* — iškilmingai pridūrė ekonomas (prašom 


* Aviena su ropė (pranc.). 

tarti „muton o navė“), — o sriuba — potage de mouton a V Ecos- 
saise*. Garnyras — pommes de terre au naturel ir choufleur d 
Ueau**. 

— Aviena yra aviena, — pareiškė baronetas, — ir tai velniškai 
geras daiktas. Kuris čia avinas, Horoksai, ir kada jį pjovei? 

— Škotiškas juodasnukis, sere Pitai... Pjovėm ketvirtadienį. 

— Kas kiek paėmė? 

— Stilis iš Madberio paėmė nugarinę ir dvi kojas, sere Pitai. Bet 
jis sako, kad paskutinis avinas buvęs pernelyg liesas, vieni kaulai ir vil- 
na, sere Pitai. 

— Gal  malonėsite truputį potage. panele... e... panele 
Blant“??— paklausė ponas Krolis. 

— Puikus škotiškas srėbalas, brangute, — pridurė seras Pitas, — 
nors jį ir vadina prancūziškai. 

— Man rodos, sere, kad padorioje draugijoje įprasta vadinti tą 
patiekalą taip, kaip aš jį pavadinau, — išdidžiai pareiškė ponas Krolis. 

Ir liokajai geltonomis livrėjomis padavė mums šią sriubą sidabri- 
nėse lėkštėse kartu su mouton aux navets. Paskiau atnešė „alaus su 
vandeniu“ ir įpylė mums, damoms, į vyno taures. Ne per daug nusima- 
nau apie alų, bet ramia sąžine galiu pasakyti, kad verčiau gerti van- 
denį. 

Kol mes gardžiavomės, serui Pitui šovė mintis pasiteirauti, kur din- 
go avienos mentės. 

— Man rodos, kad jos suvalgytos tarnų kambaryje, — kukliai atsa- 
kė miledi. 

— Tikrai taip, miledi, — patvirtino Horoksas, — tai, gali sakyti, ir 
viskas, kas mums teko. 

Seras Pitas šiurkščiai nusikvatojo ir toliau šnekėjosi su ponu Ho- 
roksu. 

— Na, o tasai juodas Kento veislės paršiukas turbūt jau nepapras- 
tai nusipenėjo. 

— Nesakyčiau, kad sprogtų iš riebumo, sere Pitai, — kuo rimčiau- 
siai pareiškė ekonomas, ir seras Pitas, o su juo ir mergaitės, pratrūko 
kvatoti. 

— Panele Kroli, panele Roza Kroli, — tarė ponas Krolis, — jūsų 
Juokas, man atrodo, visai ne vietoje. 


* Škotiška avienos sriuba (pranc.). 
** Virtos bulvės ir kalafiorai (pranc.). 

— Nesijaudinkite, milorde, — pasakė baronetas, — šeštadienį mes 
paragausim to paršiuko. Parėžk jį šeštadienio rytą, Džonai Horoksai! 
Panelė Šarp labai mėgsta kiaulieną, ar ne, panele Šarp! 

Štai, man rodos, ir visa, ką prisimenu iš to pokalbio per pietus. Pa- 
valgius prieš serą Pitą buvo pastatytas ąsotis karšto virinto vandens ir 
ropinė, mano manymu, su romu. Ponas Horoksas pripylė man ir mano 
mokinėms tris taureles vyno, o miledi — sklidiną taurę. Kai mes išėjo- 
me iš valgomojo, miledi išsitraukė iš rankdarbių stalčiaus kažkokį mil- 
žinišką nepabaigiamą mezginį; mergaitės, susiradusios nešvarių kortų 
kaladę, ėmė lošti kribidžą. Mums tešvietė viena žvakė, bet ji buvo įsta- 
tyta prašmatnioje senovinėje sidabro žvakidėje. Ir po kelių miledi klau- 
simų man teko pramogai pasirinkti arba pamokslų tomą. arba brošiūrą 
apie grūdų įstatymus““, kurią ponas Krolis skaitė prieš pietus. 

Taip prasėdėjome visą valandą, kol išgirdome kažkieno žingsnius. 

— Slėpkite kortas, mergaitės! — didžiai išsigandusi sušuko mile- 
di. — Padėkite į vietą pono Krolio knygas, panele Šarp! 

Vos tik spėjome įvykdyti šiuos įsakymus, į kambarį įžengė ponas 
Krolis. 

— Grįšim prie vakarykščio pokalbio, mergaitės. — tarė jis, — ir 
jūs kiekviena paskaitysite po puslapį, kad panelė. .. e. .. panelė Son?! 
turėtų progos jūsų pasiklausyti. 

Ir vargšės mergaitės ėmė skiemenimis skaityti 11g4ą nuobodų pamok- 
slą, pasakytą Liverpulio Betezdos koplyčioje, apie Čikeso genties indė- 
nų atvertimą į krikščionybę. Na kaip, ar ne žavus buvo vakaras? 

Dešimtą valandą tarnams buvo liepta pakviesti serą Pitą ir visus 
namiškius bendrai maldai. Seras Pitas įėjo pirmasis, labai išraudęs ir 
netvirtu žingsniu, o paskui jį ekonomas, geltonosios livrėjos, pono Kro- 
lio tarnas, dar trys tarnai, labai atsiduodą arklide, ir keturios moterys, 
kurių viena, kaip pastebėjau, buvo neapsakytai išsipusčiusi. Brinktelė- 
jusi ant kelių, ji metė į mane kupiną paniekos žvilgsnį. 

Po to kai ponas Krolis baigė savo ilgas nuobodžias kalbas bei pa- 
mokymus, mes gavome po žvakę ir nuėjome miegoti. Ir čia man su- 
trukdė rašymą, kaip jau minėjau brangiausiai, mylimiausiai Amelijai. 

Labanakt! Bučiuoju tūkstantį, tūkstantį, tūkstantį kartų! 

Šeštadienis. Šiandien, penktą valandą ryto, išgirdau juodojo par- 
šiuko žviegimą. Roza ir Violeta vakar supažindino mane su juo ir ar- 
klide. taip pat su šunide ir daržininku, renkančiu vaisius gabenti į tur- 
gų, iš kurio jos ėmė atkakliai kaulyti po kekę šiltadaržio vynuogių; bet 
daržininkas pareiškė, kad seras Pitas yra suskaičiavęs visas iki vienos 

ir, atidavęs bent vieną, galįs prarasti savo vietą. Mielos mergaitės suga- 
vo aptvare kumeliuką ir pasiūlė man pajodinėti, o paskui pradėjo pa- 
čios jodinėti, kol atbėgęs grumas bjauriausiai keikdamasis jas nuvijo. 

Ledi Kroli amžinai kažką mezga iš vilnų. Seras Pitas amžinai įkau- 
šęs, kiekvieną vakarą. Man atrodo, kad jis leidžia laiką su Horoksu, 
ekonomu. Ponas Krolis amžinai vakarais skaito pamokslus, o iš ryto 
tūno užsirakinęs kabinete arba grafystės reikalais joja į Madberį ar į 
Skvošmorą, kur trečiadieniais ir penktadieniais pamokslauja tenykš- 
čiams nuomininkams. 

Perduok šimtą tūkstančių nuoširdžiausių linkėjimų savo tėtušiui ir 
mamytei. O kaip tavo vargšas brolis, ar atsigavo po arakinio punšo? 
O brangioji, brangioji! Kaip vyrai turėtų saugotis to klastingo punšo! 

Amžinai, amžinai tavo 
REBEKA 


Atsižvelgdamas į visa tai, manau, jog mūsų mielajai Amelijai iš 
Raselo aikštės kaip tik išėjo į gera, kad ji išsiskyrė su panele Šarp. Re- 
beka, be abejo, linksmas ir sąmojingas padaras; iš to, kaip šauniai ji 
aprašo vargšę ledi, apraudančią savo prarastą grožį, ir džentelmeną, 
kurio „žandenos šieno, o plaukai šiaudų spalvos“, matyti, kad ji gerai 
pažįsta gyvenimą. Tačiau ir man, ir jums dingtelėjo, kad ji klūpodama 
galėjo galvoti apie ką nors geresnio negu panelės Horoks kaspinus. 
Bet mano malonus skaitytojas gal teiksis atsiminti, kad šios istorijos 
pavadinimas — „Tuštybės mugė“, o Tuštybės mugė — labai tuščia, 
nedora, paika vieta, kupina visokiausių apgavysčių, klastos ir veidmai- 
nystės. Ir nors viršelyje pavaizduotas moralistas, rėžiąs kalbą publikai 
(tikslus jūsų nuolankaus tarno atvaizdas), pareiškia, kad nedėvįs nei 
mantijos, nei kaspinų, 0 tik tokį pat juokdario apsiaustą, kokį vilki ir 
visi jo ganomieji, tačiau, matote, žinodami tiesą, turime ją ir sakyti 
žmogui, kad ir ką nešiotume ant galvos: juokdario kepurę su skamba- 
liukais ar plačią pastoriaus skrybėlę. Dėl to tokia daugybė nemalonių 
dalykų turi iškilti aikštėn. 

Kartą Neapolyje aš girdėjau vieną savo, pasakotojo amato draugą. 
drožiantį pajūryje pamokslą būriui padorių, niekam netikusių tinginių. 
Jis taip tūžo ir dūko, žodžiais pliekdamas tuos niekšus, kurių negarbin- 
gus žygius pats kūrė ir aprašinėjo, kad klausytojai nebeištvėrė: kartu su 
pačiu kūrėju ėmė stūgaudami keikti pasakojime išgalvotą baidyklę ir 
jai grūmoti, o kai skrybėlė ėmė keliauti aplinkui, į ją pasipylė bajočiai, 
šėlstant tikrai pritarimo audrai. 

Antra vertus, mažuosiuose Paryžiaus teatruose jūs ne tik išgirsite, 
kaip publika spiegia iš ložių: AA gredin/ Ah monstre!* ir keikia pjesėje 
vaizduojamą tironą, bet ir patys artistai kategoriškai atsisako vaidinti 
piktadarius, tokius kaip, pavyzdžiui, infames Anglais**, žiaurius kazo- 
kus bei kitus, ir verčiau linkę gauti mažesnį atlyginimą, bet vaidinti 
jiems artimesnius dorų prancūzų vaidmenis. Aš sugretinau tuos du 
vaizdus, kad galėtumėte pamatyti, jog šio pasakojimo autorius anaip- 
tol ne vien savanaudiškais tikslais nori iškelti aikštėn ir skaudžiai nu- 
bausti savo niekšus, bet todėl, kad jiems jaučia nuoširdžią neapykantą, 
kurios nepajėgia užgniaužti ir kuri turi prasiveržti atitinkamais bari- 
mais ir keiksmais. 

Taigi iš anksto įspėju „maloniuosius draugus“, kad ketinu papasa- 
koti apie piktą niekšybę ir painų, bet, esu tikras, nepaprastai įdomų nu- 
sikaltimą. Mano niekšai — ne kokie nors skystablauzdžiai pienburniai, 
tikėkite manim! Kai prieisime atitinkamas vietas — nepagailėsime aš- 
trių žodelių. Ne ne! Bet eidami per ramias apylinkes norom nenorom 
turime buti ramūs. Audra paplavų dubenyje — nesąmonė. Palikime tos 
rūšies dalykus galingam vandenynui ir gūdžiam vidurnakčiui. Šis sky- 
rius labai švelnus. O kiti... Bet neužbėkime jiems už akių. 

Ir aš, kaip žmogus ir bendražygis, norėčiau paprašyti, kai rodysiu 
savo veikėjus, leisti man ne tik supažindinti su jais, bet retkarčiais nu- 
žengti nuo pakylos ir pakalbėti apie juos; jeigu jie bus geri ir malo- 
nūs — mylėti juos ir spausti jiems ranką; jeigu kvaili — tylomis su 
skaitytoju slapčia iš jų pasijuokti, 0 jeigu pikti ir beširdžiai — iškone- 
veikti rūsčiausiais žodžiais, kokius tik leidžia mandagumas. 

Priešingu atveju jūs galėtumėt pamanyti, kad aš pats piktai šaipausi 
iš pamaldumo, kuris panelei Šarp toks juokingas, kad tai aš pats links- 
mai pasijuokiu iš svyruojančio senio Sileno'? — baroneto, kai iš jo ty- 
čiojasi žmogus, kuris negerbia nieko daugiau, kaip tik turtą ir negalvo- 
ja apie nieką kitą, kaip tik apie pasisekimą. Tokie žmonės gyvena ir 
klesti šiame pasaulyje: klastingi, nepataisomi, negailestingi. Tad sutel- 
kime prieš juos, brangūs draugai, visas jėgas. Kai kurie iš jų, dargi pui- 
kiausiai klestintys, yra paprasti šarlatanai ir kvailiai. Ir štai su 


tokiais žmonėmis kovoti ir juos dienos švieson išvilkti ir buvo sukurtas 
Juokas. 


* Niekšas! Baidyklė! (Pranc.) 
** Niekšiškus anglus (pranc.). 

Seras Pitas Krolis buvo filosofas, pamėgęs vadinamąjį vulgarų 
gyvenimą. Pirmą kartą jis vedė kilmingojo Binkio dukterį, savo tėvų 
paskatintas; ir, kaip jis dažnai pareikšdavo pačiai ledi Kroli, kol ji dar 
gyveno, ji buvusi tokia bjauri, vaidinga geros veislės kumelė, kad jai 
mirus jis verčiau pasikartų, bet nebevestų kitos tokios rūšies moters. 
Po ledi mirties jis ištesėjo savo pažadą ir antrąja žmona pasirinko pa- 
nelę Rozą Doson, pono Džono Tomo Dosono, geležies reikmenų pirk- 
lio iš Madberio, dukterį. Kokia laimė buvo Rozai tapti ledi Kroli! 

Taigi pasižiūrėkime, kokios būta jos laimės. Visų pirma, ji išsiža- 
dėjo Piterio Bato, jauno vyriškio, draugavusio su ja, kuris nusivylęs 
meile, ėmė verstis kontrabanda, brakonieriavimu ir daugybe kitų ne- 
girtinų amatų. Paskui ji susivaidijo, kaip ir priderėjo, su visais jaunys- 
tės draugais ir artimaisiais, kurių miledi, savaime aišku, Karalienės 
Krolyje negalėjo priimti. O savo naujoje padėtyje ir aplinkoje ji nerado 
nė vieno žmogaus, kuris būtų norėjęs draugiškai į ją pažvelgti. Ir kas gi 
būtų norėjęs? Seras Hadlstonas Fadlstonas turėjo tris dukteris, kurios 
visos tikėjosi tapti ledi Kroli. Sero Džailso Vopšoto šeima buvo įsižei- 
dusi, kad tuokiantis pirmenybė neteko kuriai nors iš Vopšoto merginų, 
o visi kiti grafvstės baronetai buvo labai pasipiktinę nelygiomis savo 
bičiulio vedybomis. Ka jau kalbėti apie eilinius piliečius, kuriuos palik- 
sime murmėti anonimiškai. 

Serui Pitui, jo paties žodžiais tariant, dėl to buvo nei šilta, nei šalta. 
Jis turėjo gražiąją Rozą. o ko daugiau žmogui reikia, kaip gyventi savo 
malonumui. Ir štai jis priprato pasigerti kiekvieną vakarą, kartais ap- 
kuldavo savo gražuolę Rozą, o išvykdamas į parlamento sesiją Londo- 
ne palikdavo ją Hempšyre be jokio draugo, visiškai vieną plačiajame 
pasaulyje. Net ponia Bjut Kroli, pastoriaus žmona, atsisakė ją lankyti 
ir tvirtino, jog niekada neperžengsianti pirklio dukters namų slenksčio. 

Kadangi vienintelės dovanos, kurias gamta suteikė ledi Kroli, te- 
buvo rausvi skruostai ir balta oda, ji nebuvo tvirto būdo, neturėjo nei 
gabumų, nei savo nuomonės, nei mėgstamų užsiėmimų, nei pramogų, 
nei dvasinės jėgos, nei audringo temperamento, kuris dažnai tenka vi- 
siškai kvailų moterų daliai, todėl labai menkai tegalėjo valdyti sero 
Pito širdį. Rožės jos skruostuose nuvyto, pagimdžius dvejetą vaikų, 
figūra neteko žavaus grakštumo, ir ji tapo paprasta mašina savo vyro 

namuose, nė kiek ne naudingesnė už velionės ledi Kroli rojalį. Būdama 
šviesaus veido moteris, ji, kaip ir daugumas blondinių, dažniausiai vil- 
kėdavo drumzlinos jūros žalsvumo arba murzinai žydros spalvos suk- 
nele. Dieną naktį ji megzdavo ką nors iš vilnų arba dirbdavo kitus 
rankdarbius. Per kelerius metus numezgė lovatieses visoms Krolio na- 
mų lovoms. Ji turėjo gėlių darželį, kurį galbūt ir mėgo, o visam kitam 
buvo abejinga. Kai vyras elgdavosi su ja šiurkščiai, būdavo apatiška, 
kai mušdavo, ji verkdavo. Jai neužteko ryžto, kad imtų gerti, ir 
ji tik dūsaudavo ir slampinėdavo ištisas dienas su šliurėmis ir papiliotė- 
mis. O Tuštybės muge!.. Tuštybės muge! Jei ne tu, Roza galėtų 
būti linksma mergina; Piteris Batas ir Roza, laimingi vyras ir žmona, 
jaukioje fermoje, mielame šeimos ratelyje, turį pakankamai malonu- 
mų, rūpesčių, vilčių ir gyvenimo kovų. Bet titulas ir ketvertu pakinkyta 
karieta Tuštybės mugėje brangesni žaisliukai už laimę. Ir jeigu Hen- 
rikas VIII"? ar Mėlynbarzdis dabar būtų gyvi ir įsigeistų dešimtos 
žmonos, manote, kad jie negautų gražiausios merginos iš tų, kurios šį 
sezoną turėtų būti pristatytos karaliaus rūmuose? 

Motina buvo nuolat prislėgtos nuotaikos, todėl ir dukrelės, kaip ir 
reikia tikėtis, ne per daug ją temylėjo, bet jausdavosi labai laimin- 
gos tarnų kambaryje ir arklidėse, o kadangi škotas daržininkas, laimei, 
turėjo gerą žmoną ir gerus vaikus, tai jo namelyje mergaitės susira- 
do mažą, bet sveiką draugiją ir šio to išmoko — toks ir buvo visas 
jų auklėjimas, kol atvyko panelė Šarp. 

Rebeka buvo pakviesta griežtai pareikalavus ponui Pitui Kro- 
liui, kuris buvo vienintelis ledi Kroli draugas i1r globėjas, kokį ji kada 
nors turėjo, taip pat vienintelis asmuo, išskyrus jos vaikus, prie kurio 
ji buvo nors truputėlį prisirišusi. Ponas Pitas atsigimė į kilniuosius 
Binkius, savo protėvius, ir buvo labai mandagus ir gerai išauklėtas 
džentelmenas. Subrendęs ir grįžęs namo iš Kraistčerčo'“, jis ėmė 
tvarkyti pašlijusią namų drausmę, nepaisydamas tėvo, kuris jo priven- 
gė. Jis taip žiūrėdavo griežtų elgesio taisyklių, jog būtų veikiau miręs 
iš bado, negu pietavęs be balto kaklaraiščio. Kartą, kai jis ką tik buvo 
grįžęs iš koledžo, Horoksas, ekonomas, padavė jam laišką, nepadėjęs 
ant padėklo. Ponas Pitas pervėrė šeimynykštį tokiu rūsčiu žvilgsniu 
ir išdrožė jam tokį griežtą pamokslą, kad nuo to laiko Horoksas visa- 
da drebėdavo prieš jį. Visi namuose jam pakluso: kai jis būdavo na- 
mie, ledi Kroli anksčiau išsiimdavo papiliotes, taip pat dingdavo pur- 
vinos sero Pito blauzdinės; o jei nebepataisomas senis ir laikėsi savo 
įsisenėjusių įpročių, visgi niekad nebeprisilakdavo romo sūnaus aki- 

vaizdoje ir su tarnais kalbėdavo labai santuriai ir mandagiai. lr šie as- 
menys pastebėjo, kad seras Pitas niekuomet nekeikia ledi Kroli, kai 
sūnus kambaryje. 

Tai jis išmokė ekonomą sakyti: „Stalas padengtas, miledi!“ ir už- 
sispyrė būtinai lydėti jos malonybę pietų. Jis retai su ja kalbėdavo, 
bet kai kalbėdavo, tai su didžiausia pagarba; jai išeinant iš kambario, 
niekad nepamiršdavo kuo iškilmingiausiai atsistoti, atidaryti durų 
ir grakščiai nusilenkti. 

Itone“? jį praminė „Panele Kroli“, ir ten — man labai nemalo- 
nu sakyti — jį smarkiai apkuldavo jaunesnysis jo brolis Rodonas. Bet 
nors jo gabumai nebuvo kažin kokie, talento stoką jam atstodavo pa- 
girtinas darbštumas, ir, kiek žinoma, per visus aštuonerius mokykloje 
praleistus metus jis nė karto nesusilaukė tos bausmės, kurios, kaip 
visi mano, galįs išvengti tik cherubinas. 

Koledže, savaime suprantama, jo karjera buvo labai pagirtina. 
Čia jis ruošėsi visuomeniniam gyvenimui, į kurį turėjo įžengti savo 
senelio, lordo Binkio, globojamas: atsidėjęs studijavo senovės bei da- 
bartinius oratorius ir nuolatos dalyvaudavo studentų disputuose. Ta- 
čiau nors jo žodžiai tekėte tekėdavo ir savo silpnu balseliu jis prabil- 
davo labai iškilmingai, pats tuo gėrėdamasis, nors niekada nepareikš- 
davo jokių jausmų bei nuomonių, kurios nebūtų buvusios tikrąja žo- 
džio prasme nuvalkiotos, lėkštos ir dar paremtos kokia nors lotyniška 
citata, vis dėlto jam kažkodėl nelabai sekėsi, nepaisant jo men- 
kystės, kuri bet kokiam žmogui gali garantuoti pasisekimą. Jis net 
nelaimėjo premijos už poemą, nors visi draugai buvo įsitikinę, kad ji 
jam teksianti. 

Baigęs koledžą, jis tapo lordo Binkio asmeniniu sekretoriumi, o 
paskui buvo paskirtas pasiuntinybės atašė Pumpernikelyje'“: šias parei- 
gas ėjo visiškai garbingai ir gabeno į tėvynę siuntinius su Štrasburgo 
pyragu, skirtus ano meto užsienio reikalų ministrui. Išbuvęs dešimt me- 
tų atašė (dar kelerius metus po apraudotos lordo Binkio mirties) ir 
pamatęs, jog kilti diplomatinės karjeros laiptais sekasi labai sun- 
kiai, jis pagaliau su tam tikru pasibjaurėjimu metė tarnybą, pasiryžęs 
tapti dvarininku. 

Sugrįžęs į Angliją, ponas Pitas parašė brošiūrą apie salyklą (mat 
buvo ambicingas žmogus ir mėgo viešai pasirodyti) ir aktyviai dalyva- 
vo svarstant negrų išlaisvinimo klausimą. Paskiau jis susidraugavo 
su ponu Vilberforsu“'“, kurio politika žavėjosi, ir pagarsėjo susira- 

šinėjimu su reverendu Sailesu Hornbloueriu iš misijos ašantiečiams 
atversti į krikščionybę. Jis važinėdavo į Londoną, kad ir ne į parla- 
mento sesijas, tai bent į gegužės mėnesio religinius susirinkimus. Sa- 
vo grafystėje jis buvo taikos teisėjas ir nenuilstamai lankydavosi bei 
sakydavo pamokslus visur, kur trūkdavo religinių pamokymų. Sklido 
gandai, kad jis sukasi apie ledi Džeinę Šipšenks, trečiąją lordo Saut- 
dauno dukrą, kurios sesuo, ledi Emilija, parašė tokius žavingus trak- 
tatus kaip „Tikrasis jūrininko kompasas“ ir „Finčlio parapijos obuo- 
lių pardavėja“. 

Tai, ką panelė Šarp parašė apie jo veiklą Karalienės Krolyje, 
toli gražu nebuvo karikatūra. Jis versdavo tarnus dalyvauti anksčiau 
minėtose religinėse apeigose, į kurias (juo geriau) įtraukė ir savo 
tėvą. Jis globojo Krolio parapijos independentų'* maldos namus, kuo 
labai pasipiktino jo dėdė pastorius, bet džiūgavo seras Pitas, kuris ir 
pats teikėsi vieną kitą kartą juos aplankyti, ir po to Krolio parapijos 
bažnyčioje nugriaudėjo keli pamokslai, nukreipti tiesiai į seną gotišką 
baroneto klauptą. Tačiau dorasis seras Pitas nepajuto visos tų žodžių 
Jėgos, nes visuomet per pamokslą snausdavo. 

Ponas Krolis buvo nuoširdžiai įsitikinęs. kad tautos ir viso krikš- 
čioniškojo pasaulio labui senasis džentelmenas turėtų jam užleisti 
vietą parlamente, tačiau vyresnysis Krolis tolydžio atsisakydavo. Abu, 
žinoma, buvo pernelyg apdairūs, kad atsižadėtų penkiolikos šimtų sva- 
rų per metus, kuriuos jiems duodavo antroji vieta parlamente (tuomet 
užimta pono Kvodruno su carte blanche * vergų klausimu). Iš tikrųjų 
šeimos dvaras skendėjo skolose, ir pajamos, gaunamos už parduodamą 
parlamento atstovo vietą, labai praversdavo Karalienės Kroliui. 

Dvaras iki šiol negalėjo atsigauti po didžiosios piniginės baudos, 
tekusios Volpolui Kroliui, pirmajam baronetui, už išeikvojimus Matų 
ir antspaudų rūmuose. Seras Volpolas buvo linksmas žmogus, mėgęs 
glemžti ir prašvilpti pinigus (alieni appetens, sui profusus**, kaip 
atsidusdamas pastebėdavo ponas Krolis); kitados visa grafystė jį my- 
lėjo už nuolatinį girtuokliavimą ir vaišingumą, kuriuo garsėjo Kara- 
lienės Krolis. Tada rūsiai buvo pilni burgundiško vyno, šunidės — 
skalikų, arklidės — šauniausių medžioklės žirgų. O dabartiniai Kara- 
lienės Krolio arkliai turėdavo traukti plūgą arba vežioti Trafalgaro 
karietą. Kaip tik ketvertas tų arklių vieną nedarbo dieną ir atgabe- 


* Neriboti įgaliojimai (pranc.). 
*» Svetimo trokštąs, savo švaistąs (lot.). 

no panelę Sarp į dvarą; mat kad ir koks netašytas buvo seras Pitas, 
vis dėlto užsispyręs saugojo namuose savo orumą ir retai išvažiuodavo 
kitaip kaip ketvertu arklių; nors pietų tevalgydavo virtos avienos, bet 
ją visuomet turėdavo paduoti trys liokajai. 

Jei vien tik šykštumas galėtų praturtinti žmogų, seras Pitas Kro- 
lis būtų nepaprastai pralobęs. Jei jis būtų buvęs provincijos miestelio 
advokatas, kurio vienintelis kapitalas yra jo smegeninė, labai gali- 
mas daiktas, kad būtų ją gerai panaudojęs, įsigijęs didelės įtakos ir pra- 
turtėjęs. Bet, nelaimei, jis paveldėjo garsią pavardę ir didžiulį, nors 
ir praskolintą dvarą, o abu tie dalykai greičiau jam kenkė, negu pa- 
dėjo. Jis labai mėgo bylinėtis, ir tai jam atsieidavo daug tūkstančių 
per metus, o būdamas per daug protingas, kaip jis pats sakydavo, kad 
duotųsi apiplėšiamas kokiam vienam tarpininkui, pavesdavo savo rei- 
kalus supainioti visam tuzinui, kuriais visais vienodai nepasitikėdavo. 
Jis buvo toks šykštus žemvaldys, kad žemę jam dirbdavo tik visiškai 
nusigyvenę nuomininkai, ir toks taupus ūkininkas, kad net sėklos gai- 
lėdavo dirvai, o gamta atsikeršydama gailėdavo jam derliaus, kurį ji 
atiduodavo dosnesniems žemdirbiams. Jis bandė verstis visokiausiais 
būdais: eksploatavo kasyklas, pirko kanalų akcijas, nuomojo arklius 
pašto karietoms, sudarinėjo su valdžia sutartis ir buvo labiausiai už- 
siėmęs žmogus ir teisėjas visoje grafystėje. Nenorėdamas mokėti at- 
lyginimo sąžiningiems agentams savo granito kasyklose, jis turėjo 
malonumą patirti, kad keturi jo prižiūrėtojai paspruko į Ameriką, 
pasiglemžę didelius turtus. Laiku nepasirūpinus tinkamomis apsau- 
gos priemonėmis, jo anglių kasyklas apsėmė vanduo; valdžia nutrau- 
kė mėsos pristatymo sutartį, nes jautiena buvo sugedusi, ir kiekvienas 
pašto karietos savininkas visoje karalystėje žinojo, kad jis prarasdavo 
daugiau arklių negu bet kas kitas visoje šalyje, nes juos per menkai 
šerdavo ir per pigiai pirkdavo. Jis buvo draugiško būdo ir anaiptol 
ne išdidus, jam net labiau patiko bendrauti su kokiu fermeriu ar ark- 
lių pirkliu negu su džentelmenu, tokiu kaip jo sūnus milordas. Jis mė- 
go išgerti, nusikeikti ir pajuokauti su fermerių dukromis. Visi žinojo, 
kad jis niekuomet nedovanos nė šilingo ir nepadarys jokio labdaringo 
darbo, bet buvo linksmas, gudrus ir pašaipus, galėdavo pajuokauti su 
nuomininku ir išmesti su juo stikliuką, o kitą dieną jį išvaržyti arba, 
taip pat gerai nusiteikęs, mokėdavo krėsti juokus su brakonieriumi, 
kurį buvo pasmerkęs ištremti. Koks jis mandagus gražiajai lyčiai, jau 
yra paminėjusi panelė Rebeka Šarp. Žodžiu, iš visų Anglijos baronetų, 
perų ir paprastų Žmonių vargu ar atsirastų gudresnis, niekšingesnis, 

savanaudiškesnis, kvailesnis ir blogesnio vardo senis. Kruvina sero 
Pito Krolio letena lindo į bet kieno, tik ne į savo paties kišenę. Ir mes, 
būdami britų aristokratijos gerbėjai, su didžiu liūdesiu bei skaudama 
širdimi esame priversti pripažinti, jog tiek daug blogų savybių turi 
žmogus, kurio pavardė įtraukta į Debreto genealogijos žodyną. 

Viena iš svarbiausių priežasčių, kodėl ponas Krolis turėjo tokią 
netas buvo skolingas sūnui tam tikrą pinigų sumą iš jo motinos pali- 
kimo, bet jam atrodė, kad nedera tų pinigų sumokėti. Teisybę sakant, 
jis visa esybe bjaurėjosi bet kokiais mokėjimais, ir tik jėga galima buvo 
jį priversti grąžinti skolas. Panelė Šarp apskaičiavo (nes ji, kaip mes 
netrukus išgirsime, sužinojo didžiąją dalį šeimos paslapčių), kad gar- 
bingasis baronetas vien tik nuošimčių kreditoriams kasmet išmoka 
kelis šimtus svarų. Bet jam tai buvo tik malonumas, kurio jis negalė- 
jo atsisakyti. Jį pagaudavo kažkoks laukinis džiūgavimas, kai jis pri- 
versdavo nelaiminguosius vargšus laukti, kilnodamas bylas iš vienos 
teismo instancijos į kitą, delsdamas nuo vienos sesijos iki kitos ir vis ati- 
dėliodamas atsiskaitymą. Kokia nauda, sakydavo jis, būti parlamento 
nariu, jeigu turi mokėti skolas? Šituo atžvilgiu senatoriaus vieta iš 
tikrųjų gerokai jam pravertė. 

Tuštybės mugė! Tuštybės mugė! Štai prieš mus žmogus, beveik 
neraštingas, visiškai nenorįs skaityti, suktas, netašytas, kurio gyvenimo 
tikslas — tąsytis po teismus, žmogus, niekuo kitu nesimėgavęs, kaip 
tik tuo, kas purvina ir šlykštu; vis dėlto jis turi garbingą vietą ir titulą, 
ir galią, yra reikšmingas asmuo savo apylinkėje ir valstybės ramstis. 
Jis buvo vyriausiasis šerifas ir važinėdavo paauksuota karieta. Didieji 
ministrai ir valstybės vyrai reiškė jam pagarbą, ir Tuštybės mugėje 
jis daug labiau vertinamas negu šviesiausi protai ir tyriausia dorybė. 


Seras Pitas turėjo netekėjusią pusseserę, kuri iš motinos buvo pa- 
veldėjusi didelį turtą. Ir nors baronetas siūlė jai, kad paskolintų jam 
tuos pinigus už užstatą, bet panelė Kroii atsisakė, savo kapitalams 
verčiau pasirinko patikimesnius valstybinius fondus. Vis dėlto ji pa- 
reiškė norą testamentu palikti savo turtą antrajam sero Pito sūnui 
ir pastoriaus žmonai; kartą ar du ji net apmokėjo Rodono Krolio sko- 
las, kol jis dar mokėsi koledže ir tarnavo kariuomenėje. Taigi panelė 
Kroli budavo sutinkama su didžiausia pagarba Karalienės Krolyje, 


nes jos banko sąskaitoje buvo tokia suma, dėl kurios bet kas ją pa- 
miltų. 


91 


Kiek didingumo suteikia bet kuriai senai damai toks indėlis banke! 
Kaip atlaidžiai žiūrime į jos ydas, jeigu ji yra mūsų giminaitė (duok 
Dieve kiekvienam skaitytojui bent dvidešimt tokių!), kokia maloni, 
geraširdė senutė ji mums atrodo! Kaip maloniai šypsodamas jaunesny- 
sis „„Hobso ir Dobso“ firmos bendrininkas veda ją į rombu papuoš- 
tą karietą'?, kurią valdo riebus dusulingas vežėjas! Kaip mes sten- 
giamės rasti progą išaiškinti savo draugams jos visuomeninę padėtį, kai 
ji atvyksta mūsų aplankyti! Mes sakome (ir visai nuoširdžiai): „Aš 
norėčiau turėti panelės Makvirter parašą ant penkių tūkstančių sva- 
rų čekio!“ — „Jai tat vieni niekai!“ — sako jūsų žmona. „Ji mano te- 
tulė“, — sakote jūs abejingu balsu, kai jūsų draugas pasiteirauja, ar 
panelė Makvirter kartais nesanti jūsų giminaitė. Jūsų Žmona nuolat 
siuntinėja jai mažus savo meilės įrodymus, dukrelės tik ir siuvinėja 
vilnoniais siūlais jai begales rankinukų, pagalvėlių, kojoms patiesalė- 
lių. Kokia maloni ugnis pleška jai skirtame kambaryje, kai ji atvyksta, 
nors jūsų žmona varstosi korsetą nekūrentame miegamajame. Kai 
jinai vieši, visi namai pasidaro šventadieniški, tvarkingi, šilti, linksmi, 
jaukūs, ko nebūna kitu metu. Jūs pats, mielas pone, užmirštate po 
pietų snustelėti ir staiga aistringai pamėgstate vistą (nors kaskart 
pralošiate ). Kokie puikus tada būna Jūsų pietūs: kiekvieną dieną žvė- 
riena, Malmsio madera ir begalė žuvų iš Londono. Net tarnai virtu- 
vėje pajunta bendrą gerovę; kažkodėl, kol pas jus būna dručkis pane- 
lės Makvirter vežėjas, alus pasidaro daug stipresnis, ir niekas nežiū- 
ri, kiek arbatos ir cukraus suvartojama vaikų kambaryje (kur valgo 
jos kambarinė)! Juk taip, ar ne? Aš kreipiuosi į viduriniąsias klases. 
O maloningas dangau! Kad tu atsiųstumei man seną tetą, netekėju- 
sią tetą, tetą su rombu papuošta karieta bei dirbtiniu šviesiai kavinės 
spalvos plaukų kuodu! Ak, kokius krepšelius rankdarbiams išsiuvinė- 
tų jai mano vaikai, kaip aš su savo Džulija nuoširdžiai stengčiaus jai 
patikti! O, saldi saldi svajonė! Kvailas kvailas sapnas! 


X skyrius 
PANELĖ ŠARP PRADEDA ĮSIGYTI DRAUGŲ 


Ir štai kai Rebeka tapo nariu tos malonios šeimos, kurios portre- 
tus mes apmetėme ankstesniuose puslapiuose, savaime suprantama, 
ji laikė savo pareiga, kaip pati sakydavo, įsiteikti savo geradariams ir 

visomis išgalėmis pelnyti jų pasitikėjimą. Kas galėtų nesigėrėti šituo 
bejėgės našlaitės dėkingumu? O jeigu jos sumanymai ir buvo šiek tiek 
savanaudiški, kas galėtų ką nors pasakyti, nebent kad jos apdairumas 
visai pateisinamas? „Aš esu viena kaip pirštas pasaulyje, — kalbėjo šita 
vieniša mergina. — Nieko daugiau negaliu tikėtis, kaip tik to, ką pati 
pasieksiu savo triūsu. Ir jeigu toji mergiūkštė Amelija su rausvu snuku- 
čiu, už kurią aš dvigubai protingesnė, turi dešimt tūkstančių svarų ir 
aprūpintą ateitį, vargšė Rebeka (o mano figūra nepalyginti dailesnė už 
josios) tegali pasikliauti tik savimi ir savo sumanumu. Na, pažiūrėsime, 
ar mano sumanumas nesuteiks man garbingos, užtikrintos vietos gyve- 
nime ir ar kurią nors dieną negalėsiu įrodyti panelei Amelijai savo 
pranašumo! Ne todėl, kad nemėgčiau vargšės Amelijos — kas gali ne- 
mylėti tokio nekalto geraširdžio padarėlio? Bet vis dėlto puiki bus toji 
diena, kai man teks pasaulyje aukštesnė vieta už josios; ir iš tikrųjų. . . 
kodėl gi man neiškilti?“ Tai šitaip mūsų mažoji romantiška draugė 
audė savo ateities svajones. Nereikia piktintis nė tuo, kad pagrindinis 
visų jos oro pilių gyventojas buvo būsimasis vyras. Apie ką gi jaunoms 
merginoms galvoti, jei ne apie vyrus? Apie ką gi daugiau galvoja jų 
brangios mamytės? „Aš pati turiu būti sau mamytė“, — galvojo Rebe- 
ka, skaudžiai jusdama pralaimėjimą, kai prisimindavo mažytę nesėkmę 
su Džozu Sedliu. 

Todėl ji apdairiai nusprendė patogiai bei tvirtai įsitaisyti Karalie- 
nės Krolio šeimoje, taigi nutarė susidraugauti su visais iš savo aplinkos, 
kas tik galėtų pakenkti jos sumanymams. 

Kadangi miledi Kroli nepriklausė toms asmenybėms, be to, buvo 
tokia bejėgė ir be charakterio moteris, jog nieko nereiškė savo namuo- 
se, Rebeka netrukus suprato, kad visai nėra reikalo siekti jos palan- 
kumo, — teisybę sakant, jo ir nebuvo galima laimėti. Ji kalbėdavosi 
su savo mokinėmis apie jų „vargšę mamytę“ ir bendraudama su ta po- 
nia visada stengdavosi elgtis pagarbiai, kad ir kiek šaltai, tačiau di- 
džiausią dėmesį sumaniai atkreipė į kitus šeimos narius. 

Su savo auklėtinėmis, kurių palankumą ji galutinai įsigijo, jos me- 
todas buvo visai paprastas. Ji nekvaršino jų jaunų galvų per dideliais 
mokslais, bet, priešingai, leido joms laisvai lavintis savo nuožiūra. Ir iš 
tiesų koks mokslas gali būti sėkmingesnis už savišvietą? Vyresnioji la- 
bai mėgo skaityti, o senojoje Karalienės Krolio bibliotekoje buvo ne- 
maža atsarga praėjusio amžiaus lengvo turinio grožinės literatūros 
kūrinių tiek prancūzų, tiek anglų kalbomis (knygas buvo supirkęs Ma- 
tų 1r antspaudų rumų sekretorius, budamas nemalonėje), ir kadangi, 

be Rebekos, niekas neliesdavo knygų lentynų, ji galėjo maloniu būdu, 
tarsi žaisdama, suteikti panelei Rozai Kroli daug naudingų žinių. 

Taigi jiedvi su panele Roza Kroli perskaitė daug žavių prancūziškų 
1r angliškų knygų, iš kurių galima paminėti veikalus, sukurtus mokslin- 
gojo daktaro Smoleto““, sąmojingojo pono Henrio Fildingo*!, grakš- 
taus ir fantastiško pono Krebijono jaunesniojo“?, kuriuo buvo taip 
susižavėjęs nemirtingasis mūsų poetas Grėjus“?, ir pagaliau universa- 
liojo pono de Voltero. Kartą, kai ponas Krolis pasiteiravo, ką 
skaito mergaitės, guvernantė atsakė: „Smoletą“.—,,Ak, Smoletą! — 
visiškai patenkintas pareiškė ponas Krolis.— Jo istorija nuobodoka, 
bet jokiu būdu nėra tokia kenksminga kaip pono Hiumo““. Juk jūs 
skaitote istoriją?“ — „Taip“, — atsakė panelė Roza, tačiau nepridūrė, 
jog tatai buvo pono Hamfrio Klinkerio“? istorija. Kitą kartą jis šiek 
tiek pasipiktino, užtikęs seserį su prancūziškų pjesių knyga, bet, gu- 
vernantei pastebėjus, kad tokiu būdu lengviau išmokti prancūzų šne- 
kamosios kalbos, jam teko su tuo sutikti. Ponas Krolis, būdamas diplo- 
matas, nepaprastai didžiavosi savo paties mokėjimu kalbėti prancūziš- 
kai (mat jis vis dar buvo aukštuomenės žmogus), ir jam teikė nemaža 
malonumo komplimentai, kurių guvernantė nešykštėdavo jam, girda- 
ma šios srities jo sugebėjimus. 

Panelės Violetos pomėgiai, priešingai, buvo daug šiurkštesni ir aud- 
ringesni negu jos sesutės. Ji žinojo nuošalias vieteles, kur vištos dėdavo. 
Ji mokėjo įsliuogti į medį ir pagrobti iš plunksnuotųjų giesmininkų 
kiaušinėlius. Didžiausias malonumas jai buvo jodinėti jaunais kumeliu- 
kais, skrajoti jais po lygumas kaip Kamilei*?. Ji buvo tėvo ir arklininkų 
numylėtinė. Ja žavėjosi ir baisėjosi rūmų virėja, nes mergaitė užtikda- 
vo uogienės puodų slaptavietes ir puldavo juos, kai tik pasiekdavo. Su 
seserim be paliovos pešdavosi. Sužinojusi apie jos išdaigas, panelė Šarp 
nepasakodavo ledi Kroli, kuri galėtų prasitarti tėvui arba, dar blogiau, 
ponui Kroliui, bet pažadėdavo nepaskųsti, jei panelė Violeta bus gera 
mergaitė ir mylės savo guvernantę. 

Su ponu Kroliu panelė Šarp elgdavosi labai pagarbiai ir būdavo 
paklusni. Ji dažnai kreipdavosi į jį su prašymu išaiškinti kai kuriuos 
prancūziškus posakius, nors jos motina buvo prancūzė; jo paaiškini- 
mais visuomet būdavo patenkinta. Jis ne tik padėdavo jai nagrinėti 
pasaulietinę literatūrą, bet dar būdavo toks malonus, jog parinkdavo 
Rebekai rimtesnio pobūdžio knygų ir kalbėdamasis dažnai kreipdavosi 
1 ją. Ji be galo žavėjosi jo kalba, pasakyta draugijoje kvošimebu genčiai 
remti, domėjosi jo brošiūra apie salyklą; jo vakariniai pamokymai daž- 

nai sugraudindavo ją iki ašarų, ir ji tardavo: „O, dėkui jums, pone!“ 
taip atsidusdama ir pakeldama akis į dangų, jog ponas Krolis kartais 
teikdavosi paspausti jai ranką. „Šiaip ar taip, bet kraujas viską Ie- 
mia, — sak; uavo tas aristokratiškas pamokslininkas. — Kaip mano žo- 
džiai jaudina panelę Šarp, o nieko kito jie čia nepaveikia. Aš jiems per 
daug įmantrus, per daug subtilus. Man reikia supaprastinti savo stilių, 
bet ji mane supranta. Juk jos motina buvo Monmoransi“"“. 

Pasirodo, kad iš motinos pusės panelė Šarp tikrai buvo kilusi iš tos 
garsiosios šeimos. Žinoma, ji neužsiminė, kad jos motina vaidino sce- 
noje; tai būtų sukrėtę tokį religingą poną Krolį. Kiek daug kilmingų 
ėmigrėes* nuskurdino siaubingoji revoliucija! Dar neišbuvusi nė kelių 
mėnesių tuose namuose, Rebeka jau žinojo kelias istorijas apie savo 
protėvius; kai kurias ponas Krolis aptiko d'Ozjė enciklopedijoje, kuri 
buvo bibliotekoje, tai ir sutvirtino jo tikėjimą Rebekos žodžiais bei 
aukšta jos kilme. Ar galima spėti iš to smalsumo ir knaisiojimosi po en- 
ciklopedijas, — ar galėjo mūsų herojė spėti, — kad ponas Krolis ja do- 
misi? Ne, čia būta tik draugiškų jausmų. Argi mes neminėjome, kad jis 
nebuvo abejingas ledi Džeinei Šipšenks? 

Kartą ar du jis įspėjo Rebeką, kad nedera žaisti triktrako “* su 
seru Pitu, pasakė, jog tai bedieviškas žaidimas ir kad daug geriau bū- 
tų, jeigu ji skaitytų „Trampo palikimą“ arba „Akląją skalbėją iš Mur- 
fildo“, arba kitą kokį rimtesnį veikalą. Bet panelė Šarp atsakė, kad 
jos brangi mamytė dažnai žaisdavusi tą žaidimą su senuoju grafu 
de Triktraku ir garbinguoju abatu diu Kornė, taigi ji visada sugebė- 
davo pateisinti šią, taip pat ir kitas savo pasaulietiškas pramogas. 

Bet ne tiktai žaisdama triktraką su baronetu mažoji guvernantė 
sugebėjo įsiteikti savo samdytojui. Ji prasimanė daug įvairių būdų 
būti jam naudinga. Be galo kantriai perskaitė visas teismo bylas, su 
kuriomis, dar prieš jai atvykstant į Karalienės Krolį, jis žadėjo ją su- 
pažindinti. Ji savo noru perrašė daugelį jo laiškų ir mikliai ištaisė jų 
rašybą pagal tų dienų reikalavimus. Ji ėmė domėtis viskuo apie dva- 
rą, ūkį, parką, sodą bei arklidę ir buvo tokia žavi palydovė, jog baro- 
netas retai kada be Rebekos (žinoma, ir vaikų) eidavo po pusryčių 
pasivaikščioti. Ji patardavo jam, kaip apkarpyti gyvatvores, kurias 
daržo lysves sukasti, svarstydavo su juo, ar ne metas pjauti javus ir 
kuriuos arklius kinkyti į vežimą, o kuriuos — į plūgą. Neišbuvusi 
nė metų Karalienės Krolyje, ji įsigijo visišką baroneto pasitikėjimą; 


* Emigrantų (pranc.), 

jo pokalbius per pietus su ekonomu Horoksu dabar beveik visiškai 
pakeitė sero Pito pašnekesiai su panele Šarp. Ji buvo beveik namų 
šeimininkė, kai nebūdavo pono Krolio, bet, šitaip išaukštinta, elgėsi 
taip apdairiai ir santūriai, jog nė kiek neužkliudydavo virtuvės ir ark- 
lidžių autoritetų, su kuriais visuomet būdavo nepaprastai kukli ir ma- 
loni. Tai buvo visai kitas žmogus, anaiptol ne toji pasipūtėlė, įtari, 
nepatenkinta mergina, kurią mes anksčiau pažinome; o tas būdo pa- 
sikeitimas rodė didelę jos išmintį, nuoširdų troškimą pasitaisyti ar 
bent nepaprastai tvirtą valią ir ryžtą. Ar širdis padiktavo šią naują- 
ją Rebekos paslaugumo bei kuklumo sistemą, parodys vėlesnė jos 
istorija. Veidmainiavimo sistemą, kuriai išugdyti reikia daugelio metų, 
retai tepavyksta sėkmingai įgyvendinti dvidešimt vienerių metų asme- 
niui; tačiau skaitytojai tegu atsimena, kad, nors jauna amžiumi, mūsų 
herojė buvo sena savo patirtimi, ir mes be reikalo gaišome laiką, jeigu 
jie neįsitikino, jog ji — labai protinga moteris. 

Vyresnysis ir jaunesnysis Krolių šeimos sūnūs niekada nebūdavo 
vienu metu namuose, — kaip tos džentelmeno ir damos figūrėlės orą 
pranašaujančioje dėžutėje, — nes juodu nuoširdžiai neapkentė vienas 
kito. Reikia pasakyti, kad Rodonas Krolis, dragūnas, didžiai niekino 
pačius namus ir retai kada čia pasirodydavo, nebent tais atvejais, 
kai jo teta atvykdavo kasmetinio vizito. 

Mes jau minėjome reikšmingiausią šios senos damos savybę. Ji tu- 
rėjo septyniasdešimties tūkstančių svarų kapitalą ir buvo beveik įsū- 
nijusi Rodoną. Ji labai nemėgo savo vyresniojo brolvaikio, niekino 
jį ir laikė ištižėliu. Šis, savo ruožtu, nėmaž nedvejodamas tvirtino, kad 
jos siela beviltiškai pražuvusi, ir buvo tos nuomonės, kad jo brolio šan- 
sai kitame pasaulyje nebūsią nė per plauką geresni. „Ji didžiausia 
bedievė, — sakydavo ponas Krolis.— Bendrauja su ateistais ir prancū- 
zais. Mano siela virpėte virpa, kai aš pagalvoju, kokia siaubinga, be 
galo siaubinga jos būklė, ir kad ji, viena koja stovėdama karste, dar 
gali būti linkusi į tuštybę, pasileidimą, nedorybę ir beprotybę!“ Iš tik- 
rųjų senoji dama griežtai atsisakė klausyti jo vakarinio pamokslo, 
trunkančio visą valandą, ir kai ji atvykdavo į Karalienės Krolį, jis 
būdavo priverstas nutraukti savo dievobaimingas šnekas. 

— Jokių pamokslų, Pitai, kai atvyks panelė Kroli, — pareiškė jam 
tėvas, — ji rašė, kad nepakęsianti tuščiažodžiavimo. 

— O sere! Tik pagalvokite apie tarnus. 

— "Tepasikaria tarnai! — atsakė seras Pitas; o sūnui atrodė, kad 

juos gali ištikti net dar blogesnis likimas, jeigu jie neteks jo dievobai- 
mingų pamokymų. 

— Po velnių, Pitai! — atsakinėjo tėvas į sūnaus prieštaravimus.— 
Negi būtum toks pusgalvis, kad leistum išsprūsti iš šeimos trim tūkstan- 
čiams metinių pajamų! 

— Kas tie pinigai, palyginti su mūsų sielomis, sere? — varė savo 
ponas Krolis. 

— Tu nori pasakyti, kad senė nepaliks tau pinigų? 

Kas žino, gal ponas Krolis kaip tik faip ir manė. 

Senoji panelė Kroli iš tikrųjų buvo pasileidusi. Ji turėjo mažą 
jaukų namuką Park Leine““, o kadangi sezono metu Londone valgy- 
davo ir gerdavo gana nesaikingai, tai vasarą išvykdavo į Herougei- 
tą ar Čeltenemą ““. Buvo vaišingiausia ir linksmiausia iš visų senmer- 
gių ir, jos pačios žodžiais tariant, kadaise buvo laikoma gražuole. 
(Mes puikiausiai žinome, kad visos senos moterys kadaise buvo gra- 
žuolės!) Ji buvo bel esprit * ir baisiai radikali kaip aniems laikams. 
Lankėsi Prancūzijoje (kur Sen Žiustas, sako. įkvėpęs jai nelaimingą 
aistrą) ir nuo to laiko visam gyvenimui pamėgo prancuzų romanus, 
prancūzišką virtuvę ir prancūziškus vynus. Skaitė Volterą ir atmin- 
tinai mokėjo Ruso, labai lengv 1būdiškai kalbėdavo apie ištuoką ir 
kuo energingiausiai gynė moterų teises. Jos namuose pono Fokso ?! 
portretas kabojo kiekviename kambaryje, ir nesu tikras, kad ji nepa- 
laikė šito valstybės vyro, kai jis buvo opozicijoje, o kai pateko į val- 
džią, ji labai didžiavosi patraukusi jo pusėn serą Pitą ir jo kolegą, ant- 
rąjį Karalienės Krolio atstovą, nors seras Pitas ir pats, be jokių gar- 
bingosios damos pastangų, būtų prisidėjęs prie Fokso partijos. Nėra 
reikalo nė sakyti, kad po garsiojo vigų veikėjo mirties seras Pitas buvo 
priverstas pakeisti savo pažiūras. 

Ši garbinga sena dama pamėgo Rodoną Krolį, kai jis dar buvo 
berniukas, pasiuntė jį į Kembridžą (dėl to, kad antrasis brolvaikis 
mokėsi Oksforde), o kai minėtosios įstaigos vadovybė po dvejų metų 
pareikalavo, kad jaunuolis paliktų universitetą, ji jam nupirko kari- 
ninko patentą ** leibgvardijos Žaliajame pulke. 

Šis jaunas karininkas buvo išgarsėjęs miesto padauža ir dabita. 
Boksas, žiurkių medžioklė, žaidimas kamuoliu ir važnyčiojimas ket- 
vertu tada buvo mėgstamos britų aristokratijos pramogos, o jis buvo 


* Sąmojinga (pranc.). 


97 


visų šitų taurių mokslų žinovas. Ir nors tarnavo karaliaus gvardijo- 
je, kurios pareiga buvo saugoti princo regento asmenį, ir todėl neturėjo 
progos parodyti savo šaunumo svetimuose kraštuose, Rodonas Krolis 
jau buvo susigrūmęs (ir vis per savo mėgstamas kortas) trijose kru- 
vinose dvikovose ir puikiai įrodė, jog moka niekinti mirtį. 

— Ir tai, kas laukia po mirties, — pastebėdavo ponas Krolis, pakel- 
damas į lubas agrastų spalvos akis. 

Jis visuomet galvodavo apie savo brolio sielą arba apie sielas tų, 
kurie buvo kitos negu jis nuomonės: tai savotiška paguoda, kuria rami- 
nasi daugelis rimtų žmonių. 

Kvaila, romantiška panelė Kroli toli gražu nesibaisėjo savo nu- 
mylėtinio drąsa, bet po kiekvienos dvikovos apmokėdavo jo skolas 
ir nenorėdavo girdėti nė žodžio, kai jai kas kuždėdavo apie jo pasi- 
leidimą. „Kada nors atbuks jam ragai, — sakydavo ji.— Ir jis daug 
vertesnis už tą savo verkšlenantį veidmainį brolį“. 


XI skyrius 
KUKLIOJI ARKADIJA 


Supažindinę skaitytoją su doraisiais rūmų gyventojais (kurių 
paprastumas ir malonus kaimiškas tyrumas neabejotinai įrodo, kad 
kaimo gyvenimas yra pranašesnis už miesto), turime jį supažindin- 
ti su jų giminėmis ir kaimynais pastorate: Bjutu Kroliu ir jo žmona. 

Reverendas Bjutas Krolis buvo aukštas įspūdingas linksmų plau- 
čių vyras su plačiakrašte skrybėle, daug populiaresnis grafystėje ne- 
gu jo brolis baronetas. Koledže jis buvo Kraistčerčo valties pirmasis 
irkluotojas ir prikuldavo visus geriausius „miestiečius“ boksininkus. 
Bokso ir atletikos aistra pasireiškė ir vėliau: per dvidešimt mylių ap- 
linkui neįvykdavo nė vienų rungtynių, kuriose jis nedalyvautų. Ne- 
praleisdavo nei arklių lenktynių, nei medžioklės, nei regatos, nei po- 
kylio, nei rinkimų, nei iškilmingų pietų, nei šiaip gerų pietų visoje 
grafystėje ir visuomet surasdavo progą ten dalyvauti. Bėrą jo kumelę 
ir kabrioleto žibintus buvo galima pamatyti per dvidešimt mylių nuo 
pastoriaus namų, jei tik pasitaikydavo iškilmingi pietūs pas Fadlsto- 
ną ar pas Roksbį, arba Vopšoto dvare, arba pas garsiuosius grafystės 
lordus, su kuriais visais jis palaikydavo artimus santykius. Jo balsas 

buvo puikus, jis dainuodavo „Pietų vėjas ir dangus debesuotas. . .“ 
ir, visiems plojant, šauniai vesdavo dainą chore. Jis jodavo medžioti 
su šunimis apsivilkęs pilkai gegužėtu švarku ir buvo vienas iš geriausių 
meškeriotojų visoje grafystėje. 

Ponia Kroli, pastoriaus žmona, buvo žvitri maža žmogystėlė, kuri 
rašydavo šiam garbingam Dievo tarnui pamokslus. Būdama linkusi 
į šeimyninį gyvenimą ir praleisdama didžiąją dalį laiko namuose su 
dukromis, ji visiškai valdė pastoratą, išmintingai leisdama savo vyrui 
laisvai elgtis už jo ribų. Jam buvo leidžiama parvažiuoti ir išvažiuoti, 
ir pietauti svečiuose tiek kartų, kiek tik įsigeisdavo, nes ponia Kroli 
buvo taupi moteris ir žinojo portveino kainą. Nuo to laiko, kai ponia 
Bjut prisiviliojo jaunąjį Karalienės Krolio dvasininką (ji buvo iš geros 
šeimos — velionio papulkininkio Hektoro Maktevišo duktė; jos abi 
su motina statė už Bjutą Harogeite ir laimėjo), ji buvo jam protinga 
ir taupi žmona. Tačiau, nepaisant visų jos pastangų, jis niekada ne- 
išbrisdavo iš skolų. Prireikė mažiausia dešimties metų, kol įstengė iš- 
simokėti studentavimo skolas, padarytas dar tėvui gyvam esant 179... 
metais; vos tik nusikratęs minėtąja našta, kirto lažybų šimtas prieš vie- 
ną (po dvidešimt svarų) prieš Kengūrą, kuri laimėjo Derbio žirgų 
lenktynes. Pastoriui teko pasiskolinti pinigų už plėšikiškus procentus, 
ir nuo tada jis visą laiką kapanojosi skolose. Sesuo pagelbėdavo jam 
viena kita šimtine, bet, savaime suprantama, didžiausia jo viltis bu- 
vo jos mirtis, kai „Matilda, po velnių (sakydavo jis), turės man pa- 
likti pusę savo pinigų“. 

Taigi baronetas ir jo brolis turėjo rimčiausią pagrindą, kokį tik 
gali turėti du broliai, draskyti kits kitam akis. Begaliniuose šeimos 
kivirčuose seras Pitas visuomet įveikdavo Bjutą. Jaunasis Pitas ne 
tik kad nemedžiojo, bet ir pačioje dėdės panosėje pastatydino maldos 
namus. Rodonui, kaip žinoma, turėjo tekti didžioji panelės Kroli tur- 
mi, šitos tylios grumtynės dėl laukiamo grobio verčia brolius Tuštybės 
mugėje labai mylėti vienas kitą! Aš, pavyzdžiui, žinau atsitikimą, kai 
penkių svarų banknotas pakirto ir visai nutraukė pusę amžiaus truku- 
sią dviejų brolių draugystę. Ir galiu tik žavėtis mintimi, kokia stebuk- 
linga ir pastovi yra prie žemiškųjų gėrybių prisirišusių žmonių meilė. 

Sunku įsivaizduoti, kad, atvykus į Karalienės Krolį tokiai asmeny- 
bei kaip Rebeka ir jai pamažu įgijus visų tos vietos gyventojų palan- 
kumą, šito nebūtų pastebėjusi ponia Bjut Kroli. Ponia Bjut, kuri ži- 
nojo, kelioms dienoms užtenka rūmuose jautienos nugarinės, kiek 

baltinių surenkama didžiajam žlugtui, kiek persikų prinoksta prie 
pietinės sienos, kiek miltelių sirgdama išgėrė miledi, — mat šie daly- 
kėliai gyvai domina kai kurias provincijos kūmutes,— ponia Bjut, 
sakau, negalėjo nesusidomėti rūmų guvernante, visapusiškai neištirti 
jos praeities ir reputacijos. Pastorato ir rūmų tarnai visuomet pui- 
kiausiai sutardavo. Pastorato virtuvėje visuomet atsirasdavo pilnas 
bokalas alaus rūmų žmonems, kurie dažniausiai labai nedaug tegau- 
davo išgerti, o pastorato šeimininkė, be abejo, tiksliai žinojo, kiek dėta 
salyklo į kiekvieną rūmų alaus statinę, — be to, tarp rūmų ir pasto- 
rato tarnų, kaip ir tarp jų šeimininkų, buta giminystės ryšių. Ir štai 
iš tų šaltinių viena šeima visuomet būdavo puikiai informuojama, 
kas darosi kitoje. Čia, tarp kitko, galima pastebėti vieną bendrą tai- 
syklę. Kol jūs su savo broliu draugaujate, jo elgesiu visai nesidomite. 
Bet jeigu su juo susivaidijote, tada taip puikiai žinote apie kiekvieną 
jo žingsnį, tarsi būtumėt jo seklys. 

Rebekai, vos atvykusiai į rūmus, teko nuolatinė vieta žinių biu- 
leteniuose, kuriuos ponia Kroli gaudavo iš rūmų. Jų turinys būdavo 
maždaug toks: 

„Paskerstas juodasis paršiukas — svėrė tiek ir tiek; šoninės pa- 
sūdytos; pietums kiaulienos pudingas ir kumpis. Ponas Krempas iš 
Madberio tarėsi si seru Pitu, kaip pasodinti į kalėjimą Džoną Blekmo- 
rą; ponas Pitas buvo maldininkų susirinkime (pridedamas visų apsilan- 
kiusiųjų sąrašas); miledi jaučiasi kaip visuomet; jaunosios miledi lei- 
džia laiką su guvernante“. 

Paskiau pradėjo plaukti šitokie pranešimai: ,, Naujoji guvernan- 
tė nepaprastai sumani; seras Pitas jai labai meilus, ponas Krolis taip 
pat, jis skaito jai brošiūras“. 

„Kokia pasileidusi nevidonė!“ — sušuko mažytė, judri, gyva, tam- 
siaveidė ponia Bjur Kroli. 

Pagaliau ėmė eiti pranešimai, kad guvernantė visus „apėjusi“: 
rašanti už serą Pitą laiškus, tvarkanti jo reikalus, vedanti sąskaitas — 
žodžiu, paėmusi į savo rankas visus namus: miledi, poną Krolį, mer- 
gaites ir visus visus; ir ponia Kroli pareiškė, kad guvernantė esanti 
klastinga mergšė ir turinti baisių kėslų. Taigi įvykiai rūmuose davė 
daug medžiagos kalboms pastorate, o ponios Bjut skvarbios akys matė 
viską, kas dėjosi priešo stovykloje, — viską ir net daug daugiau. 

PONIA BJUT KROLI — PANELEI PINKERTON, 
ČIZVIKO ALĖJA 


Karalienės Krolis, pastoratas, gruodžio. .. 


MANO BRANGIOJI PONIA! 


Nors praslinko tiek metų nuo to laiko, kai aš naudojausi jūsų nuos- 
tabiais ir neįkainojamais pamokymais, bet visuomet su švelniausia 
bei nuolankiausia pagarba prisimenu panelę Pinkerton ir mieląjį Čiz- 
viką. Tikiuosi, kad jūs jaučiatės gerai. Pasauliui ir auklėjimo labui 
panelė Pinkerton dar turi gyventi daugelį daugelį metų. Kai mano bi- 
čiulė, ledi Fadlston, užsiminė, kad jos mielosioms mergytėms reikia 
auklėtojos (aš per daug neturtinga, kad galėčiau samdyti guvernantę 
savo mergaitėms, bet argi pati nesu išsilavinusi Čizvike?), tai sušukau: 
„Su kuo gi mes galėtume pasitarti, jei ne su puikiąja,neprilygstamąja 
panele Pinkerton?“ Žodžiu, miela ponia, ar nėra sąrašuose tokių mer- 
ginų, kurių paslaugomis galėtų pasinaudoti mano geroji draugė ir 
kaimynė? Esu tikra, kad ji samdys tik jūsų parinktą guvernantę. 

Mano brangusis vyras nuolat pabrėžia, kad jam patinka visa, kas 
iš panelės Pinkerton mokyklos. Kaip aš norėčiau supažindinti jį ir 
savo mielas mergaites su savo jaunystės drauge, kuria žavėjosi didy- 
sis mūsų krašto leksikografas! Ponas Krolis prašo pasakyti, kad jei- 
gu jūs kada nors atvyksite į Hempšyrą, tai jis turįs vilties, jof savo ap- 
silankymu teiksitės papuošti mūsų kaimišką pastoratą. Tai kuklus, bet 
laimingas prieglobstis 

Jus mylinti 
MARTA KROLI 


P.S. Pono Krolio brolis, baronetas, su kuriuo, deja, mūsų santykiai 
nėra tokie glaudūs, kaip dera broliams, pasikvietė savo mažosioms 
dukrelėms guvernantę, kuriai, kaip man sakė, tekusi laimė išsimoks- 
linti Čizvike. Aš girdžiu apie ją įvairių šnekų, o kadangi iš visos šir- 
dies rūpinuosi savo dukterėčiomis, kurias norėčiau, nepaisant mūsų 
šeimyninių nesutarimų, matyti tarp savo vaikų, — taip pat stengdamasi 
būti prielanki kiekvienai jūsų auklėtinei,— prašau Jūsų, miela pa- 
nele Pinkerton, papasakoti apie tą merginą, su kuria iš meilės 
jums labai trokštu susidraugauti. 

M. K. 

PANELĖ PINKERTON — PONIAI BJUT KROLI 
Čizvikas, Džonson Hauzas, 18...m. gruodžio. .. 


BRANGI PONIA! 

Turiu garbės pranešti, kad gavau jūsų malonų laišką ir skubu į jį 
atsakyti. Neapsakomai džiugu moteriai, einančiai tokias sunkias pa- 
reigas kaip mano, patirti, kad jos motiniškas rūpestis rado atgarsį jūsų 
širdy, taip pat sužinoti, kad malonioji ponia Bjut Kroli yra buvusi ma- 
no šauni ankstesnių laikų mokinė, judrioji ir talentingoji panelė Mar- 
ta Makteviš. Esu laiminga, kad galiu globoti dukras daugelio tų, ku- 
rios mano įstaigoje buvo jūsų mokslo draugės, — kaip malonu būtų, 
jei ir jūsų mylimoms mergaitėms prireiktų mano auklėjimo ir vado- 
vavimo! 

Reikšdama nuoširdžią pagarbą ledi Fadlston, turiu garbės (laiš- 
ku) rekomenduoti jos malonybei dvi mano drauges: panelę Tafin ir 
panelę Hoki. Ir viena, ir kita yra puikiai kvalifikuotos mokyti grai- 
kų, lotynų kalbų ir hebrajų kalbos pradmenų; be to, matematikos ir 
istorijos, ispanų, italų, prancūzų kalbų ir geografijos; muzikos — vo- 
kalinės ir instrumentinės, šokių be mokytojo pagalbos ir gamtos moks- 
lų pagrindų. Abi puikiai sugeba naudotis gaubliu. Be viso to, panelė 
Tafin, velionio reverendo Tomaso Tafino (Kembridžo Corpus Christi 
koledžo tarybos nario) duktė, gali mokyti sirų kalbos ir konstitucinės 
teisės pagrindų. Bet kadangi jai tik aštuoniolika metų ir ji yra nepap- 
rastai patrauklios išvaizdos, tai galbūt ši jaunoji dama nebūtų 
pageidaujama sero Hadlstono Fadlstono šeimoje. 

Iš kitos pusės, panelė Leticija Hoki grožiu nepasižymi. Jai dvide- 
šimt devyneri metai, ir jos veidas labai rauplėtas. Truputį šlubčioja, 
rudaplaukė ir šiek tiek žvaira. Abi merginos pilnos moralinių ir re- 
liginių dorybių. Jų sąlygos, suprantama, atitinka išsilavinimą. Perduo- 
dama pagarbiausius linkėjimus reverendui Bjutui Kroliui, turiu garbės 
likti, miela ponia, 

Jūsų ištikimiausia ir klusniausia tarnaitė 


BARBARA PINKERTON 


P. S. Toji panelė Šarp, apie kurią užsiminėte kaip apie sero Pi- 
to Krolio, baroneto ir parlamento nario, guvernantę, buvo mano mo- 
kinė, ir aš negaliu pasakyti apie ją nieko bloga. Nors jos išvaizda ne- 
maloni (bet mes juk negalime valdyti gamtos), o tėvai turėjo nekokį 
vardą (jos tėvas buvo dailininkas ir kelis kartus subankrutavo, motina, 

kaip vėliau, savo siaubui, patyriau, buvo baleto šokėja), vis tik jos 
gabumai nemaži, ir aš nesigailiu, kad paėmiau ją iš pasigailėjimo. Tik 
bijau, kad vieną gražią dieną nepaaiškėtų, jog nelaimingoji mergina 
paveldėjo principus savo motinos, apie kurią man sakė, kad buvusi 
prancūzų grafienė, Prancūzų revoliucijos baisybių priversta emi- 
gruoti, bet, kaip vėliau sužinojau, ji buvo žemiausio luomo ir mora- 
lės. Tačiau ligi šiol jos elgesio principai buvo visiškai korektiški (aš 
tikiuosi) ir esu įsitikinusi, kad elegantiškame ir rafinuotame įžymiojo 
sero Pito Krolio ratelyje neįvyks nieko tokio, kas juos pakreiptų blo- 
gojon pusėn. 


PANELĖ REBEKA ŠARP — PANELEI AMELIJAI SEDLI 


Jau daug savaičių nerašiau savo mylimai Amelijai, nes ką gi nau- 
ja galiu papasakoti apie tas šnekas ir įvykius, kurių būna Nuobodulio 
rūmuose, kaip aš juos pakrikštijau. Argi tau įdomu, gerai ar blogai 
užderėjo ropės, kiek svėrė nupenėtas paršas — trylika ar keturioli- 
ka stonų — ir ar naudinga šerti galvijus runkeliais? Nuo to laiko, 
kai parašiau tau paskutinį laišką, visos dienos slenka kaip viena. Prieš 
pusryčius pasivaikščiojimas su seru Pitu ir jo kauptuku; po pusryčių — 
pamokos (nesvarbu, kokios) klasėje; po pamokų — skaitymas ir ra- 
šymas su seru Pitu (kurio sekretore pasidariau) apie teismus, nuomas, 
anglies kasyklas, kanalus; po pietų — pono Krolio pamokslai arba 
triktrako žaidimas su baronetu; ir vieną, ir kitą pramogą miledi stebi 
lygiai abejingai. Ji pasidarė truputį įdomesnė, nes pastaruoju metu 
ėmė sirguliuoti, ir dėl to rūmuose pasirodė naujas svečias — jaunas 
gydytojas. Taigi, brangute, jaunoms moterims niekuomet nereikia 
nusivilti! Jaunasis gydytojas davė suprasti vienai tavo draugei, kad 
jeigu panorėtų tapti ponia Glauber, ji būtų pageidaujama jo daktariško 
kabineto puošmena! Aš tam akiplėšai atrėžiau, jog pakankamai jį 
puošia ir paauksuota piestelė su grūstuvėliu. Tarsi būčiau gimusi tap- 
ti kaimo gydytojo žmona! Ponas Glauberis po tokios nesėkmės iške- 
liavo namo labai prastai nusiteikęs, išgėrė karštį numušančių vaistų 
ir dabar visai pasveiko. Seras Pitas visiškai pritarė mano sprendimui; 
manau, jam būtų gaila netekti savo mažosios sekretorės. Man atrodo, 
kad aš patinku tam senam nenaudėliui, kiek jam iš viso gali kas nors 
patikti. To betrūko — ištekėti! Ir dar už kaimo vaistininko, po to, 
kai. .. Ne, ne, negalima taip greitai pamiršti senų ryšių, apie kuriuos 
daugiau nekalbėsiu. Grįžkime į Nuobodulio rūmus. 

Jau kiek laiko jie nebe Nuobodulio rūmai. Mieloji, čia atvyko 
panelė Kroli su savo riebiais arkliais, riebiais tarnais, riebiu spanie- 
liu, — šaunioji, turtingoji panelė Kroli su septyniasdešimties tūkstan- 
čių svarų penkiaprocentiniais popieriais, kurią, — arba, geriau turė- 
čiau sakyti, kuriuos, — garbina abu jos broliai. Vargšelė atrodo la- 
bai linkusi į apopleksiją, nenuostabu, kad broliai ja taip susirūpinę. 
Kad tu matytum, kaip jie vos nesusipeša, kai puola taisyti jai pagalvių 
ar paduoti kavos! „Kai važiuoju į kaimą, — sako viešnia (mat ji labai 
mėgsta juokauti!), — palieku namuose savo pataikūnę Brigs. Čia man 
pataikauja broliai, brangute! Tai nuostabi porelė!“ 

Kai ji atvyksta į kaimą, mūsų rūmų durys plačiau atsiveria ir bent 
visą mėnesį atrodo, lyg patsai seras Volpolas būtų prisikėlęs iš miru- 
siųjų. Mes keliam kviestinius pietus ir važiuojam pasivažinėti ketver- 
tu pakinkyta karieta; liokajai užsivelka naujausias geltonas livrėjas; 
geriame klaretą ir šampaną, lyg būtume pripratę prie to kiekvieną 
dieną. Pamokų kambaryje žiba vaškinės žvakės, o mes šildomės prie 
liepsnojančio židinio. Ledi Kroli priverčiama apsivilkti ryškiausia iš 
turimų — žirnių žalumo suknele, o mano auklėtinės nusiauna storapa- 
džius batelius, nusivelka ankštus senus languotus apsiaustėlius ir pasi- 
puošia šilkinėmis kojinėmis bei muslino suknelėmis, kaip ir dera neatsi- 
liekančioms nuo mados baroneto dukterims. Rozą vakar ištiko dide- 
lė nesėkmė: Viltšyro veislės kiaulė (didžiausia jos numylėtinė) par- 
vertė mergaitę ir šokdama per ją sudraskė gražiausią gėlėtą alyvų 
spalvos suknelę. Jei tat būtų įvykę prieš savaitę, seras Pitas būtų bai- 
siai keikęsis, apskaldęs vargšelei ausis ir privertęs mėnesį misti vien 
duona ir vandeniu. Bet jis tepasakė: „Pala, panele, aš jums parodysiu, 
kai išvažiuos tetulė!“ — ir juokėsi iš tos nelaimės, lyg tai būtų buvę 
gryni niekai. Tikėkimės, kad j0 pyktis praeis, kol išvažiuos panelė Kro- 
li. Turiu vilties, kad taip ir bus panelės Rozos labui. Koks žavingas 
ramintojas ir taikytojas yra pinigas! 

Panelė Kroli ir jos septyniasdešimt tūkstančių svarų nuostabiai 
veikia ir abiejų brolių elgesį. Aš kalbu apie baronetą ir pastorių, ne 
apie mūsų brolius. Jie neapkenčia kits kito ištisus metus, bet per K4- 
lėdas pajunta abipusę meilę. Aš tau pernai rašiau, kaip bjaurusis žirg:, 
lenktynių pastorius buvo įpratęs drožti mums bažnyčioje gremėzdiškus 
pamokslus ir kaip seras Pitas atsakydavo knarkimu. Kai atvažiuoja 
panelė Kroli, visi pykčiai baigiasi. Rūmai lanko pastoriaus namus ir 
vice versa *. Pastorius ir baronetas kuo draugiškiausiai kalbasi apie 


* Atvirkščiai (Iot.). 

kiaules ir brakonierius bei grafystės reikalus; ir įkaušę jie, kiek pas- 
tebiu, nesikivirčija; tiesa, panelė Kroli nė girdėti nenori apie jokius 
vaidus ir dievagojasi paliksianti pinigus Šropšyro Kroliams, jeigu ji 
čia bus įžeidinėjama. Man atrodo, jei tie Šropšyro Kroliai būtų su- 
manūs žmonės, jie galėtų visus juos gauti, bet Šropšyro Krolis — 
dvarininkas kaip ir jo Hempšyro pusbrolis, ir jis mirtinai įžeidė panelę 
Kroli (kuri buvo ten atbėgusi, įsiutinta nesukalbamųjų brolių) kaž- 
kokiais per daug griežtais samprotavimais apie moralę. Kaip man 
atrodo, jis būtinai norėjo rengti savo namuose pamaldas. 

Mūsų pamokslų knygos užverčiamos, kai tik atvyksta panelė Kroli, 
o ponas Krolis, kuriuo ji bjaurisi, randa reikalų išvažiuoti į miestą. 
Užtat čia pasirodo jaunas dendis, berods jį galima pavadinti „padau- 
ža“ — kapitonas Krolis, ir manau, kad tau bus įdomu sužinoti šiek tiek 
daugiau apie šį asmenį. 

Tai šit, tasai jaunas dendis labai stambus. Jis šešių pėdų aukščio 
ir kalba bosu, daug keikiasi ir šokdina tarnus, bet jie nepaiso ir visi 
jį garbina. Mat jis labai švaistosi pinigais, ir šeimynykščiai pasiruošę 
visaip jam patarnauti. Praėjusią savaitę sargai vos neužplūkė antstolio 
ir jo palydovo, atvykusių iš Londono suimti kapitono, kuriuos užklupo 
tykojančius prie parko sienos, — jie prikūlė juos, apipylė vandeniu 
ir ruošėsi nušauti kaip brakonierius, bet įsikišo baronetas. 

Kapitonas, kiek galėjau pastebėti, nuoširdžiai niekina tėvą ir va- 
dina jį senu liurbiu, snobu, netašytu stuobriu ir begale kitokių gražių 
vardų. Moterys apie jį baisios nuomonės. Jis susiveda į namus savo 
medžioklinius šunis, susibičiuliavęs su grafystės skvairais, parsikviečia 
pietų, ką užsimano, o seras Pitas nedrįsta prieš jį išsižioti, bijodamas 
užgauti panelę Kroli ir prarasti palikimą, kai ši mirs nuo apopleksijos. 
Ar papasakoti tau, kokiu komplimentu mane pagerbė kapitonas? Būu- 
tinai papasakosiu — jis toks puikus. Vieną vakarą pas mus sumanė 
šokti; buvo seras Hadlstonas Fadlstonas su šeima, seras Džailsas Vop- 
šotas su dukromis ir dar daug svečių. Tai šit aš ir nugirdau, kaip kapi- 
tonas. galvodamas apie jūsų nuolankią tarnaitę, pasakė: „Šimts vel- 
nių, puiki mergiščia!“ Ir netgi mane pagerbė: pašoko su manim du 
Kontradansus. Jis labai linksmai leidžia laiką su jaunaisiais skvairais, 
drauge geria, kerta lažybų, jodinėja ir kalbasi apie medžioklę ir šau- 
dymą; bet jis tvirtina, kad kaimo mergaitės esančios nuobodybės, ir 
man atrodo, kad šiuo atžvilgiu jis mažai klysta. Kad tu matytum, su 
kokia panieka jos žiūri į mane, vargšę! Kai jos šoka, aš labai nuolan- 
kiai sėdžiu prie pianino ir skambinu. Bet kai vieną vakarą kapiionas 

įėjo iš valgomojo gerokai įraudęs ir pamatė mane skambinant, garsiai 
pareiškė, kad aš esanti geriausia šokėja ir iškilmingai prisiekė pakvie- 
siąs smuikininkus iš Madberio. 

— Aš paskambinsiu jums kontradansą,— labai noriai pasisiūlė 
ponia Bjut Kroli (maža tamsaus gymio senutė su turbanu, pakum- 
pusi ir labai gyvomis akimis). Kai kapitonas ir tavo vargšė Rebeka 
pašoko, tik pamanyk — ji suteikė man garbę, išgirdama mano sugebė- 
jimą šokti! Negirdėtas daiktas! Išdidžioji ponia Bjut Kroli, grafo Tip- 
tofo pusseserė, kuri nesiteikdavo aplankyti ledi Kroli, nebent kai pas- 
tarosios vyro sesuo viešėdavo kaime! Vargšė ledi Kroli! Didžiausią šių 
linksmybių dalį ji praleidžia savo kambaryje aukštai rydama piliules. 

Ponia Bjut ūmai mane labai pamėgo. „Mieloji panele Šarp,— 
sako ji man, — kodėl niekad su mergaitėmis neužsukate į pasiorat4? 
Jų pusseserės labai džiaugtųsi“. Žinau, ką ji galvoja. Ponas Klements 
ne veltui mokė mus skambinti pianinu. Šitokiu būdu ponia Bjut vi- 
liasi gauti savo vaikams muzikos mokytoją. Aš taip perprantu visas 
jos pinkles, lyg ji pati būtų man išdėsčiusi. Bet aš eisiu pas ją, nes nu- 
sprendžiau visiems įtikti — argi tai nėra pareiga vargšės guvernantės, 
neturinčios jokio draugo, jokio globėjo pasaulyje? Pastoriaus žmona 
prisakė man devynias galybes komplimentų, gyrė mano auklėtinių 
pažangą, — vargšelė, naivi kaimietė! Lyg man nors kiek rūpėtų tos 
mokinės! 

Sako, kad tavo indiškas muslinas ir rausvas šilkas, mieloji Ame- 
lija, labai man tinka. Dabar tos suknelės gerokai apnešiotos, be: žinai, 
mes, vargšės mergaitės, negalime įsitaisyti des fraiches toilettes *. 
Ak, kokia laiminga, kokia be galo laiminga tu esi! Tu, kuriai tereikia 
nuvažiuoti į Sent Džeimso gatvę, ir brangi mamytė pripirks tau visko, 
ko tik paprašysi! Geriausios kloties, miela mergyte! 

Tave mylinti 
REBEKA 


P.S. Kad būtum mačiusi, kaip ištįso Blekbrukų merginų veidai 
(admirolo Blekbruko dukterų, mieloji, šaunių damų, dėvinčių iš Lon- 
dono išrašytas sukneles), kai kapitonas Rodonas išvedė mane, vargše- 
lę, šokti! 


Ponia Bjut Kroli (kurios gudrybes taip greitai atskleidė išmin- 
tingoji Rebeka), išgavusi panelės Šarp pažadą ją aplankyti, įkalbė- 


* Naujų apdarų (pranc.). 

jo visagalę panelę Kroli atitinkamai paveikti serą Pitą; geraširdė se- 
nutė, pati mėgstanti pasilinksminti ir norinti, kad visi šalia jos būtų 
linksmi ir laimingi, visiškai tuo susižavėjo ir buvo pasiryžusi sutaikyti 
abu brolius ir atstatytr jų draugiškus santykius. Todėl buvo sutarta, 
kad abiejų šeimų jaunosios kartos atstovai dažnai lankys vieni kitus, 
ir toji draugystė, žinoma, truko tol, kol gyveno linksmoji tarpininkė 
ir palaikė visuotinę taiką. 

— Kodėl tu pakvietei pietų tą nenaudėlį Rodoną Krolį? — pa- 
klausė pastorius žmoną, kai juodu per parką žingsniavo namo.— Aš 
nenoriu matyti to vyrioko. Jis spokso į mus, kaimiečius, iš aukšto, 
kaip į kokius juodukus. Jis niekaip nenurimsta, kol gauna mano vyno 
su geltonu antspaudu, kurio butelis kainuoja man dešimt šilingų — 
tegu jį kipšas! O dar jis taip siaubingai išgarsėjęs: lošikas, girtuoklis, 
nei jis turi gėdos, nei sąžinės. Nušovė žmogų per dvikovą, iki ausų 
paskendęs skolose, be to, apiplėšė mane ir maniškius, nes paglemžė 
geriausią panelės Kroli turto dalį. Veksis sako, kad ji užrašiusi jam 
testamente, — čia pastorius pagrasė kumščiu mėnuliui, sumurmėdamas 
kažką labai panašaus į keiksmą,— lygiai penkiasdešimt tūkstančių 
svarų, ir, kaip matot, dalyboms lieka vos trisdešimt tūkstančių, — pri- 
dūrė jis melancholiškai. 

— Man atrodo, kad jos dienos jau suskaitytos, — atsakė pastorie- 
nė.— Jos veidas buvo nepaprastai raudonas, kai kėlėmės nuo stalo. 
Aš turėjau atrišti jai korsetą. 

— Ji išgėrė septynias taures šampano, — tyliai pareiškė garbinga- 
sis džentelmenas. — Ir juk mano brolis nuodija mus šlykščių šampanu, 
tik jūs, moterys, nieko neišmanote. 

— Mes ničnieko neišmanome,— patvirtino ponia Bjut Kroli. 

— Popietų ji gėrė vyšnių antpilo, — kalbėjo toliau jo malonybė,— 
ir siurbė likerio su kava. Aš nė už penkis svarus neišgerčiau taurelės, 
nuo jo mane ima siaubingai rėmuo ėsti. Ji neištvers, ponia Kroli! Ji 
tikriausiai mirs! To joks stipruolis neišlaikytų. Ir aš statau penkis prieš 
du, kad Matilda nė metų nebeišgyvens. 

Ir taip rimtai apie visa tai susimąstęs ir galvodamas apie savo sko- 
las, apie sūnų Džimą koledže ir apie Frenką Vulviče *?, ir apie ketu- 
rias mergaites, — vargšelės visiškai nebuvo gražuolės ir neturėjo nė 
penso daugiau kaip tik tai, ką gaus iš tetos palikimo, — pastorius kurį 
laiką žingsniavo tylėdamas. 

— Pitas negali būti toks velniškas niekšas, kad parduotų benefi- 

ciją. O tas vyresnėlis, ištižęs metodistas ?*, taikosi į parlamentą, — kiek 
palūkėjęs dėstė toliau ponas Krolis. 

— Iš sero Pito visko gali tikėtis, — tarė pastoriaus žmona.— Mes 
turime įtikinti panelę Kroli, kad priverstų jį pažadėti parapiją Džeim- 
sui. 

— Pitas viską pažadės,— atsakė jo brolis.— Juk pažadėjo ap- 
mokėti mano studentavimo sąskaitas, kai mirė tėvas, pažadėjo pa- 
statyti naują pastorato fligelį, pažadėjo atiduoti man Džibso lauką ir 
šešių akrų pievą, o kiek tų pažadų ištesėjo? Ir šitokio žmogaus sūnui, 
tam nenaudėliui, kortuotojui, sukčiui, žudikui Rodonui Kroliui, Matil- 
da palieka didžiąją dalį pinigų. Mano manymu, tai nekrikščioniška. 
Dievaži, taip! Tas šunsnukis susirinkęs visas ydas, išskyrus veidmainia- 
vimą, kuris atiteko jo broliui. 

— Tyliau, mieliausias! Mes juk sero Pito žemėje! — įsiterpė 
žmona. 

— Sakau, kad jis yra tikras visų ydų maišas, ponia Kroli! Nebau- 
ginkit manęs, ponia! Argi jis nenušovė kapitono Markerio? Ar jis „Ko- 
koso Palmės“ smuklėje neapiplėšė jaunojo lordo Dovdeilo? Argi jis 
nesutrukdė Bilio Souemso ir Češyro Kozirio imtynių, dėl ko aš nete- 
kau keturiasdešimties svarų? Tu pati žinai, kad visa tai jo darbas. O jau 
apie moteris. .. tu ir pati girdėjai, kad mano akivaizdoje, mano teis- 
mo kabinete... 

— Dėl Dievo, Kroli,— tarė dama,— pasigailėkit, nepasakokit 
man detalių! 

— Ir tu kvieti šitą niekšą į namus, — kalbėjo įsiutęs pastorius. — 
Tu — mažų vaikų motina, anglikonų bažnyčios dvasininko žmona! Po 
velnių! 

— Bjutai Kroli, tu — kvailys, — paniekinamai atšovė pastorienė. 

— Na, gerai, ponia, tegu ir kvailys, juk aš nesakiau, Marta, kad 
esu toks išmintingas kaip /u, niekad nesakiau. Bet su Rodonu Kroliu 
nenoriu susitikti, taip ir žinok! Aš važiuosiu pas Hadlstoną,— taip, 
būtinai, — pasižiūrėti juodojo kurto. Ir statysiu prieš jį penkiasdešimt 
svarų už Lanselotą. Dievaži, taip ir padarysiu! Arba prieš bet kurį 
šunį Anglijoje. Bet su tuo galviju Rodonu Kroliu nesusitiksiu. 

— Ponas Kroli, jūs kaip visuomet pasigėrėte, — atsakė jo žmona. 

Ir kitą rytą, kai pastorius pabudo ir pareikalavo silpno alaus, po- 
nia Kroli priminė jam jo pažadą šeštadienį aplankyti serą Hadlsto- 
ną Fadlstoną. Pastorius žinojo, kad tenai teks gerokai siurbtelėti, todėl 
buvo nuspręsta, jog turės anksti rytą raitas šuoliais lėkti namo, kad su- 

spėtų į sekmadienio pamaldas. Taigi mes matome, kad Krolio para- 
pijiečiai turėjo tokį pat šaunų skvairą kaip ir dvasininką. 


Panelė Kroli dar neseniai tebuvo įsikūrusi rumuose, o Rebekos 
kerai jau spėjo sužavėti geraširdę Londono vėjavaikę, kaip anksčiau 
jie buvo sužavėję naiviuosius provincialus, kuriuos mes aprašinėjome. 
Vieną dieną ruošdamasi, kaip buvo pratusi, pasivažinėti, panelė Kroli 
sumanė įsakyti, kad „mažoji guvernantė“ palydėtų ją į Madberį. Dar 
nespėjo jos sugrįžti, o Rebeka jau buvo laimėjusi jos širdį; ji prajuo- 
kino garbingąją damą keturis kartus ir linksmino ją per visą neilgą 
kelionę. 

— Kaip galima neleisti panelei Šarp pietauti prie bendro stalo! — 
prikišo ji serui Pitui, kuris buvo iškėlęs iškilmingus pietus ir sukvietęs 
visus apylinkės baronetus.— Mano mielas, negi tu manai, kad aš kal- 
bėsiu apie kūdikių auginimą su ledi Fadlston arba svarstysiu teismo 
reikalus su tuo senu asilu seru Džailsu Vopšotu? Aš reikalauju pa- 
kviesti panelę Šarp! Tegu ledi Kroli lieka viršuje, jei prie stalo nėra 
vietos! Bet panelė Šarp! Visoje grafystėje tik su ja viena galima pasi- 
šnekėti! 

Žinoma, po tokio griežto įsakymo panelei Šarp, guvernantei, buvo 
liepta pietauti apačioje su visais garbingaisiais svečiais. Ir kai seras 
Hadlstonas labai iškilmingai ir mandagiai atvedė panelę Kroli prie 
stalo ir jau ruošėsi šalia jos atsisėsti, senoji dama suspiegė: 

— Beki Šarp! Panele Šarp! Eikšekit, sėskit prie manęs ir links- 
minkit mane, o seras Hadlstonas tesisėda prie ledi Vopšot. 

Kai vaišės pasibaigė ir karietos nuriedėjo, nepasotinamoji panelė 
Kroli tarė: ,Eime į mano buduarą, Beki, ir ištrinkim galvas visai drau- 
gijai!“ Ir abi, likusios vienos, puikiai tatai atliko. Seras Hadlstonas 
smarkiai švokštęs pietaudamas, seras Džailsas Vopšotas labai garsiai 
srėbęs sriubą, o jos malonybei trūkčiojusi kairė akis. Visa tai Beki 
nuostabiai pamėgdžiojo, lygiai kaip ir vakaro plepalus apie karą, poli- 
tiką, ketvirtines sesijas, garsiąsias žirgų lenktynes dalyvaujant kara- 
liui ir visas kitas nuobodžias temas, apie kurias šneka kaimo džentel- 
menai. O jau panelių Vopšot tualetus ir garsiąją ledi Fadlston gelto- 
ną skrybėlę panelė Šarp visiškai suniekino, be galo pralinksmindama 
savo klausytoją. 

— Brangioji, jūs tikras frouvaille *,— pareiškė panelė Kroli.— 


* Radinys (pranc.). 

Labai norėčiau, kad atvyktumėt pas mane į Londoną; bet aš nega- 
lėčiau šaipytis iš jūsų kaip iš vargšės Brigs. .. ne, ne, klastūnėle, jūs 
per daug protinga! Ar ne tiesa, Ferkin? 

Ferkin (šukavusi retus plaukelius, dar likusius ant panelės Kroli 
viršugalvio) atmetė galvą ir tarė su mirtino sarkazmo išraiška: 

— Man atrodo, kad panelė labai protinga! 

Ferkin iš tikrųjų buvo pavydžios prigimties, nes tai juk yra viena 
iš pagrindinių kiekvienos padorios moters savybių. 

Atstumusi serą Hadlstoną Fadlstoną, panelė Kroli pareikalavo, 
kad Rodonas Krolis vestų ją kasdien prie stalo ir kad Beki sektų iš pas- 
kos su pagalve — arba ji įsikibsianti Beki už parankės, o pagalvę nešiąs 
Rodonas. 

— Mes turime sėdėti drauge, — pareiškė ji. — Mano meilute, mes 
esame vieninteliai trys krikščionys visoje grafystėje. 

Šia proga reikia pripažinti, kad Hempšyro grafystėje dievobaimin- 
gumas buvo labai menkas. 

Būdama tokia nepaprastai pamaldi asmenybė, panelė Kroli, be to, 
kaip jau sakėme, buvo ultraliberalių pažiūrų ir niekuomet nepraleis- 
davo progos kuo atviriausiai jas pareikšti. 

— Kas ta kilmė, mieloji mano? — sakydavo ji Rebekai.— Pa- 
žvelkite į mano brolį Pitą, pažvelkite į Hadlstonus, kurie čia gyvena 
nuo Henriko II laikų, pažvelkite į vargšą Bjutą, mūsų pastorių — 
ar nors vienas gali prilygti jums protu ar išauklėjimu? Ką sakau — pri- 
lygti jums! Jie neprilygsta net vargšelei Brigs, mano kompanionei, 
arba Baulsui, mano ekonomui. Jūs, meilute, esate maža tobulybė, 
jūs — tikras lobis! Turite daugiau proto kaip pusė grafystės, ir jei- 
gu būtų atlyginama pagal nuopelnus, turėtumėt būti hercogienė. Bet 
ne — iš viso neturėtų būti jokių hercogienių, jums nedera būti pri- 
klausomai. Ir aš laikau jus, širdele, visais atžvilgiais sau lygia, ir... 
gal įbersite anglių į židinį, brangute! O paskui — gal pataisysite štai 
šitą suknelę, juk jūs tokia naginga! 

Tai šitaip toji filantropė siuntinėdavo sau lygiąją visokiais rei- 
kalais, versdavo siūti ir garsiai skaityti kiekvieną vakarą prancūziš- 
kus romanus, kol ji užmigdavo. 

Anuo metu, kaip gal prisimins kai kurie vyresnio amžiaus skai- 
tytojai, aukštąją visuomenę gerokai sukrėtė du įvykiai, kurie, kaip 
rašė laikraščiai, galėjo duoti darbo džentelmenams su mantijomis *?. 
Jaunesnysis leitenantas Šeftonas pabėgo su ledi Barbara Fitcers, gra- 
fo Bruino dukterimi ir jo titulo paveldėtoja, o vargšas Vir Veinas, 


Tuštybės mugė 110 


džentelmenas, iki keturiasdešimties metų garbingai gyvenęs ir auginęs 
gausią šeimą, staiga gėdingai paliko namus dėl panelės Ružmon, še- 
šiasdešimt penkerių metų aktorės. 

— "Tai buvo gražiausias mielo lordo Nelsono bruožas, — pareiškė 
panelė Kroli,— jis kraustydavosi iš proto dėl moters. Vyras, kuris 
taip elgiasi, /uri kažką gera. Aš dievinu visas neprotingas santuokas. 
Visų labiausiai patinka, kai aristokratas veda malūnininko dukterį, 
kaip padarė lordas Flauerdeilis! Visos moterys dėl to taip niršta! No- 
rėčiau, kad koks įžymus vyras paspruktų su jumis, brangute! Neabejo- 
ju, kad esate pakankamai žavi. 

— Su dviem foreiteriais! .. Ak, kaip būtų nuostabu! — prisipažino 
Rebeka. 

— O dar man labiausiai patinka, kai neturtingas vyrukas pabė- 
ga su turtinga mergina. Visa širdimi trokštu, kad Rodonas pabėgtų 
su kokia nors mergina. 

— Su kokia nors turtinga ar su kokia nors vargše? 

— Ak tu kvailute! Rodonas neturi nė šilingo, išskyrus tai, ką aš 
jam duodu. Jis criblė de dettes*, turi pataisyti savo reikalus ir pasiek- 
ti sėkmės pasaulyje. 

— Ar jis labai protingas? — paklausė Rebeka. 

— Protingas? Ką tu, meilute! Jis ničnieko neišmano, tik savo 
pulką, arklius, medžiokles ir kortas! Bet jam turi sektis — jis toks Žža- 
vus padauža! Argi nežinote, kad jis nušovė žmogų ir vienam įžeistam 
tėvui peršovė tiktai skrybėlę? Jo pulkas dievina jį, ir visi jaunuoliai 
pas Votierą *? ir „Kokoso Palmėje“ prisiekinėja jo vardu. 

Kai panelė Rebeka Šarp rašė mylimai draugei apie pobūvį Kara- 
lienės Krolyje ir apie tai, kaip kapitonas Krolis pirmą kartą išskyrė 
ją 1š kitų, ji, kad ir kaip keista, ne visai tiksliai atpasakojo tą įvykį. Ka- 
pitonas jau anksčiau daugybę kartų buvo atkreipęs į ją dėmesį. Ka- 
pitonas bent dešimt kartų buvo susitikęs su ja per pasivaikščiojimus. 
Kapitonas bent penkiasdešimt sykių buvo susidūręs su ja įvairiuose 
praėjimuose bei koridoriuose. Kapitonas po dvidešimt kartų kas va- 
karą užsikvempdavo ant panelės Šarp pianino, kai ši dainuodavo (mi- 
ledi šiuo metu gulėjo sirgdama aukštai, ir niekas jos nepaisė). Kapi- 
tonas rašė Rebekai laiškučius (geriausius, kokius tasai stuomeningas 
dragūnas sugebėjo sukurti ir šiaip taip parašyti; bet bukaprotiškumas 
taip pat patinka moterims kaip ir bet kuri kita savybė). Tačiau kai 


* Paskendęs skolose (pranc.). 

pirmąjį laiškutį jis įspraudė į gaidas to romanso, kurį ji kaip tik dai- 
navo, mažoji guvernantė, atsistojusi ir pažvelgusi tiesiai Rodonui į 
akis, grakščiai paėmė tą trikampį raštelį, pamosavo juo, lyg tai būtų 
buvusi trikampė skrybėlaitė, ir, priėjusi prie priešo, švystelėjo laiškutį 
į židinį, paskui žemai nusilenkė jam, sugrįžo į savo vietą ir vėl ėmė 
dainuoti — linksmiau negu bet kada. 

— Kas atsitiko? — paklausė panelė Kroli, pakirdusi iš popiečio 
snaudulio, muzikai staiga nutilus. 

— Ne ta gaida!- juokdamasi atsakė panelė Šarp, o Rodonas 
Krolis pažaliavo iš pykčio ir kartėlio. 

Kaip gražiai pasielgė ponia Bjut Kroli, nes, matydama kaip panelė 
Kroli palanki naujajai guvernantei, nepavydėjo, o pakvietė jaunąją 
damą į pastoratą, ir ne tiktai ją, bet ir Rodoną Krolį, jos vyro varžo- 
vą, besitaikantį į penkiaprocentinius senmergės popierius! Jie net 
labai pamėgo viens kito draugiją — ponia Kroli ir jos sūnėnas. Šis 
liovėsi medžiojęs, atsisakydavo vaišių pas Fadlstoną, nebepietaudavo 
Madberio karininkų klube. Didžiausias malonumas jam būdavo nusi- 
bastyti į Krolio pastoratą, kur vykdavo ir panelė Kroli. O kadangi 
mamytė sirgo, kodėl gi baroneto mergaitėms nenukakti ten su pane- 
le Šarp? Tad vaikai (mielos mergytės!) ir ateidavo ten su panele Šarp. 
O vakare kai kurie svečiai grįždavo namo pėsti. Aišku, ne panelė Kroli, 
ji verčiau važiuodavo savo karieta. Bet pasivaikščiojimas mėnesie- 
noje pastorato laukais, paskui pro mažuosius parko vartelius, per tam- 
sią giraitę ir Karalienės Krolio alėja, kai mėnulio šviesa kaitaliojasi 
su šešėliais, būdavo žavus tokiems gražių vaizdų mėgėjams kaip ka- 
pitonas Krolis ir Rebeka. 

— Ak, tos žvaigždės, tos žvaigždės! — sakydavo panelė Rebeka, 
pakeldama savo spindinčias žalias akis.— Aš pati jaučiuosi beveik 
bekūnė dvasia, kai žvelgiu į jas! 

— O... taip! Hm!.. Po velnių! Taip, lygiai taip ir aš jaučiuosi, 
panele Šarp,— atsakydavo antrasis entuziastas.— Ar jums nekliudo 
mano cigaras, panele Šarp? 

Panelė Šarp mėgo cigaro dūmus atvirame ore labiau už viską pa- 
saulyje. Ir ji net pabandė be galo grakščiai pati parūkyti: truputį už- 
sitraukė, negarsiai šūktelėjo, sukikeno ir grąžino tą delikatesą kapito- 
nui, O jis raitydamas ūsus ėmė taip papnoti cigarą, kad pasirodė ryški 
liepsnelė, raudonu tašku žėrinti tamsiame parke. 

— Po velnių... 0-0! Dievaži. .. 0-0, — dievagojosi kapitonas.— 
Puikiausias cigaras, kokį esu kada nors rūkęs!.. 

Mat jo intelektas ir sugebėjimas šnekėtis buvo irgi puikūs ir visai 
tiko jaunam stambiam dragūnui. 

Seras Pitas, rūkydamas pypkę prie alaus bokalo ir kalbėdamasis 
su Džonu Horoksu apie aviną, kurį norėjo pjauti, pro kabineto langą 
pastebėjo šitaip vaikštinėjančią porelę ir baisiai keikdamasis prisiekė, 
kad jeigu ne panelė Kroli, čiuptų Rodoną už sprando ir ištrenktų pro 
duris kaip paskutinį niekšą. 

— Nieko sau paukštelis, ką ir sakyti, — pastebėjo ponas Horok- 
sas.— Ir jo liokajus Fletersas — geras krienas. Pakėlė tokį triukšmą 
šeimininkės kambaryje dėl pietų ir alaus kaip koksai lordas! Bet man 
atrodo, — pridūrė jis, truputį patylėjęs, — kad panelė Šarp tinka jam 
į porą, sere Pitai. 

Ir ji iš tikrųjų tiko į porą — ir tėvui, ir sūnui. 


XII skyrius, 
GANA SENTIMENTALUS 


Dabar mums metas palikti Arkadiją ir jos mielus gyventojus su 
jų kaimiškomis dorybėmis ir keliaut atgal į Londoną, kad zalėtume 
sužinoti, kas nutiko panelei Amelijai. 

„Mums ji nė kiek nerūpi, — smulkia dailia rašysena rašo kažkokia 
nežinoma korespondentė lape su rausvu antspaudu.— Ji blanki ir ne- 
skoninga“, — ir priduria dar kelias tokias pat malonias pastabas; jų 
iš viso būčiau nė neminėjęs, jeigu, teisybę sakant, nebūtų nuostabus 
komplimentas jaunai merginai, kuriai jos skirtos. 

Argi mielas skaitytojas, pažįstantis aukštuomenę, niekada negirdė- 
jo panašių pastabų iš savo geraširdžių draugių, kurios visuomet ste- 
bisi, kuo gi jus galėjo sužavėti toji panelė Smit arba kas galėjo paska- 
tinti majorą Džonsą pasipiršti tai paikai, menkai, kvailai besišypsan- 
čiai panelei Tompson, kuri neturi kuo daugiau didžiuotis kaip tik savo 
vaškinės lėlės veidu? Na ir iš tiesų, kas gi nepaprasta tie rausvi skruos- 
tai ir mėlynos akys? — klausia mielos moralistės ir išmintingai už- 
simena, kad įgimti gabumai, išsilavinimas, panelės Manjal „Klausi- 
mų“ *! išstudijavimas, botanikos bei geologijos žinios (kiek jų reikia 
damai), mokėjimas eiliuoti, sugebėjimas barškinti sonatas Herco ** 
metodu ir taip toliau — daug vertesni moters bruožai negu tos nepa- 

tvarios grožybės, kurios per kelerius metus neišvengiamai nublunka. 
Tikrai labai pamokoma pasiklausyti, kaip moterys samprotauja apie 
menką grožio vertę ir jo nepatvarumą. 

Bet nors dorybė yra daug vertesnė, ir toms bedalėms būtybėms, 
kurioms teko nelaimė būti dailaus gymio, reikia tolydžio priminti, kas 
jų laukia, ir nors labai gali būti, kad herojiškas moters charakteris, 
kuriuo taip gėrisi moterys, yra daug garbingesnis ir gražesnis dalykas 
negu miela, skaisti, besišypsanti, švelni mažutė namų deivė, kurią taip 
garbina vyrai, vis dėlto pastarosios, žemesniosios rūšies moterys gali 
pasiguosti tuo, kad, šiaip ar taip, vyrai tikrai žavisi jomis ir, nepaisy- 
dami visų malonių mūsų draugių įspėjimų bei protestų, mes vis dėlto 
neišsižadame savo baisios, beprotiškos klaidos ir neišsižadėsime, kol 
gyvi. Nuo savęs turiu pridurti, kad nors tiek sykių man kartojo įvairūs 
asmenys, kuriuos aš labai gerbiu, jog panelė Braun — tuščia mer- 
giukštė, jog ponia Vait neturi nieko daugiau kaip tik savo petit minois 
chiffonnė *, o ponia Blek nesugeba nė žodelio ištarti, vis dėlto neabe- 
joju, kad mano pokalbiai su ponia Blek buvo labai malonūs (žinoma, 
miela ponia, jų paslaptis neatskleidžiama); aš matau, kad visi vyrai 
susispietę aplink panelės Vait kėdę, o visi jaunikaičiai rungtyniauja, 
norėdami pašokti su panele Braun. Todėl mane ima pagunda tikėti, 
jog geriausias komplimentas moteriai — kada ją paniekina savosios 
lyties atstovės. 

Jaunos merginos, Amelijos draugės, puikiausiai jai šitaip pasi- 
tarnavo. Pavyzdžiui, vargu ar buvo koks kitas klausimas, dėl kurio 
taip gerai sutardavo abi panelės Osborn, Džordžo seserys ir mesde- 
moiselles** Dobin, kaip menkindavo Amelijos privalumus ir stebė- 
davosi, kaip ji galinti kuo nors žavėti jų brolius. 

— Mes elgiamės su ja maloniai, — sakydavo abi panelės Osborn, 
dvi puikios juodbruvos merginos, turinčios geriausias guvernantes, 
mokytojas ir modistes. 

Ir jos elgdavosi su Amelija taip nepaprastai maloniai ir atlaidžiai 
ir globodavo taip nepakenčiamai, jog vargšelė jų akivaizdoje iš tikrųjų 
netekdavo žado ir atrodydavo tokia kvailutė, kokia jos ją ir laikė. Ame- 
lija visomis išgalėmis stengėsi jas pamilti, kaip to reikalavo pareiga ir 
kaip būsimojo vyro seseris. Ji praleisdavo su jomis „ilgus rytme- 
čius“ — nuobodžiausias ir niūriausias valandas. Ji važiuodavo su 


* Dailų veidelį (pranc.). 
+» Panelės (pranc.). 

jomis ir su panele Virt, prakaule senmerge, iškilmingai pasivažinėti 
didžiąja jų šeimos karieta. Jos veždavosi ją pramogai į senovinės mu- 
zikos koncertus ir oratorijas, į šv. Povilo bažnyčią pasigrožėti prieg- 
laudos vaikais, tačiau Amelija taip bijodavo savo draugių, jog beveik 
nedrįsdavo parodyti, kaip jaudina ją vaikų giedama giesmė. Osbornų 
namai buvo jaukiai įrengti, jų tėvelio stalas gausus ir skanus, jų drau- 
gija kilni ir elegantiška, jų savigarba nuostabi; jie turėjo geriausią 
klauptą prieglaudos bažnyčioje; visi jų įpročiai buvo iškilmingi ir tvar- 
kingi, 0 visos pramogos — nepakenčiamai nuobodžios ir labai pado- 
rios. Po kiekvieno Amelijos vizito (ak, kaip ji džiaugdavosi, kai jis 
pasibaigdavo!) panelė Džeinė Osborn ir panelė Marija Osborn, taip 
pat Virt, senmergė guvernantė, klausinėdavo viena kitą, vis labiau 
ir labiau negalėdamos atsistebėti: 

— Kuo gi šis padaras galėjo patikti Džordžui? 

— Kaipgi čia dabar? — gali sušukti kuris priekabus skaitytojas. 

Kaip gali būti, kad Amelija, kuri mokykloje turėjo tiek draugių 
ir buvo taip mylima, vos išėjusi į pasaulį, su panieka sutinkama savosios 
kritiškos lyties atstovių? Mano mielas pone, juk panelės Pinkerton 
įstaigoje nebuvo nė vieno vyro, išskyrus seną šokių mokytoją. Negi 
galėjo mergaitės dėl jo susipykti? Bet kai Džordžas, jų dailusis bro- 
lis, ėmė tuoj po pusryčių sprukti iš namų ir pietauti svetur pustuzinį 
kartų per savaitę, nenuostabu, kad užmirštosioms seserims tas truputį 
uždavė širdį. Kai jaunasis Bulokas (iš Lombardo gatvės „Halkerio, 
Buloko ir Ko“ banko), kuris pastaruosius du sezonus sukosi apie pa- 
nelę Mariją, sumanė pakviesti Ameliją šokti kotiljono, argi, jūsų nuo- 
mone, tai galėjo patikti minėtajai damai? Ir vis dėlto ji, kaip ir dera 
tokiai nuoširdžiai ir atlaidžiai būtybei, pasisakė esanti labai patenkin- 
ta. „Aš taip džiaugiuosi, kad jums patinka mieloji Amelija, — labai 
karštai pareiškė ji ponui Bulokui po šokio.— Ji susižadėjusi su mano 
broliu Džordžu. Niekuo ypatingu nepasižymi, bet yra labai gero būdo, 
labai nuoširdi ir paprasta mergaitė, visi mūsiškiai taip ją myli!“ Miela 
mergaitė! Kas galėtų suvokti, kokius stiprius jausmus išreiškė šis entu- 
ziastingas „taip“? 

Panelė Virt ir šios dvi mylinčios merginos taip rimtai ir dažnai 
kaldavo Džordžui Osbornui į galvą, kokia begalinė esanti jo auka ir 
koks jis esąs romantiškai kilnus, dėl Amelijos visko atsisakydamas, 
jog man atrodo, kad jis iš tiesų ėmė laikyti save vienu iš žymiausių 
britų kariuomenės vyrų ir leidosi mylimas, nuolankiai paklusdamas 
likimo valiai. 

Beje, nors Džordžas, kaip jau sakyta, kiekvieną rytą išeidavo iš 
namų ir pietaudavo svetur šešis kartus per savaitę, 0 jo seserys many- 
davo, jog tas apdujęs jaunuolis nesitraukia nuo panelės Sedli sijono, 
iš tikrųjų jis ne visuomet budavo su Amelija, kai, visų nuomone, leis- 
davo laiką prie jos kojų. Šiaip ar taip, ne kartą pasitaikė, kad kai ka- 
pitonas Dobinas užsukdavo aplankyti savo draugo, panelė Osborn 
vyresnioji (kuri būdavo labai paslaugi kapitonui ir susidomėjusi klau- 
sydavosi jo kariškų istorijų ir teiraudavosi apie jo brangios mamytės 
sveikatą) šypsodamasi parodydavo į kitą aikštės pusę ir sakydavo: 

— O, jei jums reikia Džordžo, turite eiti pas Sedlius. Mes nemato- 
me jo nuo ryto ligi nakties! 

Į tokias kalbas kapitonas sumišęs dirbtinai nusijuokdavo ir, kaip 
pridera tikram aukštuomenės žmogui, nukreipdavo šneką į kuriuos 
nors bendrus, visus dominančius klausimus, tokius kaip opera, pas- 
kutinė princo puota Karlton Hauze““ arba oras — palaiminga kiek- 
vieno draugijos pokalbio tema. 

— Na, ir prasčiokas tas tavo bernelis! — išvykus kapitonui, panelė 
Marija sakydavo panelei Džeinei.— Ar pastebėjai, kaip jis paraudo, 
kai paminėjau, kad vargšas Džordžas savo nuolatinėje tarnyboje? 

— Labai gaila, Marija, kad Frederikas Bulokas nė iš dalies nėra 
toks kuklus kaip jis, — atsakydavo vyresnioji sesuo, atmesdama galvą. 

— Kuklus? Tu nori pasakyti — nerangus, Džeinė! Aš visiškai 
nenorėčiau, kad Frederikas perplėštų man muslino suknelę, kaip pa- 
darė kapitonas Dobinas per pobūvį pas ponią Perkins. 

— Tavo suknelę? Cha cha! Kaip jis galėjo? Juk šoko su Amelija! 

Iš tikrųjų kapitonas Dobinas šitaip parausdavo ir atrodydavo toks 
sumišęs todėl, kad prisimindavo vieną aplinkybę, kurios, jo manymu, 
neverta pasakoti merginoms — būtent kad jau buvo užėjęs į pono 
Sedlio namus, žinoma, sakydamas ieškąs Džordžo, o Džordžo ten ne- 
buvo, tik vargšė Amelija labai liūdnu, ilgesingu veideliu sėdėjo prie 
svetainės lango. Persimetusi su kapitonu viena kita visai bereikšme 
fraze, ji išdrįsdavo paklausti, ar teisybė, kad pulkas netrukus būsiąs 
pasiųstas į užsienį ir ar kapitonas Dobinas matęs tą dieną poną Os- 
borną? 

Pulkui tuo tarpu dar nebuvę įsakyta vykti į užsienį, ir kapitonas 
Dobinas nematęs Džordžo. 

— Tikriausiai jis pas savo seseris, — tardavo kapitonas.— Gal 
man nueiti ir atvesti tą tinginį? 

Dėkinga Amelija maloniai ištiesdavo jam ranką, o kapitonas nu- 

žingsniuodavo į kitą aikštės pusę. Amelija laukdavo, bet Džordžas 
taip ir neateidavo. 

Vargšė švelni širdelė! Visą laiką viliasi ir plaka, ilgisi ir pasitiki. 
Kaip matote, apie tokį gyvenimą maža ką tegalime parašyti. Labai 
retai jame pasitaiko tai, ką jūs vadinate įvykiu. Kasdien tik vienas 
jausmas — kada jis ateis? Ir gulant, ir keliantis ta pati mintis. Man 
atrodo, kad tuo laiku, kai Amelija klausinėdavo kapitoną Dobiną apie 
Džordžą, pastarasis Svolou gatvėje lošdavo biliardą su kapitonu Ke- 
nonu. Džordžas buvo linksmas vyrukas, mėgo žmonėtis ir pasižymė- 
jo visuose žaidimuose, kur tik reikia vikrumo. 

Kartą, kai jis neatėjo tris dienas, panelė Amelija užsidėjo skrybė- 
laitę ir veržte įsiveržė į Osbornų namus. 

— Kaip — palikote mūsų brolį vieną ir atėjote čia? — tarė mer- 
ginos.— Ar susivaidijote su juo, Amelija? Papasakokite! 

Ne, iš tikrųjų juodu nesusivaidiję. . . 

— Ir kas galėtų su juo susivaidyti! — tarė Amelija pilnomis aša- 
rų akimis. 

Ji tik atėjusi. .. aplankyti brangių draugių, juk jos taip ilgai nesi- 
mačiusios. Ir tą dieną ji atrodė tokia kvailutė ir taip sumišusi, kad pa- 
nelės Osborn ir jų guvernantė, spoksodamos į Ameliją, kai ta ėjo namo 
nuliūdusi, stebėjosi labiau negu bet kada, kuo ji galėjo sužavėti Džor- 
džą. 

Kur čia nesistebėsi? Negi Amelija galėtų atverti savo baikščią šir- 
delę, kad šios damos imtų ją varstyti įžūliomis juodomis akimis? Visų 
geriausia buvo susitraukti ir pasislėpti. Aš žinau, kad jaunosios Osborn 
puikiai nusimanė apie kašmyro skaras arba rausvo satino sijonus, 
ir kai panelė Terner nudažė savąjį purpurine spalva ir perdirbo 
į žaketą, o panelė Pikford iš šermuonėlių apykaklės pasidarė movą 
ir apvadus, žinokite, kad šie pasikeitimai neliko minėtųjų gudruolių 
nepastebėti. Bet, matote, yra daug žavesnių dalykų negu visi kailiai 
ir satinai, negu visi didingi Saliamono lobiai ir visi karalienės Sabos 
rubai — dalykų, kurių grožio nepastebi daugelio žinovų akys. Ir yra 
žavių kuklių sielų, kurias užtinkate kvepiančias ir žydinčias ramia- 
me pavėsyje; yra taip pat sodo puošmenų, gėlių, didumo sulig varine 
keptuve, kurias išvydusi gali sutrikti ir pati saulė. Panelė Sedli nebuvo 
saulėgrąžų giminės, ir, mano nuomone, būtų priešinga visiems propor- 
cijos dėsniams piešti žibuoklę tokio dydžio kaip pilnaviduris jurginas. 

Iš tikrųjų taip! Gera mergaitė, tupinti tėvų lizde, dar negali pakelti 
daugelio tų jaudinančių nuotykių, į kuriuos paprastai pretenduoja 

romano herojai. Kilpos ir šratai graso suaugusiems paukščiams, ieš- 
kantiems maisto svetur, kartais juos gali užklupti ir vanagas, nuo 
kurio jiems pavyksta pasprukti arba tenka ir žūti, tačiau jaunikliai 
lizde gyvena labai ramiai ir visai neromantiškai, tupėdami pūkuose 
ir šiauduose, kol ateina ir jų eilė išskleisti sparnus. Kol Beki Šarp jau 
skraidė savais sparnais provincijoje, šokinėdama nuo šakelės ant ša- 
kelės tarp daugybės spąstų, išvengdama pavojų ir sėkmingai lesioda- 
ma maistą, Amelija gyveno jaukiai įsitaisiusi savo namuose Raselo 
aikštėje. Jeigu ir pasirodydavo žmonėse, tai tik vyresniųjų globojama, 
ir atrodė, kad nieko pikta negalėtų ištikti jos arba tų turtingų, džiu- 
gių ir patogių namų, kuriuose ji buvo meiliai saugoma. Mamytė ryt- 
mečiais turėdavo savų pareigų ir kasdien važinėdavosi, su malonumu 
lankydavosi svečiuose, keliaudavo po krautuves — turtingoms Lon- 
dono damoms tai yra pareiga arba, jei jums patinka, profesija. Tėtis 
buvo užsiėmęs savo paslaptingomis operacijomis Sityje, kur gyveni- 
mas virte virė anais laikais, kai karas siautėjo visoje Europoje, o im- 
perijų likimas buvo statomas ant kortos; kai laikraštis Courier turėjo 
dešimtis tūkstančių prenumeratorių; kai vieną dieną ateidavo žinia 
apie Vitorijos mūšį'“V, kitą — apie Maskvos gaisrą arba per pietus 
Raselo aikštėje nuaidėjęs laikraščių pardavėjo ragas pranešdavo tokį 
faktą kaip: „Mūšis prie Leipcigo — dalyvavo šeši šimtai tūkstančių 
vyrų — prancūzai visiškai sutriuškinti — du šimtai tūkstančių žu- 
vusių“. Porą kartų senasis Sedlis parėjo namo labai susirūpinęs; ir 
nieko nuostabaus, kai tokios naujienos jaudino visas Europos širdis 
ir biržas. 

Tuo tarpu Blumsberyje, Raselo aikštėje, laikas slinko taip, lyg 
Europoje gyvenimas nebūtų nė trupučio sutrikęs. Pasitraukimas nuo 
Leipcigo'?' nė kiek neatsiliepė patiekalams, kuriuos Sembas valgy- 
davo tarnų kambaryje; sąjungininkai įsiveržė į Prancūziją, o pietų 
varpas kaip ir visuomet skambėdavo penktą valandą. Aš nemanau, 
kad vargšei Amelijai bent kiek rūpėjo, kaip pasibaigė Brijeno ir Mon- 
mireilio mūšiai'?*, ar kad ji būtų rimtai susidomėjusi karu, kol impera- 
torius atsisakė sosto: tada ji suplojo rankomis, pasimeldė — ak, su 
kokiu dėkingumu! — ir nepaprastai susijaudinusi puolė Džordžui Os- 
bornui į glėbį, nustebindama visus, kas tik matė, kaip audringai prasi- 
veržė jos jausmai. Iš tiesų taika paskelbta, Europa gali tikėtis ramy- 
bės, korsikietis parblokštas, ir leitenanto Osborno pulkas negaus įsa- 
kymo žygiuoti į užsienį. Šitaip samprotavo Amelija. Europos likimas 
jai buvo Džordžas Osbornas. Praėjo jam visi pavojai, ir Amelija giedo- 

jo Te Deum. Jis buvo jos Europa, jos imperatorius, jos sąjungininkai 
monarchai ir šviesiausias princas regentas. Jis buvo jos saulė ir mė- 
nulis, ir, mano manymu, ji galvojo, kad didysis fejerverkas ir poky- 
lis Menšen Hauze!“?, suruošti sąjungininkų valdovams pagerbti, bu- 
vo skirti vien Džordžui Osbornui. 


Mes jau kalbėjome apie klastą, savimeilę ir skurdą kaip niūriuo- 
sius mokytojus, kurie išauklėjo vargšę panelę Šarp. O panelės Ameli- 
jos Sedli paskutinė auklėtoja buvo meilė, ir tikrai nuostabu, kokią 
pažangą padarė mūsų jaunoji dama, vadovaujama šios populiarios 
mokytojos. Kasdien nuolatos lavindavosi pas šitą įžymiąją, tobu- 
liausią mokytoją, per penkiolika ar aštuoniolika mėnesių kaip daug 
Amelija sužinojo paslapčių, apie kurias nieko neišmano nei panelė 
Virt, nei anos juodaakės merginos, gyvenančios anapus skvero, 
nei pati Čizviko panelė Pinkerton! Na, ir iš tiesų ką galėtų apie 
tai išmanyti tokios pedantiškos ir padorios merginos? Panelės P. ir V. 
nė girdėti negirdėjusios apie tą švelnią aistrą, aš nedrįsčiau šitaip apie 
jas nė pagalvoti. Panelė Marija Osborn, tiesa, buvo „prisirišusi“ prie 
Frederiko Augusto Buloko iš „Halkerio, Buloko ir Buloko“ firmos, 
bet jos prisirišimas buvo itin garbingas ir ji lygiai mielai būtų tekėjusi 
už vyresniojo Buloko, nes visos jos mintys sukosi apie tai, kas ir turi 
rūpėti kiekvienai gerai išauklėtai merginai: apie namus Park Leine, 
užmiesčio vilą Vimbldone, apie puikią karietą, porą puikių didelių 
arklių ir liokajus, pagaliau apie ketvirtadalį žymiosios „Halkerio ir 
Buloko“ firmos metinio pelno, žodžiu, apie visus tuos privalumus, 
kuriuos įkūnijo Frederikas Augustas. Jei tada būtų buvę madingi 
apelsinų žiedai (tos jaudinančios moteriškosios skaistybės emblemos, 
mūsų importuotos iš Prancūzijos, kur įprasta dukteris vedybomis 
parduoti), tai panelė Marija, be abejo, būtų užsidėjusi šį nekaltybės 
vainiką ir atsisėdusi į karietą greta seno plikio, raudonanosio, podagros 
susukto Buloko vyresniojo; ir ji kuo kukliausiai būtų paskyrusi jo 
laimei gražų savo gyvenimą. Tačiau senasis džentelmenas jau buvo 
vedęs, todėl Marija atidavė savo jauną širdį jaunesniajam partneriui. 
O žavūs apelsinų žiedai! Aną dieną mačiau, kaip panelė Troter (mer- 
gautinė pavardė) jais pasipuošusi įsėdo į karietą prie šv. Jurgio bažny- 
čios Hanoverio aikštėje, o jai iš paskos įklibino lordas Matuzalis. Su 
kokiu mielu, žavingu kuklumu ji užtraukė karietos užuolaidas — o 
mielas, nekaltas padarėlis! Į jų sutuoktuves atriedėjo pusė Tuštybės 
mugės karietų. 

Ne tokia meilė baigė auklėti panelę Ameliją ir per vienerius metus 
gerą mergaitę pavertė gera jauna moterimi, kad tučtuojau, kai tik 
išmuš laimingoji valanda, taptų gera žmona. Toji mergina (galbūt jos 
tėvai ir labai neprotingai pasielgė, skatindami dukterį ir kurstydami ją 
taip dievinti savo mylimąjį ir gyventi paikomis romantiškomis svajo- 
nėmis) visa širdimi pamilo jo didenybės tikrosios tarnybos jauną kari- 
ninką, su kuriuo mes jau trumpai susipažinome. Ji pradėdavo galvoti 
apie jį vos nubudusi, ir jo vardas būdavo paskutinis, kurį ji paminė- 
davo vakarinėse maldose. Ji niekada nebuvo mačiusi tokio gražaus, 
tokio protingo vyro: kaip jis puikiai joja ant žirgo, kaip šoka, iš viso 
koks didvyris! Žmonės kalba apie tai, kaip nusilenkia princas regentas! 
Bet argi palyginti su tuo, kaip nusilenkia Džordžas? Amelija buvo 
mačiusi poną Bramelą, kurį visi taip baisiai gyrė. Bet argi galima 
palyginti tokį žmogų su Džordžu? Net tarp visų operą lankančių dabitų 
(tomis dienomis buvo dabitų, dėvinčių tikras operos skrybėles'?*) 
nebuvo nė vieno, kuris jam prilygtų. Jis tiko tiktai būti pasakų karalai- 
čiu, ir, ak, koks jis buvo kilniaširdis, kad teikėsi pažvelgti į tokią kuklią 
Pelenę! Jei panelė Pinkerton būtų buvusi Amelijos patikėtinė, tikriau- 
siai būtų mėginusi atšaldyti šį aklą dievinimą, bet vargu ar būtų ką 
pešusi. Tokia kai kurių moterų prigimtis ir instinktas. Vienos sutvertos 
intriguoti, o kitos — mylėti, ir aš linkiu kiekvienam garbingam vien- 
gungiui, skaitančiam šias eilutes, pasirinkti tos rūšies žmoną, kuri jam 
labiausiai tiks. 

Paveikta šito visa nustelbiančio jausmo, panelė Amelija nedovano- 
tinai pamiršo dvylika savo brangių draugių Čizvike, kaip tokios savi- 
mylos paprastai ir pasielgia. Ji, kaip žinome, apie tą vieną dalyką ir 
tegalvojo, o panelė Soltair buvo per šalta, kad galėtų būti patikėtinė, 
parašyti panelei Svorts, jaunajai garbiniuotgalvei įpėdinei iš Sent Kit- 
so, Amelijai nė į galvą neatėjo. Per atostogas ji buvo pasikvietusi mažą- 
ją Laurą Martin ir, man atrodo, patikėjo jai savo paslaptį ir pažadėjo, 
kad Laura galės atvykti ir apsigyventi pas ją, kai ji bus ištekėjusi; be 
to, pripasakojo Laurai apie meilės aistrą begalę dalykų, kurie tai 
mergaitei turėjo būti nepaprastai naudingi ir nauji. Deja, deja! Bijau, 
kad vargšė Emi nebuvo visiškai nuoseklaus būdo! 

Ką gi veikė tėvai, kad leido jos mažai širdelei taip smarkiai plakti? 
Senasis Sedlis, atrodo, menkai paisė visų dalykų. Pastaruoju metu jis 
buvo labai susirūpinęs, ir Sičio reikalai buvo jį visai užvaldę. Ponia 
Sedli buvo tokia romi ir nesmalsi moteris, kad net nepavyduliavo. 
Ponas Džozas buvo išvykęs, mat jį Čelteneme šturmavo kažkokia našlė 

airė. Amelija tvarkėsi namuose viena — ak, kartais per daug vičvie- 
na — ne dėl to, kad būtų kada nors suabejojusi, Džordžui juk reikia 
būti raitosios gvardijos kareivinėse, ir jį ne visuomet išleidžia iš 
Četemo! Kai būna mieste, jam reikia pasimatyti su draugais bei sese- 
rimis ir pasirodyti aukštuomenėje (juk jis — tikra kiekvienos draugijos 
puošmena), o pulke būna per daug pavargęs, kad galėtų rašyti ilgus 
laiškus. Žinau, kur Amelija slepia jo laiškų ryšulėlį, ir galiu vogčiomis 
įslinkti į jos kambarį ir išslinkti kaip Jakimas!“?. Kaip Jakimas? Ne, tai 
negražus vaidmuo. Aš pasielgsiu kaip mėnulio šviesa ir, nieko blogo 
nedarydamas, žvilgtelėsiu į patalą, kuriame guli ir sapnuoja ištikimybė, 
grožis ir nekaltybė. 

Osborno laiškai buvo trumpi ir kareiviško stiliaus, bet, reikia 
pripažinti, panorėję įdėti panelės Sedli laiškus, rašytus ponui Osbor- 
nui, turėtume ištęsti šį romaną iki tokios daugybės tomų, jog nebeišt- 
vertų nė sentimentaliausias skaitytojas. Amelija ne tik prirašydavo 
didžiausius lapus, bet ir su stebėtinu užsispyrimu braukydavo juos. Be 
mažiausio sąžinės graužimo nurašydavo ištisus puslapius iš poezijos 
knygų, aistringai pabraukdavo žodžius ir ištisus sakinius; žodžiu, įpras- 
tu būdu rodė savo jausmus. Amelija nebuvo herojė. Jos laiškuose 
mirgėte mirgėjo pasikartojimų. Rašydama ji kartais nelabai paisydavo 
gramatikos taisyklių, kurdama eilėraščius labai laisvai elgdavosi su 
ritmu. Bet, o mesdames, jei jums neleidžiama sujaudinti širdžių be 
sintaksės taisyklių ir jei jūsų negalima pamilti, kol nežinote, kuo ski- 
riasi trimetras nuo tetrametro, tegu eina po velnių visa poezija ir tegu 
niekingai pragaišta visi mokytojai! 


XIII skyrius, 
SENTIMENTALUS IR KITOKS 


Bijau, kad džentelmenas, kuriam panelė Amelija adresuodavo sa- 
vo laiškus, buvo kietaširdis kritikas. Tiek daug laiškučių pasivydavo 
leitenantą Osborną, kur tik jis nuvažiuodavo, kad jis beveik ėmė gė- 
dytis savo draugų karininkų juokų ir įsakė tarnui niekur kitur jų ne- 
įteikti, kaip tik jo kambaryje. Kažkas matė, kaip jis užsidegė cigarą 
vienu iš tų laiškučių, didžiausiam kapitono Dobino siaubui: jis, esu tik- 
ras, už tokį dokumentą būtų davęs banknotą. 

Kurį laiką Džordžas stengėsi laikyti šitą liaison* paslaptyje. Kad 
čia buvo įsivėlusi moteris — to jis neginčijo. „Ir ne pirma! — tvirtino 
jaunesnysis leitenantas Šaukščius jaunesniajam leitenantui Šeriui.— 
Tasai Osbornas — tikras velnio vaikas. Demeraroje viena teisėjo duktė 
dėl jo vos iš proto neišsikraustė, o paskiau, atsimeni, ta gražioji kvarte- 
ronė iš Sent Vinsento? O kai sugrįžo namo, sako, jis tapęs tikru Don 
Žuanu, dievaži!“ 

Šerys ir Šaukščius manė, kad būti „tikru Don Žuanu, dievaži“ 
yra viena puikiausių vyro savybių, ir jauni pulko vyrai nepaprastai 
vertino Osborną. Jis buvo išgarsėjęs lengvąja atletika, išgarsėjęs daina- 
vimu, išgarsėjęs parade. Dosniai švaistė pinigus, kurių jam apsčiai duo- 
davo tėvas. Osborno drabužiai buvo geriau pasiūti negu bet kurio kito 
jo pulko draugo, ir jis turėjo jų daugiau už kitus. Galėjo išgerti dau- 
giau už bet kurį kitą pulko karininką, neišskiriant nė senojo pulki- 
ninko Sunkiasvorio. Mokėjo kumščiuotis geriau už eilinį Krumplį (ku- 
ris jau seniai būtų buvęs kapralas, jei ne girtuokliavimas, ir kuris da- 
lyvaudavo viešose bokso rungtynėse) ir buvo visų geriausias golfo 
mušėjas ir kriketo puolėjas pulko klube. Jis jodinėjo nuosavu žirgu 
Žaibu ir Kvebeko lenktynėse laimėjo įgulos prizą — taurę. Ne vien 
tik Amelija garbino Osborną. Šerys ir Šaukščius laikė jį savotišku 
Apolonu, Dobinas pranašavo, kad jis tapsiąs Kraitonu Nuostabiuo- 
ju'““. o ponia majorienė O'Daud pripažino, kad esąs elegantiškas 
vaikinas, primenąs jai Ficdžeraldą Fogartį, antrąjį Kas! Fogarčio 
sūnų. 

Taigi Šerys, Šaukščius ir visi kiti suko sau galvą romantiškiausiais 
spėliojimais, kas gi tokia esanti Osborno korespondentė. Anot jų, kokia 
nors įsimylėjusi Džordžą hercogo ar generolo duktė iš Londono, susi- 
žadėjusi su kitu, bet stačiai besikraustanti iš galvos dėl Osborno, ar- 
ba — parlamento nario žmona, pasisiūliusi pabėgti su juo ketvertu 
arklių; arba pagaliau dar kokia nors žavingai jaudinančios, roman- 
tiškos ir abiem pusėm nusikalstamos aistros auka. Bet nė vieno iš tų 
spėliojimų Osbornas nesiteikė nors truputį nušviesti, paliko savo gau- 
siems garbintojams ir draugams patiems sukurti visą istoriją. 

Ir tikroji padėtis iš viso niekada nebūtų paaiškėjusi, jei ne kapitono 
Dobino nesantūrumas. Vieną dieną jis pusryčiavo karininkų klube, 
tuo tarpu Plepys, pulko gydytojo padėjėjas, ir du anksčiau minėti 
garbingi vyrai narstė Osborno meilės istoriją. Šerys tvirtino, jog toji 


* Ryšį (pranc.). 

dama — hercogo duktė iš karalienės Šarlotės dvaro, o Plepys dieva- 
gojosi, kad ji esanti blogiausio vardo operos dainininkė. Išgirdęs šiuos 
žodžius, Dobinas taip susierzino, jog (nors jo burna tą valandėlę bu- 
vo pilna kiaušinių ir duonos su sviestu, ir jam iš viso nereikėjo ničnieko 
sakyti) vis dėlto neišlaikė ir išpyškino: 

— Plepy, tu kvailas per visą pilvą! Visada tauški niekus ir liežu- 
vauji. Osbornas neketina nei bėgti su hercogo dukra, nei suvedžioti 
modistės. Panelė Sedli — viena iš žavingiausių merginų, kurios kada 
nors yra gyvenusios. Jis jau seniai su ja susižadėjęs. Ir žmogus, kuris 
drįsta tarti apie ją blogą žodį, tegu to nedaro man girdint. 

Nepaprastai paraudęs, Dobinas nutilo ir iš susijaudinimo vos neuž- 
springo arbata. Per pusvalandį ši žinia pasklido visame pulke, ir tą 
patį vakarą ponia majorienė O'Daud parašė savo mošai Glorvinai 
į O'Daudstauną, kad neskubėtų iš Dublino: jaunasis Osbornas jau se- 
niai — deja, per anksti — susižadėjęs. 

Tą patį vakarą prie taurelės viskio su punšu ji pasveikino leite- 
nantą atitinkama kalba, ir šis įsiutęs nuėjo namo iškolioti Dobino (ku- 
ris, atsisakęs dalyvauti ponios majorienės O'Daud vakare, tūnojo sa- 
vo kambary grodamas fleita ir, jei aš neklystu, rašė labai melancho- 
liškus eilėraščiukus) — iškolioti Dobino, kam išdavęs jo paslaptį. 

— Koks velnias prašė tave pliaukšti apie mano reikalus? — už- 
sipuolė pasipiktinęs Osbornas.— Kuriems perkūnams visas pulkas 
turi žinoti, kad aš ketinu vesti? Ir kam toji patauška sena ragana Pe- 
gi O'Daud turi valkioti mano vardą per savo prakeiktą vakarienę ir 
skelbti apie mano sužadėtuves visoms trims karalystėms? Pagaliau ko- 
kią teisę turi tu, Dobinai, sakyti, kad aš susižadėjęs, ir iš viso kištis į 
mano reikalus? 

— Man rodos...— pradėjo kapitonas Dobinas. 

— Spjaut man į tai, kas tau rodos, Dobinai! — pertraukė jį jau- 
nesnysis draugas. — Aš esu tau labai daug skolingas, žinau, velniškai 
gerai žinau! Bet nenoriu, kad tu man visada drožtumei pamokslus vien 
todėl, jog esi penkeriais metais vyresnis! Pakarkit, bet nepakęsiu ta- 
vo rodomo pranašumo, prakeiktos užuojautos ir globos! Taip, užuo- 
jautos ir globos! Norėčiau žinoti, kuo aš už tave prastesnis? 

— Ar tu susižadėjęs? — pertraukė jį kapitonas Dobinas. 

— O kas, velniai parautų, tau ar kam kitam darbo, susižadėjęs 
ar ne? 

— Tau dėl to gėda? — neatstojo Dobinas. 

— O kokią, norėčiau žinoti, jūs turite teisę mane šito klausti, po- 
ne? — tarė Džordžas. 

— Maloningas Viešpatie, negi tu nori pasakyti, kad žadi tas su- 
žadėtuves nutraukti? — paklausė Dobinas pašokdamas. 

— Kitaip tariant, tu mane klausi, ar aš garbingas žmogus? — 
piktai sušuko Osbornas.— Ar ne taip? Pastaruoju metu tu kreipies į 
mane tokiu tonu, kad tegu mane... jei aš ilgiau pakęsiu! 

— Ką giaš padariau? Tik pasakiau, kad tu apleidai žavią mergai- 
tę, Džordžai. Pasakiau, jog kai išvyksti į miestą, turėtum nueiti pas 
ją, 0 ne į lošimo namus prie Sent Džeimso. 

— Matyt, nori atgauti savo pinigus, — kreivai šyptelėjęs, tarė 
Džordžas. 

— Žinoma, noriu ir visada norėjau, kokia čia naujiena? — at- 
sakė Dobinas.— Tu kalbi, kaip dera dosniam vyrui. 

— Ne, po perkūnais, Viljamai, atsiprašau,— pertraukė Džor- 
džas, prabilus sąžinei.— Tu draugiškai padėjai man vienas Dievas 
žino kiek kartų! Išgelbėjai mane iš visokiausių bėdų. Kai gvardietis 
Krolis išlošė iš manęs tą sumą, būčiau pražuvęs, jei ne tu. Tikrai bū- 
čiau pražuvęs, aš tai žinau! Tačiau neturėtum su manim taip griež- 
tai elgtis, neturėtum nuolat manęs tardyti. Labai myliu Ameliją, die- 
vinu ją ir taip toliau. Nebūk toks piktas. Jai nieko neprikiši, aš tai 
žinau. Bet, matai, neįdomu laimėti ką nors, jei dėl to nekovoji. Vel- 
niai rautų! Pulkas ką tik grįžo iš Vest Indijos, man reikia truputį pa- 
siausti, 0 paskiau, kai vesiu, pasitaisysiu. Tikrai pasitaisysiu, garbės 
žodis! Ir... klausyk. .. Dobai, nepyk ant manęs, kitą mėnesį aš tau 
grąžinsiu šimtinę, nes žinau, kad tada tėvas man nepašykštės. Ir papra- 
šysiu Sunkiasvorį leidimo, nuvyksiu rytoj į miestą ir aplankysiu Ame- 
liją. .. Na, dabar tu patenkintas? 

— Ne, su tavimi, Džordžai, neįmanoma ilgai pyktis, — tarė gera- 
širdis kapitonas, — o dėl pinigų, brolau, tai juk pats žinai, jei man jų 
reikėtų, pasidalytum su manim paskutiniu šilingu. 

— Žinoma, garbės žodis, Dobinai, — nepaprastai didžiadvasiškai 
pareiškė Džordžas, nors, teisybę sakant, niekada neturėdavo atlie- 
kamų pinigų. 

— "Tik norėčiau, kad tu, Džordžai, pagaliau išsidūktum. Jeigu bu- 
tum matęs vargšės Emi veidelį, kai ji aną dieną klausinėjo apie tave, 
būtum trenkęs po perkūnais tuos biliardo rutulius! Drožk ir paguosk 
ją, nenaudėli! Padaryk ką nors jai pradžiuginti. Tiek maža tereikia. 

— Neabejoju, kad ji velniškai mane įsimylėjusi, — pareiškė pa- 

tenkintas savimi leitenantas ir nuėjo į karininkų klubą baigti vakaro 
linksmų draugų būrelyje. 

Tuo tarpu Raselo aikštėje Amelija žvelgė į mėnulį, kuris savo spin- 
duliais užliejo tą ramų kamputį lygiai taip pat kaip ir Četemo kareivi- 
nių aikštę, kur gyveno leitenantas Osbornas, ir galvojo apie tai, ką 
dabar veikia jos herojus. Gal apeina sargybinius, mąstė ji, o gal stovyk- 
lauja, gal sėdi prie sužeisto draugo lovos arba savo vienišame kam- 
barėlyje studijuoja karo meną. Ir jos švelnios mintys nuplasnojo į tolį, 
tarsi būtų buvę angelai ir turėję sparnus, paupiu nuskriejo į Četemą 
ir Ročesterį, skubėdamos dirstelėti į kareivines, kuriose buvo jos Džor- 
džas. .. Atsižvelgdamas į visa tai, džiaugiuosi, kad vartai buvo uždary- 
ti, ir sargybinis neleido niekam įeiti į kareivines. Todėl vargšas ange- 
lėlis sniego baltumo rūbais negalėjo išgirsti, kokias dainas bliovė mūsų 
vaikinai prie punšo su viskiu taurių. 

Kitą dieną po minėtojo trumpo pokalbio Četemo kareivinėse jau- 
nasis Osbornas, norėdamas parodyti, kad tesi savo žodį, susiruošė į 
miestą ir už tai buvo kapitono Dobino didžiai pagirtas. 

— Norėčiau nunešti jai kokią nors dovanėlę, — prisipažino Osbor- 
nas draugui, — tiktai kol tėvas neatrišo kapšo, mano kišenėje švil- 
pauja vėjas. 

Dobinas negalėjo leisti, kad šitoks geraširdiškumas bei dosnumas 
nueitų niekais, todėl aprūpino poną Osborną keliais svaro vertės bank- 
notais, kuriuos jis, truputį pasimaivęs, paėmė. 

Ir aš drįstu tvirtinti, jog Džordžas tikrai būtų nupirkęs Amelijai ką 
nors labai gražaus, tik, deja, lipant iš ekipažo Flito gatvėje, jo žvilgsnį 
patraukė dailus kaklaraiščio segtukas juvelyro vitrinoje — ir jis ne- 
pajėgė atsispirti. Užmokėjus už segtuką, jam beliko tiek mažai pinigų, 
kad jau nebebuvo kaip pareikšti savo gerumo. Bet nieko: galite būti 
tikri, kad Amelijai rūpėjo ne jo dovanos. Kai jis atvyko į Raselo aikš- 
tę, jos veidas nušvito taip, lyg Džordžas būtų buvęs saulės šviesa. Ne- 
žinia kiek dienų ir nemiegotų naktų rūpesčiai, baimė, ašaros, nedrąsūs 
nuogąstavimai, neramios godos buvo užmirštos per vieną akimirką, 
išvydus jai tokį pažįstamą, tokį pavergiantį šypsnį. Išdygęs svetainės 
tarpdury, Amelijai jis pasirodė tarsi spinduliuojąs, didingas, su pri- 
kvėpintomis žandenomis tikras dievaitis. Sembo veidą nutvieskė pri- 
jaučianti šypsena, kai jis pranešė, kad atvyko kapitonas Osbornas (to- 
kį laipsnį jis malonėjo suteikti jaunajam karininkui); pastebėjęs, kaip 
mergina krūptelėjo, nuraudo ir pašoko iš savo sekyklos prie lango, 
Sembas pasišalino; vos tik užsidarė durys, Amelija susijaudinusi pri- 

gludo prie leitenanto Džordžo Osborno krūtinės, lyg tai būtų buvęs 
vienintelis natūralus prieglobstis, kur ji galėtų pasislėpti. O vargše 
virpanti širdele! Puikiausias medis visoje girioje, tiesiausiu liemeniu ir 
tvirčiausiomis šaknimis, ir tankiausia lapija, kurį tu pasirinkai lizde- 
liui sukti ir burkuoti, galbūt jau pažymėtas nukirsti — ką gali žino- 
ti? — ir netrukus braškėdamas nugrius. Koks senas senas yra žmogaus 
palyginimas su medžiu! 

Džordžas tuo tarpu nepaprastai meiliai bučiavo Amelijai kaktą, 
švytinčias akis ir buvo labai malonus ir geras, o jai atrodė, kad dei- 
mantinis kaklaraiščio segtukas (kurio ji anksčiau nebuvo pastebėjusi) 
esąs gražiausias iš visų papuošalų, kokius yra mačiusi. 


Pastabus skaitytojas, įsidėmėjęs mūsų jaunojo leitenanto ankstesnį 
elgesį ir prisiminęs ką tik įvykusį jo ir kapitono Dobino trumpą pokal- 
bį, turbūt padarė šiokias tokias išvadas apie pono Osborno charakte- 
rį. Vienas cinikas prancūzas pasakė, kad meilės reikaluose esančios 
dvi šalys: viena myli, kita leidžia save mylėti. Galbūt kartais myli 
vyras, o kartais — moteris. Gal kartais koks nors apdujęs kaimo ber- 
nelis apsirikęs nejautrumą palaiko kuklumu, bukaprotiškumą — mer- 
gišku santūrumu, visišką tuštumą — žaviu drovumu, vienu žodžiu, 
žąsį — gulbe. Galbūt viena kita mūsų įsimylėjusi skaitytoja puošia 
asilą visu savo vaizduotės prašmatnumu ir žvilgesiu, žavisi jo buka- 
protiškumu kaip vyrišku kuklumu, garbina jo savimeilę kaip vyrišką 
pranašumą, laiko jo kvailumą didingu orumu ir elgiasi su juo kaip 
žavingoji fėja Titanija su vienu Atėnų audėju!“'. Man atrodo, jog 
esu matęs, kaip šiame pasaulyje vaidinamos tokios klaidų komedijos. 
Šiaip ar taip, tikra tai, kad Amelija laikė mylimąjį visų šauniausiu ir 
prašmatniausiu vyru imperijoje. Labai gali būti, jog ir pats leitenan- 
tas Osbornas taip manė. 

Džordžas buvo truputį padykęs — bet kiek jaunų vyrų yra pady- 
kusių, ir argi mergaitėms ne labiau patinka padaužos negu lepšiai? 
Jis dar neišsidūkęs, bet greit išsidūksiąs. Išeisiąs į atsargą — juk 
taika jau paskelbta ir Korsikos pabaisa uždaryta Elbos saloje, taigi 
nebėra progos gauti tarnybinį paaukštinimą ir jokių galimybių pa- 
rodyti neabejotinus karinius gabumus ir drąsą. Jo pajamų drauge su 
Amelijos dalimi pilnai pakaksią, kad juodu galėtų įsitaisyti jau- 
kų kampėlį kur nors provincijoje, kur puikiai galima mėgautis sportu. 
Ten Džordžas galėsiąs šiek tiek medžioti, šiek tiek ūkininkauti, ir juodu 
būsią labai laimingi. O vedusiam vyrui likti kariuomenėje — neįma- 

noma. Tik įsivaizduokite — ponia Džordž Osborn karininkų kvartale 
kokiame nors provincijos užkampyje. Arba, dar blogiau, Rytų arba 
Vakarų Indijoje, karininkų draugijoje, globojama ponios majorienės 
O'Daud! Amelija leipo juokais, klausydamasi Osborno pasakojimų 
apie ponią majorienę O'Daud. Jis per daug karštai mylįs Ameliją, kad 
leistų jai kęsti vulgarų tos baisios moters elgesį ir pasmerktų ją žiau- 
riam kario žmonos likimui. Savimi jis nesirūpinąs, ne, bet jo brangia- 
jai mergytei turėtų tekti tokia vieta visuomenėje, kuri tinka jo žmonai. 
Be abejo, Amelija pritarė visiems tiems planams, lygiai kaip būtų pri- 
tarusi bet kokiam kitam to paties autoriaus sumanymui. 

Šitaip šnekučiuodama ir statydama begales oro pilių (kurias Ame- 
lija puošė įvairiausiais gėlynais, pavėsingomis alėjomis, kaimo bažny- 
čiomis, sskmadieninėmis mokyklomis ir taip toliau, o Džordžo mintys 
krypo į arklides, šunidę, vyno rūsį), jaunoji porelė labai maloniai 
praleido porą valandų. O kadangi leitenantas galėjo būti mieste tik 
vieną dieną ir turėjo atlikti daugybę neatidėliotinų reikalų, tai jis 
pasiūlė Amelijai papietauti pas jos būsimąsias mošas. Šis kvietimas 
buvo džiaugsmingai priimtas. Jis nuvedė ją pas savo seseris ir paliko 
taip gyvai šnekančią ir čiulbančią, kad šios damos labai nustebo ir 
pagalvojo, jog Džordžas iš tiesų galįs ką nors dora iš jos padaryti. O 
pats leidosi savais reikalais. 

Žodžiu, jis išėjo, sudorojo porciją ledų Čering Kroso konditeri- 
joje, pasimatavo naują švarką Pel Mele, užsuko pas „Senąjį Sloter- 
są“, kur pakvietė kapitoną Kenoną, sulošė su juo vienuolika partijų 
biliardo ir aštuonias laimėjo, po to sugrįžo į Raselo aikštę pietų pusva- 
landį pavėlavęs, bet labai gerai nusiteikęs. 


Visai kitaip buvo nusiteikęs senasis ponas Osbornas. Kai tasai 
džentelmenas sugrįžo iš Sičio, svetainėje jį pasveikino dukterys ir 
elegantiškoji panelė Virt; jos tučtuojau pastebėjo iš jo veido, kuris ir 
geriausiais atvejais būdavo putnus, rimtas ir pageltęs, iš jo surauktų, 
nervingai trūkčiojančių antakių, kad po balta plačia liemene plaka 
kažko susijaudinusi ir sunerimusi širdis. Kai Amelija žengė į priekį, 
norėdama pasisveikinti, — ji visuomet tai darydavo labai drebėdama ir 
bijodamasi, — senis kažką šiurkščiai burbtelėjo ir paleido jos rankutę 
iš savo didžiulės gauruotos letenos, nė nepabandęs paspausti. Jis niū- 
riai dėbtelėjo į vyriausiąją dukterį, ir ji, gerai supratusi, ką reiškia 
tas žvilgsnis, neabejotinai klausiąs: „O kurių velnių ji čionai?“ — iš 
karto atsakė: | 

— Džordžas mieste, tėveli. Jis nuėjo į raitelių gvardijos kareivi- 
nes ir sugrįš pietų. 

— Ak šitaip? Aš nelauksiu, kol jis sugrįš pietų, Džeine. 

Tai taręs, garbingasis vyras sudribo į savo mėgstamąją kėdę, ir 
jo aristokratiškoje, gražiais baldais apstatytoje svetainėje stojo tyla, 
kurią trikdė tik baikštus prancūziško laikrodžio tiksėjimas. 

Kai tas chronometras, kurio viršų puošė nuotaikinga bronzinė 
grupė, vaizduojanti Ifigenijos aukojimą '“š, lyg duslus katedros varpas 
išmušė penktą, ponas Osbornas smarkiai trūktelėjo dešine ranka skam- 
butį, ir tučtuojau įbėgo ekonomas. 

— Pietų! — suriaumojo ponas Osbornas. 

— Ponas Džordžas dar neparėjo,— pastebėjo tarnas. 

— Po velnių poną Džordžą! Argi ne aš šių namų šeimininkas? 
PIETŲ! 

Ponas Osbornas rūsčiai susiraukė. Amelija suvirpėjo. Kitos trys 
damos akimis telegrafavo viena kitai. Paklusnus varpelis apatiniame 
aukšte ėmė skambėti skelbdamas pietus. Varpeliui nutilus, šeimos galva 
susikišo rankas į didžiules savo plataus mėlyno, bronzinėmis sagomis 
nusagstyto švarko užpakalines kišenes ir, nebelaukdamas kito prane- 
šimo, vienas ėmė leistis laiptais, paniūromis žvelgdamas per petį 
į keturias moteris. 

— Kas gi nutiko, brangioji? — klausinėjo jos viena kitą, paki- 
lusios iš savo vietų ir tylutėliai tipendamos paskui tėvą. 

— Turbut akcijų kursas krenta biržoje, — šnipštelėjo panelė Virt; 
ir taip, drebėdamas ir tylėdamas, įsibauginęs moterų būrelis nusekė 
paskui savo niūrų vadovą. Visi tylėdami susėdo. Senis sumurmėjo 
maldą, kuri skambėjo atšiauriai kaip prakeikimas. Didieji sidabriniai 
indų dangčiai buvo nukelti. Amelija drebėjo — ji sėdėjo šalia baisiojo 
Osborno ir vienut viena šitame stalo šone: spraga atsirado neparėjus 
Džordžui. 

— Sriubos? — gūdžiu balsu paklausė ponas Osbornas, stverdamas 
samtį ir perverdamas žvilgsniu Ameliją; įpylęs jai ir visoms kitoms, 
kurį laiką tylėjo.— Paimkite panelės Sedli lėkštę, — pagaliau tarė 
jis.— Ji negali valgyti tos sriubos, lygiai kaip ir aš. Išnešk ją, Hiksai, 
o tu, Džeine, išvyk rytoj virėją! 

Užbaigęs pastabas apie sriubą, ponas Osbornas trumpai, bet labai 
įtūžęs, kandžiai išpeikė žuvį ir taip iškoneveikė Bilingsgeito turgų, 
kaip ši vieta ir nusipelno. Po to vėl nutilo ir išmaukė keletą taurių 

vyno; atrodė vis rūstesnis. Čia smarkus beldimas į duris paskelbė, kad 
atvyko Džordžas, ir visi kiek atsipeikėjo. 

Anksčiau jis negalėjęs ateiti. Generolas Dagilė privertęs jį laukti 
raitosios gvardijos kareivinėse. Nesvarbu, sriuba ar žuvis. Duokit bet 
ką. Jam vis tiek. Nuostabi aviena. .. viskas nuostabu. 


Gera jaunojo karininko nuotaika buvo visai priešinga tėvo atšiau- 
rumui. Jis nenutildamas tauškė per visus pietus, sužavėjo visus, O ypač 
vieną, kurios vardo nėra reikalo nė minėti. 

Kai tik damos suvalgė apelsinus ir išgėrė po taurę vyno, kuo pa- 
prastai būdavo baigiamos niūriosios vaišės pono Osborno namuose, 
buvo duotas ženklas keliauti į svetainę, ir jos visos atsistojusios išėjo. 
Amelija tikėjosi, kad Džordžas netrukus prie jų prisidės. Viršuje, sve- 
tainėje, atsisėdusi prie didžiulio aukštomis raižytomis kojomis, oda 
aptraukto rojalio, ji ėmė skambinti kai kuriuos jo mėgstamus valsus 
(tada neseniai atvežtus į Angliją). Ši maža gudrybė jo nepriviliojo. 
Džordžas buvo kurčias valsams, ir jie vis labiau tilo ir tilo. Susikrimtusi 
pianistė pagaliau visai nuėjo nuo didžiulio instrumento. Ir nors trys 
jos draugės paskambino keletą triukšmingiausių ir puikiausių naujų 
savo repertuaro pjesių, Amelija negirdėjo nė vienos gaidos, sėdėjo 
susimąsčiusi ir nujausdama kažką bloga. Suraukti senojo Osborno 
antakiai, nors visada rūstūs, niekada neatrodė jai tokie rūstūs kaip 
šiandien. Jo žvilgsnis išlydėjo ją iš kambario taip, lyg ji būtų kažkuo 
nusikaltusi. Kada jai atnešė kavos, ji krūptelėjo, tarsi tai būtų buvusi 
nuodų taurė, kurią ekonomas Horoksas norėjęs jai pasiūlyti. Kokia 
nujautimus ir myluoja niauriausias mintis kaip motinos — savo išsi- 
gimėlius vaikus! 

Niūrus tėvo veidas sukėlė neramių minčių ir Džordžui Osbor- 
nui. Jei tėvas taip suraukęs antakius ir jo išraiška tokia tulžinga, tai 
kaip pavyks Džordžui gauti pinigų, kurių jam papjautinai reikia? Jis 
ėmė girti tėvo vyną. Tai visuomet būdavo sėkminga priemonė prisi- 
gerinti senajam džentelmenui. 


— Vest Indijoje mes niekuomet negaudavome tokios maderos kaip 


jūsų, pone. Pulkininkas Sunkiasvoris aną dieną iškliukino tris butelius 
iš tų, kuriuos man atsiuntėte. 


— Nejaugi? — tarė senasis džentelmenas. — Aš moku po aštuonis 
šilingus už butelį. 


— Ar nepaimtumėt šešių ginėjų už tuziną tokios maderos bute- 

lių, pone? — juokdamasis paklausė Džordžas.— Vienas žymiausių ka- 
ralystės vyrų norėtų jos gauti. 

— Tikrai? — suniurnėjo senis.— Linkiu jam sėkmės. 

— Kai generolas Dagilė buvo Četeme, pone, Sunkiasvoris su- 
ruošė jo garbei pusryčius ir paprašė manęs to vyno. Generolui vynas 
taip pat labai patiko, ir jis panoro gauti visą statinę vyriausiajam va- 
dui. O jis yra jo karališkosios didenybės dešinioji ranka. 

— Taip, vynas velniškai puikus, — tarė Antakiai, ir jų nuotaika 
šiek tiek pasitaisė. 

Džordžas buvo beketinąs pasinaudoti patogia akimirka ir prie 
pietų stalo iškelti pinigų klausimą, bet tėvas, atgavęs ankstesnę rimtį, 
liepė jam, tačiau gana nuoširdžiu tonu, paskambinti, kad atneštų kla- 
reto. 

— Ir pamatysim, Džordžai, ar jis nors kiek prastesnis už maderą, 
kurią, esu tikras, geria jo karališkoji didenybė. O kol gurkšnosime vy- 
ną, norėčiau pasikalbėti su tavim vienu svarbiu reikalu. 

Amelija sėdėjo viršuj, nervingai lūkuriuodama, kai sutintėjo skam- 
butis, reikalaująs klareto. Ji pamanė, kad tai paslaptingas skambutis, 
pranašaująs kažką negera. Kai kurie nujautimai, kylantys kai kuriems 
žmonėms, visada išsipildo. 

— Štai ką norėčiau sužinoti, Džordžai! — tarė senasis džentel- 
menas, lėtai skanaudamas pirmąją sklidiną vyno taurę.— Štai ką no- 
rėčiau sužinoti: kaip sekasi tau ir... hm. ..mažytei ten, viršuje? 

— Man rodos, pone, nesunku atspėti, — tarė savim patenkintas 
Džordžas.— Visiškai aišku, pone... Koks nuostabus vynas! 

— Kaip — visiškai aišku, pone? 

— Nagi, po plynių, pone, nespauskite manęs taip smarkiai! Aš — 
kuklus žmogus. Aš... hm... nemanau, kad esu širdžių ėdikas, bet 
turiu pasakyti, kad ji velniškai mane įsimylėjusi, iki ausų! Ir aklas tai 
pastebėtų. 

— O tu pats? 

— Nagi, pone, argi jūs neliepėte man jos vesti ir argi aš nesu 
klusnus berniukas? Argi mūsų tėveliai nėra to jau seniai seniai sutvar- 
kę? 

— Nieko sau geras berniukas! Argi aš negirdėjau apie jūsų dar- 
belius, pone, su lordu Tarkvinu, gvardijos kapitonu Kroliu, garbin- 
guoju ponu Djuseisu ir visa ta gauja. Saugokitės, pone, saugokitės! 

Senasis džentelmenas ištarė tas aristokratiškas pavardes be galo 
pasimėgaudamas. Kai tik sutikdavo kokį aukštos kilmės žmogų, jis 

keliaklupsčiaudavo prieš jį ir vadindavo milordu su tokiu užsidegimu, 
kokį gali parodyti tik laisvas gimęs britas. Jis susiieškojo jo istoriją 
Perų knygoje, kartodavo jo vardą kasdieniniuose pokalbiuose, girda- 
vosi jo lordiškąja šviesybe savo dukterims. Puldavo prieš jį ant žemės 
ir šildydavosi jo spinduliuose kaip Neapolio elgeta saulėje. Džordžas 
išsigando išgirdęs tas pavardes. Jis baiminosi, ar kartais neišgirdo tėvas 
apie kai kuriuos jo darbelius lošiant kortomis. Bet senasis moralistas 
nuramino jį oriai prašnekdamas: 

— Na, gerai gerai! Jaunystė yra jaunystė. Ir džiaugiuosi, Džor- 
džai, kad tu gyveni geriausioje Anglijos draugijoje. .. Tikiuosi, kad 
taip ir yra... Mano lėšos leidžia. .. 

— Dėkui, pone,— tarė Džordžas, iš karto griebdamas jautį už 
ragų.— Su šiais kilmingais žmonėmis negali gyventi be pinigų. O mano 
piniginė, pone. .. Štai, pasižiūrėkite! — ir jis iškėlė mažytę Amelijos 
numegztą dovaną, kurioje buvo paskutinis iš Dobino gautas vieno sva- 
ro banknotas. 

— Jums nieko netrūks, pone. Britų pirklio sūnui nieko neturi 
trūkti! Mano ginėjos ne prastesnės už jų, Džordžai, vaikeli! Ir aš jų 
nesigailiu. Kai rytoj būsi Sityje, užsuk pas poną Čoperį, jis tau šį tą 
duos. Man negaila pinigų, kai žinau, kad esi geroje draugijoje, nes 
geroje draugijoje niekada neiškrypsi iš doro kelio. Nesu išdidus. Aš — 
kuklios kilmės žmogus, bet tau geriau pasisekė. Taigi pasinaudok savo 
padėtimi. Bendrauk su aukštos kilmės jaunuomene. Jų yra daug to- 
kių, kurie negali išleisti dolerio ten, kur tu meti ginėją, berniuk. O jau 
rausvos skrybėlaitės (čia iš po tankių antakių žybtelėjo gudrus, bet 
nelabai malonus žvilgsnis) — ką gi? Berniukai lieka berniukai. Yra 
tiktai vienas dalykas, kurio įsakau vengti, ir jei tu šito nedarysi, dieva- 
ži, nebegausi nė šilingo! Tai lošimas, pone. 

— Na, žinoma! — tarė Džordžas. 

— Bet grįžkime prie to kito reikalo, prie Amelijos. Kodėl negalė- 
tum vesti kokios nors kilmingesnės merginos negu biržos maklerio 
duktė, Džordžai? Štai ką norėčiau žinoti! 

— Juk tai šeimos reikalas, pone, — pareiškė Džordžas traškin- 
damas riešutus.— Judu su ponu Sedliu sutarėte mūsų vestuves gal 
prieš šimtą metų! 

— Aš to neneigiu, bet žmonių padėtis keičiasi. Aš neneigiu, kad 
Sedlis sukūrė man gerovę, arba, teisingiau, nukreipė mane į tą kelią, 
kuriuo eidamas savo paties įgimtais privalumais bei gabumais lai- 
mėjau tą garbingą vietą, kurią, drįstu sakyti, ir užimu lajaus preky- 

boje ir Londono Sityje. Aš įrodžiau Sedliui savo dėkingumą, ir pas- 
tarosiomis dienomis, pone, jis turėjo progos tuo įsitikinti, kaip matyti 
iš mano čekių knygutės. Aš tau vienam pasakysiu: man nepatinka 
pono Sedlio reikalai. Jie nepatinka ir mano vyriausiajam klerkui 
ponui Čoperiui, o jis — senas vilkas ir pažįsta biržą kaip niekas kitas 
Londone. Halkeris ir Bulokas šnairuoja į Sedlį. Bijau, kad jis bus 
apsiskaičiavęs. Sako, kad jankių kaperio „Melasa“ pagrobtas laivas 
Jeune Amėlie * priklausęs Sedliui. Ir jokių kalbų: kol nepamatysiu, 
kad Amelijai paklota dešimt tūkstančių kraičio, tu jos nevesi. Neno- 
riu turėti savo šeimoje nevykėlio dukters. Įpilkit man vyno, pone... 
arba paskambink kavos! 

Tardamas šiuos žodžius, Osbornas išskleidė vakarinį laikraštį, 
ir Džordžas suprato, kad pokalbis baigtas ir kad tėtušis ruošiasi snūs- 
telėti. 

Puikiausiai nusiteikęs, jis nuskubėjo aukštyn pas Ameliją. Kas 
vertė jį taip maloniai elgtis su ja šį vakarą, kaip jau seniai nesielgė, 
taip uoliai ją linksminti, švelniai, sąmojingai kalbėtis? Gal jo kilni 
širdis pritvino šilumos, numanydama nelaimę, ar gal mintis, kad gali 
prarasti mažąją brangenybę, privertė Džordžą dar labiau ją bran- 
ginti? 

Amelija daugelį dienų po to gyveno šio laimingo vakaro prisimi- 
nimais: galvojo apie jo žodžius, jo išvaizdą, jo dainuotą dainą, jo laiky- 
seną, kai jis pasilenkė prie jos ar žvelgė į ją iš atokiau. Jai atrodė, kad 
nė vienas vakaras pono Osborno namuose neprabėgo taip greitai, ir 
pirmą kartą mergina vos nesupyko, kai Sembas su jos skara pasirodė 
per anksti. 

Kitą rytą Džordžas užėjo pas Ameliją ir meiliai su ja atsisveikino, 
o paskui nuskubėjo į Sitį, kur aplankė poną Čoperį, vyriausią tėvo 
reikalų tvarkytoją, ir gavo iš to džentelmeno dokumentą, kurį pas 
„Halkerį ir Buloką“ iškeitė į visą krūvą pinigų. Kai Džordžas įėjo į 
banko kontorą, senasis Džonas Sedlis labai paniuręs išėjo iš banki- 
ninko priimamojo. Bet jo krikštasūnis buvo per daug linksmai nusi- 
teikęs, kad pastebėtų garbingojo biržos maklerio nusiminimą ar liūd- 
nas akis, kuriomis senasis džentelmenas pažvelgė į jį. Jaunasis Bu- 
lokas jo neišlydėjo iš priimamojo šypsodamasis, kaip darydavo anks- 
tesniais metais. 

Ir kai paskui poną Sedlį užsidarė spyruoklinės „Halkerio, Bulo- 

ko ir Ko“ banko durys, ponas Krapštukas (kurio labdaringas užsiėmi- 
mas yra išdavinėti šiugždančius banknotus iš stalčiaus ir varine 
lopetėle dalinti soverenus) mirktelėjo ponui Vežėjui, raštininkui, 
sėdinčiam prie stalo jo dešinėje. Ponas Vežėjas irgi mirktelėjo. 

— Neišdegs,— šnipštelėjo ponas V. 

— Už jokius pinigus, — tarė ponas K.— Pone Džordžai Osbor- 
nai, kaip jums išmokėti? 

Džordžas skubiai susigrūdo į kišenes visą krūvą banknotų ir tą patį 
vakarą karininkų klube grąžino Dobinui penkiasdešimt svarų. 

Tą patį vakarą Amelija parašė jam švelniausią iš visų ilgųjų laiš- 
kų. Jos širdis buvo sklidina meilės, bet mergaitė vis dar nujautė kaž- 
kokią bėdą. „Kodėl ponas Osbornas buvo toks ruškanas? — klausė ji 
save.— Gal dėl ko nors nesutarė su jos tėvu? Vargšas tėvelis grįžo 
iš Sičio toks liūdnas, kad visi namiškiai susirūpino“,— vienu žodžiu, 
ji prirašė keturis puslapius, kupinus meilės ir baimės, vilčių ir blogų 
nujautimų. 

— Vargšelė Emi... brangioji Emi! Kaip ji mane įsimylėjusi, — 
tarė Džordžas skaitydamas laišką.— Po velnių, kaip gelia galvą nuo 
to maišyto punšo. 

Iš tikrųjų — vargšė Emi! 


XIV skyrius 


PANELĖ KROLI NAMUOSE 


Maždaug tuo metu prie nepaprastai jaukių ir gražiai įrengtų na- 
mų Park Leine privažiavo kelionės karieta, papuošta rombo pavidalo 
herbu durelėse. Karietoje sėdėjo nepatenkinta moteriškė žaliu šydu 
ir raitytom garbanom, o ant vežėjo pasostės — stambus ir patikimas 
tarnas. Tai buvo iš Hempšyro grįžtančios mūsų draugės panelės Kro- 
li ekipažas. Karietos langai buvo uždaryti; riebus spanielis, kurio gal- 
va ir liežuvis paprastai kyšodavo pro langą, ilsėjosi ant nepatenkinto- 
sios moters kelių. Kai ekipažas sustojo, iš jo iškėlė didelį apskritą ry- 
šulį skarų — turėjo pagelbėti keli tarnai ir jauna dama, atlydėjusi 
tą drabužių krūvą. Šitame ryšulyje kiūtojo panelė Kroli, ji tuojau 
buvo nugabenta į viršų ir paguldyta lovon gerai prikūrentame kam- 
baryje, paruoštame ligonei priimti. Pasiuntiniai išbėgo pakviesti jos 

vaistininko ir gydytojo. Šiuodu atėjo, pasitarė, prirašė vaistų ir din- 
go. Jų pasitarimui pasibaigus, kambaryje pasirodė jaunoji panelės 
Kroli palydovė, išklausė gydytojų nurodymų ir sugirdė ligonei Žy- 
miųjų vyrų prirašytus vaistus nuo uždegimo. 

Kitą dieną iš Naitsbridžo kareivinių atjojo leibgvardijos kapitonas 
Krolis; juodas jo žirgas kasė kanopomis šiaudus prie sergančios jo te- 
tos durų. Jis nepaprastai švelniai pasiteiravo apie mielosios giminaitės 
sveikatą. Atrodė, kad yra rimto pagrindo būgštauti. Jis rado panelės 
Kroli kambarinę (nepatenkintąją moterį) nepaprastai surūgusią ir 
nusiminusią; jos dame de compagnie * panelę Brigs rado vienui vie- 
ną apsiverkusią svetainėje. Ji parskubėjo namo, išgirdusi apie mylimos 
draugės ligą. Norėjusi pulti prie jos guolio, to guolio, kurį ji, Brigs, 
taip dažnai taisydavusi jai sergant. Bet jai nieks neleido įeiti į pane- 
lės Kroli kambarį. Kažkokia svetima moteris girdanti jai vaistus. . . 
moteris iš provincijos. . . bjauri. . . Ašaros užsmaugė dame de compag- 
nie žodžius, ir ji paslėpė nosinaitėje savo taip žiauriai atstumtą meilę ir 
vargšę paraudusią nosį. 

Rodonas Krolis pasiuntė paniurėlę femme de chambre pranešti, 
kad jis atvykęs, ir naujoji panelės Kroli kompanionė, atitipenusi iš 
ligonės kambario, padavė rankelę kapitonui, skubiai žengusiam jos 
pasitikti, sviedė didžios paniekos kupiną žvilgsnį į suglumusią Brigs 
ir, pamojusi jaunajam gvardiečiui, iš užpakalinės svetainės nusivedė 
jį žemyn į tuščią valgomąjį, kur buvo iškelta šitiek puikių pietų. 

Čia juodu pasikalbėjo apie dešimt minučių, be abejo, aptardami 
viršuj gulinčios senutės ligos simptomus. Po to pasigirdo smarkus 
skambutis iš svetainės, ir tučtuojau atsiliepė dručkis Baulsas, patiki- 
masis panelės Kroli ekonomas (kuris, teisybę sakant, netyčia atsidūrė 
prie rakto skylutės ir tūnojo ten beveik per visą pašnekesį). Kapi- 
tonas išėjo iš namų raitydamas ūsus ir šoko ant šiaudus kasančio juo- 
džio, pradžiugindamas gatvėje susibūrusius mažuosius pramuštgal- 
vius. Tramdydamas arklį, kuris trypė ir dailiai šokčiojo, jis pažvelgė 
į valgomojo langą: valandėlę lange pasirodė mergina, bet tuojau jos 
vaizdas pranyko; be abejonės, ji vėl užlipo aukštyn toliau atlikti jau- 
dinančios gailestingumo pareigos. 

Įdomu, kas galėjo būti šita moteris? Tą vakarą valgomajame buvo 
patiekti kuklūs pietūs dviem asmenims. Ferkin, ledi kambarinė, puolė 
į savo šeimininkės kambarį ir pasinaudojusi tuo, kad naujoji slaugė 

išėjo, ėmė jame triūsti, o pastaroji kartu su panele Brigs sėdosi jaukiai 
pietauti. 

Vargšę Brigs taip smaugė susijaudinimas, jog ji vos galėjo pra- 
ryti kąsnį. Mergina nepaprastai grakščiai supjaustė vištieną ir taip 
įsakmiai paprašė kiaušinių padažo, kad vargšelė Brigs, prieš kurią sto- 
vėjo tas puikus uždaras, krūptelėjo, sutarškino samteliu, ir ją vėl iš- 
tiko isterijos priepuolis. 

— Gal paduotumėt panelei Brigs taurę vyno? — tarė nepažįs- 
tamoji Baulsui, dručkiui ekonomui. 

Jis padavė vyno. Brigs negalvodama nutvėrė taurę, springdama 
nurijo vyną, tyliai sudejavo ir ėmė knaibyti viščiuką. 

— Man rodos, kad mes pačios galime viena kitai patarnauti, — 
nepaprastai lipšniai pareiškė nepažįstamoji,— ir mums nereikės pono 
Baulso pagalbos. Pone Baulsai, būkite toks geras, mes paskambinsime, 
kai jūsų prireiks. 

Baulsas nulipo žemyn, kur, tarp kitko, bjauriausiais žodžiais iš- 
garbino liokajų, niekuo nedėtą savo pavaldinį. 

— Be reikalo viską taip dedatės į širdį, panele Brigs,— šaltai, 
truputį sarkastiškai tarė jaunoji dama. 


— Mano brangiausia draugė taip serga ir ne-e-e-e-nori manęs 
prisileisti! — suvepleno panelė Brigs, užėjus naujam sielvarto antplū- 
džiui. 

— Jai nebe taip bloga. Nusiraminkite, mieloji Brigs. Ji tiktai 
persivalgė — štai ir viskas. Jai daug geriau. Greit visai pasitaisys. Dar 
nusilpusi nuo taurių ir vaistų, bet atsigaus. Prašau nusiraminti ir dar 
išgerti truputį vyno. 

— Bet kodėl, kodėl gi ji nebenori, kad aš ją aplankyčiau? — su- 
mekeno Brigs.— O Matilda, Matilda, po dvidešimt trejų švelnaus pri- 
sirišimo metų! Tai šitaip atlygini savo vargšei, vargšei Arabelai? 

— Neliekite per daug ašarų, vargše Arabela, — vos vos šyptelėjusi 
pastebėjo pašnekovė.— Ji nenori jūsų matyti vien todėl, kad, anot 
jos, jūs neslauganti taip gerai kaip aš. Bet aš nejaučiu jokio malonu- 
mo kiauras naktis sėdėti be miego. Norėčiau, kad mane pavaduotu- 
mėte. 


— Argi aš nebudėjau prie to brangaus guolio metų metus? — 
skundėsi Arabela.— O dabar. .. 

— Dabar ji nori kitos. Žinokite, ligoniams kyla tokių užgaidų, 
ir jiems reikia įtikti. Kai ji pasveiks, aš išvažiuosiu. 

— Niekada, niekada! — sušuko Arabela ir piktai įkvėpė uosto- 
mosios druskos. 

— Niekada nepasveiks ar aš niekada neišvažiuosiu? Ką jūs no- 
rite pasakyti, panele Brigs? — tokiu pat erzinančiu geraširdžiu tonu 
paklausė jos pašnekovė.— Niekis!.. Po poros savaičių ji bus sveika, 
o aš grįšiu į Karalienės Krolį, pas savo mažąsias mokines ir jų motiną, 
kuri daug rimčiau serga negu mūsų draugė. Nepavydėkite man, mielo- 
ji Brigs. Aš esu vargšė mergaitė, neturiu jokio draugo pasaulyje ir 
niekam nedarau nieko pikta. Nenoriu paveržti iš jūsų panelės Kroli 
malonės. Ji užmirš mane po savaitės, kai išvyksiu, o prie jūsų ji prisi- 
rišo per daugelį metų. Malonėkite įpilti man truputį vyno, mieloji 
Brigs, ir būkime draugės. Ak, kaip man reikia draugų! 

Išgirdusi šį prašymą, taiki ir minkštaširdė Brigs be žodžių ištiesė 
ranką; vis dėlto ji labai skaudžiai pajuto savo skriaudą ir karčiai karčiai 
sudejavo dėl savo Matildos nepastovumo. Pusvalandžiui praslinkus, 
kai pasibaigė pietūs, panelė Rebeka Šarp (nes kad ir kaip būtų nuos- 
tabu, šitaip vadinasi toji, kuri iki šiol sumaniai buvo vadinama „ne- 
pažįstamąja“) vėl užlipo viršun į savo pacientės kambarius ir nepap- 
rastai mandagiai išprašė vargšę Ferkin. 

— Ačiū, ponia Ferkin, bus gerai. Kaip puikiai jūs tvarkotės. Aš 
paskambinsiu, kai ko prireiks. Ačiū. 

Ir Ferkin nulipo žemyn, pavydo audros pagauta, ir šis pavydas 
buvo juo pavojingesnis, kad ji turėjo slėpti jį savo krūtinėje. 

Ar ne ši audra atidarė svetainės duris, kai kambarinė pasiekė an- 
trojo aukšto laiptų aikštelę? Ne, jas paslapčia pravėrė Brigs ranka. 
Brigs budėjo. Brigs pernelyg gerai girdėjo, kaip girgžda laiptai, Fer- 
kin lipant žemyn, ir kaip tarška šaukštelis ir avižinės košės dubenė- 
lis, nešamas paniekintosios moteriškės. 

— Na Ferkin,— tarė Brigs,, kambarinei įėjus.— Na Džeinė? 

— Blogiau ir būti negali, panele Brigs, — atsakė toji linguodama 
galva. 

— Argi jai ne geriau? 

— Ji tik kartą teprabilo, ir aš paklausiau ją, ar jai ne geriau. O 
jinai liepė man prikąsti savo kvailą liežuvį. O panele Brigs, niekada 
nemaniau, kad susilauksiu šitokios dienos! 

Ir fontanai vėl ištryško. 

— Kas per žmogus toji panelė Šarp, Ferkin? Linksmai leisdama 
Kalėdas elegantiškuosiuose savo gerų draugų reverendo Lajonelio 
Delamiro ir jo švelniosios žmonos namuose, nė sapnuote nesapnavau, 

kad svetima moteriškė išstums mane iš mano brangiosios, vis dar bran- 
giosios Matildos širdies. 

Panelė Brigs, kaip matyti iš jos kalbos, buvo linkusi į sentimenta- 
lią literatūrą ir sykį išleido prenumeruojamą savo eilėraščių tomelį 
„Lakštingalos trelės“. 

— Panele Brigs, jie visi pakvaišę dėl tos jaunos moteriškės, — 
atsakė Ferkin.— Seras Pitas būtų neleidęs jai išvykti, bet jis nedrįso 
prieštarauti panelei Kroli. Ponia Bjut, pastorienė, tokia pat kvailelė: 
negali be jos gyventi. Kapitonas dėl jos visai iš galvos kraustosi. Po- 
nas Krolis mirtinai pavydi jos visiems. Nuo to laiko, kai panelė Kroli 
sunegalavo, ji nenori prisileisti prie savęs nieko kito, kaip tik panelę 
Šarp. O kodėl ir kam — negaliu pasakyti. Man atrodo, jie visi kažkuo 
apduoti. 

Rebeka tą naktį išbudėjo prie panelės Kroli nesumerkdama akių; 
kitą naktį senoji dama taip ramiai miegojo, kad Rebeka pati turėjo 
kelias valandas laiko patogiai pailsėti ant sofos savo globėjos lovos 
kojūgalyje. Labai greitai panelė Kroli taip pagerėjo, kad atsisėdo ir 
nuoširdžiai juokėsi iš to, kaip nuostabiai Rebeka pamėgdžiojo panelę 
Brigs ir josios sielvartą. Ji taip tiksliai pavaizdavo graudų Brigs 
šniurkščiojimą į nosinaitę, jog panelė Kroli visiškai pralinksmėjo. 
Tai nustebino ją aplankiusius gydytojus, kurie visuomet užtikdavo 
šią garbingą aukštuomenės damą, kai ji nors kiek sunegaluodavo, 
baisiausiai nusiminusią ir mirties baimės kamuojamą. 

Kapitonas Krolis atvykdavo kiekvieną dieną ir gaudavo iš panelės 
Rebekos žinių apie tetulės sveikatą. Šioji taisėsi taip greitai, jog vargšei 
Brigs buvo leista aplankyti savo globėją. Jautrios širdies žmonės gali 
įsivaizduoti, kokie jausmai draskė širdį tai sentimentaliai moteriai 
ir koks jaudinantis buvo pasimatymas. 

Netrukus panelė Kroli leido Brigs lankyti ją daug dažniau. Rebeka 
mėgdžiodavo ją jos pačios akivaizdoje tokia nekalta mina, kad garbin- 
gajai globėjai tasai žaidimas atrodydavo dvigubai pikantiškesnis. 


Priežastys, sukėlusios apverktiną panelės Kroli ligą ir privertusios 
ją išvykti iš brolio namų provincijoje, buvo tokio neromantiško po- 
budžio, kad vargu ar tinka jas aiškinti šitame elegantiškame ir sen- 
timentaliame romane. Iš tiesų kaipgi galima užsiminti, kalbant apie 
švelnią geros draugijos moterį, kad ji persivalgė ir persigėrė, ir pasto- 
rate taip be saiko prisiragavo karšto patiekalo iš omarų, jog pakriko 
sveikata, nors, kaip atkakliai tvirtino pati panelė Kroli, esąs kaltas vien 

tik drėgnas oras? Priepuolis buvo toks smarkus, kad Matilda, dvasiš- 
ko tėvelio žodžiais, vos „nenusistagaravo“. Visa šeima tiesiog karš- 
čiavo laukdama testamento, o Rodonas Krolis buvo tvirtai įsitikinęs, 
kad dar prieš Londono sezono pradžią turės mažiausiai keturiasde- 
šimt tūkstančių svarų. Ponas Krolis atsiuntė tetai krūvą brošiūrų, 
norėdamas paruošti ją persikėlimui iš Tuštybės mugės ir Park Leino 
į aną pasaulį, bet laiku pakviestas nuovokus gydytojas iš Sautemptono 
įveikė omarą, kuris vos per plauką nepražudė panelės Kroli, ir grą- 
žino jai pakankamai jėgų sugrįžti į Londoną. Baronetas neslėpė savo 
didžiulio nusivylimo, kad taip pakrypo reikalai. 

Tuo metu, kai visi rūpinosi panele Kroli, o pastorato pasiuntiniai 
jautriesiems giminaičiams kas valandą pargabendavo žinių apie ligonę, 
kitoje rūmų dalyje gulėjo labai sunkiai serganti ledi, į kurią niekas 
nekreipė nė mažiausio dėmesio. O tai buvo pati ledi Kroli. Gerasis 
gydytojas ją apžiūrėjęs tik papurtė galvą. Dėl šito vizito seras Pitas 
neprieštaravo, nes už jį atskirai nereikėjo mokėti, ir paliko ją gęstančią 
savo vienišame kambaryje, ir į ją buvo kreipiama ne daugiau dėmesio, 
kaip į kokią piktžolę parke. 

Mergaitės taip pat daug ką prarado, netekusios neįkainojamų 
guvernantės pamokymų. Panelė Šarp buvo tokia lipšni slaugė, kad 
panelė Kroli neimdavo vaistų iš jokių kitų rankų. Ferkin buvo nustum- 
ta dar gerokai prieš jos šeimininkei išvykstant iš kaimo. Sugrįžusi 
į Londoną, ištikimoji tarnaitė susilaukė liūdnos paguodos, matydama, 
kad panelę Brigs kankina tos pačios pavydo kančios ir ištiko tokios 
pat neteisybės, kokių yra tekę patirti ir jai pačiai. 

Kapitonui Rodonui dėl tetos ligos buvo prailgintos atostogos, ir 
jis pareigingai budėdavo namuose. Visą laiką kiūtodavo tetulės prieš- 
kambaryje. (Ji gulėjo paradiniame miegamajame, į kurį buvo galima 
patekti per mažą mėlynąją svetainę.) Tėvas ten nuolat su juo susidur- 
davo, o jeigu Rodonas, kad ir kaip tykiai, slinkdavo koridoriumi, tėvo 
kambario durys būtinai prasiverdavo, ir pro plyšį įdėmiai pažvelgda- 
vo senojo džentelmeno veidas, panašus į hienos snukį. Kas gi vertė 
juos šitaip vienas kitą sekti? Be abejo, kilniadvasiškos varžybos: kuris 
iš jų pasirodys paslaugesnis brangiajai kankinei, gulinčiai paradiniame 
miegamajame. Rebeka išeidavo ir paguosdavo juos abu, teisingiau 
vieną ir kitą atskirai. Abu šie garbingi džentelmenai trokšte troško gau- 
ti Žinių apie ligonę iš jos patikimosios pasiuntinės. 

Per pietus, kurių pusvalandžiui nusileisdavo žemyn, Rebeka pa- 
laikydavo taiką tarp tėvo ir sūnaus, o paskui pranykdavo visai nak- 

čiai. Tada Rodonas išjodavo į 150-0jo pulko kareivines Madberyje, 
palikęs tėtušį pono Horokso ir romo draugijoje. Rebeka praleido 
panelės Kroli kambaryje dar dvi tokias nuobodžias savaites, kokias tik 
teko kada mirtingajam išgyventi; bet merginos nervai, atrodo, buvo 
geležiniai, jos nė kiek neišvargino nei slaugymo pareigos, nei nuobodi 
ligonės kambario aplinka. 

Tik daug vėliau ji papasakojo, kokia kankinanti buvo toji pareiga, 
kokia aikštinga pacientė būdavusi ta linksmoji senė, kokia pikčiurna, 
kaip ji neužmigdavusi, kaip siaubingai bijodavusi mirties: kiauras nak- 
tis išgulėdavusi dejuodama ir beveik iki kliedėjimo nusikankindavusi, 
galvodama apie būsimąjį pasaulį, kurio ji visiškai nepaisydavo svei- 
ka. Įsivaizduokite, o gražioji jauna skaitytoja, tuščią, egoistišką, begė- 
dę, nedėkingą, netikinčią senę, kuri raitosi lovoje iš skausmo ir bai- 
mės, ir dar be peruko! Įsivaizduokite ją ir išmokite mylėti ir melstis, kol 
dar nepasenote! 

Panelė Šarp budėjo prie šios nepatrauklios lovos neapsakomai 
kantriai. Niekas nelikdavo jos nepastebėta. Ir, kaip gudri valdytoja, 
ji viską sugebėdavo protingai panaudoti. Vėliau papasakojo daug 
įdomių istorijų apie panelės Kroli ligą, istorijų, kurios priversdavo 
tą damą nurausti po savo dirbtinio raudonio sluoksniu. Jai sergant, 
Rebeka nė karto neprarado kantrybės ir visada būdavo budri; ji gerai 
miegodavo, nes turėjo visiškai gryną sąžinę, ir galėdavo beveik aki- 
mirksniu užsnūsti, tuo būdu atsigaivindama. Todėl ji beveik neatrodė 
išvargusi. Jos veidai gal buvo truputėlį labiau pablyškę, o ratilai apie 
akis šiek tiek labiau patamsėję negu visuomet. Bet kada tik išeidavo iš 
ligonės kambario, ji visada šypsodavosi, būdavo žvali ir tvarkinga 
ir atrodydavo tokia pat žavi su chalatu bei naktine kepuraite kaip 
ir su puošniausia vakarine suknele. 

Šitaip galvojo kapitonas ir kraustėsi dėl jos iš proto. Dantyta mei- 
lės strėlė pervėrė jo storą nejautrią odą. Šešios savaitės, per kurias 
galėjo artimai bendrauti ir patogiai susitikti, visiškai pavergė jį. Vie- 
nintele patikėtine jis išsirinko ne ką kitą, kaip savo tetulę pastorate. 
Ponia Bjut pasijuokė iš jo, pasakė, kad pastebėjusi jo beprotybę ir 
perspėjo Rodoną. Bet pagaliau ji pripažino, kad Šarp esanti gudriau- 
sia, linksmiausia, nepaprasčiausia, geriausios širdies, kukliausia, ma- 
loniausia būtybė visoje Anglijoje. Rodonas betgi neturįs žaisti jos jaus- 
mais. .. brangioji panelė Kroli niekada jam to nedovanotų. Juk ją 
taip pat visiškai pakerėjusi mažoji guvernantė, ir ji mylinti Beki kaip 
dukterį. Rodonas turįs išvykti — grįžti į savo pulką ir lengvabūdiš- 

ką Londoną, nejuokauti su vargšės nuoširdžios merginos jausmais. 

Daugel daugel kartų toji geraširdė ponia, užjausdama beviltišką 
leibgvardiečio būklę, kaip matėme, suteikė jam progos pasimatyti 
su panele Šarp pastorate ir palydėti merginą į namus. Mielosios, kai 
tam tikros rūšies vyrai įsimyli, tai nors ir mato kabliuką bei valą ir 
visą tą prietaisą, kuris juos sučiups, vis vien griebia jauką,— turi tai 
padaryti, turi jį praryti, — ir bematant ištraukiami, ir žiopčioją išme- 
tami į krantą. Rodonas matė, jog ponia Bjut nori, kad Rebeka jį 
pavergtų. Jis nebuvo per daug išmintingas, bet, kaip apsitrynęs mies- 
tietis, kai ką matė. Per vieną pokalbį su ponia Bjut, kaip pasirodė 
Rodonui, jo sielos sutemose tvykstelėjo šviesa. 

— Įsidėmėk mano žodžius, Rodonai,— tarė ji.— Vieną gražią 
dieną panelė Šarp bus tavo giminaitė. 

— Kokia giminaitė? Mano pusbrolio žmona, ką, ponia Bjut? Argi 
Džeimsas sukasi apie ją, ką? — sukluso šelmis karininkas. 

— Daug artimesnė,— tarė ponia Bjut, sužaibavusi juodomis 
akimis. 

— Negi Pitas? Jisai jos negaus. Tas niekšelis jos nevertas. Be 
to, įsikibęs į ledi Džeinę Šipšenks. 

— Jūs, vyrai, nieko nepastebite. Tu kvailas, aklas padare! Jei 
kas nors ištiks ledi Kroli, panelė Šarp bus tavo pamotė, tikriausiai 
šitaip 1r bus. 

Rodonas Krolis, eskvairas, smarkiai sušvilpė, nustebintas šitokios 
žinios. Jis negalėjo to paneigti. Akivaizdus tėvo susižavėjimas panele 
Šarp neliko jo nepastebėtas. Jis puikiai pažino senojo džentelmeno 
būdą. Nedoresnio seno... fu-u!.. Ir nebaigęs sakinio nudrožė na- 
mo, raitydamas ūsus ir įsitikinęs, kad surado ponios Bjut paslapties 
raktą. 

„Dievaži, bjauru! — galvojo Rodonas.— Visai bjauru, garbės žo- 
dis! Neabejoju, jog toji boba nori pražudyti vargšę mergaitę, kad tik ji 
nepatektų į šeimą kaip ledi Kroli!“ 


Sutikęs Rebeką vieną, jis su būdingu jam grakštumu pasityčiojo 
iš to, kaip tėvas prie jos prisirišęs. O ji paniekinamai iškėlė galvą, pa- 
žvelgė jam tiesiai į akis ir tarė: 

— Na, sakykime, kad aš jam patinku. Taip, aš tai žinau, bet ne 
vien tik jam. Juk jūs nemanote, kad jo bijau, kapitone Kroli? Negi 
jums atrodo, kad aš neįstengsiu apginti savo garbės? — pareiškė mažoji 
moteris, didinga kaip karalienė. 


Tuštybės mugė 140 


— O-o0... 0-0... kodėl gi... Aš tik nuoširdžiai įspėju. . . būkite, 
žinot, atsargi. .. tai ir viskas! — tarė ūsų raitytojas. 

— Jūs turite omeny kažką negarbinga? — pareiškė ji užsilieps- 
nodama. 

— O... die... iš tiesų... panele Rebeka, — pertraukė ją ram- 
busis dragūnas. 

— Ar manote, kad neturiu savigarbos vien todėl, kad esu netur- 
tinga ir vieniša, ir todėl, kad turtingi žmonės jos neturi? Ar jums atro- 
do, jog, būdama guvernantė, nesu tokia pat protinga, jautri ir gerai 
išauklėta kaip ir jūs, Hempšyro aristokratai? Aš esu Monmoransi. Gal 
manote, kad Monmoransi prastesni už Krolius? 

Kai panelė Šarp susijaudindavo ir užsimindavo apie motinos gimi- 
nę, pradėdavo kalbėti truputį svetimšališku akcentu. Tai suteikdavo 
žavesio jos grynam, skambiam balsui. 

— Ne! — vis labiau karščiuodamasi kalbėjo ji kapitonui, — aš 
galiu pakęsti neturtą, bet ne gėdą, — panieką, bet ne jūsų. . . jūsų įžei- 
dinėjimus. 

Ji nebesuvaldė jausmų ir apsipylė ašaromis. 

— Po velnių, panele Šarp. .. Rebeka. . . dievaži. . . prisiekiu savo 
siela, aš neįžeisčiau jūsų nė už tūkstantį svarų. .. Palaukit, Rebeka! 

Ji išbėgo. Tą dieną išvyko pasivažinėti su panele Kroli. Tatai nu- 
tiko dar prieš jos ligą. Per pietus Rebeka buvo nepaprastai sąmojinga 
ir linksma, bet nekreipė jokio dėmesio į sugėdinto įsimylėjusio gvar- 
diečio užuominas, linkčiojimus ir nevykusius pasiteisinimus. Per šį 
mažąjį karą tokios rūšies susirėmimai vykdavo be paliovos — apie 
juos nuobodu pasakoti, ir visi jie baigdavosi vienodai. Krolio sunkią- 
ją kavaleriją įsiutindavo pralaimėjimai, ir ji kasdien būdavo suplie- 
kiama. 


Jei Karalienės Krolio baronetas nebūtų bijojęs, jog jam iš pačios 
panosės gali būti nušvilptas sesers palikimas, niekada nebūtų leidęs, 
kad jo mielos mergaitės netektų tų auklėjimo turtų, kuriuos joms tei- 
kė neįkainojamoji guvernantė. Senieji rūmai be jos atrodė it dyku- 
ma — tokia naudinga ir maloni ten sugebėjo pasidaryti Rebeka. Da- 
bar, kada jo mažoji sekretorė buvo išvykusi, sero Pito laiškai nebe- 
buvo perrašinėjami ir taisomi, jo knygos nebuvo vedamos, namų rei- 
kalai apleisti, daugybė planų sužlugę. Jau vien iš turinio ir rašybos 
tų gausių laiškų, kuriuos seras Pitas siuntinėjo Rebekai, prašydamas 
ir įsakinėdamas grįžti, buvo aiškiai matyti, kaip tokia padėjėja jam 

reikalinga. Beveik kiekvieną dieną ateidavo pašto rinkliava neapdėtas 
baroneto laiškas, kupinas karščiausių maldavimų, kad Beki pagaliau 
grįžtų, arba graudžių įrodinėjimų panelei Kroli, koks apleistas esąs 
jo dukterų auklėjimas. Į visus šiuos dokumentus panelė Kroli labai 
mažai tekreipė dėmesio. 

Panelė Brigs formaliai nebuvo atleista, bet jos, kaip kompanio- 
nės, vieta pavirto sinekūra ir pasityčiojimu. Jos draugiją svetainėje 
sudarydavo riebusis spanielis arba kartais nepatenkintoji Ferkin eko- 
nomės kambarėlyje. Kita vertus, nors senoji ledi nenorėjo nė girdėti 
apie Rebekos išvykimą, Park Leine pastaroji neturėjo jokios pasto- 
vios tarnybos. Kaip ir daugelis turtingų žmonių, panelė Kroli buvo 
pratusi naudotis savo valdinių paslaugomis, kiek galėdama iš jų š- 
spausti, o paskui geraširdiškai atsisveikindavo su jais, kai atrodydavo 
nebereikalingi. Dėkingumas kai kuriems turtingiems žmonėms yra 
visai nežinomas, ir nėra ko iš jų tikėtis. Jie mano, kad neturtingų žmo- 
nių paslaugos yra prievolė. Bet ir tu, vargšas parazite ir nusižeminęs 
pakalike, vargu ar turi didelio pagrindo skųstis! Tavo draugystė su 
turtuoliu maždaug tokia pat nuoširdi kaip ir jo elgesys su tavimi. Juk 
tu myli pinigus, o ne žmogų! Ir jeigu Krezas su savo liokajumi turėtų 
pasikeisti vietomis, tai tu, nelaimingas nenaudėli, puikiai žinai, katram 
būtum ištikimas. 

Ir aš nesu tikras, kad nors ir kokia paprasta, uoli, švelni, nepails- 
tamai linksma buvo Rebeka, ar gudrioji Londono senė, kuriai teko 
visos tos draugiškumo brangenybės, visą laiką slapta neįtarinėjo savo 
lipšniosios slaugytojos ir draugės. Panelei Kroli turbūt ne kartą topte- 
lėjo į galvą, kad veltui niekas nieko nedaro. Ir jeigu ji pati teisingai 
įvertindavo savo jausmus pasauliui, tai turėjo puikiausiai sugebėti 
įvertinti ir tai, ką tas pasaulis jaučia jai pačiai; ir galbūt pagalvodavo, 
kad žmonėms dažniausiai lemta neturėti tikrų draugų, jeigu jie patys 
nieko nemyli. 

Beki buvo jai be galo naudinga ir paranki, todėl ji padovanojo 
jai porą naujų suknelių, senus karolius bei skarą ir būdavo jai labai 
draugiška, apkalbėdavo su naująja patikėtine visus savo artimus pa- 
žįstamus (kurgi rasi labiau jaudinantį palankumo įrodymą) ir gana 
miglotai samprotaudavo apie kokią nors didelę geradarystę ateityje: 
galbūt išleisianti ją už vaistininko Klampo ar kitaip įtaisysianti gy- 
venime, bent jau parsiųsianti Rebeką į Karalienės Krolį, kai ji atsipyks 
ir kai Londone prasidės sezono įkarštis. 

Kai panelė Kroli ėmė sveikti ir jau galėdavo nusileisti į svetainę, 

Beki dainuodavo ir kitokiais būdais ją linksmindavo; kada ji jau tiek 
pasveiko, jog galėdavo išvažiuoti, Beki ją lydėdavo. Ir kokia kita 
vieta pasaulyje galėjo per šias išvykas patraukti panelę Kroli, kupiną 
geraširdiškumo ir draugiškumo, jei ne eskvairo Džono Sedlio namai 
Blumsberyje, Raselo aikštėje? 


Dar prieš šį įvykį, kaip galima numanyti, abi brangiosios draugės 
parašė viena kitai daugybę laiškučių. Per tuos mėnesius, kuriuos Re- 
beka praleido Hempšyre, amžinoji draugystė (argi reikia tai pripažin- 
ti?) labai susilpnėjo, taip išsivadėjo ir išseko nuo senatvės, jog grėsė 
visiškai išnykti. Iš tiesų abiem merginoms neišėjo iš galvos jų pačių 
svarbieji reikalai: Rebekai rūpėjo iškilti savo samdytojų akyse, 
Amelija galvojo vien apie savo didžiąją bėdą. Kai abi bičiulės vėl susiti- 
ko ir puolė viena kitai į glėbį su įkarščiu, kuris būdingas jaunų 
merginų santykiams, Rebeka savo vaidmenį atliko labai veržliai ir 
energingai. O vargšė Amelija paraudo bučiuodama draugę ir pa- 
galvojo, kad yra jai nusikaltusi kažkuo labai panašiu į šaltumą. 


Jų pirmas pasimatymas buvo labai trumpas. Amelija buvo beei- 
nanti pasivaikščioti. Panelė Kroli laukė apačioje ekipaže, tuo tarpu 
jos tarnai įdėmiai apžiūrinėjo vietovę, kurioje atsidūrė, ir spoksojo 
į gerąjį Sembą, juodaodį Blumsberio liokajų, kaip į vieną iš keistų 
čiabuvių. Bet kai Amelija nulipo žemyn, tokia maloni, besišypsanti 
(Rebeka turėjo ją pristatyti savo draugei, nes panelė Kroli būtinai no- 
rėjo ją išvysti, bet per daug blogai jautėsi, kad galėtų išlipti iš 
ekipažo) — kai, sakau, Amelija nulipo žemyn, Park Leino livrėjinė 
aristokratija be galo ir be krašto stebėjosi, kaip toks padaras galėjo at- 
sirasti Blumsberyje. Ir panelę Kroli visiškai pavergė švelnus paraudęs 
veidelis jaunos damos, kuri taip baugščiai ir taip grakščiai priėjo prie 
ekipažo, norėdama pareikšti pagarbą savo draugės globėjai. 

— Kokia veido oda, brangioji! Koks malonus balsas! — tarė pane- 
lė Kroli, kai po šito trumpo apsilankymo jos važiavo į vakarinę 
miesto dalį. — Mieloji Šarp, jūsų draugė žavinga. Pakvieskite ją į Park 
Leiną, girdite? 

Panelė Kroli buvo gero skonio. Mėgo natūralų elgesį — truputis 
drovumo jį tik dar labiau išryškindavo. Mėgo matyti aplink save dai- 
lius veidus, lygiai kaip mėgo ir gražius paveikslus bei puikų por- 
celianą. Tą dieną ji bent pustuzinį kartų susižavėjusi kalbėjo apie Ame- 
liją. Užsiminė apie ją Rodonui Kroliui, kada šis, pareigos jausmo 
verčiamas, atvyko padėti savo tetai sudoroti viščiuko. 

Žinoma, Rebeka tučtuojau pareiškė, kad Amelija susižadėjusi ir 
ištekėsianti už leitenanto Osborno — tai jos labai sena aistra! 

— Ar jis netarnauja pėstininkų pulke?— pasiteiravo kapitonas 
Krolis, vargais negalais, kaip ir dera gvardiečiui, prisiminęs to pulko 
numerį.— Ar ne N pulke? 

Rebeka patvirtino, kad tai tas pulkas. 

— Jo kapitono pavardė Dobinas,— pridūrė ji. 

— Ištįsęs, nerangus bernas,— tarė Krolis,— už visų užkliūva. 
Pažįstu jį, o tasai Osbornas — gana dailus vaikinas, berods su 
didelėmis juodomis žandenomis? 

— Milžiniškomis,— patvirtino panelė Rebeka Šarp,— ir be galo 
jomis didžiuojasi, galiu jus užtikrinti. 

Užuot atsakęs, kapitonas Rodonas garsiai nusižvengė. Ir, abiem 
damoms paprašius paaiškinti, patenkino jų smalsumą, kai tik jam 
baigėsi linksmybės priepuolis. 

— Jis dedasi mokąs lošti biliardą, — tarė Rodonas, — aš išlošiau iš 
jo du šimtus svarų „Kokoso Palmėje“. Toks ten lošikas iš to buka- 
galvio pienburnio! Tą dieną būtų visiškai prasilošęs, bet jo draugas 
kapitonas Dobinas jį ištempė, kad jis kur prasmegtų! 

— Rodonai, Rodonai, nebūk toks nedoras! — pastebėjo labai pa- 
tenkinta panelė Kroli. 

— Iš tikrųjų, madam, iš visų vaikinų, kuriuos esu matęs kariuo- 
menėje, šitas vyrukas man atrodo didžiausias geltonsnapis. Tarkvinas 
ir Djuseisas išlupa iš jo pinigų, kiek tik įsigeidžia. Jis pasirengęs drožti 
į patį pragarą, kad tik galėtų pasirodyti su lordu. Apmoka jų pietus 
Grinviče, o jie atsiveda visą būrį svečių. 

— Ir turbūt labai šaunių svečių! 

— Visai teisingai, panele Šarp! Jūs kaip visada teisi, panele 
Šarp. Labai šaunių svečių, cha cha cha! 

Ir kapitonas, pamanęs, kad pasakė nepaprastai sąmojingai, kvatojo 
vis garsiau ir garsiau. 

— Rodonai, nebūk toks išdykęs!— sušuko teta. 

— Na, jo tėvas Sičio vertelga, sako, nepaprastai turtingas. Po 
velnių tuos Sičio pirklius, jiems reikia nuleisti kraujo. Aš dar 
nesuvedžiau su Osbornu sąskaitų, galiu jums teisybę pasakyti. Cha 
cha cha! 

— Fui, kapitone Kroli! Aš įspėsiu Ameliją. Vyras lošėjas! 

— Siaubinga, ar ne tiesa, ką?— labai iškilmingai tarė kapitonas. 

O paskiau pridūrė, kažkokiai minčiai toptelėjus į galvą. — Dievaži, 
madam, leiskite pasikviesti jį čia! 

— Ar galima jį priimti geroje draugijoje?— pasiteiravo teta. 

— Ar galima priimti? Na, žinoma! Neatskirsite jo nuo kitų!-—- 
atsakė kapitonas Krolis.— Leiskite pakviesti jį, kai pradėsime po tru- 
putį priiminėti svečius! Ir tą jo. . . kaip ją vadina? .. na, jo inamora- 
to*... a, panele Šarp? Juk šitaip ją vadinat? .. Tegu ir ji atvyksta! 
Dievaži, parašysiu jam laiškutį, ir jis atvyks. Pamatysim, ar jis taip pat 
gerai lošia piketą kaip ir biliardą. Kur jis gyvena, panele Šarp? 

Ji pasakė Kroliui leitenanto adresą mieste, ir, praslinkus kelioms 
dienoms po šio pokalbio, leitenantas Osbornas gavo laišką, pake- 
verzotą kapitono Krolio mokiniška rašysena, ir panelės Kroli kvie- 
timą. 

Rebeka savo ruožtu nusiuntė kvietimą brangiai Amelijai, o ši — 
galite būti tikri — patyrusi, kad svečių tarpe bus Džordžas, mielai 
sutiko atvykti. Amelija, kaip buvo sutarta, praleido rytą su damomis 
Park Leine, kur jos visos buvo jai labai geros. Rebeka globojo ją 
santūriai ir kiek iš aukšto: ji juk buvo kur kas protingesnė už ją, o 
pastaroji tokia švelni ir kukli, jog visada nusileisdavo, jei tik kas 
nors užsimanydavo jai įsakinėti; tad ir Rebekos paliepimus ji vykdė 
nuolaidžiai ir klusniai. Panelė Kroli buvo taip pat nepaprastai maloni. 
Ji vis dar negalėjo atsigėrėti Amelija, šnekėjo apie ją jos pačios 
akivaizdoje, lyg ji būtų buvusi lėlė ar tarnaitė, ar paveikslas, ir kuo 
maloningiausiai ja stebėjosi. Žaviuosi tuo susižavėjimu, su kuriuo di- 
duomenė kartais žvelgia į paprastus žmones. Nėra malonesnio 
vaizdo gyvenime, kaip matyti Meifero!'“? gyventojus, rodančius savo 
draugiškumą žemesniesiems. Nepaprastas panelės Kroli maloningumas 
gerokai nuvargino Ameliją, ir aš negalėčiau garantuoti, kad iš 
visų trijų Park Leino damų geroji panelė Brigs neatrodė jai malo- 
niausia. Ji simpatizavo panelei Brigs kaip ir visiems paniekintiems ir 
švelniems žmonėms. Amelija nebuvo, kaip sakoma, narsi moteris. 

Džordžas atvyko pietų pasivaišinti en garcon** su kapitonu Kroliu. 

Didžioji Osbornų šeimos karieta nugabeno jį iš Raselo aikštės į 
Park Leiną; Džordžo seserys, kurių niekas nepakvietė ir kurios buvo 
visiškai abejingos, kad jų nepaisoma, vis dėlto susirado sero Pito 
Krolio pavardę baronetų žinyne ir sužinojo visa, ką tas veikalas gali 
pasakyti apie Krolio šeimą ir jos kilmę, apie gimines Binkius ir 

* Mylimąją (it.). 

*+ Be damų (pranc.). 

t. t., ir t. t. Rodonas Krolis priėmė Džordžą Osborną labai nuošir- 
džiai ir maloningai, išgyrė jo lošimą biliardu, pasiteiravo, kada jis norė- 
tų atsirevanšuoti, domėjosi Osborno pulku ir būtų pasiūlęs sukirsti pi- 
ketą tą patį vakarą, bet panelė Kroli griežčiausiai uždraudė bet kokį 
lošimą iš pinigų jos namuose; tad galantiškasis globėjas bent tą dieną 
nepalengvino jaunojo leitenanto piniginės. Tačiau jie susitarė kažkur 
susitikti kitą dieną — apžiūrėti arklio, kurį Krolis norėjo parduoti, 
ir išbandyti jį parke, o paskui sykiu papietauti ir praleisti vakarą su 
linksmais draugais. 

.— Žinoma, jei jums nereikės budėti pas tą gražutę panelę 
Sedli, — gudriai mirktelėdamas, tarė Krolis.— Prisiekiu garbe, Osbor- 
nai, pasiutiškai žavi mergaitė, — teikėsi jis pridurti. — Krūva pinigų, aš 
manau, ar ne? 

Osbornas neketino budėti, jis mielai eisiąs su Kroliu. O pas- 
tarasis, kai jie kitą dieną susitiko, išgyrė naujojo draugo jojimo 
meną — tai jis galėjo padaryti visiškai nuoširdžiai — ir supažindino jį 
su trimis ar keturiais jaunuoliais iš pačių aukštųjų sluoksnių; šita 
pažintis nepaprastai pradžiugino naivųjį karininką. 

— Beje, kaip gyvuoja panelė Šarp?— prie taurės vyno paklausė 
Osbornas savo draugą.— Visai šauni mergytė. Ar ji jums tinka Kara- 
lienės Krolyje? Ponia Sedli pernai ją labai mėgo. 

Kapitonas Krolis įtūžęs dėbtelėjo mažomis mėlynomis akimis į 
leitenantą ir budriai jį sekė, kai šis užlipo aukštyn atnaujinti pa- 
žinties su gražiąja guvernante. Tačiau jos elgesys turėjo nuraminti 
Krolį, jei ir buvo bent kiek pavydo to leibgvardiečio krūtinėje. 

Kai vyrai pakilo į viršų ir Osbornas buvo pristatytas panelei 
Kroli, jis išdidžiai, laisvai ir atlaidžiai priėjo prie Rebekos. Džor- 
džas ketino elgtis su ja draugiškai ir globoti ją. Jis net paduosiąs jai 
ranką kaip Amelijos draugei; ir sakydamas: „O, panelė Šarp! Kaip 
gyvuojate?“ — ištiesė jai kairę, manydamas, kad ji iš tos garbės nebeži- 
nos, ką daryti. 

Panelė Šarp atkišo jam dešinį smilių ir truputį linktelėjo, tačiau 
taip šaltai ir abejingai, jog Rodonas Krolis, stebėdamas tuos veiksmus 
iš kito kambario, vos neprunkštelėjo, pamatęs, kaip visiškai sugniuž- 
dytas leitenantas — jis staiga atšoko, užsičiaupė ir baisiai nerangiai 
pagaliau teikėsi paimti jam atkištą paspausti pirštelį. 

— Ji suraitytų ir patį velnią, dievaži!— tarė susižavėjęs kapi- 
tonas. 


10. PLB 48 

O leitenantas, norėdamas užmegzti pokalbį, maloniai paklausė 
Rebeką, kaip jai patinkanti naujoji vieta. 

— Mano vieta? — šaltai tarė panelė Šarp.— Koks jūs malonus, 
kad man ją priminėte! Gana pakenčiama vieta: atlyginimas neblo- 
gas — ne toks didelis, manau, kokį gauna panelė Virt, būdama su 
jūsų seserimis Raselo aikštėje. O kaip gyvuoja tos damos? Beje, 
man nederėjo šito klausti. 

— Kodėl ne?— nustebęs pasiteiravo ponas Osbornas. 

— Juk jos niekad nesiteikė tarti man žodžio ar pasikviesti į 
namus, kai viešėjau pas Ameliją! Bet mes, vargšės guvernantės, ži- 
note, esame įpratusios, kad mūsų šitaip nepaisytų! 

— Mieloji panele Šarp, ką jūs!— sušuko Osbornas. 


— Bent kai kuriose šeimose, — kalbėjo Rebeka.— Tačiau kažin 
ar jūs galite įsivaizduoti, koks vis dėlto didelis skirtumas. Mes 
Hempšyre nesame tokie turtuoliai kaip jūs, laimingieji Sičio gyven- 
tojai. Bet aš gyvenu džentelmeno šeimoje, geros senos angliškos kil- 
mės šeimoje. Manau, kad jūs žinote, jog sero Pito tėvas atsisakė 
pero titulo. Ir jūs matote, kaip su manim elgiamasi. Aš visai puikiai 
jaučiuos. Tai iš tikrųjų gera vieta. Bet jūs labai malonus, kad 
pasiteiravote. 


Osbornas siuste siuto. Mažoji guvernantė kalbėjo su juo iš 
aukšto ir tyčiojosi iš jo tol, kol jaunasis britų liūtas pasijuto visiškai 
nejaukiai. Be to, jis nebuvo tokio šalto kraujo, kad, suradęs kokią 
nors dingstį, nepaprastai malonų pokalbį pakreiptų kita linkme. 

— Man atrodė, kad jūs pakankamai mėgstate Sičio šeimas, — 
išdidžiai pareiškė jis. 

— Jūs norite pasakyti — mėgau pernai, kai buvau ką tik ištrū- 
kusi iš tos baisingos mokyklos? Žinoma, mėgau. Argi ne kiekviena 
mergaitė mielai parvyksta atostogų namo? Ir kaip aš galėjau tada 
žinoti, kur geriau? Bet ak, pone Osbornai, po aštuoniolikos mėnesių 
viskas visiškai kitaip atrodo! Aštuoniolikos mėnesių, — atleiskite man 
už tokius žodžius, — kuriuos praleidau tarp džentelmenų. O brangi 
Amelija, užtikrinu jus,— tikras perlas ir bet kur būtų žavinga. 
Na štai, matau, kad jums taisosi nuotaika. Bet ak, kokie keisti, 
kokie savotiški tie Sičio žmonės! O ponas Džozas? Kaip gyvena 
nuostabusis ponas Džozas? 

— Man atrodo, kad praėjusiais metais jūs nebuvote abejinga 
nuostabiajam ponui Džozefui,— švelniai pasakė Osbornas. 

— Koks jūs žiaurus! Na ką gi, jeigu kalbėsime entre nous*, 
man širdis dėl jo neplyšo, vis dėlto, jei jis būtų paprašęs mane to, 
ką jūs norite pasakyti savo žvilgsniu (labai iškalbingu ir, be to, 
maloniu), aš nebūčiau pasakiusi „ne“. 

Ponas Osbornas žviletelėjo, tarsi norėdamas pasakyti: „Iš tiesų 
nepaprastai malonu!“ 

— Kokia garbė būtų buvusi turėti jus savo svainiu! Ar ne taip 
galvojate? Būti svaine eskvairo Džordžo Osborno, sūnaus eskvairo 
Džordžo Osborno, sūnaus. . . kas buvo jūsų senelis, pone Osbornai? Tik 
nerūustaukite! Jūs negalite pakeisti savo kilmės, o aš visiškai sutinku 
su jumis, kad būčiau galėjusi ištekėti už pono Džo Sedlio. Ką gi geres- 
nio galėtų padaryti nė penso neturinti vargšė mergaitė? Dabar jūs 
žinote visą paslaptį. Aš esu nuoširdi ir atvira. Apskritai labai malonu, 
kad jūs užsiminėte apie tą aplinkybę — labai malonu ir mandagu. 
Amelija, brangioji! Mudu su ponu Osbornu kalbėjomės apie jūsų 
vargšą brolį Džozefą. Kaip jis gyvuoja? 

Šitaip Džordžas buvo visiškai sutriuškintas. Negalima pasakyti, 
kad Rebeka būtų buvusi teisi, bet ji taip sugebėjo pakreipti pašneke- 
sį, jog Osbornas liko neteisus. Ir dabar jis gėdingai paspruko, jaus- 
damas, kad jei pasiliktų dar valandėlę, Amelijos akyse pasirodytų 
kvailai. 

Nors Rebeka jį ir nugalėjo, tačiau Džordžas nebuvo toks niekšas, 
kad skleistų paskalas ar keršytų damai, jis tik negalėjo iškęsti kitą die- 
ną gudriai nepapasakojęs kapitonui Kroliui kai kurių savo samprota- 
vimų apie Rebeką: kad esanti sukta, pavojinga mergina, baisi koketė 
1r t. t. Visiems šiems teiginiams Krolis juokdamasis pritarė, ir su kiek- 
vienu iš jų, nepraslinkus nė dvidešimt keturioms valandoms, buvo su- 
pažindinta Rebeka. Visa tai tik patvirtino jos ankstesnį požiūrį į poną 
Osborną. Moters instinktas jai pasakė, kad jos pirmąją, daug žadan- 
čią meilę sužlugdė Džordžas, ir ji atitinkamai vertino leitenantą. 

— Aš jus tik įspėju,— reikšmingai žvelgdamas, tarė  Džor- 
džas Rodonui Kroliui (jis nupirko arklį iš Rodono ir po pietų 
pralošė keletą dešimčių ginėjų),— tik įspėju. Pažįstu moteris ir 
patariu būti budriam. 

— Dėkui, berniuk,— tarė Krolis, metęs į jį itin dėkingą žvilgs- 
nį.— Jūs, kaip matau, labai pastabus! 

Ir Džordžas išėjo, galvodamas, kad Krolis visai teisus. 


* Tarp mūsų (pranc.). 

Jis papasakojo Amelijai, ką padaręs ir kaip pataręs Kroliui — 
velniškai geram, atviram vaikinui — pasisaugoti klastingos intrigan- 
tės Rebekos. 

— Ko pasisaugoti? — sušuko Amelija.. 

— Tavo draugės guvernantės. Nežiūrėk į mane taip nustebusi. 

— O Džordžai! Ką tu padarei? — sušuko Amelija. 

Mat jos moteriškos akys, kurių regėjimą sustiprino meilė, per 
vieną akimirką susekė paslaptį, kurios nepastebėjo nei panelė Kro- 
li, nei vargšė senmergė Brigs, nei juo labiau kvailo jauno išpuikėlio su 
žandenomis — leitenanto Osborno akys. 

Mat kai Rebeka gaubėsi skara viename viršutinio aukšto kam- 
baryje, kur abi draugės turėjo progos persimesti vienu kitu žodžiu, 
sugalvoti kokį mažą sąmokslą, kas teikia žavesio moterų gyvenimui, 
Amelija, priėjusi prie jos ir suspaudusi mažas rankeles savosiomis, 
tarė: 

— Rebeka, aš viską matau! 

Rebeka ją pabučiavo. 

Ir apie šią žavią paslaptį nė viena mergina neprasitarė daugiau nė 
žodelio. Bet jai buvo lemta greitai iškilti aikštėn. 

Neilgai trukus po minėtųjų įvykių, panelei Rebekai Šarp dar te- 
beviešint savo globėjos namuose Park Leine, Greit Gonto gatvėje, 
tarp kitų gedulo herbų, nuolatos puošiančių šį niūrų miesto kvar- 
talą, atsirado dar vienas — ant sero Pito Krolio namų, tačiau ne- 
reiškė garbingojo baroneto mirties. Tai buvo moteriškas gedulo 
herbas, koks prieš kelerius metus puošė senosios sero Pito motinos, 
velionės našlės ledi Kroli, laidotuves. Atitarnavęs savo laiką, herbas 
nukeliavo žemyn nuo namų fasado ir gyveno nuošaliai, kažkur sero 
Pito rūmų užpakalinėse patalpose. Dabar jis vėl pasirodė vargšei Rozai 
Doson pagerbti. Seras Pitas ir vėl buvo našlys. Heraldikos ženklai 
ant skydo greta sero Pito herbo, žinoma, nebuvo vargšės Rozos. Ji 
neturėjo herbo. Bet jo skyde nutapyti cherubinai tiko taip pat kaip ir 
sero Pito motinai; skydo apačioje buvo įrašas Resurgam *, iš abiejų 
pusių jį supo Krolių giminės karvelis ir žaltys. Herbas ir gedulingi 
skydai, žodis Resurgam — kokia puiki proga pamoralizuoti! 

Tik vienas ponas Krolis slaugė tą vienišą ligonę. Ji paliko šį pa- 
saulį, padrąsinta paguodos žodžiais, kokius jis sugebėjo pasakyti. Per 
daugelį metų tik jis vienas būdavo jai meilus, vien jo draugystė paguos- 


* Prisikelsiu (/0t.). 

davo šią silpną vienišą sielą. Jos širdis buvo mirus daug anksčiau ne- 
gu kūnas. Ji pardavė ją, kad taptų sero Pito Krolio žmona. Motinos 
ir dukros Tuštybės mugėje kasdien sudaro tokius sandėrius. 

Kai ledi Kroli mirė, jos vyras buvo Londone, kur rūpinosi vie- 
nu iš nesuskaičiuojamų savo planų ir tąsėsi su daugybe advokatų. 
Vis dėlto jis rasdavo laiko dažnai apsilankyti Park Leine ir siuntinėti 
Rebekai laiškelius su nuoširdžiausiais maldavimais, reikalavimais ir 
įsakymais grįžti į kaimą pas savo mokines, kurios dabar, motinai ser- 
gant, likusios be jokios priežiūros. Bet panelė Kroli nė girdėti neno- 
rėjo apie Rebekos išvykimą. Mat nors Londone ir nebuvo kitos tokios 
aukštuomenės damos, kuri taip lengvai apleistų savo draugus, kai tik 
jie įgrysta, ir nors nedaugeliui draugai taip greitai įgrisdavo, tačiau 
kol trukdavo panelės Kroli engoument *, ji būdavo be galo karštai 

Žinia apie ledi Kroli mirtį panelės Kroli šeimos ratelyje nesukėlė 
daugiau širdgėlos ir kalbų, negu buvo galima tikėtis. 

— Manau, kad reikės atidėti priėmimą, paskirtą trečiajai dienai, — 
tarė panelė Kroli. Ir patylėjusi pridūrė: — Tikiuosi, kad mano brolis 
bus toks padorus, jog daugiau nebeves. 
su įprasta pagarba vyresniajam broliui. 

Rebeka nieko nesakė. Ji atrodė iš visos šeimos rimčiausia ir liūd- 
niausia. Tą dieną ji paliko kambarį, Rodonui dar neišėjus. Bet jie 
atsitiktinai susitiko apačioje, kai jis, atsisveikinęs su teta, buvo beišvyks- 
tąs, ir rimtai kažką aptarė. 

Kitą rytą Rebeka, žiūrinti pro langą, privertė krūptelėti panelę 
Kroli, ramiai skaitančią prancūzišką romaną, neramiu balsu šūkte- 
lėdama: 

— Seras Pitas, panele! 

Ir sulig šiais žodžiais baronetas pasibeldė į namo duris. 

— Mano brangioji, aš negaliu su juo susitikti. Nenoriu su juo susi- 
tikti. Pasakykite Baulsui, kad manęs nėra namie, arba nueikite žemyn 
ir paaiškinkite, jog aš taip sergu, kad nieko negaliu priimti. Mano ner- 
vai taip suirę, kad šią valandėlę negalėsiu pakęsti brolio, — sušuko 
panelė Kroli ir vėl griebėsi romano. 

— Ji per daug serga ir negali jūsų priimti, sere,— pareiškė 


* Aistra (pranc.). 

Rebeka, grakščiai nubėgusi žemyn pas serą Pitą, kuris buvo belipąs į 
viršų. 

— Juo geriau, — atsakė seras Pitas. — Aš noriu matyti jus, panele 
Beki. Eime su manim į svetainę. 

Ir juodu nuėjo į tą kambarį. 

— Aš no-oriu, kad jūs grįžtumėt Karalienės Krolin, panele, — 
tarė baronetas, įsmeigęs akis į Rebeką, nusimaudamas juodas pirš- 
tines ir nusiimdamas skrybėlę su plačiu gedulo kaspinu. 

Jo akys taip keistai žvelgė ir taip atkakliai buvo į ją įbestos, jog 
Rebeka Šarp vos nepradėjo drebėti. 

— Tikiuosi netrukus parvykti, — tarė ji tyliu balsu,— kai tik 
panelė Kroli pagerės, sugrįžti pas... pas brangiuosius vaikučius. 

— Jau tris mėnesius šitaip kalbate, Beki,— atsakė seras Pi- 
tas, — ir vis dėlto laikotės įsikibusi į mano seserį, kuri nusvies jus 
kaip seną batą, vos tik jai įgrisite. Sakau. kad man jūsų reikia. Važiuo- 
ju į pakasynas. Ar grįšit? Taip ar ne? 

— Aš nedrįstu... Nemanau, kad man derėtų... pasilikti vienai 
su jumis, sere,— atsakė Beki, labai susijaudinusi. 

— Kartoju, man jūsų reik, — pareiškė seras Pitas, trenkdamas 
kumščiu į stalą.— Negaliu be jūsų išsiverst. Tik jums išvykus, tai 
supratau. Visi namai apversti aukštyn kojom. Nė pažint nebegali. Vi- 
sos mano sąskaitos vėl supainiotos. Jūs turit grįžti. Grįžkit. Bran- 
gioji Beki, grįžkit! 

— Grįžti... kokioms pareigoms, sere?— dusdama tarė Rebeka. 

— Grįžkit kaip ledi Kroli, jei norit,— tarė baronetas lamdy- 
damas gedulingą skrybėlę.— Na, ar patenkinta? Grįžkit ir būkit 
mano žmona. Jūs tam pakankamai gudri. Velniop kilmę. Jūs tokia 
puiki ledi, kokios niekad nesu matęs. Jūsų mažajam pirštely daugiau 
proto, negu bet kurios baroneto žmonos visoje grafystėje. Grįšit? 
Taip ar ne? 

— O sere Pitai!-— sušuko labai susijaudinusi Rebeka. 

— Sakykit taip, Beki,— kalbėjo seras Pitas.— Aš senas, bet 
stiprus. Būsiu šio to vertas dar dvidešimt metų. Būsit laiminga su 
manim, pamatysit! Galėsite daryt ką norėsit, leist pinigų kiek norėsit, 
ir viskas bus kaip norėsit. Aš jums paskirsiu kapitalo. Viską kaip 
reikiant sutvarkysiu. Žiūrėkit! 

Senis puolė ant kelių ir geidulingai įsispoksojo į ją kaip sa- 
tyras. 


Rebeka atšoko visiškai nustėrusi. Per visą šį romaną mes nie- 

kada nematėme, kad ji būtų praradusi savitvardą. Bet dabar taip 
įvyko, ir ji apsiverkė nuoširdžiausiomis ašaromis, kokios kada tik 
buvo ištryškusios jai iš akių. 

— O sere Pitai!-— tarė ji. — O sere... aš... aš jau ištekėjusi! 


XV skyrius, 


KURIAME TRUMPAI PASIRODO REBEKOS VYRAS 


Kiekvienam sentimentalių polinkių skaitytojui (o kitokio mes ir 
nepageidaujame) turėtų patikti tableau*, kuriuo baigėsi paskutinis 
mūsų mažosios dramos veiksmas. Juk ar galima išvysti ką nors 
žavesnio kaip Amūrą, sukniubusį ant kelių prieš Grožybę? 

Bet kai Amūras išgirdo baisųjį Grožio deivės prisipažinimą, kad ji 
jau ištekėjusi, pašoko nuo kilimo, ant kurio nusižeminęs klūpojo, 
ir ėmė taip šaukti, jog vargšė deivė išsigando dar labiau negu tada, kai 
atskleidė jam savo paslaptį. 

— Ištekėjusi? Jūs juokaujate!-— sušuko baronetas, praėjus pir- 
majam įtūžio ir nustebimo protrūkiui.— Jūs tyčiojatės iš manęs, Be- 
ki! Kas gi ves jus, neturinčią nė šilingo? 

— Ištekėjusi, ištekėjusi! — tarė Rebeka, karčiai raudodama. Jos 
balsas trūkčiojo iš susijaudinimo, ji spaudė nosinę prie ašarotų akių, 
alpėdama šliejosi prie židinio atbrailos, — tikras bekraščio sielvarto 
vaizdas, galįs sugraudinti kiečiausią širdį. 

— O sere Pitai, mielas sere Pitai, negalvokite, kad aš ne- 
dėkinga už visą jūsų gerumą. Tik jūsų taurumas išplėšė iš manęs tą 
paslaptį. 

— Velniop taurumą!— sugriaudė seras Pitas.-—- Už ko jūs ištekė- 
jot? Kur tai įvyko? 

— Leiskite man grįžti su jumis į kaimą, sere! Leiskite man pri- 
žiūrėti jus taip pat ištikimai kaip ir anksčiau! Neatskirkite, neatskirki- 
te manęs nuo brangiojo Karalienės Krolio! 

— Taigi nenaudėlis jus pametė, ar ne? — tarė baronetas, pradė- 
jęs, kaip jam atrodė, suprasti.— Gerai, Beki! Grįžkit, jei norit. 


* Vaizdas (pranc.). 

Kas iš vežimo išpuolė, tas prapuolė. Šiaip ar taip, aš jums garbingai 
pasipiršau. Grįžkit pas mane kaip guvernantė — ir jūs galėsit elgtis 
kaip norėsit. 

Rebeka ištiesė jam ranką. Ji raudojo taip, jog vos neplyšo 
širdis. Garbanos užkrito ant veido ir marmurinės židinio atbrailos, į 
kurią ji buvo atrėmusi galvą. 

— Taigi nenaudėlis pabėgo, a?— tarė seras Pitas, bjauriai mė- 
gindamas ją paguosti. — Nieko, Beki, aš jumis pasirūpinsiu. 

— O sere! Su kokiu pasididžiavimu grįžčiau į Karalienės Kro- 
lį, rūpinčiausi vaikais ir jumis kaip ir anksčiau, kada jūs sakėte 
esąs patenkintas Rebekos patarnavimais! Kai pagalvoju apie tai, ką 
jūs man ką tik pasiūlėte, širdis prisipildo dėkingumo — tikrai. Aš 
negaliu būti jūsų žmona, sere, leiskite būti dukra. 

Sulig tais žodžiais Rebeka kuo tragiškiausiai pati puolė ant 
kelių ir, pastvėrusi rankutėmis (gražiomis, baltomis ir švelniomis 
kaip atlasas) šiurkščią juodą sero Pito leteną, be galo graudžiai ir pa- 
tikliai pažvelgė jam į veidą, bet staiga. . . staiga atsidarė durys, ir į 
kambarį įplaukė panelė Kroli. 

Ponia Ferkin ir panelė Brigs, atsitiktinai atsidūrusios prie sve- 
tainės durų netrukus po to, kai baronetas su Rebeka įžengė į vidų, 
lygiai taip pat atsitiktinai išvydo pro rakto skylutę senąjį džen- 
telmeną klūpant prieš guvernantę ir nugirdo, kaip jis tauriai pasi- 
piršo. Vos spėjo tie žodžiai išsprūsti jam iš lūpų, ponia Ferkin ir pa- 
nelė Brigs nušniokštė laiptais aukštyn, įpuolė į kambarį, kur panelė 
Kroli skaitė prancūzišką romaną, ir pranešė senajai ledi stulbi- 
nančią žinią, kad seras Pitas. parpuolęs ant kelių, peršasi panelei 
Sarp. Ir jei jūs apskaičiuotumėte, kiek laiko truko minėtasai po- 
kalbis 1r kiek laiko reikėjo panelei Brigs ir poniai Ferkin nudumti 
aukštyn, o panelei Kroli nustebti ir paleisti iš rankų Pigo Ie Breno'!“ 
tomą, paskui nunerti žemyn, tai pamatytumėt, kad ši istorija yra 
visiškai tiksli ir kad panelė Kroli furėjo pasirodyti lygiai tą pačią 
akimirką, kai Rebeka nusižeminusi puolė ant kelių prieš Pitą. 

— Ant grindų dama, o ne džentelmenas, — tarė panelė Kroli, 
jos žvilgsnis ir balsas buvo kupini didžiausios paniekos.— Man 
pranešė, kad jus klūpojote, sere Pitai. Na, atsiklaupkite dar kartą ir 
leiskite pasižiūrėti į tokią žavingą porelę! 

— Aš padėkojau serui Pitui Kroliui, — pareiškė atsistodama Re- 
beka,— ir pasakiau jam, kad... kad niekada negalėsiu būti ledi 
Kroli. 

— Atsisakėte už jo tekėti? — sušuko panelė Kroli visiškai su- 
glumusi. 

Brigs ir Ferkin, stovinčios prie durų, iš nuostabos pastatė akis ir 
išsižiojo. 

— Taip, atsisakiau,— liūdnu, verksmingu balsu tarė Rebeka. 

— Ir aš turiu patikėti savo ausimis, kad jūs iš tikrųjų jai 
pasipiršote, sere Pitai? — paklausė senoji ledi. 

— Ta-aip,— atsakė baronetas,— pasipiršau. 

— Ir ji nesutiko, kaip kad sako? 

— Ta-aip!— plačiai šypsodamas tarė seras Pitas. 

— Šiaip ar taip, neatrodo, kad dėl to jums plyštų širdis, — 
pastebėjo panelė Kroli. 

— Nė trupučio, — atsakė seras Pitas taip šaltakraujiškai ir taip 
gerai nusiteikęs, kad panelė Kroli vos nepablūdo iš nuostabos. 

Kad senas aukštakilmis džentelmenas pultų ant kelių prieš var- 
gšę, nė penso neturinčią guvernantę ir paskui prapliuptų kvatotis, 
kai ta atsisakė už jo tekėti, kad ta pati skursna guvernantė atstum- 
tų baronetą su keturiais tūkstančiais svarų pajamų per metus, — 
tai buvo paslaptys, kurių panelė Kroli niekaip negalėjo suvokti. Tai 
pranoko bet kokias jos mėgstamojo Pigo Ie Breno intrigų kom- 
plikacijas. 

— Džiaugiuosi, brolau, kad jums tai atrodo linksma pramoga,— 
ji tarė vis dar negalėdama atsipeikėti iš nuostabos. 

— Šaunu!-— pareiškė seras Pitas.— Kas galėjo pamanyti! Koks 
klastingas velniūkštis, kokia laputė!— murmėjo jis pats sau, kikenda- 
mas iš pasitenkinimo. 

— Kas galėjo ką pamanyti?— sušuko panelė Kroli treptelė- 
dama.— Pasakykite, panelė Šarp, gal jūs laukiate, kol išsiskirs 
princas regentas, kad mūsų šeima neatrodo tinkama? 


— Mano poza,— tarė Rebeka,— jums įeinant, panele, nerodė, 
kad aš niekinčiau tokią garbę, kokią šis geras... šis kilnus vyras 
teikėsi man pasiūlyti. Nejaugi manote, kad aš beširdė? Jūs visi 
mane pamilote ir buvote tokie geri vargšei našlaitei... apleistai 
mergaitei, ir aš turėčiau nieko nejausti? O bičiuliai! O mano gera- 
dariai! Argi mano meilės, mano gyvenimo, mano pareigos jausmo ne- 
užtenka atlyginti už pasitikėjimą, kurį man parodėte? Panele Kro- 
li, argi jūs pavydite man dėkingumo? To jau per daug!.. Mano 
širdis sklidina!.. 

Ir ji susmuko kėdėje tokios nevilties apimta, kad jos liūdesys 
sugraudino beveik visus susirinkusius. 

— Ar jūs tekat už manęs, ar ne, vis tiek esat gera mergytė, 
Beki, ir aš jūsų draugas, žinokit,— tarė seras Pitas ir, užsidėjęs 
skrybėlę su gedulo kaspinu, išėjo; Rebekai lyg akmuo nuo širdies 
nusirito. Mat buvo aišku, kad jos paslapties nesužinojo panelė 
Kroli, ir ji galėjo pasinaudoti trumpa atvanga. 

Prispaudusi nosinaitę prie akių ir galvos linktelėjimu atstūmusi 
dorąją panelę Brigs, kuri buvo besekanti paskui ją aukštyn, ji 
nuėjo į savo kambarį, o Brigs ir panelė Kroli, baisiai susijaudi- 
nusios, liko apsvarstyti keistojo įvykio; Ferkin, ne mažiau sukrėsta, 
nėrė žemyn į virtuvės sritį ir apšnekėjo tai su visa tenykšte vyriš- 
ka ir moteriška draugija. Ši naujiena padarė tokį didžiulį įspūdį po- 
niai Ferkin, kad ji nusprendė to pat vakaro paštu pasiųsti laiškelį 
„Su nuolankia pagarba poniai Bjut Kroli ir pastorato šeimai, kad čia 
buvęs seras Pitas ir pasipiršęs panelei Šarp, o ji, visus nustebin- 
dama, atsisakė už jo tekėti“. 

Abi damos valgomajame (kur gerbiama panelė Brigs, dideliam 
jos džiaugsmui, vėl gavo slapčia pasikalbėti su savo globėja) ne- 
galėjo atsistebėti sero Pito piršlybomis ir Rebekos atsisakymu. Brigs 
labai įžvalgiai užsiminė, kad turinti kliudyti kokia nors ankstesnė 
meilė, nes kitaip jokia sveikos nuovokos jauna moteris niekada 
nebūtų atsisakiusi tokio puikaus pasiūlymo. 

— Jūs pati būtumėt sutikusi, ar ne, Brigs?— maloniai paklausė 
panelė Kroli. 

— Argi ne šaunu turėti teisę vadintis panelės Kroli seserimi? — 
kukliai išsisukinėdama atsakė Brigs. 


— Na, pagaliau Beki būtų buvusi puiki ledi Kroli, — pastebėjo 
panelė Kroli (ją sušvelnino merginos atsisakymas, ir dabar, kai 
Jai pačiai nieko nebereikėjo aukoti, ji buvo labai dosni ir kil- 
niaširdė).— Ji labai nuovoki mergina (daug daugiau proto jos 
mažajame pirštelyje negu jūsų, mano vargše mieloji Brigs, visoje 
galvoje). Jos elgsena dabar, kai aš ją aptašiau, puiki. Ji — Mon- 
moransi, Brigs, o kraujas šį tą reiškia, nors aš pati ir nepaisau jo. 
Ir ji daug oriau sugebėtų elgtis tarp tų pasipūtusių kvailų Hem- 
pšyro Žmonių negu nelaimingoji geležies pirklio duktė. 

Brigs, kaip visada, pritarė, o paskui pašnekovės ėmė spėlioti, 
kas gi galėjęs būti tos „ankstesnės meilės“ objektas. 

— Jūs, vargšės vienišos būtybės, visada turite kokią nors kvailą 
tendre*,— pastebėjo panelė Kroli.— Štai kad ir jūs pati buvote įsi- 
mylėjusi dailyraščio mokytoją (nežliumbkite, Brigs, jūs visada žlium- 
biate, bet tai neprikels jo iš mirusiųjų); manau, kad nelaimingoji 
Beki irgi buvo kvaila ir sentimentali... ir koks nors vaistininkas, 
ekonomas, tapytojas, jaunas vikaras ar kitas toks. .. 

— Vargšelė vargšelė!-— tarė Brigs (galvodama apie tai, kas buvo 
prieš dvidešimt ketverius metus, apie tą džiovininką jauną daily- 
raščio mokytoją, kurio geltonų plaukų garbaną bei laiškus, gražius, 
kad ir neįskaitomus, ji šventai saugojo viršuje savo sekretere).— Varg- 
šelė vargšelė!— pakartojo Brigs. 

Ji vėl virto aštuoniolikmete raudonskruoste mergaite, per vakari- 
nes pamaldas sėdėjo bažnyčioje ir kartu su džiovininku daily- 
raščio mokytoju abu giedojo drebančiais balsais iš to paties psal- 
myno. 

— Po šitokio Rebekos poelgio, — entuziastingai tarė panelė Kro- 
li, — mūsų šeima turėtų jai padaryti ką nors gera. Sužinok, kas tas 
objet**, Brigs. Aš įtaisysiu jam parduotuvę arba, tarkim, užsakysiu 
jam savo portretą, arba pakalbėsiu su pusbroliu vyskupu. O Rebe- 
kai duosiu gražų kraitį, ir mes iškelsime vestuves, Brigs, o jūs 
paruošite pusryčius ir būsite pamerge. 

Brigs pareiškė, jog būtų puiku, ir prisiekė, kad mieloji panelė 
Kroli visada esanti maloni ir kilniaširdė; paskui užlipo į Rebekos 
miegamąjį, norėdama ją paguosti ir paplepėti apie pasipiršimą, jos 
atsisakymą ir apie tai, kokia viso to priežastis, pagaliau užsiminti 
apie kilnius panelės Kroli ketinimus ir sužinoti, kas tas džentel- 
menas, užvaldęs panelės Šarp širdį. i 

Rebeka buvo labai draugiška, maloni ir susigraudinusi. Į Brigs 
bičiulišką švelnumą ji atsakė karštu dėkinguinu, prisipažino, kad 
čia buvusi slapta meilė — žavi paslaptis. Kaip gaila, kad panelė 
Brigs nepastovėjo prie rakto skylutės bent akimirką ilgiau! Rebeka 
gal būtų ir daugiau pasakiusi, bet, vos penkioms minutėms praslin- 
kus po to, kai į Rebekos kambarį atėjo panelė Brigs, ten teikėsi 
pasirodyti pati panelė Kroli — kokia negirdėta garbė! Jai neužteko 
kantrybės, ji nebegalėjo sulaukti lėtų savo pasiuntinės veiksmų. 
Ir štai atėjo pati ir įsakė Brigs išeiti. Pagyrusi Rebekos poelgį, 


* Švelnią meilę (pranc.). 
** Objektas (pranc.). 

ji pasiteiravo apie pasimatymo smulkmenas ir ankstesnius įvykius, 
kurie paskatino Pitą taip nuostabiai pasipiršti. 

Rebeka pasakė, kad ji jau seniai šiek tiek nuvokusi, koks 
palankus jai teikėsi būti seras Pitas (nes jis įpratęs reikšti savo 
jausmus labai atvirai, nesivaržydamas), tačiau, neminint asmeninių 
priežasčių, kuriomis ji tuo tarpu nenori varginti panelės Kroli, 
sero Pito amžius, padėtis ir įpročiai esą tokie, dėl kurių vedy- 
bos visai neįmanomos. Be to, ar gali bent kiek save gerbianti 
ir padori moteris klausytis piršimosi tokią valandą, kada mirusioji 
jaunikio žmona dar nepalaidota? 

— Nesąmonė, brangioji, niekada nebūtumėt jo atstūmusi, jeigu 
nebūtų įveltas kas nors kitas, — pareiškė panelė Kroli, be niekur 
nieko išdroždama savo mintį.— Pasakykite man savo asmenines 
priežastis. Kokios tos asmeninės priežastys? Čia kas nors įsivėlęs. 
Kas gi pavergė jūsų širdį? 

Rebeka nuleido akis ir prisipažino, kad taip yra iš tikrųjų. 

— Jūs teisingai atspėjote, brangioji ledi, — tarė ji švelniu, kuk- 
liu, virpančiu balseliu.— Jūs stebitės, kad toks neturtingas vienišas 
padaras drįsta įsimylėti, ar ne tiesa? Aš niekada nesu girdėjusi, 
kad neturtas apsaugotų nuo meilės. O, kad taip galėtų būti! 

— Mano vargšas brangus vaikeli!— sušuko panelė Kroli, visada 
linkusi būti sentimentali. — Argi mūsų aistra lieka be atsako? Nejaugi 
mes kankinamės paslapčia? Papasakokit man viską, kad galėčiau 
jus paguosti. 

— O, kad galėtumėt mane paguosti, brangi panele!— tuo pačiu 
verksmingu balsu atsakė Rebeka.— Iš tiesų, iš tiesų kaip man 
reikia paguodos! 

Ir ji priglaudė galvą prie panelės Kroli peties ir apsiverkė 
taip natūraliai, kad senoji dama nejučiomis susijaudino ir apkabi- 
no merginą beveik motiniškai meiliai ir ramindama daugel kartų 
patikino gerbianti ir užjaučianti, prisiekė, jog mylinti ją kaip duk- 
terį ir padarysianti visa, kuo galėsianti jai padėti. 

— O dabar, mieloji, kas jis toks? Ar tas gražiosios panelės 
Sedli brolis? Jūs minėjote kažkokį meilės romaną su juo. Aš 
pakviesiu jį čia, mieloji. Ir jis bus jūsų, tikrai bus. 

— Neklausinėkite manęs dabar,— pasakė Rebeka.— Greitai vis- 
ką sužinosite. Tikrai sužinosite. Mieloji, geroji panele Kroli. .. Bran- 
gioji mano drauge — ar galiu jus taip vadinti? 

— Žinoma, vaikeli, — bučiuodama ją atsakė senoji ledi. 

— Dabar negaliu jums pasakyti, — pro ašaras tarė Rebeka.— 
Aš labai nelaiminga. Bet ak! Mylėkite mane visada... Pažadė- 
kite, kad visada mane mylėsite!-— Ir abiem liejant ašaras, nes jaunes- 
niosios moters susijaudinimas sužadino vyresniosios užuojautą, pa- 
nelė Kroli iškilmingai tat pažadėjo ir paliko savo mažąją protėgėe*, 
palaiminusi ją ir gėrėdamasi kaip brangiu ir nuoširdžiu, švelnios 
širdies jausmingu, bet nesuprantamu padaru. 

Ir štai Rebeka liko viena ir galėjo pagalvoti apie netikėtus bei 
įstabius tos dienos įvykius, kas nutiko ir galėjo nutikti. Kokie, 
jūsų manymu, buvo slaptieji panelės, ne, atsiprašau — ponios Re- 
bekos jausmai? Keliais puslapiais ankstėliau šios knygos autorius 
sakėsi turįs teisę slapčiomis pažvelgti į panelės Amelijos Sedli mie- 
gamąjį ir kaip visa žinąs romanistas suvokti visas švelniausias kan- 
čias bei aistras, siaučiančias ant to nekalto priegalvio,— tai kodėl jis 
negalėtų pasiskelbti ir Rebekos patikėtiniu, žinančiu jos paslaptis, 
tos merginos sąžinės antspaudo saugotoju? 


Taigi Rebeka visų pirma labai nuoširdžiai ir graudžiai gailėjo- 
si, kad nuostabi proga buvo taip arti, o jai teko jos atsisakyti. Kiek- 
vienas sveiko proto žmogus supras šį natūralų susijaudinimą. Kuri 
gera motina neužjaustų vargšės bekraitės merginos, galėjusios tapti mi- 
ledi ir gauti dalį kasmetinio keturių tūkstančių svarų pelno? Ar 
yra visoje Tuštybės mugėje nors viena gerai išauklėta jauna dama, 
kuri nesigailėtų sunkiai dirbančios, sumanios, visais atžvilgiais pagir- 
tinos merginos, gavusios tokį garbingą, tokį pelningą, gundantį pa- 
siūlymą kaip tik tokią valandą, kai ji negali jo priimti? Esu tikras, 
kad mūsų draugės Beki nusivylimas nusipelno ir susilauks visų 
užuojautos. 


Prisimenu, kaip aš pats kartą vakare buvau Tuštybės mugėje, 
viename pobūuvyje. Ten atkreipiau dėmesį į panelę Pataikūnę, kuri 
buvo ypač meili ir gerinosi poniutei Nevėkšlienei, advokato žmonai, 
kuri, nors kilusi iš geros šeimos, bet, kaip visi žinome, yra tokia 
neturtinga, kad neturtingesnės nė būti negali. 

Kodėl gi, paklausiau pats save, taip meilikauja panelė Pataikūnė? 
Gal Nevėkšla paskirtas grafystės teisėju, o gal jo žmonai teko didelis 
palikimas? Panelė Pataikūnė tuojau man paaiškino labai atvirai, kaip 
jai būdinga: 

— Žinote,— tarė ji, — ponia Nevėkšlienė yra sero Džono Red- 
hendo anūkė, o jis taip serga Čelteneme, jog nebeištvers nė pusės metų. 
Ponios Nevėkšlienės tėvelis yra jo įpėdinis. Taigi, kaip matote, 
ji bus baroneto duktė. 

Ir jau kitą savaitę panelė Pataikūnė pasikvietė Nevėkšlą ir jo 
žmoną pietų. 

Jei vien tik galimybė būti baroneto dukra gali suteikti damai tokią 
pagarbą visuomenėje, tai iš tikrųjų, iš tikrųjų turime atsižvelgti į kan- 
čias jaunos moters, praradusios progą tapti baroneto žmona. Ar galėjo 
kas pagalvoti, kad ledi Kroli taip greit mirs? „Ji buvo viena iš tų liguis- 
tų moterų, kurios gali ištverti visą dešimtmetį, — mąstė Rebeka, kan- 
kindamasi iš gailesčio, — o aš būčiau galėjusi tapti miledi! Būčiau galė- 
jusi šokdinti tą senį, kaip man patiks. Būčiau galėjusi atsidėkoti poniai 
Bjut už globą, o ponui Pitui — už nepakenčiamą atlaidumą. Namus 
mieste būčiau apstačiusi naujais baldais ir gražiai išpuošusi. Būčiau 
turėjusi gražiausią karietą Londone ir ložę operoje, o kitą sezoną mane 
būtų pristatę karaliaus rūmuose. ..“ Visa tai galėjo būti, o dabar — 
dabar viskas abejonė ir paslaptis. 

Tačiau Rebeka buvo per daug ryžtinga ir energinga, kad ilgai be 
naudos ir prasmės gailėtųsi nesugrąžinamos praeities. Todėl, paskyrusi 
tam reikalui tinkamą gailesčio dalį, išmintingai nukreipė visą dėmesį į 
ateitį, kuri dabar jai buvo kur kas reikšmingesnė. Ir ji apsvarstė savo 
padėtį ir su ja susijusias viltis, abejones bei galimybes. 

Visų pirma, ji yra ištekėjusi — labai svarbi aplinkybė. Seras Pitas 
žinojo. Ji prisipažino ne tiek todėl, kad buvo netikėtai užklupta, kiek 
staigiai sumetusi. Kartą reikėjo tai padaryti, tad kodėl vėliau, o ne da- 
bar? Tas, kuris pats norėjo ją vesti, turėtų bent tylėti dėl jos vedybų. 
Kaip panelė Kroli pažiūrės į tą žinią — štai didysis klausimas. Rebeka 
šiek tiek nuogąstavo, bet, antra vertus, prisiminė visa, ką panelė Kroli 
kalbėjo: aiškią senosios ledi panieką kilmei, drąsias liberalines pažiū- 
ras, bendrą polinkį į romantiką, beveik vaikišką prisirišimą prie sūnėno 
1r ne kartą pareikštą susižavėjimą pačia Rebeka. Ji taip jį myli, galvojo 
Rebeka, jog viską jam atleis. Ji taip prisirišusi prie manęs, kad 
vargu ar be manęs galės išsiversti: po ėclaircissement* bus scena, 
isterija, kils baisus vaidas, o paskui ateis didelis susitaikymas. Šiaip ar 
taip, kokia prasmė delsti? Burtai mesti, ir dabar ar rytoj — rezultatas 
turi būti tas pats. Ir štai, nusprendusi, kad panelė Kroli turi viską 

sužinoti, jaunoji moteris ėmė galvoti, kokiu būdu geriausia jai tat pra- 
nešti ir ar pačiai pasitikti gresiančią audrą, ar sprukti ir palaukti, kol 
praeis pirmasis šuoras. Šitaip galvodama Rebeka parašė tokį laišką: 


BRANGIAUSIAS DRAUGE, 

didžioji krizė, apie kurią mudu taip dažnai kalbėdavomės, prasidė- 
jo. Pusė“ mano paslapties žinoma. Svarsčiau ir persvarsčiau, ir 
galutinai „įsitikinau, kad dabar metas viską atskleisti. Seras Pitas 
atėjo pas mane šį rytą ir — kaip manote, ką padarė?— formaliai 
pasipiršo. Tik pamanykit! Vargšelė aš. Būčiau galėjusi tapti ledi 
Kroli. Kokia patenkinta būtų ponia Bjut ir ma tante*, jei aš 
būčiau viršesnė už ją! Būčiau kai kieno mamytė, o ne... O, aš drebu, 
drebu, kai pagalvoju, kaip greit turėsime viską pasakyti! .. 

Seras Pitas žino, jog aš ištekėjusi, bet, nežinodamas už ko, per 
daug nesisieloja. Ma tante tikrai pyksta, kad jam atsakiau. Bet ji be 
galo maloni ir meili. Teikėsi pareikšti, jog būčiau buvusi gera 
žmona serui Pitui ir prisiekė būsianti motina tavo Rebekai. Išgirdusi 
naujieną, ji iš pradžių bus sukrėsta. Bet ar mums yra ko bijotis, 
išskyrus tą akimirkos pyktį? Manau, kad ne. Esu tikra, kad ne. 
Ji taip beprotiškai tave myli (išdykęs nenaudėli). kad tau bet ką 
atleistų. Ir esu įsitikinusi, kad antroji vieta jos širdyje skirta man ir 
kad be manęs ji būtų nelaiminga. Brangusis! Kažkas man sako, 
kad mes nugalėsime. Tu paliksi tą nepakenčiamą pulka. mesi lošimą. 
lenktynes ir būsi geras berniukas. lr mes visi gyvensime Park Leine, 
ir ma tante paliks mums visus pinigus. 

Aš pasistengsiu pavaikštinėti ryt trečią valandą įprastoje vietoje. 
Jei panelė B. mane lydės, turėsi ateiti pietų, atnešti atsakymą ir 
įdėti į trečią Portiuso pamokslų tomą. Tačiau bet kuriuo atveju 
ateik pas sąvąją 

R. 


Panelei Elizai Stails 
pas poną Barnetą, balnių, Naitsbridže. 


Neabejoju, kad nėra nė vieno šios mažos istorijos skaitytojo, 
kuris nebūtų toks įžvalgus suvokti, jog panelė Eliza Stails (pasak 
Rebekos, jos mokslo draugė, su kuria ji pastaruoju metu vėl buvo 

pradėjusi susirašinėti ir kuri paimdavo šituos laiškus iš balniaus) 
žvangino variniais pentinais, turėjo didelius užriestus ūsus ir buvo 
ne kas kitas, kaip kapitonas Rodonas Krolis. 


XVI skyrius 
LAIŠKAS ANT SMEIGTUKŲ PAGALVĖLIO 


Kokiu būdu juodu apsivedė, niekam neturi nė trupučio rūpėti. 
Kas gali sutrukdyti pilnamečiui kapitonui ir subrendusiai jaunai 
damai gauti leidimą ir susituokti bet kurioje šio miesto bažnyčioje? 
Kam reikia aiškinti, kad jei moteris ko nors įsigeis, trūks plyš 
suras ir priemonių tam pasiekti. Man atrodo, kad vieną gražią 
dieną, kai panelė Šarp buvo išvykusi į Raselo aikštę praleisti 
priešpiečio pas brangiąją draugę, panelę Ameliją Sedli, jūs būtumėt 
galėję pamatyti labai panašią į Rebeką damą, žengiančią į vieną 
miesto bažnyčią su džentelmenu dažytais ūsais, kuris po ketvirčio 
valandos palydėjo ją prie laukiančios samdytos karietos — tai kaip 
tik ir būta kuklių sutuoktuvių. | 

Ir kas gi šioje žemėje, spręsdamas iš savo kasdieninės patirties, 
užginčytų džentelmeno teisę vesti bet ką? Kiek išmintingų ir 
mokytų vyrų vedė savo virėjas! Argi pats lordas Eldonas '!', visų pro- 
tingiausias Žmogus, neišsigabeno nuotakos slapčia? O Achilas ir 
Ajaksas argi nebuvo įsimylėję savo tarnaičių?!'“ Ir negi galime 
tikėtis, kad stambus ir geidulingas, tačiau skystų smegenų draguūnas, 
kuris niekada gyvenime nebuvo sutramdęs nė vienos aistros, staiga 
pasidarytų protingas ir atsisakytų bet kokia kaina patenkinti įnorį, 
kurį buvo įsikalęs į galvą? Jei žmonės tuoktųsi tik gerai apsigalvoję, 
kaip sumažėtų žemėje gyventojų! 

Mano nuomone, pono Rodono vestuvės buvo vienas iš padoriau- 
sių veiksmų, pažymėtinų bet kurioje šito džentelmeno biografijos 
dalyje, susijusioje su šia istorija. Niekas nepasakys, kad nevyriška 
susižavėti moterimi ir susižavėjus ją vesti. O susižavėjimas, gėrė- 
jimasis, aistra, nuosiaba, beribis pasitikėjimas, beprouškas dievini- 
mas — jausmai, kuriuos šiam galiūnui kariui pamažu sukėlė mažo- 
jį Rebeka, bent jau nė kiek nemažino jo garbės, kaip patvirtintų 

kiekviena dama. Kai ji dainuodavo, kiekviena gaida suvirpindavo 
jo blausią sielą ir nusmelkdavo milžinišką kūną. Kai ji kalbėdavo, 
jis įtempdavo visas proto jėgas, kad galėtų įsidėmėti ir stebėtis. Jeigu 
ji Juokaudavo, jis pergalvodavo jos žodžius ir po pusvalandžio pra- 
trukdavo iš jų kvatotis gatvėje, nustebindamas šalia sėdintį bėdoje 
grumą arba draugą, jojantį greta Roten Rou''*. 

Jos žodžiai buvo jam orakulo pranašystės, o paprasčiausi poe|- 
giai — kupini nepaprasto grakštumo ir išminties. „Kaip ji dainuoja! 
Kaip piešia!— galvojo jis.— Kaip jodinėja ta narčia kumele Kara- 
lienės Krolyje!“ Ir jis, būdavo, sako Rebekai atvirumo valandėlėmis: 

— Dievaži, Bek, tu galėtum būti vyriausiuoju kariuomenės vadu 
ar Kenterberio arkivyskupu, dievaži! 

Argi tai toks retas atvejis? Argi mes kasdien nematome, kaip 
visuomenėje ne vienas doras Heraklis yra po Omfalės padu'!!* ir 
ne vienas barzdotas Samsonas klūpo prie Dalilos'!?? 

Ir štai Beki pranešus, kad artėja didžioji krizė ir metas veikti, 
Rodonas pareiškė esąs taip pat pasiruošęs veikti pagal jos nurody- 
mus, kaip ir atakuoti su savo daliniu, pulkininkui įsakius. 

Jam visai nebuvo reikalo dėti laiško į Portiuso trečią tonią. 
Rebeka lengvai surado būdą atsikratyti savo palydovės Brigs ir 
kitą dieną „įprastoje vietoje“ susitikti su ištikimuoju draugu. Naktį 
ji viską apgalvojo ir pranešė Rodonui savo sprendimą. Jis, žinoma, 
su viskuo sutiko ir buvo šventai įsitikinęs, kad viskas klojasi kuo 
puikiausiai, kad jos pasiūlymas visų geriausias, kad panelė Kroli 
ilgainiui tikrai atsileisianti arba, jo žodžiais tariant, „atsipeikėsian- 
ti“. Jei Rebekos nutarimai būtų buvę visiškai kitokie, jis būtų 
vykdęs juos taip pat besąlygiškai. „Tau pakaks smegenų už mus 
abu, Bek,— sakė jis.— Tu tikriausiai ištrauksi mus iš bėdos. Nesu 
matęs kitos tokios, nors gyvenime sutikau nemaža šmaikštuolių“. 
Šiais paprastais žodžiais išreiškęs pasitikėjimą, į meilės pinkles įkliu- 
vęs dragūnas paliko Rebeką ir ėmėsi vykdyti savąją dalį projek- 
to, kurį ji buvo abiem suplanavusi. 

Pagal tą projektą, kapitonas ir ponia Kroli turėjo išsinuomoti 
ramų butelį Bromptone ar šiaip kur netoli kareivinių. Mat Rebeka 
buvo nusprendusi, mums atrodo, labai išmintingai — pabėgti. Šitoks 
jos nutarimas nepaprastai pradžiugino Rodoną; jau kelias savaites 
jis maldaute maldavo, kad ji ryžtųsi tokiam žingsniui. Su visu 
meilės įkarščiu jis puolė nuomotis buto. Jis taip mielai sutiko mokėti 
po dvi ginėjas per savaitę, jog šeimininkė gailėjosi taip mažai užsi- 

prašiusi. Jis užsakė pianiną, nupirko bent pusę šiltnamio gėlių ir 
visą krūvą įvairiausių gėrybių. O skarelių, odinių pirštinaičių, šil- 
kinių kojinių, auksinių prancūziškų laikrodėlių ir kvepalų nugabeno į 
butą tiek, kiek tik galėjo paskatinti akla meilė ir neribotas kreditas. 
Šitokiu dosnumo prasiveržimu nuraminęs sąžinę, jis. nuėjo if greit 
papietavo klube, laukdamas ateinant didžiosios gyvenimo -valandos. 


Praėjusios dienos įvykiai:. kaip nuostabiai pasielgė Rebeka, kad 
atmetė tokį puikų pasiūlymą, kaip jos širdį graužė slapta širdgėla, 
kaip švelniai ir tyliai ji kentė sąvo sielvartą — dėl to panelė Kroli 
buvo jai dar meilesnė. Tokie įvykiai kaip vedybos, atsisakymas ar 
pasipiršimas išjudina visas namų moteris ir pažadina visus jų iste- 
riškus polinkius. Būdamas žmogaus prigimties stebėtojas, per diduo- 
menės sutuoktuvių sezoną reguliariai lankausi šv. Jurgio bažnyčio- 
je prie Hanoverio aikštės. Niekada nesu matęs, kad ašarotų jau- 
nojo palydovai ar bent kiek jaudintųsi parapijų seniūnai ar apeigas 
atlieką dvasininkai, bet neretai pasitaiko matyti moterų, nieko bendra 
neturinčių su tuo, kas vyksta: pagyvenusių damų, kurioms seniai 
praėjo vestuvių laikas, apkūnių pusamžių moterų, turinčių daugybę 
sūnų ir dukterų, nekalbant apie gražias jaunas būtybes su raus- 
vomis skrybėlaitėmis (jos laukia, kada pačios galės iškilti, todėl 
visai natūralu, kad domisi tomis apeigomis),— taigi kas čia ne- 
paprasta, kad moterys verkia, rauda, šnirpščia, slepia veidelius ma- 
žytėse, niekam nenaudingose nosinaitėse, ir visos, tiek jaunos, tiek 
senos, dūsauja iš susijaudinimo. Kai mano draugas, elegantiškasis 
Džonas Pimlikas, tuokėsi su žaviąja ledi Belgreivija Grin Parker, 
graudulys buvo toks visuotinis, kad net nuo uostomojo tabako pa- 
geltusi senutė, klauptų prižiūrėtoja, lydinti mane į vietą, liejo 
ašaras. „Ir kodėl gi?— klausiau save,— juk ne jinai išteka?“ 

Žodžiu, panelė Kroli ir Brigs neapsakomai susijaudino, ir Re- 
beka tapo švelniausio jų dėmesio objektu. Kai pastarosios nebūdavo, 
panelė Kroli guosdavosi sentimentaliausiu romanu, kokį tik rasdavo 
bibliotekoje. Mažytė Šarp su savo slaptais sielvartais tapo dienos 
didvyre. 

Tą vakarą Rebeka dainavo žaviau ir kalbėjo maloniau negu kada 
nors anksčiau Park Leine. Ji tiesiog pavergė panelės Kroli širdį. 
Lengvai ir su šypsena kalbėjo apie sero Pito piršlybas, šaipėsi iš 
jų kaip iš kvailo senio įnorio; kai Rebeka pareiškė netrokštanti ki- 
tokio likimo, kaip tik amžinai likti su mieląja geradare, jos akys 

priplūdo ašarų, o Brigs širdis — neišsakomo skausmo, kad jai teks 
pralaimėti. 

— Mano brangi mažyte,— tarė senoji ledi, — aš neketinu jums 
leisti pajudėti iš vietos dar daug metų — galite neabejoti. O po viso 
to, kas įvyko, negali būti nė kalbos, kad grįžtumėt pas tą bjaurybę 
mano brolį. Liksite čia su manim ir Brigs. Brigs labai dažnai 
nori aplankyti gimines. Brigs, dabar galėsite keliauti, kada panorė- 
site. Na o jūs, brangioji, jūs turite pasilikti ir slaugyti štai šią 
senę. 

Jei tuo metu Rodonas Krolis būtų buvęs tenai, užuot sėdėjęs 
klube ir nervingai gėręs klaretą, mūsų porelė būtų galėjusi pulti 
ant kelių prieš senąją ledi, viską prisipažinti ir akies mirksniu 
gauti atleidimą. Tačiau geroji proga nebuvo skirta mūsų jaunajai 
porai, be abejo, todėl, kad galėtume parašyti šį romaną, kuriame 
papasakota daugybė nuostabių nuotykių iš šitų jaunavedžių gyveni- 
mo, tokių nuotykių, kokių jie niekada nebūtų patyrę, jei būtų įsitai- 
sę patogioje, bet neįdomioje panelės Kroli ailaidumo pastogėje. 


Park Leino rūmuose Ferkin žinioje buvo jauna mergina iš 
Hempšyro, kuri, be kitų pareigų, turėdavo pasibelsti į panelės Šarp 
duris ir paduoti jai ąsotį karšto vandens, nes Ferkin verčiau būtų 
žuvusi, negu patarnavusi įsibrovėlei. Šita mergina, išauginta šeimos 
dvare, turėjo brolį kapitono Krolio dalinyje, ir, jeigu reikėtų atskleis- 
ti visą teisybę, galbūt paaiškėtų, kad jai buvo žinomos kai kurios 
aplinkybės, glaudžiai susijusios su šia istorija. Šiaip ar taip, mergaitė 
nusipirko už tris ginėjas, kurias jai davė Rebeka, geltoną skarelę, 
porą žalių aulinių batų ir šviesiai mėlyną skrybėlaitę su raudona 
plunksna; kadangi mažoji Šarp toli gražu nesišvaistė pinigais, tai 
Beti Martin, be abejonės, gavo šitą kyšį už Rebekai atliktus patar- 
navimus. 

Kitą dieną po to, kai baronetas pasipiršo panelei Šarp, saulė kaip 
visuomet patekėjo, ir Beti Martin, kambarinė, kuri tvarkė viršutines 
patalpas, įprastą valandą pabeldė į guvernantės miegamąjį. 

Niekas neatsakė, ir ji dar kartą pabeldė. Ir toliau buvo visiškai 
tylu, tad Beti, karštu vandeniu nešina, pravėrė duris ir įėjo į kam- 
barį. 

Baltas patalas už užuolaidos buvo toks pat lygus ir tvarkingas kaip 
ir vakar dieną, kai Beti savo rankomis padėjo jį pakloti. Du nedi- 
deli lagaminai stovėjo surišti viename kambario gale, o ant stalo prie- 

šais langą — ant smeigtukų pagalvėlio, didelio storo smeigtukų pa- 
galvėlio su rausvu pamušalu, įstrižai numegzto kaip moterų nak- 
tinės kepuraitės — gulėjo laiškas. Matyti, jis ten išgulėjo visą naktį. 

Beti pirštų galais priėjo prie laiško, tarsi bijodama jį pažadinti, 
žvilgtelėjo ir apsidairė po kambarį nepaprastai nustebusi ir paten- 
kinta, plačiai šypsodamasi pakėlė laišką nuo pagalvėlio, pavartė ir 
pagaliau nunešė į panelės Brigs kambarį. 

Norėčiau žinoti, kaip galėjo Beti nuspręsti, kad laiškas skirtas 
panelei Brigs? Visas jos mokslas buvo ponios Bjut Kroli sekma- 
dieninė mokykla, ir mergina sugebėjo paskaityti rankraštį ne geriau 
kaip tekstą senovine hebrajų kalba. 

— Ak panele Brigs!— sušuko mergina.— Turbūt kažkas nuti- 
ko. .. Panelės Šarp kambaryje nieko nėra, lovoje nemiegota, o ji pati 
pabėgo ir paliko jums štai šitą laišką, panele! 

— Ką?!— suriko Brigs, išmesdama šukas ir paleisdama ant pečių 
retučių nusišėrusių plaukų sruogą.— Pabėgo? Panelė Šarp pabė- 
go? Kas, kas čia dabar? 

Ir, paskubomis perlaužusi dailų antspaudą, ji, kaip sakoma, „ry- 
te prarijo“ jai adresuotą laišką. 


„Miela panele Brigs,— rašė pabėgėlė, — geriausia pasaulyje šir- 
dis, o jūsų tokia ir yra, pasigailės, užjaus ir atleis. Su ašaromis, 
maldomis ir palaiminimais aš palieku namus, kur vargšė našlaitė 
visada patyrė tik gerumą ir meilę. Priedermės, net labiau sais- 
tančios už priedermes mano geradarei, šaukia mane iš čia. Aš 
vykstu pas savo vyrą — tai mano pareiga. Taip, esu ištekėjusi. Mano 
vyras įsako man vykti į kuklųjį būstą, kurį mes vadiname savu. 
Mieliausia panele Brigs, praneškite šitą žinią mano brangiajai, myli- 
majai draugei ir geradarei; jūsų švelni širdis pasakys, kaip tai ge- 
riausia padaryti. Pasakykite jai, kad prieš išvykdama liejau ašaras 
ant jos brangaus priegalvio — priegalvio, kurį taip dažnai taisydavau 
jai sergant... ir prie kurio trokšte trokštu vėl budėti. O, kaip 
džiaugsmingai aš grįšiu į brangųjį Park Leiną! Kaip drebu, laukdama 
atsakymo, kuris nulems mano likimą! Kai seras Pitas teikėsi pasiū- 
lyti man ranką, suteikdamas garbę, kurios, pasak brangiausios pane- 
lės Kroli, esu nusipelniusi (laiminu ją, kad, jos manymu, vargšė 
našlaitė verta būti jos seserimi!/), aš pareiškiau serui Pitui, jog jau 
esu ištekėjusi. Net jis man atleido. Bet man pritrūko drąsos, nors 
turėjau jam viską pasakyti — kad negaliu būti jo žmona, nes esu 

jo duktė! Aš esu susituokusi su geriausiu ir kilniausiu vyru — panelės 
Kroli Rodonas yra mano Rodonas. Jam įsakius, aš dabar atveriu 
paslaptį ir seku paskui jį į mūsų kukliuosius namus, kaip sekčiau ir 
už jūrų marių. O šauniausia ir mieliausia drauge, užtarkite bran- 
giajai mano Rodono tetai jį patį ir vargšę merginą, kuriai visa kilni 
jo giminė buvo taip neprilygstamai bičiuliška. Prašykite panelę 
Kroli, kad priimtų savo vaikus. Nieko daugiau nebegaliu pasakyti, 
tik maldauju palaimos, palaimos visiems tuose brangiuose namuose, 

kuriuos aš palieku. 
Jus mylinti ir dėkinga 
REBEKA KROLI 

Vidurnaktis 


Vos tik Brigs baigė skaityti tą jaudinantį ir įdomų dokumentą, 
grąžinusį jai panelės Kroli pirmosios patikėtinės vietą, į kambarį įėjo 
Ferkin. 

— Ponia Bjut Kroli ką tik atvyko pašto karieta iš Hempšyro 
ir pageidauja arbatos. Gal nueitumėt į apačią, panele, ir paruoštumėte 
pusryčius? 

Apstulbindama Ferkin, panelė Brigs, susibrukusi chalatą, nudul- 
kėjo žemyn pas ponią Bjut, nešina laišku su šia nepaprasta naujiena; 
jos nutriušusi kaselė susitaršė ir draikėsi užpakaly, o papiliotės kuokš- 
tais stirksojo apie kaktą. 

— O ponia Ferkin,— dusdama pranešė Beti,— tai bent dalykai! 
Panelė Šarp ėmė ir pabėgo su kapitonu, juodu paspruko į Gretna 
Griną!!“! 

Mes skirtume visą skyrių ponios Ferkin susijaudinimui aprašyti, 
jeigu mūsų elegantiškosios mūzos labiau nedomintų jos šeimininkių 
aistros. 


Kai ponia Bjut Kroli, sustirusi nuo vidurnakčio kelionės ir 
šildydamasi svečių kambaryje prie ką tik užkurto traškančio židinio, 
išgirdo iš panelės Brigs naujieną apie slaptąsias sutuoktuves, pareiškė, 
jog tikrai apvaizdos lemta, kad ji tokiu laiku atvyko padėti vargšei 
panelei Kroli pakelti šio smūgio, kad Rebeka esanti sukta mergšė ir ji 
visada ją įtarinėjusi. O jeigu kalbėsime apie Rodoną Krolį, tai ji 
niekuomet negalėjusi suprasti, kaip jis šitaip apsuko galvą tetai, ir se- 
niai laikiusi jį pasileidusiu, nedoru ir pražuvusiu padaru. Bet šis šlykš- 
tus poelgis, pastebėjo ponia Bjut, bus nors /uo naudingas, kad atvers 

akis vargšei brangiajai panelei Kroli ir parodys tikrąjį šio nedorėlio 
veidą. Paskiau ponia Bjni pavalgė skanių sviestainių su karšta arbata; 
o kadangi nauiuose dabar buvo laisvas kainbarys, jai nebereikėjo pasi- 
likti Glosterio kavinėje, kur ją buvo nugabenusi Portsmuto pašto 
karieta, — ji liepė pono Baulso liokajui atnešti jos lagaminus. 

Reikia pasakyti, kad panelė Kroli neišeidavo iš savo kambario 
beveik ligi pat pietų — rytais gerdavo šokoladą lovoje, kol Beki 
Šarp skaitydavo jai Morning Post, ar prasimanydavo kitų pramogų, 
arba šiaip sau dykinėdavo. Suokalbininkės apačioje nutarė pasigailėti 
brangiosios ledi jausmų, kol ji pasirodys svetainėje. Tuo tarpu jai 
buvo pranešta, kad ponia Bjut Kroli atvykusi pašto karieta iš 
Hempšyro, apsistojusi „„Glosteryje“, siunčianti linkėjimų panelei Kroli 
ir norinti papusryčiauti su panele Brigs. Kitu metu atvykus poniai 
Bjut, nebūtų kilę jokio ypatingo džiaugsmo, o dabar ji buvo sutikta 
su malonumu: panelė Kroli buvo patenkinta, kad galės paplepėti su 
broliene apie velionę ledi Kroli, apie pasiruošimą laidotuvėms ir apie 
netikėtą sero Pito pasipiršimą Rebekai. 

Tik kai senoji dama patogiai įsitaisė savo įprastiniame krėsle 
svetainėje ir abi ledi pirmiausia išsibučiavo ir išklausinėjo viena 
kitą, sąmokslininkės nusprendė, kad jau galima pradėti operaciją. 
Kas nėra žavėjęsis tomis išmonėmis ir atsargiais manevrais, ku- 
riais moterys „ruošia“ savo drauges blogoms naujienoms! Abi pane- 
lės Kroli draugės, prieš pranešdamos jai naujieną, darė tokias 
paslaptingas užuominas, kad senutė iš nerimo nebesitvėrė savam kaily. 

— Ir ji aistūmė serą Pitą, brangute, nes... pasiruoškite iš- 
girsti, — tarė ponia Bjut,— nes kitaip pasielgti ji negalėjo. 

— Žinoma, kad buvo priežasčių,— pareiškė panelė Kroli.— 
Ji įsimylėjusi kažką kitą. Aš apie tai jau vakar sakiau Brigs. 

— Įsimylėjusi kažką kitą!--- dusdama ištarė Brigs.— O brangioji 
drauge, ji jau ištekėjust! 

— Jau ištekėjusi!-- pakartojo ponia Bjut. 

Ir abi sėdėjo sudėjusios rankas, žvilgčiodamos čia viena į kitą, 
čia į savo auką. 

— Atsiųskite ją pas mane, tučtuojau, kai tik pareis. Tai šelmė! 
Kaip ji drįso man nepasakyti?- sušuko panelė Kroli. 

— Ji greitai nepareis. Pasiruoškite, miela bičiule: ji išėjo iš 
namų ilgain laikui... ji... ji visiškai išėjo. 

.— Maloningas dangau, kas gi išvirs man šokolado? Pasiųskite 

jos surasti ir sugrąžinkite. Aš noriu, kad ji grįžtų, — reikalavo se- 
noji ledi. 

— Ji išdūmė praėjusią naktį!— sušuko ponia Bjut. 

— Paliko man laišką, — pridūrė Brigs.— Ji ištekėjusi už... 

— Dėl Dievo, paruoškite ją! Nekankinkite jos, panele Brigs. 

— Už ko gi ji ištekėjo? — nebesivaldydama iš įtūžio sušuko- 
senmergė. 

— Už... už giminaičio. . 

— Ji atstūmė serą Pitą,— riktelėjo auka.— Sakykit pagaliau! 
Nevarykite manęs iš proto. 

— Ak panele... paruoškite ją, panele Brigs... ji ištekėjo už 
Rodono Krolio. 

— Rodonas vedė... Rebeką... guvernantę... menk... Lauk 
iš mano namų, tu kvaiša, idiote, bukagalve sene Brigs! Kaip tu 
drįsti? Tu sąmokslininkė. . . privertei jį vesti, tikėdamasi, kad nepalik- 
siu jam pinigų... Čia tavo darbas, Marta!-— isterišku balsu spiegė 
vargšė senoji ledi. 

— Argi aš, panele, būčiau įkalbinėjusi šitos šeimos narį vesti 
piešimo mokytojo dukterį? 

— Jos motina buvo Monmoransi!-— suriko senoji ledi, iš visos 
sveikatos trūktelėdama varpelį. 

— Jos motina buvo baleto šokėja, o ji pati taip pat vaidino 
scenoje ar dar blogiau, — tarė ponia Bjut. 

Panelė Kroli paskutinį kartą suspiegė ir sudribo apalpusi. Teko 
nunešti ją atgal į kambarį, iš kurio ji ką tik buvo išėjusi. Vienas 
isterijos priepuolis ėjo paskui kitą. Buvo pasiųsta gydytojo — atsku- 
bėjo vaistininkas. Ponia Bjut užėmė slaugės postą prie ligonės 
lovos. 

— Jos giminės turi būti prie jos, — pareiškė toji maloni moteris. 

Vos tik panelė Kroli buvo užnešta į savo kambarį, atvyko 
naujas asmuo, kuriam taip pat reikėjo pranešti naujieną. Tai buvo 
seras Pitas. 

— Kur Beki?— tarė jis įėjęs.— Kur jos manta? Ji vyksta su 
manim į Karalienės Krolį. 

— Argi negirdėjot stulbinančios žinios apie jos slaptas sutuok- 
tuves?— paklausė Brigs. 

— O kas man darbo? — paklausė seras Pitas. — Aš žinau, kad ji 
ištekėjusi. Ar ne vis tiek? Pasakykite jai, kad tuojau pat liptų 
žemyn ir neverstų manęs laukti. 

— Argi nežinote, sere,— kalbėjo panelė Brigs,— kad ji paliko 
mūsų pastogę išgąsdindama panelę Kroli, kad jos vos neužmušė žinia, 
jog panelę Šarp vedė kapitonas Rodonas? 

Kai seras Pitas išgirdo, jog Rebeka ištekėjo už jo sūnaus, 
įnirtęs ėmė taip baisiai keiktis, kad to netiktų kartoti šioje vietoje. 
Vargšė panelė Brigs drebėdama išdūmė iš kambario. Drauge su ja ir 
mes uždarysime duris, palikdami už jų pasiūčio apimtą senį, šėlstantį 
iš neapykantos ir pamišusį dėl nepatenkintų geidulių. 

Kitą dieną, atvykęs į Karalienės Krolį, jis kaip beprotis įsiveržė 
į kambarį, kuriame ten būdama gyveno Rebeka, išspardė jos dėžes, 
išsvaidė popierius, drabužius ir kitus daiktus. Panelė Horoks, eko- 
nomo duktė, kai ką iš jų pasiėmė. Kitais išsipuošė mergaitės vaidi- 
nimui. Tai įvyko tik kelios dienos po to, kai vargšė jų motina iške- 
liavo į vienišą paskutinio poilsio vietą ir, visų užmiršta, neap- 
raudota, buvo paguldyta rūsyje greta visai svetimų jai Žmonių 
palaikų. 


— O jeigu senoji ledi neatsileis? — tarė Rodonas savo žŽmonelei, 
kai juodu sėdėjo savo jaukiame butuke Bromptone. Visą rytą 
ji bandė naująjį pianiną. Naujosios pirštinaitės tiko jai kuo pui- 
kiausiai, naujosios skarelės derėjo nuostabiai; ant jos mažų rankų 
žėrėjo naujieji žiedai, 0 prie juosmens tiksėjo naujasis laikro- 
dėlis.— Kas jeigu ji neatsipeikės? A, Beki? 

— Aš pali padarysiu tave turtingą, — atsakė ji. 

Ir Dalila patapšnojo Samsonui skruostą. 

— Tu viską gali padaryti!-— tarė jis bučiuodamas jos rankutę.— 
Dievaži, gali. O dabar važiuokime pietų į „Žvaigždę ir Keliaraiš- 
tį“, dievaži. 


XVII skyrius 


KAIP KAPITONAS DOBINAS PIRKO PIANINĄ 


Jei Tuštybės mugėje būna parodų, kurias susikibę už parankės 
gali lankyti Satyra ir Jausmas, kur jūs susiduriate su visų keis- 
čiausiais kontrastais, tiek juokingais, tiek ir verksmingais, kur jūs 
lygiai taip pat galite būti švelnus ir susigraudinęs arba šiurkštus 
ir ciniškas, — tai tokią parodą rasite viename iš viešųjų sambūrių, 

kurių daugybė kasdien skelbiama paskutiniame Times laikraščio 
puslapyje ir kuriems taip garbingai pirmininkaudavo velionis ponas 
Džordžas Robinsas. Mano manymu, Londone labai nedaug tėra žmo- 
nių, kurie nebūtų lankę tokių susirinkimų; ir visus, kurie linkę 
moralizuoti, turbūt staigiai apima keistas virpulys, pagalvojus, kad 
ateis ir jų eilė, ir ponas Varžytininkas, Diogeno įgaliotinių įsakymu 
arba testamento vykdytojų nurodymu, parduos iš viešų varžytinių mi- 
rusiojo Epikūro biblioteką, baldus, indus, rūbus ir rinktinio vyno 
atsargas. 

Kiekvienas Tuštybės mugės lankytojas, kad ir būtų didžiausias 
savimyla, negali nepajusti šiek tiek užuojautos ir gailesčio, pamatęs 
šią nešvarią mirusio draugo laidotuvių pusę. Milordo Turčiaus 
palaikai ilsisi šeimos rūsyje, skulptoriai iškala įrašą, teisingai įamži- 
nantį jo dorybes ir sielvartą įpėdinio, pardavinėjančio jo turtus. 
Kuris svečias, sėdėjęs prie Turčiaus stalo, gali praeiti pro gerai 
pažįstamus namus neatsidusęs? — gerai pažįstamus namus, kurių žibu- 
riai taip smagiai žėrėdavo septintą valandą, kurių durys taip mielai 
atsidarydavo, kurių klusnūs tarnai šaukdavo jūsų vardą per laiptų 
aikšteles, kol jūs kopdavote patogiais laiptais ir pasiekdavote kam- 
barį, kur linksmabūdis Turčius priimdavo draugus! Kokią daugybę 
jis jų turėjo! Ir kaip tauriai juos vaišindavo! Kokie sąmojingi čia 
būdavo žmonės, kurie, vos išėję už durų, vėl paniursta, ir kokie 
mandagus bei draugiški būdavo vyrai, kurie visur kitur neapkenčia ir 
šmeižia vienas kitą! Jis buvo pasipūtęs, bet kai jo toks virėjas, ko tik 
žmogus neprarytum! Jis buvo gal kiek nuobodokas, bet argi nuo 
tokio vyno bet koks pokalbis nepasidaro malonus? „Turime žūt būt 
gauti keletą butelių jo burgundiškojo!“ — šaukia gedintieji velionio 
draugai jo klube. „Aš įsigijau šitą dėželę per Turčiaus varžytines, — 
sako Grybštukas, siųsdamas ją per rankas, — čia viena iš Liudviko 
Penkioliktojo meilužių; dailus daikčiukas, ar ne? Žavi miniatiūra!“ 
Ir prasideda šneka apie tai, kaip jaunasis Turčius švaisto savo gė- 
rybes. 

Bet kaip dabar pasikeitę namai! Fasadas išmargintas skelbi- 
mais, kuriuose akį veriančiomis didžiosiomis raidėmis surašyti visi 
namų apyvokos daiktai. Pro viršutinio aukšto langą iškabinta ki- 
limo skiautė; koks pustuzinis nešikų drybso purvinuose laiptuose; 
prieškambaris knibždėte knibžda neaiškių rytietiškos išvaizdos as- 
menybių, kurios bruka jums į rankas spausdintas korteles ir siūlosi 
už jus varžytis. Senos moterys ir smalsuoliai užplūdo viršutinio 

aukšto kambarius ir čiupinėja lovų užuolaidas, plekšena patalynę, 
purto matracus ir su trenksmu trauko komodų stalčius. Sumanios 
jaunos šeimininkės matuoja veidrodžius ir drapiruotes, norėdamos 
įsitikinti, ar jos tinka jų mėnage*. (Snobas metų metais girsis kai 
ką nusipirkęs per Turčiaus varžytines.) O ponas Varžytininkas 
sėdi apačioje valgomajame ant didžiulio raudonmedžio pietų stalo, 
mosuodamas dramblio kaulo plaktuku ir paleidęs į darbą visas 
iškalbos gudrybes: entuziazmą, įkalbėjimą, įtikinimą, nusivylimą. Ap- 
rėkia savo pagalbininkus, tyčiojasi iš pono Devidso vangumo, skati- 
na vikriau suktis poną Mosą, maldauja, įsakinėja, klykia, kol plak- 
tukas nukrinta žemyn kaip lemtis, ir mes einame prie kito par- 
duodamo daikto. O Turčiau, ar galėjo kam dingtelėti mintis, kai 
mes sėdėjome prie plataus stalo, žvilgančio brangiais indais ir sniego 
baliumo staltiesėmis, kad vieną gražią dieną pamatysime jo gar- 
bingajame gale tokį patiekalą kaip šis maurojantis aukcionierius? 

Išpardavimas ėjo į pabaigą. Puikūs geriausių meistrų darbo sve- 
tainės baldai, reti ir garsūs vynai, kuriuos pirko puikaus skonio 
žinovas, nepaisydamas jokios kainos, brangus sidabrinis šeimos ser- 
vizas — buvo parduoti jau anksčiau. Kai kuriuos iš geriausiųjų 
vynų (visus juos didžiai vertino kaimynai mėgėjai) nupirko mūsų 
Džono Osborno, eskvairo iš Raselo aikštės, ekonomas, aišku, savo 
šeimininkui, puikiai apie juos nusimanančiam. Nedidelę dalį naudin- 
giausių sidabro indų įsigijo keli jauni biržos makleriai iš Sičio. 
Ir štai kai publiką pradėta masinti smulkesniais objektais, ant stalo 
sėdįs oratorius ėmė kaip įmanydamas girti vieną paveikslą, kurį 
norėjo įbrukti auditorijai: tai buvo toli gražu ne toji rinktinė ir 
gausi publika, kuri lankėsi pirmosiomis varžytinių dienomis. 

— Nr. 369! — sustugo ponas Varžytininkas.— Portretas — džen- 
telmenas ant dramblio! Kas siūlo daugiau už džentelmeną ant 
dramblio? Iškelk aukščiau paveikslą, Bloumenai, leisk publikai ap- 
žiūrėti šį numerį! 

Kažkoks aukštas išblyškęs kariškos išvaizdos džentelmenas, kukliai 
sėdėjęs prie raudonmedžio stalo, negalėjo susivaldyti nenusišypsojęs, 
kai ponas Bloumenas parodė šį vertingą eksponatą. 

— Atsuk dramblį kapitonui, Bloumenai! Kiek pasiūlysime už 
dramblį, pone? 

Bet kapitonas, umai paraudęs ir labai sumišęs, nusisuko. 


* Namų ūkiui (pranc.). 

— Na, sakysime, dvidešimt ginėjų už šį meno kūrinį. Penkiolika? 
Penkias? Kiekgi jūs pasiūlysite? Vienas džentelmenas, be dramblio, 
vertas penkių svarų. 

— Stebiuosi, kaip dramblys jį išlaiko, — pastebėjo kažkoks prisie- 
kęs juokdarys.— Raitelis vis dėlto stambokas. 

Šią pastabą (mat jojikas buvo nutapytas tikrai iš stuomens ir 
iš liemens) palydėjo visos publikos sutartinis kikenimas. 

— Nebandykite menkinti objekto vertės, pone Mosai,— tarė po- 
nas Varžytininkas, — tegu susirinkusieji gerai apžiūri šį meno kūrinį; 
tauraus gyvulio poza visai natūrali, nankino švarku vilkįs džentel- 
menas su šautuvu rankoje vyksta medžioti; tolumoje — Indijos 
figmedis ir pagoda — tikriausiai kažkokio mūsų garsiųjų valdų Ry- 
tuose kampelio vaizdas. Kiek duodate už šį daiktą? Na džentel- 
menai, būkite malonūs, nelaikykite manęs čia visą dieną. 

Kažkas pasiūlė penkis šilingus. Išgirdęs tai, kažkoks džentelme- 
nas žvilgtelėjo į tą pusę, iš kur atsklido toks dosnus pasiūlymas, 
ir pamatė ten kitą karininką su jauna dama už parankės. Juodu 
abu, atrodo, ši scena labai pralinksmino, ir pagaliau portretas jiems ir 
atiteko už pusę ginėjos. Pastebėjęs šią porelę, sėdintysis prie stalo 
dar labiau sumišo ir nustebo; jis įtraukė galvą į karišką apykaklę 
ir nusigręžė nuo jų, tarsi norėdamas visai su jais nesusitikti. 

Mes neketiname vardyti daugybės kitų daiktų, kuriuos ponui 
Varžytininkui teko garbė pasiūlyti tą dieną viešosioms varžytinėms, 
išskyrus vieną, būtent mažą keturkampį pianiną, atgabentą žemyn iš 
viršutinio namų aukšto (reprezentacinis rojalis buvo jau anksčiau 
parduotas). Jaunoji dama išbandė jį savo greita ir miklia ranka 
(nuo ko karininkas vėl nuraudo ir krūptelėjo), ir kai atėjo pia- 
nino eilė, jos agentas pradėjo jį derėti. 

Bet čia kilo konfliktas. Prie stalo sėdinčiojo karininko adjutantas 
žydas ėmė kelti kainą ir varžytis su džentelmenu žydu, kurį nusamdė 
dramblio pirkėjai, ir dėl šio mažo pianino užvirė smarkus mūšis, o 
ponas Varžytininkas išsijuosęs kurstė abu priešininkus. 

Pagaliau, varžytinėms gerokai užtrukus, dramblį nupirkę kapi- 
tonas ir dama pasitraukė iš kautynių lauko; plaktukas krito žemyn, 
ir aukcionierius pareiškė: „Ponas Luisas, dvidešimt penki!“ Ir pono 
Luiso šefas tapo mažojo keturkampio pianino savininku. Įsigijęs šį 
pirkinį, jis atsitiesė kėdėje, lyg jam būtų akmuo nuo širdies nusi- 
ritęs, ir kai šį akimirksnį nesėkmingieji varžovai pažvelgė į jį, dama 
tarė savo draugui: 

— Klausyk, Rodonai, juk tai kapitonas Dobinas! 

Man atrodo, kad Beki buvo nepatenkinta naujuoju pianinu, 
kurį buvo išsinuomojęs vyras, o gal to instrumento savininkas at- 
siėmė jį, nebesutikdamas daugiau skolinti, o rasi jai itin patiko 
tasai pianinas, kurį ką tik bandė įsigyti, nes prisiminė, kaip ji 
seniai prabėgusiomis dienomis skambindavo juo mažojoje mūsų mie- 
los Amelijos Sedli svetainėje. 


Tos varžytinės vyko senuosiuose namuose Raselo aikštėje, kur mes 
šitos istorijos pradžioje kartu praleidome kelis vakarus. Senas ge- 
raširdis Džonas Sedlis nusigyveno. Jo, kaip neišsigalinčio skolininko, 
pavardė buvo paskelbta biržoje, po to jis subankrutavo ir žlugo 
kaip komersantas. Pono Osborno ekonomas nupirko dalį garsiojo 
portveino ir pargabeno jį į kitoje aikštės pusėje esantį rūsį. O 
tuziną puikaus darbo sidabrinių šaukštų bei šakučių, parduotų pagal 
svorį, ir tuziną tokių pat desertinių nupirko trys jauni biržos 
makleriai (firma „Deilis, Spigotas ir Deilis“ iš Trednidl gatvės), 
bendravę su seniu ir patyrę iš jo daug gera tomis dienomis, kai 
jis būdavo malonus kiekvienam, su kuo tik susidurdavo. Jie nusiuntė 
šias menkutes sudužusio laivo skeveldras gerajai poniai Sedli, pa- 
reikšdami jai nuoširdžiausią pagarbą. O apie pianiną tiek tegalima 
pasakyti: jis buvo Amelijos, jo netekus ji galėjo kentėti ir pasigesti 
jo, o kapitonas Dobinas lygiai taip mokėjo juo skambinti, kaip ir 
šokti ant lyno — tad labai gali būti, kad jis pirko šį instrumentą ne 
sau pačiam. 

Žodžiu, šis pianinas tą patį vakarą atkeliavo į nuostabiai žavų 
mažytį namelį gatvėje, einančioje iš Fulhem Roudo, vienoje iš tų 
gatvelių, kurių pavadinimai tokie prašmatnūs ir romantiški (sakysim, 
ši gatvė vadinosi šv. Adelaidos vila, Anos Marijos kelias), kur namai 
atrodo it žaisliukai, kur žmonės, besidairą pro antrojo aukšto 
langus, neišvengiamai turi, bent taip iš šalies atrodo, laikyti kojas 
nuleidę į pirmojo aukšto svetaines; kur darželių krūmai kiaurus metus 
gausiai žydi vaikiškom prijuostėlėm, raudonom kojinaitėm, kepu- 
rytėm (polyandria, polygynia*) ir t. t.; kur jūs girdite blerbiančius 
klavikordus ir dainuojančias moteris, kur džiūsta prieš saulutę 
porterio bokalai, pakabinti ant tvorų; kur vakarais regite pavargu- 
sius klerkus, kiūtinančius iš Sičio. Kaip tik čia ir turėjo būstą 


* Daugvyrystė, daugpatystė (lot.). 

Klepas, pono Sedlio klerkas, ir šituose namuose po kracho prisiglaudė 
senasis džentelmenas su žmona ir dukra. 


Džozas Sedlis, sulaukęs žinios apie šeimos nelaimę, pasielgė taip, 
kaip ir būtų pasielgęs kiekvienas jo būdo žmogus. Jis neatvyko į 
Londoną, bet parašė motinai, kad imtų iš jo įgaliotinių tiek pinigų, 
kiek reikia; taigi geriesiems senukams, sielvarto palaužtiems jo tėvams, 
nereikėjo tuoj bijoti skurdo. Tai padaręs, Džozas ir toliau gyveno 
Čeltenemo pensione beveik taip pat kaip ir anksčiau. Jis važinėjosi 
savo kabrioletu, gėrė klaretą, lošė vistą, pasakojo indiškas istorijas, 
o airė našlė guodė jį kaip guodusi ir jam pataikavo. Jo piniginė 
dovana, kad ir labai reikalinga, nepadarė tėvams didelio įspūdžio; 
ir aš girdėjau, kaip Amelija sakė mačiusi, kad tėvas pirmą kartą po 
bankroto pakėlęs galvą tą dieną, kai atėjo šakučių ir šaukštų siun- 
tinys su jaunųjų biržos maklerių sveikinimais; tada jis apsipylęs 
ašaromis kaip vaikas ir atrodęs daug labiau susijaudinęs negu jo 
žmona, kuriai toji dovana buvo adresuota. Edvardas Deilis, jau- 
nesnysis bendrovės narys, firmos vardu nupirkęs šaukštus, teisybę sa- 
kant, labai žavėjosi Amelija ir nieko nepaisydamas jai pasipiršo. 
Tasai vaikinas 1820 metais vedė panelę Luizą Kats (garsiųjų 
javų pirklių firmos „Haiemo ir Katso“ dalininko dukrą), gavusią gra- 
žų kraitį, ir dabar puikiai gyvuoja su savo gausia šeima nuosavoje 
elegantiškoje viloje Masvel Hile. Tačiau prisiminimai apie šį gerą vai- 
kiną tenenukreipia mūsų nuo šios istorijos pagrindinės temos. 


Tikiuosi, jog skaitytojas yra pernelyg geros nuomonės apie 
kapitoną ir ponią Kroli, kad pagalvotų, jog jie būtų galėję kada 
nors įsigeisti aplankyti tokį tolimą rajoną kaip Blumsberis, 
žinodami, kad šeima, kurią jie sumanė pagerbti apsilankymu, 
ne tik nebepriklauso aukštajai visuomenei, bet ir nebeturi 
pinigų ir dėl to visiškai nebegali būti jiems naudinga. Rebeka 
buvo stačiai pritrenkta, išvydusi, kad tuos ištaigingus senus 
namus, kuriuose ji patyrė nemaža meilumo, krausto vertelgos ir 
pirkliai, 0 juose gyvenusios šeimos brangenybės viešai grobiamos 
ir niekinamos. Mėnesiui praslinkus po to, kai pabėgo, ji prisiminė 
Ameliją, ir Rodonas nusižvengęs pareiškė, kad mielai sutinkąs vėl 
pasimatyti su Džordžu Osbornu. 

— Jis labai malonus žmogus, Bek,— pridūrė šaipūnas.— Mie- 
lai parduočiau jam dar vieną arklį, Bek. Mielai suloščiau su 

juo dar kelias biliardo partijas. Iš tiesų dabar jis būtų mums, 
taip sakant, itin naudingas, ponia Kroli! Cha cha cha! 

Iš tokių žodžių nereikia daryti išvados, kad Rodonas Krolis 
norėjo tyčia aplošti poną Osborną. Jis tiktai troško atsiimti iš jo 
teisėtą duoklę, kurios Tuštybės mugėje beveik kiekvienas lošiantis 
džentelmenas jaučiasi turįs teisę reikalauti iš savo artimo. 

Senoji teta ne per daug skubėjo „atsileisti“. Prabėgo mėnuo. 
Ponas Baulsas neįleisdavo Rodono pro duris, jo tarnų nepriimdavo 
„Park Leino namuose, jo laiškai grįždavo neatplėšti. Panelė Kroli 
nekeldavo kojos iš namų, ji blogai jautėsi, o ponia Bjut gyveno 
pas ją nė valandėlės nepasitraukdama. Krolis ir jo žmona juto, 
kad taip ilgai trunkąs ponios Bjut viešėjimas nežada nieko gero. 

— Dievuli, dabar pradedu suprasti, kodėl ji Karalienės Kro- 
lyje visad suvesdavo mus draugėn,— tarė kartą Rodonas. 

— Tai klastinga bobšė!-— šūktelėjo Rebeka. 

— Na, aš nesigailiu, jeigu nesigaili tu,— sušuko kapitonas, vis 
dar aistringai įsimylėjęs žmoną, o ji užuot atsakiusi pabučiavo jį ir, be 
abejo, buvo labai patenkinta kilniaširdžiu vyro prisipažinimu. 

„Jeigu jis turėtų nors truputėlį daugiau smegenų, — galvojo 
ji, — aš galėčiau iš jo šį tą padaryti“. Bet ji niekada neleido jam 
suvokti, kokios apie jį nuomonės: su nenuilstamu atlaidumu klau- 
sydavosi jo pasakojimų apie arklides ir karininkų klubą, juokdavosi 
iš visų jo pokštų, nepaprastai domėdavosi Džeku Purvataškiu, kurio 
kinkomasis arklys nugaišo, ir Bobu Balnadiržiu, kurį sučiupo lošimo 
namuose, ir Tomu Penkiakliūčiu, kuris ruošėsi dalyvauti žirgų lenk- 
tynėse su kliūtimis. Kai Rodonas pareidavo namo, ji būdavo guvi ir 
patenkinta; kai jis ruošdavosi kur išeiti, pati ragindavo; jei jis lik- 
davo namuose, ji skambindavo ir dainuodavo, paruošdavo skaniausių 
gėrimų, pataisydavo pietus, sušildydavo jam šliures ir paikindavo jį 
kiek įmanydama. Geriausios moterys — veidmainės (taip girdėjau sa- 
vo močiutę sakant). Mes niekada nežinome, kiek jos nuo mūsų slepia, 
kokios jos budrios tada, kai atrodo nuoširdžiausios ir patikliausios, 
kaip dažnai tos atviros šypsenos, tiek maža joms tekainuojančios, yra 
tik spąstai prisigerinti, apgauti ar nuginkluoti, — čia aš nekalbu 
apie kokias nors koketes, bet apie pavyzdingas šeimų moteris bei 
moteriškų dorybių šviesulius. Kam nėra tekę matyti, kaip moteris 
nuslepia savo pusgalvio vyro kvailumą arba nuramina įsiutėlio dūką? 
Mums patinka jų meilus vergiškumas, ir mes giriame taip besiel- 
giančią moterį, šią žavią apgavystę vadiname tiesa. Gera žmona 

ir šeimininkė reikalui esant būna melagė. Ir Kornelijos''" vyras, 
lygiai kaip ir Potifaras'!“, buvo vedžiojami už nosies — tiktai skir- 
tingu būdu. 

Šitaip rūpestingai globojamas, tasai užkietėjęs padauža Rodo- 
nas Krolis pasidarė labai laimingas ir nuolankus vyras. Senos pa- 
mėgtosios jo vietos jau nebematė Rodono. Bičiuliai kartą kitą 
pasiteiravo apie jį klubuose, tačiau per daug nepasigedo: šitose 
Tuštybės mugės landynėse žmonės retai kits kito pasigenda. Ven- 
gianti draugijos, visada besišypsanti ir linksma jo žmona, mažas pato- 
gus butukas, jaukūs pietūs ir šeimyniški vakarai žavėte žavėjo nauju- 
mu ir paslaptingumu. Apie vedybas dar nebuvo pranešta plačiajai 
visuomenei ir nepaskelbta Morning Post. Visi Rodono kreditoriai 
būtų apnikę jį kaip amaras, sužinoję, kad vedė bekraitę. „Mano gi- 
minės man nepriekaištaus“,— karčiai nusijuokusi, pastebėjo Beki. 
Ir ji, prieš pareikalaudama sau vietos visuomenėje, visai patenkinta 
laukė, kol senoji teta apsipras su jų vedybomis. Taip ji gyveno 
Bromptone, tuo tarpu nesusitikdama su niekuo, nebent su tais 
keliais vyro draugais, kuriems buvo leista įžengti į jos vyro valgomąjį. 
Jie visi žavėjosi ja. Kuklučiai pietūs, juokas bei čiauškesys ir po to 
muzika pakerėdavo visus dalyvaujančius tose pramogose. Majoras 
Balnadiržis niekada nesusigalvodavo paprašyti jų sutuoktuvių pažy- 
mėjimo. Kapitonas Penkiakliūtis negalėjo atsigėrėti Rebekos sugebė- 
jimu paruošti punšą. O jaunasis leitenantas Purvataškis (jis baisiai 
mėgo lošti piketą, dėl to Krolis dažnai jį pasikviesdavo) akimoju buvo 
jos pavergtas. Tačiau ji pati nė akimirką neužmiršo apdairumo ir 
kuklumo, o jos vyro, vaidingo ir pavydaus kario, vardas jo žmo- 
nelei buvo dar tikresnė apsauga. 

Šiame mieste yra labai kilmingų ir madingų džentelmenų, kurie 
niekada nėra įžengę į damų svetainę. Todėl nors apie Rodono 
Krolio vedybas galėjo būti šnekama visoje grafystėje, kur, be abejo, 
ponia Bjut paskleidė tą žinią, Londone jomis buvo abejojama arba 
nekreipiama dėmesio, arba visai apie jas nekalbama. O jis patogiai 
gyveno kreditan. Iš skolų Rodonas buvo susidaręs stambų kapitalą, 
kurį protingai leisdamas, žmogus galėtų pragyventi daugelį metų. Su 
tokiu kapitalu kai kurie sostinės vyrai sugeba verstis šimtą kartų 
geriau net už tuos, kurie turi grynų pinigų. Ir iš tiesų ar atsirastų 
žmogus, vaikščiojantis Londono gatvėmis, kuris negalėtų parodyti viso 
pustuzinio vyrų, šauniai jojančių pro šalį, kai jis pats traukia pės- 
čias,— vyrų, kuriuos aukštuomenė sveikina, kurių karietoms lanks- 

tosi pirkliai, vyrų, kurie nieko sau negaili ir gyvena nežinia iš 
ko? Mes matome, kaip Džekas Išlaidusis jodinėja parke arba lekia 
dviviete karietaite Pel Melu; mes valgome pas jį pietus, patiekiamus 
pasakiškuose sidabro induose. „Iš kur visa tai?— klausinėjame.— 
Ir kuo tai baigsis?“ — „Mielas bičiuli, — prasitarė kartą Džekas, — 
aš esu prasiskolinęs visose Europos sostinėse“. Vieną gražią dieną 
turi ateiti galas, bet kol kas Džekas vartosi kaip inkstas taukuose; 
kiekvienas mielai jam spaudžia ranką, nekreipdamas nė mažiausio 
dėmesio į tuos neaiškius gandelius, kuriuos retkarčiais pašnibžda 
apie jį žmonės, ir laiko jį geraširdžiu, linksmu, nerūpestingu vy- 
ruku. 

Teisybė verčia pripažinti, kad Rebeka ištekėjo kaip tik už tokios 
rūšies džentelmeno. Jo namai buvo visko pertekę, išskyrus grynus 
pinigus, kurių trūkumą gana greitai pajuto jų mėnage*. Ir štai, skai- 
tydamas vieną dieną Gazette ir užtikęs skelbimą, kad „Leitenantas Dž. 
Osbornas keliamas į kapitonus, nes nusipirko tą laipsnį iš Smito, kuris 
išeina į atsargą“, Rodonas ir pareiškė tą nuomonę apie Amelijos my- 
limąjį, kuri baigėsi vizitu Raselo aikštėje. 

Kai Rodonas su žmona panoro per varžytines susitikti su kapi- 
tonu Dobinu ir sužinoti smulkmenų apie katastrofą, ištikusią se- 
nuosius Rebekos pažįstamus, kapitonas jau buvo dingęs. Ir šiokių 
tokių Žinių jiems pavyko susirankioti tik iš nešiko ar sendaikčių 
pirklio, atsitiktinai sutikto aukcione. 
linksmai sėsdamasi į briką su paveikslu po pažastimi.— Jie atrodo 
kaip pesliai mūšio lauke. 

— Nežinau, niekada nesu dalyvavęs kautynėse, brangioji. Pa- 
siklausk Balnadiržio, jis buvo Ispanijoje generolo Bleizo adjutantas. 

— Tas ponas Sedlis buvo labai malonus seniokas,— pastebėjo 
Rebeka.— Išties gailiuos, kad jį ištiko bėda. 

— Na, biržos maklerių bankrotai. . . jiems ne pirmiena, jie, žinai, 
pripratę, — atsakė Rodonas, botagu baidydamas musę nuo arklio 
ausies. 

— Gaila, Rodonai, kad negalėjome įsigyti kai ko iš sidabri- 
nių indų, — svajingai kalbėjo žmona.— Dvidešimt penkios ginėjos — 
pasibaisėtina kaina už šitą pianinėlį. Mes jį išrinkome pas Brodvudą 
Amelijai, kai ji baigė mokyklą. Tada jis tekainavo trisdešimt pen- 
kias. 


*Šeima (pranc.). 

— "Tasai... kaip jisai. . . Osbornas. . . dabar, kai šeima nusigyveno, 
parodys kulnus. Tai pribaigs tavo dailiąją draugužę. A, Beki? 

— Manau, kad ji dėl to nenumirs,— šypsodamasi atsakė Rebe- 
ka, ir jie nuvažiavo, pradėję kažkokią kitą kalbą. 


XVIII skyrius 


KAS SKAMBINO PIANINU, 
KURĮ NUPIRKO DOBINAS 


Dabar mūsų pasakojimas visai netikėtai valandėlę paliečia didžius 
įvykius bei asmenis'!? ir mėgina pasivyti istoriją. Kai Napoleono 
Bonaparto, Korsikos iškilėlio, ereliai skrido iš Provanso, kur jie buvo 
nusileidę po trumpos viešnagės Elboje, ir, lėkdami iš vienos varpinės 
į kitą, pasiekė Notr Dam bokštus Paryžiuje, vargu ar tie imperato- 
riški paukščiai bent dirstelėjo į mažutį Blumbsberio parapijos Lon- 
done kampelį, kuris atrodė toks ramus, jog galėjo atrodyti, kad 
net šių galingų sparnų ūžesys ir plasnojimas ten liko nepastebėtas. 

„Napoleonas išsikėlė Kanuose“. Tokios naujienos galėjo sukelti 
paniką Vienoje, supainioti Rusijai kortas, priremti prie sienos 
Prūsiją, priversti Taleiraną ir Meternichą sukišti galvas, išmušti iš 
vėžių princą Hardenbergą ir net dabartinį Londonderio markizą; bet 
kaip galėjo ši žinia paveikti Raselo aikštėje jauną damą, prie kurios 
durų panaktinis pratisai šaukdavo valandas, kai ji miegodavo; damą, 
kurią, vaikščiojančią po skverą, saugodavo užtvara ir parapijos 
seniūnas; kurią, einančią vien nusipirkti kaspino į Sautempton 
Rou, lydėdavo juodasis Sembas su milžiniška lazda; kuri: visada 
būdavo globojama, rengiama, guldoma ir saugoma daugybės apmoka- 
mų ir neapmokamų sargų? Bon Dieu*, sakau, argi ne žiauru, 
kad lemtingasis didžiųjų imperijų mūšis negali įvykti nepalietęs 
vargšės nekaltos aštuoniolikmetės mergytės, kuri glaustosi, burkuoja ir 
siuvinėja muslinines apykaklaites Raselo aikštėje? O švelni kukli 
gėlyte! Nejau baisioji staugianti karo audra nušluos ir tave, nors tu 


* Gerasis Dieve (pranc.). 

ir pasislėpei Holborno'*?prieglobstyje? Taip, Napoleonas meta pasku- 
tinę kortą, ir vargšės Amelijos Sedli laimė kažkaip įvelta į tą 
lošimą. 

Pirmiausia ši lemtinga žinia nušlavė Amelijos tėvo turtą. Visas 
nelaimingojo seno džentelmeno lošimas biržoje pastaruoju metu nuėjo 
niekais. Rizikingi sumanymai žlugo, pirkliai bankrutavo, vertybiniai 
popieriai kilo, kai, jo apskaičiavimu, turėjo kristi. Argi verta leistis 
į smulkmenas? Sėkmė — retas ir iš lėto tepasiekiamas dalykas, bet 
visi žinome, kaip greitai ir lengvai galima sužlugti. Senasis Sedlis 
niekam nerodė savo sielvarto. Atrodė, kad tuose ramiuose turtin- 
guose namuose viskas vyksta po senovei: geraširdė šeimininkė nieko 
neįtardama ir toliau dykinėjo, rūpinosi kasdieninėmis smulkmenomis, 
duktė, kurią buvo užvaldžiusi viena ir ta pati mintis, — egoistiš- 
ka švelni mintis, — visai nepastebėjo aplinkinio pasaulio, kai įvyko 
galutinis krachas, sužlugdęs šią garbingą šeimą. 

Vieną vakarą ponia Sedli rašė kvietimus į pobūvį; juk Osbornai 
jau buvo iškėlę, ir jai nedera atsilikti. Džonas Sedlis, labai vėlai 
sugrįžęs iš Sičio, sėdėjo prie židinio, netardamas nė žodžio ir susi- 
mąstęs, 0 Žmona gyvai čiauškėjo; Emi, sirguliuojanti ir prislėgta, 
nuėjo viršun į savo kambarį. 

— Ji nelaiminga,— kalbėjo motina.— Džordžas Osbornas ją 
apleido. Negaliu pakęsti šių žmonių elgesio. Štai jau trys savaitės, 
kai merginos pas mus nesirodo, o Džordžas du kartus buvo mieste 
ir neužsuko. Edvardas Deilis matė jį operoje. Esu tikra, kad Ed- 
vardas vestų Ameliją, o ir kapitonas Dobinas, manau, taip pat... 
tik aš nepakenčiu visų karių. Visi jie tokie pat dabitos, koks pasidarė 
Džordžas. Toks pasipūtęs kareiva — net baisu! Turime parodyti kai 
kuriems žmonėms, kad esame nė kiek ne blogesni už juos! Tik 
padrąsink truputį Edvardą Deilį — ir pamatysi! Mes turime iškelti 
pokylį, pone Sedli. Kodėl tu nieko nekalbi, Džonai? Na, sakysim, 
antradienį po dviejų savaičių? Kodėl neatsakai? Gerasis Dieve, 
Džonai, kas atsitiko? 

Džonas Sedlis pašoko iš kėdės pasitikti žmonos, kuri puolė 
prie jo. Jis nutvėrė ją į glėbį ir tarė: 

— Mes sužlugome, Meri. Vėl turėsime pradėti viską iš naujo, 
brangioji. Geriau bus, kad tu viską iš karto sužinosi. 

Kalbėdamas jis drebėjo visu kūnu ir vos galėjo pastovėti. Jis 
manė, kad toji naujiena priblokš jo žmoną — žmoną, kuriai jis 
nebuvo pasakęs aštraus žodžio. Bet, pasirodo, pats buvo labiau susi- 

jaudinęs už ją, nors tas smūgis jai ir buvo visai netikėtas. Kai jis 
susmuko kėdėje, žmona ėmėsi jį raminti. Ji paėmė jo drebančią 
ranką, pabučiavo ir uždėjo sau ant kaklo; jinai vadino jį savo 
Džonu. .. savo brangiuoju Džonu, savo senuku. .. savo mieluoju se- 
nuku; ji apibėrė jį šimtais padrikų meilės ir švelnumo žodžių. 
Jos nuoširdus balsas ir meilios glamonės pripildė šią liūdinčią 
širdį skausmingo džiugesio, paguodė ir nuramino sunkiai prislėgtą jo 
sielą. 

Tiktai vieną vienintelį kartą per tą ilgąją naktį, kai juodu taip 
drauge sėdėjo ir vargšas Sedlis atvėrė jai savo skaudančią širdį, 
papasakojo savo nuostolių ir nesėkmių istoriją: kaip išdavę jį kai kurie 
seni draugai, kokie kilnus ir geri buvę jam kiti, iš kurių jis visai to 
nesitikėjęs — tik vieną kartą per visą išpažintį ištikimoji žmona 
nebepajėgė suvaldyti jausmų. 

— Dieve mano, Dieve mano, to tikrai neišlaikys Emi širdis!— tarė 
ji. 

Tėvas buvo užmiršęs vargšę mergaitę. Ji gulėjo viršuje, negalė- 
dama užmigti ir nelaiminga. Apsupta draugų, globojama mylinčių 
tėvų, ji Jautėsi vieniša savo namuose. Ar daug tėra žmonių, kuriems 
galima viską pasipasakoti? Kas atvers savo sielą tam, kuris jo 
neatjaučia, arba nuoširdžiai kalbėsis su tais, kurie jo niekada negalės 
suprasti? Tad mūsų švelnioji Amelija ir buvo tokia vieniša. Ji, 
jei taip galima pasakyti, neturėjo patikėtinės nuo tada, kai atsirado 
ką patikėti. Savo abejonių bei rūpesčių ji negalėjo pasipasakoti 
senai motinai, jos būsimos seserys diena po dienos atrodė jai vis 
svetimesnės. O ji nujautė kažką bloga ir dėl to buūgštavo, nedrįs- 
dama net pati sau prisipažinti, nors slapčia visą laiką apie tai kentėda- 
ma mąstė. 

Jos širdis atkakliai tvirtino, kad Džordžas Osbornas garbingai 
elgiasi ir yra jai ištikimas, nors ji žinojo, kad taip nėra. Kiek 
daug dalykų ji jam yra pasakiusi ir nesulaukė iš jo jokio atgarsio. 
Kiek kartų ji turėjo grumtis su savo įtarimais, kad jis egoistas ir jai 
abejingas. Kam galėjo ši vargšė kankinė išpasakoti savo kasdienės 
kovas ir kančias? Patsai jos herojus tik perpus ją tesuprato. Ji 
nedrįso prisipažinti, kad žmogus, kurį mylėjo, buvo už ją menkesnis, 
ar pagalvoti, kad per greit atidavusi savo širdį. Vargšė tyra drovi 
mergina buvo per daug kukli, per daug jautri, per daug ištikima, 
per daug silpna, per daug moteriška, kad atidavusi galėtų ją vėl 
atsiimti. Mes elgėmės su savo moterų jausmais kaip turkai ir pri- 

vertėme jas laikytis mūsų pažiūrų. Mes gana lengvai leidžiame jų 
kūnams eiti iš namų; šydus ir gaubtus atstoja jų šypsniai, garbanos 
ir rausvos skrybėlaitės. Bet jų sielas tegali matyti tik vienas vyras; 
jos gana mielai paklūsta ir sutinka pasilikti namie kaip mūsų 
vergės — patarnauti mums ir atlikti už mus juodą darbą. 

Šitaip buvo kalinama ir kankinama toji maža švelni širdelė, 
kai Anno Domini* 1815, kovo mėnesį, Napoleonas išsikėlė Kanuose, 
Liudvikas XVIII pabėgo, visa Europa sujudo, krito vertybiniai 
popieriai ir senasis Džonas Sedlis bankrutavo. 


Mes neketiname pasakoti garbingojo biržos maklerio paskutinių 
žlugimo kančių ir skausmų, kuriuos jam teko iškęsti prieš savo 
komercinę mirtį. Vertybinių popierių biržoje jis buvo paskelbtas 
neišsimokančiu; jis nebeateidavo į savo kontorą, jo vekseliai buvo 
užprotestuoti, formaliai paskelbtas bankrotas. Jo namai ir baldai 
Raselo aikštėje buvo aprašyti ir parduoti iš varžytinių, o jis pats ir jo 
šeima, kaip matėme, išmesti į gatvę ir turėjo ieškoti kampelio, kur 
galėtų priglausti galvas. 

Džonui Sedliui neužteko drąsos išsiaiškinti su tarnais, kurie 
kartkartėmis pasirodydavo mūsų puslapiuose ir su kuriais neturtas 
privertė jį dabar išsiskirti. Atlyginimai tiems garbingiems žmonėms 
buvo išmokėti taip tiksliai, kaip tai dažnai daro žmonės, skolingi 
stambias sumas. Tarnai liūdėjo, palikdami gerą vietą, tačiau jiems ne- 
plyšo širdis iš sielvarto, išsiskiriant su mylimu šeimininku ir šeimi- 
ninke. Amelijos kambarinė nepašykštėjo užuojautos, bet iškeliavo pasi- 
ryžusi dar geriau įsitaisyti elegantiškesniame miesto kvartale. Juodu- 
kas Sembas su savo profesijai būdingu karštumu nusprendė atidaryti 
smuklę. Tiesa, doroji senutė Blenkinsop, kuri matė, kaip gimė 
Džozas ir Amelija, ir atsiminė, kaip Džonas Sedlis piršosi savo būsimai 
žmonai, panoro likti be atlyginimo, nes, tarnaudama pas juos, 
buvo susitaupiusi gražią sumelę. Todėl ji nusekė paskui nusigyvenusius 
šeimininkus į jų naują kuklią pastogę, kur vėl kurį laiką jais rūpinosi 
ir ant jų bambėjo. 

Iš visų Džono Sedlio priešų per derybas su kreditoriais, kurios taip 
baisiai iškamavo pažemintą senąjį džentelmeną, kad jis per pastarąsias 
šešias savaites paseno labiau negu per penkiolika metų, visų ryž- 
tingiausias ir atkakliausias buvo Džonas Osbornas, senas jo draugas ir 

kaimynas; Džonas Osbornas, kurį jis pastatė ant kojų, kuris priva- 
lėjo būti jam dėkingas už šimtus dalykų ir kurio sūnus turėjo 
vesti Sedlio dukterį. Bet kuri iš šių aplinkybių buvo pakankama 
priežastis Osborno kietaširdiškumui. 

Kai žmogus turi būti už ką nors itin dėkingas kitam žmo- 
gui, su kuriuo paskiau susivaidija, lyg ir natūralus padorumo jaus- 
mas paverčia pirmąjį daug rūstesniu priešu, negu būtų šiaip jau pa- 
šalinis asmuo. Norėdamas tokiu atveju pateisinti savo kietaširdiš- 
kumą ir nedėkingumą, jūs esate priverstas įrodyti antrosios pusės 
kaltę. Anaiptol ne jūs esate savanaudis, žiaurus, įtūžęs dėl nepa- 
vykusio lošimo biržoje — ne, ne, tai jūsų partneris įvėlė jus į jį, 
niekšingiausiai išduodamas ir skatinamas tamsiausių motyvų. Vien tik 
norėdamas būti nuoseklus, persekiotojas turi įrodyti, kad parblokš- 
tasis yra niekšas — kitaip pats pasirodytų esąs nedorėlis. 

Be to, dažniausiai atrodo, kad nė vienas į bėdą patekęs žmogus 
nėra visai sąžiningas, ir tatai suteikia sielos ramybę griežtiesiems 
kreditoriams. Bankrutuojantieji visada kažką nutyli, perdeda pasiseki- 
mo galimybes, nuslepia tikrąją dalykų padėtį, tikina, kad jų rei- 
kalai klesti, kai iš tikrųjų yra visai beviltiški; jie nesiliauja šypso- 
tis (tai niūrus šypsnys), stovėdami ant bedugnės krašto, griebiasi bet 
kokių priemonių, stengdamiesi bent truputį pratęsti terminą, gauti 
kiek pinigų ir nors kelioms dienoms atitolinti neišvengiamą žlugimą. 
„Šalin tokį nesąžiningumą!“ — sako triumfuodamas kreditorius ir ima 
plūsti grimztantį priešą. „Kvaily, ko stveriesi už šiaudo?“ — taria šal- 
tas sveikas protas skęstančiajam. „Niekše, ko čia dar spardaisi, 
nenori panerti į Gazette, iš kur nebėra kelio atgal?“ — sako turtuolis 
vargšui, kuris įnirtingai grumiasi toje juodoje sietuvoje. Kas nėra 
pastebėjęs, kaip mielai artimiausi draugai ir sąžiningiausi Žmonės 
įtaria ir apšaukia vieni kitus apgavikais, jei tik susikivirčija dėl 
pinigų. Visi taip daro. Man atrodo, kiekvienas teisus, o sukčiauja 
pasaulis. 

Be to, Osbornas baisiai pyko ir tūžo, prisiminęs anksčiau patirtas 
malones, juk tai visada didina neapykantą. Pagaliau jis turėjo 
suardyti sūnaus ir Sedlio dukters sutuoktuves. O kadangi buvo nueita 
labai toli, ir vargšės mergaitės laimei, o gal ir geram vardui, grėsė pavo- 
jus, reikėjo rasti rimčiausių priežasčių santykiams nutraukti, taigi 
Džonas Osbornas turėjo įrodyti Džonui Sedliui, kad jis esąs tikrai 
niekšingas žmogus. 

Todėl per kreditorių susirinkimus jisai su tokiu įtūžiu ir su tokia 

panieka puldavo Sedlį, kad vos neplyšo to sužlugusio, subankru- 
tavusio žmogaus širdis. Osbornas tučtuojau uždraudė Džordžui ben- 
drauti su Amelija, grasino jaunuoliui prakeikimais, jeigu jis ne- 
paklausytų jo įsakymų, iškoneveikė vargšę nekaltą mergaitę kaip 
niekšiškiausią ir sukčiausią raganą. Kaip dažnai pyktis ir neapykanta 
kyla iš to, kad turi šmeižti neapkenčiamą asmenį ir tuo šmeižtu 
tikėti, kaip jums sakėme, vien norėdamas būti nuoseklus. 

Kai įvyko didysis krachas: buvo paskelbtas bankrotas, teko 
išsikraustyti iš Raselo aikštės ir buvo pareikšta, kad Amelijos ir 
Džordžo santykiai nutraukti, žlugo jos meilė, jos laimė ir jos tikėjimas 
žmonėmis, žiaurus Džono Osborno laiškas keliomis trumpomis eilu- 
tėmis pranešė jai, kad jos tėvo elgesys toks, jog bet kokie abiejų 
šeimų įsipareigojimai baigti, — kai atėjo lemiamas nuosprendis, jos 
nesukrėtė tiek, kiek tikėjosi tėvas, teisingiau — motina (nes pats 
Džonas Sedlis buvo visiškai parblokštas savo katastrofos ir sutryp- 
tos garbės). Amelija išklausė šią žinią labai išbalusi, bet rami. 
Ji tik patvirtino daug anksčiau iškilusį niūrų nujautimą. Dabar 
jai tik buvo perskaitytas nuosprendis už tai, kuo Amelija seniai 
buvo nusikaltusi, — už tai, kad mylėjo ne taip, kaip reikia, per daug 
karštai, be proto. Savo minčių ji ir dabar niekam nesakė. Vargu ar 
ji. buvo nelaimingesnė dabar, kai įsitikino, jog visos jos viltys 
žlugusios, negu anksčiau, kada juto, bet nedrįso prisipažinti. Ji 
persikraustė iš didelių namų į mažus, nepastebėdama jokio skirtumo, 
beveik kojos neiškeldavo iš savo kambarėlio, vyto ir nyko diena po 
dienos. Tuo nenoriu pasakyti, kad visos moterys tokios. Miela 
panele Bulok, nemanau, kad jums dėl to plyštų širdis. Jūs esate 
blaivaus proto ir sveikų principų mergina. Nedrįsčiau sakyti, kad ir 
man širdis plyštų. Ji kentėjo, bet, reikia prisipažinti, vis dėlto 
ištvėrė. Tačiau esama tokių švelnių, trapių, tokių gležnų ir jautrių 
sielų! 

Kai tik Džonas Sedlis pagalvodavo apie Džordžo ir Amelijos 
santykius arba vienu kitu žodžiu apie juos užsimindavo, įtūždavo 
beveik kaip ir pats ponas Osbornas. Jis keikė Osborną ir jo šeimą, 
vadino juos beširdžiais, nedorais ir nedėkingais. Nesą tokios galybės 
pasaulyje, dievagojosi jis, kuri priverstų jį išleisti savo dukterį už tokio 
niekšo sūnaus, ir liepė Emi išguiti Džordžą iš savo širdies, grąžinti jam 
visas dovanas ir laiškus, kuriuos kada nors buvo iš jo gavusi. 

Ji prižadėjo tai padaryti ir bandė paklusti. Susirado tuos du 
ar tris niekniekius, jo dovanotus, išsitraukė iš slaptavietės laiškus, 


183 XVIII skyrius 


perskaitė, tarsi nebūtų mokėjusi atmintinai, tačiau persiskirti su jais 
neįstengė. To jai buvo per daug, ir vėl juos paslėpė prie krūtinės — 
taip kartais moteris liūliuoja mirusį kūdikį. Amelija juto, kad mirtų 
arba išprotėtų, jeigu jai kas išplėštų šią paskutinę paguodą. Kaip, 
būdavo, parausta jos veidai ir nušvinta akys, kai tie laiškai ateina! 
Kaip ji, būdavo, pasišokėdama skuba plakančia širdimi, kad galėtų 
niekieno nematoma juos paskaityti! Jeigu jie būdavo šalti, kaip vis 
šiluma. Jeigu jie būdavo trumpi ir egoistiški, kaip ji mokėdavo 
pateisinti autorių! 

Kaip tik su šiais beverčiais popiergaliais ji vis rymojo ir ry- 
mojo. .. Gyveno praeitimi — kiekvienas laiškas tarsi primindavo jai 
čia vieną, čia kitą praeities įvykį. Kaip gerai ji visus juos prisiminė! 
Džordžo žvilgsnis ir balsas, jo drabužiai, ką jis sakė ir kaip pasa- 
kė — tos mirusios meilės relikvijos ir prisiminimai buvo visa, kas 
jai liko šiame pasaulyje. Ir jos gyvenimo tikslas buvo — saugoti 
Meilės lavoną. 

Kaip neapsakomai ji dabar ilgėjosi mirties! „,„Tada,— mąstė ji, — 
aš visuomet galėsiu būti su juo“. Aš neliaupsinu Amelijos elgesio ir 
nekeliu jo pavyzdžiu, kuriuo turėtų sekti panelė Bulok. Panelė 
Bulok sugeba tvardyti jausmus daug geriau už šį vargšą padarėlį. 
Panelė Bulok niekuomet nebūtų taip susikompromitavusi kaip toji 
paikšelė Amelija: prisiekė amžinai mylėti, lengvai atidavė savo širdį ir 
nieko daugiau už tai negavo, kaip tik trapų pažadą, kuris subyrėjo vie- 
nu akimirksniu. Ilgai užtrukęs susižadėjimas yra bendrovės sutartis, 
kurią viena pusė gali laisvai vykdyti arba nutraukti ir kuri suryja visą 
antrosios pusės kapitalą. 

Tad saugokitės, jaunosios damos, būkite atsargios susižadėdamos. 
Venkite atvirai mylėti, nesakykite viso, ką jaučiate, arba (dar ge- 
riau) stenkitės kuo mažiau jausti. Numatykite, kokie gali būti per 
ankstyvo nuoširdumo bei per didelio pasitikėjimo padariniai, ir 
nepasitikėkite nei savimi, nei kitais. Ištekėkite taip, kaip tai daroma 
Prancūzijoje, kur advokatai yra nuotakos pamergės ir patikėtiniai. 
Šiaip ar taip, nerodykite jausmų, kurie jums galėtų pridaryti keblumų, 
ir nepasižadėkite to, ko negalėtumėte prireikus bet kada atsisakyti. 
Tik šitokiu būdu Tuštybės mugėje galima iškilti, susilaukti pagar- 
bos ir pagarsėti dorybėmis. 

Jeigu Amelija būtų išgirdusi, kas kalbama tame ratelyje, iš kurio 
ją ką tik išvijo tėvo bankrotas, būtų sužinojusi, kuo ji nusikalto ir 

kaip rizikavo savo geru vardu. Ponia Smit niekada negirdėjusi 
tokio nedovanotino paikumo, ponia Braun visada smerkusi tokį bjaurų 
familiarumą, ir tegul tokia pabaiga bus įspėjimas jos dukroms. 

— Kapitonas Osbornas, žinoma, negali vesti bankrutavusio žmo- 
gaus dukters, — kalbėjo abi panelės Dobin.— Gana jau to, kad juos 
apmovė jos tėvas. O tos Amelijos kvailumas viršija visa. . . 

— Ką visa?— sugriaudė kapitonas Dobinas.— Argi jie nebuvo 
susižadėję nuo pat vaikystės? Ir negi tai nelygu sutuoktuvėms? 
Ar išdrįs kas nors pasaulyje tarti nors vieną Žodį prieš tą meiliausią, 
tyriausią merginą, tikrą angelą? 

— Liaukis, Viljamai, nepulk mūsų kaip gaidys. Mes ne vyrai. Ne- 
galime su tavim peštis, — tarė panelė Džeinė.— Mes nieko nesakėme 
prieš panelę Sedli, tik tai, kad jos elgesys buvo nuo pradžios iki 
galo labai neprotingas, jei ne dar blogiau. O jos tėvai — žmonės, 
kurie tikrai nusipelnė savo nelaimių. 

— O gal verčiau tau pačiam pasipiršti, Viljamai, juk panelė Sedli 
dabar laisva? — sarkastiškai paklausė panelė Ana.— Tai būtų puikiau- 
sia giminystė. Cha cha cha! 

— Man ją vesti!— visas nuraudęs skubiai prašneko Dobinas. 
— Jeigu jūs, gerbiamos, taip mėgstat kaitalioti ir keisti, manote, 
kad ir jinai tokia? Drįstate juoktis ir šaipytis iš to angelo! Juk ji negirdi, 
ji tokia pasigailėtina ir nelaiminga, jog verta, kad žmonės iš jos 
Juoktųsi. Tyčiokis toliau, Ana! Tu sąmojingiausia šeimoje, o kiti 
mėgsta tavęs klausytis. 

— Aš vėl turiu tau priminti, Viljamai, kad mes ne kareivinėse, — 
pastebėjo panelė Ana. 

— Kareivinėse? Dievaži, norėčiau, kad kareivinėse kas taip 
prašnektų!— sušuko britų liūtas. — Norėčiau išgirsti, kad kuris vy- 
ras nors vieną žodelį prieš ją pasakytų, dievaži! Bet vyrai taip 
nekalba, Ana, tik moterys taip daro: sukiša galvas ir kad ims 
šnypšti, aimanuoti ir kudakuoti. Na, liaukis, nepradėk verkti. Aš 
tik pasakiau, kad jūs abi žąsys, — pridūrė Vilis Dobinas, pastebėjęs, 
kad paraudusios panelės Anos akys, kaip visada, ima ašaroti.— 
Na, gerai, jūs ne žąsys, jūs — gulbės. .. kas tik norite, bet prašau 
palikti panelę Sedli ramybėje. 

„Tiesiog negirdėta, kad Viljamas gali taip aklai susižavėti ta 
maža paika, akimis šaudančia kokete“,— visiškai sutartinai galvojo 
Dobino mamytė ir seserys. Ir jos būgštaudamos drebėjo, kad, nutrūkus 
Amelijos sužadėtuvėms su Osbornu, ji tučtuojau nepasigautų kito savo 

garbintojo — kapitono. Šitaip nuogąstaudamos, gerbiamos damos, be 
abejo, sprendė pagal savo pačių patirtį arba veikiau pagal tai, kaip jos 
pačios suprato, kas gera ir kas bloga (nes juk iki šiol neturėjo progos 
nei ištekėti, nei pamesti mylimojo). 

— Tikra laimė, mamyte, kad pulkui įsakyta vykti į užsienį, — 
kalbėjo merginos.— Bent jau nuo ši/o pavojaus mūsų brolis apsaugo- 
tas. 

Taip iš tikrųjų ir buvo; taigi scenoje pasirodo prancūzų Im- 
peratorius ir dalyvauja šioje šeimyninėje Tuštybės mugės komedijoje, 
kurią mes dabar vaidiname ir kuri niekada nebūtų buvusi suvai- 
dinta, jei nebūtų įsikišęs didysis statistas. Tai jis sužlugdė Burbonus 
ir poną Džoną Sedlį. Tai jam atvykus į savo sostinę, visa Pran- 
cūzija griebėsi ginklų jam ginti, visa Europa — išvyti. Kai pran- 
cūzų tauta ir kariuomenė, susibūrusios apie imperatoriškuosius erelius, 
prisiekinėjo ištikimybę Marso laukuose, keturios galingos kariuome- 
nės leidosi į didžiąją chasse a VUaigle*; viena iš jų buvo britų, 
ir jos dalelę sudarė du mūsų herojai — kapitonas Dobinas ir kapi- 
tonas Osbornas. 

Žinią apie tai, kad Napoleonas pabėgo ir išsikėlė, šaunusis N 
pulkas sutiko nepaprastai džiaugsmingai ir entuziastiškai; tai supranta- 
ma kiekvienam, kuris pažįsta tą garsų dalinį. Nuo pulkininko iki 
kukliausio pulko būgnininko visi buvo kupini vilčių, ambicijų ir 
patriotinio įkarščio; jie dėkojo Imperatoriui, kad jis atvyko sudrums- 
ti Europos taikos, lyg už asmeninę malonę. Dabar išmušė valan- 
da, kurios N pulkas taip seniai troško — parodyti savo ginklo drau- 
gams, kad jie sugeba kovoti ne prasčiau, kaip Pusiasalio veteranai 
ir kad pulko vyrų ryžtingumo ir drąsos nesužlugdė Vest Indija ir 
geltonasis drugys. Šerys ir Šaukščius svajojo tapti kuopų vadais, 
nepirkdami tų laipsnių už pinigus. Ponia majorienė O'Daud tikėjosi 
dar prieš baigiantis žygiui (kuriame ji nusprendė dalyvauti) pasi- 
rašinėti „Pirties ordino kavalieriaus pulkininko O'Daudo žmona“. 
Abu mūsų draugai (Dobinas ir Osbornas) jaudinosi taip pat, kaip 
ir visi kiti, ir kiekvienas savaip — ponas Dobinas labai ramiai, o 
ponas Osbornas labai triukšmingai ir pakiliai — ketino atlikti savo pa- 
reigą bei laimėti savąją garbės ir nuopelnų dalį. 

Šita žinia taip sujaudino ir sukrėtė visą kraštą ir kariuomenę, 
jog mažai kas bekreipė dėmesio į asmeninius reikalus. Matyti, todėl 

ir Džordžas Osbornas, ką tik paskirtas savo kuopos vadu, kaip skel- 
bė Gazette, ruošėsi neišvengiamam žygiui ir troško naujo paaukšti- 
nimo, nelabai tesirūpindamas kitais įvykiais, kurie ramesniu laiku 
būtų jį labai sudominę. Tenka pripažinti, kad jį nelabai prislėgė 
geraširdžio Sedlio katastrofa. Tą pačią dieną, kai įvyko nelaimin- 
go džentelmeno kreditorių susirinkimas, jis užsivilko naują unifor- 
mą, kuri jam labai tiko. Tėvas papasakojo jam apie nedorą, niek- 
šišką, gėdingą bankrutavusiojo elgesį, dar kartą priminė, ką jau 
anksčiau buvo pasakęs apie Ameliją, ir kad jų ryšys esąs visam 
laikui nutrauktas, ir tą patį vakarą davė jam stambią pinigų sumą 
sumokėti už naujuosius drabužius bei antpečius, su kuriais Džor- 
džas atrodė tikras gražuolis. Pinigai visada praversdavo pasišvaistyti 
mėgstančiam vyrukui, ir jis juos priėmė per daug neaušindamas 
burnos. Sedlio namai, kuriuose jis praleido tiek daug laimingų 
valandų, buvo aplipdyti varžytinių skelbimais. Eidamas tą vakarą iš 
namų (pas „Senąjį Slotersą“, kur sustodavo atvažiavęs į miestą), 
jis pamatė, kaip jie baltuoja mėnesienoje. Taigi jaukieji namai 
uždarė savo duris Amelijai ir jos tėvams: kur jie dabar prisiglaudė? 
Mintis apie jų žlugimą gerokai sujaudino Džordžą. Tą vakarą jisai 
sėdėjo „Sloterso“ menėje labai paniuręs ir daugokai gėrė, ką pastebė- 
jo ten buvę jo draugai. 

Tuo metu užėjo Dobinas ir patarė draugui nebegerti. Džordžas 
pasisakė geriąs tik todėl, kad esąs baisiai prislėgtas. Bet kai Dobi- 
nas ėmė jį kamantinėti ir pernelyg šiurkščiai pasiteiravo, ar nesą 
kokių naujienų, Osbornas nesileido su juo į kalbas, bet vis dėlto prisi- 
pažino, jog esąs velniškai sutrikęs ir nežinąs, ką daryti. 

Po trijų dienų Dobinas užtiko Osborną savo kambaryje kareivi- 
nėse. Nunėręs galvą ant stalo, kuris buvo nudriektas popieriais, 
jaunasis kapitonas atrodė visiškai nusiminęs. 

— Ji... ji grąžino man daiktelius, kuriuos buvau dovanojęs. .. 
keletą prakeiktų mažmožių. Štai, žiūrėk! 

Ant stalo gulėjo mažas paketėlis, gerai pažįstama rašysena adre- 
suotas kapitonui Džordžui Osbornui, o šalia mėtėsi keli daikčiukai: 
žiedas, sidabrinis peiliukas, kurį jis, dar mažas berniukas būdamas, 
nupirko mugėje, auksinė grandinėlė ir medalionas su plaukų garbana 
viduje. 

— Viskas baigta, — sudejavo Osbornas, kankinamas sąžinės grau- 
žimo.— Štai, Vili, jei nori, gali perskaityti. 

Jis padavė trumpą laiškelį, kuris skambėjo šitaip: 

Tėvelis įsakė man grąžinti šitas dovanas, gautas iš jūsų laimin- 
gesnėmis dienomis, ir aš turiu jums parašyti paskutinį kartą. Aš 
manau — ne, aš žinau — kad mus ištikęs smūgis jums toks pat skau- 
dus kaip ir man. Aš pati atleidžiu jus nuo pažado, kurio nebeį;- 
manoma įvykdyti dėl mūsų dabartinės nelaimės. Esu įsitikinusi, kad 
jūs neprisidėjote prie jos nei prie žiaurių pono Osborno įtarimų — 
skaudžiausios iš visų mūsų patirtų bėdų. Likit sveiki! Likit sveiki! 
Meldžiu Dievą, kad suteiktų man jėgų iškęsti šitai bei kitoms 
nelaimėms ir laiminti jus visada. 

A. 


Dažnai skambinu pianinu. .. jūsų pianinu. Tik jūs ir tegalėjote jį 
atsiųsti. 


Dobinas buvo labai švelnios širdies. Jis negalėdavo ramiai žiūrė- 
ti į kenčiančias moteris ir vaikus. Mintis apie Ameliją, nelaimės 
prislėgtą ir vienišą, draskyte draskė širdį šiam geram žmogui. Ir staiga 
jis nebeištvėrė — bet kam tai gali atrodyti nevyriška. Jis prisiekė, 
kad Amelija esanti angelas, ir Osbornas nuoširdžiai pritarė. Džordžas 
taip pat peržvelgė visą jųdviejų gyvenimo istoriją ir pamatė Ameliją 
nuo pat vaikystės iki pastarųjų dienų, tokią meilią, tokią nekaltą, 
tokią žavingai paprastą, nuoširdžiai mylinčią ir švelnią. 

Kaip skaudu buvo visa tai prarasti, turėti ir neišsaugoti! Jį 
užplūdo tūkstančiai malonių vaizdų bei prisiminimų. . . visur jis ją ma- 
tė gerą ir gražią. Ir Džordžas raudo iš susigraužimo bei gėdos, 
prisiminęs savo egoizmą ir abejingumą, kurie buvo taip visiškai 
priešingi tobulam jos tyrumui. Garbė, karas — valandėlę viskas 
buvo užmiršta, ir abu draugai kalbėjosi vien tik apie ją. 

— Kur jie yra? — paklausė Osbornas po ilgo pašnekesio ir ilgos 
tylos, teisybę sakant, gerokai susigėdęs, kad nesiėmė jokių žygių 
surasti, kur prisiglaudė Amelija.— Kur jie yra? Laiškelyje neduota jo- 
kio adreso. 

Dobinas žinojo. Jis ne tik nusiuntė pianiną, bet parašė laiškutį 
poniai Sedli, prašydamas leidimo ateiti jų aplankyti. Ir jis pasi- 
matė su ja, taip pat ir su Amelija, vakar, prieš atvykdamas į Če- 
temą. Ir dar daugiau: tai Dobinas atgabeno tą atsisveikinimo laiš- 
ką ir paketėlį, kurie taip sujaudino juodu abu. 

Ponia Sedli sutiko geraširdį vaikiną labai patenkinta ir didžiai 
susijaudinusi, kad atgabentas pianinas, kurį, jos manymu, /urėjęs at- 

siųsti Džordžas, tuo būdu parodydamas savo draugiškumą. Kapitonas 
Dobinas neištaisė garbingosios damos klaidos, bet giliai užjausdamas 
išklausė visą jos nuoskaudų ir nelaimių istoriją, kartu su ja sielo- 
josi dėl jos nuostolių bei vargų ir smerkė žiaurų pono Osborno 
elgesį su savo buvusiuoju geradariu. Kai ji šiek tiek išliejo perpildytą 
širdį ir išklojo visus rūpesčius, Doebinas įsidrąsinęs paprašė leisti jam 
pasimatyti su Amelija, kuri, kaip visada, buvo viršuj savo kambarėlyje. 
Motina atvedė ją žemyn drebančią iš susijaudinimo. 

Ji buvo tokia mirtinai išbalusi, o jos beviltiškas žvilgsnis toks 
graudus, kad gerasis Viljamas Dobinas išsigando ją išvydęs; jos 
išblyškusiame, sustingusiame veide jis išskaitė blogiausia lemiančias 
žymes. Pasėdėjusi su kapitonu valandėlę, ji įdėjo jam į ranką 
paketėlį tardama: 

— Prašau perduoti šitai kapitonui Osbornui, ir... aš tikiuosi, 
kad jis visiškai sveikas... jūs labai malonus, kad atvykote mūsų 
aplankyti. .. mums labai patinka naujieji namai. Aš. . . aš turbūt eisiu 
į viršų, mamyte, nes nelabai gerai jaučiuosi. 

Tarusi tuos žodžius, vargšė mergaitė nusilenkė kapitonui, nusišyp- 
sojo ir išėjo į savo kambarį. Motina, vesdama ją aukštyn, sielvar- 
tingai žvilgčiojo per petį į Dobiną. Gerajam vyrukui nereikėjo to- 
kio prašymo. Jis ir šiaip pernelyg karštai mylėjo Ameliją. Neapsako- 
mas liūdesys, gailestis ir siaubas sekė įkandin Viljamo, kai jis, ją 
pamatęs, išėjo, jausdamasis tarsi koks nusikaltėlis. 

Išgirdęs, kad jo draugas surado Ameliją, Osbornas ėmė karštai 
teirautis apie tą vargšą kūdikį. Kaip ji jaučiasi? Kaip atrodo? Ką 
kalba? Draugas paėmė Džordžui už rankos ir pažvelgė jam į 
veidą. 

— Džordžai, ji miršta!— pasakė Viljamas Dobinas — ir nebe- 
galėjo daugiau ištarti nė žodžio. 


Namelyje, kuriame prisiglaudė Sedlio šeima, tarnavo smagi airė, 
kuri ten tvarkė visą namų ūkį. Toji mergina daug dienų bergždžiai 
stengėsi padėti Amelijai ir ją paguosti. Emi buvo per daug prislėg- 
ta ir ne tik neatsakinėjo jai, bet tiesiog nepastebėdavo jos pastangų. 

Praslinkus keturioms valandoms po Dobino pokalbio su Osbornu, 
tarnaitė įėjo į Amelijos kambarį, kur ši sėdėjo, kaip visada, tyliai 
susimąsčiusi prie laiškų — savo mažųjų lobių. Šypsodamasi ir šelmiš- 
kai bei džiugiai žvelgdama, mergina įvairiais būdais bandė atkreipti į 
save vargšės Emi dėmesį, tačiau ši visai jos nepaisė. 

— Panele Emi!— tarė mergina. 

— Einu,— nė negrįžtelėdama pasakė Emi. 

— Jus prašo, — kalbėjo mergina, — ten kažkas. .. kai kas... žo- 
džiu, va jums naujas laiškas, nebeskaitykit tų senų. 

Ir ji padavė jai laišką, kurį Emi paėmė ir perskaitė. 

„Aš turiu tave pamatyti, — buvo parašyta laiške.— Brangiausia 
Emi, mano meile... brangiausia žmona, ateik pas mane“. 

Džordžas ir Amelijos motina stovėjo už durų ir laukė, kol Ame- 
lija perskaitys laišką. 

PANELĘ KROLI GLOBOJA SLAUGĖ 


Mes matėme, kad Ferkin, panelės Kroli kambarinė, kai tik 
sužinodavo kokį reikšmingesnį Krolių šeimos įvykį, jausdavo pareigą 
pranešti poniai Bjut Kroli į pastoratą; taip pat jau esame minėję, 
kokia maloni ir atidi būdavo ta geroji dama ištikimajai panelės 
Kroli tarnaitei. Ji ir su panele Brigs, kompanione, elgdavosi kaip 
maloni draugė ir įsigijo pastarosios palankumą įvairiomis paslau- 
gomis bei pažadais, kurie taip mažai tekainuoja ir kurie tokie 
vertingi ir malonūs tam, kuriam jie skirti. 

Iš tiesų kiekvienas geras šeimininkas, tvarkydamas savo ūkį, 
tikriausiai puikiai žino, kokios pigios ir vis dėlto kokios malonios 
yra šitokios priemonės ir kaip jos pagardina paprasčiausius patiekalus. 
Kas buvo tas idiotas, kuris pareiškė, kad „gražiais žodžiais pastar- 
nokų neužkulsi“? Pusė visuomenės suvalgomų pastarnokų paduodama 
ir sutaisoma kaip tik su šituo padažu. Kaip nemirtingasis Aleksis 
Suajė'?! sugeba už puspensį pagaminti puikesnę sriubą, negu neišma- 
nėlis virėjas gali išvirti, turėdamas daugybę daržovių ir mėsos, taip 
ir gabus menininkas kur kas daugiau pasieks keliais trumpais ir 
dailiais sakiniais, negu paprastas terlius, turėdamas kad ir ištisas at- 
sargas apčiuopiamų gėrybių. Dar daugiau, juk mes žinome, kad 
nuo apčiuopiamų gėrybių kai kam kartais ima raižyti pilvą, tačiau 
daugelis suvirškins kiek tik nori malonių žodžių ir visuomet norės dar 
daugiau. Ponia Bjut taip dažnai sakydavo Brigs ir Ferkin, kaip la- 
bai jas mylinti ir ką ji padarytų tokioms puikioms ir atsidavu- 
sioms draugėms, jei turėtų panelės Kroli turtą, kad pastarosios 

nežinojo nė kaip ją gerbti ir buvo tokios dėkingos jai ir taip pasiti- 
kėjo, tarsi ponia Bjut būtų apipylusi jas gausiomis gėrybėmis. 

Kita vertus, Rodonas Krolis, kaip ir reikia tikėtis iš tokio stačioko, 
savimylos ir bukagalvio dragūno, niekad nė kiek nesistengė įgyti 
savo tetos adjutančių prielankumo ir visiškai atvirai jas abi niekino, 
vieną kartą net liepė Ferkin numauti jam batus, per lietų siųsdavo ją 
kokiais nors žeminančiais reikalais, o jeigu kartais ir duodavo ginėją, 
tai numesdavo taip, lyg skeltų per žandą. O kadangi ir teta mėg- 
davo pasišaipyti iš Brigs, tai kapitonas, sekdamas jos pavyzdžiu, 
laidydavo į Brigs juokus, maždaug tokius švelnius kaip jo žirgo 
spyris. O ponia Bjut tardavosi su ja dėl įvairiausių gero skonio ar 
šiaip keblių dalykų, žavėdavosi jos eilėmis ir tūkstančius kartų 
švelniai ir mandagiai rodydavo, kaip ji vertina Brigs; o jeigu duodavo 
Ferkin pustrečio penso vertės dovaną, pridėdavo prie jos tiek kom- 
plimentų, jog tie variokai dėkingos kambarinės širdyje pavirsdavo 
auksu; be to, ji visai patenkinta laukė kažkokios didžiulės malo- 
nės, turėsiančios jai tekti tą dieną, kai ponia Bjut paveldės turtą. 

Į tai, kaip skirtingai elgiasi šie du žmonės, pagarbiai siūloma 
atkreipti dėmesį asmenims, žengiantiems į visuomenę. Girkite visus, 
sakau tokiems; niekad niekuo nesipiktinkite, sakykite komplimentus 
žmogui tiek tiesiai į akis, tiek ir už akių, jei žinote, kad tie kom- 
plimentai gali jį pasiekti. Niekuomet nepraleiskite progos tarti gerą 
žodį. Kolingvudas'“Ž, vos pamatęs tuščią vietą dvare, tuoj išsiim- 
davo iš kišenės gilę ir pasodindavo, taip ir jūs visą gyvenimą 
darykite su komplimentais. Gilė nieko nekainuoja, bet iš jos gali išaugti 
didžiulis medis. 

Žodžiu, kol Rodonas Krolis klestėjo, tarnai jo klausydavo tiktai 
sukandę dantis. Kai jis pateko nemalonėn, nebuvo kas jam padeda ar 
pagaili. O kai panelės Kroli namus paėmė į savo rankas ponia 
Bjut, visa įgula buvo sužavėta, kad gali dirbti su tokiu vadovu, ir iš 
jos pažadų, kilniaširdiškumo bei meilių žodžių tikėjosi visokiausių 
malonių. 

Ponia Bjut Kroli nė nemanė, kad Rodonas po vieno pralaimėjimo 
laikys save sumuštu ir nebebandys atgauti prarastų pozicijų. Ji 
žinojo, kad Rebeka yra per daug gudri, energinga ir ryžtinga mo- 
teris, kad pasiduotų be kovos, ir juto, jog reikia ruoštis grumtynėms ir 
be paliovos saugotis puolimo, užkastos minos ar netikėto prasiveržimo. 

Visų pirma, nors ir laikė miestą užėmusi, argi ji galėjo pa- 
sitikėti svarbiausiuoju gyventoju? Ar išlaikys pati panelė Kroli, ar ji 

tik slapčia netrokšta vėl priimti išvytojo priešo? Senoji ledi mėgo 
Rodoną, taip pat Rebeką, kuri ją linksmindavo. Ponia Bjut negalėjo 
pati nuo savęs nuslėpti fakto, kad niekas iš jos šalininkų neįstengė 
taip gerai įtikti tai didmiesčio išauklėtai ledi. „Aš žinau, kad, 
išgirdus, kaip dainuoja bjaurioji guvernantė, mano mergyčių balso 
ji negali nė klausyti, — atvirai prisipažino pastorienė.— Ji visad užmig- 
davo, kai Marta ir Luiza pradėdavo savo duetus. Džimo nerangios 
koledžo manieros ir vargšelio Bjuto šnekos apie šunis ir arklius 
visada ją erzindavo. Jei aš nusigabenčiau ją į pastoratą, ji susi- 
vaidytų su mumis visais ir pabėgtų, neabejoju, kad pabėgtų, ir vėl, 
ko gera, pakliūtų baisiajam Rodonui į nagus ir taptų tos gyva- 
čiukės Šarp auka. Man aišku, kad ji rimtai serga ir bent kelias sa- 
vaites negalės nė kojos iš namų iškelti; per šitą laiką mes turime 
sugalvoti kokį nors planą, kaip apsaugoti ją nuo tų nedorų žmonių 
klastos“. 

Jei tik kas pasakydavo panelei Kroli, kad ji serganti ar blogai 
atrodanti, nors ji puikiausiai jausdavosi, senoji dama drebėdama 
liepdavo pakviesti gydytoją. Ir drįstu sakyti, kad dabar, po to netikėto 
šeimos įvykio, kuris galėjo sukrėsti ir stipresnius nervus, ji iš tiesų 
prastai jautėsi. Bent ponia Bjut nusprendė, kad jos pareiga pranešti 
gydytojui ir vaistininkui, ir dame de compagnie, ir tarnams, jog 
panelės Kroli būklė kritiška ir jie privalą atitinkamai elgtis. Ji pa- 
liepė gatvę iki kelių iškloti šiaudais, pašalinti belstuką ir Baulso len- 
telę. Išreikalavo, kad gydytojas lankytųsi du kartus per dieną, ir kas 
dvi valandas girdė savo pacientę vaistais. Kai kas įeidavo į kam- 
barį, ji taip kraupiai sušnypšdavo: „Š-š-š!“, kad išgąsdindavo vargšę 
senąją ledi, kuri gulėjo lovoje, bijodama pasukti galvą, kad nepa- 
matytų godžiai įsmeigtų į save mažyčių žibančių ponios Bjut akučių, 
nes ji nuolatos kiurksojo krėsle šalia jos. Atrodė, kad tos akys šviečia 
tamsoje (langus ponia Bjut laikė uždengtus), kai jinai it katė akso- 
minėmis letenomis slankiodavo po kambarį. Ir taip panelė Kroli gulėjo 
per dienų dienas — daugybę dienų — 0 ponia Bjut skaitydavo jai 
šventas knygas: per naktis, ilgas naktis, girdėdama, kaip panaktinis pro- 
dainiu skelbia valandas ir spragsi naktinis žibintas. Vidurnaktį labos 
nakties palinkėti atsėlindavo vaistininkas, o paskui belikdavo spok- 
soti į žėrinčias ponios Bjut akis arba į geltoną atšvaitą, kuris nuo 
žvakės krisdavo ant niūrių, tamsių kambario lubų. Pati Higėja'““ 
nebūtų išlaikius tokio režimo, o juo labiau vargšė senė, pairusių 
nervų auka. Mes jau sakėme, kad kai ši garbinga Tuštybės mugės 

gyventoja būdavo sveika ir gerai nusiteikusi, ji taip laisvai žiūrėdavo į 
religiją ir moralę, jog to jai būtų galėjęs pavydėti pats monsieur 
de Voltaire*: bet kai suimdavo liga, ją pagaudavo tokia baisi 
mirties baimė, kad senoji nusidėjėlė tiesiog neturėdavo kur dėtis. 

Pamokymams prie ligonio lovos ir pamaldiems apmąstymams 
tikriausiai ne vieta paprastose knygose, ir mes neketiname (kaip 
daro kai kurie šių dienų romanų rašytojai) prikalbinėti publiką 
klausytis pamokslo, kai skaitytojas moka pinigus, tik norėdamas pama- 
tyti komediją. Tačiau ir be pamokslų reikia įsidėmėti tą tiesą, kad 
bruzdesys ir triumfas, ir juokas, ir linksmybė, viešai rodomi Tuš- 
tybės mugėje, ne visada lydi artistą jo asmeniniame gyvenime ir 
kad prorečiais jam užeina slogiausios nuotaikos ir karčios atgailos 
valandėlių. Puikiausių vaišių prisiminimas vargu ar palinksmins ser- 
gančius epikūrininkus. Gražiausių rūbų ir šauniausių pergalių poky- 
liuose prisiminimai labai menkai tepaguos nuvytusias gražuoles. 
Galbūt tam tikru gyvenimo protarpiu valstybės vyrai ne per daug 
tesidžiaugia, prisiminę didingiausius savo laimėjimus, ir vakardienos 
sėkmės ar malonumai labai mažai tereiškia, kai stoja prieš akis 
šioks toks (nors nežinomas) rytojus, apie kurį mums visiems kurią 
nors dieną teks pagalvoti. O broliai juokdarių rūbais! Argi nepasitai- 
ko valandėlių, kai žmogui pasidaro koktu nuo šaipymosi ir kūlia- 
virsčio, nuo kepuraitės varpelių ir barškučių tintėjimo? Toks, mieli 
draugai ir bičiuliai, yra mano malonus tikslas — pasivaikščioti su 
jumis po Mugę, apžiūrėti krautuves ir vitrinas; paskui, po viso 
žvilgesio, triukšmo bei linksmybės, grįžkime namo ir likę vieni pasi- 
juskime visiškai nelaimingi. 


„Jei tas vargšas mano vyras turėtų galvą ant pečių, — mąstė 
sau ponia Bjut Kroli,. — koks naudingas dabartinėmis aplinkybėmis 
galėtų būti šitai nelaimingai ledi! Jis galėtų priversti ją atgailauti už 
siaubingą laisvamanybę, galėtų paskatinti ją atlikti savo pareigą ir 
nuvyti šalin šlykštųjį nedorėlį, kuris suteršė savo ir savo šeimos 
vardą; galėtų įkalbėti ją pasirūpinti mano brangiosiomis mergaitėmis 
ir abiem berniukais, kuriems tikrai reikia ir kurie yra verti visoke- 
riopos pagalbos, kokią tik jiems gali suteikti giminaičiai“. 

Ir kadangi Žmogus, ėmęs neapkęsti nedorybės, visada žengia 
žingsnį dorybės keliu, ponia Bjut Kroli stengėsi įkvėpti savo mošai 


*Ponas Volteras (pranc.). 

tinkamą pasibjaurėjimą visomis daugialypėmis Rodono Krolio nuo- 
dėmėmis, kurių jo dėdienė pateikė tokį sąrašą, jog iš tiesų būtų 
užtekę pasmerkti visam jaunų karininkų pulkui. Jeigu žmogus kuo 
nors prasikalsta, tai, mano manymu, nėra nė vieno moralisto, 
kuris labiau trokštų iškelti aikštėn jo klaidas, kaip jo paties giminaičiai. 
Todėl ir ponia Bjut, kaip tikra giminaitė, buvo nepaprastai susi- 
domėjusi Rodono istorija ir puikiai ją žinojo. Ji surankiojo viską 
ligi paskutinės smulkmenos apie tą bjaurų kivirčą su kapitonu Marke- 
riu, kai Rodonas, būdamas neteisus nuo pat pradžios, pagaliau 
nušovė kapitoną. Ji žinojo, kaip Rodonas „Kokoso palmėje“ išvedė iš 
kelio nelaimingą lordą Dovdeilą, kurio mama išnuomavo namus 
Oksforde, norėdama, kad jis būtų ten auklėjamas, ir kuris niekada 
nebuvo palietęs kortų, kol atvyko į Londoną; šis pasibaisėtinas 
suvedžiotojas ir tvirkintojas jį nugirdė ir išlupo iš jo keturis tūks- 
tančius svarų. Ji kuo vaizdžiausiai ir smulkiausiai papasakojo, kiek 
prisikentėjo tos provincijos dvarininkų šeimos, jo pražudytos: sū- 
nūs, kuriuos jis įstūmė į negarbę ir skurdą, dukterys, kurias jis 
suviliojo ir nuvarė į pražūtį. Ji pažinojo vargšus prekybininkus, 
kuriuos jis apšlavė ligi paskutinio skatiko, žinojo niekšiškas sukty- 
bes ir apgavystes, kuriomis jis to pasiekė, taip pat pasibaisėtiną 
apgaulę, kuria jis mulkino dosniausią iš visų tetų, ir nedėkingumą 
bei pajuoką, kuriais jis atsilygino už jos pasiaukojimą. Visas tas 
istorijas ji pateikė panelei Kroli pamažu, leisdama jai kiek galima 
geriau jas įsisąmoninti: buvo įsitikinusi, kad taip elgtis liepianti jai 
krikščionės ir motinos pareiga; jos nė kiek negraužė sąžinė ir ji 
nesigailėjo aukos, kurią žeidė jos liežuvis. Priešingai, labai gali būti, 
kad savo elgesį ji laikė visiškai pagirtinu ir didžiavosi savo ryžtin- 
gumu. Taip, prireikus išdergti žmogų, ką besakytumėt — niekas 
to geriau neatliks, kaip jo giminaitis. O kalbant apie nelaimingą 
nenaudėlį Rodoną Krolį, reikia pripažinti, kad jam pasmerkti užteko 
grynos teisybės ir kad jo bičiuliai bergždžiai stengėsi pramanyti įvai- 
rių istorijų. 

Rebeka dabar buvo giminaitė, todėl ir jai teko reikiama dalis 
paslaugių ponios Bjut tyrinėjimų. Toji nenuilstama teisybės ieškotoja 
(griežčiausiai įsakiusi, kad niekas neatidarytų durų jokiems Rodono 
pasiuntiniams ir nepriimtų laiškų) pasiėmė panelės Kroli karietą ir 
nuvažiavo pas savo seną draugę panelę Pinkerton į Minervos 
namus Čizviko alėjoje ir pranešė siaubingą žinią, kad panelė Šarp 
suviliojo kapitoną Rodoną; savo ruožtu iš panelės Pinkerton ji 

sužinojo įvairių keisčiausių smulkmenų apie eksguvernantės gimimą ir 
ankstyvąją jos gyvenimo istoriją. Didžiojo Leksikografo draugė galėjo 
papasakoti daug įdomių dalykų. Panelei Džemaimai buvo liepta at- 
nešti piešimo mokytojo kvitus ir laiškus. Vienas buvo iš skoli- 
ninkų kalėjimo, kitu prašoma avanso, dar kitu dėkojama Čizviko po- 
nioms už Rebekos priėmimą. O paskutinis nelaimingojo menininko 
plunksna rašytas dokumentas buvo tas, kuriuo jis, gulėdamas mirties 
patale, pavedė savo našlaitę panelės Pinkerton globai. Toje kolek- 
cijoje buvo ir Rebekos paauglystės dienų laiškų bei prašymų, kuriais ji 
maldavo pagalbos savo tėvui arba pati pagarbiai dėkojo. Tuštybės 
mugėje galbūt nėra geresnių satyrų kaip laiškai. Paimkite pluoštelį 
laiškų, kuriuos jums parašė žmogus, prieš dešimt metų buvęs brangus 
draugas, artimas draugas, kurio jūs dabar neapkenčiate. Pažvelkite į 
krūvą laiškų, gautų iš savo sesers! Kaip jūs buvote prisirišę vienas 
prie kito, kol susikivirčijote dėl dvidešimties svarų palikimo! Pasi- 
imkite sūnaus laiškus, stambiomis raidėmis pakraigliotus — to paties 
sūnaus, kuris paskiau taip įskaudino jums širdį savanaudiškumu ir 
neklausymu; arba pluoštelį savo laiškų, dvelkiančių begaline aistra ir 
amžina meile, kuriuos grąžino jūsų mylimoji, ištekėjusi už Nabobo — 
jūsų mylimoji, kuri jums dabar rūpi ne daugiau už karalienę El- 
žbietą. Priesaikos, meilė, pažadai, nuoširdūs prisipažinimai, dė- 
kingumas — kaip visa tai keistai skamba po kiek laiko! Tuštybės 
mugėje reikėtų išleisti įstatymą, liepiantį po tam tikro trumpo laikotar- 
pio sunaikinti kiekvieną rašytą dokumentą (išskyrus apmokėtas par- 
duotuvių sąskaitas). Tie šarlatanai ir mizantropai, kurie rekla- 
muoja neblunkantį japonišką rašalą, turėtų būti sunaikinti kartu su 
nedorais savo išradimais. Labiausiai Tuštybės mugei tiktų toks ra- 
šalas, kuris per porą dienų visiškai išbluktų, paliktų švarų ir baltą 
popierių, kuriame galėtumėte rašyti kam nors kitam. 

Nuo panelės Pinkerton būsto nenuilstamoji ponia Bjut atsekė Šar- 
po ir jo dukters pėdsakais iki buto Graikų gatvėje, kur kadaise gyveno 
velionis dailininkas, kur baltu atlasu vilkinčios šeimininkės ir varinė- 
mis sagomis užsisagsčiusio šeimininko portretai, Šarpo nutapyti už bu- 
to nuomą, tebepuošė svetainės sienas. Ponia Stouks buvo plepi mo- 
terėlė ir greitai išpasakojo visa, ką žinojo apie poną Šarpą: koks 
jis buvo pasileidęs ir neturtingas, kokios geros širdies ir juokingas, 
kaip jį visada medžiodavę teismo antstoliai ir kreditoriai, kaip, 
šeimininkės siaubui, nors ji niekada negalėjusi pakęsti tos moters, 
Jis susituokęs su savo Žmona tik prieš pat jos mirtį; ir kokia keis- 


195 XIX skyrius 


ta laukinė raganiukė buvusi jo duktė, kaip ji visus juokindavusi iš- 
daigomis ir pamėgdžiojimu, kaip nešiodavusi iš smuklės džiną ir 
buvusi žinoma visose kvartalo dailininkų dirbtuvėse — trumpiau ta- 
riant, ponia Bjut gavo tokių tikslių duomenų apie savo naujo- 
sios giminaitės kilmę, auklėjimą bei elgesi, jog vargu ar būtų patikę 
Rebekai, jei pastaroji būtų žinojusi, kad apie ją taip renkamos 
žinios. 

Apie šiuos kruopščius tyrinėjimus su visomis smulkmenomis buvo 
pranešta panelei Kroli. Ponia Rodon Kroli buvusi baleto šokėjos 
duktė. Ji ir pati šokusi. Pozavusi dailininkams. Ji taip išauklėta, kaip 
ir tinka tokios motinos dukrai. Gėrusi džiną su tėvu ir t. t, ir 
t. t. Žodžiu, tai pražuvusi moteris, ištekėjusi už pražuvusio vyro, o 
ponios Bjut pasakojimo moralas buvo toks: tos poros niekšybė 
esanti nepataisoma ir nė vienas padorus žmogus niekuomet neturėtų 
kreipti į juos dėmesio. 

Tai šitokia buvo medžiaga, išmintingosios ponios Bjut sukaupta 
Park Leine — taip sakant, maisto atsargos ir šaudmenys, paruošti 
atremti apsiausčiai, kurią, kaip ji numatė, Rodonas ir jo žmona 
pradės prieš panelę Kroli. 


Bet jeigu ponia Bjut ruošdamasi kur nors ir suklydo, tai, reikia 
pasakyti, jog ji buvo per daug uoli ir šiek tiek persistengė. Be 
abejo, ji susargdino panelę Kroli labiau, negu reikėjo. Ir nors senoji 
ligonė pakluso jos valdžiai, ji buvo tokia įkyri ir griežta, kad auka 
buvo linkusi pirma pasitaikiusia proga ja nusikratyti. Moterys 
valdovės, savo lyties puošmena — moterys, kurios viską tvarko ir daug 
geriau už pačius suinteresuotuosius žino, kas jiems naudinga — 
kartais nepagalvoja, kad namiškiai gali sukilti arba kad per griežta 
valdžia gali sukelti kitų nepageidaujamų pasekmių. 

Šitaip, pavyzdžiui, ir ponia Bjut, be abejo, geriausiais pasaulyje 
tikslais, mirtinai nusikamavusi sergančios mošos labui, atsisakydama 
miego, pietų, gryno oro, taip toli nuvažiavo, rūpindamasi senosios 
ledi sveikata, kad tik per plauką nenuvarė jos į kapus. Vieną dieną, 
kalbėdamasi su nuolatiniu panelės Kroli vaistininku ponu Klampu, 
jinai išpasakojo, kokių aukų nepagailėjusi ir kokie viso to vai- 
siai. 

— Esu tikra, mielas pone Klampai,— kalbėjo ji, — jog padariau 
visa, ką galėjau, kad pasveiktų mūsų brangioji ligonė, kurią jos 
sūnėno nedėkingumas paguldė į patalą. Aš niekada nesibaidau 
asmeniškų nepatogumų, aš niekada neatsisakau aukotis. 

— Jūsų pasišventimas, reikia pripažinti, nuostabus, — žemai nusi- 
lenkdamas atsakė ponas Klampas,— bet... 

— Aš beveik nesumerkiu akių nuo to laiko, kai čia atvykau. 
Savo pareigai aukoju miegą, sveikatą, bet kokį patogumą. Kai mano 
vargšas Džeimsas sirgo vėjaraupiais, argi aš leidau kokiam nors 
samdytam žmogui jį slaugyti? Niekada! 

— Jūs pasielgėte, kaip dera puikiai moteriai, miela ponia. .. 
geriausiai motinai, bet... 

— Kaip motina ir anglų dvasininko žmona, aš kukliai tikiu, 
kad mano principai geri, — įsitikinusi, džiugiai ir iškilmingai tarė po- 
nia Bjut,— ir tol, kol Gamta dar teiks man jėgų, pone Klampai, 
niekuomet niekuomet nepasitrauksiu iš šitos pareigos posto. Kiti gali 
įvaryti ligą tai žilai, rūpesčių prislėgtai galvai (čia ponia Bjut, mos- 
telėdama ranka, parodė į panelės Kroli kavinės spalvos peruką, ka- 
bantį buduare ant kabyklos), bet aš niekada jos nepaliksiu. Ak 
pone Klampai! Aš bijau, aš žinau, kad ligonei reikia ir dvasinės 
paguodos, ne tik gydytojo pagalbos. 

— Aš tik norėjau pastebėti, miela ponia, — ryžtingasis Klampas 
dar sykį mandagiai ją pertraukė, — norėjau pastebėti, kai išreiškėte 
jausmus, teikiančius jums tiek daug garbės, kad, man atrodo, be 
reikalo nerimaujate dėl mūsų mielos draugės ir per daug netaupiai 
aukojate jos labui savo sveikatą. .. 

— Aš nepagailėčiau gyvybės, vykdydama pareigą ar gelbėdama 
bet kurį savo vyro šeimos narį, — pertraukė ponia Bjut. 

— Taip, ponia, jei tat būtų reikalinga. Bet mes nenorime, kad 
panelė Bjut Kroli taptų kankine,— galantiškai pareiškė Klam- 
pas.— Patikėkite, mes abu su daktaru Skvilsu kuo rūpestingiausiai 
ištyrėme panelės Kroli ligą. Mes priėjome išvadą, kad ji prislėgtos 
nuotaikos ir nervinga. Šeimos įvykiai ją parbloškė. . . 

— Jos sūnėnas ją pražudys!— sušuko ponia Bjut. 

— ... Ją parbloškė, tr jūs, miela ponia, atvykote kaip angelas 
sargas, užtikrinu jus, tikras angelas sargas, norėdama padėti jai 
tokią sunkią valandą. Bet daktaras Skvilsas ir aš manome, jog mūsų 
mielos draugės būklė nėra tokia, kad ją būtinai reikėtų laikyti 
lovoje. Ji prislėgta, bet tas amžinas gulėjimas gali dar pabloginti jai 
nuotaiką. Reikėtų permainos: gryno oro, pramogų — tai nuostabiausi 
vaistai, kokius tik žino farmakopėja,— rodydamas gražius dantis 
tarė ponas Klampas.— Įkalbėkite ją atsikelti, miela ponia, ištrauki- 
te iš tos lovos ir iš nusiminimo, verskite ją kasdien truputį pasi- 

važinėti. Tai atgaivins rožes ir jusų skruostuose, jeigu man leisite 
taip patarti poniai Bjut Kroli. 

— Atsitiktinai pamačiusi bjaurųjį sūnėną parke, kur, kaip gir- 
dėjau, tasai niekšas važinėjasi su begėde savo nusikaltimų bendn- 
ninke,— tarė ponia Bjut (iš paslapties maišo išleisdama savanau- 
diškumo katę),— ji būtų taip sukrėsta, kad mes vėl turėtume pagul!- 
dyti ją į lovą. Jai negalima išeiti į lauką, pone Klampai. Ji neišeis 
tol, kol aš ją saugosiu. O mano sveikata, kas ji? Aš jos džiaugsmin- 
gai atsisakau, pone. Aukoju ant pareigos aukuro. 

— (Garbės žodis, ponia,— atvirai pareiškė Klampas,— aš neat- 
sakysiu už jos gyvybę, jeigu ji ir toliau liks užrakinta tame tamsiame 
kambaryje. Ji tokia nervinga, kad mes galime bet kurią dieną jos 
netekti. Ir jei norite, kad kapitonas Krolis paveldėtų jos turtą, aš 
jus atvirai įspėju, ponia, jog geriau nebegalėtumėt jam pasitarnauti. 

— Maloningas Viešpatie! Argi jos gyvybei pavojus? — sušuko 
ponia Bjut.— Kodėl, kodėl, pone Klampai, anksčiau man to nepasa- 
kėte? 

Iš vakaro ponas Klampas ir daktaras Skvilsas (prie vyno butelio 
pas poną Lepiną Voreną, kurio žmona tryliktą kartą ruošėsi jį pa- 
laimingai pradžiuginti) tarėsi apie panelę Kroli ir jos ligą. 

— Na, ir harpija toji bobelė iš Hempšyro, Klampai, kuri pačiupo 
į nagus senąją Tili Kroli,— pastebėjo Skvilsas.— Velniškai puiki 
madera. 

— Koks kvailas tasai Rodonas Krolis,— atsakė Klampas, — ėmė 
ir vedė guvernantę! Nors ir toji mergiotė ne iš kelmo spirta. 

— Žalios akys, šviesi oda, daili figūra, puikus fasadas, — pa- 
stebėjo Skvilsas.— Ji ne iš kelmo spirta, o Krolis kvailys, Klampai. 

— Perkūniškai kvailas, jis visada buvo kvailas, — patvirtino 
vaistininkas. 

— Žinoma, toji senmergė pasiųs jį po velnių, — pareiškė gydy- 
tojas ir, valandėlę patylėjęs, pridūrė:— Ji turbūt paliks gražaus 
pinigėlio. 

— Paliks,— tarė Klampas.— Nenorėčiau prarasti dviejų šimtų 
svarų per metus, kuriuos gaunu už jos gydymą. 

— Toji hempšyrietė pribaigs ją per du mėnesius, Klampai, 
broleli, jei dar ilgiau patrypinės apie ją,— kalbėjo daktaras Skvil- 
sas.— Sena moteris, raji, nervinga, širdies plakimas, smegenų spaudi- 
mas, apopleksija — ir baigta. Prikelk ją iš lovos, Klampai! Ištempk iš 

kambario, kitaip neilgai begausi savo du šimtus svarų per metus — 
daugiausia kelias savaites. 


Štai šitos užuominos paskatintas, garbingasis vaistininkas taip 
atvirai ir pasikalbėjo su ponia Bjut Kroli. 


Pastvėrusi į savo nagus senąją ledi, prirakintą prie lovos, be 
artimų žmonių, ponia Bjut ne kartą ją puolė, įkalbinėjo pakeisti tes- 
tamentą. Bet išgirdusi tokius niūrius pasiūlymus, panelė Kroli imdavo 
dar labiau bijoti mirties, ir ponia Bjut įsitikino, kad pirma reikia 
smagiai nuteikti ligonę ir pataisyti jos sveikatą, o tik paskui tikėtis 
pasiekti savo dievobaimingų tikslų. Bet kur ją vežioti — štai naujas 
galvosūkis. Vienintelė vieta, kur senė tikriausiai nesusidurtų su ne- 
pakenčiamaisiais Rodonais, buvo bažnyčia, tačiau ponia Bjut teisingai 
pamanė, kad ten panelė Kroli nelabai pralinksmės. „Mums reikia 
aplankyti gražiuosius Londono priemiesčius, — tada pagalvojo ponia 
Bjut.— Girdėjau, kad tokių vaizdingų kampelių niekur pasaulyje ne- 
išvysi“. Ir taip ji staiga susidomėjo Hempstedu,ir Hornsiu, nu- 
sprendė, kad ir Dalvičas gali daug kuo sužavėti ligonę ir, įlaipinusi 
savo auką į karietą, ėmė vežioti panelę Kroli į tas kaimo vieteles, 
paįvairindama iškylas kalbomis apie Rodoną ir jo žmoną, išpasakoda- 
ma senajai ledi visas istorijas, kurios tik galėjo padidinti jos pasi- 
piktinimą ta nedorėlių pora. 


Galbūt ponia Bjut be reikalo pertempė stygą. Nors ji ir paveikė 
panelę Kroli taip, kad ši nenorėjo nei Žinoti, nei matyti savo ne- 
klaužados sūnėno, tačiau, antra vertus, ligonė didžiai nekentė ir slapčia 
bijojo savo kankintojos, trokšte trokšdama ja atsikratyti. Neilgai 
trukus ji griežtai pasipriešino išvykoms į Haigeitą ir Hornsį. Ji 
norinti pasivažinėti po Parką. Ponia Bjut žinojo, kad ten jos susi- 
tiks su bjauriuoju Rodonu, ir ji neapsiriko. Vieną dieną važinėjant 
ratu pasirodė Rodono brikas. Rebeka sėdėjo šalia vyro. Priešo eki- 
paže panelė Kroli sėdėjo įprastoje vietoje, jai iš kairės ponia 
Bjut, o užpakalinėje pasostėje — pudelis ir panelė Brigs. Tai buvo 
jaudinanti akimirka, ir Rebekos širdis ėmė smarkiai plakti, kai ji 
pažino karietą. O kai abu vežimai pravažiuodami susigretino, ji su- 
nėrė rankas ir pažvelgė į senmergę su skausminga meile ir atsida- 
vimu. Patsai Rodonas krūptelėjo, jo veidas su dažytais ūsais iškaito. 
Tačiau kitoje karietoje susijaudino tiktai Brigs: sutrikusi įbedė savo 
dideles akis į senuosius draugus. Panelės Kroli skrybėlaitė buvo 
ryžtingai nukreipta į Serpentainą'**. Ponia Bjut tą akimirką susižavėjo 

pudeliu, vadino jį brangučiu, meiliu šuneliu, dailiu gyvulėliu. Abu 
vežimai nuriedėjo savais keliais. 

— Baigta, po velnių, — tarė Rodonas žmonai. 

— Pabandyk dar sykį, Rodonai,— atsakė Rebeka.— Ar negalė- 
tum savo ratais užkliudyti jų karietos, brangusis? 

Rodonui neužteko drąsos tokiam manevrui. Kai vežimai vėl susi- 
tiko, Rodonas atsistojo, pakėlė ranką, pasirengęs nusiimti skrybėlę, ir 
įsispoksojo į senę išplėtęs akis. Bet šį kartą panelė Kroli nebuvo 
nusigręžusi — ji ir ponia Bjut pažvelgė sūnėnui tiesiai į akis ir negai- 
lestingai jį ignoravo. Jis nusikeikęs susmuko sėdynėje ir, išsukęs iš 
ratu einančios alėjos, beviltiškai nusiminęs sukirto arkliams ir nudar- 
dėjo namų link. 

Tai buvo puikus ir lemiamas ponios Bjut triumfas. Tačiau ji 
pajuto, kokie pavojingi gali būti dažnesni tokie susitikimai, pamačiusi, 
kad panelė Kroli aiškiai susijaudino. Ji nusprendė, kad draugės 
sveikatai neišvengiamai reikia kuriam laikui palikti sostinę, ir ėmė 
atkakliai siūlyti jai Braitoną. 

KURIAME KAPITONUI DOBINUI TENKA 
HIMENĖJO * PASIUNTINIO VAIDMUO 


Pats nežinodamas kaip, kapitonas Viljamas Dobinas pasijuto esąs 
pagrindinis Džordžo Osborno ir Amelijos jungtuvių skatintojas, ren- 
gėjas ir tvarkytojas. Jeigu ne jis, jos niekada nebūtų įvykusios. 
Jis negalėjo pats to sau neprisipažinti ir gailiai nusišypsojo, pa- 
galvojęs, kad iš visų pasaulio vyrų kaip tik jam tenka rūpintis tomis 
vedybomis. Nors šis tarpininkavimas, be abejo, buvo nemaloniausias 
uždavinys, koks tik jąm galėjo tekti, tačiau kai reikėdavo atlikti 
pareigą, kapitonas Dobinas buvo pratęs vykdyti ją daug nešnekėdamas 
ir nesvyruodamas. Ir, galutinai įsitikinęs, jog panelė Sedli mirs iš 
sielvarto, jei apgaus jai skirtasis, ryžosi padaryti visa, kas įmanoma, 
kad tik ji liktų gyva. 

Aš nenoriu minėti visų Džordžo ir Amelijos pasimatymo smulk- 
menų, kai savo draugo, dorojo Viljamo, pastangomis Osbornas grįžo 
prie savo jaunos mylimosios kojų (o gal galėtume pasakyti — 


Tuštybės mugė 200 


į jos glėbį?). Ir daug kietesnė už Džordžo širdis būtų atsileidusi, iš- 
vydusi meilų veidelį, tokį sunykusį iš sielvarto ir nusivylimo, ir 
išgirdusi paprastą ir švelnų balsą, kuriuo ji papasakojo savo palaužtos 
širdies istoriją. Kadangi Amelija nenualpo, kai jos motina virpėdama 
atvedė pas ją Osborną, o tiktai nuramino giliai įskaudintą savo 
širdį, priglausdama galvutę prie mylimojo peties ir paverkdama švel- 
niomis, gausiomis ir gaivinančiomis ašaromis, ponia Sedli, kuriai pačiai 
nepaprastai palengvėjo, nusprendė, jog geriausia bus palikti jau- 
nuosius vienus. Tad ji ir išėjo, palikusi Emi raudančią ant Džordžo 
rankos ir nuolankiai ją bučiuojančią, lyg Osbornas būtų buvęs jos 
aukščiausias viešpats ir valdovas, o ji pati — nusikaltusi ir neverta, 
laukianti iš jo malonės ir palankumo. 

Šitoksai nusižeminimas ir meilus paklusnumas be jokių priekaištų 
labai sujaudino Džordžą Osborną ir švelniai paglostė jam širdį. Jis 
matė, kad ši kukli ir nuolanki, ištikima mergaitė yra jo vergė, ir, jaus- 
damas savo galią, širdyje buvo labai patenkintas. Jis ketino pasi- 
rodyti esąs kilniaširdis sultonas, pakelti klūpančią Esterą '*? ir padaryti 
ją karaliene. Be to, jos liūdesys ir grožis paveikė jį ne mažiau kaip 
nuolankumas, todėl jis paguodė merginą, padrąsino ir, taip sakant, 
atleido. Visos jos viltys ir jausmai, pradėję nykti ir vysti, šitai jos 
saulei nusigręžus, vėl iš karto pražydo, kai jos šviesa iš naujo 
suspindo. Vargu ar būtumėt pažinę, kad tą naktį ant Amelijos prie- 
galvio švytintis veidelis yra tas pats, kuris ten gulėjo praėjusią 
naktį — toks išblyškęs, toks negyvas, toks abejingas viskam, kas dedasi 
aplinkui. Doroji airė tarnaitė, sužavėta šito pasikeitimo, paprašė leisti 
pabučiuoti tą veidelį, taip ūmai paraudusį. Amelija apvijo rankomis 
merginai kaklą ir pabučiavo ją iš visos širdies kaip vaikas. Ji 
ir buvo beveik vaikas. Tą naktį ji miegojo lyg kūdikis, miegas buvo toks 
saldus, gaivinantis, — ir koks neapsakomas laimės šaltinis ištryško prieš 
ją, kai ji pabudo rytmečio saulei skaisčiai spindint! 

„Jis vėl čia bus šiandien, — galvojo Amelija.— Jis didžiausias 
ir geriausias iš visų Žmonių“. Ir, teisybę sakant, Džordžas laikė save 
vienu iš kilniausių vyrų žemėje, ir jam atrodė, kad jis be galo aukojasi, 
vesdamas šią jauną būtybę. 

Kol Amelija ir Osbornas viršuje žaviai leido laiką, atsidūrę 
tėte-4-tėte, ponia Sedli su kapitonu Dobinu svarstė apačioje reika- 
lus, jaunųjų perspektyvas ir tai, kaip jie susitvarkys. Ponia Sedli, 
suvedusi tuos du įsimylėjėlius ir palikusi karštai apsikabinusius, 
kaip tikra moteris, buvo įsitikinusi, jog jokia jėga pasaulyje neprivers 

pono Sedlio sutikti, kad jo duktė ištekėtų už žmogaus, kurio tėvas 
taip gėdingai, piktai ir siaubingai su juo pasielgė. Ir ji papasakojo 
ilgą istoriją apie laimingesnes dienas ir jų šeimos prabangą, kai Osbor- 
nas labai kukliai gyveno Nju Roude, o jo žmona labai džiaugėsi, ga- 
vusi Džozo nunešiotų drabužėlių, kuriuos ponia Sedli jai padovanojo, 
gimus kažkuriam Osbornų vaikui. Ji esanti tikra, kad šėtoniškas 
to žmogaus nedėkingumas palaužęs ponui Sedliui širdį. O dėl vedybų 
jis niekad, niekad, niekad nesutiksiąs. 

— Tokiu atveju jiems teks pabėgti, ponia,— juokdamasis tarė 
Dobinas,— ir pasekti pono Rodono Krolio ir panelės Emi draugės, 
mažosios guvernantės, pavyzdžiu. 

Nejaugi taip galėjo nutikti? Ne, ji niekada nebūtų pamaniusi. 
Ta žinia nepaprastai sujaudino ponią Sedli. O, kad tai būtų girdėjusi 
Blenkinsop: Blenkinsop niekada nepasitikėjusi ta panele Šarp. „Tai 
bent laimingai pavyko išsisukti Džozui!“ — ir ji papasakojo jau gerai 
žinomą Rebekos ir Bogli Vola kolektoriaus meilės istoriją. 

Tačiau Dobiną ne tiek baimino pono Sedlio pyktis, kiek antro 
suinteresuotojo tėvo, ir jis prisipažino esąs labai susirūpinęs ir 
nerimaująs dėl to, kaip pasielgs tas senas niūrus tironas, tas pirklys 
iš Raselo aikštės. Jis besąlygiškai, griežtai uždraudė šias sutuoktuves, 
pagalvojo Dobinas. Žinojo, koks pašėlusiai atkaklus žmogus Osbornas 
ir kaip jis laikosi žodžio. „Vienintelė galimybė Džordžui susitaikyti, — 
samprotavo jo draugas, — tai pasižymėti būsimajame karo žygyje. 
Jeigu jis žus, mirs ir Amelija. Jeigu jam nepavyks pasižymėti — 
kas tada? Girdėjau, kad jis turi šiek tiek pinigų iš motinos — 
gana, kad galėtų nusipirkti majoro laipsnį. .. Šiaip jam gali tekti viską 
išsiparduoti ir iškeliauti į Kanadą aukso ieškoti arba plūktis kokiame 
ūkelyje savo krašte“. Su tokia gyvenimo drauge, galvojo Dobinas, 
jis pats nesibijotų nė Sibiro. Keista, bet šitas paikas ir visiškai 
žioplas vaikinas nė valandėlės nepagalvojo, jog Džordžas ir panelė 
Sedli negalėtų tuoktis vien dėl to, kad neturi pinigų dailiai karietai 
bei arkliams ir pajamų, kurios leistų aristokratiškai vaišinti draugus. 

Tai šitokios buvo tos svarios priežastys, kurios vertė jį manyti, 
kad vestuvės turėtų įvykti kuo greičiausiai. Ką gali žinoti, gal ir jis 
pats troško, kad visa tai greičiau pasibaigtų? Šitaip žmonės, kai 
miršta artimas, skuba palaidoti arba, nutarę išsituokti, skuba persi- 
skirti. Viena yra tikra, jog ponas Dobinas, paėmęs šį reikalą į savo 
rankas, nepaprastai uoliai stengėsi jį sutvarkyti. Jis ragino Džordžą 
veikti nieko nelaukiant, įtikinėjo, kad susitaikyti su tėvu nebus 

sunku, kai tik Gazette palankiai paminės Džordžo pavardę. Jei 
reikės, jis pats nueisiąs ir drąsiai pasikalbėsiąs su abiem tėvais. 
Šiaip ar taip, jis maldavo Džordžą viską baigti nelaukiant įsa- 
kymo pulkui žygiuoti į užsienį, ko visi tikėjosi. 

Užsiėmęs vedybiniais projektais, ponas Dobinas, karštai paakintas 
ponios Sedli, nes ji pati nenorėjo pranešti apie šį reikalą savo vy- 
rui, nužingsniavo ieškoti Džono Sedlio į „Tapiokos“ kavinę — jo 
biurą Sityje, kur, jo paties kontorai užsidarius ir likimui jį par- 
bloškus, palūžęs senasis džentelmenas kasdien lankydavosi, rašydavo ir 
gaudavo laiškus, raišiodavo juos į paslaptingus ryšulėlius, kurių keli 
kyšodavo jam iš švarko kišenių. Nežinau nieko liudnesnio už su- 
bankrutavusio žmogaus veiklumą, bruzdesį ir paslaptingumą: jis 
rodo turtuolių laiškus, ilgesingai dėsto jums prieš akis tuos nučiupi- 
nėtus, taukuotus dokumentus, žadančius pagalbą ir reiškiančius 
užuojautą, jais jis remia savo viltis atgauti gerą vardą ir turtą. 
Mielam skaitytojui, be abejo, gyvenime ne kartą yra tekę susitikti 
tokį nelaimingą bendrakeleivį. Jis nusiveda jus į kampą, iš atvipusios 
švarko kišenės išsitraukia ryšulėlį popierių, atriša, virvutę įsikanda ir 
atrinkęs iškloja prieš jus mėgstamuosius laiškus. Ir kas gi nepažįsta 
to liūdno, godaus, pusiau pakvaišusio žvilgsnio, tų nusivylusių akių? 

Kaip tik tokį Dobinas ir rado kadaise žydintį, linksmą ir tur- 
tingą Džoną Sedlį. Jo švarkas, anksčiau visada toks dailus ir tvar- 
kingas, buvo apsitrynęs per siūles, apvilktos sagos pradilusios, pro 
medžiagą švietė varis. Jo skruostai buvo įdubę, žandenos nepakirp- 
tos, žabo ir kaklaskarė karojo sudribę po dukslia liemene. Senais 
laikais, kreipdamasis į kavinės padavėjus, jis, būdavo, šaukia ir 
juokiasi garsiau negu kas kitas, ir visi šokinėja apie jį. O dabar 
buvo labai skaudu žiūrėti, kaip nuolankiai ir mandagiai jis elgėsi su 
„Tapiokos“ Džonu — senu traiškanotomis akimis, purvinomis kojinė- 
mis ir išklypusiais lakuotais batais patarnautoju, kurio darbas buvo 
padavinėti vazelės su vafliais, alavines rašalines vietoje vyno taurių 
ir popieriaus lapus vietoje sumuštinių lankytojams šių niūrių pasi- 
linksminimo namų, kuriuose, atrodė, nieko kito ir nebuvo naudojama. 
Viljamui Dobinui, kuriam jaunystėje senasis Sedlis ne kartą buvo 
davęs kišenpinigių ir iš kurio vėliau jis tūkstančius kartų šaipėsi, tasai 
džentelmenas dabar padavė ranką labai nedrąsiai, nuolankiai ir pava- 
dino jį „ponu“. Kai senasis džentelmenas taip pasitiko ir kreipėsi, 
Viljamas Dobinas susigėdo ir pajuto sąžinės graužimą, lyg pats 
būtų buvęs kuo nors kaltas dėl nelaimių, taip nusmukdžiusių Sedlį. 

— Labai džiaugiuosi jus matydamas, ponas kapitone Dobinai,— 
tarė senis, vogčiomis dirstelėjęs į savo lankytoją (kurio ištįsęs stuomuo 
1r kariška išvaizda įžiebė susijaudinimo kibirkštėlę padavėjo su išklypu- 
siais lakuotais batais traiškanotose akyse ir išbudino seną, juodai 
apsirengusią damą, snūduriuojančią bare tarp apskretusių kavos puo- 
delių). 

— Kaip gyvuoja gerbiamas oldermenas ir miledi, puikioji jūsų 
motina? 

Tardamas „miledi“, jis pažvelgė į padavėją lyg sakydamas: „Gir- 
di, Džonai, aš dar turiu draugų, ir net žymių bei garbingų žmonių“. 


— Ar jūs aplankėte mane kokiu nors reikalu, pone? Jaunieji 
mano draugai iš Deilio ir Spigoto firmos šiuo metu tvarko už mane 
visus reikalus, kol bus įrengta naujoji mano kontora. Žinote, čia esu 
tik laikinai. Kuo galiu jums pasitarnauti, pone? Gal ko nors už- 
kąstumėt? 

Dobinas labai neryžtingai ir mikčiodamas užtikrino, kad visiškai 
nesąs alkanas nei ištroškęs, kad neturįs jokių reikalų, kad atėjęs tik 
pasiteirauti, kokia pono Sedlio sveikata, ir paspausti rankos senam 
draugui. Ir beviltiškai iškreipdamas tiesą pridūrė: 

— Mano motina labai gerai jaučiasi... tai yra, labai blogai 
jautėsi ir tik laukia pirmos giedros dienos, kad galėtų išvažiuoti ir ap- 
lankyti ponią Sedli. Kaip gyvuoja ponia Sedli? Tikiuosi, ji svei- 
kutėlė? 

Ir čia jis nutilo, pagalvojo apie savo akivaizdžią veidmainystę, mat 
diena buvo tokia giedra ir saulė taip skaisčiai spindėjo, kaip tik 
gali spindėti Karstų kieme, kur niūkso „,Tapiokos“ kavinė; ir ponas 
Dobinas prisiminė vos prieš valandą matęs pačią ponią Sedli, kai 
savo kabrioletu nuvežė Osborną į Fulemą ir paliko jį ten /2/e-a-tete 
su panele Amelija. 


— Mano žmona bus labai laiminga, sulaukusi garbingosios mile- 
di, — atsakė Sedlis, išsitraukdamas savo popierius.— Aš čia turiu 
labai malonų laišką iš jūsų tėvo, pone, ir prašau jam perduoti mano 
pagarbius linkėjimus. Ledi Dobin ras mus kiek mažesniuose namuose 
už tuos, kuriuose buvome pratę priiminėti draugus. Bet jie jaukūs, 
ir oro permainos teigiamai veikia mano dukrą, kuri mieste kiek 
sirguliavo. .. Atsimenate mažąją Emi, pone? .. Taip, gerokai sirgu- 
liavo. 

Kol senasis džentelmenas kalbėjo, jo akys klaidžiojo. Jis galvojo 

apie ką kita, barbendamas į savo popierius ir čiupinėdamas raudoną 
nutriušusį kaspinėlį. 

— Jūs esate kariškis, — kalbėjo jis.— Aš klausiu jus, Bili Dobinai, 
ar galėjo kas pamanyti, kad tasai niekšas korsikietis sugrįš iš Elbos? 
Kai sąjungininkų valdovai buvo čia pernai ir mes, pone, iškėlėme 
jiems pietus ir gėrėjomės Sandoros šventykla ir fejerverkais, ir 
kiniškuoju tiltu Sent Džeimso parke, argi galėjo, pone, bet kuris pro- 
tingas Žmogus pagalvoti, kad taika iš tikrųjų dar nėra sudaryta, nors 
mes jau buvome sugiedoję Te Deum? Aš klausiu jus, Viljamai, 
argi galėjau numanyti, kad Austrijos imperatorius yra prakeiktas 
išdavikas — išdavikas, ir tiek? Sakau tiesiai, be užuolankų — dvi- 
veidis pragariškas išdavikas ir intrigantas, kuriam tik rūpi susi- 
grąžinti žentą. Ir aš sakau, kad Bonio pabėgimas iš Elbos buvo 
prakeikta apgaulė ir sąmokslas, pone, kuriame dalyvavo pusė Europos 
valstybių, norėdamos numušti vertybinių popierių vertę ir sužlugdyti 
mūsų šalį. Štai kodėl aš čia, Viljamai. Štai kodėl mano pavardė 
paskelbta Gazette. Kodėl, pone? Todėl, kad pasitikėjau Rusijos 
imperatoriumi ir princu regentu. Pasižiūrėkit. Pažvelkit į šiuos 
popierius. Pažiūrėkit, koks buvo kursas kovo pirmąją, ko buvo verti 
prancūzų penkiaprocentiniai, kai aš juos į savo sąskaitą pirkau. O 
koks dabar jų kursas? Čia būta suokalbio, pone, kitaip tas niekšas 
niekuomet nebūtų pabėgęs. Kur buvo anglų komisaras, leidęs jam 
ištrūkti? Jį reikėtų sušaudyti, pone, — atiduoti karo lauko teismui 
ir sušaudyti, dievaži! 

— Mes ketiname išguiti Bonį, pone,— tarė Dobinas, gerokai 
išgąsdintas senio įtūžimo: gyslos jo kaktoje išpampo, kumščiu jis 
daužė savo popierius.— Mes ketiname jį išguiti, pone, hercogas jau 
Belgijoje'*', ir mes kasdien laukiame įsakymo žygiuoti. 

— Nesigailėkite jo! Atgabenkite to niekšo galvą, pone! Nušaukite 
tą bailį, pone!— šaukė Sedlis.— Aš pats eičiau savanoriu, po... Bet 
esu palužęs senis, sužlugdytas to prakeikto niekšo ir gaujos mūsų 
krašto vagių ir sukčių, kuriuos pats išvedžiau į žmones, pone, ir 
kurie dabar važinėja savo karietomis, — drebančiu balsu pridūrė jis. 

Dobinas gerokai susijaudino, matydamas, kaip šėlsta senatvės 
pykčiu šis kadaise malonus senas draugas, kurį nelaimė beveik išvarė 
iš proto. Pasigailėkite nusigyvenusio džentelmeno visi, kuriems pinigai 
ir gera reputacija yra svarbiausios gėrybės. O juk taip iš tikrųjų 
ir yra Tuštybės mugėje. 

— Taip, — kalbėjo senis, — yra gyvačių, kurias jūs sušildote, jos 

paskui jums įgelia. Yra elgetų, kuriuos pasodinate ant arklio, o jie pir- 
mieji jus sutrypia. Jūs žinote, apie ką kalbu, Viljamai Dobinai, berneli. 
Kalbu apie tą niekšą iš Raselo aikštės, kuris didžiuojasi savo 
pinigine ir kurį pažinojau, kai jis neturėjo nė šilingo kišenėje. 
Meldžiuos ir tikiuosi, kad pamatysiu jį vėl tokį pat elgetą, koks buvo, 
kai aš jam padėjau. 

— Kai ką apie tai esu girdėjęs iš savo draugo Džordžo,— 
pastebėjo Dobinas, norėdamas greičiau eiti prie tikslo.— Jūsų ginčas 
su jo tėvu labai jį nuliūdino, pone. Atvirai kalbant, jis atsiuntė mane 
pas jus vienu savo reikalu. 

— Tai štai ko jūs atėjote!-— sušuko pašokęs senis.— Gal jis nori 
pareikšti man užuojautą, ką? Labai malonu tai girdėti iš to išpuiku- 
sio pliuškio, Vestendo pasipūtėlio ir dabitos. Jis, ko gero, vis dar 
slampinėja apie mano namus? Jei mano sūnus būtų tikras vyras, 
nušautų jį. Jis toks pat niekšas kaip ir jo tėvas. Aš nepakęsiu, kad 
mano namuose kas minėtų jo vardą. Prakeikiu tą dieną, kurią 
leidau jam peržengti savo slenkstį. Verčiau matysiu dukterį negyvą 
prie savo kojų negu už jo ištekėjusią. 

— Džordžas nekaltas, kad jo tėvas toks Žiaurus, pone. Dėl to, 
kad jūsų duktė jį myli, jūs kaltas lygiai tiek pat, kiek jis. Kokią turite 
teisę Žaisti tų dviejų Žmonių meile ir savo nuožiūra stumti juos į 
neviltį? 

— Atsiminkite, kad nutraukia tas jungtuves ne jo tėvas, — 
sušuko Sedlis.— Tai aš jas uždraudžiu! Jo šeima ir mano šeima 
išsiskyrė amžinai. Aš smukau žemai, bet ne tiek žemąi! Ne, ne! Ir jūs 
galite tai pasakyti visai jų veislei: sūnui ir tėvui, seserims ir vi- 
siems! 

— Esu įsitikinęs, pone, kad neturite nei galios, nei teisės jų 
perskirti, — tyliai pasakė Dobinas.— Ir jeigu jūs neleisite savo dukrai 
už jo tekėti, jos pareiga bus ištekėti prieš jūsų valią. Nėra jokios 
prasmės jai mirti ar gyventi nelaimingai vien dėl jūsų užsispyrimo. 
Mano manymu, ji dabar taip pat susituokusi, lyg apie tai būtų pas- 
kelbta visose Londono bažnyčiose. Ir ar begali būti geresnis atsa- 
kymas į Osborno jums primetamus kaltinimus, — o juk jis iš tikrųjų 
jus kaltina, — kaip jo sūnaus siekimas tapti jūsų šeimos nariu ir 
vesti jūsų dukrą? 

Atrodo, lyg ir pasitenkinimas šmėstelėjo Sedlio veide, kai jam buvo 
šitaip paaiškinta. Bet jis atkakliai tebetvirtino niekad nesutiksiąs su 
Amelijos ir Džordžo vestuvėmis. 

— Teks išsiversti ir be jūsų sutikimo,— šypsodamasis pareiškė 
Dobinas ir papasakojo ponui Sedliui, kaip kad dieną prieš tai buvo 
pasakojęs poniai Sedli, kaip Rebeka pabėgo su kapitonu Kroliu. 
Tatai, matyt, pralinksmino senąjį džentelmeną. 

— Jūs, kapitonai, esate baisūs žmonės!— tarė jis, rišdamas savo 
popierius; jo veidas beveik šypsojosi, kas nustebino šią akimirką įėjusį 
padavėją traiškanotomis akimis, kuris niekada nebuvo matęs tokios 
Sedlio veido išraiškos nuo tada, kai pastarasis ėmė lankyti niūriąją 
kavinę. 

Mintis kirsti tokį smūgį savo priešui Osbornui galbūt paguodė 
senąjį džentelmeną; pokalbiui pasibaigus, jis persiskyrė su Dobinu be- 
maž kaip geri draugai. 


— Mano seserys sako, kad ji turi deimantų didumo kaip karvelio 
kiaušinis, — juokdamasis tarė Džordžas.— Įsivaizduoju, kaip jie turi 
paryškinti jos odą! Turėtų būti tikra iliuminacija, kai ji užsideda ant 
kaklo tuos savo brangakmenius! Juodi it derva jos plaukai tokie 
garbiniuoti kaip Sembo. Eidama į karaliaus rūmus, ji tikriausiai buvo 
įsivėrusi žiedą į nosį, o su plunksnų puokšte kuode ji atrodytų 
tikra Belle Sauvage*. 

Kalbėdamasis su Amelija, Džordžas šaipėsi iš to, kaip atrodė viena 
Jauna dama, su kuria neseniai susipažino jo tėvas ir seserys ir kurią 
šeima iš Raselo aikštės be galo gerbė. Buvo kalbama, kad ji turinti 
begalę plantacijų Vest Indijoje, krūvą pinigų vertybiniais popieriais ir 
kad jos pavardė pažymėta trimis žvaigždutėmis Ost Indijos bendrovės 
akcininkų sąraše. Ji turėjo dvarą Sario grafystėje ir namus Port- 
lendo aikštėje. Turtingosios Vest Indijos įpėdinės pavardę palan- 
kiai paminėjo Morning Post. Ponia Hagiston, pulkininko Hagis- 
tono našlė, buvo jos kompanionė ir valdė namus. Ji buvo ką tik 
grįžusi iš mokyklos, kurioje baigė savo mokslus. Džordžas ir jo 
seserys Su ja susipažino viename pobūvyje pas Halkerį Devonšyro 
aikštėje (,„,„Halkeris, Bulokas ir Ko“ ilgą laiką atstovavo jos firmai 
Vest Indijoje); merginos kuo nuoširdžiausiai stengėsi su ja susidrau- 
gauti, o įpėdinė buvo joms labai palanki. „Našlaitė jos padėtyje 
ir su tokiais pinigais — kaip įdomu!“ — kalbėjo Osbornų panelės. 
Sugrįžusios iš Halkerio pokylio, su kompanione panele Virt jos vien 
ir tešnekėjo apie naująją draugę. Susitarė su ja nuolat susitiki- 


*Laukinė gražuolė (pranc.). 

nėti ir jau kitą dieną, paėmusios karietą, nuvažiavo jos aplankyti. 

Ponia Hagiston, pulkininko Hagistono našlė, lordo Binkio gimi- 
naitė, be paliovos kalbanti apie jį, mieloms nuoširdžioms mergi- 
noms pasirodė gana išdidi ir per daug linkusi šnekėti apie savo 
gimines. Tačiau Roda atitiko visus jų pageidavimus — atviriausia, 
mieliausia, maloniausia būtybė, tiesa, jai trūko subtilumo, bet buvo 
labai gero būdo. Merginos iš karto ėmė vadinti viena kitą vardais. 

— Kad būtumei mačiusi, kaip ji išsipustė priėmimui pas kara- 
lių! — juokdamasis sušuko Osbornas.— Atskubėjo pas mano seseris 
pasipuikuoti, prieš važiuodama į karaliaus rūmus, kur ją pristatė 
miledi Binki, Hagistonų giminaitė. Toji Hagiston su visais susigiminia- 
vusi. Jos briliantai žėrėjo kaip Voksholas tą vakarą, kai mes ten 
buvome. (Ar atsimeni Voksholą, Emi? Ir kaip Džozas dainavo 
savo brangiausiajai, mylimiausiajai?) Briliantai ir raudonmedis, 
brangioji! Pagalvok, koks šaunus kontrastas. Ir baltos plunksnos plau- 
kuose — tikriau vilnose. Jos auskarai kaip žvakidės, juos galėtum 
uždegti, dievaži! O geltono atlaso valktis vilkosi paskui ją kaip 
kometos uodega. 

— Kiek jai metų? — paklausė Emi, kuriai Džordžas tą rytą, 
kai juodu susitaikė, tarškėjo apie šią juodą tobulybę — tarškėjo, 
kaip, aišku, joks kitas vyras pasaulyje negalėtų tarškėti. 

— Ką gi, Juodajai Princesei, nors ji ką tik paliko mokyklos 
suolą, turėtų būti dvidešimt dveji ar treji metai. O kad matytumei, 
kokia jos rašysena! Ponia pulkininkienė Hagiston visada rašo už ją 
laiškus, bet kartą ji pati griebėsi plunksnos ir parašė mano se- 
serims, nes nesivaržo. Vietoj „atlasas“ parašė „alasas“ ir vietoj 
„Sent Džeimsas“ — „Sen Džemsas“. 

— A. tai tikriausiai panelė Svorts, turėjusi mūsų pensione at- 
skirą kambarį,— tarė Emi, prisiminusi geraširdę mulatę, kuri puolė į 
isteriją, kai Amelija paliko panelės Pinkerton mokyklą. 

— Ta pati, — patvirtino Džordžas.— Jos tėvas buvo Vokietijos 
žydas, sako, vergų savininkas, turėjęs kažką bendra su Kanibalų 
salomis. Jis pernai mirė, ir panelė Pinkerton baigė auklėti mer- 
giną. Ji sugeba paskambinti pianinu du dalykėlius, moka tris daine- 
les, šiaip taip rašo, kai ponia Hagiston stovi šalia ir diktuoja 
raides. Džeinė ir Marija jau pamilo ją kaip seserį. 

— Kad jos mane būtų pamilusios,— susimąsčiusi tarė Emi.— 
Jos visada labai šaltai elgėsi su manimi. 

— Mielas vaikeli, jos būtų tave pamilusios, jei turėtum du šim- 

tus tūkstančių svarų, — atsakė Džordžas.— Taip jau jos išauklėtos. 
Mūsų visuomenė labiausiai gerbia grynus pinigus. Mes gyvename tarp 
bankininkų ir Sičio galiūnų, tegu juos velniai rauna! Ir kiek- 
vienas, kalbėdamas su tavimi, žvangina ginėjas kišenėje. Toksai 
yra tas asilas Fredas Bulokas, ketinąs vesti Mariją, toks ir Goldmo- 
ras, Ost Indijos bendrovės direktorius, Diplis, lajaus pirklys — 
tai mūsų prekyba, — pridūrė Džordžas, dirbtinai nusijuokė ir pa- 
raudo.— Tebūnie prakeikta visa toji nešvanki pinigų kalėjų gauja! 
Aš užmieguų per jų nuobodžius iškilmingus pietus. Man gėda dėl 
kvailų didžiųjų mano tėvo pokylių. Aš įpratęs bendrauti su džen- 
telmenais ir aukštuomenės žmonėmis, Emi, o ne su pulku pirklių, 
šlerpiančių vėžlienos sriubą. Brangioji, tu vienintelė iš mūsų sluoksnio 
ir išvaizda, ir kalba, ir mintimis esi dama. Ir tai dėl to, kad esi 
angelas, ir kitaip negali būti. Neprieštarauk! Tu iš tikro esi vienin- 
telė tikra dama. Argi to nepastebėjo panelė Kroli, gyvenusi geriau- 
sioje Europos draugijoje? O tas leibgvardietis Krolis, po perkū- 
nais, visai puikus vyras. Jis man patinka todėl, kad vedė merginą, 
kurią pamilo. 

Amelija dėl šito taip pat labai žavėjosi ponu Kroliu. Ji neabe- 
jojo, kad Rebeka bus laiminga, ir juokdamasi pasakė tikinti, jog 
Džozas bus paguostas. Mūsų porelė ir toliau čiauškėjo taip, kaip ir 
daug ankstesnėmis dienomis. Amelija -vėl visiškai pasitikėjo Osbornu, 
nors dėjosi labai pavydinti panelei Svorts ir vaizdavo baisiai bijanti — 
kokia veidmainė!— kad Džordžas jos neužmirštų dėl tos įpėdinės, 
jos pinigų ir dvarų Sent Kitse. Bet iš tiesų ji buvo per daug 
laiminga, kad ko nors bijotų, dėl ko nors abejotų ar būgštautų; 
vėl turėdama Džordžą šalimais, ji nebijojo jokios įpėdinės, jokios 
gražuolės ir apskritai jokio pavojaus. 

Kai kapitonas Dobinas popiet sugrįžo pas šiuodu jaunus žmones, 
jausdamas jiems didelę simpatiją, jam buvo smagu matyti, kad 
Amelija pajaunėjusi, kad ji juokiasi, čiauškia ir dainuoja prie pia- 
nino pažįstamas senas daineles, kurias pertraukė tik prie durų su- 
tintėjęs varpelis, kuris skelbė, jog iš Sičio grįžo ponas Sedlis. 
Dar prieš jam pasirodant, Džordžui buvo duotas ženklas pasišalinti. 

Išskyrus pirmąjį žvilgsnį pasisveikinant,— ir tas buvo veidmai- 
niškas, nes jai atrodė, kad kapitonas atvyko visai ne laiku, pa- 
nelė Sedli per visą Dobino vizitą nė karto neatkreipė į jį dėmesio. 
Bet jis buvo patenkintas, matydamas ją laimingą, ir džiaugėsi, kad 
pats padėjo tai laimei sugrįžti. 

GINČAS DĖL ĮPĖDINĖS 


Nesunku pamilti jauną merginą, turinčią tokių savybių, kaip 
panelė Svorts. Ir štai į senojo pono Osborno sielą įsėlino didelė 
ambicinga svaja, kurią panelė Svorts turėjo įgyvendinti. Jis kuo 
entuziastiškiausiai ir kuo draugiškiausiai skatino meilų dukterų prisiri- 
šimą prie jaunosios įpėdinės ir tvirtino, jog jis, kaip tėvas, esąs nuo- 
širdžiausiai patenkintas, kad jo mergaičių meilė rado tokį tinkamą 
objektą. 

— Mieloji, mūsų kukliuose namuose Raselo aikštėje, — sakydavo 
"Jis panelei Rodai,— nerasite tokios prabangos ir nesutiksite tokio 
rango asmenų, prie kokių esate pripratusi Vestende. Mano duk- 
ros — paprastos, nesavanaudiškos mergaitės, bet jos nuoširdžios ir la- 
bai prie jūsų prisirišusios, kas teikia joms garbės, — taip, teikia 
joms garbės. Aš esu paprastas, kuklus, nuolankus britų pirklys — 
doras pirklys, kaip gali patvirtinti mano gerbiami bičiuliai Halkeris ir 
Bulokas, buvę jūsų amžinatilsį velionio tėtušio patikėtiniai. Jūs 
pamatysite, kad mes esame susiklausiusi, paprasta, laiminga ir, ti- 
kiuosi, gerbiama šeima — paprasti valgiai, paprasti žmonės, bet 
jūs būsite čia šiltai priimta, mieloji panele Roda,— leiskite vadinti 
jus Roda, nes mano širdis linksta į jus, iš tiesų linksta. Esu 
atviras Žmogus, ir jūs man patinkate. Taurę šampano! Hiksai, šam- 
pano panelei Svorts! 

Kažin ar reikia abejoti, jog Osbornas tikėjo visu tuo, ką sakė, 
o merginos visiškai nuoširdžiai tikino mylinčios panelę Svorts. Tuš- 
tybės mugėje visi savaime limpa prie turtingųjų. Jei jau net men- 
kiausi žmogeliai yra linkę meiliai žvalgytis į didžturčius (nema- 
nau, kad atsirastų toks britų visuomenės narys, kuris, padėjęs 
ranką ant širdies, pasakytų, jog Turto sąvoka jam nereiškia nieko 
malonaus ir neįkvepia jokios pagarbos; ir jūs pats, malonus skai- 
tytojau, jei jums kas pasakytų, kad žmogus, pietaująs greta jūsų, turi 
pusę milijono, ar nepažvelgtumėt į jį bent kiek susidomėjęs?), 
jei jau paprasti žmonės varvina seilę į pinigą, tai ką kalbėti apie 
aukštuomenę! Jų meilė liejasi per kraštus, puola pasitikti ir pa- 
sveikinti pinigo. Beregint suliepsnoja jų švelnūs jausmai įdomiesiems 
piniguočiams. Aš pažįstu kelis garbingus asmenis, kurie mano, kad 
jiems nedera draugauti su jokiu žmogumi, jei jis neturi tvirtos 

materialinės padėties ar vietos visuomenėje. Jie nevaržomai išlieja 
savo jausmus tiktai tinkamomis progomis. Ir štai jums įrodymas: 
didžioji Osbornų šeimos dalis per penkiolika metų negalėjo nuoširdžiai 
pamėgti Amelijos Sedli, o dabar per vieną vakarą taip pamilo pa- 
nelę Svorts, kad geriau negali norėti nė romantiškiausias šalinin- 
kas draugystės iš pirmo žvilgsnio. 

Kokia šauni būtų partija Džordžui (vieningai tvirtino seserys 
ir panelė Virt) ir kaip daug pranašesnė už tą menkutę Ameliją! 
Toks šaunus jaunuolis kaip Džordžas, tokios išvaizdos, tokios padėties 
ir tokių gabumų, būtų jai tinkamiausias vyras. Svajonės apie 
puotas Portlendo aikštėje, apie priėmimus karaliaus rūmuose ir 
pažintis su kone puse diduomenės jaudino merginų vaizduotę, ir jos 
savo naujajai mielai draugei apie nieką daugiau nekalbėjo kaip 
tik apie Džordžą ir jo žymiuosius pažįstamus. 

Senis Osbornas irgi manė, kad ji būtų puiki partija jo sūnui. 
Džordžas išeitų į atsargą, patektų į parlamentą, iškiltų tiek aukš- 
tuomenėje, tiek ir valstybėje. Jo kraujas virė iš džiaugsmo kaip tik- 
ram britui, kai vaizduotės akimis regėjo, kaip Osbornų pavardė 
tampa tituluota per jo sūnų, jis svajojo, kad gal tapsiąs garbin- 
gos baronetų giminės protėviu. Jis uoliai šniukštinėjo Sityje bei 
Biržoje ir smulkiai ištyrė, koks yra įpėdinės turtas, kur įdėti jos 
pinigai ir kur jos dvarai. Fredas Bulokas, vienas iš pagrindinių 
jo informatorių, mielai ir pats būtų ją paderėjęs (taip išsireiškė 
jaunasis bankininkas), tik kad jis į savo pajamų grafą jau buvo 
įsirašęs Mariją Osborn. Bet, negalėdamas jos gauti už žmoną, nesa- 
vanaudiškasis Fredas visiškai sutiko, kad ji būtų jo svainė. „Tegul 
Džordžas kerta kortą ir išlošia ją,— toks buvo jo patarimas.— 
Tik, žinai, kalk geležį, kol karšta, kol ji dar naujokė mieste. 
Žiūrėk, po kelių savaičių atsibels iš Vestendo koks nors netikša su 
krūva nugyventų dvarų ir nušluostys nosį mums visiems Sičio 
vyrams, kaip kad pernai padarė lordas Ficrufas su panele Grog- 
rem, kuri iš tikrųjų buvo susižadėjusi su Poderiu iš „Poderio ir 
Brauno“ firmos“. Juo greičiau, juo geriau, pone Osbornai, kalbėjo 
tasai juokdarys. Nors, Osbornui išėjus iš banko salės, ponas Bu- 
lokas prisiminė Ameliją, kokia ji graži ir kaip įsimylėjusi Džordžą 
Osborną, ir jisai sugaišo bent dešimt sekundžių iš savo brangaus 
laiko, apgailestaudamas, kad nelaimingąją merginą ištiko tokia neda- 
lia. 

Kol Džordžo Osborno gerieji jausmai ir ištikimasis draugas bei 

genijus Dobinas vedė tą bastūną atgal prie Amelijos kojų, Džordžo 
tėvas ir seserys ruošė jam šias puikias jungtuves, nė nesapnuodami, 
kad jis galėtų pasipriešinti. 

Kai vyresnysis Osbornas, jo paties žodžiais tariant, apie ką 
nors „užsimindavo“, nė didžiausias bukagalvis negalėdavo nesu- 
prasti tos „užuominos“. Nuspirdamas tarną nuo laiptų, jis duodavo 
suprasti, kad pastarasis turi palikti tarnybą. Atvirai ir taktiškai, 
kaip jam buvo būdinga, jis pareiškė poniai Hagiston duosiąs jai pen- 
kių tūkstančių svarų čekį tą dieną, kai jo sūnus susituoksiąs su jos 
globotine, ir jis pavadino tą pasiūlymą užuomina, ir laikė ją labai 
apsukriu diplomatiniu žingsniu. Pagaliau tokiu pat būdu jis ir Džor- 
džui užsiminė apie įpėdinę: liepė tučuojau ją vesti, lygiai taip, 
kaip būtų paliepęs ekonomui atkimšti butelį ar klerkui parašyti 
laišką. 

Ši valdinga užuomina pridarė Džordžui gerokai rūpesčių. Jis 
ką tik buvo pradėjęs entuziastingai žavėtis pakartotinu asistavimu 
Amelijai, kuris jam buvo neapsakomai malonus. Įsivaizdavus, kaip 
skiriasi Amelijos ir tos įpėdinės elgesys ir išvaizda, mintis, kad gali 
tekti vesti panelę Svorts, atrodė dar juokingesnė ir nepakenčia- 
mesnė. Kas iš tų karietų ir ložių operoje, galvojo jis, jei tave visi 
matys greta tokios raudonmedžio spalvos gražuolės! Pridėkite prie viso 
to, kad Osbornas jaunesnysis buvo visai toks pat užsispyrėlis kaip ir 
vyresnysis: kai ko įsigeisdavo, taip pat atkakliai stengdavosi gauti 
ir taip pat baisiai įpykdavo kaip ir tėvas didžiausio įniršio aki- 
mirkomis. 

Pirmą dieną, kai tėvas tiesiai pasakė, kad Džordžas turįs pradėti 
garbinti panelę Svorts, jis pamėgino laimėti laiko. 

— Jums reikėjo anksčiau apie tai pagalvoti, pone,— tarė jis.— 
Dabar nieko nebepadarysi, kai mes diena iš dienos laukiame įsakymo 
išvykti. Luktelėkit, kol sugrįšiu, jei iš viso sugrįšiu,— ir jis ėmė 
įrodinėti, jog laikas parinktas itin nevykusiai, nes pulkas kiekvieną 
dieną galįs išžygiuoti iš Anglijos; tos kelios dienos ir savaitės, kurias 
jiems dar teks pasilikti namie, turi būti paskirtos reikalams, o ne 
meilinimuisi. Nebus vėlu ir tada, kai jis grįš, įsigijęs majoro laips- 
nį. — Aš jums pažadu, — tarė jis patenkintas, — kad, šiaip ar taip, 
Džordžo Osborno pavarde jūs pamatysite laikraštyje. 

Tėvas atsakydamas rėmėsi žiniomis, kurias buvo surankiojęs 
Sityje: kad jei tik būsią nors kiek sugaišta, Vestendo vyrukai 

būtinai pasičiupsią tą įpėdinę. Jei jis tuojau nevestų panelės S., tai 
bent galėtų raštu sudaryti sužadėtuvių sutartį, kuri įsigaliotų, jam su- 
grįžus į Angliją. Ir pagaliau žmogus, galįs gauti dešimt tūkstančių 
per metus, pasilikdamas namie, būtų tikras kvailys, jei rizikuotų gyvy- 
be užsienyje. 

— Tad jūs norėtumėte, kad aš pasirodyčiau bailys ir dėl pa- 
nelės Svorts pinigų gėdingai sutepčiau mūsų vardą?— pertraukė 
Džordžas. 

Ši pastaba senąjį džentelmeną sutrikdė, bet kadangi turėjo atsa- 
kyti, be to, buvo tvirtai nutaręs, jis pareiškė: 

— Rytoj pietausite čia, pone, ir kiekvieną dieną, kai tik atvyks 
panelė Svorts, būsite namie ir stengsitės jai įtikti. Jei reikia pinigų, 
kreipkitės į poną Čoperį. 

Taigi Džordžo kelyje iškilo nauja kliūtis, trukdanti jo planams 
Amelijos atžvilgiu, planams, kuriuos su Dobinu ne kartą buvo 
paslapčia aptaręs. Jo draugo nuomonę, kaip reikia elgtis Džordžui, mes 
jau žinome. O Osbornas jei jau pasiryžo ką nors padaryti, tai 
naujos kliūtys tik sustiprindavo jo atkaklumą. 


Osbornų šeimos galvų suokalbio tamsiaveidis objektas ničnieko 
nežinojo apie tuos planus (kad ir kaip keista, jo globėja ir draugė 
nė puse žodžio neprasitarė). Merginai atrodė, kad jai pataikau- 
jančios jaunosios damos nuoširdžios, ir, kaip. jau turėjome progos 
įsitikinti, būdama labai karštos ir veržlios prigimties, ji su tikru 
tropikų įkarščiu atsakė į jų meilę. Teisybę sakant, panelė Svorts turėjo 
ir asmeniškų priežasčių, kurios traukė ją į Raselo aikštę. Vienu 
žodžiu, ji manė, kad Džordžas Osbornas labai žavus jaunuolis. 
Jau patį pirmąjį vakarą ponų Halkerių pokylyje ją pritrenkė jo 
žandenos. O mes žinome, kad ji nebuvo pirma moteris, kurią jos 
sužavėjo. Džordžo elgesys atrodė atsainus ir melancholiškas, sva- 
jingas ir smarkus. Jis atrodė kupinas aistrų ir paslapčių, išgyvenęs 
kažkokį skausmą ir patyręs visokių nuotykių. Jo balsas buvo sodrus 
ir gilus. Jis galėdavo pasakyti: ,,„Koks šiltas vakaras“ — arba pasiū- 
lyti savo partnerei ledų taip liūdnai ir patikliai, lyg praneštų jai apie 
jos motinos mirtį ar norėtų prisipažinti mylįs. Jis nustelbė visus 
savo tėvo draugijos dabitas ir tapo didvyriu tarp tų trečios rūšies 
vyrų. Kai kurie tyčiodavosi iš jo ir nekęsdavo. O kiti, kaip Dobi- 
nas, fanatiškai juo žavėjosi. Ir dabar jo žandenos ėmė veikti, 
pradėjo užkariauti panelės Svorts širdį. 

Kai tik pasitaikydavo proga susitikti su juo Raselo aikštėje, 
toji naivi ir geraširdė mergina veržte verždavosi aplankyti brangiųjų 
panelių Osborn. Ji nesigailėjo pinigų naujoms suknelėms ir apyran- 
kėms, skrybėlaitėms ir milžiniškoms plunksnoms. Puošėsi kaip išmany- 
dama, kad tik patiktų savo Užkariautojui, ir visais savo kukliais 
gabumais stengėsi įsigyti jo prielankumą. Merginos, būdavo, rimčių 
rimčiausiai paprašo ją truputį pakoncertuoti, ir ji dainuodavo savo 
tris daineles ir skambindavo dvi pjesiukes tiek sykių, kiek tik bū- 
davo prašoma, ir kaskart vis labiau savimi patenkinta. Per šias 
malonias pramogas ten sėdėdavo panelė Virt ir įpėdinės globėja, 
nagrinėdavo „Perų knygą“ ir kalbėdavosi apie aristokratus. 

Kitą dieną po tėvo užuominos Džordžas prieš pat pietus drybsojo 
svetainėje ant sofos labai jam tinkančia ir visiškai natūralia melan- 
choliška poza. Tėvui paliepus, jis buvo nuėjęs pas poną Čoperį į 
Sitį (senasis džentelmenas, nors ir duodavo sūnui apvalias sumas, 
niekada neskyrė jam nuolatinio išlaikymo ir apdovanodavo jį tik 
gerai nusiteikęs). Paskui jis praleido tris valandas su Amelija, bran- 
giąja Amelija Fuleme; grįžęs į namus, svetainėje rado seseris, išsi- 
pusčiusias krakmolytu muslinu, senas našles, kudakuojančias už jų, 
ir dorąją Svorts su mėgstama gintaro spalvos suknele, turkio apy- 
rankėmis, begale žiedų, gėlių, plunksnų, visokių papuošalų ir bliz- 
gučių. Šitaip išsidabinusi, ji atrodė beveik tokia elegantiška kaip 
kaminkrėtys gegužės šventės dieną. 

Merginos, bergždžiai pabandžiusios įtraukti brolį į pašnekesį, 
ėmė plepėti apie madas ir paskutinį priėmimą karaliaus rūmuose, 
kol Džordžui nuo jų tarškėjimo pasidarė visai bloga. Jis palygino 
jų elgesį su Emi, jų spiegimą su jos švelniu skambiu balseliu, jų 
„pozas, jų alkūnes ir krakmolytas sukneles su ramiais, švelniais 
Amelijos judesiais ir kukliu jos grakštumu. Vargšė Svorts sėdėjo toje 
vietoje, kur buvo pratusi sėdėti Emi. Jos rankos, nusagstytos brang- 
akmeniais, gulėjo gintarinės spalvos atlaso sterblėje. Jos blizgučiai 
ir auskarai žvilgėjo, dideles akis ji vartė į visas puses. Ji buvo 
visiškai patenkinta, kad nieko neveikia, ir tarėsi esanti žavinga. 
Seserys tvirtino niekada nemačiusios, kad kam nors taip būtų tikęs 
atlasas. 

„Po velnių,— vėliau pasakojo Džordžas vienam geram bičiu- 
liui,— ji atrodė kaip kinų lėlė, kuri kiaurą dieną tiek ir teveikia, 
kad rodo dantis ir linkčioja. Dievaži, Vili, aš turėjau sukaupti 
visas jėgas, kad nesviesčiau į ją sofos priegalvėlio!“ Vis dėlto 

jam pavyko susivaldyti ir neparodyti savo jausmų šitokiu būdu. 

Seserys pradėjo skambinti „Prahos mūšį“. 

— Liaukitės kliunkinusios tą prakeiktą dalyką!— įsiutęs su- 
stugo Džordžas ant sofos.— Mane jis varo iš proto. Prašau jus 
paskambinti ką nors, panele Svorts! Padainuokite ką nors, bet ką, tik 
ne „Prahos mūšį“. 

— Ką padainuoti: „Mėlynakę Meri“ ar ariją iš „Kabineto“?— 
paklausė panelė Svorts. 

— Tą gražiąją ariją iš „Kabineto“,— pasiūlė seserys. 

— Jau girdėjom!-— atkirto mizantropas ant sofos. 

— Galėčiau padainuoti „Fliuvi diu Taži“,— romiu balseliu tarė 
Svorts, — tik nemoku žodžių. 

Tai buvo paskutinis dalykėlis iš garbiosios merginos repertuaro. 

— O, Fleuve du Tage*!— sušuko panelė Marija.— Mes turime 
šią dainą, — ir nuėjo atnešti sąsiuvinio, kuriame buvo tas romansas. 

Šitos labai tada populiaros dainos gaidas merginos buvo gavu- 
sios iš vienos savo draugės, kurios pavardė buvo sąsiuvinio viršelyje. 
Baigusi dainuoti, pamačiusi, jog Džordžas ploja (mat kapitonas 
prisiminė, jog šią dainelę labai mėgo Amelija), panelė Svorts galbūt 
tikėjosi, kad ją prašys kartoti, ir, sklaidydama gaidų lapus, ūmai 
viršelio kampe pamatė užrašą „Amelija Sedli“. 

— Viešpatie! — sušuko panelė Svorts, greit apsisukdama ant pia- 
nino kėdutės. — Nejau tai mano Amelija? Amelija, kuri mokėsi panelės 
Pinkerton pensione Hamersmite? Aš žinau, kad tai ji. Tai jos 
gaidos. .. Papasakokite man apie ją... kur ji? 

— Neminėkite jos!— skubiai tarė panelė Marija Osborn.— Jos 
šeima prarado gerą vardą. Jos tėvas apgavo tėtušį, ir jos negalima 
čia Minėti. 

Šitaip panelė Marija atsikeršijo Džordžui už tai, kad jis stačio- 
kiškai išpeikė „Prahos mūšį“. 

— Ar jūs Amelijos draugė?— tarė pašokęs Džordžas.— Telai- 
mina jus Dievas už tai, panele Svorts! Netikėkite, ką šneka tos 
mergiotės. Šiaip ar taip, ji dėl nieko nekalta. Ji geriausia. .. 

— Juk žinai, kad negalima apie ją kalbėti, Džordžai!-— sušu- 
ko Džeinė.— Tėvelis draudžia. 

— Kas gali man uždrausti? — sušuko Džordžas.— Aš kalbėjau ir 
kalbėsiu apie ją. Aš sakau, kad ji yra geriausia, maloniausia, 


*Tažo upė (pranc.). 

švelniausia, žaviausia mergaitė visoje Anglijoje. Subankrutavo Sed- 
lis ar ne, bet mano seserys nevertos Amelijos nė mažojo pirštelio. 
Jei jūs ją mylite, panele Svorts, aplankykite. Šiuo metu jai reikia 
draugų. Ir kartoju, tegu Dievas laimina kiekvieną, kuris bus jai 
draugiškas. Kiekvienas, kuris gerai apie ją atsiliepia, yra mano 
draugas! Kiekvienam, kuris pasakys prieš ją piktą žodį, yra mano 
priešas. Dėkui, panele Svorts,— ir jis priėjęs paspaudė jai ranką. 

— Džordžai! Džordžai'— maldaujamai sušuko viena sesuo. 

— Klausykit, — įniršęs šaukė Džordžas, — aš dėkoju visiems, kas 
myli Ameliją Sed... 

Jis nutilo. Senasis Osbornas stovėjo kambaryje, jo veidas buvo 
įsiutęs, akys degė it Žarijos. 

Nors Džordžas ir nebaigė sakinio, bet kraujas užvirė, ir jo 
nebūtų įstengusios įbauginti visos Osbornų kartos. Tučtuojau susi- 
griebęs jis atrėmė grėsmingą tėvo žvilgsnį taip tvirtai ir iššau- 
kiamai, kad senis savo ruožtu nusuko akis. Jis pajuto, kad artėja 
grumtynės. 

— Ponia Hagiston, leiskite jus palydėti prie stalo, — tarė jis.— 
Duok ranką panelei Svorts, Džordžai!-— Ir visi nužygiavo. 

— Panele Svorts, aš myliu Ameliją, ir mes esame beveik visą 
gyvenimą susižadėję,— tarė Osbornas savo partnerei. Ir per visus 
pietus Džordžas plepėjo taip laisvai, jog pats stebėjosi ir vertė dar 
labiau nervintis tėvą, laukiantį mūšio, kuris turės įvykti, kai tik 
damos išeis iš valgomojo. 

Abu jie skyrėsi tuo, kad tėvas buvo staigus ir tūžmingas, o sū- 
nus turėjo nepalyginti daugiau ištvermės bei drąsos ir mokėjo ne tik 
pulti, bet ir atremti puolimą. Nors ir suvokė, kad artėja lemiamas 
mūšis su tėvu, pietus valgė visiškai ramiai ir su puikiausiu apetitu. 
Senasis Osbornas, priešingai, nervinosi ir daug gėrė. Jam pynėsi 
žodžiai, kalbantis su damomis, savo kaimynėmis, ir Džordžo šaltu- 
mas tik dar labiau jį siutino. Jis vos nepašėlo, matydamas, kaip ra- 
miai Džordžas, mostelėjęs servetėle ir elegantiškai nusilenkęs, atidarė 
damoms duris, kai šios ėjo iš kambario, ir, prisipylęs taurę vyno, 
paragavęs jo, pliaukštelėjo liežuviu ir pažvelgė tėvui tiesiai į akis, 
lyg sakydamas: „Gvardijos džentelmenai, šaukite pirmieji!“ Senis 
taip pat apsirūpino amunicija, tačiau grafinas skambtelėjo į taurę, 
kai jis norėjo prisipilti. 

Sunkiai atsidusęs, visas raudonas, jis pagaliau prabilo: 

— Kaip drįsote, pone, šiandien, mano svetainėje, panelės Svorts 

akivaizdoje paminėti to asmens vardą? Aš klausiu jus, pone, kaip 
drįsote šitaip pasielgti? 

— Palaukite, pone,— tarė Džordžas, — nesakykit „drįsote“. 
„Kaip drįsote?“ negalima klausti britų armijos kapitono! 

— Aš sakysiu savo sūnui, kas man patinka, pone. Jeigu man 
patinka, galiu testamente nepalikti jam nė vieno šilingo. Jeigu pa- 
tiks, galiu paversti jį elgeta. Aš sakysiu, kas man patinka,— 
pareiškė vyresnysis Osbornas. 

— Aš esu džentelmenas, nors ir jūsų sūnus, — išdidžiai atsa- 
kė Džordžas.— Kai norėsite man ką nors pranešti ar malonėsite 
įsakyti, prašau jus, kad išdėstytumėte tokia kalba, prie kurios esu 
pripratęs. 

Kai tik vaikinas imdavo šitaip išdidžiai kalbėti, tėvą visada apim- 
davo arba didelė baimė, arba didelis įtūžis. Senasis Osbornas slap- 
čia privengė sūnaus, kaip didesnio džentelmeno. Galbūt mano skai- 
tytojai iš savo patyrimo, įgyto mūsų Tuštybės mugėje, bus pa- 
stebėję, kad niekas taip neišmuša iš vėžių siaurapročio žmogaus, 
kaip tikras džentelmenas. 

— Mano tėvas neauklėjo manęs taip, kaip jūs buvote auklė- 
jamas, aš neturėjau tokių palankių sąlygų, kokias jūs turite, nė tiek 
pinigų, kiek jūs gaunate. Jei aš būčiau žmonėjęsis toje draugijoje, 
kurioje iš mano kišenės lankosi kai kurie namiškiai, mano sūnus ne- 
turėtų pagrindo didžiuotis savo pranašumu ir Vestendo maniero- 
mis (šiuos žodžius vyresnysis Osbornas ištarė labai sarkastiškai). 
Bet mano laikais džentelmenui netiko įžeidinėti tėvą. Jei aš būčiau 
panašiai pasielgęs, manasis būtų nutrenkęs nuo laiptų, pone! 

— Aš jūsų neįžeidžiau, pone. Tik paprašiau neužmiršti, jog jūsų 
sūnus toks pat džentelmenas kaip ir jūs. Aš puikiai žinau, kad jūs 
man duodate labai daug pinigų, — pasakė Džordžas (čiupinėdamas 
pluoštą banknotų, kuriuos rytą buvo gavęs iš pono Čoperio).— 
Jūs man pakankamai dažnai tat primenate, pone. Nebijokite, aš ne- 
užmirštu. 

— Norėčiau, kad prisimintumėte ir kitus dalykus, pone! — atsakė 
šeimos galva.— Norėčiau, kad atsimintumėt, jog šiuose namuose, kol 
jūs teiksitės, kapitone, pagerbti juos savo buvimu,— aš esu šei- 
mininkas, ir kad tas vardas... kad toji... kad jūs... sakau... 

— Kas „toji“, pone? — paklausė Džordžas, pašaipiai šyptelėjęs ir 
prisipildamas dar vieną taurę klareto. 

— ...!— griausmingai nusikeikė tėvas, — ...kad tų Sedlių pa- 

vardė čia niekad nebūtų minima, pone!.. Niekas iš visos jų gaujos! 

— Ne aš, pone, pirmas paminėjau panelę Sedli. Mano se- 
serys blogai apie ją kalbėjo panelei Svorts. O aš, dievaži, ginsiu 
ją, kad ir kur būčiau. Niekas mano akyse neišdrįs lengvabūdiš- 
kai minėti jos vardo. Man rodos, kad mūsų šeima jau ir taip 
pakankamai ją nuskriaudė ir galėtų nebedrabstyti jos purvais, kai ji 
taip pažeminta. Aš nušausiu kiekvieną, išskyrus jus, kas pasakys 
prieš ją nors vieną žodį! 

— Kalbėkite, pone, kalbėkite toliau, — tarė senasis džentelme- 
nas, išsproginęs akis. 

— Apie ką gi kalbėti, pone? Ar apie tai, kaip mes pasielgė- 
me su ta mergaite, su tuo angelu? Kas gi man liepė ją mylėti? 
Jūs! Aš būčiau galėjęs kur kitur pasirinkti, rasi ir aukščiau pasi- 
dairyti negu jūsų luomas, bet aš paklusau. O dabar, kai jos širdis 
priklauso man, įsakote atstumti ją, gal net nužudyti, — už svetimas 
kaltes. Dievaži, gėda, — kalbėjo Džordžas, vis labiau įsismagindamas 
ir įsikarščiuodamas,— negarbingai žaisti mergaitės jausmais... ir 
dar tokio angelo kaip ji... mergaitės, tiek pranašesnės už tuos 
žmones, tarp kurių ji gyvena, kad galėtų sukelti jų pavydą; bet 
ji tokia gera ir švelni, kad nuostabu, jog kai kas drįsta jos neap- 
kęsti. Ar jūs manote, pone, kad ji mane užmirš, jei aš ją pamesiu? 

— Nepakęsiu visų tų prakeiktų sentimentalių nesąmonių ir tauš- 
kalų, pone! — sušuko tėvas. — Mano šeima nesigiminiuos su elgetomis. 
Jei norite nutrenkti į šalį aštuonis tūkstančius per metus, kuriuos 
galite gauti, darykite kaip tinkamas. Bet, po velniais, tada susikrau- 
kit savo mantą ir nešdinkitės iš šitų namų! Paskutinį kartą klausiu: 
ar darysite taip, kaip sakau, ar ne? 

— Ar vesiu tą mulatę?— prabilo Džordžas, timptelėdamas aukš- 
tyn marškinių apykaklę.— Man nepatinka jos odos spalva, pone. 
Papirškite ją tam negrui, kuris šluoja gatvę prie Flito turgavietės. 
Aš nė nemanau vesti hotentotų Veneros. 

Ponas Osbornas kaip paklaikęs trūktelėjo varpelį, kuriuo buvo 
įpratęs šaukti ekonomą, kai įsigeisdavo vyno, ir bemaž pajuodu- 
siu veidu įsakė tam pareigūnui iškviesti karietą kapitonui Os- 
bornui. 


— Viskas baigta, — pareiškė baisiai išblyškęs Džordžas, kai po 
valandos įžengė į „Sloterso“ kavinę. 
— Kas atsitiko, brolau? — paklausė Dobinas. 

Džordžas papasakojo apie pasikalbėjimą su tėvu. 
— Rytoj ją vesiu,— sušuko jis ir nusikeikė.— Aš ją kasdien 
vis labiau myliu, Dobinai. 

VEDYBOS IR MEDAUS MĖNESIO PRADŽIA 


Patys atkakliausi ir drąsiausi priešai negali atsilaikyti prieš 
badą. Tad ir vyresnysis Osbornas buvo gana ramus dėl to, kaip 
pasielgs jo priešas po mūsų aprašytų grumtynių. Jis visiškai pasi- 
tikėdamas laukė, jog Džordžas pasiduos be jokių sąlygų, kai tik 
baigsis jo ištekliai. Žinoma, gaila, kad vaikinas apsirūpino atsar- 
gomis kaip tik tą dieną, kai įvyko pirmasis susidūrimas, bet ponas 
Osbornas manė, kad tų atsargų ilgam neužteksią ir jos tik atitolins 
Džordžo kapituliaciją. Kelias dienas tarp tėvo ir sūnaus nebuvo jo- 
kio ryšio. Pirmasis rūstavo dėl tos tylos, tačiau buvo visai ramus, 
nes, kaip jis sakė, žinąs, kokiu būdu galįs paspausti Džordžą, ir tik 
laukė tos operacijos rezultatų. Jis papasakojo seserims, kuo pasibaigė 
jų ginčas, bet liepė nekreipti į tai jokio dėmesio ir, kai Džordžas 
parsiras, priimti jį, tarsi nieko nebūtų įvykę. Jam, kaip visuomet, 
kiekvieną dieną būdavo padengiamas stalas, ir labai gali būti, 
kad senasis džentelmenas gana nekantriai jo laukė. Bet sūnus 
nesirodė. Pasiteirauta apie jį „Sloterso“ kavinėje ir sužinota, kad jis 
su savo draugu kapitonu Dobinu išvykęs iš miesto. 

Vieną vėjuotą, darganotą dieną balandžio pabaigoje, lietui čai- 
žant senoviškos gatvės grindinį, kur kadaise stovėjo senoji „Slo- 
terso“ kavinė, Džordžas Osbornas įžengė į salę labai sulysęs ir 
išblyškęs, nors ir gana gražiai apsirengęs: mėlynu surdutu su va- 
rinėmis sagomis ir dailia, pagal anų dienų madą, tamsiai geltona 
liemene. Čia jau buvo jo draugas kapitonas Dobinas, taip pat 
vilkįs mėlyną surdutą su varinėmis sagomis, šįsyk be savo kariškos 
palaidinės ir be pilkų prancūziškų kelnių: drabužių, kurie paprastai 
dengdavo jo ištįsusią figūrą. 

Dobinas jau buvo išsėdėjęs kavinėje valandą ar daugiau. Jis 
pervertė visus laikraščius, bet skaityti neįstengė. Bent šimtą kartų 

pažvelgė į sieninį laikrodį ir į gatvę, kur lietus pylė kaip iš 
kibiro ir žmonės, kaukšėdami pro šalį medpadžiais, mesdavo ilgus 
šešėlius ant blizgančio akmeninio grindinio; jis barbeno į stalą, 
beveik iki kraujo nusikramtė nagus (šitaip buvo įpratęs gražinti savo 
letenas); pabandė vikriai balansuoti arbatinį šaukštuką ant pieno ąsotė- 
lio, apvertė jį ir t. t, ir t. t. Vienu žodžiu, Dobinas rodė visas 
nerimo žymes ir griebėsi visų beviltiškų bandymų prastumti laiką, 
kurių visada imasi vyrai, kai yra labai susirūpinę, ko nors laukia ir ne- 
gali nustygti. 

Keli jo draugai, tuo metu kavinėje buvę džentelmenai, pasi- 
šaipė iš jo dabitiškos aprangos ir neslepiamo susijaudinimo. Vienas 
pasiteiravo, ar jis kartais nesiruošiąs vesti? Dobinas nusijuokė ir pa- 
žadėjo šiam savo draugui (majorui iš inžinerijos pulko) atsiųsti ga- 
balą torto, kai tat įvyks. Pagaliau pasirodė kapitonas Osbornas, la- 
bai šauniai apsirengęs, bet, kaip sakėme, labai išblyškęs ir susi- 
jaudinęs. Savo pabalusį veidą jis nusišluostė didele geltona šilko 
nosine, kuri buvo smarkiai prikvepinta. Paspaudė ranką Dobinui, 
žvilgtelėjo į laikrodėlį ir liepė padavėjui Džonui atnešti likerio. 
Jis nervingai ištuštino porą taurių šito širdį gaivinančio gėrimo. Jo 
draugas susidomėjęs pasiteiravo apie jo savijautą. 

— Šiąnakt iki išauštant negalėjau sumerkti akių, Dobai,— pa- 
siskundė jis.— Pragariškas galvos skausmas ir karštis. Atsikėliau 
devintą ir nudrožiau į turkišką pirtį. Žinai, Dobai, kad jaučiuosi 
lygiai taip, kaip tą rytą, kai Kvebeko lenktynėse sėdausi ant Ra- 
ketos. 

— Ir aš taip pat, — atsakė Viljamas.— Tą rytmetį aš perkūniškai 
jaudinausi, kur kas labiau už tave. Prisimenu, tu tada puikiai 
papusryčiavai. Užkąsk ir dabar. 

— Tu geras bičiulis, Vili. Išgersiu į tavo sveikatą, vyruti, 
ir sudie... 

— Ne, ne! Pakanka dviejų taurių, — pertraukė jį Dobinas.— 
Ei Džonai, nukraustyk likerį! Įsidėk raudonųjų pipirų prie viščiuko. 
Beje, paskubėk, nes mums jau metas būti vietoje. 

Buvo maždaug apie pusę dvyliktos, kai abu kapitonai šitaip 
trumpai susitiko ir pasikalbėjo. Prie durų jau kuris laikas jų 
laukė karieta, į kurią kapitono Osborno tarnas įkėlė jo dėželę ir 
lagaminą su drabužiais. Abu džentelmenai su skėčiu nuskubėjo prie 
karietos, o tarnas užlipo ant pasostės, keikdamas lietų ir permir- 
kusį vežiką, kuris garuote garavo šalia jo. 

— Viena paguoda, kad prie bažnyčios rasime geresnį vežimą, — 
pasakė jis. 

Ir karieta nuriedėjo per Pikadilį, kur Epsli Hauzas ir šv. 
Jurgio ligoninė dar tebedėvėjo raudonus švarkus, kur dar tebe- 
švietė žibalinės lempos, kur dar nebuvo gimęs Achilas, dar nebuvo 
pastatyta Pimliko arka nei bjauri raita pabaisa'“*, nustelbianti ją ir 
visą apylinkę. Taip jie traukė tolyn per Bromptoną iki vienos kop- 
lyčios netoli Fulem Roudo. 

Čia jų laukė ketvertu arklių pakinkytas ekipažas, taip pat 
karieta, vadinama „stikline“. Dėl įkyraus lietaus tebuvo susirinkę la- 
bai nedaug žioplių. 

— Po perkūnais!-— tarė Džordžas.— Juk aš sakiau, kad pakin- 
kytų tiktai porą. 

— Mano šeimininkas norėjo ketverto, — atsakė jų laukęs pono 
Džozefo Sedlio tarnas; ir pastarasis, taip pat pono Osborno lio- 
kajai, sekdami paskui Džordžą ir Viljamą į bažnyčią, nutarė, 
kad tai „tikros elgetų vestuvės, nesitikėk net pusryčių ar vestuvinių 
kaspinų“. 

— Štai ir jūs, — tarė mūsų bičiulis Džozas Sedlis, žengdamas 
priešais.— Pavėlavote penkias minutes, Džordžai. Koks erelis, a? Po 
velnių, visai panašu į lietingojo sezono pradžią Bengalijoje. Bet jūs 
pamatysite, kad mano karieta nepraleidžia vandens. Na, eime! 
Mamytė ir Emi jau laukia zakristijoje. 

Džozas Sedlis atrodė didingai. Jis buvo dar riebesnis. Marškinių 
apykaklė dar aukštesnė, veidas dar raudonesnis; marškinių klostės 
puošniai švietė iš po margos liemenės. Lakuoti pusbačiai tuo metu 
dar nebuvo išrasti, bet jo botfortai taip žvilgėjo ant jo dailių kojų, 
kad juos galima buvo palyginti su ta pačia pora, prieš kurią skusda- 
vosi barzdą džentelmenas, pavaizduotas sename paveiksle. Šviesiai 
žalią Džozo surdutą puošė puikus vestuvinis kaspinas nelyginant 
didžiulė balta išsiskleidusi magnolija. 

Žodžiu, Džordžas metė lemiamą kortą. Jis tuokėsi. Štai dėl ko bu- 
vo toks išbalęs ir nervingas, dėl ko negalėjo užmigti per naktį, 
o rytą nusiraminti. Daugelis man tvirtino, kad panašią valandą -ir 
jiems taip buvę. Be abejo, tris ar keturis kartus atlikęs šitokias apeigas, 
žmogus pripranta, bet kiekvienas sutiks, kad pirmą sykį tikrai baisu. 

Nuotaka buvo apsigaubusi rudu šilkiniu apsiaustu (kaip vėliau 
man papasakojo kapitonas Dobinas) ir užsidėjusi šiaudinę skrybėlaitę 
su rausvu kaspinu. Skrybėlaitę gaubė baltas Šantili nėrinių šy- 

das, jos brolio Džozefo Sedlio dovana. Kapitonas Dobinas savo 
ruožtu paprašė leidimo padovanoti Amelijai auksinį laikrodėlį su to- 
kia pat grandinėle; juo ji ir buvo šia proga pasidabinusi; motina 
atidavė jai deimantinę segę, mažne vienintelę brangenybę, likusią 
senajai poniai. Per apeigas ponia Sedli sėdėjo klaupte verkšlendama, 
ją guodė airė tarnaitė ir ponia Klep, pas kurią jie gyveno. Senasis 
Sedlis neatvyko. Džozas už tėvą atidavė nuotaką jaunajam, o kapi- 
tonas -Dobinas buvo savo draugo Džordžo pajaunys. 

Bažnyčioje nebuvo nieko, tik laikantieji pamaldas ir mažas bū- 
relis vestuvininkų su palydovais. Abu liokajai papūtę nosis sėdėjo 
nuošaliai. Lietus pliaupė į langus. Tylos akimirkomis aiškiai galėjai 
girdėti jį ir ponios Sedli kūkčiojimą. Kunigo žodžiai liūdnai aidėjo tuš- 
čioje koplyčioje. Osborno „taip“ suskambėjo labai žemu bosu. Emi 
atsakymas virpėdamas atplazdėjo iš jos širdies į lūpas, bet vargu ar 
jį kas išgirdo, išskyrus kapitoną Dobiną. 

Pamaldoms pasibaigus, Džozas Sedlis žengė į priekį ir pabučiavo 
seserį, nuotaką, pirmą kartą po daugelio mėnesių; Džordžas ne- 
bebuvo apsiblausęs, atrodė labai išdidus ir laimingas. 

— Dabar tavo eilė, Viljamai,— tarė jis, meiliai padėjęs ranką 
ant Dobino peties. 

Dobinas priėjo ir paglostė Amelijai skruostą. Po to jie nuėjo į zak- 
ristiją ir pasirašė metrikacijos knygoje. 

— "Telaimina tave Dievas, Dobinai!-— pratarė Džordžas, stverda- 
mas draugui už rankos, o jo akyse sužvilgo kažkas labai panašu į 
ašaras. ' 

Viljamas tik linktelėjo. Jo širdis buvo per daug kupina, kad galėtų 
kalbėti. 

— Tuojau pat parašyk ir kuo greičiausiai aplankyk mus, girdi? — 
tarė Osbornas. 

Kai ponia Sedli isteriškai atsisveikino su dukra, jaunavedžių 
porelė nuėjo prie karietos. 

— Iš kelio, velniūkščiai!— sušuko Džordžas būreliui permir- 
kusių padaužų, kurie slampinėjo apie koplyčios duris. 

Lietus plakė jaunavedžių veidus, kai jie ėjo prie ekipažo. Vežikų 
vestuviniai kaspinai liūdnai karojo ant permirkusių švarkų. Ke- 
li vaikiūkščiai sveikindami negarsia: šūktelėjo, kai karieta, taškydama 
purvus, pajudėjo. 

Viljamas Dobinas stypsojo priebažnytyje, žiūrėjo į tolstančią 

karietą ir atrodė tikrai keistai. Būrelis žioplių šaipėsi iš jo. Bet 
jis jų nei matė, nei girdėjo. 

— Važiuojam namo ir užkąsime ko nors, Dobinai,— sušuko 
balsas užpakaly jo; putni ranka nusileido jam ant peties ir nutraukė 
gerojo vaikino svajones. 

Bet kapitonas nebuvo nusiteikęs puotauti su Džozu Sedliu. Jis 
pasodino verkiančią senąją ponią su jos palydovais į karietą ir nu- 
ėjo, neprataręs daugiau nė žodžio. Ir ši karieta taip pat nuriedėjo, 
o padaužos vėl šūktelėjo pašaipų „Valio!“ 

—  Šekit, valkatėlės, — tarė Dobinas, padalijo jiems kelis variokus 
ir vienui vienas nužingsniavo per lietų. 

Viskas baigta. Jie susituokę, ir duok Dieve, kad būtų laimingi. 
Niekada nuo pat vaikystės jis nebuvo toks liūdnas ir vienišas. 
Su skaudama širdimi troško, kad greičiau praslinktų pirmosios dienos 
ir jis vėl galėtų pamatyti Ameliją. 


Maždaug dešimt dienų po aprašytosios ceremonijos trys mūsų 
pažįstami vyrai gėrėjosi žaviu vaizdu, kurį Braitonas teikia kelei- 
viui: skliautuotais langais iš vienos pusės ir mėlyna jūra iš kitos. Kar- 
tais londonietis susižavėjęs žiūri į vandenyną, kuris šypsosi begale 
raibuliuojančių bangelių, nusėtas baltomis burėmis, -šimto maudy- 
mosi kabinų bučiuojamas į mėlyno jo drabužio pakraštį. Kartais, 
priešingai, labiau susidomėjęs žmogaus prigimtimi negu bet kokiais 
horizontais, atsigręžia į skliautuotus langus ir už jų knibždančius 
žmones. Pro vieną langą aidi pianino garsai, tai, visų kaimynų 
džiaugsmui, po šešias valandas per dieną mokosi skambinti jauna 
garbiniuota dama. Kitame galima išvysti žaviąją Poli, auklę, liū- 
liuojančią 'ant rankų ponaitį Omniumą, o žemesniojo aukšto lange 
matyti Džekobas, jo tėtis, pusryčių valgąs krevetes, ryjąs Times. 
Ten toliau panelės Liri dairosi pro langą, laukdamos, kada pa- 
kraritės uolomis pražygiuos jauni artilerijos karininkai. O ten — 
pirklys iš Sičio: kaip tikras jūreivis laiko žiūroną, didumo kaip 
šešiasvarė patranka, nukreipęs į jūrą, ir stebi maudymosi kabinas, 
plaukiojančias jachtas ar žvejų valtis, kurios čia artėja, čia vėl tols- 
ta nuo kranto ir t. t., ir t. t. Bet ar mes turime tiek laisvalaikio, 
kad galėtume aprašinėti Braitoną: Braitoną, tą švarutį Neapolį su 
galantiškais lazzaroni*; Braitoną, kuris visada atrodo gyvas, links- 


* Dykaduoniais (it.). 

mas ir margas kaip arlekino švarkas; Braitoną, kuris mūsų aprašo- 
maisiais laikais buvo septynių valandų atstumu nuo Londono, o dabar 
bėra už šimto minučių kelio ir gali dar balažin kiek priartėti, jei 
tik neatplauks Žuanvilis'?? ir nesupleškins jo iš bombardų? 

— Kokia velniškai graži mergina štai ten, tame bute viršum 
modistės!— pastebėjo vienas iš trijų vaikščiojančių džentelmenų.— 
Dievaži, Kroli, ar matėte, kaip ji mirktelėjo, man einant pro šalį? 

— Nesužeiskite jai širdies, Džozai, nenaudėli,— tarė kitas.— 
Nežaiskite jos jausmais, Don Žuane! 

— Na, liaukitės!— tarė Džozas Sedlis nepaprastai patenkintas ir 
sviedė mirtiną žvilgsnį aukštyn į minėtąją tarnaitę. 

Džozas Braitone atrodė netgi šauniau negu per savo sesers 
vestuves. Jis buvo apsitempęs keliomis puikiomis liemenėmis, kurių 
kiekviena visai patenkintų nuosaikų dabitą. Vilkėjo karišką švarką, 
papuoštą kilpomis, kutais, juodomis sagomis ir vingiuotais siuvinė- 
jimais. Pastaruoju metu jis pamėgo karišką išvaizdą ir manieras. 
Ir dabar, vaikštinėdamas su dviem tos profesijos draugais, jis žvangino 
pentinais, baisiai pūtėsi ir varstė žudančiais žvilgsniais visas tarnai- 
tes, kurios tik buvo vertos būti nukautos. 

— Ką darysime, vyručiai, kol sugrįš damos? — pasiteiravo da- 
bita. 

Damos buvo išvykusios pasivažinėti jo karieta į Rotingdeną. 

— Supliekime biliardo partiją, — pasiūlė vienas jo draugas — 
aukštasis, su dažytais ūsais. 

— Ne, po velniais! Ne, kapitone,— atsakė sunerimęs Džozas.— 
Jokio biliardo šiandien, Kroli, mano mielas. Vakar dienos užteks. 

— Jūs labai gerai lošiate,— juokdamasis tarė Krolis.— Ar ne 
tiesa, Osbornai? Kaip puikiai jis sukirto tą penketuką, ką? 

— Šauniai,— patvirtino Osbornas.— Džozas pliekia biliardą kaip 
koks velnias, bet ir visa kita atsakančiai daro. O, kad čia kur nors 
būtų galima tigrų pamedžioti! Galėtume prieš pietus kelis nudėti. 
(Šit eina puiki mergiotė! Kokios blauzdos, a Džozai?) Papasakok 
mums tą istoriją apie tigro medžioklę ir kaip tu jį ten džiunglėse 
sudorojai. Nuostabi istorija, Kroli.— Džozas Osbornas nusižiovavo.— 
Čia taip nuobodu, ką gi mes veiksime? 


— Gal eisim pasižiūrėt arklių, kuriuos tasai Snefleris ką tik 


atsigabeno iš Liuiso mugės?— pasiūlė Krolis. 
— Kad taip imtume ir nudrožtume pas Datoną paskanauti 

drebučių, — tarė plevėsa Džozas, norėdamas vienu šūviu nušauti du 
kiškius. — Velniškai graži mergiščia yra pas Datoną! 

— O gal verčiau eime pažiūrėti, kaip atvažiuos „Žaibas“? 
Kaip tik laikas, — tarė Džordžas. 

Šitas pasiūlymas nusvėrė arklides bei drebučius, ir vyrukai pasuko 
į diližanų stotį, noredami pamatyti atvykstant „Žaibą“. Pakeliui jie 
susitiko karietą, atvirą Džozo karietą, papuoštą puikiu herbu, tą patį 
nuostabų ekipažą, kuriuo Džozas mėgdavo važinėtis po Čeltenemą, 
didingas ir vienišas, susinėręs rankas ir nusmaukęs ant pakaušio 
skrybėlę, arba, laimingesnėmis dienomis, su damomis prie šalies. 

Šiuo metu karietoje sėdėjo dvi: viena mažutė, šviesiaplaukė 
ir apsirengusi pagal naujausią madą; antroji — rudu šilkiniu apsiaus- 
tu ir šiaudine skrybėlaite su rožiniais kaspinais; rausvu, apskritu ir 
tokiu laimingu veideliu, jog tikrai miela buvo žiūrėti. Ji sustabdė 
karietą, kai ši priartėjo prie tų trijų džentelmenų, bet, šitaip parodžiu- 
si savo valdžią, susijaudino ir visiškai beprasmiškai užraudo. 

— Mes puikiai pasivėžinome, Džordžai,— tarė ji, — ir... ir taip 
džiaugiamės vėl sugrįžusios. Ir, Džozefai, neleisk jam užsibūti. 

— Neveskit iš kelio mūsų vyrų, pone Sedli, ak jūs nedorė- 
li, nedorėli, — pasakė Rebeka, pagrasindama Džozui dailiu piršteliu, 
aptrauktu gražia prancūziška minkštos odos pirštinaite.— Jokio 
biliardo, jokio rūkymo, jokio išdykavimo. 

— Brangioji ponia Kroli... Ką jūs! Garbės žodis!— tai ir viskas, 
ką Džozas įstengė ištarti. 

Tačiau jam pavyko atsistoti vaizdinga poza: pakreipęs ant peties 
galvą, jis šypsodamasis žvelgė aukštyn į savo auką, vieną ranką, 
atremtą į bambukinę lazdelę, užsikišęs už nugaros, o kita (su 
briliantiniu žiedu) tampydamas marškinių klostes ir liemenes. Karie- 
tai nuvažiuojant jis briliantu žėrinčia ranka pasiuntė joje sėdinčioms 
gražiosioms damoms bučkį. Ak, kaip jis troško, kad visas Čeltenemas, 
visas Čauringis, visa Kalkuta matytų jį šita poza, mojantį ranka 
tokiai gražuolei ir lydimą tokio garsaus dabitos kaip gvardietis Ro- 
donas Krolis. 

Mūsų jaunavedžiai pirmąsias kelias dienas po vestuvių nuspren- 
dė praleisti Braitone. Išsinuomavę kambarius „Laivo“ viešbutyje, 
jie ten gyveno patenkinti, labai patogiai ir ramiai, kol prie jų 
prisidėjo Džozas. Bet jis buvo ne vienintelis pažįstamas, kurį jie 
ten surado. Vieną popietę, grįždami į viešbutį iš pasivaikščiojimo 
pajūriu, jie visai netikėtai susitiko Rebeką su vyru. Jie iš karto vieni 

kitus pažino. Rebeka puolė savo brangiausiai draugei į glėbį, Krolis 
ir Osbornas gana nuoširdžiai paspaudė vienas kitam ranką. Ir Beki per 
labai trumpą laiką rado priemonių paveikti Džordžui, kad jis užmirštų 
tą trumputį, tačiau nemalonų jųdviejų pokalbį. 

— Ar atsimenate, kai mes paskutinį kartą susitikome pas pane- 
Ig Kroli ir aš buvau jums tokia šiurkšti, mielas kapitone Osbor- 
nai? Man atrodė, kad jums nerūpi brangioji Amelija. Dėl to aš 
tada supykau, buvau tokia įžūli, nedraugiška ir nedėkinga. Atleis- 
kite man! 

Ir Rebeka ištiesė jam ranką taip laisvai, taip meiliai ir grakš- 
čiai, jog Osbornas negalėjo jos nepaspausti. 

Nuolankiai ir atvirai pripažindamas savo klaidą, mano sūnau, nė 
pats nežinai, kiek daug gero gali padaryti. Kartą aš pažinau džentel- 
meną, labai gerbiamą Tuštybės mugės lankytoją, kuris savo kai- 
mynus tyčia įskaudindavo, kad paskui galėtų vyriškai ir atvirai jų 
atsiprašyti. Ir ką gi? Mano draugas Krokas Dilas visur buvo mėgsta- 
mas ir nors laikomas kiek nesantūriu, tačiau padoriu vaikinu. 
Lygiai taip Beki nuolankumą Džordžas Osbornas palaikė nuoširdumu. 

Tos dvi jaunos poros turėjo viena kitai papasakoti daugybę 
dalykų. Buvo apkalbėtos abejos sutuoktuvės, 0 gyvenimo perspektyvos 
aptartos labai atvirai ir gyvai.Tėvui apie Džordžo vedybas turėjo 
pranešti jo draugas kapitonas Dobinas, ir jaunasis Osbornas gerokai 
drebėjo, laukdamas to pranešimo pasekmių. Panelė Kroli, į kurią 
Rodonas buvo sudėjęs visas savo viltis, vis dar neatlyžo. Negalėdami 
įžengti į jos namus Park Leine, mylintis ją sūnėnas ir dukterėčia 
atsekė paskui ją į Braitoną, kur jų emisarai nesitraukė nuo tetulės 
durų. 

— Norėčiau, kad jūs pamatytumėte Rodono bičiulius, kurie 
nuolatos slampinėja apie mūsų duris, — juokdamasi pasakė Rebeka.— 
Ar jums teko kada matyti įkyrų kreditorių, mano mieli, arba teismo 
antstolį su padėjėju? Du iš tų bjaurių niekšų visą praėjusią sa- 
vaitę išbudėjo priešais, vaisių parduotuvėje, ir mes iki sekmadienio 
negalėjome išeiti iš namų. Ką gi mums reiks daryti, jei tetulė 
neatsileis? 

Rodonas, griausmingai kvatodamas, papasakojo tuziną linksmų 
anekdotų apie savo kreditorius ir apie tai, kaip vikriai Rebeka 
sugeba su jais susidoroti. Smarkiai nusikeikęs, jis prisiekė, kad 
visoje Europoje nesą moters, kuri taip mokėtų mulkinti kreditorius 
kaip ji. Šioji Rebekos praktika prasidėjo beveik tučtuojau po ves- 


15. PLB 48 


Tuštybės mugė 226 


tuvių, ir jos vyras pajuto, kokia neįkainojamai vertinga tokia žmona. 
Jie naudojosi gausiu kreditu, bet ir turėjo apsčiai sąskaitų, o grynų 
nuotaiką? Nė kiek. Kiekvienas Tuštybės mugėje turėjo pastebėti, kaip 
gerai gyvena tie, kurie ligi ausų įklimpę į skolas; jie nieko sau 
negaili, gyvena smagiai ir laisvai. Rodonas su žmona turėjo geriausius 
kambarius Braitono viešbutyje; šeimininkas, atnešęs pirmąjį patiekalą, 
nusilenkdavo jiems kaip žymiausiems klientams, o Rodonas peikdavo 
pietus ir vyną taip drąsiai, kaip nemokėjo joks krašto didžiūnas. I|- 
gas įpratimas, ori laikysena, nepriekaištingi batai ir drabužiai, links- 
mas ir išdidus elgesys dažnai padeda žmogui tiek pat, kiek stambi 
einamoji sąskaita banke. 

Abi jaunavedžių poros nuolat lankydavo viena kitą. Po dviejų 
ar trijų susitikimų vieną vakarą džentelmenai sulošė nedidelę pi- 
keto partiją, kol jų žmonos sėdėjo skyrium ir čiauškėjo. Šita 
pramoga, taip pat Džozo Sedlio pasirodymas, — jis atvyko didele atvi- 
ra karieta ir sukirto su kapitonu Kroliu keletą biliardo partijų, — 
truputį papildė Rodono piniginę ir parūpino jam grynų pinigų, kurių 
stoka kartais ir dideliems -išminčiams pridaro keblumų. 

Tad visi trys džentelmenai nužingsniavo pasižiūrėti atvykstančios 
„Žaibo“ karietos. Minutės punktualumu, iš vidaus ir iš lauko prisigrū- 
dęs keleivių, aidint įprastai palydovo rago melodijai, „Žaibas“ 
atidundėjo ir sustojo prie diližanų stoties. 

— Žiūrėkite! Draugužis Dobinas!— sušuko Džordžas, labai nu- 
džiugęs, kai išvydo ant diližano stogo kiurksantį savo seną draugą, 
kuris iki šiol neskubėjo pasirodyti Braitone. 

— Na, kaip gyvuoji, bičiuli? Džiaugiuosi, kad pagaliau atvykai! 
Emi nudžiugs tave pamačiusi!-— tarė Osbornas, karštai spausdamas 
draugui ranką, vos šis spėjo nulipti žemėn. O paskui pridūrė tyliau 
ir sujaudintu balsu.— Kokios naujienos? Ar buvai Raselo aikštėje? Ką 
sako tėvas? Papasakok viską. 


Dobinas buvo labai išbalęs ir rimtas. 

— Mačiau tavo tėvą, — pasakė jis.— O kaip laikosi Amelija. . . 
ponia Džordž? Tuojau viską papasakosiu, tačiau aš atgabenau visų 
svarbiausią naujieną, būtent. .. 

— Na, sakyk, bičiuli!-— šūktelėjo Džordžas. 

— Gavom įsakymą žygiuoti į Belgiją. Visa kariuomenė. .. gvar- 
diečiai ir visi kiti. Sunkiasvoris susirgo podagra ir kraustosi iš proto, 

negalėdamas pajudėti. O'Daudas perima vadovavimą, išplaukiame iš 
Četemo kitą savaitę. 

Žinia apie karą negalėjo nesukrėsti mūsų įsimylėjėlių, ir visi 
džentelmenai labai surimtėjo. 

KAPITONAS DOBINAS IEŠKO 
SĄJUNGININKŲ 


Kas gi yra tas slaptasis mesmerizmas, kurio turi draugystė ir 
kurio veikiamas žmogus, šiaip nepaslankus, abejingas ir bailus, pasi- 
daro sumanus, veiklus ir ryžtingas kito asmens labui? Kaip kad 
Aleksis, daktarui Eliotsonui'““ kelis kartus pabraukus ranka, pradeda 
nepaisyti skausmo, skaito pakaušiu, mato per keletą mylių, numato 
kitos savaitės įvykius ir daro kitus stebuklus, kurių, būdamas norma- 
lioje būsenoje, anaiptol nesugeba daryti, — lygiai tą pat matome ir 
visuomenės gyvenime: draugystės magnetizmo veikiamas, kuklus 
žmogus tampa drąsus, baikštus ima pasitikėti savimi, tinginys darosi 
veiklus, o karštagalvis — atsargus ir taikingas. Kas gi, tarp kitko, 
neleidžia advokatui pačiam vesti savo bylos, o verčia kviestis patarėju 
mokytą kolegą? Ir kas paskatina gydytoją susirgus kreiptis į savo var- 
žovą, užuot sėdus prie židinio veidrodžio apžiūrėti savo liežuvio ar 
prie darbo stalo pasirašyti sau recepto? Kviečiu atsakyti į šiuos 
klausimus išmaninguosius skaitytojus, kurie gerai žino, kokie mes 
lengvatikiai ir kokie skeptikai, kokie nuolaidūs ir kokie užsispyrę, ko- 
kie tvirti kitiems ir kokie neryžtingi savo reikalais. Šiaip ar taip, 
viena aišku: mūsų draugas Viljamas Dobinas, kuris buvo toks nuolai- 
dus, kad visai tikėtina, jog, tėvams gerokai paspaudus, būtų nusi- 
leidęs į virtuvę ir vedęs virėją, ir kuriam savo reikalais pereiti per 
gatvę būtų buvę nepakenčiamai sunku — šis vyras, sakau, ėmė taip 
veikliai ir energingai tvarkyti Džordžo Osborno reikalus, kaip nebūtų 
įstengęs nė didžiausias egoistas, rūpindamasis savaisiais. 

Kol mūsų draugas Džordžas su jaunąja žmona smagiai leido 
pirmąsias žydinčias medaus mėnesio dienas Fraitone, dorasis Vil- 
jamas pasiliko Londone kaip pilnateisis Džoružo įgaliotinis tvarkyti 

visos praktinės sutuoktuvių dalies. Jo pareiga buvo aplankyti se- 
nąjį Sedlį su žmona ir palaikyti gerą Amelijos tėvo nuotaiką; suar- 
tinti Džozą su svainiu taip, kad Džozo, kaip Bogli Vola kolek- 
toriaus, padėtis ir garbė atsvertų jo tėvo nusigyvenimą ir palenktų 
senąjį Osborną sutikti su tomis vedybomis; ir pagaliau pranešti pas- 
tarajam apie jas tokiu būdu, kad senasis džentelmenas kuo mažiausiai 
užsirūstintų. 

Ir štai, prieš susitikdamas su Osbornų šeimos galva ir pra- 
nešdamas jam žinią, kurią perduoti buvo jo pareiga, Dobinas nu- 
sprendė, kad būtų išmaninga susidraugauti su kitais šeimos nariais ir, 
jei pavyks, patraukti į savo pusę damas. „Širdies gilumoje jos negali 
pykti, — pagalvojo jis.— Juk niekuomet nė viena moteris nėra rimtai 
pasipiktinusi romantiškomis vedybomis. Paverks truputį, o paskui susi- 
gerins su broliu. Ir tada mes jau visi trys šturmuosime senąjį Os- 
borną“. Tad šis pėstininkų kapitonas ėmė lyg Makiavelis ieškoti tinka- 
mų priemonių arba karinių gudrybių, kuriomis galėtų švelniai ir 
palengva patikėti panelėms Osborn jų brolio paslaptį. 

Truputį pasiteiravęs, kur pakviesta motina, Viljamas gan grei- 
tai išsiaiškino, kurie tos ponios bičiuliai kelia šį sezoną pokylius, 
kuriuose jis galėtų susitikti su Osborno seserimis. Ir nors jis bjaurė- 
josi rautais ir vakariniais pobūviais, kaip, deja, ir daugelis kitų pro- 
tingų vyrų, netrukus sužinojo apie vieną, kuriame turėjo dalyvauti 
abi panelės Osborn. Atvykęs į tą balių, pašoko porą kartų su abiem 
merginomis, elgėsi su jomis be galo mandagiai ir įsidrąsinęs paprašė 
vyresniąją panelę Osborn kitą rytą pasikalbėti su juo valandėlę, 
nes turįs pranešti jai nepaprastai svarbią naujieną. 

Kas gi privertė panelę Osborn staiga atšokti, įsmeigti akis į 
Dobiną, o paskui į žemę sau po kojomis, suvirpėti, tarsi tuoj kristų 
apalpusi jam į glėbį? Tačiau Viljamas netyčia užmynė jai kojos 
pirštą ir privertė damą susitvardyti. Kodėl panelė Osborn taip baisiai 
susijaudino, išgirdusi Dobino prašymą? To mes niekada nesužinosime. 
Bet kai jis atėjo kitą dieną, Marijos su seseria nebuvo svetainėje, 
panelė Virt tuojau pasišalino, neva ketindama ją atvesti, ir kapitonas 
liko vienas su Džeine Osborn. Juodu taip tyliai sėdėjo, kad galėjai 
girdėti, kaip tiksi „Ifigenijos aukojimu“ papuoštas židinio laikrodis. 

— Kokia puiki vakar buvo puota, — pagaliau prabilo panelė Os- 
born, norėdama padrąsinti svečią, — ir. . . ir kaip jūs dabar gerai šoka- 
te, kapitone Dobinai! Tikriausiai kas nors išmokė, — pridūrė ji šelmiš- 
kai. 

— Kad jūs matytumėt, kaip aš šoku rilį'?' su mūsų majoro 


O'Daudo žmona, iš mūsų pulko, taip pat džigą'??. .. ar matėte kada 
nors džigą? Bet manau, su jumis kiekvienas gerai šoktų, panele 
Osborn, nes jūs taip puikiai šokate! 

— (O) majoro žmona — ar ji jauna ir graži, kapitone? — toliau 
klausinėjo gražuolė.— Ak, kaip turbūt baisu būti kario žmona! Ste- 
biuosi, kaip jos iš viso turi noro šokti, ir dar šiais siaubingais 
karo laikais! O kapitone Dobinai, aš kartais drebu, pagalvojusi apie 
brangųjį Džordžą ir pavojus, gresiančius vargšui kareiviui. Ar daug 
jūsų pulke vedusių karininkų, kapitone Dobinai? 

— (Garbės žodis, Ji per daug atvirai rodo savo kortas,— nu- 
sprendė panelė Virt. 


Bet ši pastabėlė buvo, taip sakant, skliausteliuose ir neprasi- 
skverbė pro durų plyšį, prie kurio guvernantė ją ištarė. 

— Vienas jaunas mūsų karininkas ką tik vedė,— atsakė Dobi- 
nas, dabar eidamas tiesiai prie reikalo.— Tai labai sena meilė, ir 
jaunoji pora neturtinga kaip bažnyčios pelė. 

— Ak, kaip žavu! Ak, kaip romantiška!— šūktelėjo panelė Os- 
born, kapitonui ištarus „sena meilė“ ir „neturtinga“. 

Jos užuojauta padrąsino Dobiną. 

— "Tai šauniausias vaikinas visame pulke, — kalbėjo jis. — Narses- 
nio ir gražesnio karininko nerasite visoje kariuomenėje. Ir kokia žavi 
žmona! Kaip ji jums patiktų! Kaip ji jums patiks, kai su ja susipažinsite, 
panele Osborn! 

Jaunoji dama pamanė, kad atėjo lemiama akimirka ir kad Dobi- 
nas, kuris vis labiau nervinosi, — jo veidas trūkčiojo, jis trypė savo 
didelėmis kojomis, čia užsisegdavo, čia atsisegdavo švarką ir t. t.,— 
panelė Osborn, sakau, pamanė, kad Viljamas, kai tik truputį įsidrą- 
sins, visiškai išlies savo širdį, 1r ruošėsi godžiai klausytis. O kai 
laikrodis, ant kurio aukuro gulėjo Ifigenija, po pasiruošiamųjų 
konvulsijų pradėjo mušti dvyliktą, panelei Osborn pasirodė, kad vien 
mušimas užtruks ligi pirmos valandos — taip ilgai jis skambėjo nekan- 
traujančiai senmergei. 

— Bet aš atėjau čia kalbėti ne apie vedybas... tai yra ne 
apie tas vedybas... tai yra... ne, aš noriu pasakyti... mieloji 
panele Osborn, aš noriu kalbėti apie mūsų brangųjį draugą 
Džordžą, — tarė Dobinas. 

— Apie Džordžą? — pasakė ji tokiu nusivylusiu balsu, kad Mari- 

ja ir panelė Virt už durų susijuokė, ir net tas užkietėjęs nenaudėlis 
Dobinas pajuto norą šyptelėti. 

Mat jis truputį nuvokė apie reikalą, nes Džordžas dažnai drau- 
giškai jį paerzindavo, sakydamas: „Po perkūnais, Vili, kodėl neimi 
Džeinės? Ji mielai tekėtų už tavęs, jei tik paprašytum. Kertu la- 
žybų penkis prieš du, kad tekėtų!“ 

— Taip, apie Džordžą, — toliau kalbėjo Dobinas.— Juodu truputį 
susiginčijo su ponu Osbornu. O aš jį taip gerbiu ir myliu... juk 
žinote, kad mudu esame kaip broliai... ir aš tikiu... meldžiuos, 
kad tasai ginčas baigtųsi geruoju. Mes turime žygiuoti į užsienį, 
panele Osborn. Kasdien gali ateiti įsakymas. Kas žino, kas gali nutik- 
ti Žygio metu! Nesijaudinkit, brangioji panele Osborn! Tėvas ir sūnus 
turėtų bent persiskirti kaip draugai. 

— Nebuvo jokio ginčo, kapitone Dobinai, išskyrus įprastą mažą 
nesutarimą su tėčiu, — pasakė Džeinė.— Mes kasdien laukiame Džor- 
džo sugrįžtant. Tėtis jam tik gera norėjo. Jam tereikia sugrįžti, ir 
esu tikra, kad viskas gerai susiklostytų. O brangioji Roda, kuri iš 
čia išvyko tokia liūdna ir užpykusi, tikriausiai jam atleis. Moteris 
per daug greitai atleidžia, kapitone. 

— Toks angelas kaip jus, žinoma, atleistų, — žiauriai gudrau- 
damas tarė ponas Dobinas.— Ir joks vyras negali sau atleisti įskau- 
dinęs moterį. Ką jūs jaustumėte, jei vyras būtų jums neištikimas? 

— Aš žūčiau... iššokčiau pro langą... nusinuodyčiau... Nu- 
mirčiau iš sielvarto. Žinau. taip būtų! sušuko panelė Osborn, kuri 
išgyveno vieną ar dvi meilės istorijas ir vis dėlto nė nepagalvojo apie 
savižudybę. 

— O yra ir daugiau,— kalbėjo Dobinas, — tokių pat ištikimų ir 
Jautriaširdžių kaip ir jūs. Aš nekalbu apie Vest Indijos įpė- 
dinę, panele Osborn, bet apie vargšę mergaitę, kurią "Džordžas kita- 
dos mylėjo ir kuriai nuo pat kūdikystės buvo įteigta negalvoti apie 
nieką kitą. Mačiau ją kenčiančią neturtą, bet. "nesiskundžiančią, pa- 
laužta širdimi, bet nepriekaištaujančią. Aš kalbu 'apie panelę Sedli. 
Mieloji panele Osborn, argi gali jūsų kilni širdis rūstauti dėl to, kad 
jūsų brolis jai ištikimas? Argi jo paties sąžinė galėtų jam kada 
atleisti, jeigu jis ją paliktų? Būkite jos draugė... ji visad jus 
mylėjo... Ir... ir aš atėjau čia, Džordžo pavestas, pasakyti jums, 
kad jis laiko savo susižadėjimą su ja visų švenčiausia pareiga 
žemėje, taip pat maldauti, kad nors jūs jį palaikytumėte. 

Kai ponas Dobinas smarkiai susijaudindavo, po kelių neryžtingų 

žodžių galėdavo kalbėti visiškai sklandžiai, ir buvo akivaizdu, kad 
šiuo atveju jo iškalbingumas padarė įspūdį damai, į kurią jis 
kreipėsi. 

— Žinote,— tarė ji, — visa tai. . . labai netikėta. . . labai skaudu. .. 
labai keista. .. ką pasakys tėtis? Kad Džordžas atsisakytų tokių nuos- 
tabių vedybų, kokios jam buvo pasiūlytos... Bet, šiaip ar taip, jis 
rado labai narsų užtarėją — jus, kapitone Dobinai. Tik iš to nieko ne- 
išeis, — pasakė ji, šiek tiek patylėjusi.— Labai užjaučiu panelę Sedli, 
tikrai. .. iš visos širdies, galite neabejoti. Mums tokios vedybos nie- 
kada nebuvo prie širdies, bet mes visad būdavome jai malonūs, kai 
ji apsilankydavo, labai malonūs. Bet tėtis niekada nesutiks, aš žinau. 
Ir gerai išauklėta mergina, suprantate. . . blaiviai mąstanti, turėtų. . . 
Džordžas privalo jos išsižadėti, mielas kapitone Dobinai, tikrai 
privalo. 

— Nejau vyras turi pamesti mylimą moterį kaip tik tada, kai ją 
ištinka nelaimė? — tarė Dobinas, ištiesdamas ranką.— Mieloji panele 
Osborn! Argi tai šitokį dalyką jūs man patariate? Mano miela, 
būkite jai draugiška. Jis negali jos atsižadėti. Jis neturi jos atsižadėti. 
Pagalvokite, ar jus koks nors vyras pamestų, jeigu taptumėt netur- 
tinga? 

Šis miklus klausimas gerokai sugraudino panelės Džeinės Osborn 
širdį. 

— Nežinau, kapitone, ar mes, vargšės mergaitės, turime tikėti tuo, 
ką jūs, vyrai, sakote, — atsakė ji.— Švelni moters širdis verčia ją per 
daug lengvai patikėti. Bijau, kad jūs esate žiaurūs, žiaurūs apga- 
vikai. 

Čia Dobinas aiškiai pajuto, kaip spūstelėjo ranka, kurią jam padavė 
panelė Osborn. Jis paleido ją kiek išsigandęs. 

— Apgavikai!-— tarė jis. — Ne, miela panele Osborn, ne visi vyrai 
tokie. Jūsų brolis ne toks. Džordžas mylėjo Ameliją Sedli nuo 
pat vaikystės, jokie turtai nepriverstų jo vesti kitos. Argi jis turi jos iš- 
sižadėti? Ar jūs patartumėt jam taip pasielgti? 

Ką galėjo atsakyti į tokį klausimą panelė Džeinė, ypač turėdama 
galvoje savo tikslus? Ji neturėjo ko atsakyti, todėl išsisukinėdama 
tarė: 

— Na, jeigu jūs ne apgavikas, tai vis tiktai esate labai romantiškas. 

Kapitonas Dobinas praleido šią pastabą pro ausis. 

Pagaliau dar po kelių taiklių užuominų nusprendęs, kad panelė 

Osborn esanti jau pakankamai paruošta sužinoti visą naujieną, jis 
jai pašnibždėjo: 

— Džordžas negali atsižadėti Amelijos... Džordžas ją vedė. 

Ir tada jis papasakojo visas mums jau žinomas vedybų aplink- 
ybes. Kaip vargšė mergaitė tikrai būtų mirusi, jei jos mylimasis nebūtų 
tesėjęs žodžio; kaip senasis Sedlis atsisakė pritarti toms vedyboms, 
kaip buvo gautas bažnyčios leidimas, kaip Džozas Sedlis atvyko iš 
Čeltenemo išleisti jaunosios, kaip jaunavedžiai Džozo ketvertu pakin- 
kyta karieta išvyko į Braitoną praleisti medaus mėnesio; ir kaip 
Džordžas tikisi, kad jo brangiosios, mielosios sesutės sutaikys jį su tėvu, 
o taip tikriausiai ir pasielgs tokios mylinčios ir švelnios moterys 
kaip buvo gautas bažnyčios leidimas, kaip Džozas Sedlis atvyko iš 
pasimatyti (ji mielai sutiko) ir teisingai numanydamas, kad jo atga- 
bentoji naujiena per penkias minutes pasieks kitas dvi damas, Dobi- 
nas atsisveikino. 

Vos tik jis spėjo išeiti, panelė Marija ir panelė Virt veržte 
įsiveržė pas panelę Osborn, ir pastaroji atskleidė joms visą nuosta- 
biąją paslaptį. Teisybę sakant, nė viena iš seserų per daug nerūs- 
tavo. Slaptos vedybos turi kažką tokio, dėl ko reta moteris gali rimtai 
supykti. Ir Amelija jų akyse veikiau pakilo dėl to, kaip drąsiai sutiko 
tokiu būdu susituokti. Joms benagrinėjant šią istoriją, beplepant ir 
bespėliojant, ką pasakys tėtušis, lyg kerštingo perkūno trenksmas pa- 
sigirdo smarkus beldimasis į duris,— nuo kurio suokalbininkės 
krūptelėjo. „Turbūt tėtušis“,— pamanė jos. Bet ne jo ten būta. Tai 
buvo tik ponas Frederikas Bulokas, kuris, kaip buvo susitarta, at- 
vyko nuvesti merginų į gėlių parodą. 

Galima neabejoti, kad neilgai trukus šis džentelmenas sužinojo 
paslaptį. Bet kai jis ją išgirdo, jo veidą nuplieskė nuostaba, visai 
nepanaši į sentimentalią užuojautą, atsispindėjusią Osborno seserų 
veiduose. Ponas Bulokas buvo aukštuomenės žmogus ir jaunesnysis 
turtingos firmos dalininkas. Jis žinojo, kas yra pinigas ir kokia 
jo vertė. Žavaus lūkesčio virpesys sužvilgo jo akutėse ir privertė 
nusišypsoti savo Marijai, pagalvojus, kad dėl šitos pono Džordžo 
kvailystės jos kaina pakilo galbūt trisdešimčia tūkstančių svarų, paly- 
ginti su tuo, kiek anksčiau jis tikėjosi gauti kraičio. 

— Pošimts, Džeine! — tarė jis ir šiek tiek susidomėjęs pažvelgė net 
į vyresniąją seserį. — Ilsas graušis nagus, jūsų atsisakęs. Juk jūs dabar 
verta kokių penkiasdešimties tūkstančių svarų! 

Iki šios valandėlės seserys visai negalvojo apie piniginius rei- 

kalus, bet Fredas Bulokas per priešpietinę ekskursiją visą laiką 
geraširdiškai juokavo ir grakščiai šaipėsi iš jų ta tema. Taigi kai 
merginos, rytmečio pramogai pasibaigus, važiavo namo pietauti, abie- 
jų vertė buvo didžiai pakilusi jų pačių akyse. Ir tegu mano ger- 
biamas skaitytojas nesipiktina šitokia savimeile ir nelaiko jos nenatūra- 
lia. Kaip tik šiandien rytą šio pasakojimo autorius važiavo diližanu 
iš Ričmondo. Sėdėdamas viršuje ir laukdamas, kol bus pakinkyti 
arkliai, jis pastebėjo tris mažas mergytes, žaidžiančias ant kelio 
baloje, purvinas, draugiškai nusiteikusias ir laimingas. Prie šių trijų 
netrukus pribėgo dar viena mažytė. „Poli,— pranešė ji, — tavo sesutė 
gavo pensą“ . Sulig tuo žodžiu mergytės kaip mat išbrido iš balos ir nu- 
bėgo meilintis Pegi. O diližanui nuvažiuojant, pamačiau, kaip Pegi, 
vaikučių būrio lydima, labai išdidžiai nužygiavo prie artimiausio 
saldumynų pardavėjos kiosko. 

KURIAME PONAS OSBORNAS NUSIIMA NUO 
LENTYNOS ŠEIMOS BIBLIJĄ 


Šitaip paruošęs seseris, Dobinas nuskubėjo į Sitį vykdyti antros ir 
nepalyginti sunkesnės prisiimtojo uždavinio dalies. Mintis, kad teks 
susitikti akis į akį su seniu Osbornu, kėlė jam gerokai nerimo, ir 
kapitonas ne kartą pagalvojo, ar ne verčiau būtų palikti damoms 
atskleisti tą paslaptį, kurią, kaip jis numanė, jos neilgai galės išlai- 
kyti. Bet jis buvo prižadėjęs pranešti Džordžui, kaip sutiks šią Žinią 
vyresnysis Osbornas. Todėl nuėjęs į Sitį, į savo tėvo kontorą 
Temzės gatvėje, jis nusiuntė iš ten laiškutį ponui Osbornui, prašy- 
damas pasikalbėti su juo pusvalandį jo sūnaus Džordžo reikalais. 
Dobino pasiuntinys grįžo iš pono Osborno biuro ir pranešė, kad 
pastarasis siunčiąs linkėjimus ir kad jam būsią labai malonu tuojau pat 
pasimatyti su kapitonu. Taigi Dobinas nedelsdamas ir išvyko susitikti 
su juo. 

Kapitonas, ruošdamasis išpažinti paslaptį, dėl kurios pats iš dalies 
buvo kaltas, ir numatydamas, koks nemalonus bei audringas gali būti 
jo laukiąs pasikalbėjimas, įžengė į pono Osborno kontorą labai 
paniuręs ir netvirta eisena. Kai žengė per pirmąjį kambarį, kur 

sėdėjo ponas Čoperis, tasai pareigūnas taip šelmiškai jį pasveikino prie 
savo stalo, kad vargšas Dobinas dar labiau sumišo. Ponas Čo- 
peris mirktelėjo jam, linktelėjo ir plunksna parodė į šeimininko duris, 
sakydamas su erzinamu linksmumu: „Šefas puikiai nusiteikęs“. 

Osbornas taip pat atsistojo, draugiškai paspaudė jam ranką ir 
tarė: „Kaip gyvuojate, mano mielas?“ taip nuoširdžiai, jog vargšas 
Džordžo pasiuntinys pasijuto dar kaltesnis. Jo ranka buvo tarytum 
negyva senojo džentelmeno rankoje. Dobinas juto, kad daugmaž per jį 
visa tai atsitiko. Juk jis grąžino Džordžą Amelijai; jis rėmė, skatino 
ir beveik įvykdė tas sutuoktuves, apie kurias dabar atėjo pranešti 
Džordžo tėvui. O šis priėmė jį draugiškai šypsodamasis, tapšnoja 
per petį ir sako: „Dobinai, mano mielas“. Pasiuntiniui tikrai buvo rim- 
to pagrindo panarinti galvą. 

Osbornas buvo visiškai įsitikinęs, jog Dobinas atėjo pranešti, kad 
sūnus pasiduoda. Kaip tik tuo metu, kai pasirodė Dobino pasiun- 
tinys, ponas Čoperis kalbėjosi su savo viršininku apie jo konfliktą su 
sūnumi. Abu buvo tos nuomonės, kad Džordžas praneša apie savo 
kapituliaciją. Abu jau kelias dienas to laukė, ir ponas Osbornas 
prasitarė klerkui: „Viešpatie, Čopai, kokias vestuves iškelsime!“ Ir 
senasis džentelmenas spragtelėjo didžiuliais pirštais, sužvangino viso- 
mis ginėjomis ir šilingais, kuriuos nešiojosi milžiniškose kišenėse, ir 
triumfuodamas pažvelgė į pavaldinį. 

Vis taip pat Žžvangindamas pinigais abiejose kišenėse, ponas 
Osbornas reikšmingai ir linksmai žiūrėjo į Dobiną, kuris sėdėjo 
priešais jį sumišęs ir tylus. „Tai stuobrys, ir dar karys, kapito- 
nas,— pamanė Osbornas.— Stebiuosi, kaip Džordžas neišmokė jo 
geresnių manierų!“ 

Pagaliau, sukaupęs visą drąsą, Dobinas pradėjo: 

— Pone, turiu pranešti labai rimtų naujienų. Šį rytą buvau 
gvardijos kavalerijos štabe, ir nėra abejonės, kad mūsų pulkas gaus 
įsakymą vykti į užsienį ir jau šią savaitę turės išplaukti į Belgiją. 
O juk jūs žinote, pone, kad mes negrįšime namo be grumtynių, 
kurios daugeliui mūsų gali būti pražūtingos. 

Osbornas surimtėjo. 

— Aš neabejoju, kad mano sū... tai yra jūsų pulkas, pone, 
atliks savo pareigą. 


— Prancūzai labai stiprūs, pone,— kalbėjo Dobinas.— Praeis 
nemažai laiko, kol rusai ir austrai atves savo kariuomenes. Mums 

teks atlaikyti pirmąjį mūšį, pone, ir neabejokite, Bonis pasirūpins, 
kad jis būtų karštas! 

— Kur jūs sukate, Dobinai? — paklausė jo pašnekovas, susirū- 
pinęs ir susiraukęs.— Manau, kad nė vienas britas nepabūgs nė vieno 
pr... prancūzo, a? 

— Aš tenoriu pasakyti, kad prieš mums išvykstant ir atsižvelgiant 
į didelį ir neabejotiną pavojų, kuris gresia kiekvienam iš mūsų... 
jei tarp jūsų ir Džordžo esama kokių nesutarimų... būtų geriau, 
pone, kad... kad jūs paspaustumėt vienas kitam ranką, ar ne? 
Jeigu jam kas atsitiktų, manau, niekada sau nedovanotumėte, kad 
persiskyrėte nesusitaikę. 

Tai sakydamas vargšas Viljamas Dobinas paraudo kaip vėžys: jis 
pasijuto ir suvokė esąs išdavikas. Jeigu ne jis, gal šito nesutarimo nie- 
kuomet nebūtų buvę. Kodėl Džordžo vestuvės nebuvo atidėtos? Kam 
reikėjo jas taip skubinti? Dobinas numanė, kad Džordžas būtų atsi- 
skyręs nuo Amelijos tikriausiai be jokių sielos kančių. Amelija taip pat 
gal būtų atsipeikėjusi nuo smūgio. Tai jo, Dobino patarimu, įvyko tos 
sutuoktuvės, ir jis kaltas dėl visų galimų padarinių. Ir kodėl taip įvyko? 
Todėl, kad jis mylėjo ją taip karštai, jog negalėjo kęsti, matydamas 
nelaimingą. O gal todėl, kad jam pačiam nežinios kančios buvo 
tokios nepakeliamos, jog jis džiaugėsi, galėdamas jas išsyk baigti, — 
kaip mes kad skubame palaidoti mirusįjį arba, gresiant išsiskyrimui su 
tais, kuriuos mylime, negalime nurimti, kol išsiskiriame. 

— Jūs geras vaikinas, Viljamai,— švelnesniu balsu tarė ponas 
Osbornas, — ir mudu su Džordžu neturėtume persiskirti susipykę, tai 
tiesa! Paklausykite. Aš jam esu padaręs tiek, kiek joks kitas tėvas nėra 
padaręs. Jis gaudavo iš manęs tris kartus daugiau pinigų, negu, už- 
tikrinu, jūsų tėvas kada nors yra jums davęs. Bet aš tuo nesigiriu. 
Kiek vargau dėl jo, kiek dirbau ir kaip eikvojau savo gabumus 
bei energiją, aš nepasakosiu. Paklauskite Čoperį. Paklauskite jį patį. 
Paklauskite visą Londono miestą. Aš jam siūliau tokias vedybas, 
kuriomis galėtų didžiuotis kiekvienas krašto aristokratas. . . Vienintelis 
dalykas gyvenime, kurio aš kada nors prašiau... ir jis atsisako. 
Argi ne mano teisybė? Argi aš kaltas dėl kivirčo? Ko gi aš trokštu, 
jei ne jo laimės, dėl kurios aš kaip katorgininkas plūkiuosi nuo pat 
jo gimimo? Niekas negali pasakyti, kad aš nors kuo savanaudis. 
Tegu jis sugrįžta. Aš sakau — štai mano ranka! Sakau: užmiršta ir 
atleista. O apie vedybas šiuo metu negali būti ir kalbos. Tegu jis 
susitaiko su panele Svorts, o tuokiasi vėliau, kai grįš pulkininkas; nes 

jis bus pulkininku, v... griebtų, tikrai bus, jei tik pinigai gali ką 
padėti. Aš džiaugiuos, kad jūs jį perkalbėjote. Žinau, kad tai jūs 
padarėte, Dobinai. Jūs ir anksčiau esate jį išgelbėjęs iš daugelio 
bėdų! Tegu sugrįžta! Aš nebūsiu griežtas. Ateikite šiandien pas 
mus pietų į Raselo aikštę — ateikite abu! Tie patys namai, ta pati 
valanda. Gausit elnienos sprandinę, bet jokių klausimų. 

Šis pagyrimas ir pasitikėjimas verte pervėrė Dobinui širdį. Nuo 
tokios kalbos jis jautėsi vis kaltesnis. 

— Pone,— tarė jis, — bijau, kad apsirinkate. Ir iš tikrųjų apsirin- 
kate. Džordžas yra per daug taurus vyras, kad vestų dėl pinigų. 
Jei jūs grasintumėte už neklusnumą atimti iš jo įpėdinystės teises, 
jis tik būtų priverstas pasipriešinti. 

— Nagi, žmogau, jūsų manymu, tai grasinimas, kad aš jam 
siūlau aštuonis ar dešimt tūkstančių per metus? — tarė ponas Osbor- 
nas vis taip pat šelmiškai ir linksmai.— Po šimts, jei panelė Svorts 
tekėtų už manęs, aš visomis keturiomis imčiau ją. Manęs per daug 
nejaudina rusvoka oda. 

Ir gudriai šyptelėjęs senasis džentelmenas šiurkščiai nusikvatojo. 

— Jūs užmirštate, pone, ankstesnius kapitono Osborno įsiparei- 
gojimus, — labai rimtai tarė pasiuntinys. 

— Kokius įsipareigojimus? Ką jūs, po galais, sau manote? Negi 
norite pasakyti, — šaukė ponas Osbornas, vis labiau niršdamas ir 
apstulbęs nuo minties, kuri jam staiga toptelėjo,— negi norite pasa- 
kyti, kad jis yra toks pr. . . kvailys ir vis dar tūpčioja apie to subankru- 
tavusio seno sukčiaus dukterį? Negi atėjote pranešti man, kad jis 
nori ją vesti? Vesti ją — to betrūko! Kad mano sūnus ir įpėdinis 
vestų elgetos dukterį iš padugnių! Tegu eina po v. .., jeigu tai padarys. 
Lai nusiperka šluotą ir šluoja gatves. Puikiai prisimenu, kaip ji visa- 
da sukosi apie jį ir meilinosi jam. Ir neabejoju, kad ją kurstė tas 
senas sukčius, jos tėvas. 

— Ponas Sedlis kadaise buvo labai geras jūsų draugas,— įsi- 
terpė Dobinas, beveik patenkintas, kad ir pats pradeda pykti.— Buvo 
laikai, kada nevadinote jo niekšu ir sukčium. Tos sutuoktuvės — 
jūsų sumanymas! Džordžas neturėjo teisės žaisti jos meile. . . 

— Žaisti jos meilę? — sustugo Osbornas.— Žaisti! Kad aš pras- 
megčiau! Juk tai tie patys žodžiai, kuriuos ištarė mano ponaitis, kai 
užpraeitą ketvirtadienį rietė nosį ir kalbėjo apie britų kariuomenę su 
savo tikru tėvu. Ką, tai jūs jį primokėte, taip? Sveikinu, kapitone! Tai 
jūs norite įkurdinti elgetas mano šeimoje? Dėkui jums už tai, kapitone. 

Vesti šiltą — iš tiesų! Cha cha! Ir kam gi ją vesti? Dedu galvą — 
ji ir taip bematant nurūks paskui jį. 

—" Pone,— sušuko Dobinas, pašokdamas ir neslėpdamas savo 
pykčio, — aš niekam neleisiu įžeidinėti tos damos savo akivaizdoje, 
o jums tai tikrai! 

— Ak, šit kaip! Norite iškviesti mane į dvikovą? Palaukit, aš 
paskambinsiu, kad pristatytų pistoletus! Ponaitis Džordžas atsiuntė 
jus čia, kad įžeidinėtumėte jo tėvą, ar ne? — rėkė Osbornas, tampyda- 
mas skambučio virvelę. 

— Pone Osbornai,— drebančiu balsu tarė Dobinas,— tai jūs 
įžeidinėjate geriausią būtybę pasaulyje! Verčiau pagailėtumėt jos, 
nes ji — jūsų sūnaus žmona! 

Tai taręs Dobinas išėjo, nes nieko daugiau nebegalėjo pasakyti. 
Osbornas susmuko kėdėje, palydėdamas jį paklaikusiu žvilgsniu. 
Išgirdęs skambutį, įėjo klerkas. Ir dar nespėjo kapitonas palikti kiemo, 
kur buvo Osborno kontora, kai. paskui jį išpuolė vienplaukis ponas 
Čoperis, vyriausiasis klerkas. 

— Dėl Dievo, kas atsitiko? — sušuko ponas Čoperis, stverdamas 
kapitonui už skverno.— Šeimininkui priepuolis. Ką padarė ponas 
Džordžas? 

— Prieš penkias dienas jis vėdė panelę Sedli, — atsakė Dobinas.— 
Aš buvau jo pabroliu, pone Čoperi, o jūs turite būti jam draugas. 

Senasis klerkas papurtė galvą. 

— Blogai, jei tokios jūsų naujienos, kapitone. Šeimininkas nie- 
kados jam neatleis. 

Dobinas paprašė Čoperį, kad praneštų jam apie tolesnius įvykius 
į viešbutį, kur buvo apsistojęs, o pats paniuręs nužingsniavo į vakarinę 
miesto dalį, didžiai susirūpinęs praeitimi ir ateitimi. 

Kai Raselo aikštės namų gyventojai susirinko tą vakarą pietų, 
jie rado šeimos galvą sėdint įprastoje vietoje, tačiau jo veidas buvo 
toks apsiblausęs ir rūstus, kad namiškiai, gerai žinodami tą išraišką, 
nedrįso prasižioti. Damos ir ponas Bulokas, pietaująs su jomis, su- 
prato, jog žinia jau pasiekė poną Osborną. Jo niūrūs žvilgsniai taip 
paveikė poną Buloką, kad jis elgėsi tyliai ir ramiai, tik buvo nepapras- 
tai meilus panelei Marijai, šalia kurios sėdėjo, ir jos seseriai, sėdinčiai 
garbingiausioje vietoje — stalo gale. 

Taigi panelė Virt sėdėjo viena savo pusėje, nes tarp jos ir panelės 
Džeinės Osborn buvo palikta tuščia kėdė. Tai buvo Džordžo vieta, 
kai jis pietaudavo namuose, nes jam, kaip sakėme, stalas visada būdavo 

padengtas, laukiant, kada sugrįš sūnus palaidūnas. Per pietus niekas 
nedrumstė tylos, išskyrus besišypsančio pono Frederiko šnibždesį ir 
sidabrinių bei porcelianinių indų skimbčiojimą. Tarnai be garso 
vaikščiojo aplinkui, atlikinėdami savo pareigas. Deglų nešėjai per 
laidotuves — ir tie atrodytų ne tokie niūrūs, kokie buvo pono Osborno 
namiškiai. Elnienos sprandinę, kurios valgyti buvo pakviestas Dobinas, 
senasis džentelmenas supjaustė visiškai tylėdamas, tačiau jo paties 
dalį tarnai nunešė beveik nepaliestą, nors gėrė jis daug ir ekonomas 
uoliai pripildavo jam taurę. 

Pagaliau, pietums baigiantis, jo akys, spoksojusios iš eilės į 
kiekvieną, valandėlę įsmigo į Džordžui padėtuosius indus. Jis tučtuo- 
jau parodė į juos kaire ranka. Dukterys žvelgė į tėvą ir nesuprato ar 
nenorėjo suprasti to ženklo; tarnai taip pat nesusivokė iš karto. 

— Nuneškite tuos indus, — pagaliau tarė jis, nusikeikęs pakilo, 
atstūmė kėdę ir nuėjo į savo kambarį. 

Už valgomojo, kaip įprasta, buvo kambarys, kuris šiuose na- 
muose buvo vadinamas kabinetu; tai buvo šeimininko šventovė. Čia 
pasitraukdavo ponas Osbornas sekmadienio rytais, kai nebūdavo 
linkęs eiti į bažnyčią, čia praleisdavo rytmečius tamsiai raudoname 
odiniame krėsle, skaitydamas laikraštį. Čia stūksojo pora knygų 
spintų stiklinėmis durimis, jos buvo pilnos tuo metu įprastų veikalų 
paauksuotais viršeliais, kaip antai: „Metraštis“, „,„Džentelmeno žur- 
nalas“, „Blero pamokslai“, „,„Hiumas ir Smoletas“. Metų metus jis 
niekada nepaimdavo iš lentynų nė vieno tomo, ir nė vienas šeimos 
narys nieku gyvu nebūtų išdrįsęs jų paliesti, išskyrus tuos retus sekma- 
dienio vakarus, kai nebūdavo kviestinių pietų. Tada būdavo ištraukia- 
mos iš kampo, kur jos stovėjo greta „Perų knygos“, didžioji skaisčiai 
raudona Biblija bei maldaknygė, ir, varpeliu sukvietus tarnus į 
svetainę prie valgomojo, Osbornas garsiai, šaižiu iškilmingu balsu 
skaitydavo šeimai vakzrines maldas. Nė vienas namiškis, ar tai būtų 
jo vaikas, ar tarnas, niekada neįžengdavo į tą kambarį be tam tikro 
siaubo. Čia ponas Osbornas tikrindavo šeimininkės sąskaitas ar 
peržiūrėdavo vyno rūsio inventoriaus knygą, kurią jam pateikdavo 
ekonomas. Iš čia jis galėjo stebėti arklidės duris už švaraus žvyruoto 
kiemo. Į arklides taip >21 buvo ivestas skambutis. Į šitą kiemą vežikas 


išeidavo iš savo būs:> | : ei me muju suo!z. ir Osbornas jį plūsdavo 
pro savo kabineto larė3. < :* 1 šita kambarį įžengda- 
vo panelė Virt atsiimti 5 v4- " — pinigų smulkioms 

berniūkštis, daug sykių gavo lupti tame kambaryje. Tada jo motina 
nutirpusi kiūtodavo laiptuose, klausydamasi vytinio kirčių. Berniukas 
niekada neverkdavo periamas, o jam išėjus vargšė moteris slapčia jį 
glamonėdavo, bučiuodavo ir brukdavo jam pinigų, norėdama paguosti. 

Viršum židinio kabojo šeimos portretas, atkeltas čia iš valgo- 
mojo poniai Osborn mirus: Džordžas sėdi ant ponio, vyresnioji 
sesuo duoda jam gėlių puokštę, o jaunesniąją laiko už rankos 
motina. Visi raudonais skruostais, didelėmis raudonomis lūpomis 
kvailai šypsosi kits kitam, kaip kad visada būna šeimos portre- 
tuose. Motina dabar gulėjo po žeme, jau seniai užmiršta; seserys 
ir brolis turėjo šimtus savų reikalų ir dar tebegyvendami vienoje 
šeimoje jau buvo visai svetimi. Po keliasdešimt metų, kai visi as- 
menys portrete pasens, kokia karčia satyra padvelks šie manieringi 
vaikiški šeimos portretai — visas tas jausmų farsas, melagingos šyp- 
senos ir toks sąmoningas bei savimi patenkintas nekaltumas! Val- 
gomajame garbingiausią vietą, atituštintą nuo vieno šeimos portreto, 
užėmė paties Osborno paradinis portretas, kur buvo atvaizduota ir 
jo didžioji sidabrinė rašalinė bei krėslas. 

Tad į šitą kabinetą ir įlindo senis Osbornas, o būrelis, kurį 
jis paliko, lengviau atsiduso. Kai tarnai išėjo, visi ėmė gyvai, bet 
pašnibždomis kalbėtis, o po valandėlės tyliai užlipo į viršų; Bulokas 
palydėjo damas, atsargiai žengdamas girgždančiais batais. Jam ne- 
užteko drąsos sėdėti vienam ir gerti vyną taip arti rūstaus senojo 
džentelmeno, esančio čia pat, savo kabinete. 

Tik visai sutemus, ekonomas, nesulaukęs jokio įsakymo, išdrįso 
pasibelsti į pono Osborno duris ir atnešti jam žvakių bei arbatos. 
Šeimininkas sėdėjo savo krėsle ir dėjosi skaitąs laikraštį, o kai 
tarnas, pastatęs šalia jo žvakes ir arbatą, išėjo, ponas Osbornas 
atsikėlė ir užrakino duris. Šį kartą nebebuvo jokių abejonių: visi 
namiškiai suprato, kad artėja kažkokia baisi katastrofa, kuri, atrodo, 
nieko gera nežada ponaičiui Džordžui. 

Dideliame žvilgančiame raudonmedžio rašomajame stale ponas 
Osbornas turėjo stalčių, specialiai skirtą sūnaus reikalams bei raš- 
tams. Jame laikė visus su Džordžu susijusius dokumentus nuo pat jo 
vaikystės: čia buvo premijuoti jo rašomųjų darbų ir piešimo sąsiu- 
viniai, prirašyti Džordžo ir mokytojo ranka; čia buvo pirmieji di- 
delėmis apskritomis raidėmis parašyti jo laiškai, kuriais sveikino 
tėvelį bei mamytę ir prašė atsiųsti pyragaičių. Juose ne kartą buvo 
paminėtas ir brangusis krikštatėvis Sedlis. Keiksmai išsprūdo iš 

pamėlusių Osborno lūpų ir baisi neapykanta bei apmaudas su- 
gniaužė jam širdį, kai, žiūrinėdamas tuos popierius, jis užtiko tą 
vardą. Visi popieriai buvo suvynioti, sunumeruoti ir surišti raudonu 
kaspinu. Ten buvo: „Mažojo Džordžo — prašo 5 šilingų, 18... 
balandžio 23 d.; atsakyta — balandžio 25 d.“ Arba: „Džordžo — 
Gžl ponio, spalio 13 d.“ ir t. t. Kitame ryšulėlyje buvo: „Daktaro 
S. sąskaitos“, „Dž. siuvėjo sąskaitos ir išlaidos aprangai“, „Dž. 
Osborno jaunesniojo mano vardu išduoti čekiai“ ir t. t., Džordžo 
laiškai iš Vest Indijos, jo įgaliotinio laiškai ir laikraščiai, kuriuose 
buvo jo paskyrimai. Čia štai rimbas, kurį jis turėjo būdamas 
berniukas, ir suvyniotas į popierių medalionas su jo plaukais, kurį 
nešiodavo jo motina. 

Vartydamas šias relikvijas, nelaimingasis žmogus prarymojo dau- 
gelį valandų. Čia buvo visos jo brangiausios svajonės, ambicingiau- 
sios viltys. Kaip jis didžiavosi berniuku! Gražesnio vaiko niekas nebu- 
vo matęs. Visi sakė, kad jis atrodąs kaip tikro aristokrato sūnus. 
Xiu'3? parke viena karališko kraujo princesė pastebėjo jį, pabučiavo 
ir pasiteiravo, koks vardas. Kuris Sičio verteiva galėjo parodyti kitą 
tokį? Ar princu būtų kas labiau rūpinęsis? Jo sūnus turėjo viską, 
ką tik buvo galima gauti už pinigus. Mokyklos baigimo akto dieną 
senasis džentelmenas nuvažiuodavo ketvertu pakinkyta karieta ir su 
naujomis livrėjomis išpuoštais tarnais į mokyklą, kur mokėsi Džor- 
džas, ir pažerdavo naujutėlių šilingų sūnaus mokslo draugams. 
O kai berniukas ruošėsi plaukti į Kanadą, jis, nuvykęs su Džordžu 
į pulko būstinę, iškėlė karininkams tokius pietus, kad juose būtų 
galėjęs dalyvauti ir patsai Jorko hercogas. Ar jis kada nors atsisakė 
apmokėti vekselį, Džordžo pasirašytą? Štai jie, apmokėti be pusės 
žodžio. Ne kiekvienas generolas galėjo jodinėti tokiais žirgais, kokius 
turėjo Džordžas. Jis matė Džordžą kaip gyvą, sūnus iškilo jam prieš 
akis šimtais atvejų: po pietų, kai įžengdavo drąsiai kaip koks lor- 
das ir išgerdavo taurę šalia tėvo, gale stalo; ant ponio Braitone, 
kai peršoko per gyvatvorę ir neatsiliko nuo medžiotojų; tą dieną, kai 
buvo pristatytas princui regentui per rytmetinį priėmimą, kada visuose 
Sent Džeimso rūmuose'?* nebūtum radęs kito tokio šaunaus jaunuo- 
lio! Ir štai, štai kuo viskas baigėsi. Vedė subankrutavusiojo dukterį, 
pasityčiojo iš pareigos ir turto! Koks pažeminimas ir piktumas! Kokios 
graužiančio apmaudo, apviltų siekimų ir paniekintos meilės kančios! 
Kokios įžeistos tuštybės ir net užgauto švelnumo žaizdos! Visa tai turėjo 
iškęsti šis senas pasaulietis. 

Peržiūrėjęs visus popierius, pamąstęs čia apie vieną, čia apie kitą, 
graužiamas karčiausio ir beviltiškiausio skausmo, su kuriuo nelai- 
mingi Žmonės prisimena prabėgusias laimingas dienas, Džordžo tėvas 
išėmė visus, kiek buvo tų dokumentų, iš stalčiaus, kur taip ilgai 
juos laikė, užrakino rašymo reikmenų dėžutėje, surišo ją ir užants- 
paudavo savo antspaudu. Paskiau atidarė knygų spintą ir išsiėmė 
didžiąją raudoną Bibliją, kurią esame minėję: puošnų tomą, retai 
teskaitomą ir visą žvilgantį auksu. Knygos tituliniame puslapyje buvo 
pavaizduotas Abraomas, aukojantis Izaoką. Čia, pagal paprotį, tuš- 
čiame priešlapyje Osbornas stambia klerko rašysena buvo surašęs savo 
vestuvių ir žmonos mirties datas, taip pat vaikų gimimo metus bei 
vardus. Pirmoji buvo Džeinė, paskui Džordžas Sedlis Osbornas, 
pagaliau Marija Frensisė ir kiekvieno vaiko krikšto diena. Paėmęs 
plunksną, jis rūpestingai užbraukė Džordžo vardą, o kai lapas 
visiškai išdžiūvo, padėjo knygą į vietą. Paskui išsiėmė vieną doku- 
mentą iš kito stalčiaus, kur buvo laikomi jo paties popieriai; perskai- 
tęs jį suglamžė ir, uždegęs viena iš atneštųjų žvakių, ilgai žiūrėjo, 
kol visiškai sudegė židinyje. Tai buvo jo testamentas. Jam sudegus, 
jis atsisėdo, parašė laišką ir, pašaukęs varpeliu tarną, liepė nunešti iš 
ryto. Jau ir buvo rytas: kai senis ėjo į viršų gulti, visas namas tvis- 
kėjo nuo saulės, tarp skaisčiai žalių lapų Raselo aikštėje čiulbėjo 
paukščiai. 

Trokšdamas palaikyti visos Osbornų šeimos bei jai pavaldžių žmo- 
nių gerą nuotaiką ir laimėti Džordžui kuo daugiau draugų nelai- 
mės valandą, Viljamas Dobinas, žinodamas, kaip geri pietūs ir geras 
vynas veikia žmogaus sielą, sugrįžęs į viešbutį, tučtuojau parašė labai 
mandagų kvietimą Tomui Čoperiui, eskvairui, prašydamas kitą dieną 
papietauti su juo pas „Slotersą“. Laiškelį ponas Čoperis gavo prieš 
išeidamas ir tuojau pai aisakė, kad „reiškia didelę pagarbą, ir 
būsią garbė bei malonumas pasitarnauti kapitonui Dobinui“. Parė- 
jęs tą vakarą į Somerstauną, vyriausiasis klerkas kvietimą ir atsakymo 
juodraštį parodė poniai Čoper ir dukroms. Kai šeima susėdo gerti 
arbatos, visi labai pakiliai pasikalbėjo apie kilmingus karininkus ir 
Vestendo aristokratiją. Kai mergaitės nuėjo gulti, ponas ir ponia 
Čoperiai apsvarstė keistus įvykius, kurie dėjosi šeimininko šeimo- 
je. Dar niekada klerkas nebuvo matęs savo viršininko tokio susi- 
jaudinusio. Įėjęs pas poną Osborną, kapitonui Dobinui išvykus, 
Čoperis rado šefą pajuodusiu veidu ir mažne be sąmonės. Čoperis 
buvo tikras, kad ponas Osbornas ir jaunasis kapitonas kažko baisiai 

susivaidiję. Čoperiui buvo pavesta susumuoti viską, kas buvo išmokėta 
kapitonui Osbornui per praėjusius trejus metus. „Iš tikrųjų jis yra 
gavęs gražią krūvą pinigų“, — pareiškė vyriausiasis klerkas ir dar 
labiau ėmė gerbti senąjį ir jaunąjį poną, kad jie taip lengvai 
žarsto ginėjas. Ginčas, matyti, bus kilęs dėl panelės Sedli. Ponia 
Čoper dievagojosi ir tikino labai užjaučianti vargšę panelę, prara- 
dusią tokį gražų jaunikaitį kaip kapitonas. O patsai Čoperis ne per 
daug tegerbė panelę Sedli, dukterį nevykėlio spekulianto, mokėjusio 
tokius menkus dividendus. Osborno firmą jis vertino labiau už visas 
kitas Londone ir tikėjosi bei troško, kad kapitonas Džordžas vestų 
kokio didiko dukterį. Klerkas tą naktį miegojo daug ramiau už 
savo viršininką. O po pusryčių (kuriuos jis sukirto labai skaniai, 
nors kukli jo gyvenimo taurė buvo pasaldinta tik smulkiu cukru- 
mi), pamylavęs vaikus, išėjo į darbą, užsivilkęs geriausią išeiginę 
eilutę ir marškinius su klostyta apykakle, pažadėjęs besižavinčiai 
jo išvaizda žmonai tą vakarą per daug neprisiragauti kapitono Do- 
bino portveino. 

Kai ponas Osbornas įprastą valandą atvyko į Sitį, jo paval- 
diniams, kurie dėl visai suprantamų priežasčių buvo įpratę stebėti jo 
išraišką, krito į akis mirtinai išbalęs, suvargęs veidas. Dvyliktą valandą 
atvyko specialiai iškviestas ponas Higsas (iš Higso ir Blaterviko 
advokatų firmos Bedford Rou gatvėje), kurį tuojau nuvedė į 
viršininko kabinetą; ten juodu užsidarę išbuvo daugiau nei valandą. 
Apie pirmą valandą ponas Čoperis gavo raštelį, kurį su pridėtu 
laišku ponui Osbornui atnešė kapitono Dobino pasiuntinys. Laišką 
klerkas padavė, įėjęs į kabinetą. Netrukus Čoperis ir Berčas, antra- 
sis klerkas, buvo pakviesti paliudyti dokumento. „Aš parašiau naują 
testamentą“, — pareiškė ponas Osbornas, ir minėtieji džentelmenai jį 
pasirašė. Visa tai buvo padaryta be jokių kalbų. 

Įeidamas į kontorą, ponas Higsas atrodė labai rimtas ir labai 
griežtai pažvelgė Čoperiui į veidą, bet nieko nepaaiškino. Visi 
pastebėjo, kad ponas Osbornas visą tą dieną elgėsi itin ramiai ir 
švelniai, stebindamas tuos, kurie iš niūrios šefo laikysenos pranašavo 
audrą. Tą dieną jis nieko neišplūdo ir nė karto nenusikeikė. Anksti 
išėjo iš kontoros, o prieš išeidamas dar kartą pasikvietė vyriau- 
siąjį klerką ir, davęs jam bendrų nurodymų, paklausė nenoromis 
ir lyg puse lūpų: gal jis žinąs, ar kapitonas Dobinas esąs mies- 
te? 

Čoperis atsakė manąs, jog taip. O iš tikrųjų abu tatai puikiai 
žinojo. 


243 XXIV skyrius 


Osbornas paėmė laišką, adresuotą tam karininkui, ir padavęs 
klerkui paprašė tučtuojau atiduoti pačiam Dobinui. 

— O dabar, Čoperi,— tarė jis, imdamas skrybėlę ir keistai 
pažvelgdamas į pastarąjį, — mano širdis rami. 

Kai tik laikrodis išmušė antrą (be abejo, jųdviejų buvo su- 
tarta), pasirodė Frederikas Bulokas, su kuriuo ponas Osbornas išėjo 
į miestą. 


N pulkui, kuriame ponai Dobinas ir Osbornas turėjo savo kuo- 
pas, vadovavo senukas generolas, pirmąjį karo žygį atlikęs Kvebeke, 
vadovaujant Volfui. Dabar jis buvo per senas ir per silpnas, kad 
galėtų vadovauti, bet vis dar šiek tiek domėjosi pulku, kurio nomi- 
nalus viršininkas buvo, ir kviesdavo prie savo stalo kai kuriuos 
jaunus karininkus: šitoks vaišingumas, man atrodo, dabar jo kolegoms 
nebūdingas. Šis senas generolas ypač mėgo kapitoną Dobiną. Dobi- 
nas buvo gerai susipažinęs su savo profesijos literatūra ir galėjo kalbė- 
tis apie didįjį Frederiką, imperatorienę Mariją Terezą ir jų karus 
beveik taip pat išmaningai, kaip ir pats generolas, kuriam buvo nei 
šilta, nei šalta dėl dabarties pergalių ir kurio širdis linko į karo 
vadus, gyvenusius prieš penkiasdešimt metų. Jis pasikvietė Dobiną 
pusryčių tą rytą, kai ponas Osbornas pakeitė testamentą, o Čoperis 
užsivilko geriausius marškinius su klostyta apykakle, ir painformavo 
jaunąjį favoritą — keliom dienom anksčiau — apie tai, ko visi tikėjosi: 
apie įsakymą žygiuoti į Belgiją. Įsakymas pasiruošti žygiui būsiąs 
po dienos kitos pasiųstas pulkui iš raitelių gvardijos štabo, o kadangi 
transporto priemonių apstu, jie atsidursią kelyje dar prieš savaitės 
pabaigą. Pulkui stovint Četeme, atvyko naujokų, ir senasis generolas 
tikėjosi, kad pulkas, padėjęs sumušti Montkalmą Kanadoje ir su- 
triuškinti poną Vašingtoną Long Ailende, pasirodys vertas savo is- 
torinės garbės ir ne vienas kautynes regėjusiuose Nyderlandų lau- 
kuose. 

— Ir taip, mielas drauge, jei turite kokių affairela*,— tarė 
generolas, drebančia sena baltutėle ranka paimdamas žiupsnelį uos- 
tomojo tabako, o paskui rodydamas į robe de chambre* vietą, kur 
vis dar silpnai plakė jo širdis, — jei turite paguosti kokią Filidę'“" ar 
atsisveikinti su tėčiu ir mama, ar parašyti testamentą. patarčiau 
nedelsiant šito 1mtis! 


*Intrigėlę (pranc.). 
**Chalato (pranc.). 

Po to generolas ištiesė jaunajam bičiuliui paspausti pirštą ir 
geraširdiškai linktelėjo išpudruota su kasele galva. O kai Dobinas 
išėjo, atsisėdo rašyti poulet* (generolas ypač didžiavosi savo pran- 
cūzų kalbos mokėjimu) mademaiselle Amenaidai iš Jo Didenybės 
teatro. 

Išgirdęs šią naujieną, Dobinas susirūpino ir prisiminė mūsų bičiu- 
lius Braitone, o paskui susigėdo, kad visuomet pirmiausia pagalvoja 
apie Ameliją (pirmiau negu apie ką nors kitą, apie tėvą ir motiną, apie 
seseris ir pareigas; galvodavo apie ją budėdamas ir miegodamas, 
ištisą dieną). Sugrįžęs į viešbutį, jis pasiuntė laiškelį ponui Osbornui, 
pranešdamas jam išgirstąją naujieną, kuri, kaip jis tikėjosi, galėsianti 
sutaikyti senąjį džentelmeną su Džordžu. 

Šis raštelis, perduotas to paties pasiuntinio, kuris atnešė kvietimą 
Čoperiui ir praėjusią dieną, įvarė nemaža baimės garbingajam 
klerkui. Jis buvo adresuotas jam, ir atplėšdamas jį Čoperis drebėjo, 
kad nebūtų atidėti pietūs, kurių jis laukė. Jam nepaprastai palengvė- 
jo, kai patyrė, kad laiškeliu buvo vien primenama apie kvietimą 
(„Aš lauksiu jūsų pusę šešių“, — rašė kapitonas Dobinas). Čoperis 
labai rūpinosi savo darbdavio šeima, bet gue voulez-vous?** — 
iškilmingi pietūs jam labiau rūpėjo negu bet kurio kito mirtingojo 
reikalai. 

Dobinui buvo leista perduoti generolo pranešimą visiems pulko 
karininkams, kuriuos sutiks bastydamasis po miestą. Todėl jis papa- 
sakojo jaunesniajam leitenantui Šeriui, su kuriuo susitiko pas įgalioti- 
nį ir kuris — tokia karinga buvo jo nuotaika — tučtuojau nudūmė pas 
karinės aprangos tiekėją nusipirkti naujo kardo. Čia tasai vaiki- 
nas, — kad ir būdamas tik septyniolikos metų ir apie šešiasdešimt 
penkių colių ūgio, iš prigimties rachitiškas ir gerokai paliegęs dėl per 
ankstyvo brendžio vartojimo, bet neabejotinai drąsus, tikras liūta- 
širdis, — ėmė visaip mėginti, lankstyti ir taikytis ginklą, norėdamas pa- 
sirinkti tokį, kuris, jo nuomone, būtų pražūtingas prancuzams. 
Šaukdamas: „Ho ho!“ ir nepaprastai energingai trepsėdamas mažutė- 
mis kojomis, jis du ar tris kartus dūrė kardu kapitonui Dobinui, 
kuris juokdamasis atrėmė smūgį bambukine lazdele. 

Ponas Šerys, kaip galima spręsti iš ūgio ir lieknumo, buvo iš 
„lengvųjų Bobų“. Šaukščius, priešingai, buvo aukštas jaunuolis 
ir priklausė grenadierių kuopai (kapitono Dobino); jis pasimatavo 


* Meilės laiškutį (pranc.). 
**Ko jūs norite? (Pranc.). 

naują meškos kailio kepurę, kurią užsidėjęs įgavo ne pagal metus žiau- 
rią išvaizdą. Paskui abu vaikinai nudrožė pas „Slotersą“ ir, užsisakę 
puikius pietus, atsisėdo rašyti laiškų namo mieliesiems, susirūpi- 
nusiems tėveliams — laiškų, kupinų meilės ir nuoširdumo, drąsos ir 
rašybos klaidų. Ak! Daug širdžių tuo metu neramiai plakė Anglijoje ir 
daugelyje šeimos židinių tekėjo graudžios motinų ašaros, ir maldos 
plaukė iš jų lūpų! 

Pamatęs Šerį, kuriantį laišką prie vieno stalo „Sloterso“ kavi- 
nėje, ir ašaras, varvančias jam nuo nosies ant popieriaus lapo 
(vargšelis galvojo apie mamytę ir apie tai, kad galbūt daugiau jos 
nebematys), Dobinas, žadėjęs parašyti laišką Džordžui Osbornui, susi- 
graudino ir užrakino savo rašomąją dėžutę. „Kam rašyti?— tarė 
jis.— Tebūnie ji laiminga šią naktį. Rytoj anksti aplankysiu tėvus ir 
paskui pats nuvyksiu į Braitoną“. 

Tad jis priėjo, uždėjo savo stambią ranką Šeriui ant peties 
ir padrąsino jaunąjį didvyrį, pasakydamas, kad jeigu nebegersiąs 
brendžio, būsiąs toks pat geras kareivis, koks visada buvęs taurus ir 
geros širdies vaikinas. Jam tai pasakius, Šerio akys nušvito džiaugs- 
mu, nes Dobinas, kaip geriausias karininkas ir išmaningiausias 
vyras, buvo labai gerbiamas pulke. 

— Dėkui jums, Dobinai,— atsakė jis, trindamasis krumpliais 
akis, — aš kaip tik... kaip tik rašiau jai, kad nebegersiu! Ak pone, 
ji man tokia pasiutusiai gera! 

Ašarų siurbliai vėl ėmė veikti, ir aš nesu tikras, kad minkšta- 
širdžio kapitono akys taip pat nepradėjo mirksėti. 

Abu leitenantai, kapitonas ir Čoperis pietavo drauge viename 
kambarėlyje. Čoperis atnešė laišką iš pono Osborno, kuriame jis 
keliais žodžiais perdavė linkėjimus kapitonui Dobinui ir prašė perduoti 
paketą kapitonui Džordžui Osbornui. Čoperis daugiau nieko nežinąs. 
Tiesa, jis nupasakojo pono Osborno išvaizdą, kaip jis pasimatė su 
advokatu, nusistebėjo, kad šefas nieko tą dieną neišplūdo, ir, vynui 
pradėjus keliauti ratu, ėmė visaip svarstyti ir spėlioti. Bet tie jo 
samprotavimai su kiekviena vyno taure darėsi vis miglotesni ir paga- 
liau tapo visiškai nesuprantami. Vėlai vakare kapitonas Dobinas įso- 
dino svečią į samdytą karietą žagsintį ir prisiekinėjantį, kad bū- 
siąs. .. ik! .. amžinai, amžinai. .. ik! .. ik! .. kapitono draugas. 

Mes jau sakėme, kad kapitonas Dobinas, atsisveikindamas su pa- 
nele Osborn, paprašė ją leisti apsilankyti dar kartą, ir senmergė 
tikrai laukė jo kitą dieną keletą valandų. Ir labai gali būti, kad jei 

tuo metu jis būtų atėjęs ir uždavęs jai klausimą, į kurį ji buvo pasiren- 
gusi atsakyti, Džeinė būtų pareiškusi esanti brolio draugė ir Džordžas 
gal būtų buvęs sutaikytas su užsirūstinusiu tėvu. Bet kad ir kaip ji lau- 
kė, kapitonas nepasirodė. Jis turėjo sutvarkyti savo paties reikalus, 
aplankyti ir paguosti tėvus, anksti rytą sėsti į „Žaibo“ karietą, kad 
galėtų nukakti pas savo bičiulius į Braitoną. Dieną panelė Osborn 
nugirdo, kaip tėvas įsakė niekuomet neįsileisti pro duris to nenaudėlio 
kapitono, kišančio nosį ne į savo reikalus, ir staiga sužlugo visos 
viltys, kurias ji galėjo puoselėti širdyje. Atėjo ponas Frederikas Bu- 
lokas ir buvo itin meilus Marijai ir malonus sielvarto prislėgtam 
senajam džentelmenui. Mat nors ponas Osbornas tvirtino, kad jau 
būsiąs ramus, tačiau priemonės, kurių jis ėmėsi ramybei pasiekti, 
tuo tarpu, atrodo, dar nebuvo sėkmingos, o pastarųjų dviejų dienų 
įvykiai jį aiškiai sukrėtė. 

KURIAME VISI PAGRINDINIAI VEIKĖJAI 
NUSPRENDZIA PALIKTI BRAITONĄ 


Dobinas, nuvestas pas damas į „Laivo“ viešbutį, apsimetė esąs 
linksmas ir nerūpestingas. Tai rodė, kad šis jaunas karininkas 
kiekvieną gyvenimo dieną darėsi vis didesnis veidmainis. Jis mėgi- 
no nuslėpti savo paties jausmus, nes pirmą kartą pamatė ponią 
Džordž Osborn naujojoje padėtyje, be to, bijojo įspūdžio, kurį tikriau- 
siai padarys Amelijai jo atgabenta liūdna žinia. 

— Mano nuomone, Džordžai, — tarė jis, — nepraeis nė trys sa- 
vaitės, ir prancūzų imperatorius užpuls mus su savo raiteliais bei 
pėstininkais ir taip pašokdins hercogą, kad karas Pusiasalyje atrodys 
tik kaip vaikų žaidimas. Bet, žinai, to nereikia sakyti poniai Osborn. 
Pagaliau mums gali ir visiškai netekti kautis, o mūsų uždavinys 
Belgijoje gali pavirsti tik karine okupacija. Daugelis taip mano, o 
Briuselyje pilna aukštuomenės ir elegantiškų damų. 

Tad ir buvo susitarta britų armijos uždavinius Belgijoje pa- 
vaizduoti Amelijai šitaip nekaltai. 

Taip susimokius, veidmainis Dobinas visiškai linksmai pasveikino 
ponią Džordž Osborn, mėgino pasakyti jai, kaip jaunavedei, vieną kitą 

komplimentą (reikia pripažinti, kad tie komplimentai buvo papras- 
tai gremėzdiški ir strigte strigo jam gerklėje), paskiau ėmė kalbėti 
apie Braitoną, apie jūros orą, vietines pramogas, kelio gražumą ir 
apie „Žaibo“ karietos bei arklių privalumus; visa tai jis papasakojo 
taip, jog Amelija ničnieko nesuprato, bet Rebekai, kuri stebėjo ka- 
pitoną, kaip kad stebėdavo kiekvieną, su kuo tik susidurdavo, buvo 
labai linksma. 


Reikia pastebėti, jog Amelija buvo nelabai kokios nuomonės 
apie savo vyro draugą kapitoną Dobiną. Jis buvo truputį šveplas, 
labai blankus ir negražus, netašytas ir itin nerangus. Ji mėgo Jį 
vien dėl to, kad jis buvo prisirišęs prie jos vyro (žinoma, tai buvo 
ne toks jau didelis nuopelnas), ir manė, jog Džordžas nepaprastai 
kilnus ir geras, jei draugauja su juo. Džordžas dažnai mėgdžiodavo 
Amelijai Dobino šveplumą ir keistą elgseną, nors, reikia pripažinti, 
visada labai girdavo gerąsias savo draugo savybes. Trumpalaikio 
triumfo dienomis, dar gerai nepažindama dorojo Viljamo, Amelija 
menkai jį tevertino, o jis gerai žinojo jos nuomonę apie save ir 
labai nuolankiai su ja sutiko. Atėjo laikas, kada geriau jį pažino ir 
savo nuomonę pakeitė, bet tai kol kas dar buvo toli. 

O Rebeka, kapitonui Dobinui neišbuvus jos draugijoje nė dviejų 
valandų, jau puikiausiai atspėjo jo paslaptį. Ji nemėgo Dobino ir slapta 
bijojo. O ir jis pats nebuvo per daug palankus jai. Jis buvo toks 
taurus, kad nei jos gudrybės, nei meilinimasis nė kiek jo neveikė, ins- 
tinktyviai ja bjaurėjosi, kadangi Rebeka nebuvo tiek pranašesnė už 
kitas savo lyties atstoves, kad jai būtų svetimas pavydas: ji dar 
labiau neapkentė Dobino dėl to, kad jis dievina Ameliją. Tačiau ji 
elgėsi su juo labai pagarbiai ir draugiškai. Osbornų draugas! Jos 
brangiausių geradarių draugas! Ji prisiekinėjo visada nuoširdžiai jį 
mylėsianti. Ji puikiai prisimenanti, koks jis buvęs aną vakarą Voks- 
hole,— kaip ji šelmiškai pasijuokė Amelijai iš jo, kai abi damos nuė- 
jo persirengti pietums. Rodonas Krolis beveik jokio dėmesio nekreipė 
į Dobiną ir žiūrėjo į jį kaip į geraširdį vėplą ir netašytą pirklio 
sūnelį. Džozas jį oriai globojo. 

Kai Džordžas su Dobinu liko vieni du pastarojo kambaryje, kur 
Džordžas atsekė paskui jį, Dobinas išsitraukė iš rašomosios dėželės 
laišką, kurį ponas Osbornas buvo prašęs perduoti sūnui. 


— Čia ne tėvo rašysena, — sunerimęs tarė Džordžas. 
Taip ir buvo. Rašė pono Osborno advokatas: 

Bedford Rou, 1815 m. gegužės 7 d. 


PONE, pranešu jums, pavestas pono Osborno, kad jis nemano 
keisti nutarimo, kurį yra jums anksčiau pareiškęs, ir kad dėl san- 
tuokos, kurią jūs malonėjote sudaryti, jis nuo šiol nebelaiko jūsų 
savo šeimos nariu. Šis nutarimas galutinis ir nepakeičiamas. 

Nors jūsų išlaikymui išleisti pinigai, kai buvote nepilnametis, ir 
jūsų pastaraisiais metais pono Osborno vardu taip gausiai išrašyti 
vekseliai toli prašoka sumą, kuriai jums duoda teisę jūsų dalis 
(sudaranti trečdalį jūsų motinos, velionės ponios Osborn, turto, 
atitekusio jai mirus jums, panelėms Džeinei Osborn ir Marijai Fren- 
sisei Osborn), tačiau ponas Osbornas pavedė jums pranešti, kad atsisa- 
ko bet kokių pretenzijų į jūsų turtą (2 000 svarų sterlingų, duodan- 
čių 4 nuošimčius metinės rentos, arba trečdalį palikimo) ir kad tą 
sumą jums arba jūsų įgaliotiniams pagal jūsų pakvitavimą išmokės 

nuolankus jūsų tarnas 
S. HIGSAS 


P. S. Ponas Osbornas pageidauja, kad jums praneščiau, jog jis 
visam laikui atsisako priimti iš jūsų bet kokius pranešimus, laiškus 
ar žinias kokiu nors klausimu. 


— Na, ir puikiai sutvarkei reikalą!— tarė įsiutęs Džordžas, įtū- 
jam tėvo laišką. — Likau elgeta, po v... ir vis per tą savo prakeiktą 
sentimentalumą! Kodėl mes negalėjome palaukti? Per karą mane galė- 
jo pasiekti kulka — ir dabar dar gali, bet ką laimės Emi, jei liks 
elgetos našlė? Tai vis tavo darbas. Nenurimai, kol neapvesdinai 
ir nesužlugdei manęs. Ką gi, po velnių, man veikti su dviem tūks- 
tančiais svarų? Tų pinigų neužteks nė dvejiems metams! Per tą laiką, 
kol esu čia, kortomis ir biliardu jau pralošiau Kroliui šimtą keturias- 
dešimt svarų. Iš tikrųjų puikus iš /avęs reikalų tvarkytojas. 

— Negalima neigti, kad padėtis sunki, — atsakė Dobinas, kai sut- 
rikęs perskaitė laišką. — Ir, kaip tu sakai, iš dalies aš kaltas. Bet yra 
žmonių, kurie mielai su tavim pasikeistų, — pridūrė jis karčiai šypso- 
damasis.— Kaip manai, kiek pulko kapitonų turi pradžiai du tūkstan- 
čius svarų? Tau reikės pagyventi iš algos, kol tėvas atlyš, o jei mirsi, pa- 
liksi žmonai šimtą svarų pajamų per metus. 

— Negi manai, kad mano įpročių žmogus gali gyventi iš savo 

algos ir šimto svarų per metus?— labai įtūžęs sušuko Džordžas.— 
Tu tikras kvailys, jei taip kalbi, Dobinai! Kaip galiu, po šimts, 
išlaikyti savo padėtį visuomenėje su tokia pasigailėtina išmalda! 
Aš negaliu pakeisti savo įpročių! Aš turiu gyventi patogiai! Ne 
avižų koše augintas, kaip Makverteris, ir ne bulvėmis, kaip senasis 
O'Daudas. Gal manai, kad mano žmona skalbs kareiviams baltinius 
arba važiuos su gurguole paskui pulką? 

— Na gerai gerai, — vis dar geraširdiškai kalbėjo Dobinas.— 
Mes rasime jai geresnių kelionės priemonių! Bet, Džordžai, mie- 
lasis, pabandyk susivaldyti ir prisimink, kad dabar esi tik nuo sosto 
nuverstas princas, ir pabūk ramiai, kol siaučia audra. Ji truks 
neilgai. Tegu tik tavo vardą pamini Gazette, ir dedu galvą, kad 
tėvas atsileis! 

— Pamini Gazette!— atsakė Džordžas.— O kuriame skyriuje? 
Tikriausiai žuvusiųjų bei sužeistųjų sąraše, ir dar pačioje pradžioje? 

— Niekai! Paraudosime, kai būsime sužeisti, — pastebėjo Dobi- 
nas.— O jei kas ir atsitiktų — žinok, Džordžai, aš šį tą turiu, o vesti 
neketinu, tad neužmiršiu krikštasūnio savo testamente, — pridūrė jis ir 
nusišypsojo. 

Tuo ir baigėsi ginčas, kaip ir anksčiau kad pasibaigdavo dešim- 
tys panašių Osborno pokalbių su draugu. Džordžas pareiškė, jog ne- 
galima ilgai pykti ant Dobino, ir kilniai jam atleido, nors pats be jokio 
pagrindo jį užgauliojo. 

— Klausyk, Beki,— sušuko iš persirengimo kambario Rodonas 
Krolis žmonai, kuri puošėsi pietums savo kambaryje. 

— Ką?— atsiliepė skardus Beki balsas. 

Ji žvelgė sau per petį į veidrodį. Buvo užsivilkusi naujau- 
sios mados dailiausią baltą suknelę, kokią tik galima įsivaizduoti, ir 
su nuogais pečiais, mažyčiais karoliais ir šviesiai mėlynu diržu 
atrodė tikras jaunos nekaltybės ir mergautinės laimės paveikslas. 

— Kaip manai, ką veiks ponia Osborn, kai Osbornas iškeliaus 
su pulku?— tarė Krolis, įėjęs į kambarį ir dviem milžiniškais šepe- 
čiais atlikdamas duetą ant savo galvos; iš po garbanų jis metė 
susižavėjimo kupiną žvilgsnį į dailiąją žmonelę. 

— Manau, kad ji išverks akis, — atsakė Beki.— Vien tik apie tai 
užsiminus, ji jau bent pustuzinį kartų žliumbė mano akivaizdoje. 

— O tau, man atrodo, tas visai nerūpi? — pastebėjo Rodonas, 
truputį pyktelėjęs dėl žmonos nejautrumo. 

— Ak tu nenaudėli! Argi nežinai, kad aš neketinu keliauti 

su tavim?— atkirto Beki.— Be to, tu visai kas kita. Tu vyksti 
kaip generolo Tafto adjutantas. Mes nepriklausome fronto dali- 
niams, — pasakė ponia Kroli, taip gražiai iškeldama galvą, kad susi- 
žavėjęs vyras pasilenkė ir pabučiavo ją. 

—— Rodonai, brangusis. .. kaip tu manai... ar ne geriau būtų, 
Jei gautum tuos... pinigus iš Kupidono, kol jis dar neišvyko, — 
kalbėjo Beki, segdamasi puošnų kaspiną. 

Kupidonu ji vadino Džordžą Osborną. Jau dešimtis kartų meili- 
kaudama gyrė jo gražią išvaizdą. Ji meiliai žvilgčiodavo į Džordžą 
vakarais, lošiant ekartė, kai pastarasis, prieš eidamas gulti, pusvalan- 
džiui užbėgdavo į Rodono butą. 

Ji ne kartą vadino Osborną baisiu, pasileidusiu nenaudėliu 
ir grasino pasakysianti Emi apie jo nedorus darbus bei blogus pra- 
muštgalviškus įpročius. Ponia Kroli paduodavo ir uždegdavo jam ci- 
garą. Ji žinojo, kaip veikia šis manevras, nes buvo jį išbandžiusi 
anksčiau su Rodonu Kroliu. Džordžui ji atrodė linksma, žvali, šelmiš- 
ka, distinguėe*, žavi. Per pasivažinėjimus ir pietus Beki, žinoma, 
visiškai nustelbdavo vargšę Emi, kuri kiūtodavo tyli ir baikšti, ponia 
Kroli gyvai plepėdavo su jos vyru, o kapitonas Krolis (taip pat ir 
Džozas, prisidėjęs prie jaunavedžių) tylėdamas rydavo valgį. 

Emi širdis pradėjo nujausti, kad iš draugės visko galima tikėtis. 
Rebekos sąmojis, gyvumas ir gabumai slėgė ją ir kėlė liūdną nerimą. 
Tik savaitė, kaip jie vedę, o štai jau Džordžą kankina ennui**, jisai 
trokšta kitokios draugijos. Ji drebėjo dėl ateities. „Kokia aš būsiu jam 
draugė, — galvojo ji, — tokiam protingam ir šauniam, aš — tokia kukli 
ir kvailutė? Kaip tauriai jis pasielgė, vesdamas mane, atsižadėdamas 
visko ir nusižemindamas! Man reikėjo atsisakyti jo, tik negalėjau pasi- 
ryžti. Man reikėjo pasilikti namie ir prižiūrėti vargšą tėvelį!“ Ir 
dabar pirmą kartą jai dingtelėjo mintis, kad ji apleido savo tėvus (iš 
tikrųjų šis vargšelės neramios sąžinės priekaištas nebuvo be pagrindo), 
ir ji nuraudo iš gėdos. „Ak, aš buvau labai bloga ir savanaudė,— 
galvojo ji, — savanaudė, nes užmiršau jų kančias... savanaudė, nes 
priverčiau Džordžą mane vesti. Aš žinau, kad nesu jo verta... 
Žinau, kad jis būtų laimingas be manęs. .. vis dėlto. .. juk mėginau, 
mėginau jo atsižadėti!“ 

Skaudu, kai, nesuėjus nė septynioms dienoms po vestuvių, tokios 
mintys ir prisipažinimai įsiskverbia į jaunamartės sielą. Bet taip buvo; 

*Elegantiška (pranc.). 

** Nuobodulys (pranc.). 

ir tą vakarą, prieš atvykstant Dobinui,— žavų, mėnesiena spindintį 
gegužės vakarą, tokį šiltą ir kvapnų, kad visi langai buvo plačiai 
atverti į balkoną, nuo kurio Džordžas ir ponia Kroli gėrėjosi ramiu 
vandenynu, tyvuliuojančiu ir žvilgančiu prieš juos, tuo tarpu Rodonas 
su Džozu viduje lošė triktraką,— tą vakarą Amelija viena kiūtojo 
dideliame fotelyje, ir ją, stebinčią tas dvi grupeles, apniko nusivy- 
limas ir sąžinės graužimas, liūdni bičiuliai šitai švelniai vienišai sielai. 
Vos savaitė praslinko, o štai jau prie ko prieita! Ateitis, jei tik ji 
būtų jon pažvelgusi, teikė niūrų vaizdą. Bet Emi buvo per daug 
baikšti, jei taip galima pasakyti, kad ten pažvelgtų ir leistųsi viena į to- 
kią plačią jūrą, nemokėdama irtis, be vadovo ir globėjo. Aš žinau, 
kad panelė Smit yra apie ją prastos nuomonės. Bet ar daug moterų, 
mano miela, pasižymi tokiu tvirtu būdu kaip jūs? 

— Dievuli, kokia puiki naktis ir koks skaistus mėnulis!-— tarė 
Džordžas, papsėdamas cigarą ir leisdamas dūmus į dangų. 

— Kaip žavingai kvepia cigarai atvirame ore! Aš juos dievinu. 
Kas galėtų pamanyti, kad mėnulis yra už dviejų šimtų trisdešimt tūks- 
tančių aštuonių šimtų keturiasdešimt septynių ntylių nuo mūsų?— 
šypsodamasi pridūrė Beki, gėrėdamasi šita planeta. — Argi aš ne galvo- 
ta, kad šitai atsimenu? Cha, viso to mes išmokome panelės Pinker- 
ton mokykloje. Kokia rami jūra ir koks vaiskus oras. Žinokit, aš 
beveik matau Prancūzijos krantus! 

Ir jos spindinčios žalios akys sviedė tokį žvilgsnį į naktį, tarsi 
iš tiesų butų galėjusios perskrosti tamsą. 

— Ar žinote, ką vieną gražų rytą ketinu padaryti? — tarė ji.— 
Mano galva, aš puikiai plaukioju, ir štai kurią nors dieną, kai mano 
tetos Kroli kompanionė, žinote, ta senė Brigs, juk atsimenat, tokia 
kumpanosė su ilgais peisais?— kai Brigs nueis maudytis, aš panersiu 
po jos kabina ir vandeny pareikalausiu susitaikymo. Ar ne gudrus pla- 
nas? 

Džordžas pratrūko kvatotis, įsivaizdavęs šį susitikimą vandenyje. 

— Ko ten triukšmaujate? — sušuko Rodonas, purtydamas stikli- 
naitę su kauliukais. 

Amelija nei iš šio, nei iš to pradėjo isteriškai kūkčioti ir išėjo į 
savo kambarį, kad galėtų viena išsiverkti. 

Šiame skyriuje mūsų pasakojimui lemta, atrodo, labai netvarkingai 
čia grįžti atgal, čia užbėgti už akių. Priėję rytdieną, tučtuojau turė- 
sime progos grįžti į vakardieną, kad skaitytojas viską žinotų. Tą patį 
galime pamatyti Jos Didenybės priėmimuose, kai pasiuntinių ir aukš- 

tųjų pareigūnų karietos nurieda nuo priebučio, o kapitono Džonso 
damoms tenka laukti savo vienkinkio. Taip būna ir valstybės iždo 
sekretoriaus laukiamajame: koks pustuzinis prašytojų kantriai laukia, 
ko! iš eilės bus pakviesti, staiga įeina Airijos atstovas ar koks kitas 
žymus asmuo ir tučtuojau per visų čia esančiųjų galvas įžengia į 
pono sekretoriaus pavaduotojo kabinetą. Lygiai taip ir romanistas 
yra priverstas būti ne tik teisingas, bet ir šališkas. Nors negalima 
kai iškyla stambieji įvykiai. Ir, žinoma, tokia aplinkybė kaip toji, 
kuri paskatino Dobiną atvykti į Braitoną — būtent įsakymas gvardijai 
ir pėstininkų daliniams vykti į Belgiją ir sąjungininkų žygis į tą 
kraštą, jo malonybei hercogui Velingtonui vadovaujant — tokia reikš- 
minga aplinkybė, sakau, turėjo visas teises ir privilegijas prieš visus 
kitus smulkius įvykius, iš kurių daugiausia ir sudaryta ši istorija, ir 
todėl mažutė netvarka yra atleistina. Mes dabar tiek tepralenkėme 
XXII skyrių, jog nuvedėme įvairius mūsų veikėjus į savo kambarius 
persirengti pietums, kurie Dobino atvykimo dieną buvo įprastu laiku. 

Džordžas buvo per daug humaniškas arba pernelyg atsidėjęs rišosi 
kaklaraištį, todėl negalėjo iš karto pranešti Amelijai tos žinios, kurią jo 
draugas atgabeno iš Londono. Vis dėlto jis įėjo pas ją laikydamas 
advokato laišką; jo veidas buvo toks iškilmingas ir rimtas, jog 
žmona, visada budriai laukusi baisios nelaimės, pamanė, kad atsitiko 
visų blogiausia, ir pribėgusi maldavo brangiausiąjį Džordžą viską jai 
pasakyti. Jam įsakyta išvykti į užsienį? Kitą savaitę bus mūšis? Ame- 
lija žinojusi, kad taip bus. 

Brangiausias Džordžas neatsakė į klausimus apie išvykimą į užsie- 
nį ir melancholiškai papurtęs galvą prabilo: 

— Ne, Emi, ne savim aš susirūpinęs, o tavim. Gavau blogą 
žinią Iš tėvo. Jis nutraukia su manim bet kokius santykius, išvaro 
mus ir pasmerkia skursti. Aš lengvai galėsiu prie to prisitaikyti, 
bet tu, brangioji, kaip tu tai pakelsi? Štai, paskaityk! 

Ir jis padavė jai laišką. 

Žvelgdama su švelniu nerimu, klausėsi Amelija savo kilnaus he- 
rojaus, dėstančio minėtuosius taurius jausmus, ir, atsisėdusi ant lovos 
krašto, perskaitė laišką, kurį Džordžas jai įteikė, nutaisęs iškilmingą 
kankinio miną. Tačiau skaitant tą dokumentą jos veidas nušvito. Min- 
tis, kad teks kęsti neturtą ir skurdą drauge su mylimu žmogum, 


kaip jau minėjome, geraširdei moteriškei anaiptol nebuvo baisi. 
Tokia perspektyva Amelijai net patiko. Bet ir vėl, kaip visada, ji 

susigėdo, kad džiaugiasi taip ne laiku, ir slėpdama pasitenkinimą 
nuolankiai prabilo: 

— Ak Džordžai, tavo širdis tikriausiai plūsta krauju, kad esi atskir- 
tas nuo tėvelio. 

— Kur neplus!-— atsakė Džordžas kenčiančiu veidu. 

— Bet jis negali ilgai ant tavęs pykti,— toliau kalbėjo ji.— 
Esu tikra, kad niekas negalėtų. Jis turi tau atleisti, brangiausias, 
mieliausias vyre! O, aš niekada sau nedovanosiu, jei jis tau neatleis. 

— Mane kankina, vargšele Emi, ne mano, o tavo nelaimė, — 
tarė Džordžas.— Aš nebijau, jei kiek reikės paskursti, ir manau, 
jog galiu nesididžiuodamas pasakyti, jog sugebu ir pats prasiskinti 
kelią. 

— Žinoma!-— pritarė žmona ir pagalvojo, kad karas pasibaigs ir 
jos vyras tuojau pat taps generolu. 

— "Taip, aš prasiskinsiu kelią ne blogiau už bet ką, — kalbėjo 
Džordžas.— Bet tu, brangi mergyte? Kaip aš pakęsiu, kad tu neturėsi 
tų patogumų ir visuomeninės padėties, kurie priklauso mano žmonai? 
Mano brangiausia mergytė kareivinėse, kareivio žmona žygiuojan- 
čiame pulke, kenčianti visokius nemalonumus ir trūkumus! Štai dėl 
ko aš nelaimingas! 

Emi, visai nurimusi, kad vyras tik dėl šito susirūpinęs, paėmė 
jam už rankos ir šypsodamasi, spinduliuojančiu veidu, ėmė čiulbėti 
mėgstamos dainos „Senieji Vopingo laiptai“ posmelį, kuriame herojė, 
išbarusi savo Tomą už nemeilumą, pažada „lopyti jam kelnes ir 
ruošti grogą“, jei jis bus ištikimas, geras ir jos nepames. 

— Be to,— tarė ji patylėjusi ir atrodė tokia graži ir laiminga, 
kokia tiktai gali būti jauna moteris,— juk du tukstančiai svarų — 
tai didžiulė krūva pinigų, ar ne, Džordžai? 

Džordžas nusijuokė iš jos maivetė*, ir pagaliau jie nuėjo į 
apačią pietauti: Amelija, įsikibusi Džordžui už parankės ir vis 
niūniuodama „Senuosius Vopingo laiptus“, atrodė laimingesnė ir 
linksmesnė negu per kelias pastarąsias dienas. 

Taigi pagaliau prasidėję pietūs, užuot buvę niūrūs, visai netikėtai 
praėjo nepaprastai gyvai ir linksmai. Jaudinimasis dėl artėjančio karo 
žygio išsklaidė Džordžo sieloje tą prislėgtą nuotaiką, kurią sukėlė pa- 
veldėjimo teises atėmęs laiškas. Dobinas vis dar be perstogės plepėjo. 
Jis linksmino draugiją, pasakodamas apie kariuomenės gyvenimą 

Belgijoje, kur nieko daugiau neveikiama, kaip keliama fetes*, 
linksminamasi ir puošiamasi. Paskui, siekdamas konkretaus tikslo, ap- 
sukrusis kapitonas ėmė pasakoti, kaip ponia majonenė O'Daud 
pakavo savo ir majoro drabužius ir kaip geriausius jo antpečius 
įgrūdo į arbatos skardinę, o garsųjį savo pačios geltonąjį turbaną su 
rojaus paukščiu, įvyniotą į rudą popierių, užrakino dėžėje nuo trikam- 
pės majoro skrybėlės. Dobinas spėliojo, kokį įspūdį tas turbanas pada- 
rys prancūzų karaliaus dvare Gente arba didžiuosiuose karininkų 
pokyliuose Briuselyje. 

— Gente! Briuselyje!— sušuko Amelija, staiga išsigąsdama ir 
pašokdama.— Argi pulkui įsakyta žygiuoti? Argi jis jau išžygiuoja? 

Siaubas šmėstelėjo meiliame ką tik besišypsojusiame veide, ir 
jinai nejučiomis prisiglaudė prie Džordžo. 

— Nesibijok, brangioji!'— geraširdiškai tarė jis.— Tai tik dvylikos 
valandų kelionė. Ji tau nepakenks. Ir tu vyksi, Emi! 

— Aš būtinai vyksiu,— atsiliepė Beki.— Aš priklausau štabui. 
Generolas Taftas — didelis mano gerbėjas. Ar ne, Rodonai? 

Rodonas, kaip visada, griausmingai nusikvatojo. Viljamas Dobi- 
nas nuraudo ligi ausų. 

— Ji negali vykti, — tarė jis, — pagalvok apie...— „pavojų“, — 
norėjo pridurti jis. 

Bet argi visomis savo šnekomis per pietus jis nesistengė įrodyti, 
kad nėra jokio pavojaus? Jis labai susigėdo ir nutilo. 

— Aš turiu vykti ir vyksiu!-— karštai sušuko Amelija. 

Džordžas, pritardamas jos pasiryžimui, paglostė jai pasmakrę ir pa- 
klausė visus, ar jie kada nors yra matę tokią žiežulą žmoną, ir 
sutiko ją pasiimti. 

— Mes paprašysime ponią O*Daud globoti tave, — pažadėjo jis. 

Kas galėjo Amelijai rūpėti, jei tik vyras bus greta? Taigi persis- 
kyrimo kartėlis nuslinko. Nors karas ir pavojus artėja, tačiau dar gali 
praeiti keli mėnesiai, kol jie ateis. Šiaip ar taip, būta atokvėpio, ir 
baikščioji Amelija buvo beveik tokia pat laiminga, tarsi karas iš viso 
nebegrėstų. Net Dobinas širdyje tuo buvo patenkintas. Juk proga 
matyti Ameliją buvo didžiausia jo gyvenimo laimė ir viltis, ir jis 
slapta*svarstė, kaip ją saugos ir globos. „,Neleisčiau jai vykti, jei aš 
būčiau ją vedęs“, — pagalvojo jis. Bet Džordžas buvo šeimininkas, ir 
jo draugas manė, kad nedera jam prieštarauti. 

Apkabinusi draugę per juosmenį, Rebeka pagaliau nuvedė ją nuo 
pietų stalo, prie kurio buvo aptarta tiek daug svarbių dalykų, ir 
paliko džentelmenus labai sujudusius, gurkšnojančius vyną ir varinė- 
jančius linksmas šnekas. 

Tą patį vakarą Rodonas gavo iš savo žmonos šeimynišką laiš- 
kelį, ir, nors tučtuojau suglamžė ir žvakės liepsnoje jį sudegino, mums 
pavyko perskaityti jį per Rebekos petį. „Nepaprasta naujiena!-— 
rašė ji.— Ponia Bjut išvažiavo. Pasistenk šį vakarą paimti pinigus iš 
Kupidono, nes rytoj jis greičiausiai paliks Braitoną. Įsidėmėk tai! R.“ 

Ir štai kai draugija ruošėsi pereiti į moterų kambarį gerti kavos, 
Rodonas švelniai palietė Osbornui alkūnę ir prabilo: 

— Klausyk, Osbornai, bičiuli, jei tau nebus nepatogu, gal leisi 
sutrukdyti dėl šito mažmožio? 

Nebuvo labai patogu, vis dėlto Džordžas, išsitraukęs iš piniginės, 
tuojau pat atidavė didelę dalį skolos banknotais, o likusiai sumai 
išrašė čekį savo įgaliotiniams, išmokėtiną per savaitę. 

Sutvarkius šį reikalą, Džordžas, Džozas ir Dobinas, užsirūkę 
cigarus, suruošė karo tarybos posėdį ir nutarė, kad kitą dieną 
reikia visiems atvira Džozo karieta traukti į Londoną. Džozas, man 
rodos, mieliau būtų pasilikęs Braitone, kol tenai tebėra Rodonas 
Krolis, bet Dobinas su Džordžu įveikė jį, pastarasis sutiko nugabenti 
visus į miestą ir liepė pakinkyti ketvertą arklių, kaip ir tiko jo orumui. 
Šituo ketvertu kitą dieną, tuojau po pusryčių, jie iškilmingai ir išvyko. 
Amelija atsikėlė labai anksti ir nepaprastai greit supakavo savo nedide- 
lius lagaminus, tuo tarpu Osbornas gulėjo lovoje apgailestaudamas, 
kad ji neturi tarnaitės, kuri padėtų. O ji tik džiaugėsi, kad gali 
tą darbą pati atlikti. Jos širdyje jau ruseno kažkoks neramus jaus- 
mas Rebekai, ir nors persiskirdamos jos kuo meiliausiai išsibu- 
čiavo, vis dėlto mes žinome, kas yra pavydas, o ponia Amelija, be kitų 
jos lyčiai būdingų dorybių, pasižymėjo ir šita. 


Mes neturime užmiršti. kad, be šitų atvykstančių ir išvykstančių 
veikėjų, Braitone gyveno dar keli seni mūsų draugai, būtent panelė 
Kroli ir ją slauganti palyda. Tačiau nors Rebeka su vyru gyveno vos 
keli žingsniai nuo ligonės buto, senosios ledi durys buvo jiems taip 
pat negailestingai uždarytos kaip ir kitados Londone. Tupinėdama 
apie mošą, ponia Bjut Kroli rūpinosi, kad mylimosios Matildos 
nesujaudintų susitikimas su sūnėnu. Kai senmergė išvykdavo pasivaži- 
nėti, ištikimoji ponia Bjut sėdėdavo šalia jos karietoje. Kai panelė 

Kroli ratuota kėde važiuodavo pakvėpuoti grynu oru, ponia Bjut 
žengdavo vienoje tos transporto priemonės pusėje, o taurioji Brigs 
saugodavo antrąjį sparną. Ir jei jos atsitiktinai susitikdavo Rodoną 
su Žmona, — nors šis kiekvieną kartą nuolankiai nusivoždavo skry- 
bėlę, — panelės Kroli kompanija traukdavo pro šalį taip šaltai ir abe- 
jingai, kad Rodoną pradėjo imti neviltis. 

— Mes lygiai taip pat galėjome pasilikti ir Londone, — sakydavo 
prislėgtas kapitonas Rodonas. 

— Patogus viešbutis Braitone geriau negu skolininkų kalėjimas 
Čenseri Leine,— atsakydavo žmona, kuri buvo linksmesnio būdo.— 
Tik pagalvok apie tuos du pono Mozės, šerifo padėjėjo, adju- 
tantus, kurie ištisą savaitę nenuleido akių nuo mūsų buto. Čionykščiai 
mūsų bičiuliai yra labai buki, tačiau, mielas Rodonai, ponas Džozas su 
kapitonu Kupidonu vis geresnė draugija nei pono Mozės agentai. 

— Aš stebiuosi, kad tie vykdomieji raštai neatsekė čia,— vis 
dar nusiminęs kalbėjo Rodonas. 

— Jei taip ir įvyks, rasime būdą išsisukti, — pareiškė nejbau- 
ginamoji Beki ir paaiškino vyrui, kaip malonu ir naudinga buvo 
susitikti su Džozu ir Osbornu, nes pažintis su jais kaip tik laiku 
truputį papildė Rodono Krolio grynų pinigų atsargą. 

— Jų vargiai užteks viešbučio sąskaitoms apmokėti, — suniurnėjo 
gvardietis. 

— O kam mums jas apmokėti? — atkirto ji, visada turinti paruoštą 
atsakymą. 

Iš Rodono liokajaus, kuris vis dar palaikė šiokius tokius san- 
tykius su panelės Kroli tarnų vyriškąja gimine ir kuriam buvo liepta, 
kai tik susitikdavo, pavaišinti vežiką, mūsų jaunoji porelė puikiai 
sužinodavo apie kiekvieną panelės Kroli žingsnį. Be to, Rebekai 
dingtelėjo laiminga mintis susirgti ir pakviesti tą patį vaistininką, kuris 
slaugė senąją damą. Tad jų žinios, apskritai paėmus, buvo gana 
tikslios. Be to, pati Brigs, nors ir priversta laikytis atšiauriai, širdyje 
nebuvo priešiška Rodonui ir jo žmonai. Iš prigimties ji buvo 
švelnaus ir atlaidaus būdo. Dabar, kai nebeliko pagrindo pavydui, 
ji liovėsi nemėgusi Rebekos, prisiminė gerus pastarosios žodžius ir 
linksmą būdą. Ir iš tikrųjų ji pati ir Ferkin, kambarinė, ir visa 
panelės Kroli šeimyna dejavo prispausti triumfuojančio tirono — 
ponios Bjut. 

Kaip kad dažnai pasitaiko, toji gera, bet valdinga moteris per toli 
nuvažiavo rodydama savo valdžią ir per daug negailestingai naudojosi 

sėkme. Per kelias savaites jai pavyko padaryti ligonę tokią paklusnią, 
kad vargšelė nė nemurmėdama pasidavė brolienės valiai ir net 
nebedrįso dėl savo vergiškos būklės pasiskųsti nei Brigs, nei 
Ferkin. Ponia Bjut be galo tiksliai išmatavo vyno taures, kurias 
panelei Kroli kasdien buvo leidžiama išgerti, ir labai suerzino Ferkin 
ir ekonomą, nes jų žinioje nebeliko nė vieno chereso butelio. Ji 
padalydavo į porcijas pyragaičius, uogienę ir viščiukus, nustatė jų dydį 
ir valgymo tvarką. Vakare, per pietus ir iš ryto atnešdavo šlykš- 
čiausių, daktaro prirašytų gėrimų, ir priversdavo savo pacientę nuryti 
juos taip jaudinančiai klusniai, kad Ferkin pasakė: „Mano vargšelė 
šeimininkė geria vaistus kaip ėriukas!“ Ji nustatė, kada vėžintis ka- 
rieta, kada gabenti ją į lauką ratuota kėde, žodžiu, taip prikankino 
sveikstančią senąją damą, kaip tik gali prikankinti apdairi, rūpestinga, 
dorybinga moteriškė. Jei ligonė nors truputėlį pasipriešindavo ir 
paprašydavo kiek daugiau valgio ar nors lašelį mažiau vaistų, slaugė 
imdavo jai grasinti mirtimi, ir panelė Kroli tučtuojau nusileisdavo. 
„Visai nieko nebėr iš jos, — pastebėjo Ferkin, kalbėdama su Brigs.— 
Per šias tris savaites ji nė karto nepavadino manęs kvaiša!“ Pagaliau 
ponia Bjut nusprendė atleisti minėtą tauriąją kambarinę, dručkį pati- 
kėtinį Baulsą ir pačią Brigs, o prieš parvežant brangiąją ligonę į 
Karalienės Krolį išsikviesti iš pastorato savo dukteris, — bet netikė- 
tas liūdnas įvykis atitraukė ponią Bjut nuo tų malonių pareigų. 
Reverendas Bjutas Krolis, jos vyras, jodamas vieną vakarą namo, 
nukrito nuo arklio ir susilaužė raktikaulį. Prasidėjo karščiavimas, 
pasirodė uždegimo požymių, ir ponia Bjut buvo priversta išvykti iš 
Sasekso į Hempšyrą. Ji pažadėjo grįžti pas savo brangiausią draugę, 
kai tik pasveiks Bjutas, ir išvažiuodama griežčiausiai visiems prisakė, 
kaip jie turį elgtis su šeimininke. Vos tik ji įsėdo į Sautemptono 
karietą, visi panelės Kroli namai ėmė taip džiūgauti, visiems taip 
palengvėjo, kaip dar niekad per daugelį savaičių. Tą pačią dieną pane- 
lė Kroli neišgėrė popietinės vaistų dozės; tą pat pavakarę Baulsas 
atkimšo sau ir Ferkin atskirą butelį chereso; tą patį vakarą panelė 
Kroli ir Brigs sulošė piketo partiją, užuot perskaičiusios kurį nors 
Portiuso pamokslą. Įvyko taip, kaip toje senoje vaikų pasakoje: 
lazda pamiršo išlupti šunį, ir taikus bei laimingas perversmas nukrei- 
pė visus įvykius kita linkme. 

Du ar tris kartus per savaitę, labai anksti rytą, panelė Brigs 
nubėgdavo į maudymosi kabiną ir pliuškendavosi vandenyje su 
flaneline pižama ir ceratine kepuraite. Rebeka, kaip matėme, žinojo 


17. PLB48 


Tuštybės mugė 258 


šitą aplinkybę ir nors nebandė, kaip buvo žadėjusi, šturmuoti 
Brigs tiesiog panerdama po kabina ir užklupdama ją po ta šventa 
pastoge, vis dėlto ponia Rodon ryžosi užpulti Brigs, kai ši grįš iš mau- 
dyklės atsigaivinusi, sustiprėjusi po nardymo ir greičiausiai gerai nusi- 
teikusi. 

Tad kitą rytą, atsikėlusi labai anksti, Beki atsinešė žiūronus į 
svetainę, kuri buvo jūros pusėn, ir nukreipė į maudymosi kabinas 
paplūdimyje. Ji pamatė, kaip atėjo Brigs, įlipo į kabiną ir leidosi į 
jūrą. Beki atsidūrė pajūryje kaip tik tuo metu, kai ieškomoji nimfa 
išlipo iš kabinos ir žengė į pakrantės žvirgždą. Tai buvo gražus 
vaizdas: paplūdimys, besimaudančių moterų veidai, ilga virtinė uolų 
bei pastatų — viskas raudo ir žėrėjo saulės spinduliuose. Rebeka nu- 
taisė švelnią, malonią šypseną ir tą akimirką, kai Brigs išlindo 
iš kabinos, ištiesė jai baltą dailią rankutę. Kas gi beliko daryti 
Brigs, jei ne atsakyti į pasveikinimą? 

— Panelė Ša... ponia Kroli,— pratarė ji. 

Ponia Kroli nutvėrė jos ranką, prispaudė sau prie širdies, susi- 
jaudinusi staiga apkabino Brigs ir karštai pabučiavo. 

— Miela, miela bičiule!— pasakė ji, taip natūraliai reikšdama sa- 
vo jausmus, kad Brigs, žinoma, iš karto pradėjo tirpte tirpti, net 
maudyklės patarnautoja susigraudino. 

Rebeka be didelio vargo pradėjo su Brigs ilgą, patiklų ir malonų 
pokalbį. Viską, kas įvyko nuo to rytmečio, kai Beki staiga paliko 
panelės Kroli namus Park Leine, iki pat šios dienos, kai ponia 
Bjut pagaliau iškeliavo, — viską Brigs nuodugniai išdėstė. Visus pa- 
nelės Kroli ligos požymius ir menkiausias savijautos bei gydymo 
smulkmenas toji patikėtinė pavaizdavo taip pilnai ir tiksliai, kaip 
kad mėgsta moterys. Argi damoms kada įgrysta kalbėtis apie savo ligas 
ir gydytojus? Brigs šia proga pasakojo be galo, o Rebeka nenuilsdama 
klausėsi. Ji džiaugėsi, iš tikro džiaugėsi, kad brangiajai, gerajai 
Brigs, kad ištikimajai, neįkainojamai Ferkin buvo leista pasilikti su 
savo geradare per visą jos ligą. Telaimina ją dangus! Tiesa, ji, Re- 
beka, gal ir ne visiškai įvykdžiusi pareigą panelei Kroli, bet argi 
jos kaltė nebuvusi natūrali ir pateisinama? Argi ji galėjusi neatiduoti 
savo rankos vyrui, kuris pavergė jos širdį? Sentimentalioji Brigs 
teįstengė pakelti akis į dangų ir su užuojauta atsidusti, prisiminusi, 
kad ir ji pati prieš daugelį metų buvo atidavusi širdį, ir sutikti, jog 
Rebeka visai ne tokia jau didelė nusikaltėlė. 

— Argi aš galėsiu kada nors užmiršti tą, kuri buvo tokia 

draugiška visų apleistai, vienišai našlaitei? Ne, nors ji mane ir 
atstūmė, — kalbėjo Rebeka, — aš niekada nesiliausiu jos mylėti ir mie- 
lai paskirčiau visą savo gyvenimą jai tarnauti. Brangioji, nėra kitos 
moters pasaulyje, kurią mylėčiau ir garbinčiau taip kaip panelę 
Kroli, savo geradarę, mylimojo Rodono dievinamą giminaitę. O po jos 
myliu visus tuos, kurie yra jai atsidavę. Aš niekada nepasielgčiau su 
panelei Kroli ištikimomis draugėmis taip, kaip kad pasielgė ta bjauri 
klastūnė ponia Bjut. Rodonas, labai geros širdies žmogus, — kalbėjo 
Rebeka, — nors iš pažiūros ir gali atrodyti lengvabūdis, šimtą kartų su 
ašaromis akyse yra pasakęs, jog jis laimina dangų už tai, kad jo 
brangiausia teta turi dvi tokias nuostabias drauges kaip ištikimoji 
Ferkin ir šaunioji panelė Brigs. 

Jei baisiosios ponios Bjut machinacijos baigtųsi tuo, ko ji labai 
bijanti, būtent jog visi, kuriuos ledi Kroli myli, būtų nuo jos pavaryti, 
o toji vargšė taptų pastorato harpijų auka, tai ji, Rebeka, maldaujanti 
ją (panelę Brigs) atsiminti, kad jos pačios namai, nors ir kokie 
kuklūs, bus jai visada atviri. 

— Brangi drauge, — sušuko ji, entuziazmo pagauta, — kai kurios 
širdys niekad negali užmiršti geradarybių; ne visos moterys panašios į 
ponią Bjut Kroli! Tačiau ko man ja skųstis, — pridūrė Rebeka, — 
nors aš buvau įrankis ir jos gudrybių auka, bet argi jai neturiu būti dė- 
kinga už savo brangiausią Rodoną? 

Ir Rebeka atskleidė panelei Brigs visą ponios Bjut elgesį Kara- 
lienės Krolyje. To elgesio tada ji visiškai nesupratusi, bet jis pakan- 
kamai paaiškėjęs vėliau, kai užsimezgė meilės ryšys, kurį ponia 
Bjut skatino tūkstančiais gudrybių, kai du nekalti žmonės pateko į 
spąstus, kuriuos ji buvo jiems paspendusi, ir per jos užmačias 
įsimylėjo, susituokė ir pateko į skurdą. 

Visa tai buvo labai panašu į tiesą. Brigs kuo aiškiausiai įžvelgė 
visas tas gudrybes. Ponia Bjut suvedė Rodoną su Rebeka. Ir vis 
dėlto, nors Rebeka buvo visiškai nekalta auka, Brigs negalėjo nuslėpti 
nuo savo draugės baimės, kad panelės Kroli jausmai beviltiškai atšalę ir 
kad ji niekada neatleisianti sūnėnui už tokias neprotingas vedybas. 

Šiuo klausimu Rebeka turėjo savo nuomonę ir vis dar neprarado 
vilčių. Jei panelė Kroli neatleido jiems dabar, tai gal atlyš bent atei- 
tyje. Bet ir dabar tarp Rodono ir baroneto titulo testovėjo tas išgai- 
šęs paliegėlis Pitas Krolis. Ir jei tik jam kas nutiktų, viskas būtų 
gerai! Šiaip ar taip, gerai, kad nors pavyko atskleisti ponios Bjut 
kėslus ir ją pačią gerokai apjuodinti. Tai galėjo būti naudinga 

Rodonui. Ir, praplepėjusi valandą su atgautąja drauge, Rebeka kuo 
švelniausiai su ja atsisveikino, tvirtai įsitikinusi, kad, nepraslinkus 
nė kelioms valandoms, jųdviejų pokalbis bus perduotas panelei 
Kroli. 

Šiam pasimatymui pasibaigus, Rebekai buvo pats laikas grįžti į 
savo viešbutį, kur atsisveikinimo pusryčių susėdo visa vakarykštė 
draugija. Rebeka taip jautriai atsisveikino su Amelija, kaip ir dera 
dviem moterims, kurios myli viena kitą lyg seserys. Ji be paliovos 
šluostėsi akis, keliskart puolė draugei ant kaklo, tarytum amžinai skir- 
damasi, bet, karietai nuriedant, pamojavusi pro langą nosinaite 
(kuri, tarp kitko, buvo visai sausa), grįžo prie pusryčių stalo. 
Turint omeny tokį susijaudinimą, ji labai gardžiai suvalgė keletą 
krevečių. Kramtydama tuos skanėstus, paaiškino Rodonui, kas nutiko 
tarp jos ir Brigs per rytmečio pasivaikščiojimą. Rebekos viltys buvo 
labai didelės, ji užkrėtė jomis ir vyrą. Ji visada sugebėdavo įteigti 
vyrui savo nuomonę, nesvarbu, ar ji būtų liūdna, ar džiaugsminga. 

— Dabar, mano mielas, būk malonus, sėsk prie rašomojo stalo 
ir suraityk panelei Kroli gražų laiškutį, kad esi geras berniukas 
1r taip toliau. 

Tad Rodonas atsisėdo ir labai greitai parašė: „Braitonas, ket- 
virta diena“ ir „Mano brangioji tetule!“ Bet toliau šauniajam 
karininkui pristigo vaizduotės. Jis kramtė plunksnakotį ir spoksojo 
žmonai į veidą. Ji nusijuokė, pamačiusi jo liūdną veidą, susidėjo rankas 
už nugaros, ėmė vaikštinėti po kambarį ir diktuoti laišką, o Rodonas 
rašė: „Prieš palikdamas savo kraštą ir leisdamasis į karo žygį, 
kuris, labai galimas daiktas, bus lemtingas. . .“ 

— Ką?— paklausė Rodonas, truputį nustebęs, bet suvokė to sa- 
kinio humorą ir tuojau pat šypsodamasis jį užrašė: „... labai galimas 
daiktas, bus lemtingas, aš atvykau čionai...“ 

— Kodėl nepasakyti — „atvažiavau čia“, Beki? „„Atvažiavau čia“ 
visiškai taisyklinga, — pertraukė ją draguūnas. 

—„.-.. aš atvykau čionai, — atkakliai pakartojo Rebeka, trepte- 
lėdama koja, — atsisveikinti su brangiausia ir seniausia drauge. Mal- 
dauju jus, prieš išvykdamas galbūt amžinai, leisti man dar kartą 
paspausti ranką, iš kurios per visą gyvenimą esu patyręs tik gera“. 

—... patyręs tik gera, — lyg aidas atsiliepė Rodonas, vedžiodamas 
popieriuje žodžius ir stebėdamasis savo sugebėjimu taip lengvai kurti 
laiškus. 

„Nieko iš jūsų neprašau, tiktai kad mes persiskirtume nesipykda- 

mi. Kai kuriais atžvilgiais, bet ne visais, esu išdidus, kaip ir visa 
mūsų šeima. Aš vedžiau dailininko dukterį ir nesigėdiju šių vedy- 
bų...“ 

— Nė per nago juodymą, tegu mane perkūnas trenkia!-— sušu- 
ko Rodonas. 

— Ak tu mulki,— tarė Rebeka, gnybtelėdama jam į ausį ir pasi- 
lenkdama pažiūrėti, ar jis nepadarė klaidų.— „Išvykdamas“ po 
„y“ rašoma „k“. 

Ir Rodonas pataisė, nusileisdamas daugiau išmanančiai savo maža- 
jai poniai. 

— „Maniau, kad jums žinoma, kaip aš pamilau, — toliau diktavo 
Rebeka.— Žinojau, kad ponia Bjut Kroli pritarė tai meilei ir skatino 
ją. Bet nepriekaištauju. Aš vedžiau vargšę mergaitę ir esu patenkin- 
tas tuo, ką padariau. Palikite savo turtą, brangi teta, kam ir kaip 
jums patinka. Aš niekada nesiskųsiu tuo, kaip jūs sutvarkysite. Tik 
norėčiau, kad patikėtumėte, jog myliu jus dėl jūsų pačios, o ne dėl pini- 
gų. Prieš palikdamas Angliją, norėčiau susitaikyti su jumis. Leiskite, 
o leiskite prieš išvykstant jus pamatyti. Praslinks kelios savaitės ar keli 
mėnesiai, ir galbūt bus per vėlu. Man baisu pagalvoti, kad galiu 
išvykti iš tėvynės, neišgirdęs iš jūsų malonaus atsisveikinimo žodžio“. 
— Čia ji nepažins mano stiliaus, — pastebėjo Beki.— Aš tyčia dariau 
sakinius tokius trumpus ir gyvus. 

Ir šitas savarankiškas Rodono laiškas buvo išsiųstas Brigs vardu. 

Panelė Kroli nusijuokė, kai Brigs labai paslaptingai įteikė jai 
šitą nuoširdų ir paprastą pareiškimą. 

— Dabar, kai ponia Bjut išvykusi, mes galime jį perskaityti, — 
tarė ji.— Perskaitykit man, Brigs. 

Kai Brigs perskaitė raštą, jos globėja ėmė dar labiau juoktis. 

— Argi nematai, avele,— pareiškė ji Brigs, sujaudintai, kaip 
atrodė, tokio nuoširdaus jausmo, kurio buvo sklidinas laiškas, — 
argi nematai, kad pats Rodonas čia neparašė nė vieno žodžio? Jis 
kaip gyvas man nėra rašęs neprašydamas pinigų, ir visi jo laiškai bū- 
davo pribraukyti, pilni rašybos bei gramatikos klaidų. Tai toji 
gyvačiukė guvernantė valdo jį. 

„Jie visi vienodi, — pamanė panelė Kroli širdyje. — Jie visi geidžia 
mano mirties ir trokšta pinigų!“ 

— Aš neturiu nieko prieš pasimatymą su Rodonu,— truputį 
patylėjusi pridūrė ji visiškai abejingu balsu.— Paspausiu jam ranką 

ar ne, man vis vien. Jei nebus jokios scenos, kodėl mums nesusiti- 
kus? Aš nieko prieš. Bet žmogaus kantrybė turi ribas, ir įsidėmėkite, 
mano miela: pagarbiai atsisakau priimti ponią Rodon. . . šito visiškai 
negalėčiau pakęsti. 

Ir Brigs turėjo pasitenkinti šituo pusiau pažadu susitaikyti. Ji 
nusprendė, jog geriausias būdas suvesti senąją damą su jos sūnėnu bū- 
siąs toks: įspėti Rodoną, kad lauktų ant pakrantės uolų, kai panelė 
Kroli išvažiuos savo ratuota kėde pakvėpuoti grynu oru. 

Ten jie ir susitiko. Aš nežinau, ar panelei Kroli slapčia pagailo 
sūnėno, ar ji susijaudino, pamačiusi senąjį favoritą, bet ji ištiesė jam 
ranką su tokia šypsena ir taip gerai nusiteikusi, lyg jie tik vakar 
būtų matęsi. O Rodonas paraudo kaip vėžys ir vos neišsuko Brigs 
rankos — taip buvo susižavėjęs ir sumišęs per šį susitikimą. Galbūt jį 
jaudino materialiniai interesai, o gal ir prisirišimas; gal jis susigrau- 
dino pamatęs, kaip pasikeitė jo teta per kelias savaites. 

— Toji senmergė visuomet buvo man labai gera,— pasakė jis 
žmonai, kai pasakojo apie pasimatymą, — ir aš, žinai, pasijutau kaž- 
kaip nesmagiai ir šiaip... Ėjau greta tos, kaip jos pavardė... 
žinai, ir palydėjau tetą iki pat durų, o ten Baulsas padėjo jai 
įeiti. Ir aš labai norėjau užeiti, bet... 

— Tr tu neįėjai, Rodonai? — suspiegė žmona. 

— Ne, brangioji. Tegu mane pakaria, bet aš pabūgau, kai reikėjo 
žengti pro duris. 

— Kvaily! Tau reikėjo žengti į vidų ir daugiau nebeišeiti!— 
sušuko Rebeka. 

— Nekoliok manęs, — piktai tarė galingasis gvardietis.— Gal aš 
ir buvau kvailys, bet tau nereikia taip sakyti. 

Ir Rodonas metė į žmoną rūstybės kupiną žvilgsnį, o toks žvilgsnis 
nežadėjo nieko gera. 

— Na, gerai, mielasis! Žiūrėk, rytoj būtinai nueik jos aplan- 
kyti, nesvarbu, pakvies ji ar ne,— tarė Rebeka, stengdamasi nura- 
minti užsirūstinusį sutuoktinį. 

Pastarasis atsakė, kad pasielgsiąs taip, kaip jam patiks, ir būsiąs 
dėkingas, jei ji ateityje bus mandagesnė. Įsižeidęs vyras išėjo ir pra- 
leido visą priešpietę biliardinėje — tylus, paniuręs ir įtarus. 


Bet, vakarui dar nepasibaigus, Rodonui teko nusileisti ir kaip 
visada pripažinti, kad jo žmona išmintingesnė ir įžvalgesnė, nes jos 
nuojauta dėl padarytos klaidos pasekmių, deja, pasitvirtino. Panelė 

Kroli turėjo nors kiek susijaudinti, pasimačiusi su juo ir paspaudusi 
jam ranką po tokios ilgos pertraukos. Ji ilgokai mąstė apie tą 
susitikimą. 

— Rodonas labai storėja ir sensta, Brigs, — tarė ji savo kom- 
panionei.— Jo nosis pasidarė raudona, o išvaizda šiurkšti. Vedybos 
su šita moterimi jį beviltiškai suvulgarino. Ponia Bjut visada sakydavo, 
kad jie drauge geria. Ir aš neabejoju, kad taip yra. Taip! Jis 
bjauriai dvokė džinu. Aš tai pastebėjau. O jūs? 

Veltui Brigs prieštaravo, sakydama, kad ponia Bjut apie kiekvieną 
blogai kalbanti ir jeigu jai, Brigs, būtų leista pasakyti savo kuklią 
nuomonę, tai juk pati ponia Bjut... 

— Gudri, klastinga moteris? Taip, tas tiesa, ir ji apie visus blogai 
kalba. Bet aš esu tikra, kad anoji moteris įpratino Rodoną gerti. 
Visi tie žemo luomo žmonės... 

— Jis labai susijaudino jus pamatęs, panele,— tarė kompa- 
nionė,— ir esu tikra, jog prisiminusi, kad jis išvyksta į mūšio lauką. .. 

— Kiek pinigų jis jums pažadėjo, Brigs? — sušuko senmergė, ner- 
vingai stengdamasi įsivaryti įtūžį.— Na, dabar, žinoma, pradėsit 
žliumbti! Nekenčiu scenų! Už ką visada esu kankinama? Eikit ir 
išsiverkit savo kambary ir atsiųskit man Ferkin. Ne, palaukit! Sės- 
kitės, nusišnypškit nosį, liaukitės verkusi ir parašykit laišką kapito- 
nui Kroliui. 

Vargšė Brigs klusniai atsisėdo prie biuvaro. Jo sugeriamuosius 
lapus skersai išilgai buvo išmarginę pėdsakai, kuriuos paliko paskuti- 
niosios senmergės sekretorės ponios Bjut Kroli tvirta, energinga ir 
greita ranka. 

— Pradėkite taip: „Mano mielas pone“ — arba ne: „Mielas po- 
ne“ — taip bus geriau, ir pasakyk, kad panelė Kroli... ne, panelės 
Kroli gydytojas ponas Krimeris prašo pareikšti, jog mano sveikata 
dabar tokia, kad man gali būti pavojingas bet koks didesnis susijaudi- 
nimas, ir todėl esu priversta atsisakyti nuo bet kokių šeimyninių 
pasitarimų ir pasimatymų. Padėkokite jam, kad atvyko į Braitoną ir 
taip toliau, ir paprašykit, kad dėl manęs ilgiau čia nepasiliktų. Ir 
dar, Brigs, galite pridurti, kad linkiu jam bon voyage*. Ir jeigu jis 
nesibijos pavargti ir aplankyti mano advokatų Greiz Ino aikštėje, tai 
ten atras jam skirtą pranešimą. Taip, to užteks! Ir tai privers jį išva- 
žiuoti iš Braitono. 


*Laimingos kelionės (pranc.). 

Geraširdė Brigs parašė šitą sakinį su didžiuliu pasitenkinimu. 

— Užklupti mane pačią pirmą dieną, kai išvyko ponia Bjut,— 
toliau vapėjo senoji dama, — per daug nepadoru! Brigs, brangioji, pa- 
rašykit poniai Kroli ir pasakykit, kad jai nebereikia grįžti. Ne, ne- 
bereikia, ir ji nebegrįš... Aš nenoriu būti vergė savo pačios na- 
muose. .. nenoriu, kad mane marintų badu ir kimštų man nuodus. 
Visi jie trokšta mane nugalabyti — visi... visi!— ir vieniša senė 
prapliupo isteriškai raudoti. 

Sparčiai artėjo paskutinė jos liūdnos komedijos Tuštybės mugėje 
scena. Spalvoti žibintai geso vienas po kito, ir tamsi uždanga jau buvo 
benusileidžianti. 

Paskutinė laiško pastraipa, kuri nukreipė Rodoną pas panelės 
Kroli advokatą Londone ir kurią taip nuoširdžiai parašė Brigs, 
truputį paguodė dragūną bei jo žmoną po pirmojo sumišimo ir 
nusivylimo, perskaičius senmergės atsisakymą susitaikyti. Tuo sakiniu 
senoji dama pasiekė tikslą, dėl kurio ir buvo liepusi jį parašyti, — 
privertė Rodoną kuo greičiausiai išvykti į Londoną. 

Iš Džozo praloštų pinigų ir Džordžo Osborno banknotų jis ap- 
mokėjo sąskaitas viešbutyje, kurio šeimininkas turbūt ir ligi šiol nežino, 
kaip lengvai jis galėjo netekti savo pinigų. Mat kaip generolas prieš 
mūšį kad išsiunčia savo bagažą į užnugarį, taip ir Rebeka išmin- 
tingai supakavo visus vertingiausius daiktus ir, saugomus Džordžo 
tarno, išsiuntė diližanu į Londoną. Rodonas su žmona kitą dieną 
grįžo į miestą ta pačia susisiekimo priemone. 

— "Taip norėjau prieš išvažiuojant pamatyti senolę, — tarė Rodo- 
nas.— Ji atrodo tokia palaužta ir taip pasikeitusi, jog, man regis, neil- 
gai begyvens. Įdomu, kokį čekį aš gausiu iš Veksio! Du širntus. .. 
negali būti mažiau kaip du šimtai. .. kaip sakai, Beki? 


Gerai įsiminę dažnus Midlsekso šerifo vizitus, Rodonas su žmona 
nebegrįžo į savo butą Bromptone, bet apsistojo viešbutyje. Anksti 
kitą rytą Rebeka gavo progos pamatyti tuos džentelmenus, kai 
vyko per tą priemiestį į ponios Sedli namus Fuleme, norėdama 
pasimatyti su brangiąja Amelija ir draugais iš Braitono. Jie visi jau 
buvo išvykę į Četemą, iš ten į Hervičą, ir ruošėsi plaukti su pulku 
į Belgiją. Geroji senutė ponia Sedli buvo labai nuliūdusi, apsiašarojusi 
ir vieniša. Grįžusi iš šito vizito, Rebeka rado namuose savo vyrą, 
kuris jau buvo spėjęs apsilankyti Greiz Ine ir sužinoti savo li- 
kimą. 

— Po perkūnais, Beki!-— pareiškė jis.— Ji man davė tiktai dvide- 
šimt svarų! 

Nors jiems buvo nesaldu, bet pokštas buvo toks vykęs, kad 
Beki nusikvatojo iš Rodono nesėkmės. 

TARP LONDONO IR ČETEMO 


Palikęs Braitoną, mūsų bičiulis Džordžas, kaip ir derėjo aukštam 
asmeniui, keliaujančiam ketvertu pakinkyta karieta, iškilmingai priva- 
žiavo prie labai gražaus viešbučio Kavendišo aikštėje, kur jaunajam 
džentelmenui ir jo žmonai buvo paruošti geriausi kambariai ir padeng- 
tas stalas, apsuptas pustuzinio tylių juodai apsirengusių padavėjų. 
Džordžas kaip koks didikas vaišino Džozą ir Dobiną, o Amelija pirmą 
kartą nepaprastai kukliai šeimininkavo „prie savo pačios stalo“, kaip 
tatai pavadino Džordžas. 

Osbornas peikė vyną ir vaikė tarnus lyg koks karalius, o Džozas 
be zalo patenkintas šlerpė vėžlienos sriubą; Dobinas jam įpylė, nes 
šeimininkė, prieš kurią stovėjo dubuo, buvo tokia neprityrusi, kad 
buvo beįpilanti ponui Sedliui sriubos, neįdėjusi vėžlio nugarėlės ar 
krūti nėlės. 

Šaunios vaišės ir puiki salė, kurioje jos vyko, nugąsdino Dobiną, 
ir po pietų, kai Džozas užmigo didžiuliame krėsle, jis ėmė prie- 
kaištauti savo draugui. Tačiau jis bergždžiai piktinosi daugybe vėžlie- 
nos ir šampano, kurie būtų tikę nebent arkivyskupo stalui. 

— Aš visada buvau pratęs keliauti kaip džentelmenas, — at- 
kirto IDžordžas,— ir mano žmona, po velnių, keliaus kaip ledi. Kol 
dar yra nors vienas variokas kišenėje, jai nieko netrūks, — pareiškė 
dosnusis vyrukas, visai patenkintas savimi ir savo tauriais principais. O 
Dobinas nemėgino jo įtikinti, kad Amelijos laimę sudaro ne vėžlienos 
sriuba. 

Netrukus po pietų Amelija nedrąsiai pareiškė norą aplankyti 
mamą Fuleme. Džordžas truputį paniurnėjęs sutiko. Ir ji pasišokėdama 
nubėgo į savo didžiulį miegamąjį, kurio vidury stovėjo milžiniška 
lyg katafalkas lova („joje miegojo imperatoriaus Aleksandro sesuo, 
kai čia buvo susitikę sąjungininkų valdovai“) ir linksmai užsidėjo 

skrybėlaitę ir kaklajuostę. Džordžas dar tebegėrė klaretą, kai ji 
grįžo į valgomąjį, ir neparodė nė mažiausio noro pajudėti iš vietos. 

— Ar neisi su manim, brangusis? — paklausė ji. 

Ne, „brangusis“ tą vakarą turėjo „reikalų“. Jo liokajus pasamdy- 
siąs jai karietą ir palydėsiąs. Karietai pasirodžius prie viešbučio 
durų, Amelija nusivylusi padarė reveransą Džordžui, bergždžiai žvilg- 
telėjo jam į veidą ir liūdna nulipo didžiaisiais laiptais; iš paskos 
nusekė kapitonas Dobinas, jis padėjo jai įlipti ir akimis palydėjo tols- 
tantį ekipažą. Net liokajui buvo gėda, viešbučio tarnams girdint, 
pasakyti adresą, ir jis pažadėjo pakeliui jį nurodyti. 

Dobinas pėsčias patraukė į savo senąjį butą pas „Slotersą“, 
labai galimas daiktas, galvodamas apie tai, kaip žavu būtų sėdėti 
toje karietoje šalia ponios Osborn. Džordžo skonis, matyt, buvo visai 
kitoks, nes, išgėręs gerokai vyno, nukako už pusę kainos į teatrą 
pasižiūrėti pono Kino, vaidinančio Šeiloką. Kapitonas Osbornas buvo 
didelis dramos mėgėjas ir pats sėkmingai vaidino komiškas roles 
įgulos spektakliuose. Džozas toliau miegojo, ir jau buvo visai suteinę, 
kai staiga krūptelėjęs nubudo, pažadintas tarno, kraustančio nuo 
stalo grafinus ir juos tuštinančio; buvo iškviesta dar viena karieta nu- 
gabenti storajam herojui į namus, tiesiai į lovą. 


Galite įsivaizduoti, su kokia motiniška meile bei įkarščiu ponia 
Sedli prispaudė dukrą prie širdies, kai ji, karietai sustojus prie sodo 
vartelių, išbėgo sutikti verkiančios ir drebančios jaunamartės. Senis 
Klepas, kuris vienmarškinis dirbo sode, išsigandęs žengė atatupstas. 
Tarnaitė airė išpuolė iš virtuvės ir šypsodama pasveikino: 

— Dieve, ką aš matau! 

Amelija vos paėjo plytelėmis grįstu taku ir užlipo laipteliais į 
svetainę. 

Kiekvienas nors kiek į sentimentalumą linkęs skaitytojas lengvai 
įsivaizduos, kaip atsivėrė ašarų šliuzai ir kaip verkė motina ir duktė 
šitoje šventovėje. Ir kada gi moterys neverkia? Kokia džiugia, 
liūdna ar kitokia gyvenimo proga? O po tokio įvykio kaip vestuvės 
motina ir duktė tikriausiai turėjo teisę duoti valią jausmams: tas 
taip malonu ir gaivina! Esu matęs, kaip moterys, anksčiau nekentu- 
sios viena kitos, vedybų proga nuoširdžiai bučiavosi ir verkė. Kaip 
daug stipriau jos jaučia, kai myli! Geros motinos darsyk išteka per 
dukterų vestuves. O kalbant apie tolesnius įvykius, kas nežino, kokios 

ultramotiniškos esti senelės? Iš tiesų moteris, kol netampa senele, daž- 
nai iš tikrųjų nežino, kas yra būti motina. Netrukdykime Amelijai 
ir jos mamytei, kurios šnibždasi ir aikčioja, juokiasi ir verkia svetai- 
nės prieblandoje. Ponas Sedlis taip ir padarė. Jis neatspėjo, kas 
sėdi karietoje. Jis neišbėgo pasitikti dukros, nors labai karštai ją pabu- 
čiavo, kai ji įžengė į kambarį (kur jis, kaip visada, buvo užsivertęs 
popieriais, dokumentais bei sąskaitų išrašais), ir, pasėdėjęs valandėlę 
su motina bei dukteria, labai išmintingai pasielgė, palikdamas kam- 
barėlį visiškai jų Žiniai. 

Džordžo liokajus labai iš aukšto žvelgė į Klepą, kuris vien- 
marškinis laistė rožes. Betgi jis didžiai maloningai nusivožė skrybėlę 
prieš poną Sedlį, kuris ėmė teirautis apie žentą, apie Džozo karietą, 
ar jo arkliai buvę Braitone, taip pat apie nelemtąjį išdaviką Bona- 
partą ir karą, — kol airė tarnaitė atėjo su užkandžiais ir buteliu 
vyno, iš kurio senasis džentelmenas užsispyrė pavaišinti liokajų. Jis 
davė jam ir pusę ginėjos, kurią liokajus stebėdamasis ir kartu nie- 
kinamai įsikišo į kišenę. 

— Į jūsų šeimininko ir šeimininkės sveikatą, Troteri,— tarė 
ponas Sedlis,— o už tuos išgerkite į savo sveikatą, kai grįšite 
namo. 


Vos devynios dienos tepraslinko nuo to laiko, kai Amelija pa- 
liko šį namelį, tėvų pastogę, tačiau kaip toli atrodė tas metas, 
kai su jais atsisveikino! Kokia bedugnė atsivėrė tarp jos ir buvusiojo 
gyvenimo! Dabar ji galėjo atsigręžti ir tarsi į kitą asmenį pažvelgti 
į jauną netekėjusią mergaitę, kuri nieko daugiau nežino kaip tik 
savo meilę, nieko daugiau nemato kaip tik mylimąjį, kuri į tėvų meilę 
žiūri kad ir ne be dėkingumo, tačiau abejingai, lyg tai būtų jų 
pareiga, o jos pačios visi jausmai ir mintys veržte veržiasi į vieną 
trokštamą tikslą. Prisiminusi tas dienas, taip neseniai praslinkusias ir 
vis dėlto tokias tolimas, ji susigėdo, o pamačiusi geruosius tėvelius, 
pajuto švelnų sąžinės graužimą. Nejau laimikis rankose, dangiška 
laimė pasiekta, bet nugalėtoją vis dar kankina abejonės ir nepasiten- 
kinimas? Kai herojus arba herojė peržengia sutuoktuvių slenkstį, 
rašytojas pratęs nuleisti uždangą, tarsi drama jau būtų suvaidinta, 
abejonės ir gyvenimo grumtynės pasibaigusios, tarsi vyrui ir žmonai, 
apsigyvenusiems maloniame ir žaliuojančiame sutuoktuvių krašte, lie- 
ka tik susikibus rankomis laimingiems ir patenkintiems žengti senat- 
vės linkui. Bet mūsų Amelija, ką tik išsikėlusi į naujosios šalies 

krantą, jau neramiai dairosi atgal, į nuliūdusius artimuosius, kurie 
atsisveikindami moja jai per upę nuo kito, tolimo kranto. 

Jaunavedės atvykimo garbei motina nusprendė suruošti nebežinia 
kokią puotą ir todėl, apšnekėjusi su ponia Osborn kas svarbiausia, 
ji trumpam ją paliko ir nuskubėjo į žemutinę namų dalį, savotišką 
virtuvę ir svetainę (kur gyveno Klepas su žmona, o vakarais, kai 
suplaudavo indus ir išsukdavo iš garbanų papiliotes, ir panelė Fle- 
nigan, airė tarnaitė) ir ėmė ruošti puikią arbatą su įvairiais gar- 
dumynais. Kiekvienas žmogus savaip rodo švelnumą, ir poniai Sedli at- 
rodė, kad karšta bandelė su apelsinų marmeladu krištoliniame 
dubenėlyje būsiąs ypač malonus užkandis Amelijai jos dabartinėje itin 
įdomioje padėtyje. 

Kol apačioje buvo ruošiami šie skanėstai, Amelija iš svetainės 
užlipo aukštyn ir pati nepajuto, kaip atsidūrė kambarėlyje, kuriame 
gyveno iki vestuvių, ir fotelyje, kuriame praleido tiek daug karčių 
valandų. Ji susmuko į krėslą kaip į seno draugo glėbį ir susimąstė 
apie praslinkusią savaitę bei ankstesnį gyvenimą. Jau dabar liūdnai 
ir bejėgiškai žvelgti atgal, visada kažko trokšti, o pasiekus tikslą 
labiau abejoti ir krimstis nei džiaugtis — taip buvo lemta mūsų 
vargšelei, tai nekaltai keleivei, pasiklydusiai triukšmingoje ir atkaklioje 
Tuštybės mugės minioje. 

Ji sėdėjo su meile prisimindama Džordžą tokį, prieš kurį klūpojo 
iki vestuvių. Ar ji dabar prisipažino, kaip skyrėsi tikrasis vyras nuo 
to didingo herojaus, kurį ji garbino? Reikia, kad praeitų daug 
daug metų, — ir vyras iš tikrųjų turi būti labai blogas, — jog moters 
išdidumas ir tuštybė leistų jai tat pripažinti. Paskui vaizduotėje iškilo 
žėrinčios žalios Rebekos akys, pragaištinga jos šypsena, ir Ameliją 
nukrėtė šiurpas. Ir taip sėdėjo ji čia, paskendusi įprastose savimylos 
svajose, tokia pat liūdna ir abejinga, kokią ją atrado geroji tarnaitė tą 
dieną, kai atnešė Džordžo laišką, kuriuo jis vėl pasipiršo. 

Ji pažvelgė į baltą lovelę, kurioje taip neseniai gulėjo, ir 
pamanė, kaip gera būtų miegoti joje šią naktį ir pabudus rytą, 
kaip ir anksčiau, išvysti šypsančią motutę. Paskui baisėdamasi prisi- 
minė milžinišką, panašų į katafalką damasto paviljoną erdviame 
iškilmingame miegamajame, kuris jos laukė puikiame Kavendišo 
aikštės viešbutyje. Miela balta lovelė! Kiek daug ilgų naktų jinai 
išverkė ant jos priegalvio! Kokia ji buvo nusivylusi ir kaip troško joje 
numirti! O dabar — argi išsipildė visi troškimai, argi mylimasis, kuris 
atrodė prarastas, nepriklauso jai amžinai? Geroji motutė! Kaip 

kantriai ir meiliai budėjo ji prie tos lovelės! Amelija priėjo ir atsi- 
klaupė prie lovos. Ir štai toji sužeista, baikšti, bet švelni ir mylinti 
širdis ėmė ieškoti paguodos ten, kur ligi šiol, reikia pasakyti, mūsų 
mergytė retai kada jos tebuvo ieškojusi. Iki šiol meilė buvo jos tikė- 
jimas, o dabar ta nuliūdusi, nusivylusi širdis pajuto, kad jai trūksta ki- 
tokio ramintojo. 

Ar mes turime teisę kartoti jos maldas arba slapta jų klausy- 
tis? Ne, brolau, čia paslaptis, ir jos negalima skelbti Tuštybės 
mugėje, kurioje vyksta mūsų pasakojimas. 

Tik tiek galima pasakyti, jog kai pagaliau buvo pakviesta gerti 
arbatos, mūsų dama nusileido daug linksmesnė; ji jau nebebuvo 
nusivylusi, neberaudojo dėl savo likimo ir negalvojo apie Džordžo 
šaltumą ar Rebekos akis, kaip buvo pratusi daryti pastarosiomis 
dienomis. Ji nulipo žemyn, pabučiavo tėvą ir motiną, pasikalbėjo 
su senuoju džentelmenu ir nuteikė jį taip linksmai, kaip seniai jis 
bebuvo nusiteikęs. Ji atsisėdo prie pianino, kurį jai buvo nupirkęs 
Dobinas, ir padainavo tėvui visas jo mėgstamas senas dainas. Ji 
pareiškė, kad arbata puiki ir marmeladas išdėliotas lėkštelėse su 
nuostabiu skoniu. Nusprendusi visus padaryti laimingus, ji ir pati pasi- 
juto laiminga; vakare kietai užmigo savo didžiuliame katafalke ir 
pabudo su šypsena tik tada, kai Džordžas grįžo iš teatro. 

Kitą dieną Džordžas turėjo daug svarbesnių „reikalų“, negu 
pasižiūrėti pono Kino, vaidinančio Šeiloką. Vos tiktai atvažiavęs į 
Londoną, jis parašė savo tėvo advokatams maloningai ketinąs pasi- 
matyti su jais kitą dieną. Viešbučio sąskaitos, pralošimas biliardu bei 
kortomis kapitonui Kroliui buvo beveik ištuštinę vyro kišenę. Prieš 
išvykstant į kelionę, reikėjo ją vėl papildyti, o kitų šaltinių Džordžas 
neturėjo kaip tik tuos du tūkstančius svarų, kuriuos advokatai buvo 
įgalioti jam išmokėti. Širdyje Džordžas buvo tvirtai įsitikinęs, kad tėvas 
netrukus atsileis. Kuris gi tėvas galėtų ilgai atsispirti tokiam tobulam 
vyrui kaip jis? Jei jo praeities nuopelnai ir negalės sušvelninti tėvo, 
tai Džordžas nusprendė taip nuostabiai pasižymėti per būsimą žygį, 
jog senasis džentelmenas turės nusileisti. O jeigu ne? Pamanykit — 
visas pasaulis jam atviras. Gal ims sektis lošiant kortomis, 0 paga- 
liau ir dviejų tūkstančių svarų ilgam užteks. 

Tad jis dar kartą pasiuntė Ameliją su karieta pas motiną, 
griežtai įsakė ir suteikė abiem damom carte blanche*, kad nupirk- 


* Baltą kortelę, t. y. teisę laisvai pasielgti (pranc.). 

tų viską, ko tik reikia 'tokiai damai kaip ponia Džordž Osborn, 
išvykstančiai į kelionę po užsienį. Jos teturėjo vieną dieną viskam įsi- 
gyti, todėl galima įsivaizduoti, kaip reikėjo suktis. Vėl karietoje, sku- 
bėdama nuo siuvėjo pas baltinių pirklį, palydima atgal į karietą 
pataikaujančių pardavėjų ar mandagių savininkų, ponia Sedli beveik 
visai atkuto ir pirmą sykį po nelaimės pasijuto tikrai laiminga. 
Pagaliau ir pati Amelija nesikratė malonumo vaikščioti po krautuves, 
derėtis, žiūrinėti ir pirkti gražius dalykus. (Ar nors vienas vyras, kad 
ir didžiausias filosofas, duotų nors du pensus už moterį, kuri to 
nemėgtų?) Paklusdama vyro įsakymui, Amelija leido sau šį malonu- 
mą ir prisipirko visą krūvą moteriškų reikmenų su dideliu skoniu 
ir nusimanymu, kaip vienu balsu tvirtino visi krautuvininkai. 

Artėjančio karo ponia Osborm nelabai tepaisė. Bonapartas bus 
sutriuškintas mažne be kovos. Iš Margeito kiekvieną dieną plaukė 
laivai, pilni šaunių džentelmenų ir įžymių damų, keliaujančių į 
Briuselį ir Gentą. Žmonės vyko ne tiek į karą, kiek į madingą 
ekskursiją. Laikraščiai tyčiojosi iš niekšingojo išdaviko ir sukčiaus. 
Negi gali tas Korsikos nenaudėlis atsilaikyti prieš jungtinę Europos 
kariuomenę ir nemirtingojo Velingtono genijų! Amelija su didžiau- 
sia panieka atsiliepdavo apie Bonapartą. Nereikia nė sakyti, kad toji 
jautri ir švelni būtybė savo pažiūras sėmėsi iš aplinkinių žmonių 
nuomonės, nes tokia ištikima moteris buvo per daug kukli, kad 
galvotų savarankiškai. Vienu žodžiu, Amelija su motina praleido tą 
dieną krautuvėse, labai pakiliai ir sėkmingai pirmą kartą pasirody- 
dama kilmingajame Londono pasaulyje. 

Tuo tarpu Džordžas su skrybėle ant šalies, įsisprendęs, pasipu- 
tusiu karišku veidu pasuko į Bedford Rou ir išdidžiai nudrožė į 
advokato kontorą, lyg būtų buvęs visų tų pablyškusių klerkų virši- 
ninkas. Jis kažkam įsakė pranešti ponui Higsui, kad kapitonas Osbor- 
nas laukia, tokiu išdidžiu globėjišku balsu, lyg tas pėkin* advokatas, 
turįs triskart daugiau už jį proto, penkiasdešimt kartų daugiau pinigų 
ir tukstantį kartų daugiau patyrimo, būtų buvęs niekingas, menkas 
tarnautojėlis, tučtuojau turįs mesti visus reikalus, kad tik galėtų pasi- 
tarnauti kapitonui. Jis nepastebėjo paniekinamos šypsenos, kuri 
apskriejo visą kambarį, nuo vyriausiojo klerko iki praktikantų, nuo 
praktikantų iki nušiurusių raštininkų ir išblyškusių pasiuntinių per 
ankštais drabužiais. Džordžas sėdėjo, pliaukšėdamas lazdele per 


*Prancūzų kareivių žargonu — civilis. 

batą ir galvodamas, kokia daugybė pasigailėjimo vertų padarų. O tie 
pasigailėjimo verti padarai viską žinojo apie jo reikalus. Jie kalbėda- 
vosi apie juos su kitais klerkais, sėdėdami vakare prie pintos alaus. 
O dievai! Ko tik nežino advokatai ir advokatų klerkai Londone! 
Niekas nepasislėps nuo jų tiriamo žvilgsnio, ir jų patikėtiniai tylo- 
mis valdo mūsų sostinę. 

Galbūt įeidamas į pono Higso kabinetą, Džordžas tikėjosi, kad 
tasai džentelmenas, tėvo pavestas, pasiūlys jam kompromisą ar 
susitaikymą; galbūt išdidus ir šaltas elgesys turėjo parodyti jo tvirtą 
valią bei pasiryžimą. Bet jeigu taip, tai jo smarkumą advokatas pasitiko 
taip šaltai ir abejingai, kad bet koks pasipūtimas pasidarė beprasmiš- 
kas. Kapitonui įėjus, advokatas dėjosi rašąs. 

— Prašau sėstis,— tarė jis, — ir po valandėlės sutvarkysiu jūsų 
reikaliuką. Pone Po, malonėkite surasti dokumentus. 

Ir jis vėl ėmė rašyti. 

Po atnešė dokumentus; jo viršininkas apskaičiavo dviejų tūkstan- 
čių svarų akcijas tos dienos kursu ir paklausė kapitoną Osborną, 
ar jis paimsiąs tą sumą čekiu, ar pavesiąs bankui nupirkti už ją 
vertybinių popierių. 

— Vienas velionės ponios Osborn įgaliotinių yra išvykęs iš mies- 
to, — tarė jis abejingai, — bet mano klientas nori išpildyti pageidavimą 
ir kiek galima greičiau sutvarkyti visus reikalus. 

— Duokite man čekį, — labai niūriai atsakė kapitonas.— Vel- 
niop šilingus ir puspensius, pone!— pridūrė Džordžas, kai advokatas 
buvo berašąs čekyje tikslią sumą, ir, manydamas, kad šituo didžia- 
dvasišku mostu privertė nurausti senąjį šaipūną, išdidžiai išėjo, 
nešdamasis popierių kišenėje. 

— Tasai vyrukas po dvejų metų sėdės už grotų, — pastebėjo 
ponas Higsas ponui Po. 

— Kaip manote, ar Osbornas neatsileis? 

— Ar gali atsileisti statula? — atsakė ponas Higsas. 

— Jis greitai daro pažangą, — tarė klerkas.— Vos tik savaitė, kai 
vedęs, o aš jau mačiau, kaip jis su keliais kitais karininkais po vaidi- 
nimo lydėjo ponią Haiflajer į karietą. 

Paskui abu ėmėsi kito reikalo, ir Džordžas Osbornas tiems 
garbingiems džentelmenams išgaravo iš galvos. 

Čekis buvo išrašytas mūsų pažįstamų Halkerio ir Buloko kon- 
torai Lombardo gatvėje, kur Džordžas ir nukreipė savo žingsnius, 
vis dar vaizduodamasis, kad atlieka reikalus, ir kur gavo savo pini- 

gus. Kai Džordžas įėjo į banką, Frederikas Bulokas, eskvairas, 
palenkęs išgeltusį veidą ties didžiąja buhalterijos knyga, kažką 
aiškino sėdinčiam prie jo kukliam klerkui. Jo pageltęs veidas pasi- 
darė vaškinis, kai jis pamatė kapitoną, ir jis lyg nusikaltęs smuko 
atgal į tolimiausią kambarį. Džordžas taip rijo akimis pinigus 
(niekada anksčiau nebuvo turėjęs tokios krūvos), kad nepastebėjo 
nei išblyškusio kaip lavonas savo sesers garbintojo veido, nei jo pa- 
bėgimo. 

Fredas Bulokas papasakojo senajam Osbornui apie sūnaus apsilan- 
kymą ir elgesį. 

— Jis įžengė drąsiai, kaip koks akiplėša, — pasakė Frederikas, — 
ir paėmė viską ligi paskutinio šilingo. Ar ilgam užteks tokiam 
vyrukui kelių šimtų svarų? 

Osbornas stipriai nusikeikė ir pareiškė, kad jam nėmaž nerūpi, 
ar greitai ir kaip Džordžas išleis pinigus. Fredas dabar kasdien 
pietaudavo Raselo aikštėje. Bet apskritai Džordžas buvo labai paten- 
kintas tą dieną atliktu reikalu. Visi jo daiktai ir apranga buvo 
skubiai supakuoti, ir jis didingai, kaip tikras lordas, apmokėjo visus 
Amelijos pirkinius čekiais savo įgaliotiniams. 

KURIAME AMELIJA PRISIDEDA 
PRIE SAVO PULKO 


Kai puikioji Džozo karieta atriedėjo prie viešbučio durų Četeme, 
Amelija pirmiausia pastebėjo draugišką kapitono Dobino veidą. Jis 
jau visą valandą vaikštinėjo gatve, laukdamas atvykstančių draugų. 
Su antsiuvais papuoštu munduru, aviečių spalvos diržu bei kalaviju 
prie šono, kapitonas atrodė taip karingai, kad dručkis Džozas ėmė 
didžiuotis tokia pažintimi ir pasisveikino su juo daug nuoširdžiau negu 
Braitone ar Bondo gatvėje. 

Drauge su kapitonu buvo ir jaunesnysis leitenantas Šerys; kab- 
rioletui priartėjus prie viešbučio, jis šūktelėjo: „Viešpatie, kokia 
graži mergina!“ — nepaprastai pagirdamas Osborno pasirinkimą. 

Iš tikrųjų Amelija, apsivilkusi vestuvių apsiaustu, prisisegusi 
rožinius kaspinus, įraudusiu veidu nuo greito važiavimo tyrame 

ore, atrodė tokia skaisti ir žavinga, kad visiškai pateisino kompli- 
mentą. Dobinas jį už tai pamilo. Kai Šerys priėjo padėti damai 
išlipti iš karietos, jis pastebėjo, kokią dailią rankutę ji jam padavė 
ir kokia žavi, grakšti kojytė nusileido žemėn nuo karietos pakojos. 
Jis visas išraudo ir nusilenkė kaip mokėdamas pagarbiau. Amelija, 
pamačiusi N pulko numerį, išsiūtą karininko kepurėje, taip pat iškai- 
to, nusišypsojo ir padarė reveransą. Tas visai pribaigė jaunąjį kari- 
ninką. Nuo tos dienos Dobinas ėmė labai maloniai elgtis su ponu 
Šeriu ir skatindavo jį kalbėti apie Ameliją, kai juodu vaikščiodavo 
kartu arba lankydavosi pas vienas kitą. Netrulus visi jauni pulko 
karininkai ėmė garbinti ponią Osbormn ir žavėtis ja. Tatai tiesiog 
pasidarė mada. Jos paprastas, nuoširdus elgesys ir kuklus draugišku- 
mas pavergė jų nesugadintas širdis; neįmanoma aprašyti, kokia ji bu- 
vo kukli ir žavinga. Tačiau kas nėra stebėjęs šitų m- iers ypatybių 
ir kas nėra priskyręs joms begalės kitų, nors moteris tepasakydavo, 
kad ji jau pakviesta kitam kadriliui ar kad šia „dien labai karšta? 
Džordžas, kuris ir taip visuomet buvo šauniausias visame pulke, nepap- 
rastai pakilo dalinio jaunuolių akyse; jis pasielgė galantiškai, vesda- 
mas bekraitę merginą ir pasirinkdamas tokią gražią, meilią gyvenimo 
draugę. 

Svetainėje, kuri laukė keleivių, Amelija labai nustebo, radusi 
laišką, adresuotą kapitono Osborno žmonai. Tai buvo trikampis raus- 
vo popieriaus laiškelis nešykščiai užantspauduotas melsvu laku, 
kuriame buvo įspaustas balandis su alyvos šakele; laiškas buvo 
parašytas labai stambia, nors ir netvirta moteriška rašysena. 

— Tai Pegi O'Daud keverzonė,— juokdamasis pasakė Džor- 
džas.— Pažįstu iš uždrėbto antspaudo! 

Ir iš tiesų tai buvo ponios majorienės O'Daud laiškelis, kuriuo 
jį prašė, kad ponia Osbom būtų maloni ir atsilankytų tą patį 
vakarą pas ją, kur susirinks nemažas draugų būrelis. 

— Būtinai nueik, — tarė Džordžas. — Ten susipažinsi su visu pul- 
ku. O'Daudas vadovauja mūsų pulkui, o Pegi — O'Daudui. 

Bet nespėjo jis nė kelių minučių pasidžiaugti ponios O'Daud 
laiškeliu, ir durys plačiai atsivėrė, į kambarį įžengė stambi linksma 
dama amazonės kostiumu, lydima dviejų „saviškių“ karininkų. 

— Aš tikrai negalėjau ištverti lig vakarienės. Supažindinkit mane, 
Džordžai, brangus bičiulį, su savo žmona. Madam, aš be galo 
sužavėta, matyc ama jus ir galėdama supažindinti su savo vyru majoru 
O'Daudu. 


18. PLB48 


Tuštybės mugė 274 


Linksmoji dama amazonės kostiumu labai karštai nutvėrė Ame- 
lijos ranką, ir pastaroji iš karto suprato, kad prieš ją stovi moteris, 
iš kurios Džordžas taip dažnai juokdavosi. 

— Jūs, žinoma, ne kartą esate girdėjusi apie mane iš to savo 
vyro, — labai gyvai pareiškė dama. 

— Ne kartą esat apie ją girdėjusi,— kaip aidas atkartojo ma- 
joras, jos vyras. 

Amelija šypsodamasi atsakė, kad iš tikrųjų girdėjusi. 

— Ir, žinoma, jis visko apie mane prišnekėjo,— kalbėjo ponia 
O'Daud ir pridūrė, kad „tasai Džordžas — išdykęs velniūkštis“. 

— Galėčiau už tai laiduoti, — tarė majoras tokia išmaninga mina, 
kad Džordžas nusikvatojo, o ponia O'Daud šmaukštelėjo vytele, 
kad majoras tylėtų, ir paprašė formaliai supažindinama su ponia 
kapitoniene Osborn. 

— Brangioji, — labai rimtu veidu tarė Džordžas, — čia mano labai 
gera, maloni ir puiki draugė Aurelija Margarita, kitaip vadina- 
ma Pegi. 

— Garbės žodis, jūs teisus, — įsiterpė majoras. 

— Kitaip vadinama Pegi, mūsų pulko majoro Maiklo O*'Daudo 
žmona ir Ficdžeraldo Bersfordo de Burgo Melonio Glenmelonio iš 
Kilderio grafystės duktė. 

— Ir iš Miuriano aikštės Dubline, — ramiai ir oriai pridūrė 
dama. 

— Ir iš Miuriano aikštės, žinoma, — sušnibždėjo majoras. 

— Ten jūs ir ėmėt apie mane suktis, mielas majore,— pasakė 
dama, ir majoras pritarė, kaip pritardavo viskam, kas tik būdavo 
pareiškiama draugijoje. 

Majoras O'Daudas, kuris buvo tarnavęs savo karaliui visuose 
pasaulio kampuose ir su kaupu užmokėjęs už kiekvieną paaukštinimą 
tarnyboje narsiais bei šauniais žygiais, buvo kukliausias, tyliausias, 
droviausias ir nuolankiausias žmogus ir taip klausydavo žmonos, 
lyg būtų buvęs jos pasiuntinukas. Prie bendro karininkų stalo jis 
sėdėdavo tylus 1r daug gerdavo. Prisigėręs ramiai svirduliuodavo na- 
mo. Jei kada kalbėdavo, tai tik visur ir visiems pritardamas. Ir jis 
žengė per gyvenimą labai ramiai ir gerai nusiteikęs. Kaitriausia 
Indijos saulė niekada neįkaitindavo jam kraujo, ir jo niekuomet nekrė- 
tė Valkereno drugys'““. Jis taip pat abejingai eidavo prie pabūklo 
kaip ir prie pietų stalo; su vienodu apetitu bei pasigardžiavimu val- 
gydavo pietų arklieną ir vėžlieną. Jis turėjo seną motiną, ponią 

O'Daud iš O'Daudstauno, kurios visada klausydavo, išskyrus tuos du 
atvejus, kai pabėgo iš namų, norėdamas įstoti į kariuomenę, ir 
kai užsimanė vesti nepakenčiamąją Pegi Meloni. 

Pegi buvo viena iš kilmingos Glenmelonių šeimos penkių seserų 
ir vienuolikos vaikų. Nors jos vyras ir buvo jos pačios pusbrolis, 
tačiau iš motinos pusės, todėl neturėjo tos nepaprastos garbės pri- 
klausyti Melonių šeimai, kuri, jos manymu, buvo garsiausia pasau- 
lyje. Praleidusi devynis sezonus Dubline ir du — Bate ir Čelteneme, 
bet nesuradusi gyvenimo draugo, panelė Meloni, sulaukusi trisde- 
šimt trejų metų, įsakė savo pusbroliui Maiklui ją vesti; dorasis 
vaikinas pakluso ir nusivežė ją į Vest Indiją vadovauti visoms 
damoms N pulke, į kurį jis ką tik buvo perkeltas. 

Ponia O'Daud neišbuvo su Amelija nė pusvalandžio (kaip bū- 
davo ir su bet kuo kitu) ir jau maloniai išpasakojo naujajai draugei 
viską apie savo kilmę ir protėvius. 

— Mieloji, — ji geraširdiškai pasakojo, — aš visada norėjau, kad 
Džordžas taptų man broliu, ir mano sesuo Glorvina būtų puikiai 
jam tikusi. Bet kas buvo — pražuvo. Jis jau buvo susižadėjęs su 
manim, tad ką gi — nutariau jus laikyti savo seserim ir mylėti kaip 
savą. Patikėkit, jūsų toks dailus geras veidelis ir esate tokia maloni, 
jog esu tikra, kad mes sutarsime ir kad jūs, šiaip ar taip, tapsite mūsų 
šeimos nariu. | 

— Aišku, taps, — pritarė O'Daudas, o Amelijai buvo gera ir links- 
ma pagalvojus, kad taip netikėtai pateko į tokį didelį būrį gi- 
minių. 

— Mes visi čia geri bičiuliai, — kalbėjo majorienė.— Nėra kito 
tokio pulko armijoje, kur rastumėte vieningesnę draugiją ar malo- 
nesnę kompaniją prie karininkų stalo. Mes nesibarame, nesikivirči- 
jame, nešmeižiame ir neapkalbinėjame. Visi mylime kits kitą. 

— Ypač ponią Medženis,— nusijuokė Džordžas. 

— Su kapitoniene Medženis susitaikėme, nors ji taip elgiasi 
su manim, kad aš per anksti pražilsiu ir nueisiu į kapus. 

— O tavo tokios gražios juodos garbanos, Pegi, brangioji!-— 
sušuko majoras. 

— Maikai, prikąsk liežuvį, mulki! Tie vyrai visada mums kliudo, 
mieloji ponia Osborn. O jau savo Maikui aš dažnai sakau, kad pravertų 
burną tik tada, kai reikia įsakinėti kareiviams arba kai dedasi valgio 
ar pilasi gėrimo. Kai liksime vienos, aš jums papasakosiu viską apie 
mūsų pulką ir įspėsiu jus. Dabar supažindinkite mane su savo bro- 

liu; tikriausiai labai šaunus vyras, man jis primena Daną Melonį 
(Melonį iš Belimelonių, žinote, brangioji, kuris vedė Ofeliją Skuli iš 
Oisterstauno, paties lordo Poldudžio pusseserę). Pone Sedli, labai 
džiaugiuosi galėdama su jumis susipažinti. Tikiuosi, kad šiandien 
pietausite karininkų valgomajame. (Saugokis, Maikai, to šėtono 
daktaro ir, ką beveiktum, žiūrėk, kad šį vakarą būtum blaivus per 
mano pobūvį.) 

— Šiandien 150-asis pulkas kelia mums atsisveikinimo pietus, 
brangioji, — įsiterpė majoras, — bet mes lengvai gausime kvietimą po- 
nui Sedliui. 

— Bėkite, Simplai'*" (tai jaunesnysis leitenantas Simplas iš mūsų 
pulko, miela Amelija, užmiršau supažindinti), greitai bėkite pas 
pulkininką Tevišą, perduokit jam ponios majorienės O'Daud linkėji- 
mus ir pasakykit, kad kapitonas Osbornas atsivežė svainį ir atsives jį 
lygiai penktą valandą į pulko valgomąjį. O mudvi, mieloji, jei 
norėsite, čia užkąsime. 

Nespėjo ponia O'Daud baigti savo kalbos, o karininkas jau 
dūmė laiptais žemyn vykdyti įsakymo. 

— Klusnumas — kariuomenės siela! Mes eisime atlikti savo parei- 
gų, 0 ponia O'Daud pasiliks ir apšvies tave, Emi,— tarė kapito- 
nas Osbornas. 

Ir abu su Dobinu, iš abiejų pusių paėmę majorui už parankės, 
išėjo šypsodamiesi vienas kitam per jo galvą. 

Ir štai, pasilikusi dviese su naująja drauge, veržlioji ponia 
O'Daud ėmė berti tokią gausybę žinių, kokių nė viena vargšė moterė- 
lė nebūtų pajėgusi išlaikyti atmintyje. Ji papasakojo Amelijai tūkstantį 
smulkmenų apie tą labai gausią šeimyną, kurios nariu jaunoji 
dama netikėtai pasidarė. 

— Pulkininko Sunkiasvorio žmona mirė Jamaikoje geltonuoju 
drugiu, prie kurio dar prisidėjo baisus sielvartas, mat bjaurusis 
senis pulkininkas, kurio galva plika kaip patrankos sviedinys, meili- 
nosi kaip veršis vienai mulatei. Ponia Medženis — gera moteris, nors 
neišsimokslinusi, tik jos liežuvis kaip velnio ir lošdama vistą apmautų 
tikrą motiną. Ponia kapitonienė Kirk, aišku, baisiai išverčia varlės akis, 
vien tik užsiminus apie nekalčiausią lošimą kortomis (0 juk net mano 
tėvas, pamaldžiausias iš visų žmonių, kurie kada yra vaikščioję į 
bažnyčią, mano dėdė dekanas Melonis ir mūsų pusbrolis vyskupas 
per visą gyvenimą beveik kiekvieną vakarą pliekdavo akį arba 
vistą). Nė viena šį kartą nekeliauja su pulku,— pridūrė ponia 

O'Daud.— Feni Medženis lieka su motina, kuri prekiauja anglimis ir 
bulvėmis berods Ailingstone prie Londono, nors Feni visuomet giriasi 
tėvo laivais ir rodo juos mums, kai jie plaukia upe aukštyn. O 
ponia Kirk su vaikais pasiliks čia, Betesdos aikštėje, kad galėtų būti 
kuo arčiau savo mėgstamojo pamokslininko, daktaro Remshorno. 
Ponia Bani laukiasi, iš tikro ji visuomet laukiasi!-— ir jau padova- 
nojo leitenantui septynetą. O karininko Poskio žmona, atėjusi į pulką 
prieš du mėnesius, mano miela, jau bent dvidešimt kartų susivaidijo 
su Tomu Poskiu; visose kareivinėse girdėti, kaip jie barasi (sako, 
kad net indus ėmė daužyti, o Tomas taip ir nesugebėjo paaiškinti, 
kaip atsirado mėlynė paaky); dabar ji grįš pas motiną, kuri laiko 
merginų pensioną Ričmonde — nereikėjo bėgti iš namų! O kur jūs 
baigėte mokslus, mano miela? Aš tai pas madam Flenehen Ilisus 
Grouve, prie Dublino, nesigailint jokių išlaidų. Markizė mus mokė 
tikros paryžietiškos tarties, o prancūzų kariuomenės atsargos gene- 
rolas majoras — gimnastikos. 

Ir mūsų Amelija apstulbusi staiga pasijuto esanti šitos nedarnios 
šeimos narys ir sužinojo, kad ponia O'Daud yra jos vyresnioji sesuo. 
Per vakarienę ji buvo supažindinta su kitomis „giminaitėmis“, ku- 
rioms, būdama rami, geraširdė ir ne per daug graži, padarė neblogą 
įspūdį. Tatai truko tol, kol atvyko džentelmenai iš 150-ojo pulko 
vaišių, jie taip ėmė žavėtis Amelija, kad jos „seserys“, žinoma, pradėjo 
išrasti visokių kapitono Osborno žmonos trūkumų. 

— "Tikiuosi, Osbornas jau išsidūkęs, — tarė ponia Medženis poniai 
Bani. 

— Jei tiesa, kad atgailojąs palaidūnas esti geras vyras, Amelija 
tikriausiai bus laiminga su Džordžu, — ponia O*'Daud pastebėjo poniai 
Poski, kuri dabar prarado jaunamartės padėtį pulke ir griežė dantį 
ant jos vietą užėmusios Amelijos. 

O ponia Kirk, toji daktaro Remshorno mokinė, paklausė Ame- 
liją vieno ar dviejų pagrindinių tikybos dalykų, norėdama įsitikinti, 
ar ji veikli tikinčioji, ar tik praktikuojanti krikščionė, ir iš naivių po- 
nios Osborn atsakymų suvokusi, kad ji dar klaidžiojanti visiškoje 
tamsybėje, įbruko jai tris penso vertės paveiksluotas knygutes: „Raudą 
dykumoje“, „Skalbėją iš Vondsvorto bendruomenės“ ir „Geriausią 
britų kareivio durtuvą“, kurios turėjo pažadinti ją iš miego. Ponia 
Kirk maldavo Ameliją perskaityti jas tą patį vakarą prieš gulant. 

Tačiau vyrai visi kaip vienas susibūrė apie dailiąją bičiulio 
žmoną ir galantiškai, kaip tikri kariai, jai asistavo. Tai buvo 

mažytis Amelijos triumfas, kuris pakėlė jai nuotaiką, ir jos akys 
ėmė žibėti. Džordžas didžiavosi žmonos populiarumu ir buvo pa- 
tenkintas, kaip ji (labai linksmai ir grakščiai, bet naiviai ir truputį 
baikščiai) atsako į džentelmenų dėmesį ir jų komplimentus. O jis su 
savo uniforma — nepalyginti gražesnis už bet kurį vyrą kambaryje! 
Ji juto, kad jis meiliai ją stebi, ir visa spindėjo iš džiaugsmo, kad 
jis toks geras. 

„Aš būsiu meili visiems jo draugams, — širdyje pasiryžo ji.— 
Mylėsiu visus, kaip myliu jį. Stengsiuosi visada būti linksma, gerai 
nusiteikusi ir padarysiu jo namus laimingus“. 

Iš tikrųjų visas pulkas priėmė Ameliją triukšmingai džiaugda- 
masis. Kapitonams ji patiko, leitenantai ją gyrė, jaunesnieji leite- 
nantai žavėjosi. Katleris, gydytojas, papasakojo porą anekdotų, bet jie 
buvo profesinio pobūdžio, tai nedera jų čia kartoti; padėjėjas Ku- 
dakis, Edinburgo universiteto medicinos mokslų daktaras, netgi tei- 
kėsi paegzaminuoti ponią Osborn iš literatūros ir, taip pat tirdamas 
jos žinias, išdrožė tris geriausias savo prancūziškas citatas. Šerys 
ėjo nuo vieno vyro prie kito šnibždėdamas: 

— Na, argi ne žavi? — ir nenuleido nuo jos akių, kol buvo atneš- 
ta pašildyto vyno su pyragaičiais. 

O kapitonas Dobinas tą vakarą nė nepasikalbėjo su Amelija. 
Bet jis ir kapitonas Porteris iš 150-o0jo pulko nugabeno į viešbutį 
Džozą, kuris visiškai praskydo, du kartus labai įspūdingai papa- 
sakojo apie tigro medžioklę — prie karininkų stalo ir per soireė* 
pas ponią O'Daud, kur ji puikavosi savo turbanu ir rojaus paukš- 
čiu. Atidavęs kolektorių į jo tarno rankas, Dobinas užsirūkė cigarą 
ir ėmė slampinėti priešais viešbučio duris. Džordžas tuo tarpu labai 
rūpestingai apmuturiavo žmoną skara ir išgabeno iš ponios O'Daud 
namų po to, kai visi karininkai, palydėję Ameliją į vienkinkį 
ekipažą, paspaudė jai ranką ir linksmais šūksniais atsisveikino su 
nuriedančiu ekipažu. Amelija, išlipdama iš ekipažo, padavė rankutę 
Dobinui ir šypsodamasi išbarė jį už tai, kad jis visą vakarą neat- 
kreipė į ją dėmesio. 

Kapitonas toliau gadino savo sveikatą — rūkė dar ilgai po to, 
kai viešbutis ir visa gatvė užmigo. Jis matė, kaip Džordžo svetainės 
languose šviesos užgeso ir sužibo greta esančiame miegamajame. Jau 

buvo beveik rytas, kai Dobinas sugrįžo į kareivines. Jis girdėjo 
džiaugsmingus šūkavimus, aidinčius nuo upės, kur buvo kraunami 
transporto laivai, pasiruošę išplaukti Temze žemyn. 

Pulkas ir jo karininkai turėjo išplaukti transporto laivais, kuriuos 
ta proga parūpino Jo Didenybės vyriausybė; ir, praslinkus dviem die- 
nom po atsisveikinamojo pobūvio ponios O'Daud bute, transporto lai- 
vai, lydimi karo laivų, leidosi Ostendės kryptimi. Visų upėje stovėjusių 
Ost Indijos laivų įgulos ir kariniai daliniai krante džiaugsmingai 
šukavo, orkestras grojo „Dieve, saugok karalių!“, karininkai mojavo 
kepurėmis, įgulos šauniai šaukė „valio!“ Galantiškasis Džozas sutiko 
palydėti savo seserį ir majorienę, kurių bagažo ir mantos didžioji 
dalis, įskaitant garsųjį turbaną su rojaus paukščiu, buvo išsiųsta su 
pulko gurguole, todėl abi mūsų herojės, ne per daug apsikrovusios, 
išvažiavo į Ramsgeitą; ten stovėjo daug keleivinių laivų, iš kurių 
vienu greitai ir pasiekė Ostendę. 

Prasidėjęs naujas Džozo gyvenimo laikotarpis buvo toks ku- 
pinas įvykių, kad vėliau daugelį metų jis turėjo apie ką kalbėti, 
net ir tigro medžioklės istoriją nustūmė į šalį įdomesni pasakoji- 
mai apie didįjį Vaterlo karo žygį. Buvo pastebėta, kad kai tik Džo- 
zas sutiko lydėti seserį į užsienį, liovėsi skutęsis virš lūpos. Četeme 
jis labai uoliai stebėjo paradus ir karines pratybas. Jis labai atidžiai 
klausydavosi, ką šneka broliai karininkai (kaip vėliau kartais juos 
vadindavo) ir išmoko tiek karinių terminų, kiek tiktai lindo į galvą. 
Šiose studijose jam labai padėjo neprilygstamoji ponia O'Daud. 
Ir tą dieną, kai jie pagaliau susikraustė į „Puikiąją Rožę“ — 
tas laivas turėjo nugabenti juos į vietą — jis pasirodė su išsiuvinėtu 
surdutu, storos drobės kelnėmis ir pėstininko kepure, padabinta puoš- 
niu auksiniu kaspinu. Kadangi Džozas gabenosi savo karietą ir vi- 
siems slapta sakėsi vykstąs į hercogo Velingtono kariuomenę, žmonės 
ėmė manyti, jog jis koks nors žymus asmuo, generolas intendantas 
ar bent vyriausybės kurjeris. 

Laive Džozą labai kankino jūros liga, ji parbloškė ir visas 
damas. Bet Amelija vėl atsigavo, keleiviniam laivui pasiekus Osten- 
dę, kai tik pamatė jos pulką gabenančius transporto laivus, kurie 
įplaukė į uostą beveik tuo pat metu kaip ir „Puikioji Rožė“. 
Džozas leisgyvis šiaip taip nusigavo į viešbutį, kapitonas Dobinas 
palydėjo damas, paskui nuėjo vaduoti Džozo karietos ir bagažo iš 
laivo bei muitinės. Mat ponas Džozas šiuo metu buvo likęs be 
tarno, nes Osborno liokajus ir jo paties išlepęs tarnas, susimokę 
Četeme, griežčiausiai atsisakė plaukti per jūrą. Šitas maištas kilo 
visiškai netikėtai pačią paskutinę dieną ir taip nugąsdino jaunesnįjį 
Sedlį, kad jis jau buvo beatsisakąs nuo ekspedicijos, bet kapitonas 
Dobinas (kuris, anot Džozo, tais reikalais pasidarė nepaprastai pas- 
laugus) išbarė jį ir išjuokė — kuriam galui jis dar užsiželdinęs 
tuos ūsus?— ir Džozas pagaliau sutiko sėsti į laivą. Vietoj gerai 
išauklėtų ir gerai įmitusių Londono tarnų, mokančių kalbėti tik 
angliškai, Dobinas surado Džozui juodbruvą nediduką liokajų belgą, 
nemokantį jokios kalbos, bet jis savo judrumu ir tuo, kad poną 
Sedlį visada vadindavo milordu, greitai pelnė šio džentelmeno malonę. 
Laikai Ostendėje pasikeitė: iš ten vykstančių britų labai nedaugelis at- 
rodo kaip lordai ir elgiasi kaip dera aristokratams iš paveldėjimo. 
Daugumas jų vilki apskurusiais drabužiais, dėvi nešvarius baltinius, 
mėgsta biliardą ir brendį, cigarus ir prastas smukles. 

Tačiau reikia pasakyti, kad apskritai kiekvienas anglas iš hercogo 
Velingtono kariuomenės visur mokėjo nešykštėdamas. Krautuvininkų 
tautai prisiminti tokį faktą, be abejo, malonu. Prekybą mylinčiam kraš- 
tui buvo tikra palaima, kai jį užplūdo tokia klientų armija ir kai 
js gavo maitinti tokius garbingus karius. Mat kraštas, kurio jie 
atvyko ginti, nepasižymi karingumu. Ilgą istorijos tarpsnį vieti- 
niai gyventojai leido kovoti savo teritorijoje svetimiems. Kai šio 
pasakojimo autorius nukeliavo erelio žvilgsniu apžvelgti Vaterlo 
lauko, paklausė diližano konduktorių, stuomeningą kariškos išvaizdos 
veteraną, ar jis dalyvavęs tame mūšyje. 

— Pas si bėte*,— atšovė jis. 

Joks prancūzas nebūtų taip atsakęs ir nebūtų parodęs tokių 
jausmų. Bet, antra vertus, mūsų foreiteris buvo vikontas, kažkokio 
nusigyvenusio imperijos generolo sūnus, kuris iš keleivių ėmė vario- 
kus alui. Visa tai, be abejo, sukelia labai pamokomų minčių. 


*Aš ne toks kvailas (pranc.). 

Tasai lygus žydintis, derlingas kraštas niekada neatrodė toks 
turtingas ir klestintis, kaip 1815 metų vasaros pradžioje, kada 
žali laukai ir tylūs miestai pagyvėjo, pasirodžius daugybei raudon- 
švarkių, 0 jo plačiais chaussėes* ėmė riedėti virtinės anglų 
ekipažų, kada dideli laivai, slenką kanalais pro vešlias ganyklas ir 
Jaukius keistus senus kaimus, senovinius rūmus, dunksančius tarp senų 
medžių, buvo prisigrūdę turtingų anglų keleivių, kada kareivis, 
užsukęs į kaimo smuklę, ne tiktai gėrė, bet ir mokėjo už išgertą vyną, 
o Donaldas iš škotų pulko**, sustojęs flamandų ūkininko so- 
dyboje, supo kūdikį lopšyje, kol Žanas ir Žaneta vežė iš lauko šieną. 
Kadangi mūsų dailininkai dabar labai mėgsta kariškus siužetus, aš 
pateikiu šią puikią temą jų teptukui, kad pavaizduotų teisingo 
britų karo principus. Viskas atrodė gražu ir nekalta lyg Haid Parke 
per paradą. Tuo tarpu Napoleonas, pasislėpęs už pasienio tvirtovių 
skydo, ruošėsi staigiam puolimui, kuris visus tuos ramius Žmones 
turėjo įtraukti į pašėlimo ir kraujo sūkurį, o daugelį palikti mūšio 
lauke. 

Visi taip aklai pasitikėjo vadu (nes tvirtas tikėjimas, kurį her- 
cogas Velingtonas įkvėpė anglų tautai, buvo ne menkesnis už tą 
labai ugningą entuziazmą, su kuriuo prancūzai kitados žvelgė į 
Napoleoną), kraštas atrodė taip puikiai pasirengęs tvarkingai gintis, o 
prireikus pagalba buvo taip arti ir tokia galinga, kad baimės niekas nė 
nejuto; ir mūsų keleiviai, kurių du iš prigimties buvo labai baikštūs, 
jautėsi visai puikiai, kaip ir visi kiti gausūs anglų turistai. Garsusis 
pulkas, su kurio daugeliu karininkų mes susipažinome, kanalų bar- 
komis plaukė į Briugę ir Gentą, ruošdamasis iš ten žygiuoti į 
Briuselį. Džozas lydėjo mūsų damas keleiviniais laivais — tais laivais, 
kurių patogumus ir prabangą prisimena visi, kam seniau yra tekę 
keliauti po Flandriją. Valgis ir gėrimas šituose nerangiuose, bet 
ištaiginguose laivuose buvo toks neapsakomai puikus, j0g net susikūrė 
legendos apie vieną keleivį anglą, kuris, atvykęs savaitei į Belgiją ir 
plaukdamas vienu iš tų laivų, taip susižavėjo vaišėmis, kad pasilikęs 
plaukioti tarp Gento ir Briugės, kol buvo išrastas geležinkelis, tada 
jis nusiskandinęs per paskutinę laivo kelionę. Džozui nebuvo lemta 
šitaip mirti, bet ir jis negalėjo atsigėrėti patogumais, 0 ponia 
O'Daud tvirtino, kad iki pilnos laimės jam trūksta tik jos sesers 


*Plentais (pranc.). 
+*Šis įvykis paminėtas Gleigo „Vaterlo mūšio istorijoje“. (Aut. pastaba.) 

Glorvinos. Jis visą dieną sėdėdavo denyje, gurkšnodavo flamandišką 
alų, nuolat šaukdavo savo tarną Izidorių ir galantiškai šnekučiuoda- 
vo su damomis. 

Jo drąsa buvo nepaprasta. 

— Kad Bonis pultų mus!— šaukė jis.— Mano vaikeli, vargšele 
Emi, nebijok. Nėra jokio pavojaus! Sakau tau, kad sąjungininkai 
bus Paryžiuje po dviejų mėnesių. O tada, dievaži, nusivesiu tave 
pietų į Palais Royal*! Trys šimtai tūkstančių rusų, sakau tau, jau 
žygiuoja prie Mainco per Reiną į Prancūziją, — trys šimtai tūkstan- 
čių, vadovaujami Vitgenšteino ir Barklajaus de Tolio!'*š. mano 
miela! Tu nieko nenusimanai apie karo reikalus, brangioji. O aš ži- 
nau ir sakau, kad Prancūzijoje nėra pėstininkų, kurie galėtų atsi- 
laikyti prieš rusus, ir nėra tokio Bonio generolo, kuris būtų vertas 
Vitgenšteino nors nago juodymo. Be to, juk dar yra austrai, jų lygiai 
penki šimtai tūkstančių — visi kaip vienas, šiuo metu jiems tereikia 
dešimt dienų nužygiuoti ligi sienos; juos veda Švarcenbergas ir 
princas Karolis'??. O kur dar prūsai, narsaus princo maršalo vado- 
vaujami! Parodykite man dabar kitą tokį kavalerijos vadą, kai nebėra 
Miurato!!*? Ei ponia O'Daud! Kaip jūs manote, ar mūsų mažytei ver- 
ta bijoti? Ar yra ko bijoti, Izidoriau? Ei ponaiti, dar alaus! 

Ponia O'Daud atsakė, kad jos Glorvina nesibijanti jokio vyro 
pasaulyje, ką bekalbėti apie prancūzą, ir išmaukė alaus stiklinaitę, 
mirktelėjusi, kad gėrimas jai patinkąs. 

Dažnai susidurdavęs su priešu, kitais žodžiais tariant, bendrau- 
davęs su Čeltenemo ir Bato damomis, mūsų kolektorius iš dalies 
neteko ankstesnio baikštumo ir buvo nepaprastai šnekus, ypač kai 
pasistiprindavo alkoholiu. Jį, galima sakyti, mėgo visas pulkas, nes jis 
dosniai vaišindavo karininkus ir juos juokindavo savo karišku apsi- 
ėjimu. Ir lygiai kaip vienas žinomas pulkas visada žygiuodavo su 
ožiu kolonos priešakyje, o kitas — elnio vedamas, taip ir jų pulkas, 
kaip sakydavo Džordžas apie svainį, žygiavo su drambliu. 

Nuo to laiko, kai Amelija susipažino su pulku, Džordžas ėmė 
truputį gėdytis dėl kai kurių tos draugijos narių, su kuriais buvo 
priverstas ją supažindinti, ir pasiryžo, kaip jis pareiškė Dobinui 
(nėra reikalo nė pasakoti, kaip pastarasis tuo buvo patenkintas), 
netrukus persikelti į kokį geresnį pulką, kad jo žmonai nereikėtų 
bendrauti su tokiomis prakeiktai vulgariomis moterimis. Bet tasai vul- 


* Karaliaus rūmus (pranc.). 

garus polinkis gėdytis savo draugijos daug labiau būdingas vyrams ne- 
gu moterims (išskyrus diduomenės damas, kurioms jis nesvetimas). 
Ponia Amelija, paprasta ir nuoširdi, visai neturėjo to dirbtino gėdos 
jausmo, kurį jos vyras klaidingai laikė savo geru skoniu. Kad jo 
žmona bendravo su ponia O'Daud, nešiojančia skrybėlę su gaidžio 
plunksna, o ant pilvo — didžiulį repetyrą, kurį ji kiekviena proga 
versdavo mušti valandas, ir pasakodavo, kaip tėvas padovanojęs jai tą 
laikrodį, kai ji po sutuoktuvių lipusi į karietą,— šie gražumynai ir ki- 
tos majorienės išorės keistybės vertė kapitoną Osborną baisiai kentėti; 
bet Ameliją tiktai juokino geraširdės damos ekscentriškumas, ir ji nė 
trupučio nesigėdijo draugauti su ja. 

Tos garsios kelionės metu, kurią vėliau atlikdavo beveik kiek- 
vienas viduriniojo luomo anglas, galima buvo rasti ir labiau praprusu- 
sių bendrakeleivių, bet iškalbingumu niekas negalėjo susilyginti 
su ponia O'Daud. 

— Jūs kalbate apie kanalų laivus, brangioji? Kad pamatytumėt 
mūsų laivus, kursuojančius tarp Dublino ir Belineslo! Va čia tai iš tik- 
rųjų greitis! O kokie ten gražūs galvijai! Mano tėvas, garbės žodis, 
gavo aukso medalį už ketverių metų telyčią (pats jo Ekscelencija 
suvalgė kąsnelį ir pareiškė, kad niekada neragavęs skanesnės mėsos). 
Tokios telyčios šiame krašte už jokius pinigus nepamatysite. 

Ir Džozas atsidusęs pripažino, kad geros riebios jautienos kepsnio 
niekur daugiau nerasi, tik Anglijoje. 

— Tik Airijoje, iš kur jūs ir gaunate geriausią mėsą, — pareiškė 
majorienė, pradėjusi, kaip kad yra pratę tos tautos patriotai, daryti 
palyginimus, labai palankius savo kraštui. 

Išėjus iš kalbos apie Briugės ir Dublino turgų, majorienė, nors 
pati tą šneką pradėjo, nebegalėjo susilaikyti nuo paniekos ir patyčių. 

— Būčiau labai dėkinga, jei man paaiškintumėt, kam kėpso tasai 
senas sargybos bokštas turgaus gale?— tarė ji su tokia karčia 
ironija, kad nuo jos tasai senas bokštas būtų galėjęs sugriūti. 

Vietovės, pro kurias jie plaukė, buvo pilnos anglų kareivių. 
Anglų trimitai pažadindavo juos rytą; užėjus nakčiai, jie eidavo gulti 
aidint britų švilpynėms ir būgnams. Visa šalis, kaip ir visa Europa, 
buvo apsiginklavusi, artėjo didžiausias istorinis įvykis; o nuoširdžioji 
Pegi O'Daud, kurią jis lietė tiek pat, kiek ir kiekvieną kitą, toliau 
plepėjo apie Belinfedą, apie arklius Glenmelonių arklidėse ir apie ten 
gertą klaretą. Džozas Sedlis įterpdavo savo pasakojimų apie Damdamo 

padažą ir ryžius, o Amelija galvodavo apie vyrą ir kaip geriausiai 
parodyti jam savo meilę, lyg tai būtų buvę svarbiausi klausimai pasau- 
lyje. 

Žmonėms, kurie mėgsta padėti į šalį istorijos vadovėlį ir pas- 
varstyti, kas bufų nutikę pasaulyje, jeigu, susidėjus lemtingoms 
aplinkybėms, nebūtų įvykę to, kas iš tikrųjų įvyko (kebliausias, įdo- 
miausias ir naudingiausias apmąstymas),— tiems žmonėms, be abejo, 
ne kartą atėjo į galvą, kokį netikusį laiką Napoleonas pasirinko su- 
grįžti iš Elbos ir paleisti savo erelius iš Sen Žuano įlankos į 
Paryžiaus Notr Dam katedrą. Mūsų istorikai tvirtina, kad, apvaizdai 
lėmus, sąjungininkų kariuomenės buvo iš anksto pasiruošusios puoli- 
mui ir kiekvieną akimirką galėjo būti pasiųstos prieš imperatorių iš 
Elbos. Karališkieji makleriai, susirinkę Vienoje'“! ir savo nuožiūra 
karpę Europos valstybes, turėjo tiek priežasčių vaidvtis, kad kariuome- 
nės, įveikusios Napoleoną, be niekur nieko galėjo pulti viena kitą, jei 
tik nebūtų vėl pasirodęs jų bendros neapykantos ir baimės objektas. Šis 
monarchas turėjo kovai visiškai parengtą kariuomenę, nes išsiderėjo 
Lenkiją ir buvo pasiryžęs ją išlaikyti; kitas buvo pasigrobęs pusę 
Saksonijos ir nenorėjo atiduoti laimikio; trečiajam rūpėjo Italija. 
Kiekvienas protestavo prieš kito gobšumą, ir jei tiktai būtų palaukęs 
nelaisvėje, kol visi šie galiūnai griebs kits kitam už gerklės, korsikie- 
tis būtų galėjęs grįžti ir netrukdomas viešpatauti. Bet kas tada būtų išti- 
kę mūsų pasakojimą ir visus mūsų bičiulius? Kas liktų iš jūros, jei 
visi jos lašai išgaruotų? 

Kol kas gyvenimas ėjo savo keliu, jis nesikeitė, žmonės ieškojo 
malonumų, lyg visam tam niekada nebūtų galo ir nesimatytų jokio 
priešo. Kai mūsų keleiviai atvyko į Briuselį, kur buvo sustojęs jų 
pulkas, — visų manymu, tai būta didelės laimės, — atsidūrė vienoje iš 
linksmiausių ir prašmatniausių mažųjų Europos sostinių, kurioje vi- 
sos Tuštybės mugės palapinės viliojo nepaprastu gyvumu ir pra- 
banga. Čia žmonės išsijuosę lošė, nebuvo galo šokiams, puotos 
sužavėjo net didįjį smagurį Džozą. Teatre stebuklingoji Katalani'** 
kerėjo klausytojus; nuostabius pasijodinėjimus pagyvindavo šaunių 
karių draugija; įdomus senas miestas, keisti drabužiai ir nuostabi 
architektūra traukė akį Amelijos, niekada nemačiusios svetimo kraš- 
to, ir jaudino širdį maloniomis staigmenomis. Žodžiu, apsigyvenusi 
gražiame, jaukiame bute, už kurį mokėjo Džozas ir Osbornas, — 
pastarasis nesiskaitė su pinigais ir buvo labai meilus žmonai, — 
kelias savaites, kol baigėsi medaus mėnuo, ponia Amelija buvo 

tokia patenkinta ir laiminga, kaip reta kuri jaunamartė, išvykusi iš 
Anglijos. 

Kiekviena diena šiuo laimingu metu visiems suteikdavo ką nors 
naujo ar įdomaus. Čia reikėjo aplankyti bažnyčią ar paveikslų ga- 
leriją, čia pasijodinėti ar eiti į operą. Pulkų orkestrai grojo kiaurą 
dieną. Žymiausi Anglijos žmonės vaikštinėjo parke. Tai buvo nesi- 
baigianti kariuomenės šventė. Džordžas kas vakarą gabeno žmoną vis į 
naują iškylą ar pokylį, kaip visada, buvo visiškai savim patenkintas ir 
tvirtino, kad tampąs tikru šeimos žmogumi. O iškyla ar pokylis su 
juo! Argi to neužteko, kad maža širdelė imtų džiaugsmingai plakti? 
Amelijos laiškai motinai, rašyti tuo laiku, buvo pilni džiugesio ir 
dėkingumo. Vyras liepė jai pirkti nėrinius, skrybėlaites, brangakme- 
nius ir visokiausius mažmožius. O, jis švelniausias, geriausias ir kil- 
niausias vyras! 

Džordžas stebėjo žymius lordus bei ledi, kitus kilmingus asme- 
nis, užplūdusius miestą ir pasirodančius viešose vietose, ir jo tikrą bri- 
to širdis tirpo iš džiaugsmo. Čia visi tie didikai pamiršo savo išdi- 
dumą ir pasipūtimą, jiems kartais būdingus tėvynėje, ir, nesuskaitomą 
daugybę kartų lankydamiesi viešose vietose, teikdavosi bendrauti su 
žmonėmis, kuriuos ten sutikdavo. Vieną vakarą per pokylį, iškeltą 
generolo tos divizijos, kuriai priklausė Džordžo pulkas, jaunasis Osbor- 
nas turėjo garbės šokti su ledi Blanš Tislvud, lordo Bereikerso 
dukteria; jis lakstė ledų bei gaivinamųjų gėrimų abiem ledi ir 
stumdydamasis bei grūsdamasis iškvietė karietą ledi Bereikers. Su- 
grįžęs į namus, jis taip gyrėsi pažintimi su grafiene, kad nė tėvas 
nebūtų jo pralenkęs. Kitą dieną Džordžas aplankė tas damas, parke 
jojo šalia jų briko, pakvietė visą lordo šeimą prabangių pietų 
restorane ir tiesiog šėlo iš džiaugsmo, kai jie sutiko atvykti. Senasis 
Bereikersas, kuris galėjo pasigirti ne išdidumu, bet puikiu apeti- 
tu, pietų būtų ėjęs bet kur. 

— Tikiuosi, kad ten, be mūsų, daugiau moterų nebus, — tarė ledi 
Bereikers, pagalvojusi apie kvietimą, kuris per daug jau greitomis 
buvo priimtas. 

— Maloningas dangau, mama! Negi manai, kad jis atsives žmo- 
ną!— suspigo ledi Blanš, kuri praėjusį vakarą ištisas valandas svaigo 
Džordžo glėbyje, šokdama ką tik į madą įėjusį valsą.— Tuos vyrus 
dar gali pakęsti, tačiau tos jų moterys. .. 

— Bet jis turi žmoną, ką tik vedęs, velniškai graži moteris, kaip 
girdėjau, — tarė senasis grafas. 

— Na, brangioji Blanš,— pareiškė motina, — manau, kad jeigu 
tėtis nori vykti, tai ir mes turime. Bet, žinoma, Anglijoje mums 
nėra reikalo būti su jais pažįstamiems. 

Taigi iš anksto pasiryžę nutraukti savo naująją pažintį Bondo 
gatvėje, didieji žmonės nuėjo valgyti Džordžo pietų Briuselyje ir, 
maloniai leidę jam sumokėti už vaišes, rodė savo didybę Osborno 
žmonai, stengdamiesi su ja nesikalbėti. Tokios rūšies didybė itin būdin- 
ga britų aukštuomenės moterims. Stebėti, kaip kilminga dama elgia- 
si su žemesnėmis — labai įdomi pramoga filosofiškai nusiteikusiam 
Tuštybės mugės lankytojui. 

Tasai pokylis, kuriam vargšelis Džordžas išleido baisybę pinigų, 
Amelijai buvo nemaloniausia pramoga per visą medaus mėnesį. 
Ji parašė namo laišką, kuriame mamytei nepaprastai graudžiai 
papasakojo apie tą pobūvį: kaip grafienė Bereikers užkalbinta nesi- 
teikdavusi atsakyti, kaip ledi Blanš spoksojusi į ją pro lornetą 
ir kaip niršęs Dobinas dėl tokio elgesio; kaip milordas, išeidamas 
iš pokylio, paprašęs parodyti sąskaitą ir pareiškęs, kad pietūs buvę 
velniškai prasti ir velniškai brangūs. Tačiau nors Amelija ir papa- 
sakojo, kokie stačiokai buvo tie svečiai ir kaip nepatogiai ji jautėsi, 
vis dėlto ponia Sedli buvo labai patenkinta ir taip uoliai plepėjo 
apie Emi draugę grafienę Bereikers, jog pagaliau net Osborno 
ausis Sityje pasiekė žinia, kad jo sūnus vaišinęs perus ir jų žmonas. 

Tie, kurie dabar pažįsta generolą leitenantą serą Džordžą Taftą, 
Pirties ordino kavalierių, ir yra matę, kaip jis, vata pamuštu 
munduru ir susiveržęs korsetu, beveik kiekvieną dieną sezono metu 
oriai stypčioja Pel Melo gatve su aukštakulniais lakuotais batais, 
dirsčiodamas praeinančioms moterims po skrybėlaitėmis arba mūdrau- 
ja savo puikiuoju bėriu ir šaudo akimis į parke riedančias karie- 
tas, — tie, kurie dabar pažįsta serą Džordžą Taftą, vargu ar pamanys, 
kad tai tas pats narsus karininkas, pasižymėjęs Pusiasalyje ir prie 
Vaterlo. Dabar jo plaukai tamsūs, tankūs ir garbanoti, antakiai 
juodi, o žandenos skaisčiai rudos. 1815 m. jis buvo šviesiaplaukis ir 
plikas, gerokai kūningesnis, o dabar smarkiai sulysęs. Kai jam buvo 
apie septyniasdešimt metų (dabar beveik aštuoniasdešimt), jo plau- 
kai, labai reti ir visai balti, staiga pasidarė tankūs, garbiniuoti ir 
tamsūs, o žandenos ir antakiai įgavo dabartinį atspalvį. Pikti lie- 
žuviai sako, kad jo krūtinė privaryta vatos, o plaukai — perukas, 
nes jie visiškai neaugą. Tomas Taftas, su kurio tėvu generolas 
susivaidijo prieš daugelį metų, tvirtino, kad mademoiselle de Žezė 

iš prancūzų teatro nurovusi užkulisiuose jo seneliui plaukus; bet 
Tomas yra žinomas pikčiurna ir pavyduolis, o generolo perukas 
neturi nieko bendra su mūsų pasakojimu. 

Vieną dieną, kai keli mūsų draugai iš N pulko slampinėjo 
po Briuselio gėlių turgavietę, prieš tai apžiūrėję miesto rotušę, 
kuri, anot ponios O'Daud, toli gražu nebuvo nei tokia didelė, nei 
tokia daili kaip jos tėvo rūmai Glenmelonyje, į turgavietę atjojo 
aukšto rango karininkas, lydimas pasiuntinio; nulipęs nuo žirgo 
ir kiek pavaikštinėjęs tarp gėlių, jis išsirinko gražiausią puokštę, 
kokią tik galima gauti už pinigus. Suvyniojus gėles į popierių, kari- 
ninkas vėl sėdo ant žirgo, gražiąją puokštę atidavė saugoti savo 
arklininkui, tas nešė šypsodamasis paskui viršininką, o šis nujojo la- 
bai išdidus ir savim patenkintas. 

— Kad jūs matytumėt, kokios gėlės Glenmelonyje! — pastebėjo 
ponia O'Daud.— Mano tėvas turi tris škotus sodininkus ir devynis 
padėjėjus. Mes turime ištisą akrą šiltadaržių, o ananasai pas mus 
toks paprastas daiktas kaip žirniai vasarą. Mūsų vynuogių kekės 
sveria po šešis svarus, ir, prisiekiu garbe ir sąžine, mūsų magnolijų 
žiedai tokio dydžio kaip arbatiniai. 

Dobinas, niekada nesišaipydavęs iš ponios O'Daud, kaip kad 
su malonumu darydavo tasai nedorėlis Osbornas (įvarydamas siau- 
bą Amelijai, kuri maldaudavo, kad jis paliktų majorienę ramybėje), 
staiga šoko atgal į spūstį kikendamas ir prunkšdamas, kol atsidūrė 
pakankamai toli, ir pratrūko taip skardžiai kvatoti, jog nustebino 
visą turgaus minią. 

— Ko tasai kerėpla ten žvingauja? — pastebėjo ponia O'Daud.— 
Gal jam kraujas iš nosies bėga? Jis visada sakydavo, kad jam 
dažnai iš nosies kraujas teka — šitaip turėtų visas kraujas išbėgti. 
Argi magnolijų žiedai pas mus ne tokie dideli kaip arbatinis, 
O'Daudai? 

— Tikrų tikriausiai, ir dar didesni, Pegi,— patvirtino majo- 
ras. 

Bet čia šneka nutrūko, pasirodžius karininkui, kuris pirko puokštę. 

— Velniškai puikus žirgas! Kas gi čia  toks?— pasiteiravo 
Džordžas. 

— Kad jūs būtumėt matę mano brolio Molojaus Melonio žir- 
gą Molasą, kuris laimėjo taurę per Karegio lenktynes!-— sušuko 
majoro žmona ir jau norėjo varyti toliau savo šeimos istoriją, 
bet čia ją pertraukė jos vyras: 

— Tai generolas Taftas, N raitelių divizijos vadas, — ir ramiai 
pridūrė: — Mudu su juo prie Talaveros'*“ buvome sužeisti į tą pačią 
koją. ; 

— Po to buvot paaukštintas, — nusijuokė Džordžas.— Generolas 
Taftas! Na, tada, brangioji, ir Kroliai bus atvykę. 

Amelijai taip ir nusmelkė širdį — pati nežinojo kodėl. Atrodė, 
kad ir saulė nebe taip skaisčiai šviečia. Aukšti seni stogai ir bokš- 
teliai staiga pasidarė nebe tokie vaizdingi, nors buvo nuostabus 
saulėlydis ir viena giedriausių bei gražiausių gegužės pabaigos 
dienų. 


XXIX skyrius 
BRIUSELIS 


Ponas Džozas išsinuomojo porą arklių savo atvirai karietai 
ir su tais žirgais bei šauniu Londono ekipažu visai neblogai atrodė 
važinėdamasis po Briuselio apylinkes. Džordžas nusipirko jojamą 
arklį, ir juodu su kapitonu Dobinu dažnai lydėdavo karietą, kuria 
Džozas su seserimi kasdien važiuodavo pasivažinėti. Tą dieną, kaip 
visada, jie nuvažiavo į parką, ir Džordžo spėjimas, kad atvyko 
Rodonas Krolis su žmona, pasitvirtino. Vidury nedidelio raitelių 
būrelio, kurį sudarė žymiausi Briuselio asmenys, jie išvydo Rebeką su 
žavingu amazonės kostiumu, gražiai apgulusiu liemenį, jojančią ant 
dailaus mažučio arabų veislės žirgo, kurį ji puikiai valdė (išmokusi 
to meno Karalienės Krolyje, kur ją daug sykių lavino baronetas, 
ponas Pitas ir patsai Rodonas); greta jos risnojo šaunusis genero- 
las Taftas. 

— Tai tikrų tikriausiai pats hercogas!— sušuko ponia majorienė 
O*'Daud Džozui, kuris išraudo kaip bijūnas.— O anas, ant to bėrio — 
lordas Aksbridžas! Koks elegantiškas! Juodu su mano broliu .Mo- 
lojum Meloniu panašūs kaip du vandens lašai. 

Rebeka neprijojo prie karietos, bet, pamačiusi, kad ten sėdi 
jos sena pažįstama Amelija, grakščiai linktelėjo ir nusišypsojo, pasiun- 
tė bučinį ir pamojavo ekipažui. Paskui ji vėl ėmė kalbėtis su 
generolu Taftu, ir jis paklausė: 

— Kas tasai dručkis karininkas su auksu apvedžiota kepure? 

Rebeka atsakė, jog tai „vienas iš Ost Indijoje tarnavusių kari- 
ninkų“. 

Bet Rodonas Krolis, išjojęs iš savo draugijos gretų, prisiartino, 
nuoširdžiai paspaudė Amelijai ranką, pasakė Džozui: 

— Na, kaip gyvuoji, bičiuli?— ir taip įbedė akis į ponios 
O'Daud veidą ir gaidžio plunksnas, jog ji pagaliau ėmė manyti, 
kad pavergė jo širdį. 

Džordžas, kuris buvo truputį atsilikęs, bematant prijojo kartu su 
Dobinu. Jie atidavė pagarbą aukštiesiems asmenims, tarp kurių Os- 
bornas išsyk pastebėjo ponią Kroli. Jis apsidžiaugė išvydęs Rodo- 
ną, familiariai pasirėmusį į jo karietą, besikalbantį su Amelija, ir į 
nuoširdų adjutanto pasveikinimą atsakė netgi karščiau, negu derėjo. 
Rodonas ir Dobinas linktelėjo kits kitam be galo santūriai. 

Krolis paaiškino Džordžui, kad jie sustoję Hotel du Parc vieš- 
butyje su generolu Taftu, ir Džordžas privertė savo draugą pažadėti, 
kad jis greitai aplankys Osborną jo paties rezidencijoje. 

— Labai gaila, kad nesusitikau su jumis prieš tris dienas, — 
tarė Džordžas.— Aš tada iškėliau restorane pietus... buvo puiku. 
Lordas Bereikersas, grafienė ir ledi Blanš buvo tokie geri, kad 
teikėsi su mumis papietauti. Apmaudu, kad jūsų nebuvo. 

Parodęs draugui savo pretenzijas būti aukštuomenės žmogumi, 
Džordžas persiskyrė su Rodonu, kuris nusekė paskui didžiūnų ka- 
valkadą, risnojančią alėja, o Džordžas ir Dobinas vėl užėmė savo 
vietas iš abiejų Amelijos karietos pusių. 

— Koks gražuolis tas hercogas!— pastebėjo ponia O'Daud.— 
Žinote, Velsliai'**' ir Meloniai yra giminės. Tačiau aš, vargšelė, 
niekada nedrįsčiau prisistatyti hercogui, nebent jo malonybė pats 
prisimintų mūsų giminystę. 

— Jis — žymus karys, — tarė Džozas, pasijuręs daug laisviau, kai 
garsusis vyras pasišalino.— Kas gali prilygti pergalei Salamankos!*? 
kautynėse? Ką jūs pasakysite, Dobinai? Bet kur jis išmoko savo 
meno? Indijoje, brolau! Džiunglės — geriausia mokykla generolui, 
įsidėmėk. Aš ir pats jį pažinojau, ponia O'Daud, vieną vakarą 
Damdame mudu abu šokome su panele Katler, artileristo Kat- 
lerio dukterimi. .. velniškai graži mergiotė! 

Aukštųjų asmenų pasirodymas davė peno kalboms per visą pa- 
sivėžinimą ir per pietus, kol atėjo metas vykti į operą. 

Čia viskas buvo bemaž taip kaip senojoje Anglijoje. Teatre 
šmėsčiojo daugybė britų veidų ir tualetų, jau nuo seno garsinusių 
jų moteris. Šaunioji ponia O'Daud buvo ne paskutinė: ant kaktos jai 
karojo garbana, ji buvo pasipuošusi ištisu rinkiniu airiškų briliantų 

ir geltonų topazų, kurie, jos nuomone, blizgėjo labiau už visas kitas 
puošmenas salėje. 

Būdamas su ja Osbornas visada kankindavosi, bet ji dalyvau- 
davo visose pramogose ir pasilinksminimuose, jei tik nugirsdavo, 
kad bus mūsų jaunieji bičiuliai. Poniai O'Daud nė į galvą neatei- 
davo, kad jie galėtų nesižavėti jos draugija. 

— Ji buvo tau naudinga, brangioji, — pasakė Džordžas žmo- 
nai, kurią jis be didelio sąžinės graužimo galėdavo palikti su ja.— 
Bet kaip malonu, kad atvyko Rebeka! Ji bus tau puiki draugė, 
ir mes galėsime nusikratyti ta prakeikta aire. 

Amelija neatsakė nei „taip“, nei „ne“ — ir iš kur mes galime ži- 
noti, ką ji dabar galvoja? 

Briuselio operos teatro coup d'oeil* per daug nesužavėjo po- 
nios O'Daud, nes jam buvo toli iki Dublino teatro Fišembl gatvėje, 
o prancūzų muzika anaiptol negalėjo susilyginti su jos gimtojo 
krašto muzika. Majorienė labai garsiai reiškė draugams savo pas- 
tabas ir be galo patenkinta savimi mosavo didele braškančia vė- 
duokle. 

— Kas toji nepaprasta moteris greta Amelijos, Rodonai, bran- 
gusis?— pasiteiravo dama, sėdinti ložėje priešais (ji ir namuose 
būdavo labai mandagi su vyru, o draugijoje dar karščiau rody- 
davo savo meilę).— Argi nematai to padaro su kažkokiu geltonu 
daiktu turbane, raudona atlaso suknele ir didžiuliu laikrodžiu? 

— Šalia tos mažutės dailios moteries balta suknele?— pasi- 
teiravo šalia sėdįs vidutinio amžiaus džentelmenas, apsikarstęs ordi- 
nais, dėvįs keletą liemenių ir užsirišęs didelį standžiai iškrakmo- 
lytą baltą kaklaraištį. 

— Toji graži, baltai apsirengusi moteris — tai Amelija, genero- 
le. .. Jūs visuomet pastebite visas gražias moteris, išdykėli! 

— Tik vieną visam pasauly, dievaži!— šūktelėjo susižavėjęs ge- 
nerolas, ir dama kepštelėjo jam didele gėlių puokšte, kurią laikė 
rankoje. 

— Vaje, juk tai jis,— pareiškė ponia O'Daud,— ir puokštė ta 
pati, kurią jis pirko Marshy aux Flyures**į 

Kai Rebeka, susidūrusi su draugės žvilgsniu, dar sykį atliko 
savo manevrą — pasiuntė bučinį, ponia majorienė O'Daud, pamaniu- 


* Bendras vaizdas (pranc.). 
+ Gėlių turguje (netaisykl. pranc.). 

si, jog tas pasveikinimas skirtas jai, atsakė tokia gracinga šypsena, 
kad nelaimingasis Dobinas prunkštelėjęs išlėkė iš ložės. 

Veiksmui pasibaigus, Džordžas tučtuojau išbėgo ir nuskubėjo pa- 
reikšti pagarbos Rebekai jos ložėje. Vestibiulyje susitiko Krolį, ir 
juodu persimetė vienu kitu žodžiu apie praėjusių dviejų savaičių 
įvykius. 

— Ar prie mano čekio įgaliotinis nekibo? — reikšmingai paklausė 
Džordžas. 

— Nė kiek, brolau,— atsakė Rodonas.— Būsiu laimingas, galėda- 
mas jums suteikti progos atsirevanšuoti. Na kaip, ar tėvo širdis 
suminkštėjo? 

— Dar ne,— tarė Džordžas, — bet suminkštės, be to, motina 
man paliko šiokį tokį turtą. O tetulė ar atsileido? 

— Atsiuntė dvidešimt svarų, prakeikta sena šykštuolė! .. Kada gi 
mes susitiksime? Generolas antradieniais pietauja svečiuose. Ar 
negalėtumėt atvykti antradienį? .. Klausykit, įkalbėkite Sedlį nusis- 
kusti ūsus. Kam, po velnių, civiliui reikalingi ūsai ir tos nelemtos 
kilpos švarke! Viso labo. Pasistenkit antradienį būti. 

Ir Rodonas nuėjo su dviem išsipusčiusiais aukštuomenės džen- 
telmenais, kurie, kaip ir jis pats, priklausė generolo štabui. 

Džordžas ne per daug džiaugėsi, kad Krolis pakvietė jį kaip 
tik tą dieną, kai generolo nebus. 

— Aš užeisiu pareikšti pagarbos jūsų žŽmonai,— tarė jis, o Ro- 
donas atsakė: 

— Hm... Kaip sau norite. 

Jis atrodė labai paniuręs, ir abu jaunieji karininkai reikšmingai 
susižvalgė. Džordžas atsiskyrė nuo jų ir išdidžiai nužingsniavo ves- 
tibiuliu prie gznerolo ložės, kurios numerį buvo įsidėmėjęs. 

— Entrez*,— pasigirdo skardus balselis, ir mūsų draugas atsi- 
dūrė Rebekos akivaizdoje. 

Toji pašoko ir suplojusi delnais ištiesė Džordžui rankas — 
tokia buvo laiminga jį pamačiusi. Ordinais apsikarstęs generolas 
įbedė akis į ateivį ir piktai susiraukė, tarsi sakydamas: „Kas jūs 
toks, po velnių?“ 

— Mielas kapitone Džordžai!-— karštai sušuko Rebeka.— Koks 
jūs malonus, kad atėjote! Mudu su generolu nuobodžiaujame, sėdė- 


* Prašom įeiti (pranc.). 

dami tėte-a-tete. Generole, tai mano kapitonas Džordžas, apie kurį 
jums kalbėjau. 

— Taip? — tarė generolas vos linktelėdamas.— Iš kurio pulko 
kapitonas Džordžas? , 

Džordžas paminėjo N pulką. Kaip jam esą gaila, kad tai ne 
koks nors šaunus raitelių korpusas. 

— Jūs turbūt neseniai grįžote iš Vest Indijos. Nedaug teko 
pasireikšti per paskutinį karą. Jūs čia apsistoję, kapitone Džor- 
džai? — pasibaisėtinai išdidžiai kalbėjo generolas. 

— Visai ne kapitonas Džordžas, kvailas žmogau! Kapitonas 
Osbornas, — pertraukė jį Rebeka. 

— A-a, kapitonas Osbornas! Gal Osbornų iš L. giminė? 

— Mūsų toks pat herbas, — pareiškė Džordžas. 

Taip iš tikrųjų ir buvo, mat kai ponas Osbornas prieš penkio- 
lika metų taisėsi karietą, pasitarė su vienu heraldikos žinovu iš 
Long Eikerio ir jai papuošti iš Perų knygos pasirinko L. herbą. 
Generolas nieko nepasakė į šiuos Žodžius; jis pasiėmė teatrinius 
žiūronus, — binoklis tais laikais dar nebuvo išrastas, — ir dėjosi ste- 
bįs publiką. Tačiau Rebeka matė, kad laisvoji akis krypsta jos 
pusėn ir svaido grėsmingus žvilgsnius į ją ir Džordžą. 

Rebeka pasidarė dar meilesnė. 

— Kaip gyvuoja brangioji Amelija? Bet kam gi dar klausti — 
ji tokia žavi! O kas toji graži, geraširdiškos išvaizdos moteris, 
sėdinti šalia jos, — jūsų aistra? O jūs nedorėliai vyrai! O štai ponas 
Sedlis valgo ledus, ir su kokiu pasigardžiavimu, kaip matyti! Gene- 
role, kodėl mes nevalgom ledų? 

— (Gal man nueiti ir jums atnešti? — paklausė generolas, nesi- 
tverdamas piktumu. 

— Prašau leisti man nueiti, — tarė Džordžas. 

— Ne, aš eisiu į Amelijos ložę. Miela, maloni mergaitė! Duo- 
kite ranką, kapitone Džordžai! — ir linktelėjusi generolui Rebeka 
nutipeno į vestibiulį. Atsidūrusi viena su Džordžu, ji pažvelgė į jį 
keisčiausiu, reikšmingiausiu žvilgsniu, kurio prasmę galima šitaip 
pasiaiškinti: „Matote, kokie reikalai ir kaip aš jį už nosies ve- 
džioju?“ Bet Džordžas to nesuprato. Jis galvojo apie savo planus ir 
pasipūtęs gėrėjosi savo paties beribiu žavesiu. 

Keiksmai, kuriuos šnibždėjo generolas, kai tik Rebeka ir jos pag- 
robėjas jį paliko, buvo tokie baisūs, jog esu tikras, nė vienas 
rinkėjas spaustuvėje nedrįstų jų rinkti, net jei ir būtų parašyti. 

Jie plaukė iš pačių širdies gelmių, ir tikrai nuostabu, kai pagal- 
voji, kad iš žmogaus širdies gali išsilieti tokie jausmai ir progai 
pasitaikius prasiveržti toksai gašlumo ir įniršio, pasiutimo ir nea- 
pykantos srautas. 

Švelnios Amelijos akys taip pat su nerimu buvo įsmeigtos į tą 
porelę, kurios elgesys įvarė tokį pasiutimą pavydžiam generolui. 
Tačiau Rebeka, įėjusi į ložę, puolė prie draugės, audringai reikšda- 
ma savo džiaugsmą, nors čia buvo ir vieša vieta; ji apkabino 
savo brangiausią draugę visos publikos akivaizdoje, o svarbiausia — 
priešais generolo žiūronus, atgręžtus į Osbornų ložę. Ponia Rodon 
taip pat nepaprastai meiliai pasveikino Džozą. Ji žavėjosi ponios 
O'Daud didžiule geltonų topazų sagtimi ir nuostabiais airiškais 
briliantais, nenorėdama tikėti, kad jie galėtų būti ne iš pačios 
Golkondos'“?. Ji puldinėjo šen ir ten, čiauškėjo, sukinėjosi ir blaškė- 
si, čia šyptelėdama vienam, čia mirktelėdama kitam, ir visa tai darė 
akivaizdoje pavydžiojo žiūrono kitapus salės. O kai prasidėjo bale- 
tas (kuriame vargu ar bent viena šokėja geriau šaipėsi ir tiksliau 
vaidino už Rebeką), ji pasišokėdama nubėgo į savo ložę, šį kartą 
atsirėmusi į kapitono Dobino ranką. Ne, ji nieku gyvu nesutiko 
priimti Džordžo rankos: jis turįs pasilikti ir kalbėtis su savo bran- 
giausia, geriausia Amelija. 

— Kokia pamaiva!— sumurmėjo Džordžui dorasis Dobinas, su- 
grįžęs iš Rebekos ložės, į kurią jis ją palydėjo visiškai tylėdamas ir 
paniuręs kaip duobkasys.— Kraiposi ir rangosi tarytum gyvatė. Ar 
nematei, Džordžai, kaip ji visą laiką, kol čia buvo, vaidino komediją 
tam generolui priešais mus? 

— Pamaiva? Vaidino komediją? Po plynių! Juk tai žaviausia 
moterytė visoje Anglijoje, — atkirto Džordžas, rodydamas savo baltus 
dantis ir užriesdamas iškvėpintus ūsus.— Tu visiškai ne aukštuome- 
nės žmogus, Dobinai. Po velnių, pažvelk į ją, kaip mat ji pakeitė 
Tafto nuotaiką. Žiūrėk, kaip jis juokiasi! Dievuli, kokie jos pečiai! Emi, 
kodėl tu neturi gėlių? Visos damos su puokštėmis. 

— Tai tiesa, bet kodėl jūs nenupirkote? — pasakė ponia O'Daud. 

Ir Amelija, ir Viljamas Dobinas buvo jai dėkingi už laiku pa- 
darytą pastabą. Bet šiaip abi damos nebeatgavo ūpo. Ameliją visiškai 
pribloškė jos tuščiagarbiškos varžovės spindesys, gyvumas ir madin- 
gos kalbos. Net ponia O'Daud po šaunaus Beki pasirodymo liko 
tyli ir prislėgta ir tą vakarą jau beveik nė žodžio nebepratarė 
apie Glenmelonius. 

— Kada gi pagaliau liausies lošti, Džordžai? Juk žadėjai man 
jau šimtą kartų!-— paklausė Dobinas savo draugą, praėjus kelioms 
dienoms po operoje praleisto vakaro. 

— O kada gi tu pagaliau liausies pamokslavęs? — pasigirdo at- 
sakymas.— Ir ko gi tu, po velnių, žmogau, rūpinies? Mes lošiame 
iš mažų sumų. Praėjusį vakarą aš išlošiau. Argi tu manai, kad 
Krolis sukčiauja? Teisingai lošiant, galų gale viskas maždaug iš- 
silygina. 

— Bet aš nemanau, kad jis galėtų tau sumokėti, jeigu praloš- 
tų,— pasakė Dobinas. 

Tačiau ir šitas jo patarimas buvo tiek pat naudingas, kaip ir 
visi patarimai. Osbornas ir Krolis dabar nuolat susitikdavo. Ge- 
nerolas Taftas beveik visuomet pietaudavo ne namuose. Džordžą 
labai mielai priimdavo adjutanto ir jo žmonos kambariuose vieš- 
butyje (visai netoli generolo). 

Amelija taip elgėsi, kai juodu su Džordžu atvyko į svečius 
pas Krolį ir jo žmoną, kad vos pirmą kartą nesusivaidijo su vyru. 
Džordžas smarkiai išbarė žmoną už tai, kad ji taip nenori eiti 
pas Krolius ir išdidžiai bei šaltai elgiasi su ponia Kroli, savo sena 
bičiule. Amelija neatsakė nė žodelio, bet, antrą kartą apsilankiusi 
pas ponią Rodon, jausdama, kad jos vyras į ją žvilgčioja, o Rebeka 
atidžiai stebi, buvo dar baikštesnė, jei iš viso galima būti baikštes- 
nei, ir dar labiau varžėsi negu pirmą kartą. 

Rebeka, žinoma, elgėsi dar meiliau ir nekreipė nė mažiausio 
dėmesio į savo draugės šaltumą. 

— Man atrodo, kad Emi pasidarė išdidesnė nuo tada, kai jos 
tėvo pavardė pateko į... nuo pono Sedlio nelaimių, — pareiškė 
Rebeka, gailestingai sušvelnindama tuos žodžius Džordžo ausims.— 
Garbės žodis, kai buvome Braitone, maniau, kad ji daro man garbę, 
pavyduliaudama man, o dabar ji turbūt pasipiktinusi, kad Rodonas, 
aš ir generolas gyvename kartu. Ką gi, mano mielas, kaipgi mes 
galėtume su savo ištekliais išsiversti be draugo, su kuriuo būtų 
galima pasidalyti išlaidas? Ir negi jūs manote, jog Rodonas nėra 
pakankamai smarkus vyras, kad sugebėtų apginti mano garbę? Bet 
šiaip esu labai dėkinga Amelijai, labai dėkinga, — pridūrė ponia Ro- 
don. 

— Fui, pavydas!— atsakė Džordžas.— Visos moterys pavy- 
džios. .. 

— Ir visi vyrai. Ar jūs aną vakarą operoje nepavyduliavote 

generolui Taftui, o generolas jums? Jis manęs vos gyvos nesuėdė, 
kad nuėjau su jumis aplankyti tos kvailutės jūsų žmonelės, lyg 
man nors kiek katras rūupėtumėt, — išrėžė Krolio žmona, įžūliai kres- 
telėdama galvą.— Ar jūs pietausite šičia? Mano dragūnas pietaus 
pas vyriausiąjį vadą. Girdėti svarbių naujienų. Sako, kad pran- 
cūzai perėję sieną. Mudu čia ramiai papietausime. 

Džordžas priėmė kvietimą, nors jo žmona truputį negalavo. 
Dar nepraėjo nė šešių savaičių, kai jis vedė, ir jau kita moteris juo- 
kėsi ir tyčiojosi iš jo žmonos, o jis nepyko. Jis nė ant savęs nepyko, 
tas geraširdis vaikinas. 

„Žinoma, truputį gėda, — prisipažino sau Džordžas.— Bet, po vel- 
nių, jei graži moteris pati kariasi ant kaklo, sakykite, kas tada 
lieka daryti? Aš gana laisvai elgiuosi su moterimis“, — dažnai saky- 
davo jis šypsodamasis ir reikšmingai linkčiodamas Šeriui, Šaukš- 
čiui ir kitiems draugams karininkų valgomajame, o šie greičiau gerbė 
jį, nei peikė už tokį šaunumą. Tuštybės mugėje vyrai nuo neat- 
menamų laikų po pergalės kare labiausiai didžiuojasi pergale mei- 
lėje, nes kaipgi kitaip mokiniai galėtų girtis savo meilės istorijo- 
mis, o Don Žuanas — būtų toks populiarus? 

Taigi ponas Osbornas, širdies gilumoje įsitikinęs, kad jis esąs 
tikras širdžių ėdikas ir kad jam lemta jas pavergti, nemėgino 
priešintis savo likimui, bet visiškai patenkintas jam pasidavė. O ka- 
dangi Emi nieko jam nesakė ir neįgrisdavo pavyduliavimu, tik 
pasijuto nelaiminga ir slapčia dėl to graužėsi ir kankinosi, Džordžas 
įsikalbėjo, kad ji visiškai neįtaria to, kas buvo aišku visiems jo 
pažįstamiems, būtent kad jis ėmė atkakliai meilintis poniai Kroli. Jis 
jodinėdavo su ja, kai tik būdavo laisva. Sakydavo Amelijai, kad turįs 
reikalų pulke (nors ta gudrybė nė kiek jos neapgaudavo), ir palik- 
davo savo žmoną vienišą arba brolio draugijoje, o pats leisdavo va- 
karus su Kroliais, pralošdavo pinigus vyrui ir didžiuodavosi, many- 
damas, kad žmona mirštanti iš meilės jam. Labai galimas daiktas, 
jog ši garbinga pora niekada tiesiog nesusitarė ir nesusimokė, kad ji 
vilios džentelmeną, o jis kortomis trauks iš jo pinigus, bet juodu vienas 
kitą puikiausiai suprato, ir Rodonas, visiškai gerai nusiteikęs, leido 
Osbornui ateiti ir išeiti, kada tik tas norėjo. 

Džordžas buvo taip užsiėmęs naujaisiais pažįstamais, kad su Vil- 
jamu Dobinu dabar toli gražu ne taip dažnai susitikdavo kaip 
anksčiau. Džordžas vengė Viljamo draugijoje bei pulke ir, kaip jau 
matėme, nemėgo pamokslų, kurių vyresnysis draugas būdavo linkęs 

jam išdrožti Kai kurie Džordžo poelgiai labai rūstino kapitoną 
Dobiną, tačiau kokia prasmė įtikinėti Džordžą, kad, nors jo žandenos 
ir didelės, o nuomonė apie save kuo puikiausia, vis dėlto jis yra 
tik neišmanėlis vaikėzas? Kokia nauda jam aiškinti, kad Rodonas pasi- 
čiupo jį kaip auką, ir ne pirmą, kad, iščiulpęs iš jo viską, nublokš 
šalin su panieka? Džordžas vis vien būtų nepaklausęs, ir kadangi 
Dobinas, tomis dienomis lankydamasis Osborno namuose, retai kada 
turėdavo laimę pamatyti senąjį bičiulį, juodu išvengė daugelio nema- 
lonių ir nenaudingų pokalbių. Mūsų draugas Džordžas pasinėrė į 
Tuštybės mugės malonumus. 


Niekuomet, nuo pat Darijaus'“' laikų, jokia armija neturėjo to- 
kio prašmatnaus palydovų būrio kaip tas, kuris spietėsi: 1815 metų 
vasarą Olandijoje apie hercogo Velingtono armiją ir lydėjo ją, 
galima sakyti, su pokyliais bei šokiais, iki pat mūšio lauko. Puota, 
kurią tų metų birželio 15 d. Briuselyje iškėlė viena hercogienė, buvo 
istorinė. Ji sukėlė ant kojų visą Briuselį, ir aš girdėjau iš kai kurių 
tuo metu mieste gyvenusių damų, kad jų lyties atstovės daug dau- 
giau kalbėjosi apie puotą ir labiau domėjosi ja negu priešo 
žygiavimu. Dėl bilietų į puotą buvo taip kovota, intriguota ir 
maldauta, kaip sugeba tik anglų damos, kai stengiasi patekti į savo 
krašto diduomenės draugiją. 

Džozas ir ponia O'Daud, kurie troško būti pakviesti, veltui sten- 
gėsi gauti bilietus; bet kiti mūsų draugai tuo atžvilgiu buvo lai- 
mingesni. Džordžas, tarpininkaujant lordui Bereikersui, kuris lyg ir 
norėjo atsilyginti už restorane iškeltus pietus, gavo kvietimą kapi- 
tonui ir poniai Osborn; šituo jis nepaprastai didžiavosi. Dobinas, 
draugavęs su generolu, vadovaujančiu divizijai, kuriai priklausė jų 
pulkas, vieną dieną atėjo juokdamasis pas ponią Osborn ir parodė 
tokį pat kvietimą. Džozas ėmė jam pavydėti, o Džordžas stebėtis, 
kaip, po velnių, jam pasisekė patekti į tokią aukštuomenę! Pagaliau 
ponas ir ponia Rodonai, žinoma, buvo pakviesti, kaip ir derėjo 
kavalerijos brigadai vadovaujančio generolo bičiuliams. 

Skirtąjį vakarą Džordžas, parūpinęs Amelijai naujų suknelių ir vi- 
sokių papuošalų, išvažiavo į garsiąją puotą, kur jo Žmona nepaži- 
nojo nė vieno žmogaus. Pamėginęs prisigerinti prie ledi Berei- 
kers, kuri jį visiškai ignoravo, manydama, kad užtenka kvietimo, ir 
pasodinęs Ameliją ant suolo, paliko ją su savo mintimis, įsitikinęs, 
kad labai gražiai pasielgė, nupirkdamas jai naujų drabužių ir atsi- 

vesdamas į pokylį, kur ji galėsianti linksmintis kaip tinkama. Jos 
mintys nebuvo per daug malonios, ir niekas, be gerojo Dobino, 
jų nesudrumstė. 

Amelijos pasirodymas buvo visai nesėkmingas (tatai gerokai susi- 
erzinęs pastebėjo jos vyras), bet ponios Rodon debut*, priešingai, 
buvo nepaprastai šaunus. Ji atvyko labai vėlai. Jos veidas spindėjo, 
suknelė buvo tobula. Sėdėdama tarp susioūrusių žymių asmenų ir 
jausdama, kad visų lornetai nukreipti į ją, Rebeka atrodė tokia 
šalta ir santūri, kaip anais laikais, kada vesdavo mažąsias panelės 
Pinkerton mergaites į bažnyčią. Daugybė jos pažįstamų vyrų ir dabitų 
susispietė apie ją. O damos šnibždėjosi, kad Rodonas pagrobęs ją iš 
vienuolyno ir kad ji esanti Monmoransi šeimos giminaitė. Ji tain 
puikiai kalbėjo prancūziškai, jog tie gandai atrodė pagrįsti, ir visi 
sutiko, kad jos laikysena puiki, o išvaizda distinguee**. Penkiasde- 
šimt pageidaujančių išsyk susibūrė apie ją, prašydami suteikti jiems 
garbę su ja pašokti. Tačiau ji sakėsi jau esanti pakviesta ir ketinanti 
labai mažai šokti. Ji tuoj nuskubėjo ton vieton, kur sėdėjo Emi, 
niekieno nepastebima, paniurusi ir nelaiminga. Ir, norėdama išsyk 
pribaigti vargšą kūdikį, ponia Rodon pribėgo, jausmingai pasveikino 
brangią Ameliją ir ėmė ją globoti. Ji papeikė draugės suknelę ir 
šukuoseną, nusistebėjo, kaip ji galėjo ateiti šitaip chaussee***, ir 
pažadėjo kitą rytą atsiųsti jai savo corsetiėre****. Ji tvirtino, 
kad puota puiki, kad čia susirinkę tik visiems pažįstami asmenys, kad 
tesą labai nedaug nereikšmingų Žžmogystų. Iš tikrųjų per kokias dvi 
savaites ir po trejų kviestinių pietų jaunoji moteris taip gerai 
išmoko aristokratiško žargono, jog geriau nesugebėtų juo kalbėti nė 
tikra aristokratė, ir tik iš to, kad ji taip tobulai kalbėjo prancūziškai, 
buvo galima suprasti, jog nėra gimusi aukštuomenės šeimoje. 

Džordžas, palikęs Ameliją vieną suole, vos įžengęs į šokių salę, 
labai greitai atskubėjo atgal, kai tik Rebeka atsidūrė greta mielosios 
draugės. Beki kaip tik drožė poniai Osborn pamokslą apie jos vyro 
kvailystes. 

— Dėl Dievo,- uždrausk jam lošti kortomis, brangioji, — kalbėjo 
ji, — nes jis visiškai nusigyvens. Kiekvieną vakarą lošia su Rodonu 
kortomis. Tu juk žinai, kad jis bepinigis. Rodonas ištrauks iš jo 


* Debiutas (pranc.). 

*» Rafinuota (pranc.). 

“e Apsiavusi (pranc.). 
*e99 Korsetų siuvėją (pranc.). 


Tuštybės mugė 298 


paskutinį šilingą, jeigu jis neatsikvošės. Kodėl tu jo nedraudi, ne- 
rūpestingas padarėli? Kodėl neateini vakarais pas mus, užuot nuo- 
bodžiavusi namuose su tuo kapitonu Dobinu? Sutinku, kad jis 
tres aimable*, bet kaip galima pamilti vyrą su tokiomis didžiulėmis 
kojomis? Štai tavo vyro kojos gražios! Va ir jis ateina! Kur buvote, 
nenaudėli? Emi baigia akis dėl jūsų išverkti. Ar ateinate išvesti mane 
šito kadrilio? 

Ir ji, palikusi savo puokštę bei šalį prie Amelijos, nuėjo su 
Džordžu šokti. Tiktai moterys sugeba šitaip įskaudinti. Jų mažyčių 
strėlių galuose yra nuodų, kurie gelia tūkstantį kartų skaudžiau negu 
bukesni vyro ginklai. Mūsų vargšė Emi, kuri per visą gyvenimą 
niekam nejuto neapykantos, iš nieko nesityčiojo, buvo visai bejėgė 
negailestingos mažosios priešininkės rankose. 

Džordžas šoko su Rebeka du ar tris kartus — Amelija nežino- 
jo kiek. Ji sėdėjo savo kamputyje niekieno nepastebėta, tik Rodonas 
priėjęs nevykusiai pašnekino ir vėliau vakare kapitonas Dobinas tiek 
įsidrąsino, kad atnešė Amelijai atsigerti ir atsisėdo šalia jos. Jis ne- 
norėjo klausinėti, ko ji tokia nuliūdusi, bet ji pati, norėdama pa- 
aiškinti, kodėl ašaros blizga jos akyse, pasakė, kad jai uždavusi širdį 
ponia Kroli, papasakodama, kad Džordžas neketina liautis lošęs 
kortomis. 

— Keista: kai žmogus įsitraukia kortuoti, duodas apgaudinėjamas 
negrabiausiems sukčiams,— pasakė Dobinas, ir Emi patvirtino: 

— Taip, iš tikrųjų! — bet galvojo visai apie ką kita, ji liūdėjo ne 
dėl prarastų pinigų. 

Pagaliau Džordžas atėjo Rebekos skaros ir gėlių. Ji ruošėsi iš- 
važiuoti. Ji net nesiteikė sugrįžti ir atsisveikinti su Amelija. Vargšė 
mergaitė, nė žodžio netarusi, leido vyrui prieiti ir nueiti, tiktai galva 
dar labiau nulinko ant krūtinės. Dobiną tuo metu pakvietė divizijos 
generolas, jo bičiulis, ir juodu apie kažką rimtai šnibždėjosi, todėl 
jam ir neteko matyti šito išsiskyrimo. Džordžas nuėjo nešdamas 
puokštę; bet kai padavė ją savininkei, tarp gėlių buvo laiškelis, susi- 
rangęs kaip gyvačiukė. Rebeka tuojau jį pastebėjo. Ankstyvos jau- 
nystės dienomis ji buvo pripratusi prie laiškelių. Ištiesusi ranką, 
Rebeka paėmė puokštę. Jų žvilgsniams susitikus, Džordžas suprato, 
jog ji puikiausiai žino, ką ten ras. Jos vyras ragino ją, vis dar, matyt, 
per daug pasinėręs į savo mintis, kad pastebėtų savo bičiulio ir 


* Labai meilus (pranc.). 

žmonos nebylų pokalbį. Pagaliau nebuvo nė ko pastebėti. Rebeka pa- 
davė Džordžui ranką, metė, kaip visada, greitą reikšmingą žvilgsnį, 
tūptelėjo ir išėjo. Džordžas pasilenkė prie tos rankutės, nieko nepasa- 
kė į pono Krolio pastabą. Jis net visai jos neišgirdo, taip buvo susi- 
jaudinęs dėl savo pergalės, — ir netaręs nė žodžio leido jiems išeiti. 

Osborno žmona matė bent pirmąją dalį scenos su puokšte. Visai 
natūralu, kad Džordžas, Rebekai paprašius, nuėjo atnešti šalio ir 
gėlių; per pastarąsias dienas jis taip darė bent dvidešimt kartų. Bet to 
jau buvo per daug. 

— Viljamai,— tarė ji, staiga prisigla .sdama prie Dobino, ku- 
ris buvo šalia jos,— jūs visada buvote man labai geras. Aš.. 
aš blogai jaučiuosi. Palydėkite mane namo. 

Amelija nė nepajuto, kad pavadino kapitoną vardu, kaip visada į 
jį kreipdavosi Džordžas. Dobinas skubiai išėjo su ja. Ji gyveno čia 
pat, ir juodu pėsti prasispraudė pro minią lauke, kur buvo dar 
didesnis sujudimas negu šokių salėje. 

Džordžas du ar tris kartus buvo supykęs, kai, grįžęs iš pobūvio, 
rasdavo žmoną dar neatsigulusią, todėl šį sykį Emi tuojau nuėjo 
gulti; nors ir nemiegojo, tačiau visiškai negirdėjo nepaliaujamo 
triukšmo ir šuoliuojančių raitelių kanopų bildesio, jai nedavė užmigti 
visai kiti dalykai. 

Tuo tarpu Osbornas, apdujęs iš džiaugsmo, nuėjo prie lošimų 
stalo ir ėmė beprotiškai statyti. Jisai vis laimėjo. 

— Viskas man šį vakarą sekasi, — tarė jis. 

Tačiau net sėkmė prie kortų stalo jo nenuramino, ir po valan- 
dėlės jis pašoko, susibruko į kišenes išloštus pinigus, nuėjo prie 
bufeto ir išgėrė keletą taurių vyno. 

Čia Dobinas ir surado Džordžą. Jis jau buvo gerokai įkaušęs 
ir garsiai kvatodamas kažką tauškė aplink susibūrusiems žmonėms. 
Prieš tai Viljamas ieškojo savo bičiulio prie kortų stalo. Jo veidas 
buvo išblyškęs ir rimtas, o Džordžo — įraudęs ir linksmas. 

— Sveiks, Dobai! Eikš išgerti, Dobai! Hercogo vynas puikus! 
Įpilkite dar, ponuli, — ir drebančia ranka atkišo vyno taurę. 

— Einam iš čia, Džordžai!-— vis taip pat rimtai tarė Dobinas.— 
Nebegerk! 

— Nebegerti? Nieko geresnio nerasi! Gerk pats, lai užsidega tavo 
skruostų žibintai, brolau! Į sveikatą! 

Dobinas priėjo ir kažką pašnibždėjo jam į ausį. Džordžas krūp- 

telėjo, klaikiu balsu sušuko „Valio!“, ištuštino taurę, trinktelėjo ją 
ant stalo ir greitai nuėjo, užsigulęs ant draugo rankos. 

— Priešas persikėlė per Sambrę,— pasakė Viljamas,— ir mūsų 
kairysis sparnas jau kaunasi. Eime. .. Po trijų valandų žygiuojame. 

Džordžas išėjo, jo nervai virpėjo iš susijaudinimo, išgirdus seniai 
lauktą žinią, dabar tokią netikėtą. Kas dabar meilės intriga? Skubiai 
žingsniuodamas į savo būstą, jis galvojo apie tūkstantį dalykų, tik ne 
apie tai: apie savo buvusį gyvenimą ir ateities galimybes, apie 
likimą, kuris gali jį ištikti, žmoną, galbūt kūdikį, su kuriuo jis, 
galimas dalykas, turės skirtis dar nė nematęs. O, kaip Džordžas 
troško, kad tai, ką tą naktį padarė, būtų buvę nepadaryta, ir kad 
jis nors ramia sąžine galėtų atsisveikinti su ta švelnia ir nekalta 
būtybe, kurios nuoširdžią meilę taip mažai tevertino! 

Jis galvojo apie savo trumpą šeimyninį gyvenimą. Per tas kelias 
savaites siaubingai iššvaistė savo mažytį kapitalą. Koks jis buvo 
padūkęs ir kaip beprotiškai elgėsi! Jei jį ištiktų nelaimė, kas be- 
liktų Amelijai! Kaip jis nė kiek jos nevertas! Kodėl jis ją vedė? Jis 
visai netinkamas šeimyniniam gyvenimui. Kodėl nepaklausė tėvo, kuris 
visuomet buvo jam toks dosnus? Viltis, sąžinės graužimas, garbės troš- 
kimas, švelnumas ir savanaudiškas apgailestavimas užplūdo Džordžui 
širdį. Jis atsisėdo ir ėmė rašyti tėvui, prisiminęs, ką jam buvo kartą 
rašęs, ruošdamasis į dvikovą. Aušra švelniais ruožais nuspalvino 
dangų, kai jis baigė atsisveikinimo laišką. Užantspaudavo jį ir pa- 
bučiavo adresą. Jis galvojo, kaip paliko kilniaširdį tėvą, ir prisi- 
minė tūkstančius malonių, kuriomis atšiaurusis senis buvo jį apipylęs. 

Parėjęs namo, dirstelėjo į Amelijos miegamąjį; ji ramiai gulėjo, 
ir jos akys, atrodo, buvo užmerktos; jis džiaugėsi radęs ją miegan- 
čią. Kai jis grįžo iš pokylio, pasiuntinys jau ruošėsi išvykti; jis su- 
prato Džordžo ženklą nekelti triukšmo, ir visi pasiruošimai buvo at- 
likti labai greitai ir patylomis. Ar eiti ir pažadinti Ameliją, galvojo 
Džordžas, ar palikti laiškelį jos broliui, kad praneštų jai apie iš- 
vykimą? Jis dar kartą nuėjo jos pasižiūrėti. 

Ji nemiegojo, kai Osbornas pirmą kartą įėjo į kambarį, tik 
neatsimerkė, kad net nemiegojimu jam nepriekaištautų. Bet jau vien 
tai, kad jis taip greit po jos sugrįžo, nuramino tą baikščią širdelę, 
ir, pasisukusi į Džordžo pusę, kai jis tyliai ėjo iš kambario, ji užmigo. 
Dabar Džordžas įėjo dar tyliau ir pažvelgė į Ameliją. Blausioje 
naktinės lempelės šviesoje jis matė švelnų išblyškusį veidelį, rausvi 
vokai su tankiomis blakstienomis buvo užverkti, o daili balta ran- 

kutė gulėjo ant apkloto. Gerasis Dieve! Kokia ji tyra, kokia švelni, 
gera ir kokia vieniša! O jis — koks savanaudis, žiaurus, koks baisus 
nenaudėlis! Geliančia širdimi ir degdamas iš gėdos jis stovėjo kojūgaly- 
je ir Žiūrėjo į miegančią moterį. Kaip jis drįsta, kas jis toks, kad galėtų 
melstis už tokią nekaltą būtybę? Dieve, laimink ją! Dieve, laimink 
ją! Jis priėjo prie pat lovos, pažvelgė į rankutę, mažą švelnią, ramiai 
gulinčią, ir patyliukais pasilenkė ties priegalviu prie švelnaus išblyš- 
kusio veido. 

Džordžui pasilenkus, dvi dailios rankos švelniai apsivijo jam 
apie kaklą. 

— Aš nemiegu, Džordžai,— tarė vargšas kūdikis ir ėmė taip 
graudžiai kūkčioti, kad galėjo plyšti mažutė širdelė, plakanti taip arti 
Džordžo širdies. Ji budėjo, vargšelė, ir kam gi? Tą akimirką Kariuo- 
menės aikštėje skardžiai suaidėjo trimitas, tuojau pasklido po visą 
miestą, ir nuo pėstininkų būgno trenksmo bei škotų švilpynių spy- 
gavimo pabudo kas tik gyvas. 

„AŠ PALIKAU MERGAITĘ“ 


Mes nepretenduojame, kad būtume įtraukti į karo romanų ra- 
šytojų gretas. Mūsų vieta su nekariaujančiaisiais. Kada laivo deniai 
nukraustomi prieš kautynes, lipame žemyn ir ramiai laukiame. Mes 
tik trukdytume veikti draugams, narsiai kovojantiems mums virš 
galvų. Tad su N pulku žygiuosime tik ligi miesto vartų ir, palikę 
majorui O'Daudui atlikti savo pareigą, grįžkime pas ponią O'Daud, 
kitas damas ir gurguolę. 

Majoras ir jo žmona nebuvo pakviesti į pokylį, kuriame, kaip 
matėme paskutiniame skyriuje, dalyvavo kiti mūsų bičiuliai, todėl jie 
turėjo kur kas daugiau laiko pasinaudoti natūraliu sveiku poilsiu 
lovoje nei tie, kurie troško ne tik atlikti savo pareigą, bet ir pasi- 
linksminti. 

— Aš įsitikinęs, Pegi, brangioji, — tarė majoras, ramiai užsitrauk- 
damas ant ausų naktinę kepuraitę, — kad po dienos kitos čia prasi- 
dės tokie šokiai, kokių daugelis iš tų šokėjų kaip gyvi nėra regėję. 

Jam buvo daug maloniau atsigulti, ramiai išgėrus bokalą, negu 
eiti į kitokius pasilinksminimus. Pegi, žinoma, mielai būtų pademons- 

travusi savo turbaną su rojaus paukščiu, bet vyro praneštoji žinia 
išsyk labai rimtai ją nuteikė. 

— Būtų gerai, kad pažadintum mane pusvalandį prieš duodant 
signalą rinktis, — tarė majoras žmonai.— Pažadink mane pusę antros, 
brangioji Pegi, ir paruošk visus mano daiktus. Galbūt nebegrįšiu 
pusryčių, ponia O'Daud. 

Taręs tuos žodžius, reiškiančius, kad pulkas išžygiuos kitą rytą, 
majoras nutilo ir užmigo. 

Ponia O'Daud, pasipuošusi papiliotėmis ir puošnia liemenėle, 
kaip gera šeimininkė, suprato, kad šitokiomis aplinkybėmis jos 
pareiga veikti, ne miegoti. 

— Išsimiegosiu, kai Maikas bus iškeliavęs, — nusprendė ji ir ėmė 
krauti jo kelioninį lagaminą, paruoštą žygiui, šepečiu valyti apsiaustą, 
kepurę ir kitą karinę aprangą. Į apsiausto kišenę įkišo paketėlį žy- 
giui tinkamo maisto ir apipintą butelį, arba vadinamąjį kišeninį 
pistoletą, kuriame buvo maždaug pinta labai stipraus konjako, kurį ji 
pati ir majoras labai mėgo. Ir kai tik repetyro rodyklė atslinko prie 
pusės antros, 0 jo mechanizmas niūriai išmušė lemtingąją valandą 
(tas garsas, kaip tvirtino puikioji laikrodžio savininkė, visai prilygo 
katedros varpo gaudimui), ponia O'Daud pažadino savo majorą ir pa- 
davė jam puoduką geriausios kavos, kokios tik galima buvo gauti 
tą rytą Briuselyje. Ir kas išdrįstų neigti, kad garbingosios damos pasi- 
rengimai buvo ne mažiau širdingi negu tie verksmo ir isterijos prie- 
puoliai, kuriais rodo savo meilę jausmingesnės moterys; ir kad abiem 
ramiai išgerti kavos, kai trimitai šaukia į žygį ir būgnai dunda visuose 
miesto kvartaluose, buvo kur kas naudingiau ir deramiau negu bet 
koks jausmų išsiliejimas? Todėl majoras ir atvyko į apžiūrą visiš- 
kai tvarkingas, smagus ir žvalus, o kai sėdėjo balne, jo gerai nuskus- 
tas rausvas veidas visam korpusui įkvėpė drąsos ir pasitikėjimo. Visi 
karininkai saliutavo majoro žmonai, kai pulkas žygiavo pro balkoną, 
kur stovėjo drąsioji moteris ir mojo jiems ranka; ir drįsčiau sakyti, 
kad visai ne dėl narsumo stokos, o dėl tam tikro moteriško takto bei 
padorumo ji pati nevedė į mūšį šauniojo N pulko. 

Sekmadieniais ir kitomis iškilmingomis progomis ponia O'Daud 
buvo pratusi labai rimiai skaityti iš didžiulio tomo savo dėdės de- 
kano pamokslus. Toji: knyga teikė jai didelę paguodą transporto laive, 
kai jie, grįždami iš Vesi Indijos namo, tik per plauką nesudužo. 
Pulkui išnykus, ji atsivertė šią knygą, ieškodama peno apmąstymams. 
Galbūt ji nedaug tesuprato iš to, ką skaitė, ir jos mintys klaidžiojo 

kažkur kitur, bet eiti miegoti, kai čia pat ant priegalvio guli vargšė 
Maiko naktinė kepuraitė, buvo neįmanoma. Taip jau yra pasaulyje. 
Džekas ar Donaldas su kuprine ant pečių žygiuoja ieškoti garbės, sma- 
giai žengia į dainos „Aš palikau mergaitę. ..“ taktą, o mergaitė lieka 
namuose kentėti — ir turi į valias laiko mąstyti, liūdėti ir prisiminti. 

Žinodama, koks nenaudingas yra gailesys ir kaip pernelyg jaus- 
mingi žmonės būna tik dar nelaimingesni, ponia Rebeka išmintingai 
nusprendė neduoti valios jokiems bergždžio liūdesio jausmams ir pakė- 
lė išsiskyrimą su vyru kaip tikra spartietė. Iš tikrųjų pats kapitonas 
Rodonas daug labiau jaudinosi skirdamasis negu toji mažutė ryžtin- 
ga moteris, su kuria jis atsisveikino. Ji visiškai užvaldė šį šiurkš- 
čios prigimties vyrą, 0 jis mylėjo ir dievino žmoną, kaip tik galėjo 
mylėti ir žavėtis. Per visą gyvenimą niekada nebuvo toks laimingas, 
kaip per tuos kelis praėjusius mėnesius — ir tą laimę jam suteikė 
Rebeka. Visi ankstesni malonumai: žirgų lenktynės, karininkų pietūs, 
medžioklė, kortų staliukas, visi buvusieji meilės nuotykiai su modistė- 
mis, kordebaleto šokėjomis ir kitos lengvos nerangaus kariškojo 
Adonio pergalės visiškai nubluko, palyginti su teisėtais vedybinio 
gyvenimo džiaugsmais, kuriais jis pastaruoju metu mėgavosi. Rebeka 
visada mokėjo jį pralinksminti; ir kapitonui Kroliui namai, bendra- 
vimas su žmona buvo tūkstantį kartų malonesni negu bet kuri kita 
vieta ar draugija, kokią tik jam teko nuo vaikystės matyti. Ir jis keikė 
praeities kvailystes bei išsišokimus, o ypač dejavo dėl savo didžiulių 
skolų, kurios visad kliudys jo žmonos pasisekimui diduomenėje. 
Dažnai jis sunkiai atsidusdavo dėl to per savo vidurnakčio pokal- 
bius su Rebeka, nors anksčiau, kai buvo nevedęs, skolos jam nieka- 
da nekvaršindavo galvos. Jis pats tuo stebėjosi. 

— Velniai žino, — sakydavo jis (arba pavartodavo kokį stipresnį 
savo nesudėtingo žodyno posakį),— kol buvau nevedęs, nerūpėjo, ko- 
kius vekselius aš pasirašau, kad tik Mozė sutiktų palaukti arba Levis 
pratęstų dar trims mėnesiams. Bet, garbės žodis, kai vedžiau, nė karto 
nepaliečiau antspauduoto popieriaus, išskyrus, žinoma, tuos atvejus, 
kai reikėjo pratęsti senuosius vekselius. 

Rebeka visuomet sugebėdavo išsklaidyti jo melancholišką nuo- 
taiką. 

— Ak tu mano mylimas kvaileli!— pasakė ji.— Juk mes vis dar 
galime šio to tikėtis iš tavo tetos. O jei ji mus apviltų, argi mums dar 
nelieka to, ką tu vadini Gazette?'** Arba, palauk, kai nutrūks tavo 
dėdės Bjuto gyvybės siūlas, turiu sumaniusi dar vieną planą. Baž- 

nytinės pajamos visada tekdavo jaunesniajam broliui, tai kodėl tu 
negalėtum parduoti savo laipsnio ir pasidaryti dvasininku? 

Nuo tokios minties Rodonas pratrūko kvatotis; galite įsivaiz- 
duoti, kaip perkūniškai dragūno „Cha cha cha!“ nuaidėjo vidurnaktį 
„< visą viešbutį. Generolas Taftas išgirdo savo bute viršum jų. 
R.- »exa per pusryčius nepaprastai pralinksmino generolą, įkvėptai su- 
va: indama visą sceną ir išdroždama pirmąjį Rodono pamokslą. 

Bet visa tai — prabėgusios dienos ir šnekos. Kai atėjo galutinė 
žinia apie prasidėjusius karo veiksmus ir daliniai turėjo išžygiuoti, 
Rodonas pasidarė toks rimtas, jog Beki pasišaipė iš jo ir net 
įžeidė gvardiečio jausmus. 

— Tikiuosi, nemanai, kad aš bijau, Beki?— virpančiu balsu 
paklausė jis.— Bet aš esu labai geras taikinys, ir matai, jei mane nu- 
<=rs, paliksiu vieną, o gal ir dvi būtybes, kurias norėčiau aprūpinti. 

+ ar taip, ponia Kroli, čia nėra nieko juokingo. 

-+ebeka nesuskaičiuojamom glamonėm ir meiliais žodžiais stengėsi 

„minti įsižeidusį vyrą. Tik kai prasiverždavo šios linksmos būtybės 
g7+ amas ir humoro jausmas (o taip, teisybę sakant, atsitikdavo labai 
“ "aai), ji neištverdavo nepasišaipiusi, bet mokėdavo tuoj nutaisyti 
altą veidą. 

— O brangusis!— sakydavo ji.— Negi manai, kad aš beširdė? — 
ir, kažką skubiai nubraukusi nuo akių, šypsodamasi žvelgdavo vy- 
rui į veidą. 

— Klausyk, — kalbėjo Rodonas.— Pažiūrėsime, kas liks tau, jc: aš 
žūsiu. Čionai man neblogai sekasi lošti, ir štai du šimtai trisdešimt 
svarų. Sau kišenėje turiu dešimt napoleondorų. Jų man pilnai pakaks, 
nes generolas moka už viską kaip kunigaikštis. Ir jei mane nušaus, 
ką gi, aš nieko nekainuosiu... Neverk, moterie: gal aš dar liksiu 
gyvas tau ant pykčio. Na, neimsiu nė vieno savo arklio, josiu generolo 
širmiu — taip bus pigiau, be to, jam pasakiau, kad manasis apšlubo. 
Jei žūčiau, už tuos du arklius šį tą gautum. Vakar Grigas, kol dar 
nebuvo tos prakeiktos žinios, siūlė devyniasdešimt už kumelę, o aš 
buvau toks kvailas, kad neatidaviau jos be dviejų nulių. Už sartį visa- 
da gausi gerą kainą, tik geriau parduok jį šitame krašte, nes Angli- 
joje arklių pirkliai turi tiek daug mano vekselių, jog neverta jo 
gabenti į Angliją. Už savo kumelaitę, kurią tau generolas padovano- 
jo, irgi šiek tiek gausi; dar gerai, kad čia nėra tų prakeiktų sąs- 
kaitų už arklių išlaikymą kaip Londone, — pridūrė Rodonas nusi- 
kvatodamas.— Paskui tas kelioninis neseseras, kainavęs man du šimtus 

svarų, — tai yra tiek esu už jį skolingas; o auksinės apmovėlės ir 
flakonai verti bent trisdešimt ar keturiasdešimt svarų. Prašau, ponia, 
ir tai užstatyti, tai pat mano segtukus, žiedus, laikrodį, grandinėlę ir 
kitką. Visa tai kainuoja krūvą pinigų. Panelė Kroli, žinau, paklojo 
šimtą svarų už grandinėlę ir laikroduką. Auksinės apmovėlės ir 
flakonai! Po plynių, gailiuosi, kad nepaėmiau jų daugiau! Edvardas 
stengėsi man įbrukti sidabrinį paauksuotą batų numoviklį, ir aš dar 
galėjau gauti kelioninį neseserą su sidabriniu kaistuvėliu ir sidab- 
rinį servizą. Bet tiek to, mums teks kaip galima geriau išsiversti ir 
su tuo, ką turime, supranti, Beki? 

Taigi kapitonas Krolis darė paskutinius patvarkymus, kapitonas | 
Krolis, kuris, išskyrus kelis paskutinius mėnesius, kai meilė visiškai 
pavergė dragūną, retai kada pagalvodavo apie ką kita, kaip tik apie 
save, dabar skaičiavo savo negausią mantą ir stengėsi numatyti, kaip 
ją būtų galima paversti pinigais Žmonai, jeigu jį ištiktų kokia ne- 
laimė. Rodonui netgi buvo malonu rašyti pieštuku stambiomis moki- 
niškomis raidėmis savo visokius kilnojamojo turto daiktus, kuriuos 
būtų galima parduoti būsimosios našlės labui, pavyzdžiui: 

„Mano dvivamzdis Mentono šautuvas, sakysim, 40 ginėjų; ke- 
lioninis, sabalais apkraštuotas apsiaustas — 50 svarų; dvikovos pisto- 
letai rožių medžio dėžėje (tie patys, kuriais nušoviau kapitoną 
Markerį) — 20 svarų; karinės aprangos balnakrepšiai ir gūnios; 
Lori sistemos dėklai ir t. t.“ Ir visų šitų daiktų šeimininke Rodonas 
paliko Rebeką. 

Griežtai laikydamasis taupumo plano, kapitonas užsivilko se- 
niausią, labiausiai nušiurusią uniformą su senais antpečiais, naujausią 
paliko žmonai (o galbūt našlei) globoti. Ir garsusis Vindzoro ir 
Haid Parko dabita išvyko į karo žygį kukliai apsirengęs lyg koks ser- 
žantas ir bemaž melsdamasis už moterį, kurią paliko. Jis pakėlė ją nuo 
žemės ir valandėlę laikė tvirtai prispaudęs prie savo smarkiai pla- 
kančios širdies. Jo veidas buvo paraudęs, o akys apsiblaususios, kai jis 
pastatė ją ant žemės ir paliko vieną. Tylėdamas jojo greta savo 
generolo ir rūkė cigarą, kol juodu vijosi brigados dalinius, nužy- 
giavusius pirmyn. Ir tik tada, kai jie nujojo keletą mylių už miesto, jis 
liovėsi raitęs ūsus ir prabilo. 

O Rebeka, kaip jau sakėme, išmintingai nusprendė vyrui išvyks- 
tant nepasiduoti bergždžiam sentimentalumui. Ji atsisveikindama 
pamojo jam pro langą ir pastovėjo, kol jis pranyko iš akių. Katedros 
bokštus ir stačius keistų senovinių namų stogų kraigus ką tik buvo 

pradėjęs rausvinti saulėtekis. Tą naktį jai neteko ilsėtis. Ji tebebuvo 
su puošnia baline suknele, gražių plaukų garbanos išsidraikiusios 
krito ant kaklo, o paakiuose atsirado juodi ratilai nuo nemigos. 

— Kokia baidyklė aš atrodau,— tarė ji, stebėdama save vei- 
drodyje,— ir kokia išblyškusi su šia rausva suknele! 

Rebeka nusivilko rausvąjį apdarą, ir iš korseto iškrito laiškelis, ji 
šypsodamasi pakėlė ir užrakino tualetinio stalelio stalčiuje. Paskiau 
pamerkė gėlių puokštę iš pokylio, atsigulė ir saldžiai užmigo. 

Mieste buvo visiškai ramu, kai Beki dešimtą valandą ryto pabudo 
ir atsigėrė kavos, kuri labai nuramino ir sustiprino po viso nuo- 
vargio ir susigraužimo tą rytmetį. 

Po pusryčių ji atnaujino dorojo Rodono praėjusią naktį darytus 
skaičiavimus ir apsvarstė savo padėtį. Jei nutiktų visų blogiausia, 
tai, atsižvelgiant į visas aplinkybes, ji būtų pusėtinai aprūpinta. 
Be to, ką jai paliko vyras (mes jau aprašėme ir išgyrėme Rodono dos- 
numą, kurį jis parodė tuojau po sutuoktuvių), ji turėjo savo papuošalų 
ir drabužių. Be jų ir kumelaitės, generolas, jos vergas ir garbinto- 
jas, nepagailėjo jai daugybės labai gražių dovanų, kaip kašmyro 
skarų, nupirktų per vienos subankrutavusios prancūzų generolienės 
turto varžytines, ir daugybės dalykų iš juvelyrinių parduotuvių, kurie 
rodė nepaprastą Rebekos garbintojo skonį ir turtingumą. O jau 
„tiktakai“, kaip vargšas Rodonas vadino laikrodžius, tiksėjo visuose 
jos apartamento kampuose. Mat kai ji vieną vakarą užsiminė, kad 
laikrodukas, kurį jai padovanojo Rodonas, esąs anglų gamybos ir 
blogai einąs, kitą rytą gavo mažutį Lerua firmos laikroduką su grandi- 
nėle ir dangteliu, žaviai papuoštą turkiais, ir kitą, Brekė firmos, 
nusagstytą perlais, bet ne didesnį už pusę kronos. Vieną nupirko 
generolas Taftas, o kitą galantiškai padovanojo kapitonas Osbornas. 
Ponia Osborn neturėjo laikroduko, tačiau pateisinant Džordžą reikia 
pasakyti, jog būtų jį gavusi, jei tik būtų paprašiusi; o garbingoji ponia 
Taft Anglijoje turėjo senovinį tos rūšies prietaisą, paveldėtą dar iš 
savo motinos, kuris galėjo atstoti tą sidabrinį kaistuvėlį, kurį minėjo 
Rodonas. Jei ponų Hauelio ir Džeimso firma paskelbtų sąrašą pirkėjų, 
kuriems yra pardavusi įvairiausių brangenybių, kaip nustebtų kai 
kurios šeimos. O jei visi tie papuošalai tektų teisėtoms džentelmenų 
žmonoms ir dukroms, kokia gausybė brangenybių susikrautų kilmin- 
giausiuose Tuštybės mugės namuose! 

Apskaičiavusi visų šių gėrybių vertę, ponia Rebeka, džiaug-- 
damasi pergale ir patenkinta savimi, įsitikino, kad, nelemtai susidė- 

jus aplinkybėms, turėtų naujo gyvenimo pradžiai bent šešetą ar sep- 
tynetą šimtų svarų. Ji nepaprastai maloniai praleido visą rytmetį: 
apžiūrinėjo, tvarkė, dėjo ir rakino savo turtą. Tarp įvairių raštelių 
Rodono užrašų knygutėje buvo dvidešimties svarų čekis, išrašytas 
Osborno bankininko vardu. Dėl šito ji prisiminė ponią Osborn. 

— Nueisiu iškeisti čekio, — tarė ji, — o paskui aplankysiu varg- 
šę Emi. 

Nors šis romanas be herojaus, tačiau mes bent pretenduojame į 
heroję. Nė vienas vyras visoje britų kariuomenėje, traukiančioje į 
žygį, net pats didysis hercogas, negalėjo ramiau elgtis ar būti labiau 
susikaupęs kaip nepalaužiama adjutanto žmonelė. 


Mes turime dar vieną pažįstamą, kuris pasiliko užnugaryje, ne- 
dalyvavo karo žygiuose ir apie kurio jausmus bei elgesį turime 
teisę žinoti. Tai mūsų bičiulis buvęs Bogli Vola kolektorius, kuriam 
poilsį, kaip ir visiems kitiems, sutrukdė anksti rytą nuskardėję tri- 
mitai. Būdamas didelis miegalius, mėgstąs pasitvarsyti lovoje, jis, labai 
galimas dalykas, būtų kaip visuomet snūduriavęs ligi pačių pietų, 
nepaisydamas visų britų kariuomenės būgnų, ragų ir fleitų, jei jo 
nebūtų sutrukdęs,— net ne Džordžas Osbornas, kuris gyveno su juo 
viename bute ir kaip visada buvo per daug užsiėmęs savo reika- 
lais arba per daug susigraužęs dėl persiskyrimo su žmona, kad galėtų 
pagalvoti apie atsisveikinimą su miegančiu svainiu,— ne, ne Džordžas, 
kaip sakėme, bet kapitonas Dobinas atėjo ir prikėlė Džozą. Mat jis 
būtinai norėjo paspausti jam ranką prieš išvykdamas. 

— Jūs labai malonus, — tarė Džozas žiovaudamas ir širdyje lin- 
kėdamas, kad kapitonas nešdintųsi po velnių. 

— Aš... aš, žinote, nenorėjau išvykti neatsisveikinęs su jumis, — 
labai nesklandžiai pasakė Dobinas,— nes, matote, kai kas iš mūsų 
gali nebegrįžti, ir aš norėčiau atsisveikinti ir. .. taip toliau, žinote. .. 

— Ką jūs norite pasakyti? — paklausė Džozas trindamas akis. 

Kapitonas visiškai neišgirdo ir nė nežiūrėjo į storąjį džentelmeną 
su naktine kepuraite, kuriam jis rodė tiek simpatijos. Tas veidmai- 
nis įdėmiai klausėsi ir Žvilgčiojo į Džordžo kambarius, nervingai 
žingsniavo, apvertė kėdę, barbeno į baldus, kramtė nagus ir rodė 
kitas didelio susijaudinimo žymes. 

Džozas visuomet buvo nekokios nuomonės apie kapitoną, o 
dabar pradėjo abejoti ir jo drąsa. 

— Kuo galiu jums pasitarnauti? — sarkastiškai paklausė jis. 

— Aš pasakysiu, ką jūs galite padaryti, — atsakė kapitonas, pri- 
eidamas prie jo lovos.— Po ketvirčio valandos mes išžygiuojame, Sed- 
li, ir galbūt nei aš, nei Džordžas nebegrįšime. Tad įsidėmėkite: nesi- 
Judinkite iš šio miesto, kol įsitikinsite, kaip susiklostę reikalai. 
Jūs turite čia pasilikti, saugoti seserį, guosti ją ir žiūrėti, kad jai 
nieko bloga neatsitiktų. Jei kas nors ištiktų Džordžą, prisiminkite, 
kad Amelija, be jūsų, neturi pasaulyje nieko, kas ją globotų. Jei 
kariuomenei nepasisektų, pargabenkite ją saugiai į Angliją. Ir prisieki- 
te niekad jos nepalikti. Aš žinau, kad jūs to nepadarysite; o dėl pi- 
nigų, tai jūs visada buvote pakankamai dosnus. Gal trūksta? Turiu 
galvoje, ar jums pakaks aukso nelaimės atveju grįžti į Angliją? 

— Pone,— didingai pareiškė Džozas,— kai man pritrūksta pini- 
gų, aš žinau, kur jų prašyti. O jei kalbama apie mano seserį, tai 
jums nėra reikalo manęs mokyti, kaip turiu su ja elgtis. 

— Jūs kalbate kaip tikras vyras, — geraširdiškai atsakė kapito- 
nas, — ir aš džiaugiuosi, kad Džordžas gali ją palikti tokiose gerose 
rankose. Taigi galiu perduoti jam jūsų garbės žodį, jog nelaimei iš- 
tikus padėsite jai, ar ne? 

— Žinoma, žinoma, — atsakė ponas Džozas, kurio dosnumą pini- 
giniais reikalais Dobinas visai teisingai pastebėjo. 

— Ir jeigu pralaimėsime, jūs ją saugiai išvešite iš Briuselio? 

— Pralaimėsime! Po velnių, pone, tai neįmanoma. Nebandykite 
gąsdinti manęs! — sušuko herojus lovoje; ir Dobinas visiškai nurimo, 
Džozui taip ryžtingai prižadėjus globoti seserį. 

„Ji bent jau,— pamanė kapitonas, — turės saugų prieglobstį, jei 
įvyktų visų blogiausia“. 

Dobinas tikėjosi malonumo prieš išžygiuojant pulkui dar kartą 
pamatyti Ameliją, bet jo savanaudiškumas buvo reikiamai nubaus- 
tas, kaip ir dera tokiam bjauriam egoizmui. Džozo miegamojo durys 
atsivėrė į svetainę, bendrą visai šeimai, o priešais jas buvo Ameli- 
jos kambario durys. Trimitai pažadino visus, nebebuvo prasmės slėp- 
tis. Džordžo tarnas svetainėje pakavo daiktus, Osbornas nuolat 
išeidavo iš gretimo miegamojo ir vėl grįždavo, mėtė tarnui daiktus, 
kurie, jo manymu, būsią reikalingi karo žygiui. Ir čia Dobinui pasi- 
taikė proga, kurios troško jo širdis, — jis dar kartą pamatė Amelijos 
veidą. Bet koks buvo tas veidas! Toks išblyškęs, taip siaubo ir ne- 
vilties iškreiptas, kad jis paskiau dar ilgai vaidenosi Viljamui lyg 
padarytas nusikaltimas, ir tas vaizdas pritrenkė jį, sukeldamas neiš- 
reiškiamas ilgesio ir gailesčio kančias. 

Amelija buvo apsigaubusi baltu rytmetiniu apsiaustu, plaukai išsi- 
draikę ant pečių, didelės akys apsiblaususios ir įbestos į tolį. Norėda- 
ma padėti susiruošti į žygį ir parodyti, kad ji taip pat gali būti nau- 
dinga tokią kritišką valandą, toji vargšelė paėmė iš stalčiaus Džordžo 
juostą ir sekiojo paskui vyrą, tylomis stebėdama, kaip dedami daiktai. 
Paskui išėjo iš kambario ir stovėjo, atsirėmusi į sieną, prisispaudusi 
juostą prie krūtinės, o sunki raudona medžiaga krito ir sruvo kaip 
platus kraujo ruožas. Mūsų taurusis kapitonas, pažvelgęs į Ameliją, 
pajuto aštrų sąžinės priekaištą. „Gerasis Dieve!—- pamanė jis.— 
Ir į šitokį sielvartą aš išdrįsau smalsaudamas pažvelgti!“ Ir niekuo 
nebuvo galima padėti; nebuvo jokių priemonių nuraminti, paguosti 
tai nelaimės prislėgtai nebyliai moteriai. Viljamas pastovėjo žiūrė- 
damas į Ameliją, bejėgis ir gailesčio draskomas, kaip kad tėvas žiūri į 
savo kenčiantį kūdikį. 

Pagaliau Džordžas paėmė Emi už rankos ir nuvedė ją į mie- 
gamąjį, iš kur išėjo vienas. Ten juodu atsisveikino, ir Džordžas iš- 
keliavo. 

„Ačiū Dievui, kad šitai pasibaigė“, — pagalvojo Džordžas, šuo- 
liuodamas žemyn laiptais su kardu prie šono. Jis greit nubėgo į rin- 
kimosi vietą, kur rikiavosi pulkas ir iš savo būstų būrių būriais traukė 
kareiviai ir karininkai; pulsas jam tvinkčiojo, veidai raudo: prasideda 
didysis žaidimas — karas, ir jis bus vienas iš žaidėjų. Baisi galybė 
vilčių, abejonių ir džiaugsmo! Kiek pastatyta ant kortos! Palyginti su 
tuo vienu, kas visi tie azartiniai lošimai, kuriuos jis yra lošęs? Nuo 
pat vaikystės tasai jaunuolis iš visų jėgų veržėsi į visas rungtynes, 
kur tik reikėjo parodyti vikrumo ir drąsos. Visuomet jis buvo mo- 
kyklos ir pulko čempionas, visur jį lydėjo pritariami draugų šauksmai: 
pradedant berniukų kriketo žaidimu ir baigiant įgulos žirgų lenkty- 
nėmis, Džordžas pasiekė šimtus pergalių. Kur tik jis pasirodydavo, 
vyrai ir moterys juo žavėdavosi ir jam pavydėdavo. Kokios vyro savy- 
bės gali taip greit sukelti susižavėjimą, jei ne fizinis pranašumas, vikru- 
mas ir drąsa? Nuo neatmenamų laikų apie jėgą ir drąsą buvo de- 
damos dainos ir baladės, ir nuo pat Trojos karo iki šių dienų poezija 
herojumi rinkosi kareivį. Kažin ar tik ne todėl žmonės, širdyje būdami 
bailiai, taip žavisi narsumu ir mano, jog kario šaunumas yra kur kas 
pranašesnis už visas kitas atpildo ir pagarbos vertas savybes? 

Taigi, nuaidėjus šiam jaudinančiam šaukimui į kovą, Džordžas 
ištrūko iš švelnaus glėbio. Jam buvo truputį gėda, kad leidosi taip 1l- 
gai sulaikomas (nors žmona labai menką teturėjo jam galią). Taip 

pat jaudinosi bei nekantravo ir tie jo draugai, su kuriais mums teko 
atsitiktinai susipažinti, pradedant dručkiu majoru, vedančiu pulką į 
mūšį, ir baigiant karininkėliu Šeriu, kuris tą dieną turėjo nešti 
vėliavą. 

Saulė kaip tik ruošėsi tekėti, kai žygis prasidėjo. Tai buvo 
tikrai šaunus vaizdas: kolonos priekyje žygiavo orkestras, paskui žen- 
gė pulkui vadovaująs majoras ant savo stambaus kariško žirgo Pira- 
mo, toliau traukė grenadieriai su savo kapitonu priešaky; viduryje 
plevėsavo vėliavos, nešamos vyresniojo ir jaunesniojo leitenantų; už 
jų Džordžas vedė savo kuopą. Jis pažvelgė aukštyn į Ameliją, nusi- 
šypsojo jai ir nužygiavo. Netrukus ir muzikos garsai išnyko tolumoje. 


XXXI skyrius, 


KURIAME DŽOZAS SEDLIS 
IMA GLOBOTI SESERĮ 


Taigi kai visi aukštesnieji karininkai buvo pašaukti atlikti savo 
pareigų kitur, Džozas Sedlis liko vadovauti mažajai Briuselio kolo- 
nijai, kurios įgulą sudarė serganti Amelija, Izidorius — Džozo tar- 
nas belgas ir bonne — tarnaitė visiems darbams ir reikalams. Nors 
ponui Sedliui nuotaiką sudrumstė ir poilsį sutrukdė Dobino įsibrovi- 
mas bei visi šio rytmečio įvykiai, jis vis dėlto labai ilgai pradrybsojo 
lovoje, nemiegodamas ir vartydamasis nuo vieno šono ant kito, kol 
išmušė įprastinė valanda keltis. Saulė jau buvo aukštai pakilusi, o mūsų 
narsieji N pulko vyrai — daug mylių nužygiavę, kai mūsų civilis, 
apsisiautęs gėlėtu chalatu, pasirodė prie pusryčių stalo. 

Džordžui išvykus, jo svainiui širdies nė kiek neskaudėjo. Gal- 
but Džozas slapta netgi džiaugėsi, kad Osbornas išvyko; mat kai 
Džordžas būdavo namie, Džozui tekdavo tik antraeilis vaidmuo, ir 
Osbornas nesivaržydamas niekino dručkį civilį. Bet Emi visuomet bū- 
davo jam gera ir paslaugi. Tai ji rūpindavosi jo patogumais, užsa- 
kinėdavo mėgstamus jo valgius, vaikštinėdavo ir vėžindavosi su juo. 
(O šitam būdavo daug, labai daug progų, nes kurgi tuo laiku būdavo 
Džordžas?) Jos švelnus veidelis sutramdydavo brolio pyktį ir vyro 
panieką. Daug kartų ji nedrąsiai prikišo Džordžui jo elgesį su 
Džozu, bet šis, kaip visada, šiurkščiai pertraukdavc tas kalbas. 

— Aš — tiesus žmogus, — sakydavo jis,— ką jaučiu, tą ir paro- 
dau, kaip ir turi daryti kiekvienas doras žmogus. Ką, po velnių, 
brangioji, negi tu nori, kad aš pagarbiai elgčiausi su tokiu kvailiu 
kaip tavo brolis? 

Taigi Džozas buvo patenkintas, kad Džordžas išvyko. Apskrita 
Osborno skrybėlė ir pirštinės, paliktos ant indaujos, ir mintis, kad jų 
savininko nėra, teikė Džozui slaptą džiaugsmą. 

„Šį rytą, — galvojo Džozas, — jis jau nebeerzins manęs savo da- 
bitiškomis manieromis ir įžūlumu“. 

— Išneškite kapitono skrybėlę į prieškambarį, — liepė jis savo 
tarnui Izidoriui. 

— Galbūt jos jam iš viso nebereikės, — atsakė liokajus, reikšmin- 
gai pažvelgdamas į savo poną. 

Izidorius taip pat nekentė Džordžo už jo užgaulų, tikrai anglišką 
elgesį su juo. 

— Ir paklauskite ponią, ar ateis pusryčių, — labai oriai tarė Sed- 
lis, gėdydamasis kalbėti su tarnu apie tai, kaip nemėgsta Džordžo. 
Nors, teisybę sakant, jis jau daug sykių buvo keikęs savo svainį lioka- 
jaus akivaizdoje. 

Deja! Ponia negalinti ateiti pusryčių ir paruošti Džozo mėgiamų 
tartines*. Ponia per daug blogai jaučiasi, esanti tikrai baisioje būklė- 
je nuo tada, kai.jos vyras išvykęs, — taip pranešė Amelijos bonne. 
Džozas parodė užuojautą, įpildamas seseriai didelį puoduką arbatos. 
Šitaip jis išreikšdavo savo gerumą, o dabar padarė dar daugiau: ne 
tik nusiuntė jai pusryčius, bet ir ėmė svarstyti, kokie skanėstai jai la- 
biausiai patiktų pietums. 

Izidorius, liokajus, labai niūriai stebėjo, kaip Osborno tarnas, prieš 
kapitonui išvykstant, tvarkė savo pono bagažą — mat, visų pirma, 
jis nekentė pono Osborno, kuris elgėsi su juo, kaip ir su visais žemes- 
niaisiais, labai iš aukšto (žemyno tarnai nepakelia įžūlumo, kurį nuo- 
lankiai kenčia romesni mūsiškiai tarnai). Be to, jam buvo pikta, kad 
tiek daug gerų daiktų išslys jam iš rankų ir atiteks kitiems žmonėms, 
kai anglai bus sutriuškinti. Kad jie pralaimės, jis, kaip ir daugelis žmo- 
nių Briuselyje ir visoje Belgijoje, nė kiek neabejojo. Beveik visi buvo 
įsitikinę, kad Imperatorius atkirs prūsų kariuomenę nuo anglų, sunai- 
kins vieną po kitos ir, nė trims dienoms nepraslinkus, įžygiuos į Briuse- 
lį. Dabartiniai jo šeimininkai bus užmušti, pabėgs arba pateks į nelais- 


* Sumuštinių (pranc.). 

vę, ir visas jų kilnojamasis turtas teisėtai taps monsieur Izidoriaus 
nuosavybe. 

Padėdamas Džozui atlikti varginantį ir sudėtingą kasdieninį tua- 
letą, ištikimasis tarnas svarstė, ką veiks su tais daiktais, kuriais dabar 
puošia šeimininką. Sidabrinius flakonus su kvepalais ir tualeto niek- 
niekius padovanosiąs vienai merginai, prie kurios linko jo širdis, o 
angliškus skutimosi reikmenis ir didįjį rubino segtuką sau pasiliksiąs. 
Jis labai puošniai atrodysiąs prie kurių nors iš tų puikių klostytų 
marškinių. Su šitais marškiniais ir auksu apsiuvinėta kepure bei pi- 
nutėmis išvedžiotu surdutu, kurį jis tikėjosi lengvai persisiūdinti, su 
kapitono lazda auksiniu bumbulu, taip pat su dideliu dvilypiu, rubi- 
nais nusagstytu žiedu, kurį vėliau perdirbsiąs į auskarus, jis būsiąs 
tikras Adonis ir lengvai pavergsiąs mademoiselle Renę. 

„Kaip man tiks tos sąsagos! — galvojo jis, segdamas rankogalius 
ant riebių, minkštų pono Sedlio riešų. — Seniai svajojau apie sąsa- 
gas, o dar kapitono batai variniais pentinais gretimame kambaryje, 
corbleu!* Kokį įspūdį jis padarysiąs vaikščiodamas Allėe Verte**į“ 

Taigi kol monsieur Izidoriaus kūno pirštai laikė šeimininko nosį 
ir skuto Džozui smakrą, vaizduotėje jis klajojo su mademoiselle Rene 
po Žaliąją alėją, apsivilkęs išsiuvinėtu švarku su galionais; mintimis 
slankiojo vėsioje medžių paunksmėje kanalo krantais, stebėdamas pro 
šalį lėtai plaukiančias baržas, arba, atsisėdęs ant suolo aludėje prie 
kelio į Lekeną, siurbčiojo bokalą Briuselio alaus. 

Bet ponas Džozefas Sedlis, savo paties ramybei ir laimei, žinojo, 
kas vyksta jo tarno galvoje, ne daugiau kaip gerbiamas skaitytojas, 
o galime tik spėti, ką apie mus mano Džonas ar Men, kuriems mokame 
algas. Ką mano apie mus tarnai? Jei žinotume, ką apie mus mano arti- 
miausi bičiuliai ir brangūs giminaičiai, gyvenimas nė trupučio mūsų 
nebeviliotų, ir visą laiką būtume nepakenčiamai nusiminę ir išsigan- 
dę. Taigi Džozo tarnas numatė savo auką, kaip kad vienas pono Pein- 
terio virėjas Lidenholo gatvėje puošė nieko nenumanantį vėžlį kortele, 
kurioje parašyta: „Rytoj bus išvirtas“. 


Amelijos tarnaitė buvo toli gražu ne taip savanaudiškai nusitei- 
kusi. Nedaugelis iš priklausomų žmonių, atsidūrę greta šios malonios 
švelnios būtybės, galėtų neatsimokėti įprastine ištikimybe bei meile už 
jos romų ir meilų būdą. Ir iš tiesų virėja Polina paguodė savo šeimi- 


* Dievaži (pranc.). 
** Žaliąja alėja (pranc.). 

ninkę daug geriau, negu bet kurie kiti žmonės, kuriuos ji matė tą ne- 
laimingą rytmetį. Pastebėjusi, kad Amelija, tyli, nejudėdama ir pris- 
lėgta, jau kelias valandas tūno prie lango, kur buvo įsitaisiusi palydėti 
žvilgsniu paskutinių tolyn nužygiuojančios kolonos durtuvų, geroji 
mergaitė paėmė poniai už rankos ir tarė: 

— Tenez, madame, est-ce gu'il n'est pas aussi a Parmėe, mon 
hommeė d moi?* 

Ir tarusi tuos žodžius ji apsipylė ašaromis, o Amelija puolė jai į 
glėbį ir taip pat apsiverkė. Abi užjautė ir guodė viena kitą. 

Kelis kartus tą popietę pono Džozo Izidorius bėgiojo iš savo būsto 
į miestą prie viešbučių ir nakvynės namų Parko apylinkėse, kur buvo 
sustoję anglai, nardė tarp kitų tarnų, pasiuntinių bei liokajų, rinko 
nugirstamas žinias ir gabeno savo šeimininkui pranešimus. Beveik 
visi tie džentelmenai širdyje buvo Imperatoriaus šalininkai ir tikėjosi, 
kad kampanija greit pasibaigs. Imperatoriaus atsišaukimas iš Aveno 
plačiai pasklido po visą Briuselį. 

„Kareiviai! — skelbė jis.— Štai metinės Marengo ir Fridlando 
kautynių, kuriose du kartus buvo sprendžiamas Europos likimas. Ta- 
da mes buvome per daug kilniaširdžiai, kaip ir po Austerlico bei Vag- 
ramo. Mes patikėjome valdovų priesaikomis bei pažadais ir palikome 
juos soste. Žygiuokime dar kartą prieš juos. Argi mes pasikeitėme, 
o gal jie dabar kitokie? Kareiviai! Tie patys prūsai, kurie šiandien 
tokie išdidus, puolė trise prieš vieną iš jūsų prie Jenos ir šešiese prieš 
vieną prie Menmirajo. Tie iš jūsų, kurie buvo belaisviai Anglijoje, gali 
papasakoti draugams, kokias baisias kančias iškentėjo anglų laivų triu- 
muose. Bepročiai! Sėkmės valandėlė juos apakino; ir jeigu jie įžengs 
į Prancūziją, susiras tenai kapus!“ 

Bet Prancūzijos šalininkai pranašavo, kad Imperatoriaus priešai 
bus dar greičiau sutriuškinti, ir sutartinai tvirtino, jog prūsai ir britai 
nebesugrįšią iš mūšio lauko, nebent kaip karo belaisviai, žengią paskui 
užkariautojus. 

Tai tokios žinios buvo surinktos per dieną ir praneštos ponui Sed- 
liui. Jam buvo papasakota, kad hercogas Velingtonas išvykęs telkti 
savo kariuomenės, kurios avangardas praėjusią naktį buvo sutriuš- 
kintas. 

— Sutriuškintas? Cha! — tarė Džozas, kuris per pusryčius visada 


* Žiūrėkit, ponia. argi mano mielas taip pat ne kariuomenėje? (Pranc.) 

būdavo labai narsus.— Hercogas suplieks Imperatorių, kaip anksčiau 
supliekė visus jo generolus. 

— Jo dokumentai sudegę, bagažas išgabentas į užnugarį, o būs- 
tinė ruošiama Dalmatijos hercogui'“?,— atsakė Džozo žvalgas.— 
Aš tai sužinojau iš jo maitre d'h6tel*. Milordo hercogo Ričmondo 
tarnai jau viską pakuoja. Jo malonybė jau paspruko, hercogienė tik 
laukia, kol bus sukrauti jos sidabro indai, o paskiau prisidės prie pran- 
cūzų karaliaus Ostendėje. 

— Prancūzijos karalius Gente, brolau,— tarė Džozas dėdamasis, 
kad netiki. 

— Jis pabėgo praėjusią naktį į Briugę ir šiandien Ostendėje sėda 
į laivą. Berio hercogas'?? paimtas į nelaisvę. Kurie nori išlikti sveiki 
ir gyvi, turi paskubėti, nes rytoj bus atidarytos užtvankos, ir kur tada 
bėgsi, kai visas kraštas bus užlietas? 

— Nesąmonė, ponuli! Mes turime trigubai daugiau jėgų, negu 
Bonis gali atvesti į mūšio lauką! — paprieštaravo ponas Sedlis.— 
Austrai ir rusai atžygiuoja. Jis turi būti, jis bus sutriuškintas! — pa- 
reiškė Džozas, pliaukštelėdamas delnu į stalą. 

— Prie Jenos prūsų buvo trys prieš vieną prancūzą, o jis per sa- 
vaitę sudorojo jų kariuomenę ir karalystę. Jų buvo šeši prieš vieną 
prie Monmireilio, bet jis išvaikė juos kaip avis. Austrai iš tikrųjų at- 
žygiuoja, bet jiems vadovauja imperatorienė ir Romos karalius'?!. 
O rusai? Ką gi, rusai pasitrauks. Anglai nesulauks pasigailėjimo už sa- 
vo žiaurų elgesį su mūsų narsuoliais nelemtuose plokščialaiviuose. 
Žiūrėkite, čia viskas išdėstyta juodu ant balto. Čia jo Didenybės 1m- 
peratoriaus ir karaliaus atsišaukimas, — pareiškė tas dabar jau visai 
atviras Napoleono šalininkas ir, išsitraukęs atsišaukimą iš kišenės, 
Izidorius šiurkščiai pakišo šeimininkui panosėn ir jau Žiūrėjo į galio- 
nuotąjį surdutą bei kitas brangenybes kaip į savo grobį. 

Džozas, nors dar ir nebuvo rimtai įbaugintas, bet jau gerokai su- 
nerimo. 

— Paduokite man surdutą ir kepurę, — tarė jis, — ir eikit su ma- 
nim. Aš pats sužinosiu, ar teisingos tos Žinios. 

Izidorius įniršo, pamatęs, kad Džozas ėmė vilktis galionuotąjį sur- 
dutą. 

— Milordas verčiau nevilkėtumėte to kariško apdaro,— tarė 
jis, — prancūzai prisiekė nepasigailėsią nė vieno britų kareivio. 


* Viešbučio šeimininko (pranc.). 

— Tylėk, nenaudėli! — sušuko Džozas vis dar ryžtinga mina 
ir su nepalaužiamu atkaklumu grūdo ranką į surduto rankovę. 

Tokį narsų jį ir užtiko ponia Rodon Kroli, kuri kaip tik tą valan- 
dėlę atvyko aplankyti Amelijos ir, nepaskambinusi prie durų, įžengė 
į vidų. 

Rebeka buvo kaip visada labai dailiai ir skoningai apsirengusi. 
Rodonui išvykus, ji ramiai išsimiegojo ir atsigaivino; malonu buvo žiū- 
rėti į jos rausvus besišypsančius skruostus tokiame mieste ir tokią 
dieną, kai visų kitų žmonių veidai buvo didžiai susirūpinę ir apsiblausę. 
Ji nusijuokė, pamačiusi Džozo pozą ir nežmoniškas pastangas, kurio- 
mis storasis džentelmenas bandė įsisprausti į išsiuvinėtąjį surdutą. 

— Ar ruošiatės kariauti, pone Džozefai? — paklausė Rebeka.— 
Argi niekas nebeliks Briuselyje mūsų, vargšių moterų, ginti? 

Džozui galiausiai pavyko įlįsti į surdutą, jis žengė išraudęs pasi- 
tikti dailiosios viešnios ir atsiprašinėdamas mikčiojo, kaip ji besijau- 
čianti po visų rytmečio įvykių, ar nepavargusi po vakarykščio baliaus. 

Monsieur Izidorius pranyko šeimininko miegamajame, išsineš- 
damas gėlėtąjį chalatą. 

— Koks jūs malonus, kad apie tai teiraujatės, — tarė ponia Kroli, 
abiem rankutėm spausdama jam ranką.— Koks jūs atrodote šaltakrau- 
jis ir susikaupęs, kai visi kiti įsibauginę! Kaip jaučiasi mūsų brangioji 
Emi? Persiskyrimas turbūt buvo baisus, tikrai baisus! 

— Nepaprastai! — patvirtino Džozas. 

— Jūs, vyrai, galite viską pakelti, — kalbėjo toliau dama.— Iš- 
siskyrimas ar pavojus — jums gryni niekai. Nagi, prisipažinkit, kad 
jūs ruošėtės išeiti į kariuomenę ir palikti mus vienas. Žinau, kad taip 
galvojote,— kažkas man sako. Aš taip išsigandau, kai man dingtelėjo 
ši mintis (nes aš kartais galvoju apie jus, kai būnu viena, pone Džoze- 
fai), jog tučtuojau atbėgau prašyti ir maldauti, kad nepaliktumėt mūsų. 

Tuos žodžius būtų buvę galima šitaip išaiškinti: „Brangus pone, 
jeigu kariuomenę ištiktų nelaimė ir reikėtų trauktis, jūs turite labai 
patogią karietą, kurioje norėčiau gauti vietelę“. 

Nežinau, ar Džozas suprato tuos žodžius šia prasme, bet labai kan- 
kinosi, kad ši dama nekreipė į jį dėmesio per visą laiką, kol jie buvo 
Briuselyje. Jinai nesupažindino jo nė su vienu įžymiuoju Rodono 
pažįstamu: Rebeka beveik nekviesdavo jo į savo vakarus, nes jis buvo 
per daug baikštus, kad stambiai loštų. Juo bodėjosi ir Džordžas, ir 
Rodonas, kurie, matyt, nenorėjo turėti savo mėgstamos pramogos 
liudininkų. 

„Šit kaip, — pagalvojo Džozas,— dabar, kai aš jai reikalingas, 
ji ateina pas mane. Kai nieko kito nebėra šalia, atsimena Džozefą Sed- 
lį“. Tačiau, nepaisant šių abejonių, Džozą pamalonino Rebekos Žo- 
džiai apie jo drąsą. 

Jis smarkiai paraudo ir išdidžiai pažvelgė į ją. 

— Aš norėčiau pamatyti mūšį, — pareiškė jis. — Juk, žinote, kiek- 
vienas ne visiškai bailus žmogus to nori. Man teko šį tą matyti Indi- 
joje, bet ne tokiu plačiu mastu. 

— Jūs, vyrai, viską paaukotumėte savo malonumui,— atsakė 
Rebeka.— Kapitonas Krolis paliko mane šį rytą toks linksmas, lyg 
būtų jojęs į medžioklę. Kas jam? Argi rūpi bet kuriam iš jūsų apleis- 
tos moters kančios ir sielvartas? („Viešpatie, negi šis tingus storas 
rajūnas iš tikrųjų ketino vykti į karą?“) Ak brangus pone Sedli! Aš 
atėjau prašyti jus paramos, paguodos. Visą šį rytą išklūpėjau. Drebu 
pagalvojus apie siaubingą pavojų, į kurį veržiasi mūsų vyrai, mūsų 
bičiuliai, mūsų narsioji kariuomenė ir sąjungininkai. Ateinu Čia ieš- 
koti prieglobsčio ir randu dar vieną bičiulį — paskutinį, kuris man 
liko, besiruošiant pulti į tą baisų mūšį! 

— Miela ponia, — atsakė Džozas jau visai sušvelnėjęs, — nesirū- 
pinkite. Aš tik sakiau, kad norėčiau ten vykti, — kuris gi britas nenorė- 
tų. Bet mano pareiga sulaiko mane čia: negaliu palikti tos vargšės 
būtybės gretimame kambaryje. 

Ir jis parodė pirštu duris to kambario, kuriame buvo Amelija. 

— Koks geras, kilnus brolis! — pareiškė Rebeka, pridėdama prie 
akių nosinaitę ir uostydama odekoloną, kuriuo ji buvo iškvepinta.— 
Aš buvau neteisi — jūs turite širdį. O maniau, kad neturite. 

— Ak, prisiekiu garbe! — tarė Džozas, ir jo ranka nejučiomis paki- 
lo prie aptariamos vietos.— Jūs buvote neteisi, iš tiesų neteisi, miela 
ponia Kroli! 

— Taip, dabar matau, kad jūsų širdis ištikima seseriai. Bet aš 
prisimenu, kaip prieš dvejus metus ji buvo neištikima man! — tarė 
Rebeka, valandėlę įsmeigė akis į Džozą, o paskiau nusigręžė į langą. 

Džozas smarkiai nuraudo. Tasai organas, kurio neturėjimu Rebeka: 
apkaltino storulį, ėmė smarkiai daužytis. Džozas prisiminė tas dienas, - 
kada jis pabėgo nuo jos, ir savo aistrą, kuri kadaise buvo suliepsnoju- 

si, — tas dienas, kai jis vežiojo Beki savo vežimaičiu, kai ji numezgė 
jam žaliąją piniginę, kai jis susižavėjęs sėdėjo, spoksodamas į jos baltus 
pečius ir skaisčias akis. 

— Žinau, jūs manote, kad aš nedėkinga,— tyliu virpančiu balsu 

prabilo Rebeka, pasitraukdama nuo lango ir vėl įsmeigdama 'akis 
į Džozą.— Taip man sakė jūsų šaltumas, nenoras mane matyti, jūsų 
elgesys pastaruoju metu ir dabar, kai įėjau. Bet argi neturėjau prie- 
žasčių jūsų vengti? Tegu jūsų paties širdis atsako į šį klausimą. Argi 
manote, kad mano vyras labai troško jus priimti? Vieninteliai nemei- 
lūs žodžiai, kuriuos esu iš jo girdėjusi (reikia šitai pripažinti), buvo 
apie jus... Ir tai buvo žiauriausi — taip, žiauriausi žodžiai! 

— Maloningas dangau! Ką gi aš padariau? — paklausė Džozas, 
be galo patenkintas ir suglumęs.— Ką gi aš padariau? Kam? 

— Argi pavydas — niekai? — pasakė Rebeka.— Rodonas dėl 
jūsų neduoda man ramybės. Bet kad ir kaip būtų buvę. .. dabar mano 
širdis visiškai priklauso jam. Dabar aš nekalta. Ar ne, pone Sedli? 

Džozui iš džiaugsmo kraujas sutvinksėjo visose gyslose, žiūrint 
į savo kerų auką. Keli taiklūs žodeliai, vienas kitas švelnus reikšmin- 
gas žvilgsnis, ir jo širdis vėl įsiliepsnojo, o abejonės ir įtarimai liko 
užmiršti. Argi nuo pat Saliamono laikų moterys neapmulkindavo ir 
nesuviliodavo išmintingesnių už Džozą vyrų? 

„Na, dabar net blogiausiu atveju,— pamanė Beki,— išvykimas 
man garantuotas, gausiu vietą jo keturvietės karietos dešinėje“. 

Nežinia, kaip ponas Sedlis, audringos aistros paakintas, būtų ėmęs 
reikšti savo meilę ir prisirišimą, jeigu tą valandėlę nebūtų pasirodęs 
liokajus Izidorius ir pradėjęs tvarkytis. Džozas, kuriam iš burnos bu- 
vo beišsprūstąs prisipažinimas, vos nepaspringo jausmais, kuriuos 
buvo priverstas sutramdyti. Rebeka savo ruožtu nutarė, kad jai metas 
eiti paguosti brangiausios Amelijos. 

— Au revoir*,— tarė ji, pasiųsdama bučinį Džozefui, ir tyliai 
pasibeldė į jo sesers kambario duris. 

Kai ji ten įėjo ir uždarė duris, jis susmuko kėdėje, ėmė vartyti 
akis, šniokšti ir dūsauti. 

— Tasai surdutas milordui labai ankštas, — pareiškė Izidorius, 
vis dar nenuleisdamas akių nuo kilpų. 

Bet šeimininkas jo negirdėjo. Džozo mintys buvo kitur. Čia jis 
beprotiškai liepsnojo, svajodamas apie žavingąją Rebeką, čia gūžėsi 
lyg nusikaltėlis, įsivaizduodamas pavydųjį Rodoną Krolį su grėsmingai 
užriestais ūsais ir baisiais užtaisytais dvikovos pistoletais. 

Rebekai pasirodžius, Ameliją apėmė siaubas, ji krūptelėjo ir žen- 
gė atgal. Ji vėl grįžo į tikrovę ir prisiminė praėjusį vakarą. Ateities 


* Iki pasimatymo (pranc.). 

baimės prislėgta, užmiršo Rebeką, pavydą, — viską, išskyrus tai, kad 
jos vyras išvykęs ir kad jam gresia pavojus. Kol ta bebaimė garbėt- 
roška neįsiveržė pas ją, nesudrumstė kerų ir neatitraukė velkės, ir mes 
nedrįsome žengti į tą liūdną kambarį. Kaip ilgai išklūpojo toji varg- 
šelė! Kokias ilgas bežodžių maldų ir kartaus skausmo valandas ji čia 
praleido! Karo metraštininkai, aprašantieji šaunias kautynes ir per- 
gales, vargu ar mums apie tai papasakos: per daug menki tos didin- 
gos dramos epizodai, didžiojo pergalės choro šauksmuose bei džiūga- 
vimuose jūs neišgirsite nei našlių verksmo, nei motinų raudos. Ir visgi 
ar buvo toks metas, kad jos neverktų — kuklios kentėtojos palaužta 
širdimi, kurių aimanų negirdėti pergalės griausme! 

Praėjus pirmajai siaubo akimirkai, kada priešais sužibo Rebekos 
žaliosios akys ir toji dama, šnarėdama naujutėlaičiais šilkais, su Žvil- 
gančiais papuošalais, puolė išskėstomis rankomis, — Ameliją užplūdo 
pykčio banga; mirtinai išbalęs jos veidas nuraudo, ir ji atsakė į Rebe- 
kos žvilgsnį tokiu tvirtu žvilgsniu, kad varžovė nustebo ir truputį su- 
mišo. 

— Brangi Amelija, tu labai blogai atrodai, — tarė viešnia, išties- 
dama Amelijai ranką.— Kas tau? Nenurimsiu, kol nesužinosiu, kaip 
tu jautiesi. 

Amelija atitraukė ranką. Dar niekada per savo gyvenimą toji 
švelnutė siela nebuvo atsisakiusi tikėti ir atsiliepti į parodytą draugiš- 
kumą ir meilę. Bet dabar ji atitraukė ranką ir visa suvirpėjo. 

— Kotu čia atėjai, Rebeka? — paklausė ji oriai, vis dar įsmeigusi 
į viešnią dideles akis. 

Rebeka nuo to žvilgsnio sunerimo. 

„Ji turbūt matė, kaip jis man padavė laiškelį per balių“, — pamanė 
Rebeka. 

— Nesijaudink, brangi Amelija,— tarė ji nuleisdama akis.— 
Aš tik atėjau pasižiūrėti, ar negalėčiau. .. ar tu gerai jautiesi. 

— O kaip tu jautiesi? — paklausė Amelija.— Manau, kad gerai. 
Juk tu nemyli savo vyro. Nebūtum čia atėjusi, jei mylėtum. Pasakyk, 
Rebeka, ar aš tau padariau ką bloga? 

— Žinoma, ne, Amelija, — atsakė toji vis dar nuleidusi galvą. 

— Kas draugavo su tavim, kai tu buvai visai varguolė? Argi aš 
tau nebuvau sesuo? Tu matei mus visus laimingesnėmis dienomis, kol 
Jis buvo manęs nevedęs. Aš tada buvau jam viskas; šiaip argi jis būtų 
palikęs turtą, šeimą, pasielgęs taip kilniai, norėdamas padaryti mane 
laimingą? Kodėl tu atsistojai tarp manęs ir mano meilės? Kas pasiuntė 

tave perskirti tų, kuriuos Dievas sujungė, atimti man mylimojo, mano 
brangaus vyro širdies? Nejaugi manai, kad mylėsi jį taip, kaip aš my- 
lėjau? Jo meilė buvo man viskas. Tu žinojai ir norėjai iš manęs tai 
pagrobti. Gėda, Rebeka! Pikta, nedora moteriške! Neištikima drauge 
ir neištikima žmona! 

— Amelija, Dievo vardu prisiekiu, kad niekuo nenusikaltau savo 
vyrui, — pareiškė Rebeka nusigręždama. 

— O man gal irgi niekuo nenusikaltai, Rebeka? Tau nepavyko, 
bet tu bandei. Pasiklausk širdies, ar ne taip yra? 

„Ji nieko nežino“, — pamanė Rebeka. 

— Jis pas mane grįžo. Aš žinojau, kad grįš. Žinojau, kad jokios 
apgavystės, joks meilinimasis neatskirs jo nuo manęs ilgam. Žinojau, 
kad jis grįš. Aš taip meldžiausi, kad grįžtų. 

Vargšelė ištarė tuos žodžius taip pakiliai ir aistringai, kaip Rebe- 
ka dar niekad nebuvo girdėjusi, ir ji dabar nežinojo, ką sakyti. 

— Bet ką gi aš tau padariau? — kalbėjo Amelija jau gailesniu 
balsu.— Už ką tu norėjai jį man išplėšti? Juk aš jį teturėjau šešias 
savaites. Tu galėjai pagailėti manęs, Rebeka, nors per šitą laiką. Bet 
jau pačią pirmą sutuoktuvių dieną tu atėjai ir užnuodijai man gyve- 
nimą. Dabar, kai jis išvyko, turbūt atėjai pasižiūrėti, kokia aš nelai- 
minga? — toliau kalbėjo ji. — Gana mane prikankinai per praėjusias 
dvi savaites, galėjai nors šiandien pasigailėti. 

— Aš. .. aš niekada nebuvau čia atėjusi, — pertraukė Rebeka, pra- 
sitarusi liūdną tiesą. 

— Taip, tu neateidavai. Viliodavai pas save. Gal ir šiandien to atė- 
jai? — jau pikčiau klausė Amelija.— Jis čia buvo, bet dabar nebėra. 
Ant šitos štai sofos sėdėjo. Neliesk jos! Mudu čia sėdėjome ir kalbėjo- 
mės. Aš sėdėjau jam ant kelių, ir mano rankos buvo apkabinusios jam 
kaklą, ir mudu sukalbėjome „Tėve mūsų“. Taip, jis čia buvo. Jie atėjo 
ir išsivedė jį, bet jis man pažadėjo sugrįžti. 

— Ir jis grįš, brangioji, — tarė Rebeka nenorom susigraudinusi. 

— Pažiūrėk,— kalbėjo Amelija, — štai jo juosta. Argi ne gražios 
spalvos? 

Ji pakėlė spurgus ir pabučiavo. Kažkada dieną ji susijuosė ta juos- 
ta. Ji, atrodo, užmiršo įtužį, pavydą ir net pačią varžovę. Patyliukais 
priėjo prie lovos ir beveik šypsodamasi ėmė glostyti Džordžo pagalvę. 

Rebeka tylėdama išslinko. 

— Na, kaip Amelija? — paklausė Džozas, vis dar tebekiūtodamas 
kėdėje. 

— Jos negalima palikti vienos, — atsakė Rebeka.— Man atrodo, 
kad ji labai serga! 

Ir ji išėjo labai rimtu veidu, atmetusi pono Sedlio prašymus pa- 
valgyti su juo ankstyvus pietus, kuriuos jis buvo užsakęs. 


Iš esmės Rebeka buvo geraširdė ir paslaugi moteris, o Ameliją. 
rasi net mylėjo. Net kartūs draugės priekaištai buvo Rebekai greičiau 
malonūs, kaip nugalėtosios skundas. Išvydusi ponią O'Daud, kurios 
toli gražu nepaguodė dekano pamokslai ir kuri paniurusi slampinėjo 
po parką, Rebeka priėjo, šiek tiek nustebindama majorienę, nepripra- 
tusią prie tokio ponios Rodon Kroli mandagumo. Rebeka pranešė, 
kad vargšelės ponios Osborn būklė esanti baisi, kad ji beveik netekusi 
proto iš susigraužimo,ir ragino geraširdę airę aplankyti ir paguosti 
savo jaunąją numylėtinę. 

— Man ir savų rūpesčių pakanka, — niūriai tarė ponia O'Daud,— 
be to, manau, kad vargšė Amelija šiandien nelabai tepasiges draugi- 
jos. Bet jeigu jai taip bloga, kaip jūs sakote, ir jūs, kuri visados ją taip 
mylėjote, negalite jos pagloboti, tai, žinoma, pabandysiu kuo nors 
jai padėti. Tad viso labo, ponia. 

Tai tarusi ir krestelėjusi galva, repetyro savininkė atsisveikino su 
ponia Kroli, visai netrokšdama su ja bendrauti. 

Beki šypsodamasi stebėjo tolstančią majorienę, Rebekos humoro 
jausmas buvo labai subtilus, ir parto'?? žvilgsnis, kurį ponia O*'Daud 
nueidama metė per petį, poniai Kroli beveik išsklaidė slogią nuo- 
taiką. 

„Mano pagarba jums, žavioji ponia, džiaugiuosi, kad jūs tokia 
linksma, — pagalvojo Pegi.— Jūs tikriausiai neišverksite akių iš siel- 
varto“. 

Ir ji greit nužygiavo, susirado ponios Osborn butą. 

Toji vargšelė, beveik apkvaišusi nuo širdgėlos, tebestovėjo prie 
lovos, kur Rebeka ją buvo palikusi. Majoro žmona, tvirtesnio būdo 
moteris, darė visa, ką tik galėjo, norėdama paguosti jaunąją bičiulę. 

— Jums reikia tvirtai laikytis, brangi Amelija, — švelniai tarė 
ji, — kad vyras neužtiktų jūsų sergančios, kai po pergalės norės jus 
pasiimti. Juk jūs ne vienintelė moteris, kuri šiandien yra Dievo ran- 
koje. | 

— Aš tai žinau. Žinau, kad esu labai negera ir silpna, — atsakė 
Amelija. 

Ji puikiai žinojo savo silpnybę. Vis dėlto ryžtingesnės draugės 


321 XXXI skyrius 


akivaizdoje susivaldė. Poniai O?Daud atėjus, ji pasijuto geriau. Jiedvi 
taip išsėdėjo iki antros valandos, jų širdys skrido vis tolyn ir tolyn pas- 
kui žygiuojančią koloną. Baisios abejonės ir kančios, maldos ir baimė, 
ir neapsakomas sielvartas lydėjo pulką. Tai buvo moterų duoklė karui. 
Karas vienodais mokesčiais apdeda visus: iš vyrų paima kraują, 
o iš moterų — ašaras. 

Pusę trijų ponas Džozefas sulaukė labai reikšmingo kasdieninio 
gyvenimo įvykio: atėjo pietus. Tegu kareiviai kovoja ir žūva, bet jis 
turi pietauti. Jis įžengė į Amelijos kambarį, norėdamas įkalbėti ją 
drauge eiti prie stalo. 

— Nors paragauk,— tarė jis.— Sriuba labai skani. Būk gera, 
pamėgink, Emi. | 

Ir jis pabučiavo seseriai ranką. Jau daugelį metų šito nebuvo da- 
ręs, išskyrus jos sutuoktuvių dieną. 

— Tu labai geras ir malonus, Džozefai,— atsakė Amelija.— Ir 
visi man labai malonūs. Bet prašau leisti šiandien pabūti kambaryje. 

Sriubos kvapas betgi buvo labai malonus ponios O'Daud nosiai, 
ir ji nusprendė pakęsti pono Džozo draugiją. Tad juodu ir susėdo prie 
stalo. 

— Dieve, palaimink šitą valgį, — iškilmingai tarė majoro žmo- 
na. Ji galvojo apie savo dorąjį Maiką, jojantį pulko priešaky.- 
Vargšeliai mūsų vyručiai šiandien tegaus visai prastus pietus, — p2- 
reiškė ji atsidususi, o paskui, kaip tikras filosofas, ėmė valgyti. 

Valgant Džozo nuotaika pasitaisė. Jis gėrė į pulko sveikatą ir šiaip 
bet kokia dingstimi vis tuštino šampano taurės. 

— Išgersime į O'Daudo ir jo narsiojo N pulko sveikatą, — tarė 
jis, galantiškai nusilenkdamas viešniai.— Girdit, ponia O'Daud? Izi- 
doriau, pripilk poniai O'Daud taurę. 

Bet staiga Izidorius krūptelėjo, o majorienė padėjo peilį ir šakutę. 
Atdari langai buvo iš pietų pusės, ir iš ten pasigirdo duslus tolimas 
garsas, nudundėjo per saulės apšviestus stogus. 

— Kas čia? — paklausė Džozas.— Kodėl nepili, nenaudėli? 

— C'est le feu!* — atsakė Izidorius ir išbėgo į balkoną. 

— Dieve, apsaugok mus! Tai patrankos! — sušuko ponia O'Daud 
pašokdama ir taip pat skubėdama prie lango. 

Galbūt tūkstančiai išblyškusių ir susirūpinusių veidų žvelgė pro 
kitų namų langus. Ir netrukus atrodė, kad visi miesto gyventojai pa- 
sipylė į gatves. 


* Tai artilerijos ugnis! (Pranc.) 

KURIAME DŽOZAS PABĖGA, 
OKARAS PASIBAIGIA 


Mes, taikaus Londono gyventojai, niekuomet nematėme ir, jei 
Dievas duos, niekada neišvysime tokio siaubingo sąmyšio ir neramumo, 
koks tada buvo Briuselyje. Žmonių minios grūdosi prie Namiūro var- 
tų, iš kur aidėjo griausmas, o daugelis net pajojėjo lygiu chaussėe*, 
norėdami kuo greičiau gauti žinių iš fronto. Kiekvienas klausinėjo 
kaimyną naujienų, ir net žymieji anglų lordai bei ledi teikėsi kalbinti 
visai nepažįstamus asmenis. Prancūzų šalininkai veržėsi į gatves, pa- 
mišę iš džiaugsmo, ir pranašavo savo Imperatoriaus triumfą. Pirkliai 
uždarinėjo parduotuves ir bėgo laukan, įsiliejo į visuotinį nerimo bei 
protesto chorą. Moterys bėgo į bažnyčias, užplūdo koplyčias, klūpojo 
ir meldėsi ant šaligatvio ir laiptų. Patrankos vis griaudė ir griaudė 
dusliai. Netrukus keleivių pilnos karietos pro Gento vartus ėmė šuo- 
liais lėkti iš miesto. Prancūzų šalininkų pranašystės pradėjo pildytis. 

— Jis atkirto vieną kariuomenę nuo kitos, — kalbėjo žmonės 
aplinkui. 

— Jis žygiuoja tiesiai į Briuselį, sutriuškins anglus ir šią naktį 
bus čia. 

— Jis sutriuškins anglus! — suspiegė Izidorius savo šeiminin- 
kui.— Ir šią naktį bus čia. 

Izidorius puldinėjo iš namų į gatvę ir atgal, kiekvieną kartą grįž- 
damas vis su naujomis smulkmenomis apie katastrofą. Džozo veidas 
vis labiau blyško. Baimė pradėjo įveikti dručkį civilį. Išgertas šampa- 
nas nesuteikė drąsos. Dar saulei nenusileidus, jis taip įsibaimino, kad 
jo draugui Izidoriui širdis salo iš džiaugsmo, į jį žiūrint, — dabar ga- 
lionuotojo surduto šeimininko turtas neišslys jam iš rankų. 

Moterų visą šį laiką kartu nebuvo. Valandėlę pasiklausiusi šau- 
dymo, narsioji majoro žmona prisiminė savo draugę kitame kambaryje 
ir nubėgo pabūti su Amelija, taip pat, jei įmanoma, ją paguosti. Min- 
tis, kad jai tenka globoti tą bejėgį ir švelnų padarėlį, dar labiau padi- 
dino įgimtą dorosios airės drąsą. Ji praleido su savo drauge penketą 
valandų, čia ramindama ją, čia linksmai šnekučiuodama, tačiau daž- 
niausiai tylėdama ir mintyse baimingai melsdamasi. 


"* Plentu (pranc.). 

— Aš nė akimirką nepaleidau jos rankos, — kalbėjo vėliau narsio- 
ji dama, — kol nusileido saulė ir pasibaigė šaudymas. 

Polina, la bonne, klūpojo artimiausioje bažnyčioje melsdamasi 
už son homme a elle*. 

Kai kanonados griausmas nutilo, ponia O'Daud išėjo iš Amelijos 
kambario į gretimą — svetainę, kur Džozas sėdėjo prieš du tuščius 
butelius. Jo drąsa buvo visiškai išgaravusi. Kartą ar du jis išdrįso įženg- 
ti į sesers miegamąjį, tarsi norėdamas ką pasakyti. Bet majoro žmo- 
na sėdėjo savo vietoje, ir jis išėjo, nepalengvinęs širdies. Džozui buvo 
gėda pasakyti, kad jis nori sprukti. Tačiau kai majorienė pasirodė val- 
gomajame, kur ponas Sedlis prieblandoje tūnojo nelinksmas tuščių 
butelių draugijoje, jis pasiryžo atverti jai savo paslaptį. 

— Ponia O'Daud,— tarė jis,— gal geriau padėtumėt Amelijai 
susiruošti? 

— Ar norite išvesti ją pasivaikščioti? — paklausė majoro žmo- 
na.— Ji tikrai per silpna judėti. 

— Aš... aš liepiau paruošti karietą, — atsakė jis, — ir... ir pašto 
arklius. Izidorius jų išėjo. 

— Kas čia dabar šovė jums į galvą šįvakar važinėtis? — prieš- 
taravo dama. — Argi jai ne geriau būti lovoje? Aš ką tik ją pagul- 
džiau. 

— Prikelkit,— tarė Džozas,— ji turi keltis, girdite? — Ir jis ener- 
gingai treptelėjo.— Sakau, arkliai užsakyti. Taip, arkliai užsakyti. 
Viskas baigta, ir... 

— Ir kas? — paklausė ponia O'Daud. 

— Aš važiuoju į Gentą,— pareiškė Džozas.— Visi išvažiuoja, 
ir jums bus vietos! Iškeliaujam po pusvalandžio. 

Majoro žmona pažvelgė į jį su neapsakoma panieka. 

— Aš nesijudinsiu iš vietos, kol O'Daudas nepalieps, kur važiuo- 
ti, — tarė ji.— Jūs galite keliauti, jei norite, pone Sedli, bet, dievaži, 
mudvi su Amelija liekame čia. 

— Ji važiuos! — sušuko Džozas, dar kartą trepielėdamas. 

Ponia O'Daud įsisprendusi atsistojo priešais miegamojo duris. 

— Ar jūs norite ją nuvežti pas motiną, — pareiškė ji,— ar pats 
rengiatės bėgti pas mamą, pone Sedli? Iki pasimatymo, malonios ke- 


* Savo mylimąjį (pranc.). 

lionės, pone. Bon voyage, kaip sakoms. ir paklausykit mano patarimo, 
nusiskuskite ūsus, nes pakliūsite per juos į bėdą. 

— Po velnių! — sustaugė Džozas, įsiutęs iš baimės, įniršio ir pa- 
žeminimo. Tuo laiku įėjo Izidorius i“ taip pat ėmė velniuotis. 

— Pas de chevaux, sacre bleu/* — sušvokštė įtūžęs tarnas. 

Visi arkliai buvo paimti. Džozas nebuvo vienintelis žmogus Briu- 
selyje, tą dieną apimtas panikos. 

Bet Džozo baimė, ir taip jau didelė ir kankinanti, iki išauštant vir- 
to beveik beprotybe. Kaip jau minė:a, Polina,la bonne, turėjo son 
homme d elle kariuomenėje, išėjusioic pasitikti Imperatoriaus Napo- 
leono. Tas jos mylimasis buvo belgas husaras, gimęs Briuselyje. Jo 
tautos kariai šiame žygyje pasižymėjo kuo tik nori, bet ne drąsa, ir 
jaunasis Van Kutsumas, Polinos gaibintojas, buvo per daug geras 
kareivis, kad nepaklausytų pulkininko įsakymo sprukti iš kautynių 
lauko. Kai jo dalinys stovėjo Briuselyje, jaunasis Regulas!*š (jis buvo 
gimęs revoliucijos laikais) labai gerai jausdavosi Polinos virtuvėje 
ir praleisdavo ten beveik visą laisvą 'aiką. Prieš kelias dienas jis at- 
sisveikino su verkiančia mylimąja ir EVYkO į karo žygį, prisigrūdęs 
kišenes ir krepšį įvairiausių skanėstų iš jos podėlio. 

Regulo pulkui šis karo žygis jau buvo pasibaigęs. Tas pulkas su- 
darė dalį divizijos, kuriai vadovavo sosto įpėdinis Oranijos princas!?“, 
ir sprendžiant iš kardų bei ūsų ilgu:no ir uniformų bei amunicijos 
turtingumo, Regulas ir jo draugai sucarė šauniausią dalinį, kokį kada 
nors karo trimitai buvo šaukę į kova. 

Kai Nė užgriuvo sąjungininkų +rmijų avangardą ir ėmė vieną 
poziciją po kitos, kol britų kariuomenės branduolys, atžygiavęs iš 
Briuselio, pakreipė kita linkme Katr Bra kautynių eigą, eskadronai, 
su kuriais jojo ir Regulas, nepaprast+: energingai traukėsi, ir prancū- 
zai juos stūmė iš vienos pozicijos į kitą, kurias jie savo ruožtu be galo 
vikriai užimdavo. Jų bėgimą sulaikė tik iš užnugario atžygiuoją britai. 
Taigi jie buvo priversti sustoti, ir priešo kavalerija (kurios kraugeriš- 
ką atkaklumą reikia kuo rūsčiausiai pasmerkti) pagaliau gavo pro- 
gos susidurti su narsiaisiais belgais; bet šiems verčiau buvo susitikti 
su anglais negu su prancūzais, ir i'e, apgręžę arklius, pralėkė pro 
anglų pulkus, puolančius iš užpakalic. :r išsisklaidė į visas puses. Tiesą 
sakant, pulkas liovėsi egzistavęs. Jo niekur nebuvo. Jis nebeturėjo 
štabo. Regulas pasijuto šuoliuojąs v'siškai vienas už daugelio mylių 


* Nėra arklių, po velnių! (Pranc.) 

nuo mūšio lauko. Ir kurgi daugiau jam buvo ieškoti prieglobsčio, jei 
ne toje virtuvėje ir tame glėbyje, į kurį ištikimoji Polina jį taip dažnai 
su džiaugsmu priimdavo? 

Ir štai apie dešimtą valandą laiptuose tų namų, kuriuose kontinento 
įpročiu Osbornai buvo užėmę vieną aukštą, pasigirdo kardo žvangė- 
jimas. Paskui kažkas pasibeldė į virtuvės duris, ir vargšė Polina, ką 
tik parėjusi iš bažnyčios, vos neapalpo iš siaubo, kai švydo savo nu- 
sikamavusį husarą. Jis buvo išblyškęs kaip tas vidurnakčio dragūnas, 
atėjęs sudrumsti Leonorai ramybės!??. Polina buvo besuspiegianti, 
bet jos riksmas būtų prišaukęs šeimininkus ir išdavęs draugą. Tad ji 
užgniaužė klyksmą ir, įsivedusi savo herojų į virtuvę, pavaišino alu- 
mi ir rinktiniais pietų kąsneliais, kurių Džozas nė neparagavo. Husa- 
ras įrodė, kad jis ne vaiduoklis: sušveitė kalną mėsos ir išmaukė gausy- 
bę alaus, o kartu, pilna burna, papasakojo nesėkmės istoriją. 

Jo pulkas rodęs narsumo stebuklus ir net atlaikęs visą prancūzų 
kariuomenę. Bet pagaliau jie buvę sumušti, kaip šiuo metu, be abejo, 
esanti sumušta ir visa britų kariuomenė. Nė naikinęs kiekvieną atžy- 
giuojantį pulką. Veltui belgai mėginę sukliudyti anglų skerdynes. 
Braunšveigiečiai buvę visiškai sumušti ir pasprukę — jų hercogas 
nukautas. Tai esąs tikras dėbūcle*. Regulas stengėsi aluje paskandinti 
savo liūdesį dėl pralaimėjimo. 

Izidorius, atėjęs į virtuvę, nugirdo tą pokalbį ir išdūmė papasa- 
koti šeimininkui. 

— Viskas baigta! — suriko jis Džozui.— Milordas hercogas paim- 
tas į nelaisvę, Braunšveigo hercogas nukautas, visa britų kariuomenė 
bėga, tik vienas vyras išsigelbėjo ir dabar sėdi virtuvėje. Eikit jo pa- 
siklausyti. 

Tad Džozas nusvirduliavo į tą patalpą, kur Regulas tebesėdėjo 
ant virtuvės stalo, sugniaužęs alaus bokalą. Kiek galėdamas žmoniš- 
kesne prancūzų kalba, nors ir labai negramatiškai, Džozas paprašė 
husarą apsakyti jam savo istoriją. Juo ilgiau jis pasakojo, juo baisesnė 
darėsi katastrofa. Jis esąs vienintelis iš viso pulko, nežuvęs kautynių 
lauke. Matęs, kaip krito Braunšveigo hercogas, kaip bėgo juodieji 
husarai, kaip artilerijos ugnis nušlavė škotus. 

— O N pulkas? — dusdamas paklausė Džozas. 

— Ištaškytas, — atrėžė husaras, o Polina sušuko: 


* Sutriuškinimas (pranc.). 

— O mano ponia, ma bonne petite dame!* 
Ji puolė į isteriją, namai ėmė aidėti nuo jos spiegimo. 


Paklaikęs iš baimės, ponas Sedlis nežinojo, nei kaip, nei kur gel- 
bėtis. Jis puolė iš virtuvės į svetainę ir maldaujamai pažvelgė į Ameli- 
jos duris, kurias ponia O'Daud buvo uždariusi ir užrakinusi jam prieš 
nosį. Tačiau prisiminęs, su kokia panieka pastaroji kalbėjo, ir valan- 
dėlę pasiklausęs prie durų, jis pasitraukė ir pirmą kartą tą dieną ry- 
žosi išeiti į gatvę. Tad, nutvėręs žvakę, ėmė dairytis savo auksu ap- 
siuvinėtos kepurės ir rado ją gulinčią įprastoje vietoje ant staliuko 
prieškambaryje, priešais veidrodį, kur Džozas, prieš išeidamas pasiro- 
dyti žmonėms, mėgdavo pakoketuoti: pašiaušdavo žandenas, nusi- 
smaukdavo ant šalies kepurę. Toks galingas įprotis, kad, net visiškai 
siaubo pagautas, Džozas mechaniškai ėmė šiaušti žandenas ir taisytis 
kepurę. Paskiau nustebęs pažvelgė į veidrodyje atsispindintį blyškų 
veidą, 0 ypač į ūsus, vešliai sutarpusius beveik per septynias savaites 
nuo tos dienos, kai jie išvydo pasaulį. 

„O juk jie palaikys mane kariu“, — pamanė ponas Sedlis, prisi- 
minęs Izidoriaus įspėjimą, kokios skerdynės gresia sutriuškintai britų 
kariuomenei. Sverdėdamas jis grįžo į miegamąjį ir patrakusiai ėmė 
tampyti varpelį, šaukdamasis tarno. 

Atėjo šaukiamas Izidorius. Džozas susmukęs sėdėjo krėsle — atsi- 
rišęs kaklaraištį, atsivertęs apikaklę, abi rankas pakėlęs prie gerklės. 

— Coupez-moi, Izidoriau! — sušuko jis.— Vite! Coupez-moi!** 

Pirmą akimirką Izidorius pamanė, jog Džozas išėjo iš proto ir 
nori, kad liokajus perpjautų jam gerklę. 

— Les moustaches! — žiopčiojo Džozas.— Les moustaches! .. 
Coupy, rasy, vite/*** 

Tokia buvo jo prancūzų kalba: lanksti, kaip jau minėjome, bet 
nelabai taisyklinga. 

Izidorius kaip mat nušlavė skustuvu ūsus ir neapsakomai nudžiu- 
go, išgirdęs šeimininko įsakymą paduoti skrybėlę ir paprastą sur- 
dutą. 

— Ne porty ploo... habit militair... donny. .. donny a voo, 
prenny dehors****.— vapėjo Džozas. 


+ Mano geroji poniutė! (Pranc.) 
*+ Pjaukit mane, Izidoriau! Greitai! Pjaukit mane! (Netaisykl. pranc.) 
+++ Ūsus! Ūsus! Pjaukit, skuskit, greit! (Netaisykl. pranc.) 
*++** Nebenešiosiu. .. kariškų drabužių... kepurės... kepurės irgi... duodu... 
duodu jums, neškit lauk. (AMetaisykl. pranc.) 

Surdutas ir kepurė pagaliau atiteko Izidoriui. 

Šitaip apdovanojęs tarną, Džozas išsirinko iš savo drabužių atsar- 
gos paprastą juodą surdutą bei liemenę, užsirišo platų baltą kaklaryšį 
ir užsidėjo lygią kastorinę skrybėlę. Jei būtų kur gavęs plačiakraštę 
skrybėlę, mielai būtų užsidėjęs. Šitaip apsirengusį jį buvo galima pa- 
laikyti žydinčiu dručkiu anglikonų pastorium. 

— Venny maintenong,— kalbėjo Džozas, — sweevy... ally... 
party... dong la roo* 

Sulig tais žodžiais jis galvotrūkčiais nėrė laiptais žemyn ir išdūmė 
į gatvę. 

Nors Regulas dievagojosi, kad iš viso pulko, net beveik iš visos 
sąjungininkų kariuomenės, jis vienas išlikęs nesukapotas, vis dėlto 
pasirodė, kad jo tvirtinimo būta netikslaus ir kad dar nemaža tariamų 
aukų išvengė skerdynių. Dešimtys Regulo draugų prasiskverbė atgal 
į Briuselį, ir, kadangi jie visi pasisakė pabėgę, mieste visur greitai pa- 
sklido gandai, kad sąjungininkai pralaimėję. Prancūzų pasirodymo 
buvo laukiama kas valandą; panika nemažėjo, visi ruošėsi bėgti. 

„Nėra arklių“, — su pasibaisėjimu galvojo Džozas. Jis privertė 
Izidorių apklausinėti dešimtis žmonių, ar jie neturį paskolinti arba 
parduoti arklių, ir vis labiau niaukėsi, išgirsdamas tą patį neigiamą 
atsakymą. O gal jam leistis į kelionę pėsčiam? Bet net baimė negalėjo 
paskatinti šio gremėzdiško kūno tokiam žygiui. 

Beveik visi anglų apgyventi viešbučiai išėjo į parką, ir Džozas ne- 
ryžtingai bastėsi po tą kvartalą minioje tokių pat išsigandusių ir smal- 
sių žmonių. Jis pamatė kelias šeimas, laimingesnes už save, nes, sura- 
dusios arklių kinkinį, jos dardėjo iš miesto. O kiti, kaip ir jis, už jo- 
kius kyšius 17 maldavimus negalėjo įsigyti reikiamų pabėgimo priemo- 
nių. Tarp negalinčių pabėgti Džozas pastebėjo ir ledi Bereikers su 
dukra; jos sėdėjo savo karietoje, viešbučio porte-cochėre**, visas jų 
turtas buvo sukrautas, išvažiuoti neleido ta pati traukiamosios jėgos 
stoka, kuri ir Džozui nedavė pajudėti iš vietos. 

Tame pačiame viešbutyje gyveno ir Rebeka Kroli; jau anksčiau 
ji buvo ne kartą susitikusi su Bereikers šeimos damomis. Miledi Be- 
reikers dėdavosi nematanti ponios Kroli, kai jos netyčia susitikdavo 
laiptuose, ir visur, kur tik išgirsdavo minint pastarosios vardą, visuo- 
met piktai atsiliepdavo apie savo kaimynę. Grafienė buvo pasipiktinusi 


* Dabar eime greitai... eime... bėkime į gatvę. (Netaisykl. pranc.) 
** Tarpuvartėje (pranc.). 

generolo Tafto artima pažintimi su savo adjutanto žmona. Ledi Blanš 
vengė jos, lyg toji būtų sirgusi užkrečiama liga. Tiktai pats grafas ne- 
mačiomis kartais su ja šnektelėdavo, kai jo nepasiekdavo savo damų 
jurisdikcija. 

Dabar Rebeka galėjo atsikeršyti įžūliems savo priešams. Viešbu- 
tyje pasklido žinia, kad kapitonas Krolis palikęs savo arklius, ir pa- 
nikai prasidėjus ledi Bereikers teikėsi pas kapitono žmoną atsiųsti 
kambarinę su jos malonybės linkėjimais ir prašymu sužinoti, kiek kai- 
nuoja ponios Kroli arkliai. Ponia Kroli atsakė laiškeliu, savo ruožtu 
perdavė jai linkėjimus ir užsiminė, kad nėra pratusi derėtis su kam- 
barinėmis. 

Šis trumpas atsakymas privertė patį grafą apsilankyti Beki bute. 
Bet ir jis pešė ne daugiau negu pirmasis pasiuntinys. 

— Atsiųsti pas mane tarnaitę! — didžiai užsirūstinusi sušuko po- 
nia Kroli.— Galbūt led: Bereikers įsakys man ir arklius pakinkyti? 
Ar pati garbingoji ledi nori bėgti, ar jos femme de chambre? 

Tiktai tokį atsakymą grafas ir pargabeno grafienei. 

Ir ko tik žmogus nepadaro, bėdos prispirtas! Nieko nelaimėjus 
antrajam pasiuntiniui, pati grafienė apsilankė pas ponią Kroli ir pa- 
prašė, kad Rebeka pati nustatytų kainą; ji net kvietė Beki į Bereikersų 
rūmus, jeigu tik ji padėtų jai ten sugrįžti. Ponia Kroli kandžiai nusi- 
šypsojo. 

— Aš nenoriu, kad man patarnautų livrėjomis vilkį antstoliai, — 
atkirto ji. — Greičiausiai jūs nė nesugrįšite, o jei ir grįšite, tai be bri- 
liantų. Juos pasiliks prancūzai. Jie pasirodys čia po dviejų valandų, 
o aš tada jau būsiu pusiaukelyje į Gentą. Ne, aš neparduočiau jums 
savo arklių net už du didžiausius briliantus, kuriuos garbingoji ledi 
nešiojote per pokylį. 

Ledi Bereikers sudrebėjo iš pykčio ir siaubo. Briliantai buvo už- 
siūti jos drabužiuose, taip pat paslėpti milordo vatiniame pamušale 
ir batuose. 


— Moteriške! Briliantai banke, o arklius aš gausiu! — pareiškė ji. 

Rebeka nusikvatojo jai tiesiai į akis. Įtūžusi grafienė nulipo žemyn 
ir įsitaisė karietoje. O jos kambarinė, kurjeris ir vvras turėjo dar kartą 
bėgti į miestą ir žūt būt rasti arklius. Vargas tam, kuris grįš paskutinis! 
Jos malonybė buvo pasiryžusi išvykti tą pačią akimirką, kai tik atsiras 
arkliai, vis tiek — su vyru ar be jo. 

Rebeka turėjo smagumą matyti, kaip jos malonybė kiurkso ka- 

rietoje be arklių; įbedusi į ją akis, Beki kiek galėdama garsiau reiškė 
užuojautą bėdos ištiktai grafienei. 

— Negauna arklių! — kalbėjo ji. — O tiek briliantų užsiūta karie- 
tos priegalviuose! Tai bent laimikis teks prancūzams, kai jie čia at- 
žygiuos! Aš kalbu apie karietą ir briliantus, ne apie jos malonybę! 

Visa tai ji dėstė šeimininkui, tarnams, viešbučio gyventojams ir 
daugybei žmonių, žioplinėjančių po kiemą. Ledi Bereikers būtų mie- 
lai ją nušovusi pro karietos langą. 

Gardžiuodamasi priešininkės pažeminimu, Rebeka išvydo Džo- 
zą, kuris tučtuojau priėjo prie jos, vos spėjęs ją pastebėti. 

Persimainęs, nusigandęs riebus Džozo veidas aiškiai išdavė jo pas- 
laptį. Jis taip pat norėjo sprukti ir dairėsi priemonių pabėgti. 

„Jis nupirks mano arklius, — pagalvojo Rebeka, — o aš josiu an: 
kumelės“. 

Džozas priėjo prie savo draugės ir šimtąjį kartą per pastarąją va- 
landą paklausė, ar ji nežinanti, kur būtų galima gauti arklių. 

— Kaip, ir jūs norite bėgti? — juokdamasi paklausė Rebeka.— 
O aš maniau, kad esate visų moterų gynėjas, pone Sedli. 

— Aš... aš nesu karys, — prašvokštė jis. 

— O Amelija?.. Kas globos jūsų vargšę sesytę? — neatstojo 
Rebeka. — Tikriausiai jos nepaliksite? 

— Kuo gi aš galėčiau jai padėti, jei, sakysime. . . sakysime, prie- 
šas čia ateitų? — atsakė Džozas.— Jie nieko nedarys moterims, bet 
mano tarnas sako, kad tie niekšingi bailiai prisiekė nepasigailėti nė 
vieno vyro. 

— Siaubinga! — sušuko Rebeka džiaugdamasi jo suglumimu. 

— Be to, aš visiškai neketinu jos palikti! — sušuko brolis.— J: 
nebus palikta. Jai skirta vieta mano karietoje, taip pat ir jums, bran- 
gioji ponia Kroli, jei tik norėsite keliauti ir jei mums pavyks gauti ark- 
lius! — atsiduso jis. 

— Aš turiu porą arklių, kuriuos galiu parduoti, — pasakė ji. 

Išgirdęs tą naujieną, Džozas vos nepuolė Rebekai į glėbį. 

— Paruošk karietą, Izidoriau! — riktelėjo jis.— Mes juos rado- 
me. .. radome. 

— Mano arkliai niekada nebuvo pakinkyti,— pridūrė dama.— 
Sartis suspardytų karietą į šipulius, jei tik uždėtume jam pavalkus. 

— O joti ar jis ramus? — pasiteiravo civilis. 

— Ramus kaip avinėlis ir greitas kaip kiškis. 

— Kaip manote, ar išlaikytų mano svorį? — paklausė Džozas. 

Vaizduotėje jis jau sėdėjo ant arklio, nė nepagalvojęs apie vargšę 
Ameliją. Ar galėtų kuris nors spekuliavimo arkliais mėgėjas atsispirti 
tokiai pagundai? 

Rebeka pakvietė Džozą užeiti į kambarį, ir jis nusekė paskui ją 
be kvapo, norėdamas kuo greičiau baigti derybas. Džozui retai teko 
pergyventi tokį pusvalandį, kuris būtų jam kainavęs tiek pinigų. Rebe- 
ka, įvertinusi savo parduodamą prekę pagal Džozo nekantrų troškimą 
pirkti ir prekės stoką rinkoje, nustatė arkliams tokią milžinišką kainą, 
jog net tasai civilis atšoko. Ji parduosianti abu arba nė vieno, pareiš- 
kė ji ryžtingai. Rodonas uždraudęs perleisti juos už mažesnę kainą 
negu jos pasakytoji. Lordas Bereikers iš apačios mielai sumokėtų tą 
sumą, ir nors ji labai mylinti ir gerbianti Sedlio šeimą, vis dėlto mie- 
lasis ponas Džozefas turėtų suprasti, kad vargšams žmonėms irgi reikia 
nio žmogaus kaip Beki. 

Kaip ir reikėjo tikėtis, Džozas pagaliau sutiko. Suma, kurią jam 
reikėjo sumokėti, buvo tokia didelė, kad jam teko prašyti palaukti; 
Rebekai ta suma sudarė gražutį kapitalą, ir ji tuoj sumetė, jog su tais 
pinigais, taip pat pardavusi likusius Rodono daiktus ir dar pridėjusi 
našlės pensiją, jei vyras žūtų, ji galės gyventi visiškai savarankiškai 
ir drąsiai žvelgti našlės daliai į akis. 

Porą kartų tą dieną ji ir pati, žinoma, pamanė, kad reikėtų bėgti. 
Bet protas patarė jai kur kas geriau. 

„Sakysime, prancūzai ateis, — samprotavo Beki,— ką jie gali pa- 
daryti vargšei karininko našlei? Juk miestų apsiausties ir plėšimų 
laikai praėjo. Mums bus leista ramiai keliauti namo, arba aš galėsiu 
patogiai gyventi svetimam krašte, gaudama gražutę rentą“. 

Tuo tarpu Džozas ir Izidorius nuėjo į arklides apžiūrėti naujojo 
pirkinio. Džozas įsakė tarnui pabalnoti arklius. Jis išjosiąs tučtuojau, 
tą pačią naktį. Palikęs liokajų balnoti arklių, pats išėjo namo ruoštis 
kelionei. Išvykti reikia slaptai. Jis įslinksiąs į savo kambarį pro užpa- 
kalines duris. Nenorėjo susitikti su ponia O'Daud ir Amelija, prisipa- 
žinti joms, kad ketina bėgti. 

Kol pasibaigė Džozo derybos su Rebeka, kol apžiūrėjo arklius, 
vėl beveik išaušo rytas. Tačiau nors seniai jau buvo po vidurnakčio, 
miestas vis nenurimo: gyventojai budėjo, namuose žiburiai degė, mi- 
nios Žmonių grūdosi prie durų, gatvėse buvo tikra knibždėlynė. Iš 
lūpų į lūpas vis dar ėjo visokie gandai: vieni tvirtino, kad prūsai buvę 

visiškai supliekti, kiti — kad anglai buvę užpulti ir nugalėti; o treti 
sakė, kad jie išsilaikę savo pozicijose. Pastarasis gandas ėmė imti vir- 
šų. Iki šiol jokių prancūzų dar nepasirodė. Atsibastydavo atsilikusių 
kareivių, jie nešė vis palankesnes žinias. Pagaliau į Briuselį atvyko 
vienas adjutantas su įsakymu vietos komendantui ir tučtuojau išlipdė 
visame mieste oficialius pranešimus apie sąjungininkų sėkmę prie Katr 
Bra ir apie tai, kad Nė vadovaujami prancūzai po šešių valandų mūšio 
buvo visiškai atmušti. Tasai adjutantas turbūt atvyko maždaug tuo 
laiku, kai Džozas su Rebeka derėjosi ar apžiūrinėjo pirkinį. Džozas, 
sugrįžęs į viešbutį, rado prie durų susispietusius gyventojus, svars- 
tančius naujienas; nebuvo jokios abejonės, kad tai tiesa. Ir jis tuojau 
užlipo į viršų, norėdamas pranešti apie tai savo globojamoms damoms. 
Jis nerado reikalo joms pasakoti, kaip ketino jas palikti, kaip nusi- 
pirko arklius ir kiek už juos sumokėjo. 

Bet pergalė ar pralaimėjimas ne per daug terūpėjo toms, kurios 
galvojo vien apie savo mylimų asmenų likimą. Amelija, išgirdusi apie 
pergalę, dar labiau susijaudino. Ji norėjo tučtuojau vykti į kariuome- 
nę. Su ašaromis akyse maldavo brolį, kad ją palydėtų. Jos abejonės 
ir būgštavimai buvo beribiai. Vargšė, daugel valandų išbuvusi lyg 
stabo ištikta, dabar blaškėsi ir lakstė kaip beprotė — tikrai graudus 
vaizdas! Nė vienas vyras, besiraitąs iš skausmo žiauraus mūšio lauke, 
už penkiolikos mylių nuo miesto, kur po grumtynių liko gulėti tiek 
narsuolių,— nė vienas iš tų vyrų nekentėjo taip skaudžiai kaip ta 
vargšė nekalta karo auka. Džozas negalėjo žiūrėti į jos kančias. Jis 
paliko seserį globoti narsesnei jos draugei ir dar kartą nulipo į viešbu- 
čio priebutį, kur žmonės vis dar stoviniavo, kalbėjosi ir laukė tolesnių 
naujienų. 

Jau visiškai išaušo, o žmonės tebestovinėjo, ir iš mūšio lauko ėmė 
eiti naujos žinios, gabenamos pačių kariautojų. Krovinių vežimai ir 
ilgi kaimiški ratai, prikrauti sužeistųjų, vienas po kito riedėjo į mies- 
tą; iš jų sklido širdį veriančios aimanos, šiauduose liūdnai žvelgė iš- 
kankinti veidai. Džozas Sedlis su skausmingu smalsumu stebėjo vieną 
tokį vežimą. Iš jo aidintys vaitojimai buvo baisūs; nuvargę arkliai vos 
pavilko vežimą. 

— Stok! Stok! — pasigirdo silpnas balsas, ir vežimas sustojo prie 
pono Sedlio viešbučio. 

— Tai Džordžas! Aš žinau, kad jis! — suriko Amelija, išblyškusiu 
veidu ir palaidais plaukais . pu!ldama į balkoną. 

Tačiau tai buvo ne Džordžas, bet irgi neblogai — žinios apie jį. 


Tuštybės mugė 332 


Tai buvo vargšas Tomas Šerys, vos prieš dvidešimt keturias va- 
landas taip šauniai išžygiavęs iš Briuselio su pulko vėliava rankose 
ir taip narsiai ją gynęs mūšio lauke. Prancūzų ulonas ietimi pervėrė 
jaunajam karininkui koją, ir šis krito, nepaleisdamas iš rankų vėlia- 
vos. Pasibaigus kautynėms, vargšui berniukui atsirado vietos vežime, 
ir jis buvo atgabentas į Briuselį. 

— Pone Sedli! Pone Sedli! — vos girdimai šaukė vaikinas, ir 
Džozas beveik išsigandęs priėjo prie vežimo. 

Iš karto jis net nepažino, kas čia šaukia. Tomas Šerys ištiesė iš ve- 
žimo karštą nusilpusią ranką. 

— (Čia mane įneškite,— pratarė jis.— Osbornas ir. .. ir Dobinas 
sakė, kad mane čia priims. .. Duokite tam žmogui du napoleondorus. 
Motina jums grąžins. 

Per ilgas valandas, kurias karščiuojantis jaunuolis praleido vežime, 
- mintimis jis skrido į tėvo pastoriaus namus, kuriuos paliko tik prieš 
kelis mėnesius, ir kliedėdamas kartkartėmis užmiršdavo savo skausmą. 

Viešbutis buvo didelis, o gyventojai geri: visi sužeistieji iš vežimo 
buvo sunešti į vidų ir paguldyti. Jaunesnysis leitenantas buvo nuga- 
bentas į viršų, pas Osbornus. Amelija ir majoro žmona nudūmė žemyn, 
kai tik pastaroji pažino jį iš balkono. Galite įsivaizduoti, ką jautė abi 
moterys, sužinojusios, kad mūšis pasibaigė ir jų vyrai gyvi ir sveiki. 
Su kokiu nebyliu džiaugsmu Amelija puolė gerajai draugei ant kaklo, 
kokia dėkinga ir karšta malda ji parklupusi dėkojo Aukščiausiajam, 
kad apsaugojo jos vyrą. 

Mūsų jaunajai poniai, apimtai nervingos karštinės, joks gydytojas 
nebūtų galėjęs išrašyti geresnių vaistų kaip tie, kuriuos jai atsiuntė 
atsitiktinumas. Su ponia O'Daud ji be paliovos budėjo prie sužeisto 
jaunuolio, kuris baisiai kentėjo. Likimo skirtos pareigos neleido Ame- 
lijai galvoti apie savo pačios rūpesčius nei pasiduoti, kaip kad buvo 
pratusi, baimei ir blogai nuojautai. Ligonis kaip visada paprastais 
žodžiais papasakojo apie tos dienos įvykius ir žygius mūsų draugų 
iš šauniojo N pulko. Jie smarkiai nukentėję. Netekta labai daug ka- 
rininkų ir kareivių. Majoro žirgas buvo nušautas per pulko ataką, ir 
visi manė, kad O'Daudas žuvęs ir kad Dobinui teksią užimti jo vietą. 
Bet, sugrįžę po atakos į savo pozicijas, jie rado majorą sėdintį ant 
Piramo lavono ir gurkšnojantį iš apipinto butelio. Tą prancūzų ulo- 
ną, kuris sužeidė Šerį, nukirtęs kapitonas Osbornas. Išgirdusi tai, Ame- 
lija taip išbalo, kad ponia O*Daud pertraukė pasakojimą. O kapitonas 
Dobinas, nors ir pats sužeistas, dienai baigiantis paėmęs tą berniuką 

į glėbį ir nunešęs pas daktarą, 0 :š ten — į vežimą, kuris turėjo jį par- 
gabenti į Briuselį. Tai Dobinas pažadėjo vežėjui du luji, jeigu jis už- 
suks į pono Sedlio viešbutį ir pasakys kapitonienei poniai Osborn, 
kad mūšis pasibaigęs ir jos vyras gyvas ir sveikas. 

— Iš tikrųjų tas Viljamas Dobinas labai geros širdies, — pareiškė 
ponia O'Daud, — nors visuomet iš manęs juokiasi. 

Šerys dievagojosi, kad visoje kariuomenėje nesą kito tokio kari- 
ninko, ir be paliovos gyrė vyresnįjį kapitoną, jo kuklumą, gerumą 
ir nepaprastą savitvardą mūšio lauke. Šitos pokalbio dalies Amelija 
klausėsi labai išsiblaškiusi, suk!:.sdavo tik tada, kai būdavo minimas 
Džordžas, o kai jo vardo negird: davo, mintimis skrisdavo pas jį. Slau- 
gant ligonį ir mąstant apie pr<4jusios dienos stebuklingus išsigelbė- 
jimus, antroji diena Amelijai pr::bėgo gana greitai. Visoje kariuome- 
nėje jai tebuvo vienas vyras; ir Hol jis sveikas, reikia pasakyti, jog karo 
veiksmai Ameliją mažai tedomino. Visas žinias, kurias Džozas atga- 
bendavo iš gatvės, ji praleisdavo bemaž negirdomis, nors jų visiškai 
užteko įbauginti bailiajam džent:Imenui ir daugeliui kitų tada Briuse- 
lyje gyvenusių Žmonių. Prancūzai, žinoma, buvo atremti, bet tiktai 
po žiaurių ir sunkių kautynių - ir su viena vienintele prancūzų di- 
vizija. Imperatorius su pagrindi:e kariuomene stovėjo prie Linji mies- 
to, kur jis visiškai sumušė prūsus ir dabar galėjo mesti visas jėgas prieš 
sąjungininkus. Hercogas Veli:: onas traukėsi sostinės link, ir turbūt 
prie pat jos sienų turės įvykti 'idžiulis mūšis, kurio baigtis labai ne- 
aiški. Hercogas Velingtonas turtio tik dvidešimt tūkstančių britų karių, 
kuriais galėjo pasikliauti, nes vokiečių kariuomenę sudarė prastai 
paruošti pašauktiniai, o belgai: buvo nepatikimi. Ir su šia saujele jo 
šviesybė turėjo atsispirti šimtui penkiasdešimt tūkstančių vyrų, įsiver- 
žusių į Belgiją ir vedamų Napoleono. Napoleono! Koks karvedys, 
kad ir garsiausias bei gabiausias, galėtų rungtis su juo ir laimėti? 

Džozas galvojo apie tai drebėdamas. Tą patį jautė ir kiti Briuse- 
lio žmonės — visi žinojo, kad vakarykštės kautynės buvo tik neišven- 
giamo didžiojo mūšio preliudij:. Viena Imperatoriaus priešų kariuo- 
menė buvo išvaikyta. Negausūs anglų būriai, kurie dar gali mėginti 
jam priešintis, žus savo pozicijose, ir nugalėtojas per jų lavonus įžengs 
į Briuselį. Vargas tiems, kuriuos jis ten užklups! Jau buvo ruošiami 
sveikinimo adresai, oficialūs pareigūnai slapta rinkosi ir tarėsi, buvo 
ruošiamos patalpos ir siuvamos trispalvės vėliavos bei triumfo emb- 


ES pasveikinti atvykstančiam Jo Didenybei Imperatoriui ir Ka- 
raliui. 

Žmonės vis bėgo; jei tik kuriai šeimai pavykdavo susirasti vežimą 
ir arklius, ji sprukdavo. Kai Džozas birželio septynioliktos dienos po- 
pietę nuėjo į viešbutį pas Rebeką, pamatė, kad didžioji Bereikersų 
karieta pagaliau išriedėjo iš porte-cochere. Grafas kažkokiu būdu, be 
ponios Kroli pagalbos, įsigijo porą arklių ir jau dardėjo keliu į Gentą. 
Liudvikas Geidžiamasis!**? tame mieste taip pat krovėsi port-manteau*. 
Atrodė, kad piktoji Lemtis niekada nepaliaus persekiojusi šio neran- 
gaus tremtinio. 

Džozas juto, kad vakarykštė atvanga tebuvo laikina ir kad tik- 
riausiai netrukus prireiks taip brangiai nusipirktų arklių. Visą tą dieną 
jo kančios buvo neapsakomos. Kol tarp Briuselio ir Napoleono sto- 
vėjo britų kariuomenė, nebuvo reikalo tučtuojau bėgti; bet jis vis dėlto 
liepė perkelti nupirktuosius arklius iš tolimų arklidžių į viešbučio, 
kur jis gyveno, kiemo arklides, kad visą laiką turėtų juos prieš akis 
ir niekas jų nepagrobtų. Izidorius nuolat budėjo prie arklidžių durų 
ir laikė arklius pabalnotus, kad bet kada būtų galima išvykti. Jis karš- 
tai laukė tos valandos. 


Po vakarykščio priėmimo Rebeka nebenorėjo lankyti brangiosios 
Amelijos. Ji pakirpo Džordžo dovanotų gėlių stiebelius, įpylė šviežio 
vandens ir vėl perskaitė laiškutį, kurį jis buvo įdėjęs. 

— Vargšelė,— tarė ji čiupinėdama tą popieriaus skiautelę.— 
Kaip aš galėčiau ją šituo priblokšti! Ir dėl tokio nieko ji sugniužtų, 
iš tiesų — dėl tokio kvailio, pliuškio, kuris nė nemyli jos! Mano varg- 
šas Rodonas yra dešimt kartų vertesnis už tą padarą! 

Ir ji ėmė svarstyti, ką reikėtų daryti, jei... jei kas nors atsitiktų 
vargšui gerajam Rodonui, ir kokia laimė, kad jis paliko savo arklius. 


Be to, tą dieną ponia Kroli, piktu žvilgsniu išlydėjusi Bereikersus, 
prisiminė atsargos priemones, kurių griebėsi grafienė, ir pati pasiėmė 
adatą. Ji įsiuvo į drabužius didžiąją dalį savo papuošalų, čekių ir bank- 
notų, taigi pasiruošė bet kuriam atvejui: bėgti, jei taip nuspręstų, arba 
likti ir sveikinti nugalėtoją, nesvarbu — anglą ar prancūzą. Ir aš nesu 
tikras, ar ji nesvajojo tapti hercogiene ir Madame la Marėchale**, kai 
tuo tarpu Rodonas Maunt Sent Džono stovykloje, įsisupęs į apsiaustą, 
lietui pilant, visa širdimi ir mintimis veržėsi pas savo žmonelę, paliktą 
mieste. 


* Lagaminą (pranc.). 
** Maršalo žmona /pranc.). 

Kita diena buvo sekmadienis. Ponia O' Daud džiaugėsi, pamačiusi, 
kad abu jos ligoniai po trumpo nakties poilsio jautėsi atsigavę ir su- 
stiprėję tiek kūnu, tiek dvasia. Ji pati miegojo dideliame krėsle Ame- 
lijos kambaryje, pasiruošusi slaugyti vargšę draugę arba leitenantą, jei 
katram prireiktų jos pagalbos. Kai išaušo rytas, toji tvirta moteris grįžo 
į namus, kur buvo apsistojusi su majoru, ir rūpestingai bei dailiai pa- 
sipuošė, kaip ir tiko tokią dieną. Labai galimas daiktas, kad likusi viena 
tame kambaryje, kuriame gyveno jos vyras ir kur ant priegalvio tebe- 
gulėjo naktinė jo kepuraitė, o kampe tebestovėjo lazda, ji pasiuntė 
dangui bent vieną maldą už narsų karį Maiklą O'Daudą. 

Grįždama ji pasiėmė maldaknygę ir garsiąją savo dėdės dekano 
pamokslų knygą, kurią būtinai skaitydavo kiekvieną šventadienį, gal ir 
ne viską suprasdavo, taip pat ne visus žodžius taisyklingai ištardavo, 
nes jie buvo ilgi ir neaiškūs, o dekanas buvo mokytas vyras ir mėgo 
ilgus lotyniškus žodžius, — tačiau skaitydavo labai rimtai, raiškiai ir 
apskritai gana gerai. „Kaip dažnai mano Maiklas klausydavosi tų 
pamokslų, — pagalvojo ji, — o skaitydavau jam kajutėje, kai jūra bū- 
davo rami!“ Ir ji pasisiūlė paskaityti ir šią dieną, kai jos klausytojai 
tebuvo Amelija ir sužeistasis leitenantas. Tokios pat pamaldos tą die- 
ną ir tą valandą buvo laikomos dvidešimtyje tūkstančių Anglijos baž- 
nyčių, ir milijonai britų vyrų bei moterų parpuolę ant kelių meldė 
dangiškąjį Tėvą globos. 

Jie negirdėjo dundesio, kuris sujaudino mūsų pamaldųjį būrelį 
Briuselyje. Daug garsiau už anuos pabūklus, kurie sukliudė jiems prieš 
dvi dienas, dabar, kai ponia O'Daud skaitė gražiau negu bet kada, su- 
griaudė Vaterlo patrankos. 

Vos išgirdęs tą siaubingą trenksmą, Džozas nusprendė, kad il- 
giau nebegalįs pakęsti nuolatinės baimės ir turįs tuoj pat bėgti. Jis įpuo- 
lė į ligonių kambarį, kur mūsų trys bičiuliai ką tik buvo nutraukę 
savo maldas, ir dar labiau juos sutrikdė karštai kreipdamasis į Ame- 
liją. 

— Aš nebegaliu, Emi! — sušuko jis.— Nebegaliu! Ir tu turi vykti 
su manim. Aš nupirkau tau arklį, neklausk, kiek mokėjau, turi tuo- 
jau apsirengti ir eiti su manim, josi atsisėdusi Izidoriui už nugaros. 

— Tegu man atleidžia Dievas, pone Sedli, bet jūs esate tikras 
bailys!— tarė ponia O'Daud, padėdama knygą. 

— Sakau, eime, Amelija! — įkalbinėjo civilis.— Neklausyk, ką ji 
sako. Kodėl mes turime čia pasilikti ir laukti, kol mus išskers pran- 
cūzai? 

— Jūs užmirštate N pulką, brolau,— atsiliepė iš lovos Šerys, 
sužeistas herojus.— Ir... ir juk jūs manęs nepaliksite, ponia O'Daud? 

— Ne, mielas berneli, — atsakė ji, pasikeldama ir pabučiuodama 
vaikiną.— Nieko pikta jums neatsitiks, kol aš esu čia. Aš nepajudėsiu, 
kol Maikas man neduos žinios. Gražiai atrodyčiau, ar ne, tupėdama 
balne už to vyruko nugaros! 

Tas vaizdas privertė jaunąjį ligonį nusikvatoti, ir net Amelija 
nusišypsojo. 

— Aš jos nė nekviečiu! — suriko Džozas.— Aš nekviečiu tos. .. 
tos. . . airės, bet tave, Amelija. Sakyk pagaliau — ar vyksi su manim? 

— Be savo vyro, Džozefai? — tarė Amelija žvelgdama su nuos- 
taba ir padavė ranką majoro žmonai. 

Džozo kantrybė išseko. 

— Tad likite sveikos! — tarė jis, su įtūžiu pagrūmojo kumščiu 
ir išėjo trenkdamas durimis. 

Šį kartą jis iš tikrųjų įsakė iškeliauti ir kieme užsėdo ant arklio. 
Ponia O'Daud išgirdo, kaip sukaukšėjo pasagos, raiteliams jojant pro 
vartus, ir, pažvelgusi pro langą, su panieka prašneko apie vargšą Džo- 
zefą, kuris jojo gatve, lydimas Izidoriaus su galionuota kepure. Ark- 
liai, nusistovėję per kelias dienas, karščiavosi ir šokinėjo. Džozas, 
nerangus ir bailus raitelis, ne per šauniai atrodė balne. 

— Amelija, brangioji, tik pažvelkit, jis tuoj įjos pro svetainės 
langą! Niekada nesu mačiusi tokio griozdo! 

Netrukus abu raiteliai pranyko, nurisnojo gatve tolyn, pasinešę 
į Gento pusę. O ponia O'Daud persekiojo juodu sarkazmo ugnimi, 
kol tiktai galėjo matyti. 

Visą tą dieną nuo pat ryto ligi vėlyvo vakaro netilo patrankos. 
Jau buvo tamsu, kai kanonada staiga nutrūko. 

Visi esame skaitę, kas tuo protarpiu įvyko. Tą pasakojimą karto- 
ja kiekvieno anglo lūpos; ir jums, ir man, kurie buvome vaikai, kai 
tas didysis mūšis buvo laimėtas ir pralaimėtas, niekada nepabosta 
klausytis ir pasakoti garsiųjų kautynių istorijos. Jų prisiminimas iki 
šiol graužia širdį milijonams tautiečių tų narsuolių, kurie tą dieną buvo 
nugalėti. Jie trokšta progos atkeršyti už tą pažeminimą; ir jei naujas 
susidūrimas pasibaigtų jų pergale ir savo ruožtu juos išaukštintų, o 
mums tektų neapykantos ir įtūžio palikimas, niekad nebūtų galo va- 
dinamajai garbei ir gėdai ir niekad nesibaigtų dviejų narsių tautų 
žudynės, sėkmingos čia vienai, čia kitai pusei. Galbūt praeis šimt- 
mečiai, 0 mes, prancūzai ir anglai, vis dar didžiuosimės ir žudysime 

vieni kitus, narsiai vykdydami Šėtono garbės kodekso reikalavimus. 

Visi mūsų draugai dalyvavo tame didžiame mūšyje ir grūmėsi, 
kaip dera vyrams. Visą dieną, kol moterys meldėsi už dešimties mylių, 
bebaimių anglų pėstininkų gretos atremdavo pašėlusius prancūzų 
raitelių puolimus. Patrankos, kurių griausmas girdėjosi Briuselyje, 
retino jų eiles, ir kai vieni krisdavo, kiti, likę gyvi, dar ryžtingiau su- 
glausdavo gretas. Vakarop pašėlusios prancūzų atakos, be paliovos 
kartojamos ir be paliovos taip narsiai atremiamos, ėmė silpnėti. Gal 
jie, be britų, susilaukė ir kitų priešų, o gal ruošėsi lemiamam puoli- 
mui. Pagaliau šis puolimas prasidėjo: Imperatoriaus gvardijos kolonos 
siūbtelėjo į Sen Žano kalvą, norėdamos vienu smūgiu nušluoti anglus 
nuo aukštumų, kurias šie išlaikė, visą dieną žūtbūtinai grumdamiesi. 
Nepaisydama griaudžiančios artilerijos, nešančios mirtį iš anglų po- 
zicijų, tamsioji kolona vis ritosi pirmyn ir aukštyn į kalvą. Atrodė, 
kad ji tuoj užlies pačią viršūnę, bet ūmai pradėjo svyruoti ir klupti. 
Paskiau sustojo, vis dar atsigręžusi į ugnį. Tada pagaliau anglų dali- 
niai puolė iš savo pozicijų, iš kurių priešas taip ir nepajėgė jų išstum- 
ti, ir gvardiečiai apsisukę leidosi bėgti. 

Briuselyje jau nebebuvo girdėti šaudymo — priešas buvo perse- 
kiojamas už daugelio mylių. Tamsa apgaubė kovos lauką ir miestą. 
Amelija meldėsi už Džordžą, o jis gulėjo kniūbsčias — negyvas, su 
peršauta širdimi. 


XXXIII skyrius, 


KURIAME PANELĖS KROLI GIMINĖS 
LABAI SUSIRŪPINA JOS LIKIMU 


Kol armija, laimėjusi Flandrijoje kelis didvyriškus mūšius, žygiuo- 
ja pirmyn užimti Prancūzijos pasienio įtvirtinimų, kad galėtų įžengti 
į tą šalį, tegu malonus skaitytojas teikiasi prisiminti, jog Anglijoje 
ramiai gyvena keletas asmenų, kurie yra susiję su šituo pasakojimu 
ir kuriems dėl to turi tekti atitinkama vieta šioje kronikoje. Per visas 
tas kautynes ir pavojus senoji panelė Kroli gyveno Braitone, tų di- 
džiųjų įvykių labai mažai tejaudinama. Be abejo, dėl tų didžiųjų įvy- 
kių laikraščiai pasidarė įdomesni, ir Brigs sykį perskaitė Gazetie ži- 
nutę, kurioje buvo pažymėtas Rodono Krolio narsumas, o netrukus 
kitą — apie jo paaukštinimą tarnyboje. 


22. PLB45 

— Kaip gaila, kad tasai jaunuolis žengė tokį neatitaisomą žings- 
nį, — pareiškė jo teta.— Turėdamas tokį laipsnį ir taip pasižymėjęs, 
būtų galėjęs vesti aludario dukterį, kad ir panelę Greins, ir gauti ket- 
virtį milijono kraičio arba susigiminiuoti su geriausiomis Anglijos 
šeimomis. Ilgainiui mano pinigai tektų jam arba jo vaikams, nes aš 
per daug neskubu į aną pasaulį, Brigs, nors jums gal ir norėtųsi grei- 
čiau manimi atsikratyti. O dabar jam lemta pasilikti elgeta su žmona 
šokėja! 

— Nejaugi, brangioji panele Kroli, nepažvelgsite su užuojauta 
į didvyrį karį, kurio vardas įrašytas jo tėvynės garbės metraščiuose? — 
tarė panelė Brigs, kurią labai jaudino Vaterlo įvykiai ir kuri, kai tik 
pasitaikydavo proga, mėgdavo romantiškai pakalbėti. — Argi kapito- 
nas, tai yra pulkininkas, kaip dabar jį galiu vadinti, neatliko žygių, 
kurie išgarsino Krolių pavardę? 

— Brigs, tu tikra kvailė,— atsakė panelė Kroli.— Pulkininkas 
Krolis purvais apdrabstė Krolių pavardę, panele Brigs. Vesti piešimo 
mokytojo dukterį! Iš tikrųjų! Vesti dame de compagnie — ji juk tokia 
ir tebuvo, Brigs; taip, ji buvo kaip tik tokia pat kaip ir jūs, tik jaunesnė, 
daug gražesnė ir protingesnė. Norėčiau žinoti, ar tik jūs nepadėjote 
tai nelemtai nenaudėlei, kurios bjaurių gudrybių auka jis tapo ir kuria 
jūs taip žavėjotės? Taip, man rodos, kad jūs buvote jos bendrininkė. 
Bet, galiu pasakyti, kad nusivilsite mano testamentu. .. Būkit tokia ge- 
ra, parašykit ponui Veksiui ir praneškite jam, kad tučtuojau noriu 
jį matyti. 

Panelė Kroli dabar beveik kasdien rašinėjo ponui Veksiui, savo 
advokatui, nes visi jos ankstesnieji turto patvarkymai buvo atšaukti, 
ir ji negalėjo nuspręsti, kam palikti savo pinigus. 

Senmergė vis dėlto gerokai atkuto; tatai buvo matyti iš to, kad ji 
ėmė vis smarkiau ir dažniau tyčiotis iš panelės Brigs; visus tuos puo- 
limus vargšė kompanionė pakęsdavo romiai, bailiai, su pusiau kilnia- 
Širdiška, pusiau veidmainiška rezignacija, žodžiu, su vergišku nuolan- 
kumu, kurį priverstos rodyti jos būdo ir padėties moterys. Kas nėra 
matęs, kaip moteris ūdija moterį? Argi kančios, kurias tenka iškęsti vy- 
rams gali prilygti toms kasdien be paliovos laidomoms paniekos ir 
žiaurumo strėlėms, kuriomis vargšes moteris pribaigia jų pačių lyties 
tironės? Nelaimingos aukos! .. Bet mes nukrypstame nuo savo temos: 
būtent kad panelė Kroli būdavo ypač atkari ir pikta, kai taisydavosi 
po ligos; žaizdas, kaip sako žmonės, labiausiai maudžia, kai jos be- 
baigiančios gyti. 

Kai panelė Kroli, kaip visi tikėjosi, pradėjo sveikti, Brigs buvo 
vienintelė auka, turinti teisę rodytis ligoniui; bet atokiau gyvenantieji 
panelės Kroli giminės neužmiršo mylimosios gentainės ir gausybe 
dovanų bei maloniais laiškučiais stengėsi išlikti jos atmintyje. 


Visų pirma paminėkime jos sūnėną Rodoną Krolį. Praslinkus ke- 
lioms savaitėms po garsiojo Vaterlo mūšio ir po to, kai iš Gazette pane- 
lė Kroli patyrė apie to garsaus karininko paaukštinimą ir narsumą, 
pašto laivas iš Djepo atgabeno jai į Braitoną dėžutę su dovanomis ir 
sūnėno pulkininko pagarbų laišką. Dėžutėje buvo pora prancuziškų 
antpečių, Garbės legiono kryžius ir kardo rankena — mūšio lauko 
relikvijos. Laiške labai sąmojingai buvo parašyta apie tą kardą, prik- 
lausiusį vienam vyresniajam gvardijos karininkui, kuris prisiekęs, kad 
„gvardiečiai miršta, bet nepasiduoda“, ir tučtuojau pasidavęs į nelaisvę 
eiliniam kareiviui, sulaužiusiam to prancūzo kardą savo šautuvo buo- 
že; Rodonas vėliau pasiėmęs sutrupintąjį ginklą. O kryžius ir antpečiai 
tekę jam iš prancūzų kavalerijos pulkininko, kritusio nuo adjutanto 
rankos. Ir Rodonas Krolis negalėjęs rasti geresnės paskirties tiems 
trofėjams, kaip pasiųsti juos savo mieliausiai ir brangiausiai senajai 
draugei. Ar jis galįs parašyti jai ir iš Paryžiaus, į kurį žygiuoja ka- 
riuomenė? Gal jam pavyktų atsiųsti jai įdomių žinių iš tos sostinės 
ir pranešti apie kai kuriuos emigrantus, senus panelės Kroli draugus, 
kuriems nelaimėje ji tiek daug padėjusi? 

Senmergė liepė Brigs parašyti pulkininkui malonų atsakymą, pa- 
sveikinti jį ir paskatinti. Jo pirmas laiškas buvęs toks nepaprastai gy- 
vas ir įdomus, kad ji su malonumu lauksianti tolesnių. 

— Aišku, aš žinau, — paaiškino ji panelei Brigs,— kad Rodonas 
negalėjo parašyti tokio puikaus laiško, lygiai kaip jūs negalėtumėt, 
mano vargše Brigs, ir kad kiekvienas jo žodis buvo padiktuotas tos 
mažos gudrios nenaudėlės Rebekos. Bet kodėl mano sūnėnui manęs 
nepalinksminti? Ir aš norėčiau duoti jam suprasti, jog mano nuotaika 
kuo puikiausia. 


Įdomu, ar ji spėjo, kad Beki ne tiktai rašė laiškus, bet kad ponia 
Rodon ėmė ir pasiuntė jai tuos trofėjus, kuriuos ji už kelis frankus 
nupirko iš vieno tų nesuskaitomų prekiautojų. pradėjusių tučtuojau 
pardavinėti karo relikvijas. Rašytojas, kuris viską žino, žino ir tai. 
Šiaip ar taip, malonus panelės Kroli atsakymas labai padrąsino mūsų 
Jaunuosius draugus, Rodoną ir jo žmoną, kurie tikėjosi viso geriausia 
iš jų tetos tikrai taikingos nuotaikos. Ir jie pasistengė sudominti ją 

daugybe žavių laiškų iš Paryžiaus, kur, kaip rašė Rodonas, jie turėjo 
laimės patekti, traukdami pergalingos kariuomenės pėdomis. 


Pastoriaus žmona, grįžusi į Karalienės Krolio pastoratą slaugyti 
vyrui lūžusio raktikaulio, iš ssnmergės gavo toli gražu ne tokį malonų 
laišką. Ponia Bjut, toji žvitri, veikli, gyva, valdinga moteris, padarė 
lemtingiausią klaidą santykiuose su svaine. Ji ne tik engė ją ir visą 
jos šeimyną — ji stačiai įkyrėjo panelei Kroli, ir jei vargšė Brigs būtų 
buvusi moteris su šiokiu tokiu charakteriu, būtų pasijutusi laiminga, 
kad jos globėja patikėjo jai parašyti poniai Bjut Kroli laišką ir pareikš- 
ti, jog panelės Kroli sveikata labai pagerėjusi nuo to laiko, kai ponia 
Bjut ją paliko, ir paprašyti nieku gyvu nebesivarginti ir nepalikti savo 
šeimos dėl panelės Kroli. Tokia pergalė prieš damą, kuri su panele 
Brigs elgdavosi labai iš aukšto ir žiauriai, būtų pradžiuginusi daugumą 
moterų; tačiau Brigs, reikia pasakyti, buvo moteris be jokio charakte- 
rio, ir vos tiktai jos priešininkė liko parblokšta, ji tučtuojau pajuto 
jai užuojautą. 


„Kokia kvaila aš buvau, — galvojo ponia Bjut (ir visai pagrįs- 
tai), — kad užsiminiau apie atvažiavimą tame kvailame laiške, kurį 
išsiunčiau panelei Kroli kartu su perlinėmis vištomis! Man reikėjo 
nė žodžio netarus nuvykti pas tą vargšelę suvaikėjusią senę ir išplėš- 
ti ją iš tos žioplės Brigs ir harpijos fezmme de chambre nagų. O Bjutai, 
Bjutai, kam tu susilaužei raktikaulį?“ 


Kodėl, iš tiesų? Mes matėme, kaip ponia Bjut, turėdama geriau- 
sias kortas, sulošė pernelyg gudriai. Ji perdėm ir besąlygiškai įsivieš- 
patavo panelės Kroli namuose ir taip pat perdėm ir besąlygiškai pra- 
laimėjo, kai tik jos vergams pasitaikė patogi proga sukilti. Tačiau ji 
pati ir jos namiškiai manė, kad ji buvusi siaubingo savanaudiškumo 
ir išdavystės auka ir kad jos pasiaukojimas panelės Kroli labui susi- 
laukęs nežmoniškiausio nedėkingumo. Rodono paaukštinimas ir gar- 
bingas jo vardo paminėjimas Gazette taip pat įvarė baimės dorajai 
krikščionei. Gal teta bus jam dabar atlaidesnė, kai jis tapo pulkininku 
leitenantu ir Pirties ordino kavalieriumi? Pastoriaus žmona parašė 
savo vyrui pamokslą apie kariškos garbės tuštybę ir apie tai, kaip se- 
kasi nedorėliams; garbingasis pastorius perskaitė jį kaip mokėdamas 
gražiau, bet nesuprasdamas nė žodelio. Vienas iš jo klausytojų buvo 
Pitas Krolis — Pitas, atėjęs su dviem savo pusseserėmis į bažnyčią, 
kur senojo baroneto dabar už jokius pinigus nebebuvo galima įvi- 
lioti. 

Nuo tada, kai išvyko Beki Šarp, senasis nenaudėlis visiškai pasi- 
davė ydingiems polinkiams, piktindamas visą grafystę ir versdamas 
savo sūnų patyliukais baisėtis. Panelės Horoks kyko kaspinai pasi- 
darė dar puikesni negu bet kada. Visos padorios šeimos su baime šali- 
nosi rūmų ir jų savininko. Seras Pitas girsnodavo pas savo nuominin- 
kus, o turgaus dienomis Madberyje bei gretimose apylinkėse su fer- 
meriais maukdavo atskiestą romą. Jis važinėdavo su panele Horoks 
ketvertu pakinkyta karieta į Sautemptoną, ir grafystės gyventojai 
(kaip ir tyliai baisėdamasis jo sūnus) kas savaitę laukė, kad vietiniame 
laikraštyje bus paskelbta apie sero Pito vedybas. Ponui Kroliui dabar 
iš tikro atėjo sunkios dienos. Jo iškalbingumas buvo suparaližuotas 
tiek misijų susirinkimuose, tiek kituose religiniuose sambūriuose kai- 
mynystėje, kur jis buvo pratęs pirmininkauti ir ištisas valandas kal- 
bėti; atsistojęs jis juste pajusdavo, kad klausytojai sako: „Juk tai sūnus 
to senojo pasileidėlio sero Pito, kuris tikriausiai šia valandą geria 
smuklėje“. O kartą, kai jis kalbėjo apie Timbuktu karalių, skendintį 
neišmanymo ūkanose, ir apie daugybę jo žmonų, taip pat tūnančių 
tamsybėse, kažkoks linksmabūdis eretikas paklausė iš minios: „O kiek 
jų yra Karalienės Krolyje, jaunasis pedante?“ Susirinkusieji nustebo, 
o pono Pito pamokslas nuėjo perniek. Ir abi Karalienės Krolio duk- 
terys būtų visiškai sulaukėjusios (nes seras Pitas prisiekė, kad jokia 
guvernantė niekada daugiau neperžengsianti jo namų slenksčio), 
jei ponas Krolis grasinimais nebūtų privertęs išleisti jų į mokyklą. 

Taigi, kaip jau sakėme, kad ir kokie būtų buvę asmeniški gimi- 
naičių nesutarimai, brangūs panelės Kroli sūnėnai ir dukterėčios visi 
kaip vienas ją mylėjo ir, rodydami savo prielankumą, siuntinėjo įvai- 
rias dovanėles. Ponia Bjut nusiuntė jai perlinių vištų ir labai puikių 
žiedinių kopūstų, dailią piniginę ir priegalvėlį segtukams — rankdar- 
bį jos brangiųjų mergaičių, kurios maldavo bent mažytės vietelės 
brangiosios tetulės atmintyje. Ponas Pitas siuntė persikų, vynuogių 
ir žvėrienos iš Krolio rūmų. Sautemptono diližanas nugabendavo 
tuos meilės įrodymus panelei Kroli į Braitoną, kartais nuveždavo ir 
poną Pitą, mat nesutarimai su seru Pitu versdavo dabar poną Krolį 
dažnai nebūti namie. Be to, Braitonas viliojo jį ir tuo, kad ten buvo 
ledi Džeinė Šipšenks, apie kurios susižadėjimą su ponu Kroliu buvo 
jau anksčiau užsiminta. Ši garbinga dama ir jos seserys gyveno Brai- 
tone su savo mamyte grafiene Sautdaun, tvirto būdo moterimi, labai 
gerbiama rimtų žmonių. 

Bent keliais žodžiais reikia papasakoti apie tą garbingą ledi ir jos 

kilmingą šeimą, dabarties ir ateities ryšiais susijusią su Krolio namais. 
Apie Sautdaunų šeimos galvą Klementą Viljamą, ketvirtąjį Sautdau- 
no grafą, maža ką galima pasakyti, nebent tai, kad jo malonybė pateko 
į parlamentą, pono Vilbeforso remiamas, ir kurį laiką pateisino savo 
politinio krikštatėvio rekomendaciją, pasirodydamas kaip tikrai rim- 
tas vyras. Tačiau jokiais žodžiais negalima apsakyti šauniosios jo mo- 
tinos jausmų, kai ji netrukus po savo kilniojo vyro mirties sužinojo, 
kad jos sūnus esąs daugelio aukštuomenės klubų narys, kad pralošęs 
stambias sumas Votjero ir „Kokoso Palmės“ restoranuose, kad pri- 
siskolinęs pinigų, žadėdamas grąžinti, kai gaus palikimą, ir užstatęs 
šeimos dvarus, kad pats važnyčiojęs ketvertą, nuolat lankydavęs bok- 
so rungtynes ir netgi turįs operoje ložę, kur susikviečiąs labai įtartiną 
viengungių kompaniją. Grafo našlės būryje jo vardą palydėdavo vien 
tik skaudūs atodūusiai. 

Ledi Emilija buvo daug metų vyresnė už savo brolį; ją labai ver- 
tino rimta visuomenė, nes ji buvo parašiusi kelias mielas brošiūras, 
kurias jau minėjome, taip pat daug giesmių ir kitų religinio turinio 
kūrinių. Ji buvo įmitusi senmergė, maža ką tenusivokė apie vedybas 
ir beveik visus meilės jausmus skyrė juodaodžių gerovei. Man atro- 
do, kad kaip tik jai turime būti dėkingi už šiuos puikius posmus: 


Į vakarus lėkčiau, į tolimą šalį, 

Ten šypsosi saulė ir jūra, 

Bet vargšai juodieji vaitoja nevalioj, 
Per amžius jų ašaros sruva. 


Ji susirašinėjo su daugelio mūsų valdomų Ost ir Vest Indijos sričių 
džentelmenais dvasininkais ir juto slaptą simpatiją reverendui Saile- 
sui Hornbloueriui, kurį laukiniai ištatuiravo Polinezijos salose. 

O ledi Džeinė, kuriai Pitas Krolis atidavė savo širdį, buvo švelni, 
drovi, tyli ir nedrąsi mergina. Nepaisydama brolio nuopuolio, ji verkė 
dėl jo ir gėdijosi, kad jį tebemyli. Net dabar ji dažnai siųsdavo jam 
mažyčius, paskubom ir slapta parašytus laiškučius, kuriuos vogčiomis 
nunešdavo į paštą. Vienintelė baisi paslaptis, slegianti jos sielą, buvo 
ta, kad ji su senąja šeimininke kartą nuvyko aplankyti Sautdauno jo 
bute Olbanio priemiestyje ir rado jį — ak, tas išdykęs nedoras mielas 
šelmis! — įsikandusį cigarą ir sėdintį su likerio buteliu. Ji žavėjosi 
seserim, ji dievino motiną, jos manymu, ponas Krolis esąs puikiausias 
ir tobuliausias vyras po Sautdauno, to puolusio angelo. Jos mamytė 

ir sesutė — pačios tikriausios ledi — tvarkė visus jos reikalus ir elgėsi 
su ta meilia užuojauta, kurios savo artimiesiems niekuomet nešykšti 
tikrai pranašesnės moterys. Mamytė parinkdavo jai sukneles, knygas, 
skrybėlaites ir sumanymus. Ji turėjo jodinėti poniu, skambinti pianinu 
ar kaip kitaip mankštintis ledi Sautdaun nuožiūra, ir garbingoji ledi 
būtų puošusi savo dukrą vaikiškomis prijuostėlėmis iki šiol, jeigu jų 
nebūtų tekę numesti į šalį, pristatant ledi Džeinę karalienei Šarlotai. 

Kai šios damos atsikėlė gyventi į savo namus Braitone, ponas Kro- 
lis aplankydavo vien jas, o savo tetos namuose tik palikdavo vizitinę 
kortelę ir kukliai pasiteiraudavo Boulsą arba liokajų, jo padėjėją, apie 
ligonės sveikatą. Susitikęs panelę Brigs, grįžtančią iš bibliotekos su visa 
šūsnim romanų, ponas Krolis nuraudo, nors tai jam buvo visai ne- 
įprasta, ir priėjęs paspaudė panelės Kroli kompanionei ranką. Jis 
supažindino panelę Brigs su dama, kurią jis tuo metu lydėjo, būtent 
su ledi Džeine Šipšenks, sakydamas: 

— Ledi Džeine, leiskite pristatyti jums geriausią mano tetos drau- 
gę ir ištikimiausią kompanionę panelę Brigs, kurią jūs jau pažįstate 
kitu vardu, būtent kaip autorę „Širdies lyrikos“, kuri jums taip pa- 
tinka. 

Ledi Džeinė taip pat nuraudo, meiliai ištiesdama rankutę panelei 
Brigs, tarė kažką labai malonaus, bet labai neaiškaus apie savo mamy- 
tę, pasisiūlė aplankyti panelę Kroli ir pareiškė esanti laiminga, galė- 
dama susipažinti su pono Krolio bičiuliais ir giminėmis. Atsisveikin- 
dama ji pažvelgė į panelę Brigs romiomis balandėlės akimis, ir Pi- 
tas Krolis žemai ir pagarbiai nusilenkė, kaip buvo pratęs sveikinti 
jos didenybę Pumpernikelio hercogienę, kai dar buvo atašė jos ru- 
muose. 

Tas gudrus diplomatas ir makiaveliškojo Binkio mokinys! Tai jis 
davė Džeinei tą vargšės Brigs jaunystės eilėraščių tomelį, kurį prisi- 
minė matęs Karalienės Krolyje, autorės dedikuotą jo tėvo velionei 
žmonai; jis pasiėmė tą tomelį važiuodamas į Braitoną, perskaitė jį 
Sautemptono diližane ir pažymėjo įvairias vietas pieštuku, prieš įteik- 
damas švelniajai ledi Džeinei. 

Jis taip pat išdėstė ledi Sautdaun, kaip būtų naudinga, jeigu jos šei- 
ma suartėtų su panele Kroli, — naudinga tiek žemiškuoju, tiek ir dva- 
siškuoju požiūriu, sakė jis, nes panelė Kroli dabar esanti visiškai vie- 
niša. Siaubingas jo brolio Rodono palaidumas ir vedybos atstūmė 
tetulę nuo to patvirkusio jauno vyro. Godi ponios Bjut Kroli tironija 
ir šykštumas privertė senąją ledi pasipiktinti besaikėmis tos šeimos 

dalies pretenzijomis; ir nors jis pats visą gyvenimą stengėsi artimiau 
nesidraugauti su panele Kroli (galbūt dėl nederamo išdidumo), bet 
dabar jis nusprendė, kad reikėtų imtis visų įmanomų priemonių tiek 
jos sielai nuo pražūties išgelbėti, tiek ir tam, kad jos turtas atitektų 
jam, kaip Krolių giminės galvai. 

Ledi Sautdaun, būdama ryžtingo būdo moteris, visiškai pritarė ir 
vienam, ir kitam būsimojo žento pasiūlymui ir ryžosi nedelsiant at- 
versti panelę Kroli į tiesos kelią. Savo namuose, ir Sautdaune, ir Tro- 
termor Kasl, ši aukšta griežta misionierė važinėdavo po grafystę pus- 
kariete, lydima raitelių, žarstydama glėbiais religines brošiūras sam- 
diniams bei nuomininkams ir įsakydavo Gaferiui Džonsui atsiversti 
į tiesos kelią lygiai taip, kaip liepdavo Gudžiui Hiksui išgerti paleidžia- 
mųjų miltelių, — neprieštaraujant, nedelsiant, nelaukiant bažnyčios 
palaiminimo. Milordas Sautdaunas, jos velionis vyras, epileptiškas 
ir minkštaprotis aristokratas, buvo įpratęs pritarti viskam, ką tiktai 
jo Matilda daro ar galvoja. Tad kad ir kaip keitėsi jos religinės pa- 
žiūros (o jas veikė nesuskaitomi įvairiausio plauko mokytojai atska- 
lūnai), ji nėmaž nesivaržydama įsakydavo visiems savo nuominin- 
kams ir kitiems pavaldiniams sekti ja ir tikėti kaip ji. Taigi ar ji Žavė- 
davosi reverendu Sondersu Maknitru, škotų pamokslininku, ar reve- 
rendu Luku Votersu, saikinguoju veslejininku"““, ar reverendu Džail- 
su Džoulsu, iliuminatu '** batsiuviu, kuris pats įsišventino į dvasininkus, 
kaip kad Napoleonas pats vainikavosi imperatoriaus vainiku, — visa 
miledi Sautdaun šeimyna, vaikai ir nuomininkai turėdavo pulti ant 
kelių kartu su jos malonybe ir tarti „amen“ po kiekvieno mokytojo mal- 
dos. Per tas apeigas senajam Sautdaunui dėl jo ligotumo buvo leidžia- 
ma tūnoti savo kambary, gerti negusą ir klausytis jam skaitomo laikraš- 
čio. Ledi Džeinė buvo mylima senojo grafo duktė, jį slaugė ir nuo- 
širdžiai mylėjo. O ledi Emilija, „Finčlio bendruomenės skalbėjos“ 
autorė, taip baisiai pranašaudavo apie pomirtines bausmes (ypač tuo 
metu, nes vėliau jos įsitikinimai pasikeitė), jog įbaugino baikštų se- 
nąjį džentelmeną, savo tėvą, ir gydytojai tvirtino, kad jį priepuoliai vi- 
sada ištikdavę po kurio nors garbingosios ledi pamokslo. 

— Aš ją būtinai aplankysiu,— pareiškė ledi Sautdaun, atsiliep- 
dama į savo dukters prėtendu*, pono Pito Krolio paraginimą.— O 
kas yra panelės Kroli gydytojas? 

Ponas Krolis paminėjo Krimerio pavardę. 


* Jaunikio (pranc.). 

— Labai pavojingas ir nemokša praktikuojąs gydytojas, mano 
mielas Pitai. Apvaizdos lėmimu aš buvau tas įrankis, kuris pašalino 
Jį iš kelių namų, nors kartą ar du nesuspėjau laiku atvykti. Nebegalė- 
jau išgelbėti vargšo generolo Glanderso, kuris merdėjo to neišmanė- 
lio rankose, — merdėjo! Jis truputį atsigavo, išgėręs Podžerso piliulių, 
kurių jam daviau, bet, deja, jau buvo per vėlu. Tačiau jis mirė gražiai! 
Ir juk iškeliavo tik į geresnį pasaulį... Jūsų tetulė, brangus Pitai, 
turi atsikratyti Krimerio. 

Pitas pareiškė visiškai su tuo sutinkąs. Jis savo kailiu jau buvo 
patyręs kilmingosios giminaitės ir būsimosios uošvės energiją. Jam 
teko išmėginti Saundersą Maknitrą, Luką Votersą, Džailsą Džoulsą, 
Podžerso piliules, Rodžerso piliules, Pokio eliksyrą — žodžiu, visus 
garbingosios ledi vaistus tiek dvasiai, tiek kūnui. Jis niekada neišeidavo 
iš jos namų, pagarbiai neišsinešdamas jos šarlataniškos teologijos bro- 
šiūrų ir tokių pat vaistų. O mano brangūs broliai ir bendrakeleiviai 
Tuštybės mugėje! Kuris iš jūsų nepažįsta tokių geraširdžių despočių 
ir nėra nuo jų kentėjęs! Veltui jūs joms sakote: „Mieloji ponia, jūsų 
liepiamas pernai aš gėriau Podžerso vaistus ir jais įtikėjau. Kodėl, 
kodėl gi dabar turiu jų atsisakyti ir gerti Rodžerso piliules?“ Nieko 
nepadės: ištikimoji tikėjimo gynėja, negalėdama įtikinti jūsų argumen- 
tais, apsipila ašaromis, ir protestuotojas galų gale nuryja piliulų sa- 
kydamas: „Gerai gerai, tebūnie Rodžersas!“ 

— Na, o dėl jos sielos, — kalbėjo ledi, — tai čia, žinoma, negali- 
ma nė kiek gaišti. Jeigu ją gydo Krimens, ji gali bet kurią dieną mir- 
ti — ir kokioje būklėje, brangus Pitai, kokioje baisioje būklėje! Aš 
tučtuojau nusiųsiu pas ją reverendą poną Aironsą. .. Džeine, parašyk 
laiškelį reverendui Bartolomėjui Aironsui, kreipdamasi trečiuoju as- 
meniu, ir paprašyk mano vardu, kad būtų toks malonus ir aplankytų 
mane per arbatą šį vakarą pusę septynių. Jis moka atvesti žmones 
į tikrą kelią, ir jam reikia pasimatyti su panele Kroli šiandien pat. 
prieš jai einant miegoti. O tu, Emilija, mieloji, paruošk panelei Kroli 
ryšulėlį knygų, įdėk „Balsą iš liepsnų“, „Jerichoną įspėjantį trimitą“ 
ir „Sudaužytą mėsos puodą, arba Atverstąjį Kanibalą“. 

— Ir „Finčlio bendruomenės skalbėją“, mamyte,— tarė ledi 
Emilija.— Labai gera pradėti nuo raminančių dalykų. 

— Palaukite, mano brangiosios ledi, — pareiškė diplomatas Pi- 
tas.— Nors aš ir nepaprastai vertinu mano mylimos ir gerbiamos ledi 
Sautdaun nuomonę, visgi manau, jog būtų visai nepatartina per anksti 
siūlyti panelei Kroli tokias rimtas temas. Atsiminkite, kad ji ligonė ir 

kaip mažai, kaip mažai ji tebuvo ligi šiol pratusi svarstyti klausimus, 
susijusius su savo pomirtine laime. 

— Argi galime pradėti per anksti, Pitai? — tarė ledi Emilija, 
atsistodama jau su šešiomis knygelėmis rankoje. 

— Jei jūs taip staigiai pradėsite, visiškai ją atbaidysite. Aš taip 
gerai pažįstu savo tetos žemišką prigimtį, kad esu tikras, jog bet koks 
staigus bandymas atvesti ją į tiesos kelią bus blogiausia priemonė, 
kokią tik galima panaudoti tos nelaimingosios ledi labui. Jūs tik išgąs- 
dinsite ją ir nusibosite jai. Ji tikriausiai nutrenks šalin tas knygas ir 
atsisakys bet kokios pažinties su dovanotojomis. 

— Jums taip pat rūpi tik žemiški reikalai, kaip ir panelei Kroli, 
Pitai, — piktai pareiškė ledi Emilija ir išbėgo su knygomis iš kambario. 

— Ir man visai nėra reikalo jums aiškinti, brangioji ledi Saut- 
daun, — tebekalbėjo Pitas tyliu balsu, visai nekreipdamas dėmesio, 
kad buvo pertrauktas, — kaip menka švelnumo ir atsargumo stoka 
gali būti lemtinga toms viltims, kurias mes puoselėjome dėl mano te- 
tos žemiškųjų gėrybių. Atsiminkite, kad ji turi septyniasdešimt tūkstan- 
čių svarų. Pagalvokite apie jos amžių ir nepaprastą nervingumą bei 
silpną sveikatą. Aš žinau, kad ji sunaikino testamentą, sudarytą mano 
brolio (pulkininko Krolio) naudai. Vien tiktai guosdami tą sužeistą 
sielą, turime atvesti ją į tiesos kelią, bet nieku gyvu negalime jos bau- 
ginti. Taigi, manau, jūs su manimi sutiksite, kad... kad... 

— Žinoma, žinoma, — pastebėjo ledi Sautdaun.— Džeine, mieloji, 
gali nesiųsti to laiškelio ponui Aironsui. Jeigu jos sveikata tokia, kad 
ginčai ją vargina, mes palauksime, kol jai bus geriau. Aš rytoj aplan- 
kysiu panelę Kroli. 

— Ir jei galėčiau patarti, mieloji ledi, — mandagiai tarė Pitas, — 
jums būtų geriau nesivežti mūsų mylimos Emilijos; ji per daug karšta, 
verčiau tegu jus palydi meilioji ir brangioji ledi Džeinė. 

— Tikriausiai Emilija viską pagadintų, — pareiškė ledi Sautdaun 
ir šį kartą sutiko atsisakyti savo įpročio: būtent, kaip jau minėjome, 
prieš pati užpuldama žmogų, kurį ruošėsi pavergti, visuomet apšau- 
dydavo jį visa serija brošiūrų (lygiai kaip prieš prancūzų puolimą 
visada eidavo pašėlusi kanonada). 

Taigi ledi Sautdaun, atsižvelgusi į ligonės sveikatą ir trokšdama 
jos sielos išganymo ar jos pinigų, sutiko palūkėti. 

Kitą dieną didžioji, šeimos moterims skirta Sautdaunų karieta 
su grafo karūna ir rombiniu herbu ant durelių (Sautdaunų ža- 
liame skyde trejetas šokinėjančių sidabrinių ėriukų įstrižai siejosi 

su Binkių šeimos emblema — auksine juosta su juodu kraščiuku ir 
trimis tabokinėmis) iškilmingai privažiavo prie panelės Kroli durų, 
ir aukštas rimtas liokajus įteikė Baulsui garbingosios ledi vizitines 
korteles ir paprašė perduoti panelei Kroli, o vieną ir panelei 
Brigs. Ledi Emilija sutiko pasitenkinti kompromisu ir atsiuntė vaka- 
re panelės Brigs vardu siuntinį, kuriame buvo keli egzemplioriai 
„Skalbėjos“ ir kitos švelnios bei mėgstamos brošiūros, skirtos pačiai 
Brigs, o tarnų kambariui buvo įdėta keli daug griežtesni veikalai, 
kaip antai: ,Kamaros trupiniai“, „Keptuvė ir pragaro ugnis“, „Nuo- 
dėmės livrėja“. 

DŽEIMSO KROLIO PYPKĖ IŠMETAMA LAUK 


Malonus pono Krolio elgesys ir ledi Džeinės švelnumas Brigs 
labai patiko, ir ji geru žodeliu užtarė Pito sužadėtinę, kai Sautdaunų 
vizitinės kortelės buvo įteiktos panelei Kroli. Grafienės vizitinė kor- 
telė, palikta asmeniškai jai, Brigs, suteikė nemaža džiaugsmo vargšei 
vienišai kompanionei. 

— Norėčiau žinoti, ką manė ledi Sautdaun, palikdama kortelę 
jums, Brigs? — pareiškė respublikonė panelė Kroli; kompanionė nuo- 
lankiai atsakė, jog „ji mananti, kad nesą nieko bloga, jei kilminga 
dama atkreipė dėmesį į neturtingą bajorę“. 

Ji paslėpė tą Lcrtelę rankdarbių dėžutėje tarp savo brangiausių 
lobių. Be to, Brigs papasakojo, kaip ji vakar buvo susitikusi poną 
Krolį vaikštinėjant su savo pussesere, su kuria jis seniai susižadėjęs, 
ir pavaizdavo, kokia meili ir švelni esanti toji ledi ir kaip kukliai, 
jei nesakytume paprastai,buvo apsirengusi; visas jos apdaro smulkme- 
nas, nuo skrybėlaitės iki batukų, Brigs apibūdino ir įvertino tikrai 
moterišku tikslumu. 

Panelė Kroli leido Brigs toliau plepėti, per daug jos nepertrauk- 
dama. Jos sveikata gerėjo, ir ji ėmė ilgėtis draugijos. Ponas Krimeris, 
jos gydytojas, nenorėjo nė girdėti, kad ji grįžtų į Londoną ir vėl 
pradėtų savo įprastą netvarkingą gyvenimą. Senmergė labai džiaugėsi, 
galėdama su kuo nors pabendrauti Braitone, ir ji ne tik tuojau pat 
kitą dieną atsakydama pasiuntė savo vizitinę kortelę, bet ir maloniai 
pakvietė Pitą Krolį aplankyti savo tetą. Jis atvyko su ledi Saut- 

daun ir jos dukteria. Našlė nė žodelio neprasitarė apie panelės Kroli 
sielos būseną, bet labai taktiškai kalbėjosi apie orą, apie karą ir to 
siaubūno Bonaparto žlugimą, o ypač apie gydytojus šarlatanus ir 
nepaprastas dorybes daktaro Podžerso, kurį ji tuo metu globojo. 

Per šį apsilankymą Pitas Krolis žengė sumanų žingsnį — tokį 
žingsnį, kuris rodė, kad jei šio vyro diplomatinės karjeros nebūtų 
iš pat pradžių pražudęs jo paties apsileidimas, jis būtų šioje srityje auk- 
štai iškilęs. Kai našlė Sautdauno grafienė ėmė pulti Korsikos išsi- 
šokėlį, kaip buvo madinga anomis dienomis, ir įrodinėti, kad esąs 
pabaisa, susitepęs visais įmanomais nusikaltimais, nevertas gyventi 
bailys ir tironas, kurio žlugimas jau seniai buvęs nulemtas, ir t. t., 
Pitas Krolis staiga pakėlė ginklą tam likimo pasmerktam vyrui ap- 
ginti. Jis nupiešė pirmąjį konsulą tokį, kokį matė Paryžiuje Amjeno 
taikos'?? sudarymo metu, kai jis, Pitas Krolis, turėjo laimės susipa- 
žinti su didžiuoju ir geruoju ponu Foksu, valstybės vyru, kuriuo, — 
kad ir kokie skirtingi būtų buvę jų požiūriai, —jis negalėjo karštai 
nesižavėti ir kuris visuomet būdavo geriausios nuomonės apie im- 
peratorių Napoleoną. Ir jis be galo pasipiktinęs kalbėjo apie tai, 
kaip klastingai pasielgė sąjungininkai su šituo nuverstuoju valdovu, 
kuris, kilniaširdiškai pasidavęs jų malonei, buvo pasmerktas negar- 
bingam ir žiauriam ištrėmimui, o jo vietoje Prancūziją ėmė engti 
fanatiška popiežiaus šalininkų gauja. 

Šitoks ortodoksinis pasibjaurėjimas Romos bažnyčios prietarais 
išgelbėjo Pitą Krolį nuo ledi Sautdaun rūstybės, o jo susižavėjimas 
Foksu ir Napoleonu be galo išaukštino panelės Kroli akyse. Apie 
jos draugystę su šituo velioniu britų valstybės veikėju mes jau minė- 
jome, kai pirmusyk šioje istorijoje supažindinome su ja skaitytoją. 
Ištikimoji vigų šalininkė per visą karą buvo opozicijoje; ir nors, be 
abejo, Imperatoriaus žlugimas ne per daug tesujaudino senąją ledi, 
o blogas elgesys su juo nė kiek nesutrumpino jos gyvenimo ir nesu- 
trukdė jai poilsio, vis dėlto Pitas, išgirdamas tuodu jos stabukus, pa- 
siekė pačią tetulės širdį ir vien ta kalba žengė didžiulį žingsnį, siek- 
damas jos palankumo. 

— O ką jūs apie tai manote, mano miela? —paklausė panelė 
Kroli jaunąją ledi, kuri jai patiko iš pirmo žvilgsnio, kaip visada 
patikdavo dailūs ir kuklūs jauni žmonės, nors, reikia pasakyti, kad 
jos simpatijos taip pat greit atvėsdavo, kaip ir užsidegdavo. 

Ledi Džeinė smarkiai nuraudo ir pareiškė „neišmananti apie 
politiką, kurią ji paliekanti protingesnėms galvoms, nors mamytė, 

be abejo, esanti teisi, bet ponas Krolis labai gražiai kalbėjo“. Ir kai 
abi ledi baigusios vizitą ruošėsi išeiti, panelė Kroli išreiškė viltį, 
kad „ledi Sautdaun būsianti tokia gera ir kartkartėmis atsiųsianti jai 
ledi Džeinę, jei tik bus galima atitraukti ją nuo kitų reikalų, vargšei, 
ligotai, vienišai senutei paguosti“. Tatai buvo mielai pažadėta, ir jos 
persiskyrė kaip geriausios draugės. 

— Nebeleisk daugiau ateiti ledi Sautdaun, Pitai, — pasakė senė.— 
Ji kvaila ir pasipūtusi, kaip ir visi tavo motinos šeimos nariai, kurių 
aš niekuomet negalėjau pakęsti. Bet tą mielą geraširdę Džeinę atsi- 
vesk kada tik panorėsi. 

Pitas pažadėjo. Jis nepasakė grafienei Sautdaun, kokią nuomonę 
jo teta susidarė apie jos malonybę, šioji, priešingai, manė, kad ji 
padarė panelei Kroli žaviausios ir didingiausios moters įspūdį. 

Tokiu būdu ledi Džeinė, nė kiek nesibodėdama slaugyti ser- 
gančios ledi, širdyje gal net džiaugdamasi, kad gali retkarčiais iš- 
vengti niūrios reverendo Bartolomėjaus Aironso gražbylystės ir 
nuobodžių pataikūnų, susispietusių prie išdidžios grafienės, jos mamy- 
tės, kojų, — ledi Džeinė ėmė gana dažnai lankyti panelę Kroli. Ji 
lydėdavo ją, kai važiuodavo pasivažinėti, ir dažnai pasilikdavo su ja 
vakarais. Iš prigimties ji buvo tokia gera ir švelni, jog net ir 
Ferkin jai nepavydėjo, o gerajai Brigs atrodė, kad jos globėja ne 
tokia žiauri, kai su ja būna meilioji ledi Džeinė. Su šia jaunąja dama 
panelė Kroli elgėsi be galo maloniai. Senmergė pasakojo jai tūks- 
tančius anekdotų iš savo jaunystės, ir visiškai ne tokiu tonu, kokiu 
buvo pratusi plepėti su mažąja bedieve Rebeka; mat ledi Džeinės 
nekaltumas kažkodėl neleido lengvapėdiškai kalbėti jos akivaizdoje, o 
panelė Kroli buvo per daug gerai išauklėta moteris, kad galėtų įžeisti 
tokį tyrą padarėlį. Su ja pačia niekas nebuvo elgęsis meiliai, kaip tik 
toji senmergė, jos brolis ir tėvas; ir ji atsilygindavo už panelės 
Kroli engoument* nuoširdžiu švelnumu ir draugiškumu. 

Rudens vakarais (kai Rebeka, linksmiausia iš linksmų nugalėto- 
jų, puikavosi Paryžiuje, o mūsų Amelija, brangi, sielvarto parblokš- 
ta Amelija, — ak, kurgi jinai dabar?) ledi Džeinė kiūtodavo panelės 
Kroli svetainėje ir prieblandoje švelniai dainuodavo jai savo papras- 
tas daineles ir giesmes, o lauke, saulei leidžiantis, šniokšdavo bangos. 
Kai daina pasibaigdavo, senmergė pabusdavo iš snaudulio ir prašydavo 
dar padainuoti. O jau Brigs ir gausybė laimės ašarų, kurias ji 

dabar liedavo, sėdėdama čia pat, dėdamasi mezganti ir žiūrėdama į 
didingą vandenyną, juoduojantį už langų, ir į dangaus žiburius, vis 
skaisčiau degančius aukštybėse,— pasakykite, kas galėtų išmatuoti 
Brigs laimę ir graudulį? 

Tuo tarpu Pitas, pasiėmęs brošiūrą apie grūdų įstatymus arba 
misionierių metraštį, maloniai ilsėdavosi valgomajame, kaip po pietų 
ir pritinka tiek romantiškai, tiek ir neromantiškai nusiteikusiems 
vyrams. Jis siurbčiodavo maderą, statydavo oro pilis, galvodavo, koks 
esąs šaunus vyras, jausdavosi labiau įsimylėjęs Džeinę negu bet kada 
per pastaruosius septynerius metus, kuriuos truko jų Liaison* ir 
per kuriuos Pitas nepareiškė nė mažiausių nekantrumo žymių, — 
ir gardžiai numigdavo. Kai ateidavo laikas gerti kavą, Baulsas 
triukšmingai įeidavo į valgomąji kviesti skvairo Pito, kurį rasdavo 
priete moje labai įsigilinusį į savo brošiūrą. 

— Aš norėčiau, meilute, rasti ką nors, kas loštų su manim pi- 
ketą,— pareiškė vieną vakarą panelė Kroli, kai minėtasis patar- 
nautojas įžengė į kambarį su žvakėmis ir kava.— Vargšė Brigs 
lošia ne geriau už pelėdą, ji tokia kvaila.— (Senmergė niekad 
nepraleisdavo progos supeikti Brigs tarnų akivaizdoje.) — Man rodos, 
kad geriau miegočiau, jei gaučiau palošti. 

Tai išgirdus ledi Džeinė taip iškaito, jog paraudo net jos ausy- 
čių krašteliai ir pirštelių galai, o kai Baulsas išėjo ir kambario 
durys užsidarė, ji prašneko: 

— Panele Kroli, aš moku truputį lošti. Aš. .. aš kartais lošdavau 
su vargšu brangiu tėveliu. 

— Eikite čionai ir pabučiuokite mane! Eikite ir tučtuojau pa- 
bučiuokite mane, miela  mažyte! — sušuko panelė Kroli susiža- 
vėjusi. 

Kai užkopė į viršų, laikydamas rankoje brošiūrą, ponas Pitas 
ir užtiko senąją bei jaunąją ledi šitaip vaizdingai ir draugiškai už- 
siėmusias. Kaip raudo visą vakarą vargšelė ledi Džeinė! 


Nereikia manyti, kad pono Pito Krolio gudrybių nepastebėjo 
brangūs jo giminaičiai iš Karalienės Krolio pastorato. Hempšy- 
ras ir Saseksas labai arti vienas kito, ir ponia Bjut Sasekse turėjo 
nemaža draugų, kurie stengėsi pranešti jai viską, ir dar gerokai dau- 
giau negu viską, apie tai, kas dedasi panelės Kroli namuose Brai- 


* Ryšys (pranc.). 


351 XXXIV skyrius 


tone. Pitas lankėsi ten vis dažniau ir dažniau. Jis jau ištisus mėne- 
sius nesirodė rūmuose, kur jo bjaurusis tėvas visą laiką mirko rome, 
susidėjęs su nepakenčiamąja Horoksų šeima. Pito pasisekimas siu- 
tino pastoriaus šeimą, ir ponia Bjut gailėjosi labiau negu bet kada 
(nors nenorėjo prisipažinti) dėl savo baisios klaidos, kad ji taip 
įžeidė Brigs ir buvo tokia išdidi ir šykšti su Baulsu ir Ferkin, jog 
iš panelės Kroli namiškių neliko nė vieno žmogaus, kuris galėtų jai 
pranešinėti, kas tenai dedasi. 

— Ir vis per tą Bjuto raktikaulį,— tvirtino ji.— Jei jis nebūtų 
lūžęs, aš jos niekada nebūčiau palikusi. Aš esu savo pareigų ir tavo, 
Bjutai, bjauraus, visai nekunigiško medžioklės įpročio kankinė! 

— Kuo čia dėta medžioklė? Nesąmonė! Tai tu pati ją įbaugi- 
nai, Barbara!-— atkirto teologas.— Tu protinga moteris, bet tavo bū- 
das velniškas, ir iš tavęs baisus nagas, Barbara. 

— "Tu seniai tupėtum už grotų, jei nebūčiau laikiusi saujoj su- 
spaudus tavo pinigų. 

— Aš žinau, kad taip būtų, — geraširdiškai pasakė pastorius.— 
Tu (ikrai protinga moteris, bet, žinai, per daug griežta šeimininkė. 

Ir pamaldusis vyras pasiguodė didele taure portveino. 

— Kuo gi, po velnių, jai patiko tasai mulkis Pitas Krolis?— 
kalbėjo jis.— Juk jis toks kinkadrebys. Atsimenu, Rodonas — tai 
bent vyras, velniai jį parautų!— vaikydavo jį su botagu aplink 
arklides, o Pitas žliumbdamas bėgdavo pas mamą. Cha cha! Ką g, 
bet kuris mano berniukas patiestų jį viena ranka. Džimas tvirtina, 
kad tasai mulkis ir dabar Oksforde minimas kaip „panelė Kroli“. 

— Žinai, Barbara. ..— po valandėlės tarė jo kilnybė. 

— Ką?— paklausė Barbara, kramtydama nagus ir barbendama 
į stalą. 

— Žinai, o kodėl mums nenusiuntus Džimo į Braitoną? Gal jis 
kaip nors apdorotų senąją ledi? Jis juk netrukus gaus mokslo 
laipsnį. Per egzaminus buvo pavarytas tiktai du kartus, lygiai kaip 
ir aš, bet jis turi didelį pranašumą — Oksfordas, mokslas universitete. 
Jis ten pažįstamas su geriausiais vaikinais. Irkluoja studentų aštuon- 
vietėje. Dailus berniokas. Po v... užsiundykim juo tą senę ir pamo- 
kykim jį, kad apkultų Pitą, jei tik šis prasižiotų. Cha cha cha! 

— Džimas, žinoma, galėtų ją aplankyti, — sutiko šeimininkė, 
o paskui atsidususi pridūrė:— Jei tik mums pavyktų nors vieną mer- 
gaitę įsprausti į tuos namus — bet ji negali jų pakęsti, nes negražios! 

Motinai kalbant buvo girdėti, kaip tos nelaimingos ir mokytos 

panelės, tūnančios gretimoje svetainėje, negrabiai barbena pianinu 
kažkokią sunkią muzikinę pjesę; ir iš tikrųjų arba jos visą dieną 
skambindavo, arba sėdėdavo su lenta ant nugaros'“", arba kaldavo 
geografiją ar istoriją. Bet kokia nauda iš viso to Tuštybės mugėje, 
jei merginos mažutės, neturtingos, negražios, jeigu jų veido spalva 
netikusi. Vienintelis žmogus, kuriam ponia Bjut galėjo tikėtis užkarti 
vieną kurią dukterį, buvo vikaras. Tą valandėlę pro stiklines sve- 
tainės duris įėjo iš arklidžių grižęs Džimas, užsikišęs trumpą pyp- 
kutę už ceratinės kepurės, ir ėmė su tėvu kalbėtis apie Sent Ledžero 
žirgų lenktynes. Pastoriaus ir jo Žmonos pašnekesys nutrūko. 

Ponia Bjut nieko gero nesitikėjo iš sūnaus Džeimso pasiuntinys- 
tės ir išleido jį mažne beviltiškai nusiteikusi. Ir pats vaikinas, kai 
jam buvo paaiškinta, kokia misija jo laukia, nesitikėjo iš to daug 
malonumo ar naudos; bet jis guodėsi mintimi, kad galbūt senoji ledi 
duos jam kokią gražią dovanėlę atminimui, kurios užtektų apmokėti 
būtiniausioms skoloms, prasidėjus kitam semestrui Oksforde; ir todėl 
jis sėdo į Sautemptono diližaną ir tą patį vakarą laimingai pasiekė 
Braitoną: su savo lagaminu, mylimu buldogų Tauzeriu ir didžiuliu 
krepšiu fermos ir daržo gėrybių — nuo mylinčios pastoriaus šeimos 
brangiajai panelei Kroli. Nusprendęs, kad per vėlu trukdyti senąją Ie- 
di pirmąjį atvykimo vakarą, jis apsistojo smuklėje ir aplankė panelę 
Kroli tik vėlyvą kitos dienos popietę. 

Džeimsas Krolis, kai jo teta paskutinį kartą jį matė, buvo ne- 
rangus vaikėzas, to netikusio amžiaus, kai balsas svyruoja tarp 
nežemiškai aukšto diskanto ir nenatūralaus boso, kai veide gana 
dažnai pražysta dėmelės, kurias, kaip sakoma, išgydo Rolando tepa- 
las „Kalidoras“, kai berniukai vogčiomis skutasi seserų žirklėmis, o 
pasirodžius kitoms jaunoms moterims juos apima nepakenčiamas 
siaubas; kai jų didelės rankos ir kojos kyšo iš per trumpų rankovių ir 
kelnių, kai jie, būdami kambaryje po pietų, gąsdina damas, besi- 
šnibždančias svetainės prieblandoje, ir varžo džentelmenus, susėdusius 
prie raudonmedžio stalo, nes tos gremėzdiškos nekaltybės akivaiz- 
doje jie negali laisvai pasišnekėti ir smagiai pasišvaistyti sąmoju; kai 
po antros vyno taurės tėtušis sako: ,,„Džekai, vaikuti, eik pasižiūrėti, 
ar vakaras giedras“, ir jaunuolis, džiaugdamasis, kad išsivadavo, 
bet kartu įsižeidęs, jog dar nesąs tikras vyras, eina iš nepasibai- 
gusių vaišių. Džeimsas, tada nerangus paauglys, dabar buvo jaunas 
vyras, jau turįs visus universitetinio auklėjimo pranašumus ir tą neį- 
kainojamą rafinuotumą, kurį suteikia tik gyvenimas uždaroje nedide- 

lio koledžo draugijoje, dažnos skolos, laikinas pašalinimas iš koledžo 
ir nesėkmės per egzaminus. 

Vis dėlto jis buvo dailus vaikinas, kai atvyko prisistatyti savo 
tetai Braitone, o graži išvaizda visuomet padėdavo įsigyti nepastovios 
senosios damos palankumą. Kad ir dažnai raudo, buvo nerangus, tas 
palankumas nė kiek nesumažėjo: jai patiko sveikas jaunojo džen- 
telmeno nuoširdumas. 

Jis pasakė atvykęs „porai dienų pasimatyti su koledžo draugu 
ir... ir pareikšti pagarbos jums, panele, taip pat perduoti linkėjimų 
nuo tėvo ir motinos, kurie tikisi, kad jūs gerai jaučiatės“. 

Pitas buvo kambaryje su panele Kroli, kai pranešė, kad atvyko 
vaikinas, ir jis gerokai sumišo išgirdęs jo vardą. Senajai ledi humoro 
nestigo, ir ji gardžiavosi savo korektiškojo sūnėno sumišimu. Ji labai 
susidomėjusi klausinėjo apie visą pastorato šeimyną ir sakėsi ketinanti 
juos aplankyti. Ji į akis išgyrė vaikiną ir pareiškė, kad gražiai nu- 
augęs ir labai išgražėjęs, tik gaila, kad jo seserys nepanašios į įį. 
Sužinojusi, jog jis apsistojęs viešbutyje, nenorėjo nė girdėti, kad jis 
ten pasiliktų, ir įsakė Baulsui tučtuojau nusiųsti žmogų, kad atga- 
bentų pono Džeimso Krolio daiktus. 

— Klausykit, Baulsai,— nepaprastai maloniai pridūrė ji,— bū- 
kite toks geras ir apmokėkite pono Džeimso sąskaitą. 

Ji metė į Pitą tokį klastingą ir triumfuojantį žvilgsnį, kad tasai 
diplomatas vos neužduso iš pavydo. Kad ir kaip jis nėrėsi iš kailio, 
stengdamasis laimėti tetos malonę, bet ji nė karto nebuvo pakvietusi 
jo apsigyventi po savo stogu, o čia atsirado kažkoks pienburnis ir 
iš karto jau priimamas kaip laukiamas svečias. 

— Atleiskite, pone, — tarė Baulsas. žengdamas į priekį ir žemai 
nusilenkdamas, — iš kurio viešbučio reikės Tomui paimti jūsų bagažą? 

— O pašėlimas!-— sušuko Džeimsas, pašokdamas ir kažko susi- 
rupinęs.— Aš pats nueisiu. 

— Kur?— paklausė panelė Kroli. 

— [ „Tomo Kribo herbo“ smuklę, — smarkiai nurausdamas at- 
sakė Džeimsas. 

Panelė Kroli nusikvatojo išgirdusi šį pavadinimą. Baulsas, kaip pa- 
tikimas šeimos tarnas, prunkštelėjo, bet tučtuojau užgniaužė linksmu- 
mo protrūkį; diplomatas tik nusišypsojo. 

— Aš... aš nežinojau geresnio,— pasakė Džeimsas nuleidęs 
akis.— Niekada čia anksčiau nesu buvęs, tai vežikas man ją nurodė. 

Jaunas melagis! Iš tikrųjų Džeimsas Krolis vakar Sautemptono 

diližane susipažino su „Tatberio Favoritu“, kuris keliavo į Braitoną 
norėdamas susirungti su „Rotingdino Kovotoju“, ir, susižavėjęs „Fa- 
vorito“ pasakojimais, praleido vakarą minėtoje smuklėje šito mokyto 
vyro ir jo bičiulių draugijoje. 

— Aš... geriausiai aš pats nueisiu ir viską sutvarkysiu,— kal- 
bėjo Džeimsas.— Niekad nebūčiau išdrįsęs jūsų prašyti, panele, — 
kilniai pridūrė jis. 

Šis mandagumas privertė tetulę dar garsiau nusikvatoti. 

— Eikit ir apmokėkit sąskaitą, Baulsai, — tarė ji mostelėjusi ran- 
ka,— ir atneškite ją man. 

Vargšė: ji nežinojo, ką padarė! 

— Ten... ten šuniukas, — jausdamasis baisiai nusikaltęs pareiškė 
Džeimsas.— Verčiau aš pats nueisiu jo atsivesti. Jis kanda liokajams 
į blauzdas. 

Šitas paaiškinimas ligi ašarų prajuokino visą draugiją, net Brigs 
ir ledi Džeinę, kurios tylėdamos sėdėjo per panelės Kroli pokalbį su 
savo sūnėnu, o Baulsas nė žodžio netaręs išėjo. 

Panelė Kroli, norėdama nubausti vyresnįjį sūnėną, ir toliau buvo 
maloni jaunajam oksfordiečiui. Kai ji nuspręsdavo būti gera, jos 
meilumui ir komplimentams nebuvo galo. Pitui ji pasakė, kad galįs 
ateiti pietų, ir primygtinai reikalavo, kad Džeimsas lydėtų ją pasi- 
važinėjant, ir iškilmingai vežiojo jį palei pakrantės uolas, pasodinusi 
užpakalinėje karietos sėdynėje. Per visą šią iškylą ji teikėsi maloniai 
jį kalbinti, citavo vargšui apstulbusiam jaunuoliui itališkus ir pran- 
cūziškus eilėraščius, tvirtino, kad jis puikus studentas, kad gausiąs 
aukso medalį ir tapsiąs matematikos laureatu. 

— (Cha cha cha!— juokėsi Džeimsas, padrąsintas šitų pagyrų.— 
Matematikos laureatas, kaipgi. Juk tai visai iš kitos operos! 

— Iš kokios kitos operos, brangus vaike? — paklausė dama. 

— Matematikos laureatai Kembridže, o ne Oksforde, — žinovo 
veidu atsakė studentas. 

Ir jis greičiausiai būtų ir daugiau išsipasakojęs, jeigu tuo metu 
uolotame kelyje nebūtų pasirodžiusi bėda, traukiama ponio su 
pakirptais karčiais. Jame sėdėjo jo draugai — „Tatberio Favoritas“ 
ir „Rotingdino Kovotojas“ su trim kitais savo pažįstamais džen- 
telmenais, apsivilkę baltais flaneliniais švarkais su didelėmis perlamut- 
rinėmis sagomis, ir visi jie mojo vargšui Džeimsui, kiurksančiam 
karietoje. Tasai įvykis numušė nuoširdžiam jaunuoliui ūpą, ir daugiau 
nebuvo galima išpešti iš jo nė žodelio. 

Sugrįžęs jis rado paruoštą kambarį ir padėtą lagaminą; ir 
būtų galėjęs pastebėti, kad iš Baulso veido, kai šis vedė jį į jam skirtą 
patalpą, dvelkė rimtis, nuostaba ir užuojauta. Bet jam visai nerūpėjo 
Baulsas. Jis krimtosi atsidūręs namuose, kur pilna senių, tarškančių 
prancūziškai bei itališkai ir deklamuojančių jam eilėraščius. 

— Tai pakliuvau, šimts pypkių! — sušuko kuklusis jaunikaitis, ku- 
ris nedrįso pažvelgti net į švelniausią moteriškosios lyties atstovę — 
Brigs, kai ji užkalbindavo; bet perkelkite Džeimsą į Iflio šliuzus, 
ir jis savo puikiu žargonu galėtų nušluostyti nosį šauniausiam 
valtininkui. 

Pietų Džeimsas pasirodė dusdamas nuo balto kaklaryšio, jis turėjo 
garbę lydėti žemyn miledi Džeinę, o Brigs ir ponas Krolis sekė iš 
paskos, vesdami senąją damą su visu sudėtingu ryšuliukų, skarų ir 
priegalvių rinkiniu. Per pietus pusę laiko Brigs turėjo sugaišti, ap- 
tarnaudama ligonę ir pjaustydama viščiuką jos riebiam boloniniam šu- 
neliui. Džeimsas nedaug tekalbėjo, bet jautė pareigą visas damas 
raginti, kad gertų; jis priėmė pono Krolio iššūkį ir ištuštino didesnę 
dalį butelio šampano, kurį Baulsui buvo įsakyta atnešti jo garbei. 
Kai damos išėjo ir abu pusbroliai liko vieni, Pitas, tasai eksdip- 
lomatas, pasidarė labai šnekus ir draugiškas. Jis pasiteiravo, kaip 
Džeimsui sekasi koledže ir kokie jo gyvenimo planai, palinkėjo jam 
geriausios kloties, žodžiu, buvo atviras ir meilus. Džeimsui atrišo 
liežuvį portveinas, ir jis papasakojo pusbroliui apie savo gyvenimą, 
planus, skolas, apie nesėkmes per parengiamuosius bakalauro eg- 
zaminus, apie kivirčus su universiteto proktoriais; jis mikliai pylėsi 
iš priešais stovinčių butelių ir linksmai perėjo nuo portveino prie 
maderos. 

— Maloniausia mano tetai, — tarė ponas Krolis, pripildamas 
Džeimsui taurę, — jei žmonės jos namuose elgiasi taip, kaip jiems 
patinka. Čia laisvės šventykla, Džeimsai, ir jūs labiausiai įtiksite 
panelei Kroli, jeigu elgsitės kaip įsigeidęs ir prašysite ko panorėjęs. 
Aš žinau, kad visi jūs kaime šnairuojate į mane, nes esu toris. 
Panelė Kroli yra tokia liberali, jog pakenčia bet kokias pažiūras. 
Iš principo ji respublikonė ir niekina visus tokius dalykus kaip 
laipsniai ir titulai. 

— O kodėl gi jūs ruošiatės vesti grafo dukterį? — paklausė 
Džeimsas. 


— Brangus drauguži, atsiminkite, jog vargšė ledi Džeinė nekalta, 

kad ji aukštos kilmės, — mandagiai atsakė Pitas.— Savo kilmės ji 
negali pakeisti. Be to, juk jūs žinote, kad aš toris. 

— O kalbant apie tai, — tarė Džeimsas, — tai nėra nieko, kas 
prilygtų geram kraujui. Ne, po velnių, niekas negali jam prilygti! 
Aš ne iš tų jūsiškių radikalų ir žinau, ką reiškia būti džentel- 
menu, po plynių! Žvilgtelėkit į vyriokus per irklavimo varžybas! 
Arba į boksininkus! Arba į šunį, kuris gaudo žiurkes! Katras laimi? 
Tas, kuris geresnio kraujo. Atneškite dar portveino, Baulsai, broleli, 
kol aš išmauksiu šitą butelį! Apie ką aš dabar kalbėjau? 

— Man rodos, jūs kalbėjote apie šunis, gaudančius žiurkes, — 
švelniai pastebėjo Pitas, paduodamas pusbroliui butelį, kurį tas buvo 
žadėjęs „išmaukti“. 

— Apie žiurkių gaudymą, ar ne? Na Pilai, o jūs pats ar spor- 
tininkas? Ar norite pamatyti šunį, kuris tikrai gali pasmaugti žiurkę? 
Jei norite, eime su manim pas Tomą Kordiurojų, gyvenantį Kasl 
gatvėje, ir aš jums parodysiu tokį terjerą!.. Fui! Nesąmonė!-— 
suriko Džeimsas, pratrūkdamas kvatotis iš savo paties žioplumo.— 
Bene jums rūpi šunys ar žiurkės! Visa tai niekai! Po velnių, esu 
tikras, kad jūs nesugebate atskirti šuns nuo anties. 


— Tai tiesa, bet tarp kitko, — tarė Pitas dar švelnesniu balsu, — 
jūs kalbėjote apie kraują ir tas savybes, kuriomis pasižymi aristo- 
kratiškos kilmės žmonės. .. Štai naujas butelis. 

— Kraujas — didelis dalykas, — pareiškė Džeimsas, maktelėjęs 
rubino spalvos skysčio, — taip, kraujas — tai viskas, pone, ir ark- 
liams, ir šunims, ir žmonėms. Štai per paskutinį semestrą, kaip tik 
prieš tai, kai mane laikinai pašalino iš universiteto. . . tai yra pirma, ne- 
gu susirgau tymais, cha cha! Aš ir Ringvudas iš Kraistčerčo ko- 
ledžo, Bobas Ringvudas, lordo Sinkbaro sūnus, maukėme alų „Blene- 
mo varpo“ smuklėje, ir štai valtininkas iš Benberio pasisiūlė už 
bokalą punšo susiimti su bet kuriuo iš mūsų. Aš negalėjau. Man 
ranka buvo parišta, negalėjau nė švarko nusivilkti. Prakeikta kumel- 
palaikė griuvo su manim tik prieš dvi dienas, kai jodinėjau su 
Ebingdonu, maniau, kad ranka lūžusi... Taip, pone, aš negalėjau jo 
sudoroti — bet Bobas tik švyst švarką! Tris minutes jis daužėsi su 
tuo vyrioku iš Benberio ir per keturis raundus lengvai jį sutašė. Kaip 
jis dribo, pone! Ir kodėl tai įvyko?! Geras kraujas, pone, geras 
kraujas — viskas. 

— Jūs visai negeriate, Džeimsai, — pasakė buvęs atašė.— Mano 

laikais Oksforde vyrai greičiau tuštindavo butelį negu, matyti, jūs, 
jaunikliai. 

— Na na!— tarė Džeimsas rodydamas pusbroliui ilgą nosį ir mir- 
ktelėdamas girtomis akimis.— Nejuokauk, brolau, nėra ko manęs 
bandyti. Tu nori, kad aš nusileisčiau, bet nieko nebus! /n vino 
veritas*, seni! Mars, Bacchus, Apollo virorum**, a? Aš norėčiau, 
kad teta nusiųstų šito vyno mano tėvukui... Nuostabus vynelis! 

— Paprašykite ją, — tarė Makiavelis, — o dabar negaiškite laiko. 
Ką sako dainius: Nunc vino pellite curas, cras ingens iterabimus 
guor*ž**, 

Ir tasai Bakcho garbintojas, cituodamas anksčiau minėtą eilutę 
it parlamento oratorius, siurbtelėjo vyno plačiu mostu pakėlęs taurę. 

Kai pastorate po pietų būdavo atkemšamas butelis, panelės gau- 
davo po taurelę serbentinio vyno. Ponia Bjut išgerdavo taurę port- 
veino, o dorasis Džeimsas paprastai dvi. Kadangi jo tėvas susirauk- 
davo, pamatęs, kad sūnus vėl kėsinasi į butelį, dorasis jaunikaitis 
dažniausiai susilaikydavo ir pasitenkindavo serbentų vynu arba džinu 
su vandeniu, kurį slapčia gerdavo arklidėje, vežiko ir pypkės draugijo- 
je. Oksforde vyno kiekis buvo neribotas, bet jo kokybė prastesnė; o 
kada kiekybė ir kokybė sutapo, kaip tetos namuose, Džeimsas pa- 
rodė, kad jis sugeba tatai tinkamai įvertinti, ir dabar vargiai berei- 
kėjo pusbroliui raginti jį, kad ištuštintų antrą butelį, pristatytą 
Baulso. 

Kai atėjo laikas gerti kavą ir jie sugrįžo pas damas, kurių 
Džeimsas labai bijojo, malonus jaunojo džentelmeno atvirumas pra- 
nyko, jis vėl pasidarė niūrus, drovus, visą vakarą atsakinėjo tik 
„taip“ ir „ne“, šnairavo į ledi Džeinę ir išvertė kavos puoduką. 

Nors jis ir nekalbėjo, bet apgailėtinai Žiovavo; jo dalyvavimas 
drumstė kuklius vakaro malonumus; panelė Kroli ir ledi Džeinė, 
lošdamos piketą, ir Brigs, sėdėdama su savo darbeliu, juto, kad 
Džeimso akys įbestos į jas, ir joms buvo nejauku nuo to verksmingo 
žvilgsnio. 

— Jis atrodo labai tylus, nerangus, drovus vaikinas, — pareiškė 
panelė Kroli ponui Pitui. 

— Jis šnekesnis vyrų draugijoje negu su damomis, — sausai 


* Vvne tiesa (lot.). 
**Vyrai Marsas, Bakchas, Apolonas (lot.). 
*+* Dabar vynu nuvykite rūpesčius, ryt išplauksime į plačiąją jūrą (lof.). 

atsakė Makiavelis, galbūt kiek nusivylęs, kad portveinas neatrišo 
Džeimsui liežuvio. 

Kitą rytą Džeimsas pirmiausiai parašė motinai laišką, kuriame 
itin vaizdžiai papasakojo, kaip jį priėmė panelė Kroli. Deja! Jis nė 
neįtarė, kokių blogybių žada toji diena ir koks trumpas bus jo trium- 
fas ir tetos malonė. Džeimsas užmiršo vieną aplinkybę — smulkią, 
bet lemtingą aplinkybę, kuri susiklostė „Kribo herbo“ smuklėje jo 
atvykimo į tetos namus išvakarėse. O buvo šitaip: Džimas, visada 
pasižymėjęs dosnumu, kiek įkaušęs būdavo ypač vaišingas. Tą vakarą 
jis du ar tris kartus pastatė „Tatberio Favoritui“ ir „Rotingdino 
Kovotojui“ bei jų draugams gaivinančio džino su vandeniu; ir 
tuo būdu ne mažiau kaip aštuoniolika to skysčio stiklinių, po aštuo- 
nis pensus už stiklą, pateko į pono Džeimso Krolio sąskaitą. Tačiau ne 
aštuonpensių suma, o džino gausumas sužlugdė vargšo Džeimso repu- 
taciją, kai jo tetos ekonomas Baulsas, poniai pareikalavus, norėjo 
apmokėti jaunojo džentelmeno sąskaitą. Šeimininkas, bijodamas, kad 
nebūtų visiškai atsisakyta apmokėti šios sąskaitos, iškilmingai prisiekė, 
kad jaunikaitis pats išgėręs viską ligi paskutinio lašo, ir Baulsas 
pagaliau apmokėjo sąskaitą ir grįžęs parodė ją Ferkin, kuri pasi- 
piktino tokia daugybe džino ir nunešė dokumentą Brigs, kaip vy- 
riausiajai sąskaitininkei, o pastaroji laikė savo pareiga pranešti apie 
šią aplinkybę savo globėjai panelei Kroli. 

Jei Džeimsas būtų išgėręs dvylika butelių klareto, senmergė būtų 
jam atleidusi. Ponas Foksas ir ponas Šeridanas'*! gėrė klaretą. Džen- 
telmenai geria klaretą. Bet aštuoniolika stiklų džino, išgertų su bok- 
sininkais bjaurioje smuklėje — šlykštus nusikaltimas ir toks, kuris ne 
taip lengvai atleidžiamas. Viskas susiklostė prieš bernioką. Jis grįžo 
pakvipęs mėšlu iš arklidžių, kur buvo nuėjęs aplankyti savo šuns 
Tauzerio, išvesti savo draugo pakvėpuoti grynu oru ir susitiko panelę 
Kroli su savo dusulingu Blenemo boloniniu šuneliu, kurį Tauzeris 
būtų suplėšęs į gabalėlius, jei tas inkšdamas nebūtų sprukęs Brigs 
prieglobstin, o Žiaurusis buldogo šeimininkas stypsojo greta, kvatoda- 
mas iš to baisaus persekiojimo. 

Tą pačią dieną nelaimingasis vaikinas pamiršo savo kuklumą. 
Per pietus buvo nepaprastai gyvas ir linksmai nusiteikęs. Valgant 
kartą ar du pasišaipė iš Pito Krolio. Jis vėl gėrė daug vyno kaip ir 
praeitą dieną, o paskui, nieko blogo neįtardamas, nuėjo į svetainę 
ir ėmė linksminti damas rinktiniais Oksfordo anekdotais. Jis apibu- 
dino įvairias boksininkų Molinė ir „Olando Semo“ ypatybes ir juo- 

kais pasiūlė ledi Džeinei kirsti lažybų už „Tatberio Favoritą“ prieš 
Rotingdino vyrioką arba atvirkščiai, kaip ledi labiau patiktų; galų 
gale juokais pasiūlė savo pusbroliui Pitui Kroliui pasigalynėti su 
pirštinėmis arba be jų. 

— Tai labai garbingas pasiūlymas, mano gražuoli, — pareiškė jis, 
garsiai kvatodamas ir plekšnodamas Pitui per petį. — Ir mano tėvas 
patarė tai pasiūlyti, jis pats už mane lažinsis, cha cha cha! 

Malonusis jaunikaitis reikšmingai linktelėjo vargšei Brigs ir įsis- 
maginęs linksmai parodė nykščiu per petį į poną Pitą. 

Pitui gal ir ne per daug tai patiko, bet vis dėlto nesijautė įsi- 
žeidęs. Vargšui Džimui išsibaigė linksmybė, ir jis nukrypavo per kam- 
barį su tetos žvake, kai tik senoji ėmė ruoštis poilsio, meiliai ir girtai 
šypsodamasis pasisiūlė ją pabučiuoti, atsisveikino ir nuėjo viršun į savo 
miegamąjį, visiškai patenkintas savimi ir maloniai įsitikinęs, jog tetos 
pinigai teks jam, o ne tėvui ar kitiems šeimos nariams. 

Atrodė, kad dabar, atsidūręs miegamajame, jis jau nebegalėjo 
pabloginti savo reikalų, o visgi nelaimingasis berniukas tai padarė. 
Mėnuo labai maloniai švietė virš jūros, ir Džimas, kurį prie lango 
paviliojo romantiškas vandens ir dangaus reginys, pamanė, kad dar 
maloniau būtų gėrėtis užsirūkius. Niekas nesuuos tabako, manė 
berniokas, jeigu tik jis gudriai atsidarys langą ir iškiš galvą į tyrą 
orą. Taip jis ir padarė; bet, vyno sujaudintas, vargšas Džimas už- 
miršo, kad jo kambario durys visą laiką buvo atdaros, ir, jūros bri- 
zui pučiant į langą, kilo malonus skersvėjis, nešantis žemyn tabako 
dūmus, nė kiek nepraradusius savo aromato, tiesiog pas panelę 
Kroli ir Brigs. 

Pypkė užbaigė visą reikalą, ir Bjuto Krolio šeima niekada nesu- 
žinojo, kiek tūkstančių svarų ji jiems kainavo! Ferkin nudūmė žemyn 
pas Baulsą, kuris garsiu ir vaiduoklišku balsu skaitė savo adjutantui 
„Keptuvę ir pragaro ugnį“. Siaubingąją paslaptį Ferkin jam pranešė 
tokiu išsigandusiu veidu, jog pirmą akimirką Baulsas ir jo jaunasis 
padėjėjas pamanė, kad plėšikai įsilaužė į namus ir turbūt toji mo- 
teris pamatė jų kojas, kyšančias iš po panelės Kroli lovos. Tačiau 
sužinojęs, kas iš tikrųjų atsitiko, ekonomas galvotrūkčiais puolė auk- 
štyn, peršokdamas po tris laiptų pakopas, įsiveržė į nieko nenuvo- 
kiančio Džeimso kambarį ir sušuko dusliu iš baimės balsu: 

— Pone Džeimsai!-— O paskiau sušvokštė:— Dėl Dievo, pone, 
meskite tą pypkę! O pone Džeimsai, ką jūs padarėte!-— pasakė 

jis tragišku balsu ir išmetė nusikaltimo įrankį pro langą.— Ką jūs 
padarėte, pone! Panelė Kroli negali to pakęsti! 

— Damoms nedera rūkyti, — atsakė Džeimsas ir ne vietoje nusi- 
kvatojo beprotišku balsu. 

Jam atrodė, kad tai puikus pokštas. Bet visiškai kitaip jis pasijuto 
iš ryto, kai Baulso padėjėjas, nušveitęs ponui Džeimsui batus ir 
atnešęs jam karšto vandens nusiskusti barzdai, kurios šis taip nekan- 
triai laukė, įteikė jam lovoje laiškutį, parašytą Brigs ranka. 

„Mielas pone, — rašė ji,— panelė Kroli labai neramiai praleido 
naktį, nes visi namai taip įžūliai buvo užteršti tabako dūmais. Pane- 
lė Kroli liepė pranešti, kad jai esą labai gaila, bet ji blogai jaučiasi ir 
negalės jūsų pamatyti prieš jums išvykstant, o ypač gaila, kad jus 
įkalbėjo išsikelti iš aludės, kur, ji tuo įsitikinusi, jūs daug maloniau 
praleisite likusią savo viešnagę Braitone“. 

Šitaip ir pasibaigė dorojo Džeimso, kaip kandidato į savo tetos 
favoritus, karjera. Iš tikrųjų nė pats nežinodamas jis padarė tai, ką 
grasino padaryti: apsimovęs pirštines susiėmė su pusbroliu Pitu. 


Kurgi šiuo metu buvo tasai, kuris kadaise pirmavo tose lenk- 
tynėse dėl pinigų? Beki ir Rodonas, kaip matėme, vėl susitiko po 
Vaterlo mūšio ir nepaprastai prašmatniai bei linksmai leido 1815 metų 
žiemą Paryžiuje. Rebeka buvo labai taupi, ir jau vien tų pinigų, 
kuriuos Džozas Sedlis sumokėjo jai už porą arklių, turėjo užtekti jų 
nedideliam ūkiui bent vienerius metus; nebuvo reikalo paversti 
pinigais „mano pistoletų, tų pačių, kuriais nušoviau kapitoną Mar- 
kerį“, nei auksinio nesesero, nei sabalų kailių apsiausto. Beki pasisiū- 
dino iš jo kailinukus, kuriais vilkėdama jodinėjo po Bulonės mišką 
ir visus žavėjo. Kad būtumėt matę sceną, kai ji susitiko laimingą savo 
vyrą, pas kurį nuvažiavo, kariuomenei įžengus į Kambrė, kai išardė 
savo drabužius ir išėmė iš jų visus tuos laikrodžius, mažmožius, 
banknotus, čekius ir kitas vertybes, kurias ji buvo sukišusi po pamuša- 
lu, ruošdamasi bėgti iš Briuselio! Taftas buvo sužavėtas, o Rodonas 
kvatojo iš džiaugsmo ir dievagojosi, kad niekad nematęs tokio įdo- 
maus spektaklio. O kai Beki be galo juokingai papasakojo, kaip ji 
apmovė Džozą, Rodonas ėmė džiūgauti kaip tikras beprotis. Jis tikė- 
jo savo žmona, lygiai kaip prancūzų kareiviai — Napoleonu. 

Jos pasisekimas Paryžiuje buvo nepaprastas. Visos prancūzų 
damos pripažino, kad ji žavinga. Ji puikiai mokėjo jų kalbą. Iš 
karto perėmė jų grakštumą, gyvumą ir manieras. Jos vyras, žinoma, 

buvo kvailas — juk visi anglai kvaili, be to, apkiautęs vyras Pary- 
žiuje visada yra teigiamas faktas žmonos naudai. Jis buvo įpėdinis 
turtingos ir spirituelle* panelės Kroli, kur'os namai buvo atviri 
daugeliui emigravusių prancūzų aristokratų. Jie dabar priiminėjo pul- 
kininko žmoną savo rūmuose. 

„Kodėl, — rašė viena įžymi dama panelei Kroli, kuri kadaise 
pirko iš tos hercogienės nėrinių ir papuošalų jos pačios pasiū- 
lyta kaina ir anais sunkiais laikais po Revoliucijos ne kartą vaišino 
Ją pietumis, — kodėl brangioji neatvyksta pas savo sūnėną bei duk- 
terėčią ir ją mylinčius draugus į Paryžių? Visa aukštuomenė raffo- 
les** dėl žaviosios ponios ir jos espiėgle*** grožio. Taip, joje mes 
įžvelgiame mūsų brangiosios bičiulės panelės Kroli grakštumą, žavu- 
mą ir protą! Vakar Tiuilri rūmuose Karalius atkreipė į ją dėmesį, ir 
mes visi pavydime prielankumo, kurį jai rodo Monsieur. Kad jūs 
būtumėt mačiusi, kaip įniršo kažkokia kvaiša miledi Bereikers (kurios 
kumpa nosis ir skrybėlė su plunksnomis nuolatos kyšo virš visų susirin- 
kusiųjų galvų), kai Madame, Angulemo hercogienė, valdovų duktė 
ir karalių palydovė, panoro būtinai susipažinti su ponia Kroli, kaip 
jūsų dukteria ir profėgėe, ir Prancūzijos vardu padėkojo jai už visą 
jūsų gerumą, parodytą mūsų nelaimingiesiems tremtiniams! Ji daly- 
vauja visuose subuvimuose ir visuose pokyliuose, taip, bet ne šokiuose. 
Ir vis dėlto kokia įdomi ir miela ši Žavi moteris, turinti begalę 
gerbėjų, o juk taip greitai tapsianti motina! Paklausytumėt, kaip ji 
kalba apie jus, savo globėją, savo motiną, — net žmogėdros apsiaša- 
rotų. Kaip jinai jus myli! Kaip mes visi mylime nuostabiąją, mūsų 
gerbiamąją panelę Kroli!“ 

Yra pagrindo būgštauti, kad šis kilmingosios paryžietės laiškas 
nepadėjo poniai Beki laimėti savo nuostabiosios, gerbiamosios gi- 
minaitės prielankumo. Priešingai, senmergės įtūžimui nebuvo galo, 
kai ji sužinojo apie Rebekos pasisekimą ir apie tai, kaip ji įžūliai 
naudojosi panelės Kroli vardu, norėdama išsikovoti entrėe**** 
į Paryžiaus visuomenę. Per daug sukrėsta dvasia ir kūnu, kad galėtų 
parašyti laišką prancūzų kalba, ji padiktavo Brigs piktą atsakymą 
gimtąja kalba, visiškai išsižadėdama ponios Rodon Kroli ir įspėdama 


+ Sąmojingos (pranc.). 

+* Krausiosi Iš proto (pranc.). 
««+ Išdykėliško (prunc.). 
**** Įžengimą (pranc.j. 

visuomenę saugotis tos labai klastingos ir pavojingos moters. Bet 
kadangi X. hercogienė teišgyveno Anglijoje vos dvidešimt metų, tai 
ji nesuprato nė žodžio angliškai ir, kitą kartą susitikusi su ponia 
Rodon Kroli, pasitenkino pranešdama jai, kad gavo iš chere Mees* 
žavų laišką, kupiną prielankiausių atsiliepimų apie ponią Kroli, kuri 
po to ėmė rimtai tikėtis, kad senoji ledi atsileisianti. 

O kol kas Beki garsėjo kaip linksmiausia ir žaviausia anglė, ir 
jos priėmimai virsdavo tikrais mažais Europos kongresais. Prūsai ir 
kazokai, ispanai ir anglai — visas pasaulis tą garsiąją žiemą buvo susi- 
būręs Paryžiuje. Jei būtų pamatę, kiek žvaigždžių ir kaspinų susi- 
burdavo kuklioje Rebekos svetainėje, visi Beikerio gatvės gyventojai 
būtų nubalę iš pavydo. Išgarsėję kariai raiti lydėdavo Beki karietą 
Bulonės miške arba sugužėdavo į jos kuklią nedidukę operos ložę. 
Rodonas skraidė padebesiais. Paryžiuje tuo tarpu nebuvo įkyrių kre- 
ditorių, rinktinė visuomenė kasdien pas Veri ar Bolivjė lošdavo 
kortomis, lošdavo stambiai, o Rodonui, kaip visuomet, sekdavosi. Taf- 
tas gal buvo kiek suniūkęs. Ponia Tafto, pati save pasikvietusi, 
atvyko į Paryžių. O be šitos contretemps**, dabar apie Beki 
krėslą sukosi bent dvidešimt generolų, ir važiuodama į teatrą ji 
galėdavo pasirinkti iš tuzino atsiųstų puokščių. Ledi Bereikers ir 
kitos anglų visuomenės vadovės, kvailos ir padorios moterys, raitėsi 
iš skausmo, matydamos, koks pasisekimas lydi mažąją išsišokėlę Be- 
ki, kurios nuodingi juokai virpino ir skaudžiai žeidė jų nekaltas 
širdis. Tačiau jos pusėje buvo visi vyrai. Ji kovojo su moterimis 
atkakliai ir drąsiai, 0 jos galėjo liežuvauti apie ją tik gimtąja kalba. 

Taigi linksmindamasi ir pramogaudama ponia Rodon Kroli, pasi- 
sekimo lydima, praleido 1815—1816 metų žiemą ir taip prisitaikė 
prie aukštuomenės gyvenimo, lyg jos protėviai šimtmečius būtų buvę 
aristokratai; savo protu, gabumais ir energija jinai iš tiesų nusipelnė 
garbingą vietą Tuštybės mugėje. Ankstyvą 1816 metų pavasarį 
Galignani's Journal įdomybių kampelyje pasirodė toks pranešimas: 
„Kovo 26 d. Žaliosios leibgvardijos pulkininko leitenanto Krolio žmo- 
na pagimdė sūnų ir įpėdinį“. 

Šitą žinią perspausdino Londono laikraščiai, iš kurių Brigs per 
pusryčius Braitone perskaitė ją panelei Kroli. Toji naujiena, kad ir 
nebuvo netikėta, sukėlė krizę Krolių šeimos reikaluose. Senmergės 


* Brangiosios panelės /pranc.). 
** Kliūties (pranc.). 

įniršis pasiekė aukščiausią laipsnį, ji tučtuojau pasikvietė sūnėną Pitą 
ir ledi Sautdaun iš Bransviko aikštės ir pareikalavo, kad tuoj įvyktų 
sutuoktuvės, kurias abi šeimos taip ilgai atidėliojo. Ir ji pareiškė, jog 
ketinanti skirti jaunajai porai po tūkstantį svarų per metus ligi savo 
gyvos galvos, o mirus didžioji dalis jos nuosavybės teksianti jos sūnė- 
nui ir brangiajai dukterėčiai ledi Džeinei Kroli. Atvyko Veksis tų nu- 
tarimų formaliai patvirtinti. Lordas Sautdaunas atidavė savo seserį 
vyrui, juos sutuokė vyskupas, o ne reverendas Bartolomėjus Airon- 
sas, dideliam šio netikro prelato pasipiktinimui. 

Po jungtuvių Pitas norėjo vykti su savo jauna žmona į povestu- 
vinę kelionę, kaip ir tiko jų padėties žmonėms. Bet senoji buvo taip 
pamilusi ledi Džeinę, kad atvirai prisipažino negalinti persiskirti su 
savo favorite. Todėl Pitas su žmona atsikėlė pas panelę Kroli (tai 
labai nepatiko vargšui Pitui, kuris jautėsi nepaprastai nuskriaustas, 
turėdamas pakęsti iš vienos pusės savo tetos, iš kitos — uošvės už- 
gaidas). Ledi Sautdaun, gyvenanti kaimyniniuose namuose, valdė 
visą šeimą: Pitą, ledi Džeinę, panelę Kroli, Brigs, Baulsą, Ferkin ir 
visus kitus. Ji negailestingai bruko jiems savo brošiūras ir vaistus, 
atleido Krimerį, jo vieton įtaisė Rodžersą ir netrukus atėmė iš pane- 
lės Kroli bet kokią valdžią. Toji vargšelė pasidarė tokia baikšti, kad 
net liovėsi tyčiotis iš Brigs, ir laikėsi įsikibusi į savo dukterėčią, kas- 
dien vis labiau ją pamildama ir kasdien vis labiau įsibaimindama. 
Ramybė tau, gera ir savanaude, tuščia ir kilniadvasiška senoji stab- 
melde! Daugiau tavęs nebematysime. Tikėkimės, kad ledi Džeinė mei- 
liai ją slaugė ir švelniai išvedė iš triukšmingo Tuštybės mugės knibž- 
dėlyno. 

NAŠLĖ IR MOTINA 


Žinios apie didžiąsias Katr Bra ir Vaterlo kautynes pasiekė Angli- 
ją tuo pačiu metu. Gazette pirmoji paskelbė abiejų mūšių išdavas, ir, 
pasklidus šiai šlovingai naujienai, visa Anglija suvirpėjo iš džiaugsmo 
ir pasibaisėjimo. Paskiau ėjo detalės: po pranešimų apie pergales pa- 
sirodė sužeistųjų sąrašai. Kas gali apsakyti, su kokia baime buvo at- 

skleidžiami ir skaitomi tie sąrašai! Įsivaizduokite, kaip kiekviename 
visų Trijų karalysčių kaimelyje ir beveik kiekvienoje sodyboje žmo- 
nės sutiko didžiąją žinią apie mūšius Flandrijoje, įsivaizduokite, koks 
džiūgavimas ir dėkingumas, taip pat koks didžios širdgėlos 1r skaudaus 
nusivylimo jausmas pagavo žmones, kai jie perskaitė žuvusiųjų karių 
sąrašus ir sužinojo, ar liko gyvas, ar žuvo brangus draugas ar gimi- 
naitis. Kiekvienas, kuris nepatingės pasklaidyti ano meto laikraščius, 
net dabar, po tiek laiko, pajus, koks šiurpus buvo šis laukimas. Žu- 
vusiųjų ir sužeistųjų sąrašai spausdinami kasdien: jūs sustojate vi- 
duryje, lyg skaitydami pasakojimą, kurio tęsinys bus kitame nume- 
ryje. Pagalvokite tiktai, kaip turėjo jaudinti žmones šie laikraščiai, 
vienas po kito išeidami iš spaudos! O jei mūsų šalyje visi taip domėjosi 
mūšiu, kuriame dalyvavo tik dvidešimt tūkstančių tėvynainių, tai pa- 
galvokite, ką per dvidešimt metų pergyveno visa Europa, — juk ten 
kovojo ne tūkstančiai, bet milijonai žmonių, ir kiekvienas, parblokš- 
damas priešą, skaudžiai sužeisdavo kurią nors nekaltą širdį toli nuo 
mūšio lauko. 

Žinia, kurią garsioji Gazette atnešė Osbornams, baisiai sukrėtė visą 
šeimą ir jos galvą. Merginų sielvartas buvo nenumaldomas. Ir taip 
jau paniuręs tėvas dar labiau palūžo, priblokštas likimo smūgio ir 
skausmo. Jis stengėsi įtikinti save, kad šitokiu būdu sūnus esąs nu- 
baustas už neklusnumą. Jis nedrįso prisipažinti, kad jį baugina ir 
nuosprendžio žiaurumas, ir tai, kad jo prakeikimas taip greit išsipil- 
dė. Kartkartėmis jis sudrebėdavo iš siaubo, tarsi pats būtų kaltas, kad 
sūnų ištiko tokia bausmė. Pirmiau dar buvo šiek tiek vilties susitaiky- 
ti. Sūnaus žmona galėjo numirti arba jis pats — sugrįžti ir pasakyti: 
„Tėve, aš nusidėjau!“ Bet dabar jau nebeliko jokios vilties. Jisai sto- 
vėjo kitoje neperžengiamos bedugnės pusėje ir persekiojo tėvą savo 
liūdnu žvilgsniu. Senis prisiminė, kad jau sykį yra matęs šitokias akis — 
per karštligę, kai visi manė, jog berniukas miršta, ir jis gulėjo lovoje 
bežadis, įbedęs kažkur baisiai nusiminusį žvilgsnį. Gerasis Dieve! Kaip 
tada tėvas laikėsi įsikibęs gydytojo ir kaip ligūstai susirūpinęs vykdė 
jo nurodymus! Koks akmuo nusirito jam nuo krūtinės, kai, karščio 
krizei praėjus, berniukas ėmė taisytis ir vėl pažvelgė į tėvą protingo- 
mis akimis. Bet dabar nebebuvo galima nei padėti, nei išgydyti, nebe- 
buvo vilties susitaikyti, o svarbiausia — išgirsti tų nuolankių žodžių, 
kurie numaldytų įžeistą ir šėlstančią tėvo tuštybę, nuramintų apnuo- 
dytą, nirštantį jo kraują. Ir sunku pasakyti, koks skausmas labiau 
draskė išdidžiam tėvui širdį: ar tai, kad sūnaus nebepasieks jo atleidi- 

mas, ar tai, kad nebeišgirs sūnaus atsiprašymo, kurio taip troško jo iš- 
didumas. 

Tačiau kad ir kokie būtų buvę jo jausmai, rūstusis senis niekam jų 
neatskleisdavo. Jis niekada neminėjo sūnaus vardo dukterims, tik 
įsakė vyresniajai pasirūpinti, kad visos namų ūkio moteriškės vilkėtų 
gedulo drabužiais, ir pageidavo, kad ir visi tarnai vyrai taip pat būtų 
juodai aprengti. Visi priėmimai ir pramogos, žinoma, buvo atšaukti. 
Būsimajam jo žentui niekas nieko nesakė apie vestuves, nors jų diena 
jau buvo paskirta, bet vien pono Osborno išvaizda neleido Bulokui 
nieko teirautis ar kaip nors stengtis pagreitinti šias apeigas. Jis kar- 
tais pasišnibždėdavo apie tai su abiem damom svetainėje, kur tėvas 
niekada neužeidavo. Senis nekeldavo kojos iš savo kabineto. Visa pa- 
radinė namų dalis buvo uždaryta iki tam tikro laiko pasibaigus gedului. 

Praėjus kokiom trims savaitėms po birželio aštuonioliktosios, Os- 
borno pažįstamas, ponas Viljamas Dobinas, labai išbalęs ir susijau- 
dinęs atvyko į jo namus Raselo aikštėje ir pareikalavo įleisti jį pas 
tą džentelmeną. Pakviestas į jo kambarį ir taręs kelis žodžius, kurių 
nesuprato nei pats sakytojas, nei šeimininkas, svečias ištraukė iš voko 
laišką, užantspauduotą dideliu raudonu antspaudu. 

— Mano sūnus, majoras Dobinas,— kiek neryžtingai pareiškė 
oldermenas,— per vieną N pulko karininką, šiandien atvykusį į 
miestą, atsiuntė man laišką. Mano sūnaus laiške yra laiškas jums, Os- 
bornai. 

Oldermenas padėjo laišką ant stalo, ir Osbornas valandėlę žiūrėjo 
į svečią tylėdamas. Jo išvaizda išgąsdino pasiuntinį, ir jis, kaltu žvilgs- 
niu pažiūrėjęs į sielvarto parblokštą žmogų, išskubėjo nebeprataręs 
nė žodžio. 

Laiškas buvo parašytas gerai pažįstama drąsia Džordžo rašysena. 
Tai buvo tas pats laiškas, kurį jis parašė birželio 16 d. prieš išauštant 
ir kaip tik prieš išsiskirdamas su Amelija. Dideliame raudoname ant- 
spaude buvo išraižytas netikras herbas su devizu Pax in bello*. Šis 
herbas, Osborno pasisavintas iš Perų knygos, priklausė hercogų šei- 
mai, su kuria giminystę norėjo įsikalbėti tuščiagarbis senis. Ranka, 
pasirašiusi laišką, niekada nebelaikys nei plunksnos, nei kalavijo. Net 
tą antspaudą, kuriuo jis buvo užantspauduotas, kažkas pagrobė iš 
Džordžo, kai jis negyvas gulėjo kovos lauke. Tėvas nieko apie tai 


* Taika kare (lot.). 

nežinojo, tik sėdėjo ir žvelgė į laišką, apimtas nebylaus siaubo. Jis 
vos nenualpo, kai pakilo jo atplėštu. 

Ar jūs buvote kada susivaidijęs su brangiu draugu? Kaip jus kan- 
kina ir kaltina laiškai, rašyti meilės ir pasitikėjimo dienomis! Kaip 
liūdna ir graudu rymoti ties šiais skaudžiais mirusios meilės priekaiš- 
tais! Kokia melaginga epitafija ant Meilės kapo! Kokie niūrūs, žiau- 
rūs Gyvenimo ir Tuštybės komentarai! Daugumas iš mūsų yra gavę 
arba prirašę pilnus stalčius tokių laiškų. Tai nemalonios paslaptys, 
kurias mes saugome ir kurių vengiame. Osbornas ilgai sėdėjo drebė- 
damas su savo mirusio sūnaus laišku. 

Vargšo vaikino laiške nedaug kas tebuvo pasakyta. Jis buvo per 
daug išdidus, kad atskleistų švelnius jausmus, kurių buvo kupina jo 
širdis, tiktai rašė, kad didelio mūšio išvakarėse norįs atsisveikinti su 
tėvu, ir iškilmingai maldavo globoti jo žmoną, o gal ir vaiką, kuriuos 
palieka. Jis apgailestaudamas prisipažino, kad, būdamas netvarkin- 
gas ir išlaidus, jau iššvaistęs didelę dalį nedidelio motinos turto. Dė- 
kojo tėvui už jo ankstesnį dosnumą ir pasižadėjo — vis tiek ar Žžūsiąs 
mūšio lauke, ar liksiąs gyvas, — nepadaryti gėdos Džordžo Osborno 
vardui. 

Jo angliški įpročiai, išdidumas, galbūt šioks toks drovumas neleido 
jam daugiau pasakyti. Tėvas negalėjo matyti, kaip Džordžas pabu- 
čiavo laišką, jį užadresavęs. Ponas Osbornas jį numetė, apviltos mei- 
lės ir neįvykdyto keršto skaudžiausiai, mirtinai kankinamas. Jis vis 
dar mylėjo sūnų ir negalėjo jam atleisti. 

Tačiau maždaug po dviejų mėnesių jaunosios damos, nuvykusios 
su tėvu į bažnyčią, pastebėjo, kad jis atsisėdo ne savo įprastoje vietoje, 
bet priešingoje pusėje ir nuo savo minkštasuolio įsižiūrėjo į sieną virš 
jų galvų. Tatai privertė ir merginas pažvelgti ten, kur buvo įbestos 
paniurusios tėvo akys. Jos pamatė sienoje dailiai išraižytą paminklinę 
lentą, kurioje buvo pavaizduota Britanija, verkianti ties urna; sulau- 
žytas kardas ir gulintis liūtas rodė, kad šis bareljefas skirtas žuvusio 
kario garbei. Anų laikų skulptoriai iškaldavo begalę tokių gedulo 
ženklų, kuo jūs ir šiandien galite įsitikinti, žvilgtelėję į šv. Povilo ka- 
tedros sienas, ant kurių kabo šimtai šių pagyrūniškų ir stabmeldiškų 
alegorijų. Per pirmuosius penkiolika šio amžiaus metų jų buvo nuolat 
pageidaujama. 

Po minėtąja memorialine lenta buvo išraižytas gerai žinomas įman- 
trusis Osbornų herbas, o užrašas skelbė, kad paminklas „Skirtas at- 
minti Džordžui Osbornui jaunesniajam, eskvairui, buvusiam Jo Di- 

denybės N pėstininkų pulko kapitonui, kuris žuvo 1815 m. birželio 
18 d., būdamas 28 metų amžiaus, kovodamas už karalių ir tėvynę 
šlovinga.ne Vaterlo mūšyje. Dulce et decorum est pro patria mori!* 

Šios paminklinės lentos vaizdas taip suaudrino seserims nervus, 
kad panelė Marija turėjo išeiti. Besimeldžiantieji pagarbiai davė ke- 
lią kūkčiojančioms merginoms juodais drabužiais ir su užuojauta 
žvelgė į rūstų seną tėvą, sėdintį priešais paminklą žuvusiam kariui. 

— Ar jis atleis poniai Džordž? — klausinėjo viena kitą merginos, 
kai praėjo didžiausias sielvartas. Ir Osbornų pažįstami, žinantys, kad 
tėvas nutraukė santykius su sūnumi dėl jo vedybų, daug kalbėjo apie 
galimą susitaikymą su jaunąja našle. Džentelmenai net kirto dėl to 
lažybų: tiek Raselo aikštėje, tiek ir Sityje. 

Seserys buvo šiek tiek susirūpinusios, kad Amelija gali būti pripa- 
žinta pilnateisiu šeimos nariu, bet jų nerimas dar labiau sustiprėjo, 
kai rudens pabaigoje tėvas pareiškė vykstąs į užsienį. Nesakė kur, bet 
dukterys išsyk sumetė, kad į Belgiją; be to, joms buvo žinoma, kad 
Džordžo našlė tebegyvena Briuselyje. Mat jos gaudavo gana tikslių 
žinių apie vargšę Ameliją iš ponios Dobin ir jos dukterų. Kovos lauke, 
žuvus antrajam pulko majorui, mūsų dorasis kapitonas buvo paaukš- 
tintas, o šaunusis O'Daudas, labai pasižymėjęs šiame mūšyje, kaip ir 
visose kitose kovose, turėjęs progos parodyti savitvardą ir narsą, dabar 
buvo pulkininkas ir Pirties ordino kavalierius. 

Labai daug kas iš šauniojo N pulko, smarkiai nukentėjusio per abi 
kautynių dienas, rudenį dar gyveno Briuselyje, tebegydydami savo 
žaizdas. Daug mėnesių po didžiųjų mūšių miestas buvo kaip milžiniška 
karo ligoninė. O kai tik kareiviai ir karininkai pradėjo taisytis, so- 
duose ir pramogų vietose ėmė knibždėte knibždėti sužalotų karių, 
jaunų ir senų; vos tik išvengę mirties, jie puolė lošti, linksmintis, pasi- 
nėrė į meilės intrigas, kaip ir visi kad daro Tuštybės mugėje. Ponas 
Osbornas lengvai surado kelis N pulko vyrus. Jis gerai pažino jų uni- 
formą, buvo įpratęs sekti visus paaukštinimus ir pasikeitimus pulke, 
mėgdavo kalbėti apie jį ir jo karininkus, lyg pats būtų tarnavęs. Atvy- 
kęs į Briuselį, kitą dieną ponas Osbornas, eidamas iš viešbučio, stūkso- 
jusio priešais parką, pamatė kareivį gerai pažįstama uniforma, besi- 
ilsintį ant akmeninio suolo sode, ir priėjęs virpėdamas atsisėdo šalia 
sveikstančio sužeistojo. 


* Smagu ir garbinga mirti už tėvynę! (Lof.— Horacijus. Odės.— III, 2, 13.) 

— Ar jūs nebūsite iš kapitono Osborno kuopos? — paklausė ir 
palūkėjęs pridūrė: — Jis buvo mano sūnus, pone! 

Kareivis buvo ne iš kapitono kuopos, bet jis pakėlė savo nesužeistą 
ranką ir liūdnai atidavė pagarbą suvargusiam, nusiminusiam džen- 
telmenui, kuris jį užkalbino. 

— Visoje kariuomenėje nebuvo šaunesnio ar geresnio karininko, — 
tarė kareivis.— Vis tiktai mieste yra seržantas iš kapitono kuopos 
(dabar jai vadovauja kapitonas Raimondas). Jis ką tik išsigydė per- 
šautą petį. Jeigu jūsų malonybė pageidautumėte, galėtumėte jį pama- 
tyti, ir jis papasakotų viską, kas jums rūpi apie... apie N pulko žygius. 
Tačiau jūsų malonybė, be abejo, jau būsite matęs majorą Dobiną, 
narsiojo kapitono gerą draugą, ir ponią Osborn, kuri taip pat yra čia 
ir, kaip teko girdėti, labai sirgusi. Sako, kad ji šešias savaites ar dau- 
giau buvusi arti mirties. Bet jūsų malonybei visa tai tikriausiai jau 
žinoma, todėl atsiprašau, — pridūrė kareivis. 

Osbornas įspraudė kareiviui į ranką ginėją ir pažadėjo antrą, jei 
atvestų tą seržantą į „Parko“ viešbutį. Tas pažadas taip paveikė, jog 
pageidaujamas karys bematant atsidūrė prieš poną Osborną. Pirmasis 
kareivis išėjo. Jis papasakojo vienam kitam draugui, kad atvykęs ka- 
pitono Osborno tėvas, koks jis esąs dosnus ir taurus džentelmenas; 
po to jie visi nudrožė paužti ir gerai išgėrė bei užkando, kol pasibai- 
gė ginėjos, tekusios jiems iš prašmatnios liūdinčio tėvo piniginės. 

Lydimas šio seržanto, irgi ką tik pradėjusio sveikti, Osbornas nu- 
keliavo į Vaterlo ir Katr Bra. Tai buvo kelionė, į kurią tada leisdavosi 
tūkstančiai jo tautiečių. Jis pasiėmė seržantą į savo karietą ir jo va- 
dovaujamas apvažiavo abu kautynių laukus. Senis matė tą kelio vietą, 
iš kurios pulkas birželio šešioliktąją patraukė į mūšį, ir šlaitą, nuo ku- 
rio jis nubloškė prancūzų raitelius, stūmusius besitraukiančius belgus. 
Štai čia kilnusis kapitonas nukirto prancūzų karininką, besigrumian- 
tį su jaunesniuoju leitenantu dėl vėliavos, kurią paleido pašautas vė- 
liavininkas. Šituo keliu jie kitą dieną traukėsi, ir štai prie šio pylimo 
pulkas per lietų buvo įsirengęs stovyklą birželio septynioliktosios nak- 
tį. Toliau buvo pozicija, kurioje jie įsitvirtino ir kurią išlaikė visą dieną, 
vis persirikiuodami ir pasitikdami priešo raitelius arba suguldami už 
pylimo, kur slėpdavosi nuo pašėlusios prancūzų kanonados. Ir kaip 
tik šiame šlaite, kai vakarop buvo atremta paskutinė priešo ataka ir 
visas anglų frontas gavo įsakymą pulti, kapitonas šoko pakalnėn, 
šaukdamas „Valio!“ ir mosuodamas kardu, ir krito negyvas, priešo 
kulkos pakirstas. 

— Kapitono kūną į Briuselį atgabeno majoras Dobinas, — tyliai 
tarė seržantas, — jis ir palaidojo, kaip jūsų malonybė žinote. 

Kol kareivis pasakojo, aplink klegėjo valstiečiai ir mūšio lauko re- 
likvijų medžiotojai, siūlydami pirkti kautynių atminimui įvairiausių 
daiktų: kryžių, antpečių, sutrupintų krūtinės šarvų ir erelių. 

Aplankęs paskutinių sūnaus žygių vietas, Osbornas atsisveikino su 
seržantu ir dosniai jam atlygino. Sūnaus kapą jis jau anksčiau nalė. 
Vos atvykęs į Briuselį, tučtuojau ten ir nuvažiavo, Džordžo kūnas ilsė- 
josi gražiose Lekeno kapinėse netoli miesto. Kartą su linksma drau- 
gija lankydamas tą vietą, kapitonas nerūpestingai prasitarė, kad n0- 
rėtų būti šioje vietoje palaidotas. Čia draugas ir palaidojo jaunąjį ka- 
rininką nešventintame sodo kampe, nedidele tvorele atskirtame nuo 
koplyčių ir bokštelių, nuo gėlių ir krūmų, po kuriais ilsisi Romos kata- 
likai. Osbornui atrodė pažeminimas, kad jo sūnui, anglų džentel- 
menui, šauniosios britų kariuomenės kapitonui, neleista gulėti žemėje, 
kurioje palaidoti tiktai kažkokie svetimšaliai. Kas iš mūsų galėtų pa- 
sakyti, kiek tuštybės turi mūsų karščiausi jausmai savo artimiesiems ir 
kokia egoistiška būna mūsų meilė? Senasis Osbornas ilgai nesvarstė 
savo jausmų prieštaringos prigimties ir to, kaip grūmėsi jo tėviška 
meilė su egoizmu. Jis tvirtai tikėjo, kad visa, ką daro, yra teismga. 
kad visada turįs elgtis kaip tinkamas, — ir jo neapykanta, it širš“ av 
gyvatė, puldavo ir geldavo kiekvieną, kas tik pastodavo jam kelią. 
Jis didžiavosi savo neapykanta kaip ir visu kitu. Visada būti teisiam. 
visada laužtis į priekį ir niekada neabejoti — argi ne šios didžios sa- 
vybės padeda bukaprotystei valdyti pasaulį? 

Kai ponas Osbornas karieta grįžo iš Vaterlo ir saulei leidžiantis ar- 
tėjo prie miesto vartų, jis sutiko kitą atvirą ekipažą, kuriame sėdėjo 
dvi damos ir džentelmenas, o greta jojo raitas karininkas. Osbornas 
staigiai loštelėjo atgal, o seržantas, sėdėjęs greta jo, pažvelgė nuste- 
bęs į savo kaimyną ir atidavė pagarbą karininkui, o jis negalvodamas 
atsakė į jo pasveikinimą. Ekipaže šalia šlubo leitenanto sėdėjo Ameliiu. 
o priešais — jos ištikimoji draugė ponia O'Daud. Tai buvo Amelija, 
bet kokia nepanaši į tą skaisčią ir dailią mergaitę, kurią pažinojo 
Osbornas! Jos veidas buvo išblyškęs ir sulysęs. Puikius tamsiai rus- 
vus plaukus po našlės kyku skyrė tiesus sklastymas. Vargšas kūdikis! 
Jos akys žvelgė kažkur į priekį nieko neregėdamos. Kai karietos 
susitiko, ji įsmeigė tuščią žvilgsnį į Osborno veidą, bet jo nepažino. 
Jis taip pat jos nepažino, — kol, žvilgtelėjęs aukštyn, pamatė greta 
jojanti Dobiną, ir rada suprato, kas ji. Jis nekentė jos. Nė nenumanė, 

kaip nekentė, kol nepamatė. Kai ekipažas pravažiavo, jis atsigręžė ir 
įsmeigė į nustebusį seržantą, negalintį atitraukti nuo jo akių, tokį 
rūstų ir niekinamą žvilgsnį, tarsi būtų sakyte sakęs: Kaip jūs drįs- 
tate į mane žiūrėti? Būkite prakeiktas! Taip, aš jos neapkenčiu. Tai ji 
sutrypė mano viltis ir visą pasididžiavimą. 

— Pasakykite tam niekšui, kad greičiau važiuotų,— riktelėjo jis 
ant pasostės sėdinčiam liokajui ir nusikeikė. 

Po valandėlės už Osborno karietos sukaukšėjo kanopos, ir jį pasi- 
vijo raitas Dobinas. Ekipažams susitikus, jo mintys kažin kur klaidžio- 
jo, ir tik pajojęs kelis žingsnius suvokė, jog pro šalį ką tik pravažiavo 
Osbornas. Tada jis atsigręžė norėdamas pažiūrėti, ar šešuro pasiro- 
dymas padarė kokį įspūdį Amelijai, bet vargšelė nepažino pravažia- 
vusiojo. Tada Viljamas, kasdien lydėdavęs ją važinėjantis, išsitraukė 
laikrodį, atsiprašė, kad reikalai, kuriuos jis staiga prisiminė, verčia 
ją palikti, ir nujojo. Amelija ir šito nepastebėjo: sėdėjo žiūrėdama 
tiesiai prieš save į pilką peizažą, tolumoje dunksančius miškus, kurių 
link išžygiavo Džordžas. 

— Ponas Osbornai, ponas Osbornai! — sušuko Dobinas, prijo- 
damas ir ištiesdamas ranką. 

Osbornas nė nekrustelėjo jos paspausti, bet, dar kartą nusikeikęs, 
vėl sušuko tarnui, kad greičiau važiur tų. 

Dobinas uždėjo ranką ant karietos krašto. 

— Aš noriu su jumis pakalbėti, pone, — tarė jis.— Turiu jums kai 
ką perduoti. 

— Nuo tos moters? — įtūžęs tarė Osbornas. 

— Ne,— atsakė Dobinas.— Nuo jūsų sūnaus. 

Tai išgirdęs Osbornas susigūžė karietos kampe, o Dobinas, pralei- 
dęs ją, jojo iš paskos, nepratardamas nė žodžio, per visą miestą, kol 
jie pasiekė pono Osborno viešbutį. Ten jis nusekė paskui Osborną į 
jo kambarius. Džordžas dažnai čia lankydavosi; tai buvo tie patys 
kambariai, kuriuose, būdami Briuselyje, gyveno Kroliai. 

— Prašom, jeigu turite man ką pasakyti, kapitone Dobinai... ak, 
atleiskite, majore Dobinai... nes narsesni už jus vyrai žuvo, ir jūs užė- 
mėte jų vietą...— tarė ponas Osbornas tuo sarkastišku tonu, kuriuo 
kartais mėgdavo prabilti. 

— Narsesni vyrai žuvo, — atsakė Dobinas.— Aš noriu pakalbėti 
su jumis apie vieną iš jų. 

— Tiktai kuo trumpiau, pone, — tarė Osbornas, nusikeikė ir niū- 
riai įsistebeilijo į svečią. 

— Atėjau čia kaip artimiausias jo draugas, — toliau kalbėjo ma- 
Joras,— ir jo paskutinės valios vykdytojas. Prieš eidamas į mūšį, jis 
sudarė testamentą. Ar jums žinoma, koks menkas jo turtas ir kokia 
sunki jo našlės padėtis? 

— Aš nepažįstu jo našlės, pone, — pareiškė Osbornas.— Tegu ji 
grįžta pas savo tėvą. 

Bet džentelmenas, kuriam jis tai pasakė, buvo nusprendęs valdytis 
ir, nekreipdamas dėmesio į šią pastabą, kalbėjo toliau. 

— Ar jūs žinote, pone, kokia dabar ponios Osborn padėtis? Jos 
gyvybė ir protas buvo pavojuje nuo ją ištikusio smūgio. Labai abejo- 
tina, ar ji atsigaus. Tačiau dar yra šiokios tokios vilties, ir kaip tik apie 
tai atėjau su jumis pakalbėti. Netrukus ji bus motina. Ar jūs ketinate 
suversti tėvo kaltę kūdikiui? O gal atleisite kūdikiui dėl vargšo 
Džordžo? 

Iš Osborno lūpų prasiveržė ištisa savigyros ir keiksmų rapsodija. 
Viena vertus, jis stengėsi pats pasiteisinti savo sąžinei, kita vertus — 
perdėjo Džordžo nepaklusnumą. Nė vienas tėvas visoje Anglijoje 
negalėjęs kilniau pasielgti su sūnumi, kuris jam taip pasipriešinęs. Jis 
mirė net neprisipažinęs, kad buvo kaltas. Tegu jis dabar atsako už 
savo neklusnumą ir paikysies. O jis pats, ponas Osbornas, esąs toks 
žmogus, kurio žodis šventas. Jis prisiekęs niekada nekalbėti su šia 
moterimi ir nepripažinti jos savo sūnaus žmona. 

— Taip jūs jai ir pasakykite, — užbaigė jis ir nusikeikė.— Ir aš 
nenusileisiu iki paskutinės gyvenimo valandos. 

Taigi čia nebuvo jokios vilties. Našlė turi gyventi iš savo menkučių 
lėšų arba iš tos paramos, kurią jai gali suteikti Džozas. 

„Aš galėčiau perduoti jai tuos žodžius, bet ji neatkreips į juos jokio 
dėmesio“,— liūdnai pagalvojo Dobinas. 

Vargšelės mintys nuo pat katastrofos klaidžiojo toli, ir ją taip slėgė 
sielvartas, kad jai buvo vis tiek, ar jai kas daro gera, ar bloga. Lygiai 
taip pat nei šilta, nei šalta jai buvo net nuo draugiškumo ir gerumo. 
Ji priimdavo juos abejingai ir vėl pasinerdavo į savo sielvartą. 


Įsivaizduokime, kad mūsų vargšės Amelijos gyvenime praslinko 
apie dvylika mėnesių po minėtojo pokalbio. Pirmąją šio laikotarpio 
dalį ji taip giliai ir graudžiai liūdėjo, kad net mes, stebėję ir aprašę 
kai kuriuos šios silpnos ir švelnios būtybės pergyvenimus, turime pa- 
sitraukti, matydami žiaurų sielvartą, nuo kurio krauju sruvo jos šir- 
dis. Patyliukais apeikime vargšės parblokštos būtybės nelaimingą guolį. 

Atsargiai uždarykime duris tamsaus kambario, kuriame ji kenčia, kaip 
kad darė gerieji žmonės, slaugę ją pirmaisiais kančios mėnesiais ir ne- 
palikę jos, kol dangus atsiuntė jai paguodą. Ir štai atėjo diena, priver- 
tusi ją beveik baugiai suvirpėti iš džiaugsmo ir nuostabos, kai vargšė 
našlė prispaudė kūdikį prie savo krūtinės, — kūdikį su velionio Džor- 
džo akimis, mažytį berniuką, gražų kaip angelėlis. Koks stebuklas 
buvo išgirsti jo pirmąjį verksmą! Kaip ji juokėsi ir verkė prie jo, kaip 
vėl atbudo meilė ir viltis, ir malda jos krūtinėje, prie kurios glaudėsi 
kūdikis! Ji buvo išgelbėta! Gydytojai, kurie ją gydė ir bijojo dėl jos 
gyvybės ir proto, neramiai laukę šios krizės, galėjo pranešti, kad nei 
vienam, nei kitam nebegresia pavojus. Žmonės, nepalikę jos šiuos ilgus 
abejonės ir baimės mėnesius, gavo reikiamą atpildą, kai išvydo, kad 
į juos nukreiptos jos akys vėl suspindėjo švelnumu. 

Vienas iš jų buvo mūsų draugas Dobinas. Tai jis pargabeno Ameli- 
ją į Angliją, į motinos namus, kai ponia O'Daud, griežtai pareikala- 
vus jos vyrui pulkininkui, turėjo palikti savo pacientę. Kiekvienam 
žmogui, kuriam nesvetimas humoro jausmas, būtų smagu matyti, kaip 
Dobinas nešioja kūdikį, ir klausytis džiaugsmingo jį stebinčios Ame- 
lijos juoko. Viljamas buvo kūdikio krikšto tėvas, ir jis stengėsi būti 
išradingas: pripirko savo krikštasūniui puodukų, šaukštelių, čiulptukų 
ir koralinių barškučių. 

Nėra reikalo nė pasakoti, kaip motina augino savo kūdikį, lepino 
jį 1r vystė, gyveno vien juo, kaip ji išvarė visas aukles ir neleido kūdi- 
kio paliesti niekieno rankai, išskyrus savąją. Ji manė, kad didžiausia 
malonė, kokią ji galinti parodyti jo krikštatėviui majorui Dobinui, 
yra leisti jam kartkartėmis kūdikį pasūpuoti. Šis vaikutis buvo visas 
jos gyvenimas. Amelija gyvavo vien tik motiniškais mylavimais. Ji 
gaubė savo meile silpną ir nesąmoningą būtybę ir ją garbinte garbino. 
Kūdikis čiulpė jai iš krūtinės pačią gyvybę. Naktimis, kai būdavo 
viena, ją slapčia pagaudavo galingas motiniškos meilės siautulys, toks, 
kuriuo įstabi Dievo malonė apdovanojo moters instinktą, — tai džiau- 
gsmai, visai nepasiekiami ir kartu nesuprantami protui, tai aklas ir gra- 
žus dievinimas, pažįstamas tik moters širdžiai. Viljamas Dobinas pa- 
prato mąstyti apie šiuos Amelijos pergyvenimus ir stebėti jos širdį. Ir 
jeigu jo meilė padėjo jam įspėti beveik visus tą širdelę dirginančius 
jausmus, deja! — jis nelemtai aiškiai matė, kad jam ten vietos nėra. 
Ir tai žinodamas nuolankiai pasidavė likimui. 

Man atrodo, kad Amelijos tėvas ir motina suprato majoro tikslus 
ir buvo linkę jį padrąsinti. Juk Dobinas kasdien lankydavosi jų na- 

muose ir ištisas valandas išbūdavo su jais arba su Amelija, arba su 
geruoju šeimininku ponu Klepu ir jo šeima. Beveik kiekvieną dieną 
viena ar kita proga jis atnešdavo visiems dovanų; ir Amelijos numy- 
lėtinė, mažoji šeimininko dukrelė, praminė jį „„Majoru Meduoliu“. 
Ši mergytė atlikdavo ceremonimeistrės vaidmenį, įvesdavo jį pas 
ponią Osborn. Sykį ji pasileido juoktis, kai „Majoro Meduolio“ kebas 
atriedėjo į Fulemą ir jis išlipo tempdamas medinį arkliuką, būgną, 
trimitą ir kitus kariškus žaislus mažajam Džordžui, kuriam sukako 
vos šeši mėnesiai ir kuriam šios dovanos buvo aiškiai per ankstyvos. 

Kūdikis miegojo. 

— T'ss! — sušnibždėjo Amelija, nes ją, matyt, suerzino majoro 
batų girgždėjimas; ji ištiesė ranką šypsodamasi, nes Viljamas negalėjo 
jos paspausti, kol nenusikratė savo žaislų krovinio. 

— Eik žemyn, Meri,— pasakė jis mergaitei.— Man reikia pasi- 
kalbėti su ponia Osborn. 

Amelija pažvelgė į jį nustebusi ir padėjo vaiką į lovytę. 

— Aš atėjau atsisveikinti, Amelija, — tarė jis, švelniai paimdamas 
jos grakščią baltą rankutę. 

— Atsisveikinti? O kur jūs išvykstate? — tarė ji šyptelėdama. 

— Siųskite laiškus mano agentams,— tarė jis.— Jie juos persiųs 
toliau. Juk jūs rašysite man, ar ne? Aš ilgą laiką būsiu išvykęs. 

— Aš parašysiu jums apie Džordžį,— tarė ji.— Brangusis Vilja- 
mai, koks jūs geras buvote jam ir man! Pažvelkite! Argi jis ne angelėlis? 

Mažos rausvos rankytės mechaniškai sugniaužė dorojo kareivio 
pirštą, ir Amelija pažvelgė jam į veidą, švytėdama motinišku džiaugs- 
mu. Žiauriausias žvilgsnis nebūtų galėjęs jo skaudžiau sužeisti, kaip 
šis švelnus, paskutinę viltį atimąs pažvelgimas. Jis pasilenkė prie vai- 
ko ir motinos. Valandėlę negalėjo žodžio pratarti. Ir tik sukaupęs visas 
jėgas prisivertė pasakyti: 

— Telaimina jus Dievas! 

— Telaimina jus Dievas, — atsakė Amelija ir pakėlusi galvą pabu- 
čiavo |į. 

— Tss! Nepažadinkite Džordžio! — pridūrė ji, kai Viljamas sun- 
kiais žingsniais pasuko prie durų. Neišgirdo, kaip subildėjo nuvažiuo- 
jančio kebo ratai: žiūrėjo į kūdikį, kuris šypsojosi per miegą. 

PAAIŠKINIMAI 


Čizvikas — Londono priemiestis su dideliu parku. 

Hamersmitas — Londono priemiestis šalia Čizviko. Semiramidė — legendinė Asi- 
rijos karalienė, kuri buvusi nepaprastai protinga ir energinga. 

Semiuelis Džonsonas (Samuel Johnson, 1709—1784) — anglų klasicizmo poetas 
ir literatūros istorikas. Išgarsėjo stambiu „Anglų kalbos žodynu“. 


* Estera Šapon (Ester Chapone, 1727—1801) — anglų rašytoja, parašiusi knygą 

„Apie proto lavinimą“, skirtą jaunoms mergaitėms auklėti. 

Minerva — senovės romėnų mitologijoje — išminties deivė, mokslo, meno ir ama- 
tų globėja. 

Soho — Londono rajonas, daugiausia gyvenamas svetimšalių. 

reverendas — „didžiai gerbiamas“. Taip buvo tituluojami anglikonų dvasininkai. 
Tomas Lorensas (Thomas Lawrence, 1769— 1830) — anglų dailininkas portretistas. 
Bendžaminas Vestas (Benjamin West, 1738— 1820) — anglų dailininkas, vienas 
iš Londono karališkosios meno akademijos steigėjų, o nuo 1792 m.— jos prezi- 
dentas. 

palankinas — rytietiški dengti neštuvai. 

Bilingsgeitas — šunų turgavietė Londone. 

„Mėlynbarzdis“ — prancūzų kompozitoriaus A. E. M. Gretri (1741—1813) 
opera. 

Didysis Mogolas — Didžiųjų Mogolų imperijos, gyvavusios Indijoje XVI— XVIII a., 
valdovo titulas. 

Alnašaras — „Tūkstančio ir vienos nakties“ pasakų personažas. Paveldėjęs pini- 
gų, jis nusiperka stiklinių indų ir užsisvajojęs, kaip pralobs juos pardavęs, nevikriu 
judesiu sukulia savo pirkinį. 

Ost Indijos bendrovė — privati bendrovė, įkurta XIII a. Anglijoje, Prancūzijoje 
ir Olandijoje prekiauti su Indija ir Indonezija, viena iš kolonijinio pavergimo prie- 
monių. 1858 m. likviduota. 

kolektorius — čia Ost Indijos bendrovės tarnautojas, renkąs mokesčius iš gyven- 
tojų ir einąs administratoriaus pareigas. 

Parkas.— Čia ir toliau kalbama apie Londono Haid Parką, didžiausią ir seniausią 
Anglijos parką. 

Bramelis — žinomas XIX a. pradžios dabita, didžiausias anglų aukštuomenės 
madų ir „gero skonio“ autoritetas. 

Pasakykite Sikoraksei, kad jos sūnus Kalibanas...— Šekspyro dramos „Audra“ 
personažai: Sikoraksė — sena burtininkė, laukinis išsigimėlis Kalibanas — jos 
sūnus. 

karis — mėsiškas indų valgis su daugybe prieskonių. 

„.čilis busią kažkas vėsinančio...— angl. chill (sk. „čil“) — „vėsuma; šaltis“. 

„Keturiasdešimt plėšikų“ — italų kompozitoriaus L. Kerubinio opera „Ali Baba, 
arba keturiasdešimt plėšikų“. Tai anachronizmas: ši opera parašyta tik 1838 m. 
Voksholas — Londono užmiesčio pramogų sodas, veikęs iki XIX a. vidurio. 
Egzeterio birža.— Taip buvo vadinami rūmai, kuriuose XIX a. pradžioje buvo 
žvėrynas. 
Bonis.— Taip anglai vadino Napoleoną Bonapartą. 
oldermenas — vyresnysis miesto valdybos narys. 
Gaetanas Donicetis (Gaetano Donizetti, 1797 — 1848) — italų kompozitorius; leng- 
vai įsimenamos jo operų, romansų, duetų melodijos aprašomuoju metu buvo labai 
populiarios Europoje. 
Koveni Gardenas — pagrindinė vaisių, daržovių ir gėlių turgavietė Londone 
(įsteigta 1671 m.j. 
repetyras — laikrodis, kuris, paspaudus mygtuką, išmuša laiką. 
Edmundus Kinas (Edmund Keen, 1787— 1833) — anglų tragikas, išgarsėjęs Šeks- 
pyro herojų (Otelo, Šeiloko, Hamleto, Ričardo III) vaidmenimis. Čia vėl anachro- 
nizmas: Kinas debiutavo Londone tik 1814 m. 

žonas Kemblis (John Kemble, 1757— 1827) — žymus anglų artistas, taip pat 
vaidinęs Šekspyro tragedijų herojus. 
„. su Jūrininku Sindbadu vaikščiojo po tolimąjį Deimantų slėnį ar su princu Ach- 
medu ir fėja Peribanu. .. — Tai „Tūkstančio ir vienos nakties“ pasakų personažai. 
Jurgį III... kai jis išgirdo apie Šiaurės Amerikos kolonijų sukilimą. ..— Šiau- 
rės Amerikos kolonijų 1775—1783 m. karas už nepriklausomybę vyko Anglijoje 
valdant karaliui Jurgiui III (1760— 1820). 
„.„Galijotą, kai mažasis Dovydas žengė į priekį ir iššaukė jį į kovą. ..— Kalbama 
apie biblinį siužetą: piemuo Dovydas, vėliau tapęs Izraelio karaliumi, dvikovoje 
akmeniu iš mėtyklės užmušė milžiną filistietį Galijotą. 
Viljamas Frensisas Patrikas Neperis (William Francis Patrick Napier, 1785— 
1860) — anglų generolas ir istorikas, daugiatomio veikalo „1807—1814 m. karai 
Pirėnų pusiasalyje“ autorius. 
„Belo gyvenimas“ — XIX a. Londono iliustruotas savaitraštis, vadintas redakto- 
riaus Belo vardu ir skirtas sportui, daugiausia boksui. 


" Tai buvo paskutinė gvardijos ataka. ..— Napoleonas leisdavo savo gvardiją į mūšį 


tik tada, kai pergalė jau būdavo nulemta, tuo būdu sukūrė jai „nenugalimosios“ 
reputaciją. Tačiau Vaterlo mūšyje Napoleono gvardija buvo sutriuškinta. 

Mišelis Nė (Michel Ney, 1769—1815) — Prancūzijos maršalas, per Šimtą dienų 
prisidėjęs prie Napoleono; šiam pralaimėjus Vaterlo mūšyje, sušaudytas. 
„Telemakas“.— „Telemako, Uliso sūnaus, nuotvkiai“ — pamokomas prancūzų 
rašytojo F. Fenelono (Frangois Fėnelon. 1651 —1715) romanas. 

„. .nerangusis Orsonas buvo prisirišęs prie jaunojo Valentino. ..— Orsonas (pranc. 
ourson — „meškiukas“) — liaudies padavimo herojus, girioje meškos išaugintas; 
Valentinas — jo dvynis brolis, išaugęs karaliaus dvare. 

„.„ skynė pergalės laurus pusiasalyje.— 1808—1813 m. anglų kariuomenė Pirėnų 
pusiasalyje iškovojo eilę pergalių prieš Napoleoną I, kurios buvo įmanomos, su- 
stiprėjus ispanų išsivadavimo judėjimui prieš prancūziškuosius grobikus ir 1812 m. 
Rusijoje sutriuškinus pagrindines Napoleono jėgas. 

Artūras Velzlis Velingtonas (Arthur Wellesley Wellington, 1769—1852) — 
anglų generolas ir valstybės veikėjas, Vaterlo mūšyje sumušė Napoleoną. 

Gazette — Londono oficiozas. 

„.„kokniai ir koknės. ..— pašaipi vietinių Londono gyventojų pravardė. 
Simpsonas — garsus tais laikais pramogų rengėjas Vokshole. 

„..gražioji Rozamonda...— Anglų karaliaus Henriko II meilužė, pasak legen- 
dos — karalienės Eleonoros nunuodyta iš pavydo. 


* Argi ne taurė vyno buvo Aleksandro Didžiojo mirties priežastis? — Aleksandras 


Makedonietis mirė drugiu, tačiau kai kurie senovės istorikai tvirtino, kad jį nunuodi- 
jęs Antipatras, jo vietininkas Makedonijoje. 

Džonas Lamprijeras (John Lempriere, 1765—1824) — anglų rašytojas, „„Klasi- 
kinių tikrinių daiktavardžių žodyno“ ir „Klasikinės bibliotekos“ (antikinio žody- 
no) autorius. 

Danielius Lambertas — fenomenalus storulis, už pinigus buvo rodomas Londono 
balaganuose. 

Lambetas — Kenterberio arkivyskupo rezidencija. 

Molinė — žymus to meto boksininkas. 

toriai — Anglijos feodalų partija, iš jos kilo dabartiniai konservatoriai. Pramoni- 
nės buržuazijos interesus gynė vigai, iš kurių išaugo liberalų partija. 


** Sesuo Ona budi sargybos bokšte... — Ona — prancūzų XVII a. rašytojo Pero 


34 


35 


30 


[ša 


6 


— 


— 


b 


62 


L. 


- 


0 
65 


bb 


pasakos „Mėlynbarzdis“ personažas. Mėlynbarzdžiui ruošiantis nužudyti žmoną, 
jos sesuo Ona laukia bokšte, kada pasirodys jos broliai, kurie turi išgelbėti seserį. 
„. „miesteliais, kuriuos įprasta vadinti „supuvusiais“...— XVIII ir XIX a. pradžios 
Anglijoje taip buvo vadinami maži apleisti miestukai, kartais visiškai išnykę (pa- 
versti ganvklomis arba užtvindyti). bet pagal senąsias privilegijas išlaikę rinkimų 
teisę ir siuntę deputatus į parlamentą. Faktiškai jie buvo skiriami stambiųjų žem- 
valdžių, kuriems priklausė tie supuvę miesteliai. 

Viljamas Pitas Vyresnysis (1708—1778) — žinomas valstybės veikėjas, vigų vadas, 
gynęs stambiosios buržuazijos interesus. 

„. „pagerbti įžymiajam karvedžiui...— t. y. Džonui Čerčiliui, Malboro hercogui 
(1650— 1722), anglų karvedžiui, kelis kartus nugalėjusiam prancūzus. 


* „dangaus siųstojo ministro. ..— Kalbama apie Viljamą Pitą Jaunesnįjį (1759— 


1806), Pito Vyresniojo sūnų, reakcingą ministrą pirmininką, nesutaikomą Napoleo- 
no ir Prancūzijos revoliucijos priešą. 

Čelsis — kaimas, o vėliau — Londono rajonas, kur buvo pasenusių kareivių prieg- 
lauda. Grinvičas — Londono priemiestis, išgarsėjęs observatorija; ten buvo pasenu- 
sių jūreivių prieglauda. 

Veleris — Dikenso romano „Pikviko klubo užrašai“ personažas, keleivinės karie- 
tos vežikas. 

Ninevija — senovės Asirijos valstybės sostinė; Ričardas Liūtaširdis (1157— 
1199) — Plantagenetų dinastijos Anglijos karalius, dalyvavęs Trečiajame kryžiaus 
kare; Džekas Šeperdas — garsus XVIII a. pradžios plėšikas, anglų liaudies dainų 
ir baladžių herojus. 

Bjusefalas — legendinis Aleksandro Makedoniečio žirgas; Juodoji Besė — ne ma- 
žiau už Džeką Šeperdą išgarsėjusio plėšiko Diko Terpino kumelė. 
Nemokamai.— Parlamento nariai turėjo teisę siųsti laiškus nemokamai. 
„Sesilija““ — anglų rašytojos Frensisės Berni (1752—1840) romanas. 

lordas Orvilis — Frensisės Berni romano „Evelina“ herojus. 

Kentabas — Kembridžo universiteto studentas. 

„.„Bjuti ir Bestija! — angl. beauty (sk. bjuti) — „gražuolis,-ė“. „Bjuti ir Bestija“ — 

pasakos pavadinimas. 


" beneficija — teisė gauti dalį parapijos pajamų. 


Udolfo pilis — niūri paslaptinga pilis, aprašyta anglų rašytojos Anės Radklif 
(1764— 1823) romane „Udolfo paslaptys“. 

„. „panele Blant...— angl. blunt (sk. „„blant“) — „bukas“. o Rebekos pavardė 
Sharp — „aštrus,-i“. 

grūdų įstatymai.— 1815 m. priimtais įstatymais buvo nustatyti dideli muitai i 
užsienio įvežamiems grūdams. 

„.-panelė Šort...— angl. short (sk. „šort“) — „trumpas.-a“. 

Siienas -— graikų mitologijoje — girtuoklis, geraširdis senas satyras, nuolatinis 
Bakcho palydovas. 

Henrikas VIII (1491—1547) — Tiudorų dinastijos anglų karalius, šešis kartus 
vedęs, dvi žmonas nubaudęs mirtimi. 

Kraistčerčas — vienas iš senųjų Oksfordo universiteto koledžų. 

Itonas — miestas netoli Londono, išgarsėjęs mokykla, įsteigta XV a., kur ik: ž'oi 
mokosi aristokratų ir buržuazijos šeimų vaikai. 

Pumpernikelis — Tekerėjaus pramanytas pašaipus vienos Vokietijos valstybėtes 
pavadinimas. 

Viljamas Vilberforsas (William Wilberforce, 1759 — 1833) — anglų visuomeninis 
ir politinis veikėjas, kovojęs už vergų prekybos uždraudimą. 

independentai — kraštutiniam Anglijos protestantizmui atstovaujančių religinių 
sektų nariai. 

„.„rombu papuoštą karietą...— našlių ir netekėjusių merginų karietos buvo puo- 
šiamos rombo formos herbiniais skydais. 


“V Tobijas Džordžas Smoletus (Tobias George Smollett, 1721—1771) — škotų kil- 


mės anglų rašytojas, plėtojęs šviečiamojo romano tradicijas (romanai „Roderiko 
Randomo nuotykiai“, „Grafo Ferdinando Fadomo nuotykiai“, „Hamfrio Klinkerio 
kelionė“ ir kt.). 

Henris Fildingus (Henry Fielding, 1707—1754) — anglų rašytojas; komedijose, 
burleskose išjuokė aukštuomenės papročius, parodijavo herojines tragedijas. Žy- 
miausias kūrinys — romanas „Pamestinuko Tomo Džonso istorija“ (1749). 
Krebijonas Jaunesnysis (1707—1777) — prancūzų rašytojas, nepadorių romanų 
autorius. 

Tomas Grėjus (Thomas Gray, 1716— 1771) — romantizmo pirmtakas anglų poe- 
zijoje. 

Jo istorija nuobodoka, bet jokiu būdu nėra tokia kenksmingų kuip pono Hiu- 
mo.— Kalbama apie anglų rašytojo T. Dž. Smoleto „Anglijos istoriją“ ir apie anglų 
filosofo D. Hiumo (1711—1776) „Didžiosios Britanijos istori'ą“. 

Hamfris Klinkeris — Smoleto romano „Hamfrio Klinkerio kelionė“ herojus. 
Kamilė — mergina karys, Vergilijaus „Eneidos“ personažas. 

Monmoransi — prancūzų bajorų giminė, kurios daugelis narių įėjo į Prancūzijos 
istoriją. 


" triktrakas — į šaškes panašus žaidimas. 


Park Leinas — turtuolių gyvenama gatvė Londone. 

Herougeitas ir Čeltenemas — madingi anglų kurortai. 

Čarlzas Džeimsas Foksas (Charles James Fox, 1749 — 1806) — politinis anglų 
veikėjas, išgarsėjęs tuo, kad parlamente gynė už nepriklausomybę kovojančias 
Šiaurės Amerikos kolonijas ir Prancūzijos revoliuciją. 

32 .. „jam nupirko karininko patentą. ..— XIX a. pirmojoje pusėje karininkų laipsniai 
Anglijoje buvo perkami. 

* Vulvičas — Londono priemiestis, kuriame buvo sena artilerijos mokykla. 

9 metodistai. — Sios anglikonų bažnyčios sektos nariai pasižymėjo nepaprastu šven- 
teiviškumu. 

5 .džentelmenams su mantijomis.— Teisėjai Anglijoje per posėdžius vilki ilgas 
mantijas. 

“ Votjeras — Velso princo (būsimojo karaliaus Jurgio IV) virėjas; jis įsteigė klubą. 
kuriame lėbaudavo Londono „auksinis“ jaunimas. 

97 panelės Manjal „Klausimų“ išstudijavimas... — Kalbama apie populiarų XIX a. 
vadovėlį mergaitėms, duodavusį labai paviršutiniškų žinių. 

8 Henris Hercas (Henri Herz, 1806— 1888) — prancūzų pianistas ir kompozitorius, 
saloninių pjesių fortepijonui autorius. 

9 Karlion Hauzas — Velso princo rūmai. 

1WW Vitorijos mūšis — 1813 m. prie Vitorijos Ispanijoje anglams pavyko sumušti 
prancūzus. ir jie pasitraukė iš Pirėnų pusiasalio. 

"" Pasitraukimas nuo Leipcigo... — 1813 m. Rusijos, Anglijos, Austrijos ir Prūsijos 
jungtinės pajėgos sumušė Napoleoną prie Leipcigo. 

12 kaip pasibaigė Brijeno ir Monmireilio mišiai... — Mūšyje prie Brijeno ir 
Monmireilio 1814 m. Napoleonas sumušė sąjungininkus. 

'0 Menšen Hauzas — lordo mero rezidencija. 

104 „„„dėvinčių. .. operos skrybėlės. ..— t. y. sudedamus cilindrus. 

“5 Jakimas — Šekspyro dramos „Cimbelinas“ personažas; slapta įsėlinęs į Inogenos 
kambarį, jis pavogė jos apyrankę ir įteikė vyrui kaip žmonos neištikimybės įrodymą. 

'06 Kraitonas Nuostabusis — škotas Džeimsas Kraitonas, būdamas keturiolikos metų, 

gavo magistro laipsnį. 

„. elgiasi su juo kaip žavingoji fėja Titanija su vienu Atėnų audėju.- - Šekspyro 

komedijoje „Vasarvidžio nakties sapnas“ elfų karalienė gražuolė Titanija, įsimyk- 

jusi audėją, glosto ir bučiuoja užmautą ant jo asilo galvą. 

108 Ifigenijos aukojimas. — Graikų mitologijoje karaliaus Agamemnono duktė Ifige- 

nija buvo pasmerkta paaukoti dievams, kad būtų permaldauta deivė Artemidė. 

Meiferas — aristokratų gyvenamų Londono kvartalų pavadinimas. Jie buvo toje 

vietoje, kur nuo XVII iki XIX a. pradžios būdavo rengiamos gegužinės mugės. 

Pigo le Brenas (Pigault Lebrun, 1753—1835) — prancuzų dramaturgas ir 

romanistas. 

Džonas Skotas Eldonas (John Scott Eldon, 1751 — 1838) — reakcinis anglų vals- 

tybės veikėjas, XIX a. pirmą ketvirtį buvo lordas kancleris. 

O Achilas ir Ajaksas argi nebuvo įsimylėjęs savo tarnaičių? — Narsiausio Trojos 

karo didvyrio Achilo sugulovė buvo jo belaisvė vergė Brizeida; kito Trojos karo 

didvyrio Ajakso draugė taip pat buvo jo belaisvė Tekmesa. 

Roten Rou — jodinėjimui skirta alėja Haid parke. 

„..ne vienas doras Heraklis yra po Omfalės padu. ..— Graikų mitologijoje Herak- 

lis, įsimylėjęs Lidijos karalienę Omfalę, užmiršo savo žygius ir verpė vilną prie 

karalienės kojų, vykdė visas jos užgaidas. 

.. Samsonas klūpo prie Dalilos...— Biblijos didvyrį Samsoną apgavo klastingoji 

Dalila, papirkta jo priešų. Meilės apakintas Samsonas prisipažino Dalilai, kad jo 

Jėga glūdi plaukuose. Dalila nukirpo miegančiam Samsonui plaukus ir atėmė iš jo 

Jė84. 

Gretna Grinas — Škotijos kaimas prie Anglijos sienos, kur nuo XVIII a. slapčia 
tuokdavosi anglai (pagal Škotijos įstatymus sutuoktuvėms nereikėdavo giminių 
sutikimo). 


" Kornelija (II a. pr. m. e.) — dorybinga romėnė, liaudies tribūnų Kajaus ir Tibe- 


rijaus Grakchų motina; po vyro mirties ji atsisakė tekėti antrą kartą; visiškai atsi- 
dėjo vaikų auklėjimui. 

Potifaras (arba Pentefrijus) — pagal Biblijos legendą, egiptietis, kuriam buvo 
parduotas vergijon Juozapas Gražusis. Potifaro žmona, bergždžiai bandžiusi su- 
vilioti Juozapą, apšmeižė jaunuolį savo vyrui. | 

„. „pasakojimas .. .paliečia didžius įvykius bei asmenis. ..— Napoleonas I, pabėgęs 
iš Elbos salos, 1815 m. kovo 1 d. išsikėlė Prancūzijos pietuose, kovo 20 d. įžengė 
į Paryžių, kur buvo iškilmingai gyventojų sutiktas. Karalius Liudvikas XVIII pa- 
bėgo. Napoleonas viešpatavo 100 dienų. Sąjungininkų sumuštas prie Vaterlo 
(1815 m. birželio 18 d.), jis buvo ištremtas į šv. Elenos salą. 

Holbornas — gatvė netoli Raselo aikštės. 

Aleksis Suajė — žymus ano laikotarpio virėjas, kulinarijos knygos autorius. 
Katbertas Kolingvudas (Cuthbert Collingwood, 1750— 1810) — anglų admirolas. 
Higėja — graikų mitologijoje — sveikatos deivė, gydymo dievo Asklepijo duktė. 
Serpentainas — ežerų grandinė Haid Parke. 

Himenėjas — graikų mitologijoje — vedybų dievas. 

„„„klūpančią Esterą...— Pagal Biblijos legendą, persų karaliaus Artakserkso 
žmona Estera atsiklaupusi maldavo vyrą išgelbėti jos tautiečius nuo išnaikinimo. 
Susijaudinęs Artakserksas išklausė jos maldavimą. 

„. „hercogas jau Belgijoje. — Hercogas Velingtonas 1815 m. buvo paskirtas sąjun- 
gininkų (Anglijos, Hanoverio, Olandijos ir Braunšveigo) kariuomenės Belgijoje 
vyriausiuoju vadu. 

Raita pabaisa — Velingtono arka su bronziniu ketvertu arklių. 

Fransua Ferdinandas Žuanvilis (Francois Ferdinand Joinville, 1818— 1900) — 
prancūzų karaliaus Liudviko Pilypo sūnus, XIX a. penktą dešimtmetį — prancūzų 
laivyno viceadmirolas. 

Eliotsonas (1791—1868) — Tekerėjaus gydytojas, kuriam jis vėliau paskyrė 
savo romaną „Pendenis“. Matyti, Eliotsonas gydė hipnoze. 

rilis — anglų, škotų ir danų tautinis šokis, šokomas poromis. 

džigas — tautinis anglų šokis. 

Kju — Londono apylinkių kaimelis, išgarsėjęs didžiuliu botanikos sodu. 

Sent Džeimso rūmai — Anglijos karalių rūmai. 

Filidė — vardas, dažnai sutinkamas antikinėje mitologijoje ir lyrikoje — poeto 
mylimosios, merginos idealo tipas. 

Valkereno drugys.— 1809 m., kariaudami su Napoleonu, anglai išlaipino desantą 
olandų saloje Valkerene, ir didelė dalis desanto žuvo nuo drugio. 

„. Simplai...— AngL simple — „paprastas, kuklus“. 

Piotras Vitgenšteinas (1769— 1843) — Rusijos karinis veikėjas, generolas feldmar- 
šalas; Michailas Barklajus de Tolis (1761 —1818) — Rusijos generolas feldmar- 
šalas. 1812 m. kare — Pirmosios Vakarų armijos vyriausiasis vadas. 1813—1814 m. 
kampanijoje prieš Prancūziją vadovavo Rusijos ir Prūsijos armijai. 

„.„ „princas Karolis — Karolis X, Liudviko XVI brolis, grafas d'Artua. 
Joachimas Miuratas (1767—1815) — Napoleono maršalas, nuo 1808 m.— Nea- 

polio karalius; vedė Karoliną, Napoleono seserį. Pralaimėjus Napoleonui sušaudy- 
tas. 


Karališkieji makleriai, susirinkę Vienoje...— Europos monarchai ir diplomatai 
1814 m. susirinko į Vienos kongresą, kuriuo Europoje prasidėjo reakcija. 
Andželika Katalani (Angelica Katalani, 1780— 1849) — pasaulinio garso italų 
dainininkė (sopranas). 

Talavera — ispanų miestas, kur 1809 m. liepos 28 d. anglai sumušė prancūzus. 
Velslis — Velingtono pavardė prieš gaunant hercogo titulą. 

Salamanka — miestas Ispanijos vakaruose. 

* Golkonda — Indijos miestas, išgarsėjęs deimantais, kurie buvo šlifuojami. Iš to 
kilo posakis: „Golkondos lobiai“. 

Darijus I (522—486 pr. m. e.) — Achemenidų dinastijos persų karalius, galingos 
Persų valstybės įkūrėjas ir reorganizatorius. 

„. «argi mums dar nelieka to, ką tu vadini Gazette? — Kalbama apie pasiskelbimą 
subankrutavus laikraštyje „Gazette“. 

Dalmatijos hercogas — vieno iš žymiausių Napoleono karvedžių, maršalo Sulto 
(1769 — 1854), titulas. 

Berio hercogas — Prancūzijos sosto įpėdinis, grafo d'Artua, būsimojo karaliaus 
Karolio X, sūnus (1778— 1820); jį nužudė balnius Pjeras Luvelis. 
„..4mperatorienė ir Romos karalius — Napoleono I žmona ir sūnus. 

Partai — karinga skitų gentis, gyvenusi dabartinio Irano šiaurės rytuose. Mūšyje 
jie mėgdavo apsimesti bėgą, kad apsisukę apipiltų besivejantį priešą strėlėmis. 
„. jaunasis Regulas. ..— Pirmosios prancūzų buržuazinės revoliucijos metu dauge- 
lis vaikų būdavo pavadinami Romos didvyrių vardais. Regulas — Romos karve- 
dys (II a. pr. m. e.) 

Oranijos princas — Nyderlandų karaliaus vyriausiojo sunaus ir sosto įpėdinio 
titulas. 

„„ atėjęs sudrumsti Leonorai ramybės.— Leonora — vokiečių poeto Biurgerio 
(1747—1794) to paties pavadinimo poemos herojė. Šioje poemoje sužadėtinės 
pasiimti ateina kautynėse žuvusio sužadėtinio šmėkla. 

Liudvikas Geidžiamasis — prancūzų karaliaus Liudviko XVIII pravardė, duota 
rojalistų. 

veslejininkai — metodistai. 

Š iliumninatai („apšviestieji“) — anksčiau taip buvo vadinamos mistinės sektos Ispa- 
nijoje ir Prancūzijoje, vėliau — slapta religinė draugija, įsteigta XVIII a. Vokie- 
tijoje kovai su jėzuitais. 

Amjeno taika — Prancūzijos, Ispanijos ir Batavijos sutartis su Didžiąja Britanija, 
pasirašyta 1802 m. Amjene. Pagal ją D. Britanija turėjo grąžinti Prancūzijai ir 
jos sąjungininkėms užgrobtas kolonijas, Prancūzija — išvesti kariuomenę iš Ro- 
mos, Neapolio, Elbos salos. 

„. sėdėdavo su lenta ant nugaros. ..— Būdas laikysenai pataisyti. 

Ričardas Brinslis Šeridanas (Richard Brinsley Sheridan, 1751—1816) — žymus 
anglų komediografas („Intrigų mokykla“) ir politinis veikėjas; parlamente gynė 
Prancūzijos revoliuciją. 

